Dimā (tēvs) Aleksandrs

REĢENTA MEITA

REĢENTA MEITA

Aleksandrs Dimā (tēvs)

Kopoti raksti piecpadsmit sējumos

Vienpadsmitais sējums

REĢENTA MEITA »

Rīgā 1994

.

I

XVIII gadsimta mūķene

1719. gada 8. februārī kāda kariete, kuru greznoja trīs Francijas lilijas un Orleānu vapenis un kurai pa priekšu jāja divi piķieri un viens pāžs, pieripoja pie Šellas klostera romāņu velvēm tieši tajā brīdī, kad pulkstenis nozvanīja desmit.

Zem kolonnu balstītajiem āra spraišļiem kariete apstājās; pāžs jau bija nolēcis no zirga, un nekavējoties atvēra karietes durtiņas, un no turienes izkāpa divi ceļinieki.

Pirmais izkāpa četrdesmit piecus četrdesmit sešus gadus vecs, maza auguma, paresns, sārts vīrietis ar brīvām, straujām kustībām, ar visu ārieni pauzdams zināmu pārākumu un pieradumu pavēlēt.

Otrs, kas lēnām nokāpa pa trim karietes kāpšļiem, ari bija maza auguma, bet kalsnējs un vārgs. Viņa seja nebija gluži neglīta, acīs dzirkstīja gudrība un asprātība, lūpu kaktiņi pauda šķelmību, un tomēr šajā sejā bija kaut kas nepatīkams. Viņš likās ļoti jūtīgs pret aukstumu, kas tiešām knieba diezgan pamatīgi, un sekoja savam ceļabiedram, viscaur drebēdams zem platā mēteļa.

Pirmais vīrietis strauji devās kāpņu virzienā un augšup, pa tām — kā daždien cilvēks, kas pazīst šejienes apstākļus. Viņš iegāja plašā priekštelpā, sveicinādams vairākas mūķenes, kas paklanījās gandrīz vai līdz zemei, un drīzāk skriešus nekā soļos devās uz pirmā pusstāva pieņemšanas zāli, kurā, jāatzīst, nebija ne vēsts no tās stingrās vienkāršības, kas parasti ir klostera iekšienes pirmais priekšnoteikums.

Otrais vīrietis, kas lēnām bija uzkāpis pa kāpnēm, devās cauri tām pašām telpām, sasveicinājās ar tām pašām mūķenēm, kas paklanījās gandrīz vai tikpat zemu kā viņa ceļabiedram, un, beidzot, piebiedrojās tam zālē. Bet viņš gan nesteidzās.

—    Un tagad, — sacīja pirmais vīrietis, — uzgaidi mani šeit un sasildies! Es ieiešu pie viņas un pēc desmit minūtēm būšu galā ar visām tām nebūšanām, par kurām tu man ziņoji. Ja viņa liegsies, vai man būs vajadzīgi pierādījumi, es tevi pasaukšu.

—    Desmit minūtes, monseigneur] — atbildēja vīrietis mētelī. — Paies vairāk nekā divas stundas, kamēr Jūsu Augstība tikai pagūs nokļūt līdz sava apmeklējuma īstajam iemeslam. O, Šellas klostera priekšniece ir ievērojama mūķene! Vai jūs to nezināt?

To teikdams, viņš vaļīgi izstaipījās mīkstajā sēdeklī, ko bija pievilcis pie kamīna, un uzlika kājas uz dzelzs režģa.

—   Ak, monsicur, zinu gan, — nepacietīgi atbildēja tas, kuru titulēja par augstību. — Un ja es to varētu aizmirst, tu man to, paldies Dievam, pietiekami bieži atgādinātu. Velna vīrs, kāpēc tu liki man doties ceļā šodien, šādā vējā un lietū?

—   Tāpēc, ka jūs negribējāt darīt to vakar, monseigneur.

—   Vakar tas nebija iespējams. Tieši pulkstens piecos man vajadzēja satikties ar milordu Stēru.

—   Kādā mazā mājiņā Labo Bērnu ielā. Vai tad milords vairs nedzīvo Anglijas sūtniecības viesnīcā?

—   Abata kungs, esmu jau aizliedzis jums izsekot manas gaitas.

—   Monseigneur, mans pienākums ir nepaklausīt jums.

—   Nu, labi, neklausiet man, bet ļaujiet man melot pēc patikas. Un lai pierādītu, cik labi strādā jūsu policija, neesiet tik nekaunīgs un nelieciet man manīt, ka jūs jūtat manus melus.

—    Monseigneur var būt mierīgs, es turpmāk ticēšu visam, ko viņš man teiks.

—    Neapsolu tāpat rīkoties ar jums, abata kungs, jo man šķiet, ka tieši šeit jūs esat mazliet kļūdījies.

—  Monseigneur, es apzinos, ko runāju, un ne tikai atkārtoju to, ko esmu teicis, bet vēl pastiprinu.

—   Bet, palūk, ne trokšņa, ne gaisamas — īsts klostera miers. Tavi ziņojumi ir nepareizi, mans mī|ais. Var redzēt, ka mūsu aģenti vairs neprot strādāt.

—   Vakar, monseigneur, šai pašā vietā spēlēja piecdesmit mūziķu liels orķestris. Tur, kur tagad tik dievbijīgi nometusies ceļos šī jaunā māsa, atradās bufete. Neteikšu jums, kas bija uz šīs bufetes, bet es to zinu. Un tur, šajā galerijā pa kreisi, kur tagad gatavo vienkāršu lēcu un krējuma siera maltīti Tā Kunga svētajām jaunavām, dejoja, dzēra un…

—   Nu, ko darīja?

—   Tik tiešām, monseigneur, tur divsimt personas mīlinājās.

—   Velns, velns! Vai esi pārliecināts par šiem vārdiem?

—   Mazliet vairāk pārliecināts nekā tad, ja būtu redzējis to pats savām acīm. Lūk, kāpēc ir labi, ka jūs ieradāties šodien, bet būtu bijis vēl labāk, ja jūs būtu ieradies vakar. Šāds dzīves veids tiešām nav piemērots klosteriem, monseigneur.

—   Bet tas ir piemērots mūkiem, vai ne, abata kungs?

—   Esmu politiķis, monseigneur.

—   Nu, labi, mana meita ir politiskā mūķene, tas ir viss.

—  Ak, lai būtu tā, monseigneur, ja jums tā tīk: neesmu kutelīgs morāles jautājumos, jūs to zināt labāk nekā jebkurš cits. Rīt mani apdziedās — labi, bet mani apdziedāja ari vakar un mani apdziedās parit. Ko gan maziņie viena dziesmiņa vairāk? „Daiļā mūķene, no kurienes tu?" būs ļoti piemērots piedziedājums pantam „Abata kungs, uz kurieni jūs?"

—   Nu, nu, būs jau labi. Gaidi mani šeit, es būšu dusmīgs.

—  Ticiet man, monseigneur, ja gribat izdarīt kaut ko labu, dusmojaties šeit, dusmojaties manā priekšā, es būšu vairāk pārliecināts par savas lietas pareizību. Bet ja jums pietrūks prāta vai atmiņas argumentu, pamājiet man, un es nākšu jums palīgā, neuztraucieties!

— Jā, tev ir taisnība, — noteica persona, kas bija apņēmusies novērst nebūšanas. Ceram, ka lasītājs to jau pazinis — tas bija reģents Orleānas Filips. — Jā, skandāliem jābeidzas… vismaz palēnām. Lai Sellas klostera priekšniece pieņem apmeklētājus ne biežāk kā divreiz nedēļā. Lai te nebūtu vairs šīs burzmas un šo deju; klosterim atkal jābūt slēgtam, lai pirmais garāmgājējs nevarētu iekļūt klosterī kā piķieris mežā. Orleāna jaunkundze atmetusi izpriecas un pieķērusies reliģijai. Viņa atstājusi Palē- rojālu, lai dzīvotu Šellā, un pie tam pret manu gribu, jo es darīju visu iespējamo, lai viņu no šā soļa atturētu. Nu, lai piecas dienas nedēļā viņa ir mūķene, paliks pāri divas dienas, kad viņa varēs būs sabiedrības dāma. Man šķiet, ka ar to pietiek.

—    Ļoti labi, monseigneur, ļoti labi. Jūs sākat vērtēt lietas no īstā viedokļa.

—   Vai tu to nevēlies, saki?

—    Tas ir vajadzīgs. Man šķiet, ka mūķenei, kurai ir trīsdesmit algādžu, piecpadsmit sulaiņu, desmit pavāru, astoņi piķieri un bars suņu, kura spēlē basu, pūš ragā, nolaiž asinis, iztīra vēderus, valkā parūkas, griež krēslu kājas, šauj ar pistoli un laiž raķetes, — man šķiet, monseigneur, šādai reliģiozai mūķenei nevajadzētu pārāk garlaikoties.

—   Pag, - hercogs uzrunāja kādu vecu mūķeni, kas ar atslēgu saišķi rokā gāja cauri zālei. - Vai tad manai meitai nav ziņots par manu ierašanos? Gribētos zināt, vai man jāiet pie viņas vai jāgaida tepat.

—    Madame nāks, monseigneur, — bijīgi atbildēja māsa un paklanījās.

—   Labi, ka tā, — nomurmināja reģents, kas sāka atzīt, ka cienījamā mūķene kā meita un apakšniece izturas pret viņu mazliet nevērīgi.

—    Monseigneur, atceraties slaveno līdzību par Jēzu, kas padzen no tempļa tirgotājus. Jūs to zināt, jūs to kādreiz zinājāt, vai arī jums to vajadzētu zināt, jo es jums to mācīju reizē ar daudzām citām lietām tajā laikā, kad biju jūsu audzinātājs. Patramdiet mazliet šos mūziķus, šos farizejus, šos komediantus un anatomistus. Pa trim no katra aroda. Un es jums galvoju, ka mums būs diezgan jauks eskorts, kas mūs pavadīs atpakaļceļā.

—   Nebaidies, jūtos īstā sprediķošanas noskaņā.

—   Tātad viss vislabākajā kārtībā, — atbildēja Dibuā pieceldamies. - Tur jau viņa nāk.

Tiešām, tajā pašā brīdī atvērās durvis uz klostera iekšējām telpām, un tajās parādījās tik nepacietīgi gaidītā persona.

Pastāstīsim divos vārdos, kas ir šī cienījamā persona, kas ar savām trakulībām sadusmojusi Orleānas Filipu, vislabsirdīgāko cilvēku un visiecietīgāko tēvu visā Francijā un Navarrā.

Šartra jaunkundze, Luīze Adelaide Orleāna, bija otrā un visskaistākā no trim reģenta meitām. Viņai bija skaista āda, lieliska sejas krāsa, daiļš stāvs un gleznas rokas. Sevišķi krāšņi bija viņas zobi, un viņas vecmāmiņa hercogiene salīdzināja tos ar pērļu virkni koraļļu futrālī.

Bez tam viņa labi dejoja, vēl labāk dziedāja, prata lasīt notis un brīnišķīgi spēlēja mūzikas pavadījumus. Viņas mūzikas skolotājs bija Košero, viens no vislabākajiem operas māksliniekiem, kura vadībā tā bija progresējusi ātrāk, nekā tas parasti notiek ar sievietēm un sevišķi ar princesēm. Taisnība, Orleānas jaunkundze ļoti cītīgi mācījās, bet lasītājam varbūt drīz vien atklāsies šīs centības noslēpums, tāpat kā tas atklājās viņas mātei hercogienei.

Beidzot, viņai bija īsta vīrieša gaume. Likās, ka viņa apmainījusies ar savu brāli Ludviķi dzimumiem un raksturiem: viņa mīlēja suņus, zirgus un izjādes. Augu dienu viņa ņēmās ar rapieriem, šāva ar pistoli vai ka- rabīni, rīkoja iluminācijas, necieta neko tādu, kas patīk sievietēm un nepiegrieza gandrīz vai nekādu vērību savai figūrai, kas, kā jau aizrādījām, bija to vērta.

Un tomēr Šartra jaunkundze visvairāk mīlēja mūziku. Kaislība uz šo mākslu viņai izvērtā fanātismā: reti viņa nebija tajās operas izrādēs, kur spēlēja viņas skolotājs Košero, un apliecināja savas simpātijas māksliniekam tādā veidā, it kā viņa būtu vienkārša sieviete. Kāduvakar, kad šis mākslinieks, dziedādams lielu āriju, pārspēja pats sevi, viņa pat iesaucās: „Ak, bravo, bravo, mans mīļais Košero!"

Orleānas hercogiene ne tikai atzina, ka šāds uzmudinājums ir mazliet par strauju, bet arī to, ka tīrasiņu princese nedrīkst raidīt tik pārdrošus izsaucienus. Viņa nolēma, ka Šartras jaunkundze pietiekami labi prot muzicēt, un Košero, kam par stundām labi samaksāja, saņēma paziņojumu, ka viņa skolnieces muzikālā izglītība ir pabeigta un viņam vairs nav jānāk uz Palērojālu.

Vēl vairāk — hercogiene uzaicināja savu meitu pavadīt dažas nedēļas Šellas klosterī, kuras priekšniece, maršala Vijāra māsa, bija viena no viņas draudzenēm.

Bez šaubām, tieši šīs vientulības laikā Šartra jaunkundze, kas, Sen- simona vārdiem runājot, visu darīja pa kaklu, pa galvu, nolēma atteikties no pasaulīgās dzīves. Lai būtu kā būdams, 1718. gada Klusajā nedēļā viņa lūdza tēvu atļaut viņai pavadīt Lieldienas Šellas klosterī. Tēvs piekrita. Bet šoreiz, kad Lieldienas bija pagājušas, viņa neatgriezās pilī kā tīrasiņu princese, bet lūdza atļauju palikt Šellā par vienkāršu mūķeni.

Hercogam likās, ka pietiek, ka ģimenē ir jau viens mūks. Tāpēc viņš ataicināja savu likumīgo dēlu Ludviķi, neskaitot vienu no saviem miesīgajiem dēliem, kas bija Senalbinas abats, un darīja visu, lai pretotos šim dīvainajam nodomam. Bet, bez šaubām, tāpēc, ka viņai izrādīja šādu pretestību, Šartra jaunkundze iespītējās. Vajadzēja piekāpties: 1718. gada 23. aprīlī viņa nodeva mūķenes zvērestu.

Tad Orleānas hercogs nosprieda, ka viņa meita, kaut arī mūķene, tomēr ir princese, un apspriedās ar Vijāra jaunkundzi par viņas klosteri. Ar divpadsmit tūkstošiem livru rentes, ko nodrošināja maršala māsai, lietu nokārtoja. Šartra jaunkundzi iecēla viņas vietā un amatā un nosauca par Šellas klostera priekšnieci. Nu jau gandrīz vai gadu viņa šajā augstajā amatā rīkojās tik savādi, ka bija aizskārusi reģenta un viņa pirmā ministra smalkjūtību.

Tā nu bija tik ilgi gaidītā Šellas klostera priekšniece, kas ieradās pie sava tēva. Ap viņu vairs nebija tā elegantā un pasaulīgā galma, kas bija pazudis līdz ar pirmajiem saules stariem. Viņai sekoja sešas mūķenes melnos tērpos, nesdamas degošas sveces. Tas pamudināja reģentu uz domām, ka viņa meita jau iepriekš pakļaujas viņa gribai. Vairs nekādu svinību pazīmju, nekādu izlaidību, nekādu bezkaunību! Gluži otrādi — stingras, nopietnas sejas un visdrūmākā āriene.

Un tomēr reģents nodomāja, ka tajā laikā, kad viņam lika gaidīt, itin labi varēja sagatavot šo drūmo procesiju.

— Es nemīlu liekulību, — viņš strupi noteica. — Un es viegli piedodu netikumus, ko nemēģina slēpt zem tikumības maskas. Man tā vien liekas, madame, ka visas šīs sveces ir atliekas no vakardienas. Vai tad jūs esat šonakt nokaltējusi visas savas puķes un nogurdinājusi visus savus galdabiedrus, ka nevarat šodien parādīt man nevienu vienīgu puķu pušķi un pat nevienu ākstu?

—   Jūs esat ienācis nepareizā vietā, ja meklējat šeit izpriecas un dzīres, — klostera priekšniece nopietni atbildēja.

—   Jā, es redzu, — noteica reģents un uzmeta skatienu spokiem, kas pavadīja viņa meitu. — Un es redzu arī to: ja jūs vakar svinējāt gavēņa svētkus, šodien jūs to izbeidzāt.

—    Vai esat atnācis mani nopratināt? Lai būtu kā būdams, tas, ko jūs redzat, lai ir atbilde uz visām tām sūdzībām, kas par mani būtu iesniegtas Jūsu Augstībai.

—   Atnācu jums pateikt, madame, ka man nepatīk jūsu dzīvesveids, — atbildēja reģents, kas sāka nervozēt, iedomājoties, ka viņu grib piemuļķot. — Jūsu vakardienas izlaidības nav savienojamas ar mūķenes cieņu. Jūsu šīsdienas atturība ir pārspīlēta, ņemot vērā, ka esat princese. Izvēlaties reiz par visām reizēm: esiet vai nu klostera priekšniece, vai arī karaliskā augstība. Par jums sabiedrībā sāk visai ļauni runāt, un man pietiek jau ar paša ienaidniekiem, lai jūs no sava klostera pret mani raidītu vēl savus ienaidniekus.

—    Ak, vai! — skumji noteica klostera priekšniece. — Rīkodama viesības, balles un koncertus, kurus uzskatīju par visskaistākajiem visā Parīzē, es nevarēju izpatikt šiem ienaidniekiem. Vēl mazāk esmu patikusi jums un sev pašai, kopš dzīvoju klusi un vientuļi. Vakar beidzās manas attiecības ar sabiedrību, šorīt es noteikti pārtraucu visus sakarus ar to. Un šodien, nemaz nezinādama, ka jūs ieradīsities, esmu nolēmusi kaut ko tādu, pie kā vairs negribu atgriezties.

—   Un kas tas ir? — jautāja reģents, nodomādams, ka runa ir par kādu jaunu meitas neprātību.

—    Pieejiet pie loga un paskatieties ārā! — sacīja klostera priekšniece.

Pēc šā aicinājuma reģents tiešām piegāja pie loga un ieraudzīja pagalmu, kura vidū dega liels sārts. Tai pašā laikā Dibuā, ziņkārīgs kā īsts abats, pielīda viņam klāt.

Šā sārta priekšā nāca un gāja steidzīgi ļaudis, kas meta liesmās dažādus savāda izskata priekšmetus.

—    Kas tas? — reģents noprasīja Dibuā, kas likās tikpat pārsteigts kā viņš.

—   Ko tur pašlaik dedzina? — jautāja abats.

—  Jā, — atbildēja reģents.

—  Tik tiešām, monseigneur, man liekas, tas ir bass.

—  Patiešām, tas ir bass, — noteica klostera priekšniece. — Manējais — lielisks Valerī bass.

—   Un jūs to sadedzināt? — iesaucās reģents.

—   Visi šie instrumenti ir grēka avoti, — atbildēja klostera priekšniece aizlauztā balsī, kas liecināja par visdziļākajām nožēlām.

—   Bet, lūk, — klavesīns! — viņu pārtrauca hercogs.

—   Mans klavesīns. Tas bija tik lielisks, ka mudināja mani uz pasaulīgām domām. Šorīt es to nolēmu iznīcināt.

—  Un kas tās par burtnīcām, ar ko kurina uguni? — jautāja Dibuā, kuru šis skats, kā likās, ļoti ieinteresēja.

—   Manas notis, ko es lieku sadedzināt.

—  Jūsu notis? — iesaucās reģents.

—  Jā, un pat jūsējās, — paskaidroja klostera priekšniece. — Ieskatieties labi, un jūs redzēsit pazūdam ugunī visu savu Pantejas operu. Jūs sapratīsit, ka mana lēmuma izpildījumam jābūt vispārējam.

—  Ak tā! Bet šoreiz jūs esat traka, madamel Aizdedzināt sārtu ar notīm, kurināt to ar basiem un klavesīniem — tā tiešām ir pārāk liela greznība.

—   Es nožēloju savus grēkus.

—   Hm! Sakiet labāk, ka jūs atjaunojat savu dzīvokli un ka tas viss ir tikai līdzeklis iegādāties jaunas mēbeles, jo vecās jums, bez šaubām, ir apnikušas.

—   Nē, monseigneur, nekas tamlīdzīgs.

—   Nu, kas tad? Runājiet ar mani vaļsirdīgi.

—  Nu, labi, — izpriecas mani garlaiko, un es tiešām domāju darīt kaut ko citu.

—  Un kas tas būs?

—  Es ar savām mūķenēm tūlīt iešu apskatīt pagrabu, kas glabās manu ķermeni, un vietu, ko es šai pagrabā aizņemšu.

—  Lai velns mani parauj! — iesaucās abats. — Monseigneur, šoreiz viņai reibst galva.

—  Tas būs kaut kas jauns, vai ne? — klostera priekšniece nopietni turpināja.

—   Protams, un es pat nešaubos, ka par to smiesies vairāk nekā par jūsu viesībām, — atbildēja hercogs.

—  Vai jūs nāksit? — turpināja klostera priekšniece. — Es uz brīdi novietošos savā zārkā: jau labi sen man ienākusi prātā šāda doma.

—  Nu, jums laika daudz domāt par šādām lietām, — noteica reģents. — Starp citu, šo izpriecu gan neesat izgudrojusi jūs. Kārlis V, kas kļuva par mūku, tāpat kā jūs par mūķeni, pats īsti nezinādams kāpēc, padomājis par to jau pirms jums.

—  Tātad jūs nenāksit man līdzi, monseigneur? — klostera priekšniece pievērsās tēvam.

—   Es! — iesaucās hercogs, kam nebija ne mazāko simpātiju pret drūmām idejām. — Lai es ietu apskatīt miroņu pagrabus, lai es klausītos De profundis! Nē! Un vienīgais mierinājums tam, ka nevarēšu izvairīties ne no De profundis, ne no pagraba, ir cerība, ka tajā dienā es nedzirdēšu vienu un neredzēšu otru.

—  Ak, — sašutusi iesaucās klostera priekšniece. — Tātad jūs neticat dvēseles nemirstībai?

—  Es ticu, ka jūs esat pilnīgi traka, mana meita! Velna abat, tu man apsoli rādīt orģijas, bet atved uz bērēm.

—  Tik tiešām, monseigneur, man labāk patiktos redzēt vakardienas ekstravagances. Tās bija daudz rožainākas, — atbildēja Dibuā.

Klostera priekšniece paklanījās un paspēra dažus soļus uz durvīm. Hercogs un abats saskatījās, nezinādami, smieties vai raudāt.

—  Vēl vienu vārdu, — hercogs sacīja savai meitai. — Vai šoreiz esat labi pārdomājusi savu lēmumu, vai varbūt tas ir tikai drudzis, kas jums pielipis no grēku atlaidēja? Ja esat labi pārdomājusi, man nav ko iebilst. Bet ja tas ir tikai drudzis, es gribu, lai jūs izveseļotos, deviņi pērkoni! Es algoju Moro un Širaku, kas ārstē mani un manus piederīgos.

—   Monseigneur, — atbildēja klostera priekšniece. — Jūs aizmirstat, ka es pietiekami labi pazīstu medicīnu, lai varētu pati sevi ārstēt, ja justos slima. Tātad varu jūs nomierināt, ka neesmu slima. Es esmu janseniste, tas ir viss.

—  Ak! — iesaucās hercogs. — Lūk, atkal Ledū tēva nedarbs. Riebīgais benediktīnieti! Nu, es zinu līdzekli, kas vismaz viņu izdziedēs.

—   Un kāds tas ir? — jautāja klostera priekšniece.

—   Bastīlija! — atbildēja hercogs.

Un viņš pārskaities izgāja no istabas. Viņam sekoja Dibuā, kas smējās pilnā balsī.

Pēc ilgāka klusuma, kad viņi jau tuvojās Parīzei, hercogs sacīja Dibuā:

—   Redzi nu, ka tavi ziņojumi ir nejēdzīgi. Man gribējās sprediķot, bet man pašam nolasīja sprediķi.

—   Nu, jūs esat laimīgs tēvs, tas ir viss. Izsaku komplimentu par jūsu jaunākās meitas Šartras jaunkundzes labošanos. Par nelaimi, jūsu vecākā meita hercogiene Berī…

—   Ak, nerunā par to, Dibuā! Tā ir mana vārīgākā meita. Un kad esmu sliktā omā… i

—   Nu?

—  Man gribētos izmantot to, lai uzreiz pārtrauktu visas attiecības.

—   Vai viņa ir Luksemburgā?

—  Man tā liekas.

—   Nu tad dosimies uz Luksemburgu, monseigneur.

—  Tu brauksi man līdzi?

—   Es jūs nakts laikā neatstāšu.

—   Phē!

—  Man ir kaut kas padomā attiecībā uz jums.

—   Uz māni?

—  Es jūs aizvedīšu uz kādām viesībām.

—  Sieviešu viesībām?

—  Jā.

—  Cik tur viņu būs?

—   Divas.

—  Tātad būsim četratā! — noprasīja princis.

—  Tiešām.

—  Un es tur izklaidēšos?

—  Man tā liekas.

—   Piesargies, Dibuā, tu uzņemies lielu atbildību.

—   Monseigneur mīl vienmēr kaut ko jaunu?

—  Jā.

—   Negaidītu?

—  Jā.

—   Nu, labi! Viņš to redzēs. Tas ir viss, ko viņam varu pateikt.

—   Lai notiek, — atbildēja reģents, — vispirms Luksemburga… un pēc tam?

—   Un pēc tam — Svētā Antuāna priekšpilsēta.

Pēc šā jaunā lēmuma kučieris saņēma rīkojumu doties uz Luksem- burgu, nevis uz Palērojālu.

II

Ģimene noteikti labojas

Lai runātu ko runādami, hercogiene Berī kundze, pie kuras devās reģents, bija viņa vismīļākā meita. Septiņu gadu vecumā saslimusi ar slimību, ko ārsti uzskatīja par nāvīgu, viņa, ārstu atstāta, nokļuva tēva gādībā, kurš, kā zināms, mazliet nodarbojās ar medicīnu un kuram ar savām metodēm izdevās viņu glābt. Kopš tā laika šī tēva mīla uz meitu kļuva par reģenta vājību. Viņš ļāva šim izlaidīgajam un augstprātīgajam bērnam darīt visu, ko tas gribēja. No šīs bērna savvaļas stipri cieta viņa audzināšana, kas tomēr netraucēja Ludviķi XIV izraudzīt viņu par sava mazdēla hercoga Berī sievu.

Visiem ir zināms, ka nāve pēkšņi pārsteidza trīs karalisko pēcteču dzimtas un kā dažu gadu laikā nomira karaļa dēls, Burgonas hercogs un hercogiene un hercogs Berī.

Divdesmit gadu vecumā palikusi atraitne, mīlēdama savu tēvu gandrīz vai ar tādu pat maigumu kā tēvs viņu, varēdama izvēlēties starp Versaļas un Palērojāla sabiedrību, hercogiene Berī, skaista, jauna, kaisla izpriecu mīlētāja, ilgi nedomāja: viņa piedalījās hercoga svinībās, izpriecās un dažreiz pat orģijās. Un piepeši par tēva un meitas attiecībām izplatījās savādas tenkas, ko raidīja vienā laikā Senkīra un Tieslietu ministrija, Men- tenona-un Mēna kundzes. Orleānas hercogs ar savu parasto bezrūpību ļāva šīm baumām brīvu vaļu, un šīs baumas izvērtās ne vairāk, ne mazāk kā apvainojumos asinsgrēkā. Šie pārmetumi, kam nav nekāda vēsturiska pamata, to cilvēku acīs, kas ļoti labi pazīst šo laikmetu, kļuva tomēr par ieroci tādu ļaužu rokās, kuru interesēs ir nomelnot cilvēka privāto dzīvi, lai mazinātu viņa politisko dižumu.

Tas nebija viss: Orleānas hercogs ar savu pieaugošo mīkstčaulību deva vielu jaunām baumām. Viņš piešķīra savai meitai, kurai bija jau se- šimttūkstoš livru liela rente, vēl četrsimt tūkstoš livru no sava personīgā kapitāla, kas pavairoja viņas ienākumu līdz vienam miljonam. Bez tam viņš atstāja meitai Luksemburgu un nodeva viņas rīcībā gvardu rotu, Beidzot, un tas visvairāk uztrauca vecās etiķetes sprediķotājus, — viņš tikai paraustīja plecus, kad hercogiene Berī ar cimbolēm un trompetēm izbrauca cauri Parīzei. Par to sašuta visi godīgie ļaudis, bet smējās, kad viņa bija pieņēmusi Venēcijas sūtni, sēdēdama uz triju kāpšļu augsta troņa. Šis gadījums bezmaz sanaidoja mūs ar Venēcijas republiku.

Vēl vairāk, viņš jau dzīrās izpildīt jaunu un ne mazāk pārspīlētu meitas lūgumu, kas, droši vien, būtu radījis sacelšanos aristokrātijā: tā bija īpaša loža operā. Bet tad hercogiene Berī iemīlējās chevalier Riomā, un šis apstāklis nomierināja sabiedrību, bet hercogu padarīja nelaimīgu.

Chevalier Rioms bija Overnas kadets, Lozenas hercoga radinieks, kas 1715. gadā ieradās Parīzē meklēt laimi un kas to atrada Luksem- burgā. Mušī kundze, kuras mīļākais viņš bija, iepazīstināja to ar princesi, un viņš nekavējās ietekmēt viņu tāpat, kā to pirms piecdesmit gadiem darīja krusttēvs Lozenas hercogs ar karalisko princesi. Drīz vien viņu izsludināja par oficiālu mīļāko, neievērojot viņa priekšteča Lahē protestus, kuru pēc tam aizsūtīja par sūtniecības atašeju uz Dāniju.

Hercogienei Berī tātad bija tikai divi mīļākie, un jāatzīst, ka tajos laikos šādu princesi varēja uzskatīt par īsti tikumīgu: Lahē viņa nekad neatzina par savu mīļāko, bet Riomu izsludināja par tādu pilnīgi atklāti. Tas nu tiešām nebija pietiekams iemesls vajāt nabaga princesi. Bet nav jāaizmirst, ka šiem uzbrukumiem bija citi iemesli, par ko minēts ne tikai

Sensimona rakstos, bet visās tā laika vēsturēs, un proti: šī liktenīgā pro- menāde pa Parīzi ar cimbolēm un taurēm, šis nelaimīgais tronis ar trim pakāpieniem, kurā sēdēdama viņa bija pieņēmusi Venēcijas sūtni, beidzot šī pārspīlētā prasība — lai pēc tam, kad viņai ir jau gvardes rota, ierīkotu vēl speciālu ložu operā.

Bet ne šā vispārējā sašutuma dēļ, ko radīja pati princese, Orleānas hercogs noskaitās uz savu meitu. Tas notika tāpēc, ka viņa bija nokļuvusi pilnīgi sava mīļākā varā. Rioms bija tā paša Lozenas hercoga audzēknis, kurš kādā rītā samina Monako princeses roku ar to pašu zābaku papēdi, ko vakarā viņš lika novilkt Orleānas Gastona meitai, un kurš princešu jautājumā bija devis savam krusttdēlam tik drausmīgas pamācības kā, piemēram, šī: „Francijas jaunavas grib, lai pār viņām valda ar spieķi." Rioms, pilnīgi, paļaudamies uz sava krusttēva praksi, tiešām bija tik pamatīgi izdresējis hercogieni Berī, ka tā vairs neuzdrošinājās rīkot nevienas viesības bez viņa piekrišanas, ierasties operā bez viņa atļaujas un uzvilkt kleitu bez viņa padoma.

Tāpēc hercogs, kas ļoti mīlēja savu meitu, iesvilās pret Riomu, kas viņus abus atsvešināja, tik lielā naidā, kādu vien viņa bezbēdīgais raksturs ļāva izjust. It kā izpildīdams hercogienes vēlēšanos, viņš iecēla Riomu par kādas rotas komandieri, tad par Konjaka pilsētas gubernatoru un, beidzot, pavēlēja tam doties uz savu pašvaldāmo apgabalu. Cilvēki, kas prata kaut cik pareizi novērtēt notikumus, sāka atzīt, ka Rioms vairs nebauda hercoga labvēlību, bet gan ir kritis nežēlastībā.

Arī hercogiene šajā ziņā nebija maldījusies. Viņa atsteidzās uz Pa- lērojālu tūlīt pēc dzemdībām un lūgtin lūdzās tēvu, bet veltīgi. Pēc tam viņa pukojās, dusmojās, draudēja, bet atkal velti. Beidzot viņa aizbrauca, draudēdama hercogam ar visām savām dusmām un apgalvodama, ka Rioms, par spīti viņa pavēlei, tomēr neaizceļošot. Nākamajā rītā hercogs atkārtoja Riomam savu pavēli doties projām, un Rioms ļoti pieklājīgi atbildēja, ka viņš nekavējoties paklausīšot.

Tiešām, dienu pirms tam, kad norisinājās aprakstītie notikumi, Rioms, visiem redzot, atstāja Luksemburgu, un pats Dibuā paziņoja Orleānas hercogam, ka jaunais gubernators ar savām karietēm pulkstens deviņos no rīta devies ceļā uz Konjaku.

Visu šo notikumu laikā Orleānas hercogs nebija ticies ar meitu. Un, runājot par to, ka dusmās vajadzētu pārtraukt ar meitu visas attiecības, viņš patiesībā gribēja lūgt viņai piedošanu un nevis meklēt strīdu.

Šī šķietamā noteiktība nevarēja apmulsināt Dibuā, kas labi pazina hercogu. Bet Rioms bija ceļā uz Konjaku, un tas bija viss, ko Dibuā vēlējās. Rioma prombūtnes laikā Dibuā cerēja iepazīstināt princesi ar kādu jaunu ministrijas sekretāru vai gvardu leitnantu, kas izdzēstu no viņas sirds atmiņas par Riomu. Pēc tam Rioms saņemtu pavēli piebiedroties maršala Bervina armijai Spānijā, un par viņu nebūtu vairs jārunā, tāpat kā par Lahē Dānijā.

Tas varbūt no morāles viedokļa nebija sevišķi veiksmīgs projekts, bet vismaz tas bija ļoti loģisks. Vai ministrs iepazīstināja ar šo plānu arī savu šefu, to mēs nezinām.

Kariete apstājās pie Luksemburgas, kas bija apgaismota kā vienmēr. Hercogs izkāpa un savā parastajā straujajā gaitā devās augšup pa kāpnēm.

Dibuā, kuru hercogiene ienīda līdz sirds dziļumiem, palika mētelī ietinies karietes kaktā. Pēc brīža hercogs, galīgi apmulsis, parādījās pie karietes durtiņām.

—   Ak, monseigneur, — iesaucās Dibuā. — Varbūt Jūsu Augstībai parādīja durvis?

—   Nē, bet hercogiene nemaz nav Luksemburgā.

—   Kur tad? Karmelītu klosterī?

—   Viņa ir Medonā.

—   Medonā! Februāra mēnesī un šādā laikā! Monseigneur, šīs ilgas pēc lauku dzīves man liekas aizdomīgas.

—   Un es atzīšos — man arī. Ko, velns, viņa var sadarīt Medonā?

—   To var viegli uzzināt.

—   Kā?

—   Dosimies uz Medonu.

—    Kučier, uz Medonu! — uzsauca reģents un ielēca karietē. — Tur jūs varat nokļūt pēc divdesmit piecām minūtēm.

—   Atļaušos aizrādīt, monseigneur, ka zirgi jau ir veikuši desmit jūdzes, — pazemīgi iebilda kučieris.

—   Nodzeniet viņus beigtus, bet esiet pēc divdesmit piecām minūtēm Medonā!

Pēc tik nepārprotamas pavēles nebija vairs ko atbildēt.

Kučieris enerģiski uzšāva zirgiem ar pātāgu, un dižciltīgie lopiņi, pārsteigti, ka braucēji atzinuši par vajadzīgu lietot tik neparasti skarbus uzmudinājuma līdzekļus, aizrikšoja tālāk tikpat strauji, it kā būtu tik tikko iznākuši no staļļa.

Visā brauciena laikā Dibuā klusēja, bet reģents bija iegrimis domās. Pa" laikam viens vai otrs pameta pētīgus skatienus uz lielceļu, bet tur nebija redzams nekas tāds, kas varētu saistīt reģenta un viņa ministra uzmanību. Viņi iebrauca Medonā, bet hercogs arvien vēl nebija ticis laukā no savu pretrunīgo domu labirinta.

Šoreiz viņi izkāpa abi divi: tēva un meitas izskaidrošanās varēja ieilgt, un Dibuā gribēja nogaidīt beigas kādā ērtākā vietā nekā karietē.

Zem lieveņa viņi sastapa durvju sargu spožā livrejā. Tā kā hercogs bija ietinies kažokā, bet Dibuā savā platajā mētelī, viņš tos apturēja. Tad hercogs nosauca savu vārdu.

—   Atvainojiet, — sacīja sargs, — bet es nezināju, ka gaidāms monseigneur.

—    Būs jau labi, — atbildēja hercogs. — Gaidīts vai negaidīts, es ierados. Paziņojiet to princesei!

—   Monseigneur tātad piedalīsies ceremonijā? — jautāja sargs, acīm redzami apmulsis, jo viņam, droši vien, bija stingri pavēlēts nevienu nelaist iekšā.

—   Bez šaubām, monseigneur piedalīsies ceremonijā, — Dibuā atbildēja Orleānas hercoga vietā, kurš grasījās jautāt, par kādu ceremoniju viņš runā. — Un es arī piedalīšos.

—   Tādā gadījumā es likšu aizvest monseigneur tieši uz baznīciņu.

Dibuā un hercogs saskatījās kā cilvēki, kas vairs nekā nesaprot.

—   Uz baznīciņu? — atkārtoja hercogs.

—   Jā, monseigneur, jo ceremonija ir sākusies apmēram pirms divdesmit minūtēm.

—   Ak tā! — noteica reģents un noliecās pie Dibuā auss. — Vai arī šī ir kļuvusi par mūķeni?

—   Monseigneur, drīzāk cerēsim, ka viņa precas, — sacīja Dibuā.

—   Ak, Dievs! — iesaucās reģents. — Tā tik vēl trūka!

Un viņš metās augšup pa kāpnēm, Dibuā viņam nopakaļ.

—   Vai tad monseigneur negrib, ka viņu pavada? — iejautājās sargs.

—   Nav vajadzīgs, — atkliedza reģents, atrazdamies jau kāpņu galā. — Es ceļu zinu.

Tiešām, ar pārsteidzošu veiklību korpulentais reģents devās cauri istabām un gaiteņiem. Aiz viņa traucās Dibuā, kuru šī dēka velnišķīgi interesēja un kurš izskatījās pēc Mefistofeļa, kas seko otrajam nezināmā meklētājam — to gan nesauca Fausts, bet Orleānas Filips.

Tā viņi nonāca līdz baznīciņas durvīm, kas likās aizslēgtas, bet kas atdarījās pēc pirmā grūdiena.

Dibuā savos spriedumos nebija kļūdījies.

Rioms, demonstratīvi aizceļojis, bet pēc tam slepus atgriezies atpakaļ, bija nometies ceļos līdzās princesei, hercogienei Berī kundzei garīdznieka priekšā, bet Pona kungs, Rioma radinieks, un marķīžs Larošfuko, princeses gvardes kapteinis, turēja virs viņu galvām laulību šķidrautu. Mušī kungs stāvēja līdzās hercogienei pa kreisi, bet Lozens līdzās Riomam pa labi.

—   Laime novērsusies no mums, monseigneur, — sacīja Dibuā. — Mēs esam nokavējuši desmit minūtes.

—   Deviņi pērkoni! — hercogs pārskaities iesaucās, pasperdams soli kora virzienā. — To mēs vēl redzēsim.

—   Cst, monseigneur\ — viņu brīdināja Dibuā. — Mans abata pienākums ir neļaut jums apgānīt baznīcu. Ak, ja tas līdzētu, es neko neteiktu, bet šoreiz tas būtu gluži veltīgi.

—   Tātad viņi ir salaulājušies? — jautāja hercogs, kuru Dibuā atvilka kādas kolonnas ēnā.

—   Cik vien īsti var salaulāties, monseigneur, un tagad pat velns bez svētā tēva palīdzības nevarētu viņu laulību šķirt.

—   Labi, es rakstīšu uz Romu! — noteica hercogs.

—    Uzmanieties, monseigneurl — iesaucās Dibuā. — Neizšķiežiet savu kredītu šādās lietās, tas jums būs vajadzīgs, lai mani ieceltu par kardinālu.

—    Bet šādas nevienlīdzīgas laulības nav ciešamas! — iesaucās reģents.

—    Nevienlīdzīgas laulības ir modē, — aizrādīja Dibuā. — Un mūsdienās par to vien dzird runājam. Viņa Majestāte Ludviķis XIV devās nevienlīdzīgā laulībā ar Mentenona kundzi, kurai jūs vēl maksājat pensiju kā viņa atraitnei. Karaļa meita noslēgusi nevienlīdzīgas laulības ar Lozena kungu. Jūs esat apprecējis Bluā jaunkundzi — arī nevienlīdzīgas laulības. Un kad jūs paziņojāt par šīm laulībām savai mātei, tā jums atbildēja ar pļauku. Beidzot — es pats, monseigneur. Vai tās nebija nevienlīdzīgas laulības, kad apprecēju sava ciema skolas priekšnieka meitu? Jūs redzat, monseigneur, ka pēc tik daudziem slaveniem piemēriem jūsu meita var savukārt doties nevienlīdzīgā laulībā.

—   Ciet klusu, dēmon! — viņu apsauca reģents.

—   Bez tam, monseigneur, — turpināja Dibuā, — hercogienes Berī mīlas dēkas, par kurām tik skaļi klaigāja Sensulpisas abats, sāka izvērsties skaļākas nekā būtu vēlams. Tas bija publisks skandāls, bet to apklusinās šis slepenās laulības, par kurām rit runās visa Parīze. Nevienam nebūs vairs nekā ko teikt, un jums vismazāk. Jūsu ģimene, monseigneur, noteikti labojas.

Orleānas hercogs izgrūda kādu drausmīgu lāstu. Dibuā atbildēja ar zobgalību, ko būtu apskaudis pats Mefistofelis.

—    Klusu, jūs tur! — uzsauca sargs, kas nepazina trokšņotājus un vēlējās, lai jaunajam pārim neietu zudumā neviens vārds no garīdznieka dievbijīgā sprediķa.

—    Cietiet klusu, monseigneurl — atkārtoja Dibuā. — Jūs taču traucējat ceremonijai!

—   Tu redzēsi: ja mēs nestāvēsim klusu, viņa liks izsviest mūs laukā, — noteica hercogs.

—   Klusu, es saku! — atkārtoja sargs, uzsizdams ar savu alebardu uz baznīcas klona, bet hercogiene Berī aizsūtīja Mušī kungu uzzināt, kas tur trokšņo.

Mušī kungs paklausīja princeses pavēlei. Ieraudzījis tumsā divus cilvēkus, kas, kā likās, slēpās, viņš paceltu galvu un drošiem soļiem piegāja pie laulību ceremonijas traucētājiem.

—   Kas te trokšņo, un kas jums, kungi, atļāva ienākt baznīcā? — viņš noprasīja.

—   Tas, kuram patiktos izmest jūs visus pa logu ārā, bet kurš pagaidām apmierināsies ar to, ka liks jums izdarīt sekojošo: paziņot Rioma kungam manu pavēli — tūlīt doties prom uz Konjaku, bet hercogienei Berī pavēstīt aizliegumu spert savu kāju Palērojālā.

To pateicis, hercogs izgāja, pamādams Dibuā, lai tas viņam seko, un atstādams hercogu Mušī un viņa lielo vēderu galīgā apmulsumā.

—   Tūlīt uz Palērojālu! — pavēlēja princis, drāzdamies pie savas karietes.

—   Uz Palērojālu? — žigli atsaucās Dibuā. — Nē, monseigneur. Jūs aizmirstat mūsu norunu. Pavadīju jūs ar noteikumu, ka jūs savukārt brauksit līdzi man. Kučier, uz Svētā Antuāna priekšpilsētu.

—   Ej pie velna! Es neesmu izsalcis.

—   Labi, Jūsu Augstība neēdīs.

—   Neesmu tādā noskaņā, lai amizētos.

—   Labi, Jūsu Augstība neamizēsies.

—   Ko tad es darīšu, ja neēdīšu un neamizēšos?

—  Jūsu Augstība skatīsies, kā citi ēd un amizējas.

—   Ko tu ar to gribi teikt?

—   Gribu teikt, ka Dievs jūsu dēļ, monseigneur, ir gatavs darīt brīnumus, un tā kā šādas lieta viņam negadās katru dienu, nevajadzētu apstāties pusceļā. Šovakar mēs jau redzējām divus brīnumus, pavērosim vēl trešo!

—  Trešo?

—   Jā, numero Deus impare qaudet. Dievam patīk nepāra skaitļi. Ceru, ka nebūsit aizmirsuši latīņu valodu, monseigneur.

—   Izsakies skaidrāk! — sacījs reģents, kuram pašlaik prāts nenesās uz jokiem. — Tu, protams, esi pietiekami neglīts, lai izskatītos pēc sfinksa, bet es neesmu tik jauns, lai spēlētu Eidipa lomu. -

—   Nu, labi, monseigneur. Pēc tam, kad esat redzējis savas divas meitas, kas bija pārāk trakulīgas, lai spertu pirmo soli prāta virzienā, jūs redzēsit savu dēlu, kas ir pārāk prātīgs, lai spertu pirmo trakulīgo soli.

—   Manu dēlu Ludviķi?

—    Jūsu dēli Ludviķi personīgi. Šonakt viņš izklaidējas, monseigneur, un es uzaicinu jūs pavērot šo ainu, kas tik ļoti var glaimot tēva pašlepnumam.

Hercogs šaubīdamies papurināja galvu.

—   O, šūpojiet galvu, cik Vien gribat, monseigneur, tā tas ir, — sacīja Dibuā.

—   Un kādā veidā viņš izklaidējas? — painteresējās reģents.

—   Visādi, monseigneur. Un es uzdevu chevalier M. gādāt, lai jūsu dēls pirmoreiz varētu parādīt sevi divkaujā: pašlaik viņš vakariņo kopā ar M. un divām sievietēm.

—   Un kas tās ir par sievietēm?

—   Pazīstu tikai vienu, chevalier jāatved otra.

—   Un viņš tam piekrita?

—   Ar vislielāko prieku.

—  Tik tiešām, Dibuā, man šķiet, ja tu būtu dzīvojis svētā karaļa Lud- viķa laikā, tu galu galā noteikti būtu aizvedis viņu pie toreiz slavenās Fijonas.

Triumfa un gandarījuma pilns smaids pārlaidās pār Dibuā pērtiķa seju.

—   Tā, monseigneurl Jūs gribējāt, lai Ludviķa kungs reiz izmēģina savu zobenu, tāpāt kā jūs to darījāt savā laikā, un kā traks gribat darīt vēl tagad. Esmu par to gādājis.

—   Tiešām?

—   Jā, chevalier M., ēzdams vakariņas, pameklēs viņam īsti vācisku strīdus iemeslu. Šajā ziņā varat uz viņu paļauties. Jūs gribējāt, lai Ludviķa kungam rastos kāda patīkama mīlas dēka. Ja viņš pretosies tai sirēnai, ko esmu viņam uzsūtījis — viņš būs svētais Antonijs.

—   Tu pats to izraudzīji?

—   Kā gan citādi, monseigneur, kad runa ir par jūsu ģimenes godu! Jūsu Augstība zina, ka es paļaujos tikai pats uz sevi. Tātad šonakt būs orģijas, rīt — divkauja. Un rītvakar mūsu iesācējs varēs parakstīties Lud- viķis Orleāns, nekompromitējot savas slavenās mātes reputāciju, jo būs redzams, ka jaunā cilvēka dzīslās rit jūsu asinis, par ko — velns lai parauj! — gribējās šaubīties, vērojot viņa dīvaino dzīvesveidu.

—  Dibuā, tu esi nožēlojams! — noteica hercogs un iesmējās — pirmoreiz kopš bija devies projām no Šellas. — Un tu pazudināsi dēlu, tāpat kā esi pazudinājis tēvu.

—  Kā vēlaties, monseigneur. Viņam jābūt princim! Jā vai nē? Viņam jābūt vai nu vīrietim, vai arī mūkam. Lai viņš izšķiras par vienu vai otru — ir laiks! Jums ir tikai viens dēls, monseigneur, dēls, kam drīz vien būs sešpadsmit gadu, dēls, kuru jūs nesūtāt karā, aizbildinādamies ar to, ka tas ir jūsu vienīgais dēls, bet patiesībā tāpēc, ka nezināt, kā viņš tur uzvedīsies…

—  Dibuā! — iesaucās reģents.

—   Labi, labi, monseigneur, rīt mēs būsim noskaidrojuši.

—  Neko teikt — laba dēka! — sacīja reģents.

—  Tātad jūs domājat, ka viņš godam izkļūs no tās?

—  Nelieti, vai tu arī apzinies, ka beigu beigās mani vēl apvainosi! It kā tas būtu kaut kas tiešām neiespējams — iemīlināt vīrieti ar manām asinīm, un it kā tas būtu neparasts brīnums — iespiest zobenu rokā princim ar manu vārdu. Dibuā, mans draugs, tu esi dzimis abats un mirsi kā abats.

—   Nē, nē, monseigneurl — iesaucās Dibuā. — Jupis ar' ārā! Es gribu sasniegt vēl kaut ko vairāk!

Reģents sāka smieties.

—  Tev vismaz ir lielas prasības, tu neesi tāds kā šis muļķis Ludviķis, kas nekā nevēlas, un šī tava iedomība uzjautrina mani vairāk nekā tu vari iedomāties.

—  Tiešām? Es tomēr līdz šim nedomāju, ka esmu tik smieklīgs, — atbildēja Dibuā.

—  Nu, labi, tā bija kautrība, jo tu esi visamizantākais radījums zemes virsū, ja neesi vissamaitātākais. Tāpēc zvēru, ka tai dienā, kad tu kļūsi arhibīskaps…

—   Kardināls, monseigneur.

—  Ak, tu gribi būt kardināls?

—  Gaidāt, kamēr kļūšu pāvests.

—  Labi. Tai dienā, es tev zvēru!..

—   Dienā, kad es kļūšu pāvests?

—   Nē, dienā, kad tu kļūsi kardināls, Palērojalā būs lieli smiekli, es tev zvēru.

—   Parīzē smiesies pavisam citādi, monseigneur. Bet kā jūs jau teicāt, dažreiz es esmu smieklīgs un gribu izsmīdināt citus. Tāpēc ari cenšos kļūt par kardinālu.

Dibuā vēl klāstīja savus lielos plānus, kad kariete apstājās.

III

Žurcina un Pelīte

>

Kariete apstājās Svētā Antuāna priekšpilsētā pie kādas mājas, ko aizsedza liela mūra sēta. Aiz tās pacēlās vairākas papeles, it kā lai slēptu šo māju pat no tās mūriem.

—   Pag', — iesaucās reģents. — Man liekas, ka šai pusē atrodas No- sē mājiņa.

—   Pareizi. Monseigneur ir laba atmiņa. Es šonakt nodevu to viņa rīcībā.

—  Vai vismaz esi visu labi nokārtojis, Dibuā? Vai vakariņas ir prinča cienīgas?

—    Es pats tās pasūtīju. Ak, Ludviķa kungam nekas netrūks. Viņu apkalpos tēva sulainis, viņam ēdienu pagatavos tēva pavārs, viņš mīlināsies ar…

—   Ar ko?

—    Jūs to pats redzēsit. Velns lai parauj, gribu sagādāt jums pārsteigumu.

—   Un vīni?

—   Vīni no jūsu pašu pagraba, monseigneur. Ceru, ka šie ģimenes liķieri neļaus asinīm melot, jo tās melo jau pārāk ilgi.

—   Tev nebija tik daudz jāpūlas, lai liktu runāt manām asinīm, vai ne, pavedēj?

—   Neesmu daiļrunīgs, monseigneur, bet jāatzīst, ka jūs bijāt maigs. Iesim iekšā.

—   Tev ir atslēgas?

—   Es domāju gan.

Un Dibuā izvilka no kabatas atslēgu, ko klusi iebāza slēdzenē. Durvis bez mazākā trokšņa atdarījās un aizvērās aiz hercoga un viņa ministra. Tās bija tiešām īsti piemērotas durvis mazajai mājiņai, kas apzinājās savus pienākumus pret augstajiem kungiem, kuri pagodināja to ar savu ierašanos.

Caur aizvērtajiem slēģiem spīdēja gaisma, un sulaiņu sardze vestibilā apliecināja augstajiem viesiem, ka dzīres ir sākušās.

—   Tu gavilē, abat! — sacīja reģents.

—   Žigli izvietosimies, monseigneur, — atbildēja Dibuā. — Atzīstos: es steidzos redzēt, kā Ludviķa kungs tiks ar to visu galā.

—   Es arī, — piebalsoja reģents.

—   Nu tad sekojiet man un nerunājiet ne vārda.

Reģents klusēdams iegāja līdz ar Dibuā kādā kabinetā, ko liela sprai- šļota sprauga savienoja ar ēdamzāli. Šī sprauga bija aizklāta ar puķēm. Pa stiebru starpu varēja skaidri redzēt un dzirdēt mielasta dalībniekus. 1

—   Ak, šo vietu es pazīstu, — iesaucās reģents, ieraudzīdams kabinetu.

—    Labāk nekā jūs domājat, monseigneur. Bet neaizmirstiet: lai ko jūs te redzētu vai dzirdētu, jums jācieš klusu, vismaz jārunā klusā balsī.

—   Neraizējies!

Viņi abi piegāja pie spraugas, kas savienoja kabinetu ar dzīru zāli, nometās ceļos uz zema dīvāna un atbīdīja sāņus puķes, lai redzētu itin visu, kas tur norisināsies.

Piecpadsmitarpus gadus vecais reģenta dēls bija atsēdies mīkstā krēslā ar seju tieši pretim tēvam. Otrā pusē galdam, ar muguru pret abiem ziņkārīgajiem, sēdēja chevalier M. Divas sievietes žilbinoši greznos tērpos papildināja šo sabiedrību, ko Dibuā bija apsolījis rādīt reģentam: viena bija apsēdusies līdzās jaunajam princim, otra līdzās chevalier. Jauneklis, kas nedzēra, runāja gari un plaši. Sieviete, kas sēdēja viņam līdzās, uzmeta lūpu, bet kad neuzmeta lūpu — žāvājās.

—    Pag', man šķiet, es šo seju pazīstu, — sacīja hercogs, kas bija tuvredzīgs un centās saskatīt pretimsēdošo sievieti.

Un viņš vērās sievietē ar jo lielāku uzmanību. Dibuā klusībā smējās.

—    Bet šai sievietei taču ir tumši mati un zilas acis!.. — turpināja reģents.

—   Brunete ar zilām acīm, — atkārtoja Dibuā. — Tālāk, monseig- neur\

—   Šis burvīgais stāvs, šīs slaidās rokas…

—   Tālāk.

—   Šis sārtais purniņš…

—   Nu, tālāk!

—   Bet, deviņi pērkoni! Es nemaldos: tā ir Pelīte!

—   Jā gan!

—   Kā, neģēli, tu esi izvēlējies tieši Pelīti?

—   Viena no visburvīgākajām meičām, monseigneur — operas nāra. Man likās, ka viņa vislabāk pratīs izklaidēt jaunu cilvēku.

—   Ak tad šis ir tas pārsteigums, ko tu man pataupīji, teikdams, ka viņu apkalpos tēva sulainis, ka viņš dzers tēva vīnus un mīlināsies ar…

—   Ar sava tēva mīļāko — jā, monseigneur, tā tas ir.

—   Bet, nelaimīgais, tu taču esi vainojams gandrīz vai asinsgrēkā! — iesaucās hercogs.

—   Phē! — noteica Dibuā. — Ja jau tas notiek…

—   Un šī palaidne ir ar mieru piedalīties šādās viesībās?

—   Viņa ir savā elementā, monseigneur.

—   Un kā viņai liekas: ar ko viņa sēž pie viena galda?

—    Ar kādu muižnieku no provinces, kas iebraucis Parīzē notriekt savu naudu.

—   Kas ir viņas draudzene?

—   Nu, par to es nezinu absolūti nekā. Chevalier M. apņēmās sadabūt vēl vienu sievieti.

Šai brīdī sievietei, kas sēdēja līdzās chevalier, izlikās, ka viņai aiz muguras kāds čukst, un viņa pagrieza galvu.

—    Jā-ā-ā! — iesaucās Dibuā, savukārt pārsteigts. — Es taču nemaldos?

—   Kas?

—   Otra sieviete…

—   Nu — otra sieviete?.. — mudināja hercogs.

Daiļā sēdētāja atkal pagriezās uz šo pusi.

—   Tā ir Jūlija! — iesaucās Dibuā. — Nelaimīgā!

—    Velns lai parauj! — noteica hercogs. — Tas nu gan lieliski papildina visu Šo ainu: tava mīļākā un manējā. Goda vārds, es daudz dotu, lai varētu smieties pēc sirds patikas.

—   Pagaidiet, monseigneur, pagaidiet!

—    Vai esi traks?! Ko tu gribi darīt, Dibuā?! Es tev pavēlu palikt šeit! Esmu ziņkārīgs redzēt, kā viss tas beigsies.

—   Es jums paklausīšu, monseigneur, bet deklarēju vienu lietu.

—   Kādu?

—   Es vairs neticu sieviešu tikumībai!

—   Dibuā, — sacīja reģents, atlaizdamies uz dīvāna, un Dibuā darīja to pašu. — Goda vārds, tu esi burvīgs. Ļauj man smieties, citādi es nosmakšu!

—    Tiešām, monseigneur, smiesimies, — piekrita Dibuā. — Bet smiesimies klusi. Jums taisnība: mums jāredz, kā tas viss beigsies.

Un abi vīrieši sāka smieties, cik klusi vien varēdami.

Tad viņi atkal ieņēma savas novērotāju vietas, ko pirms brīža bija atstājuši.

Nabaga Pelīte žāvājās tā, ka varēja rasties bažas, vai tik viņa neiz- mežģīs žokļus.

—    Vai zināt, monseigneur, — ierunājās Dibuā. — Ludviķa kungs nepavisam neizturas vieglprātīgi.

—   Tas nozīmē, ka viņš nav dzēris.

—    Un šīs tukšās pudeles? Vai jūs domājat, ka tās pašas no sevis aizbēgušas prom?

—   Tev tiešām ir taisnība. Bet tomēr, viņš ir ļoti nopietns, šis džentlmenis.

—   Pacietieties! Rau, viņš atdzīvojas! Klausieties, viņš sāks runāt!

Tiešām — jaunais hercogs piecēlās no sēdekļa un ar roku atbīdīja

pudeli, ko viņam sniedza Pelīte.

—    Es gribēju redzēt, kas tas ir — orģija, — viņš prātnieciski noteica. — Nu es to esmu redzējis un paziņoju, ka esmu visai neapmierināts. Kāds gudrs virs teicis: „Eb rietas omne vitium deliquit".

—   Ko viņš tur muld? — norūca hercogs.

—   Tur nekas labs neiznāks, — nosprieda Dibuā.

—    Kā! Jums nepatīk šīs vakariņas? — iesaucās jaunā hercoga gal- dabiedrene un pasmaidīja. Atmirdzēja zobu rinda, kas bija skaistāka par pērlēm.

' — Kad neesmu izsalcis un izslāpis, man netīk ne ēst, ne dzert, — atbildēja Ludviķis.

—   Muļķis! — nomurmināja reģents.

Un viņš pagriezās pret Dibuā, kas kodīja lūpas.

Ludviķa galdabiedrs sāka smieties un sacīja:

—   Ceru, ka jūs neattiecināsit šos vārdus uz mūsu šarmantajām dāmām.

—   Ko jūs ar to gribat teikt?

—   Ahā, viņš sāk dusmoties! Labi, — atzina reģents.

—   Labi! — piekrita Dibuā.

—    Gribu teikt, — atbildēja chevalier, — ka jūs neapvainosit šīs dāmas, izrādot tām savu vienaldzību un atstājot šo sabiedrību.

—   Ir jau vēls, — sacīja Orleānas Ludviķis.

—   Phē! Vēl nav pat pusnakts, — atbildēja chevalier.

—    Un bez tam, — turpināja hercogs, cenzdamies attaisnot savu rīcību, — bez tam… es esmu saderinājies.

Dāmas sāka skaļi smieties.

—   Kāds lops! — nomurmināja Dibuā.

—   Jā gan! — noteica reģents.

—   Ak, tiešām, es pavisam aizmirsu. Atvainojiet, monseigneur!

—    Mans mīļais, jūs esat drausmīgi provinciāls, — konstatēja chevalier.

—    Va' velns, kā šis jauneklis runā ar dižciltīgu princi! — pukojās reģents.

—   Viņam atļauts nezināt, kas ir viņa galdabiedrs, un domāt, ka tas ir vienkāršs aristokrāts.

—   Bez tam, es viņam ieteicu pakaitināt princi.

—    Atvainojiet, cienītais monsicur, — jaunais princis atbildēja. — Jūs laikam kaut ko teicāt? Tā kā tajā pašā laikā ar mani runāja madaine, es nedzirdēju, ko jūs man sacījāt.

—   Un jūs gribat, lai es jums to atkārtoju? — zobgalīgi jautāja jauneklis.

—   Man būtu ļoti patīkami.

—   Nu, labi, es teicu, ka jūs esat drausmīgi provinciāls.

—   Justos pagodināts, ja ar to varētu atšķirties no zināmiem Parīzes paziņām, — atbildēja Ludviķis.

—   Vai zini, tas nav slikti atcirsts, — noteica hercogs.

—   Phē! — norūca Dibuā.

—    Ja jūs to sakāt par mani, — es atbildēšu, ka neesat pieklājīgs. Nebūtu nekas, ja savu nepieklājību jūs izrādītu tikai man, bet tai nav nekāda attaisnojuma, ja tā skar šīs dāmas.

—    Tavs provokators iet pārāk tālu, abat, — uztraucās reģents. — Viņi tūliņ pārgriezīs viens otram rīkli.

—   Nu, mēs viņus savaldīsim, — atbildēja Dibuā.

Jaunais princis pat nepamirkšķinja acis, bet piecēlās, devās apkārt galdam, piegāja pie sava dzīru kolēģa un sāka runāt pusbalsī.

—    Vai redzi, — reģents satraukts pievērsās Dibuā. — Uzmanīsim viņus labi, abat! Negribētu, ka manu dēlu nogalina.

Bet Ludviķis tikai pateica jauneklim:

—   Roku uz sirds, cienītais kungs — vai jūs šeit uzjautrināties? Atzīstos, ka es šeit briesmīgi garlaikojos. Ja mēs būtu vieni paši, es ar jums parunātu par kādu visai nopietnu jautājumu, kas mani pašreiz nodarbina: tā ir Svētā Augustīna „Atzīšanās" sestā nodaļa.

—   Kā! — iesaucās chevalier, galīgi apmulsis, pie kam šoreiz viņa apmulsums nepavisam nebija mākslots. — Jūs interesējaties par reliģiju? Man šķiet, pārāk agri…

—    Cienītais kungs, nekad nav par agru domāt par savas dvēseles glābšanu, — pamācītāja balsī noteica princis.

Reģents smagi nopūtās.

Dibuā kasīja degungalu.

—   Muižnieka godavārds — tas apkauno visu manu dzimtu! Šīs sievietes iemigs, — uztraucās reģents.

—   Nogaidīsim, — sacīja Dibuā. — Varbūt viņš kļūs drosmīgāks tad, kad viņas iemigs.

—   Deviņi pērkoni! — iesaucās reģents. — Viņam jau sen vajadzēja kļūt drosmīgākam. Viņa raidīja tam skatienus, kas būtu uzmodinājuši pat mironi… Rau, kā viņa atlaidusies šai sēdeklī — vai viņa nav šarmanta?

—    Pag', — turpināja Ludviķis, — gribu zināt jūsu domas šai jautājumā: svētais Jeremijs izsakās, ka īstu piedošanu iegūst tikai tas, kas dziļi nožēlo savus grēkus.

—   Lai velns jūs parauj! — iesaucās jauneklis. — Ja jūs būtu dzēris, es teiktu, ka jums ir slikts vīns.

—   Šoreiz, cienītais monsieur, būtu mana kārta aizrādīt, ka jūs esat nepieklājīgs, — atbildēja jaunais princis. — Un ja klausīties apvainojumos nebūtu grēks, es jums atbildētu tādā pašā tonī. Bet, paldies Dievam, esmu kristīgāks par jums.

—   Vakariņojot mazā mājiņā, nav jābūt labam kristīgam cilvēkam, bet labam galdabiedram, — aizrādīja chevalier. — Pie velna ar jūsu sabiedrību! Man gribētos labāk būt kopā ar Svēto Augustīnu, kaut vai pēc tam, kad viņš bija kļuvis ticīgs.

Jaunais hercogs piezvanīja. Parādījās sulainis.

—   Izvadiet šo kungu ārā un apgaismojiet manu ceļu, — viņš sacīja īstā prinča tonī. — Es pats došos prom pēc ceturtdaļstundas. Chevalier, vai jums ir kariete?

—   Nē, nav.

—   Tādā gadījumā izmantojiet manējo, — sacīja jaunais hercogs. — Ļoti nožēloju, ka nevarēšu turpināt mūsu pazīšanos. Bet es jums jau teicu: mums ir dažādas gaumes. Bez tam, es atgriezīšos savā provincē.

—   Velns parāvis, būtu interesanti, ja viņš aizraidītu savu galdabiedru tādēļ, lai paliktu viens ar abām sievietēm, — ierunājās Dibuā.

—   Jā, — piekrita hercogs, — tas būtu interesanti, bet tas nenotiks.

Tiešām, kamēr hercogs un Dibuā apmainījās dažiem vārdiem, chevalier izgāja ārā, bet Orleānas Ludviķis, palicis viens ar abām sievietēm, kas patiesi bija iemigušas, izvilka no savu svārku kabatas lielu papīra vīstokli, no vestes kabatas sudraba zīmuli un ar īsta teologa aizrautību sāka kaut ko atzīmēt uz papīra malām. Bet ap viņu vēl kūpēja ēdieni un atradās līdz pusei iztukšotas pudeles.

—   Ja šis princis kādreiz stātos vecākās paaudzes vietā, es būtu ļoti nelaimīgs, — sacījs reģents. — Lai nu vēl viens cilvēks teic, ka es audzinu savus bērnus par troņa mantiniekiem!

—   Monseigneur, zvēru jums, ka esmu gluži slims, — apliecināja Dibuā.

—   Ak, Dibuā, mana jaunākā meita ir janseniste, mana vecākā meita — filozofē, mans vienīgais dēls — teologs. Esmu velna apsēsts, Dibuā! Goda vārds, ja nesavaldīšos, es likšu sadedzināt visus šos nešpetnos radījumus.

—    Uzmanību, monseigneur! Ja liksit tos sadedzināt, ļaudis teiks, ka jūs rīkojaties tāpat kā lielais karalis un Mentenona.

—    Nu, tad lai viņi dzīvo! Bet vai tu saproti, Dibuā, šis nelga, kas jau raksta veselus sējumus, padarīs mani traku! Tu redzēsi, ka pēc manas nāves viņš liks bendēm sadedzināt manas gravīras ar Dafņa un Hlojas attēliem.

Gandrīz vai desmit minūtes Orleānas Ludviķis turpināja savas atzīmes.

Tad, pabeidzis, viņš rūpīgi iebāza manuskriptu svārku kabatā, ielēja glāzē ūdeni, iemērca tajā maizes gabaliņu, dievbijīgi noskaitīja lūgšanu un ar zināmu baudu nopriecājās par šīm vientuļnieka vakariņām.

—   Kāds askētisms! — izmisis nomurmināja reģents. — Bet saki man, Dibuā, kāds velns viņam ir to iemācījis?

—   Es ne, monseigneur, par sevi es galvoju!

Princis piecēlās un atkal piezvanīja.

—   Vai kariete ir atgriezusies? — viņš jautāja sulainim.

—   Jā, monseigneur.

—    Labi, es aizeju. Šīs dāmas, kā redzat, guļ. Kad tās pamodīsies, jūs būsit viņu rīcībā.

Sulainis paklanījās, un princis izgāja no istabas kā arhibīskaps, kas izdala savu svētību.

—    Kāda sērga tevi dīdīja rādīt man šādas ainas! — reģents izmisis iesaucās.

—    Laimīgais tēvs! — atbildēja Dibuā. — Jūs esat trīskārt laimīgs tēvs, monseigneur: jūsu bērni labprātīgi pievēršas baznīcai. Un par šādu svētu ģimeni vēl izplata ļaunas tenkas! Zvēru pie savas kardināla cepures, es vēlētos, lai šeit būtu klāt likumīgie prinči!

—    Nu, es viņiem parādītu, kā tēvs izlabo sava dēla kļūdas… Nāc, Dibuā, — sacīja hercogs.

—   Es jūs nesaprotu, monseigneur.

—   Dibuā, lai velns mani parauj, arī tev pielipusi šī lipīgā sērga!

—   Man?

—    Jā, tev! Te ir uzklātas vakariņas, ko ēst… te ir atkorķētas vīna pudeles, ko dzert… te ir divas aizmigušas sievietes, kas jāpamodina… un tu nesaproti! Dibuā, esmu izsalcis! Dibuā, man slāpst! Iesim iekšā un turpināsim to, ko šis muļķis atstāja. Vai nu tu saproti?

—    Tiešām, tā ir ideja! — nopriecājās Dibuā, rokas berzēdams. — Jūs esat vienīgais vīrietis, monseigneur, kas vienmēr paliek savas slavas augstumos.

Abas sievietes joprojām gulēja. Dibuā un reģents atstāja savu paslēptuvi un iegāja ēdamzālē.

Hercogs apsēdās sava dēla vietā, bet Dibuā chevalier krēslā. Reģents pārgrieza šampanieša pudeles diedziņus, un sprāgstošā korķa troksnis pamodināja gulētājas.

—   Ak, beidzot tomēr jūs nolēmāt dzert? — jautāja Pelīte.

—   Un tu — pamosties? — atjautāja hercogs.

Šī balss kā elektriskā strāva skāra nabaga sievietes dzirdi. Viņa berzēja acis, it kā nebūtu īsti pārliecināta, vai atrodas miegā, vai nomodā, piecēlās puszviļus un, ieraudzījusi reģentu, atkrita sēdeklī, divreiz no vietas izsaukdama Jūlijas vārdu.

Bet tā bija kā apburta no Dibuā zobgalīgā skatiena un saviebtās sejas.

—   Nu, nu, Pelīt, — mierināja viņu hercogs. — Redzu, ka tu esi laba meiča, tu devi priekšroku man: es liku Dibuā ielūgt tevi vakariņās, un lai gan tev bija jākārto tūkstoš lietu pa labi un pa kreisi, tomēr sekoji šim aicinājumam.

Pelītes draudzene, vēl vairāk pārbijusies nekā pati Pelīte, vērās Dibuā, princī un savā draudzenē, nosarka un nevarēja vairs savaldīties.

—    Kas jums kaiš, Jūlijas jaunkundz? — jautāja Dibuā. — Vai tad monseigneur maldās, un jūs varbūt esat atnākusi nevis pie manis, bet pie citiem vīriešiem?

—   Es to nesaku, — atbildēja Jūlijas jaunkundze.

Pelīte sāka smieties un sacīja:

—   Ja monseigneur licis mums atnākt šurp, tad viņš to jau zina, un tad nav ko jautāt. Bet ja viņš to nav darījis, tad viņš rīkojas nesmalkjūtīgi, un es viņam nemaz neatbildu.

—   Nu, vai es tev neteicu, abat, ka tā ir asprātīga meiča! — iesaucās hercogs, raustīdamies smieklos.

—    Un es, monseigneur, — sacīja Dibuā, pieliedams vīnu jaunkundžu glāzēs un pieskārdamies ar lūpām šampanieša glāzei. — Vai es neteicu, ka vīns ir lielisks!

—   Paklau, Pelīt, vai tu nepazīsti šo vīnu? — painteresējās hercogs.

—    Patiesi, monseigneur, ar vīniem ir tāpat kā ar mīļākajiem, — atbildēja dejotāja.

—   Jā, es saprotu, tu nevari paturēt visus atmiņā. Noteikti, Pelīt, tu esi ne tikai visbrašākā, bet arī visgodīgākā meiča, ko es pazīstu. Tu neesi liekule! — turpināja hercogs nopūzdamies.

—   Nu, monseigneur, ja jūs tā runājat… — atsāka Pelīte.

—   Tālāk!

—   Es gribētu jums kaut ko jautāt.

—   Jautā, es atbildēšu.

—   Vai jūs protat izskaidrot sapņus, monseigneur?

—   Es esmu gaišreģis.

—   Tad jūs varēsit izskaidrot manu sapni?

—    Labāk par citiem, Pelīt! Bez tam, ja es neprastu pienācīgi izskaidrot — te ir abats, kas man noskaita divus miljonus gadā zināmiem speciāliem izdevumiem, kuru mērķis ir iepazīties ar labiem un ļauniem sapņiem, ko redz manā karaļvalstī.

—   Un tad?

—   Un tad, ja es netiktu galā, abats pabeigtu. Stāsti savu sapni!

—    Monseigneur, jūs zināt, ka mēs ar Jūliju, nogurušas jūs gaidot, iemigām?

—   Jā, es to zinu. Un prieks bija skatīties, cik saldi jūs dusējāt, kad mēs ienācām istabā.

—   Bet, monseigneur, es ne tikai gulēju, bet arī sapņoju.

—   Tiešām?

—   Jā, monseigneur. Nezinu, vai Jūlija sapņoja, vai nē, bet man likās, ka redzu…

—   Klausies, Dibuā, man šķiet, lieta kļūst interesanta.

—   Tai vietā, kur sēž abata kungs, atradās kāds virsnieks, par kuru es neinteresējos. Man šķita, ka viņš bija ieradies Jūlijas dēļ.

—    Vai dzirdat, jaunkundz, cik briesmīgi jūs šeit apsūdz, — sacīja Dibuā.

Jūlija parasti devās šādās mīlas dēkās kopā ar Pelīti, bet nebija tik asprātīga. Pretstatā Pelītei viņa bija nosaukta par Zurciņu. Arī šoreiz Jūlija nekā neatbildēja, vienīgi nosarka.

- Un kas sēdēja manā vietā, — jautāja hercogs.

—   Tieši par to es gribēju sākt stāstīt, — turpināja Pelīte. — Monseigneur vietā sēdēja — sapnī, protams…

—   Velns lai parauj, es taču saprotu! — nenocietās hercogs.

—   Sēdēja skaists, piecpadsmit līdz sešpadsmit gadus vecs jauneklis, bet tik dīvains, ka to varētu noturēt par jaunkundzi, ja viņš nerunātu latīniski.

—   Mana nabaga Pelīte, ko tu saki? — iesaucās hercogs.

—    Beidzot, pēc stundu ilgas sarunas par teoloģiju un visinteresantākajiem priekšlasījumiem par Svēto Jeremiju un Svēto Angustīnu, pēc ārkārtīgi spožiem apcerējumiem par Janseniju — atzīstos, monseigneur, man šķita, sapnī, protams, ka es iemigu.

—   Un tā nu šajā brīdī tu sapņo, ka tu sapņo? — ieminējās hercogs.

—    Jā, un tas man liekas tik sarežģīti, ka, gribēdama gūt kādu izskaidrojumu, un nevarēdama izskaidrot to pati, nospriezdama, ka veltīgi būtu jautāt Jūlijai, es griežos pie jums, monseigneur. Jūs esat liels pareģis, jūs pats man to teicāt, izskaidrojiet man šo sapni…

—    Pelīt, — sacīja hercogs, no jauna pieliedams savas kaimiņienes glāzi. — Nogaršo nopietni šo vīnu. Man šķiet, ka tu esi nonievājusi savu pili.

—   Tiešām, monseigneur, — atbildēja Pelīte, iztukšojusi savu glāzi, — šis vīns man atgādina zināmu vīnu, ko līdz šim esmu dzērusi…

—   Tikai Palērojālā?

—   Tā ir!

—   Nu, redzi, ja esi dzērusi šo vīnu tikai Palērojālā, tad tas nozīmē, ka tāds vīns atrodas trkai tur, vai ne? Tu esi pietiekami daudz redzējusi pasauli, lai godīgi novērtētu manu vīna pagrabu.

—   O, es to daru ļoti labprāt.

—   Tātad, ja šāds vīns atrodams tikai Palērojālā, tas nozīmē, ka šo vīnu esmu atsūtījis es.

—   Jūs, monseigneur?

—   Es vai Dibuā. Tu labi zini, ka bez naudas maka atslēgas viņam ir arī pagraba atslēga.

—   Pagraba atslēga — varbūt, bet par naudas maka atslēgu gan nevarētu šaubīties, — Jūlija beidzot iedrošinājās teikt kādu vārdu.

—   Vai dzirdēji, Dibuā? — iesaucās reģents.

—   Monseigneur, — atbildēja abats, — kā jau Jūsu Augstība būs novērojusi, šis bērns nerunā bieži, bet kad ierunājas, viņš izsaka tādas pat sentences kā svētais Jānis Zeltamute.

—   Un ja esmu atsūtījis šo vīnu, tad tas noticis tikai par godu kādam Orleānas hercogam.

—   Bet vai tad viņi ir divi? — brīnījās Pelīte.

—  Jā gan, — atbildēja reģents.

—   Dēls un tēvs: Orleānas Ludviķis un Orleānas Filips.

—   Tu kvēlo, Pelīt, tu kvēlo!

—    Kā! — iesaucās dejotāja, atgāzdamās savā sēdeklī un skaļi iesmiedamās. — Šis jauneklis, šī jaunkundze, šis teologs, šis jansenists?..

—   Nu, tālāk!

—   Ko es redzēju sapnī?

—  Jā.

—   Tur, jūsu vietā?

—   Tajā pašā vietā, kur tagad sēžu es.

—  Tas ir monseigneur Orleānas Ludviķis?

—   Viņš pats.

—   Ak, monseigneur, cik maz jūsu dēls līdzīgs jums, un cik es esmu pateicīga, ka pamodos!

—   Ne tā, kā es, — sacīja Jūlija.

—    Nu, vai es jums neteicu, monseigncurl — iesaucās Dibuā. — Jūlija, mans bērns, tu neesi ar zeltu atsverama.

—   Tātad tu mani arvien vēl mīli, Pelīt? — jautāja reģents.

—   Tas ir fakts, ka jūs man patīkat, monseigneur.

—   Lai gan tu redzi sapņus?

—   Jā, monseigneur, un dažreiz tieši tāpēc, ka redzu šos sapņus.

—   Nebūtu sevišķi glaimojoši, ja visi tavi sapņi būtu līdzīgi tam, ko tu redzēji šovakar.

—  Ak, lūdzu Jūsu Augstību ticēt, ka murgi nemoca mani katru nakti.

Pēc šis atbildes, ko vēl pastiprināja Viņa Augstība ar savu spriedumu,

ka Pelīte noteikti ir asprātīga meiča, pārtrauktās vakariņas turpinājās sevišķi jautri un ieilga līdz pulkstens trijiem rītā.

Šajā stundā reģents aizveda Pelīti uz Palērojālu sava dēla karietē, bet Dibuā aizbrauca līdzi Jūlijai monseigneur karietē. Bet iekams likties gultā, reģents, kas tikai ar pūlēm pārvarēja iepriekšējā vakarā neapklusinātās skumjas, uzrakstīja vēstuli un piezvanīja savam sulainim.

—   Gādājiet par to, lai šo vēstuli jau šorīt aizvestu speciāls kurjers un nodotu tikai adresātam personiski, — viņš pavēlēja sulainim.

Vēstule bija adresēta Urzulas kundzei, urzulītu priekšniecei Klišonā.

IV

Kas notika pēc trim naktīm simt jūdžu atālumā no Palērojāla

Trīs naktis pēc šīs nakts, kad reģents, piedzīvojis vienu vilšanos pēc otras, devās no Parīzes uz Šellu, no Šellas uz Medonu un no Medonas un Svētā Antuāna priekšpilsētu, Nantes apkārtnē norisinājās notikums, kas mums jāapraksta visos sīkumos, jo citādi šis stāsts nebūs saprotams. Tāpēc, izmantojot autora privilēģijas, mēs kopā ar lasītāju pārcelsimies uz šā notikuma vietu.

Uz Klišonas lielceļa, divu trīs jūdžu attālumā no Nantes, netālu no slavenā klostera, kur uzturējās Abailars, atradās melna un gara māja, kurai visapkārt auga Bretaņas īsie, resnie un tumšie koki. Dzīvžogi uz ceļa, dzīvžogi uz aplokiem. Bez mūra sētās vēl viscaur dzīvžogi, salapojuši, biezi, nepārkāpjami dzīvžogi, starp kuriem pacēlās tikai viena augsta stateņu sēta ar krustu virs tās — tie bija vārti.

Tāds bija šīs labi apsargātās mājas ārējais izskats. Bez tam šie vienīgie vārtiņi veda dārzā, kura galā redzēja mūra sētu un tajā savukārt mazus, Šaurus un masīvus vārtiņus, kas vienmēr bija aizslēgti. Iztālēm šī nopietnā un skumjā mītne izskatījās pēc cietuma, kas slēpj sevī drūmas ciešanas. Bet, no tuvuma raugoties, tas bija klosteris, ko apdzīvoja jaunas augustīņu mūķenes. Tās bija pakļautas režīmam, kas nav visai stingrs, salīdzinājumā ar provinces paražām, bet bargs, salīdzinājumā ar Versaļas un Parīzes tikumiem.

Tātad māja bija nepieejama no trim pusēm. Ceturtā stiepās pretējā virzienā ceļa m, un pāri kokiem un mūra sētai varēja saskatīt tikai tās jumtus. Šajā pusē atradās ezers, kas apskaloja mūra pamatus.

Desmit pēdu augstumā virs viļņainā līmeņa atradās klostera ēdamzāles logi. Kā likās, arī šo mazo klostera ezeru, tāpat kā visu pārējo, rūpīgi apsargāja. Tam apkārt pacēlās augsti koka žogi, kas pazuda ezera viņā galā aiz milzīgām niedrēm un platām ūdensrožu lapām, starp kurām plauka svaigi un glezni ziedukausiņi baltā un dzeltenā krāsā, kas izskatījās pēc mazām lilijām.

Vakaros šajās niedrēs salaidās putnu bari, sevišķi strazdi, un jautri vidžināja līdz pat saulrietam. Tad līdz ar pirmajām nakts ēnām iestājās klusums, kas šķita nākam no citurienes. Virs mazā ezera sakrājās viegla migliņa, līdzīga dūmakai, un kā balts rēgs cēlās pret tumšajām debesīm. Šo klusumu pa laikam pārtrauca tikai gari stieptie vardes kurkstieni, spalgie pūces ķērcieni vai ūpja vaidi.

Uz ezera bija ierīkoti tikai vieni vienīgi dzelzs treliņi. Tie savienoja ezeru ar upīti, kas tajā ietecēja un kas augšpusē plūda caur tādiem pat dzelzs treliņiem. Bet tos nevarēja atvērt. Izkļūt pa apakšu cauri šiem dzelzs vārtiņiem, virzoties vai nu pa straumi, vai pret to, bija pilnīgi neiespējami, jo dzelzs stieņi iegrima upītes gultnē.

Vasarā pie šiem vārtiņiem starp ūdens puķēm snauda maza zvejnieka laiviņa, viscaur noklāta ar ūdenszvārgulīšiem un vītnēm, kas ar savu zaļumu apsedza mitrumā sarūsējušās dzelzs daļas. Šī laiviņa piederēja dārzniekam, kas pa laikam izbrauca izmest makšķeri vai tīklu ar zivīm visbagātākajās dīķa vietās. Tad nabaga vientuļnieces, kas mocījās garlaicībā, vēroja viņa zvejas gaitas.

Bet dažreiz, vienmēr tikai vasarā un vistumšākajās naktīs, upītes vārtiņi noslēpumaini atdarījās. Kāds platā mētelī ietinies vīrietis klusi irās pa straumi lejup mazajā laiviņā, kas likās pati atraisījās no stieņiem, pie kuriem tā bija piesieta, un bez trokšņa, bez satricinājuma, it kā neredzamas ēsmas dzīta, slīdēja pa ūdens virsu un, beidzot, apstājās pie sienas tieši zem viena no aizrežģotajiem ēdamzāles logiem. Tad atskanēja kluss signāls — atdarināts vardes kurstiens, pūces ķērciens vai ūpja vaids — un pie šā loga parādījās jauna meitene. Logs bija pietiekami reti režģots, lai pa stieņu starpu viņa varētu izbāzt savu daiļo, blondo galviņu, bet tas atradās pārāk augstu, un jaunais cilvēks, par spīti atkārtotiem pūliņiem, nevarēja aizsniegt pat viņas roku. Tātad vajadzēja apmierināties ar visai kautrīgu un maigu sarunu, no kuras vēl pusi izgaisināja ūdens šļaksti un vēja pūsmas.

Pēc tā pavadītas stundas sākās atvadas, kas ilga vēl stundu. Beidzot, kad jaunieši bija norunājuši citunakt atkal satikties un vienojušies par citu signālu, laiviņa aizīrās uz to pašu pusi, no kurienes bija nākusi, vārtiņi aizvērās tikpat klusi kā bija atdarījušies, un jauneklis attālinājās, raidīdams skūpstu uz loga pusi, ko jaunā meitene nopūzdamās aizvēra.

Taču tagad vairs nav vasara, bet, kā jau teicām, 1719. gada bargās ziemas februāra sākums. Skaistie, kuplie koki ir pārklāti ar biezu sarmas kārtu.

Niedrēs vairs nemitinās līksmie putni, kas aizlaidušies pameklēt mērenāku klimatu vai siltāku patvērumu. īrisi un ūdensrozes, melnas un nokaltušas, sakņupušas uz zaļganā, sniega apputinātā ledus. Bet melnā ēna liekas vēl drūmāka: tā ietīta baltā segā, kas gluži kā līķauts pārklāj to no sarmā vizuļojošiem jumtiem līdz pat mīkstā sniegā iegrimušajiem pamatiem. Pa dīķi vairs nevar irties laiviņā, jo to klāj ledus.

Un tomēr, kaut nakts bija tumša, kaut sals knieba, kaut arī pie debesīm nebija nevienas zvaigznītes, kāds vientuļš jātnieks bez sulaiņa izjāja pa lielajiem Nantes vārtiem un devās ārā no pilsētas. Viņš nejāja pat pa lielceļu, kas ved no Nantes un Klišonu, bet pa sāņceliņu, kas beidzas pie šā paša lielceļa apmēram simts soļu atstatumā no grāvjiem. Nokļuvis uz ceļa, viņš atlaida pavadu, un tā nokrita uz viņa dižciltīgā zirga kakla. Tas nesāka stulbi skriet, kā būtu darījis sliktāk dresēts kumeļš, bet devās uz priekšu mērenā riksī. Tas deva viņam iespēju uzmanīgi un droši spert savus soļus uz šā ceļa, kas šķita gluds kā biljarda galds, bet patiesībā bija nosēts ar grambām un bīstami apsnigušiem klinšu ciļņiem.

Apmēram ceturtdaļstundu viss bija labi. Vējš, nevarēdams aizkavēt jātnieka gaitu, plivināja viņa apmetņa krokas. Koku melnie skeleti bēga pa labi un pa kreisi kā spoki, bet sniega atspulga vienīgā gaisma, kas spīdēja dīvainā jātnieka ceļā, tik tikko rādīja virzienu, kurā tas varēja doties.

Bet drīz vien, par spīti instinktīvai uzmanībai, nabaga lopiņš paklupa pret kādu akmeni un bezmaz pakrita. Tas tomēr norisa zibens ātrumā: pēc pirmā pavadas pierāviena zirgs saslējās; bet jātnieks, kaut dziļās domās iegrimis, pamanīja, ka zirgs sāk klibot.

Sākumā viņš par to nemaz neuztraucās un turpināja ceļu. Bet drīz vien zirgs sāka klibot jūtamāk, un jaunais cilvēks nodomāja, ka tiešām kāda akmens šķembele būs iedūrusies zirga nagā un to ievainojusi. Viņš nokāpa no zirga un apskatīja kāju, kas likās bija ne tikai zaudējusi pakavu, bet arī asiņoja. Un tiešām, pavēries sniegā, viņš ieraudzījas sārtas pēdas; šaubīties vairs nevarēja: viņa zirgs bija ievainots.

Šis nelaimes gadījums laikam stipri sarūgtināja jauno cilvēku, un viņš acīmredzot pārdomāja, ko nu darīt. Tad, lai gan ceļu klāja sniega kārta, viņam likās, ka dzird zirgu pakavu dunoņu. Viņš brīdi klausījās, lai noskaidrotu, vai nekļūdās. Pārliecinājies, ka daži jātnieki dodas šurp pa to pašu ceļu, pa kuru jāja viņš, un juzdams, ka šie cilvēki, ja tie dzītos pakaļ, viņu panāktu, jauneklis tūlīt izšķīrās, ko darīt. Viņš žigli uzkāpa zirgam mugurā, novirzīja to soļus desmit sāņus no ceļa, novietojās aiz dažiem apgāztiem kokiem, ielika padusē kailo zobenu, izņēma no maksts pistoli un sāka gaidīt.

Tiešām, jātnieki drāzās šurp pilnā sparā, un lai gan bija nakts, varēja saskatīt viņu tumšos mēteļus un viena jātnieka balto zirgu. Viņi bija četri, un tie jāja klusēdami. Nepazīstamais jauneklis savukārt aizturēja elpu, un zirgs, it kā saprazdams viņa saimniekam draudošās briesmas, palika tikpat nekustīgs un kluss.

Nedzirdēdami nekādu troksni, jātnieki pajāja garām koku grupai, kas slēpa zirgu un jātnieku. Viņš jau nodomāja, ka atkratījies no šiem nepatīkamajiem ceļiniekiem, lai tie būtu kas būdami, kad piepeši tie apstājās. Tas, kas likās esam viņu vadonis, nokāpa no zirga, izņēma no mēteļa apakšas vējlukturi, aizdedzināja to un apgaismoja ceļu. Uz ceļa vairs nebija redzamas pēdas, kurām tie līdz šim sekoja, tāpēc viņi nosprieda, ka ir aizjājuši garām. Jātnieki griezās atpakaļ un ieraudzīja vietu, kur zirgs ar savu jātnieku bija novirzījušies no ceļa. Paspēris dažus soļus uz priekšu, tas, kurš nesa vējlukturi, pacēla to pret koku grupu; aiz tiem viņi tūlīt saskatīja kādu jātnieku, kaut gan tas ar savu zirgu stāvēja kluss un nekustīgs.

Tūdaļ atskanēja uzvilkto pistoļu krakšķi.

—   Hallo, kungi, kas jūs esat un ko vēlaties? — jātnieks uz ievainotā zirga ierunājās pirmais.

—   Tas ir viņš, — nomurmināja divas vai trīs balsis. — Mēs neesam maldījušies.

Tad vīrs ar vējlukturi tuvojās nepazīstamajam jātniekam.

—    Vēl vienu soli, un es jūs nošaušu, — iesaucās1 jātnieks. — Nekavējoties nosauciet savus vārdus, lai es zinātu, ar ko man darīšana!

—   Nešaujiet nevienu, Šanlē kungs, un klausiet mani — lieciet savas pistoles atpakaļ makstī! — mierīgā balsī noteica vīrs ar vējlukturi.

—   Ak, tas esat jūs, marķīz Ponkalek? — atbildēja tas, kuru nosauca par Šanlē.

—   Jā, tas esmu es.

—   Un ko jūs te meklējat, lūdzu?

—   Gribam lūgt dažus paskaidrojumus par jūsu rīcību. Lūdzu, nāciet tuvāk un atbildiet!

—    Šis uzaicinājums izteikts ļoti dīvainā formā, marķīz. Vai jūs nevarētu — ja gribat, lai es atbildu — ietērpt to citos vārdos un citos toņos.

—    Nāciet šurp, Gaston! — sacīja kāda cita balss. — Mums tiešām jārunā ar jums, mans mīļais.

—   Ahā, es pazīstu jūs pēc balss, Monluī, — atbildēja Šanlē. — Bet es atzīstos, ka neesmu pieradis pie Ponkaleka kunga manierēm.

—    Manas manieres ir tādas, kādas parasti ir brīvam un vaļsirdīgam bretonim, kuram nav nekas jāslēpj no saviem draugiem un kurš netielējas, ja viņam kaut ko jautā tikpat vaļsirdīgi, kā viņš jautā citiem.

—   Es pievienojos Monluī un lūdzu Gastonu izskaidroties draudzīgi, — sacīja kāda cita balss. — Man šķiet, ka mūsu galvenā interese nebūt nav karot savā starpā.

—   Pateicos, Kuedik, — sacīja jātnieks. — Arī es domāju tāpat, un tāpēc — te es esmu.

Tiešām, pēc šiem miermīlīgajiem vārdiem jaunais cilvēks iebāza pistoli somā un zobenu makstī, piegāja pie jātnieku grupas ceļa vidū un gaidīja sarunu rezultātu.

—  Talneta kungs, — sacīja marķīzs Ponkaleks tāda cilvēka tonī, kurš ieguvis vai kuram piešķirtas tiesības pavēlēt, — stāviet sardzē, lai neviens nepamanīts nevarētu mums tuvoties!

Talnets tūlīt paklausīja pavēlei un sāka jādelēt ar lielu līkumu ap visu šo grupu, vērīgi skatīdamies un ausīdamies visapkārt.

—   Un tagad izdzēsīsim vējlukturi, jo esam atraduši to, ko meklējām, — noteica marķīzs Ponkaleks, kāpdams zirgam mugurā.

—   Kungi, — iesāka Šanlē, — atļaujiet teikt, ka tas viss, kas patlaban norisinās, man ir kaut kas neparasts. Liekas, ka jūs tiešām sekojat man. Jūs sakāt, ka meklējat mani. Jūs esat mani atraduši un varat izdzēst savu vējlukturi. Ko tas viss nozīmē? Ja tas ir joks, tad jāatzīst, ka tam izraudzīts ļoti nepiemērots laiks un vieta.

—   Nē, Šanlē kungs, tas nemaz nav joks, tā ir nopratināšana, — marķīzs Ponkaleks atbildēja savā skarbajā un strupajā tonī.

—   Nopratināšana? — atkārtoja chevalier Šanlē un sarauca uzacis.

—   Tas nozīmē — paskaidrojumi, — piebilda Monluī.

—   Nopratināšana vai paskaidrojumi — viss viens, — sacīja Ponkaleks. — Apstākļi ir pārāk nopietni, lai nodarbotos ar jūtām vai tielētos ap vārdiem. Nopratināšana vai paskaidrojumi — es atkārtoju — viss viens, atbildiet tikai uz mūsu jautājumiem, Šanlē kungs!

—  Jūsu pavēles ir skarbas, marķīz, — aizrādīja chevalier Šanlē.

—  Ja es pavēlu, tad man ir tiesības to darīt! Vai esmu jūsu priekšnieks, vai neesmu?

—  Tā ir — jūs tas esat. Bet tas nedod iemeslu aizmirst pieklājību, kāda nepieciešama starp muižniekiem.

—  Šanlē kungs, Šanlē kungs, visi šie iebildumi ļoti atgādina atrunas. Jūs esat zvērējis paklausīt — paklausiet!

—   Esmu zvērējis paklausīt, bet ne kā sulainis.

—   Jūs esat zvērējis paklausīt verdziski. Tātad paklausiet! Ja ne — jūs izbaudīsit savas nepaklausības sekas.

—   Marķīza kungs!

—  Mīļo man, — iejaucās Monluī. — Runā, es tevi lūdzu, un jo ātrāk, jo labāk! Ar vienu savu vārdu tu vari izgaisināt visas mūsu aizdomas.

—   Visas aizdomas! — iesaucās Gastons, bāls un drebēdams aiz dusmām. — Jūs mani turat aizdomās?

—  Bez šaubām, mēs jūs turam aizdomās, — savā skarbajā vaļsirdībā noteica Ponkaleks. — Vai tad jūs domājat, ka mēs šādā laikā būtu sekojuši jums pa pēdām, ja nebūtu turējuši jūs aizdomās?

—  O, tā ir cita lieta, marķīz, — dzestri noteica Gastons. — Izsakiet savas aizdomas, es klausos!

—  Chevalier, atcerieties faktus! Mēs bijām četri sazvērnieki, mēs neprasījām jūsu atbalstu. Jūs pats mums piedāvājaties, teikdams, ka gribot palīdzēt mums ne tikai vispārības labā, bet arī tāpēc, ka jums jāatriebj personīgs apvainojums. Vai tā jūs ieradāties pie mums?

—  Taisnība.

—  Tad mēs jūs uzņēmām savā vidū kā draugu, kā brāli. Izstāstījām par visām savām cerībām, uzticējām jums visus savus plānus. Vēl vairāk, liktenis izraudzīja jūs par visderīgākā un viscēlākā uzbrukuma realizētāju. Ikviens no mums piedāvājās stāties jūsu vietā, bet jūs noraidījāt. Vai taisnība?

—   Ikviens jūsu vārds ir tīra patiesība, marķīz.

—  Šorīt mēs vilkām lozes… šovakar jums vajadzēja doties uz Parīzi… Bet kur mēs jūs atrodam? Uz Klišonas lielceļa, bet Klišonā dzīvo Bre- taņas neatkarības nāvīgākie ienaidnieki, tur dzīvo maršals Monteskjū, mūsu niknākais pretinieks.

—   Ak tā! — nicīgi noteica Gastons.

—  Atbildiet vaļsirdīgi un nevis ar nicīgiem smīniem. Atbildiet, Šanlē kungs, es jums pavēlu, atbildiet!

—  Dieva dēļ, Gaston, atbildiet! — reizē piebalsoja Kuediks un Monluī.

—   Ko lai es jums atbildu?

—   Atbildiet par savu biežo prombūtni beidzamo divu mēnešu laikā, par savu noslēpumaino dzīvesveidu, atsakoties reizi vai divreiz nedēļā piedalīties mūsu nakts sanāksmēs. Nu, Gaston, mēs vaļsirdīgi atzīstamies: šī jūsu neierašanās, šī jūsu noslēpumainība vērš mūs nemierīgus. Tātad, vienu vārdu, Gaston — un mēs vairs nešaubīsimies.

—   Jūs pats saprotat, ka bijāt vainīgs, Šanlē kungs, jo neturpinājāt ceļu, bet slēpāties.

—  Es neturpināju ceļu tāpēc, ka mans zirgs ir ievainots. Jūs to varat redzēt pēc asinīm, kas sārto sniegu!

—   Bet kāpēc jūs slēpāties?

—  Tāpēc, ka vispirms gribēju zināt, kas tie par cilvēkiem, kas man seko… Vai tad man, tāpat kā jums, nav jābīstas no apcietināšanas?

—   Beidzot — kurp jūs devāties?

—  Ja jūs būtu sekojuši man pa šo ceļu, jūs būtu pārliecinājušies, ka nejāju uz Klišonu.

—   Bet uz Parīzi arī ne?

—   Kungi, lūdzu, ticiet man un esat saudzīgi pret manu noslēpumu… Tas ir jauna cilvēka noslēpums, kas skar ne tikai manu, bet arī kādas citas personas godu. Un varbūt jūs nezināt, ka mana smalkjūtība šajā jautājumā ir ārkārtīga, pat pārspīlēt^.

—   Tātad mīlas noslēpums? — jautāja Monluī.

—  Jā, kungi, turklāt pirmās mīlas noslēpums, — atbildēja Gastons.

—   Tās visas ir atrunas! — iesaucās Ponkaleks.

—   Marķiz! — augstprātīgi iesaucās Gastons.

—   Ar to pārāk maz pateikts, mans draugs, — ierunājās Kuediks. — Kā lai ticam, ka tu dodies uz satikšanos šādā riebīgā laikā un ka šī satikšanās nav norunāta Klišonā, ja divu jūdžu apkārtnē nav nevienas pilsoņa mītnes, izņemot augustīņu klosteri.

—   Šanlē kungs, — sacīja marķīzs Ponkaleks ļoti uztrauktā balsī. — Jūs zvērējāt paklausīt man kā savam pavadonim, un ar miesu un dvēseli kalpot mūsu svētajai idejai. Šanlē kungs, esam uzsākuši nopietnu lietu. Mēs riskējam ar savu labklājību, ar savu brīvību, ar savu dzīvību, vēl vairāk — ar savu godu. Vai gribat atbildēt noteikti un skaidri uz jautājumiem, ko uzdošu jums visu mūsu vārdā, un atbildēt tā, lai mums nebūtu vairs nekādu šaubu? Ja ne,. Šanlē kungs, — dodu jums savu muižnieka godavārdu, ka izmantošu tiesības lemt par jūsu dzīvību vai nāvi, kam jūs pats esat labprātīgi piekritis. Es atkārtoju: muižnieka godavārds — es jums ielaidīšu lodi pierē!

Šiem vārdiem sekoja drūms un dziļš klusums. Nepacēlās neviena balss, lai aizstāvētu Gastonu.

Viņš cieši pavērās pēc kārtas visos savos draugos, bet tie visi novērsās.

Tad chevalier sacīja aizkustinātā balsī:

—   Marķīz, jūs ne tikai apvainojat mani ar savām aizdomām, bet sadragājat arī manu sirdi, teikdams, ka šīs aizdomas es varu izkliedēt tikai atklājot jums savu noslēpumu.

To sacīdams, viņš izņēma no kabatas piezīmju grāmatiņu ar zīmuli, ierakstīja steigā dažus vārdus un izplēsa lapiņu, uz kuras šie vārdi bija uzrakstīti.

—   Lūk, te ir noslēpums, ko jūs gribat uzzināt. Es to turu vienā rokā, bet otrā paņemu pielādētu pistoli. Vai gribat dot man gandarījumu par pirmītējo apvainojumu? Ja nē, dodu jums savukārt muižnieka godavārdu, ka pats ielaidīšu sev lodi pierē. Kad būšu miris, jūs atlieksit manus pirkstus un izlasīsit šo zīmīti. Un tad jūs redzēsit, vai biju pelnījis, ka mani tur šādās aizdomās.

Un Gastons pielika pistoli pie deniņiem tik aukstasinīgā apņēmībā, kas liecināja: šiem vārdiem tūlīt sekos darbi.

—   Gaston, Gaston! — iesaucās Monluī, bet Kuediks satvēra viņa roku. — Rimsties, Dieva dēļ! Marķīz, viņš izdarīs to, ko teica! Piedodiet viņam, un viņš jums izstāstīs visu. Vai ne, Gaston, tu nekā neslēpsi saviem brāļiem, kad tie savu sievu un bērnu vārdā lūgs tevi izstāstīt viņiem visu?

—   Protams, — iesaucās arī marķīzs. — Protams, es viņam piedodu! Vēl vairāk — es viņu mīlu. Viņš to ļoti labi zina, velns pārāks! Lai tikai viņš pierāda savu nevainību, un es viņam došu pienācīgu gandarījumu. Bet pirms tam — nekā. Viņš ir jauns, viņam nav neviena piederīgā, viņam nav sievas, bērnu un mātes, ar kuru labklājību un laimi būtu jāriskē. Viņš riskē tikai ar savu dzīvību, un divdesmit gadu vecumā to var darīt. Bet līdz ar savu dzīvību viņš apdraud mūsējās. Tādēļ, lai viņš pasaka tikai vienu vārdu, vienu vienīgu vārdu, lai viņš sniedz mums vienu ticamu pierādījumu — un es pirmais viņu apkampšu.

—   Labi, marķīz! — noteica Gastons pēc īsa klusuma brīža. — Sekojiet man un jūs būsit apmierināts.

—   Un mēs? — iejautājās Monluī un Kuediks.

—   Nāciet arī jūs, kungi! Jūs visi esat džentlmeņi, un, uzticēdams savu noslēpumu četriem, es neriskēju vairāk, kā uzticēdams to tikai vienam.

Marķīzs pasauca Talnetu, kas visu laiku stāvēja sardzē. Tas piebiedrojās pārējiem un sekoja jauneklim, nejautādams, kas te nupat ir noticis. Tad visi pieci jātnieki turpināja ceļu, bet jāja lēnāk, jo Gastona zirgs stipri kliboja. Jauneklis veda viņus uz klosteri, ko mēs jau pazīstam. Pēc pusstundas viņi nokļuva pie mazās upītes krastiem. Desmit soļu attālumā no dzelzs vārtiņiem Gastons apstājās.

—   Šī ir tā vieta, — viņš sacīja.

—   Šeit?

—   Šajā augustīņu klosterī?

—   Tepat, mani kungi. Šajā klosterī dzīvo meitene, ko mīlu jau veselu gadu. Ieraudzīju to dievlūdzēju gājienā Nantē. Arī viņa mani ievēroja, es tai sekoju, uzzināju, kur viņa dzīvo un iesūtīju tai vēstuli.

—   Bet kā jūs satiekaties? — painteresējās marķīzs.

—   Ar simt luidoriem es ieguvu dārznieka labvēlību; viņš man iedeva šo dzelzs vārtiņu otro atslēgu. Vasarā es ar laiviņu piebraucu pie klostera mūriem. Desmit pēdu augstumā virs ūdens līmeņa atrodas lodziņš, pie kura viņa mani gaida. Ja būtu gaišāks, jūs no šejienes varētu to saskatīt. Bet es to redzu arī tumsā.

—   Jā, es saprotu, kā jūs iekārtojaties vasarā, bet tagad vairs nevar irties ar laiviņu, — iebilda marķīzs.

—   Taisnība, mani kungi, laiviņa neder, toties šovakar ezeru klāj plāna ledus kārta. Došos pie viņas pa ledu. Varbūt tas ielūzīs man zem kājām un es pazudīšu. Jo labāk: tad, es ceru, līdz ar mani zudīs arī jūsu aizdomas.

—   It kā smags akmens novēlās man no krūtīm, — sacīja Monluī. — Ak, mans nabaga Gaston, cik es esmu laimīgs! Jo neaizmirsti, ka mēs ar Kuediku galvojām par tevi.

—   Ak, chevalier, piedodiet, noskūpstiet mani! — iesaucās marķīzs.

—   Labprāt, marķīz, bet jūs izpostījāt daļu no manas laimes.

—   Kā tā?

—   Ak vai, es gribēju, kaut par manu mīlu zinātu tikai es pats. Man tik ļoti vajadzīgas ilūzijas un drosme! Vai tad es neatstāšu viņu šonakt, lai nekad vairs neredzētu?

—   Nevar zināt, chevalier. Man šķiet, jūs pārāk bēdīgi vērtējat nākotni.

—   Es zinu, ko runāju, Monluī.

—   Ja jūsu pasākums izdosies, un, ņemot vērā jūsu drosmi, noteiktību un aukstasinību, tam ir jāizdodas, tad Francija būs brīva. Francija būs pateicīga jums par atgūto brīvību, un jūs varēsit sasniegt visu, ko vien vēlaties.

—   Ak, marķīz, ja mans pasākums izdosies, tas notiks jūsu labā. Bet mans liktenis jau iepriekš ir zināms.

—   Nu, nu, chevalier, drosmi! Bet pagaidām atļaujiet mums mazliet pavērot jūsu mīlas gaitas.

—   Jūs man vēl neticat, marķīz?

—    Es vienmēr esmu neticīgs, mīļo Gaston. Neuzticos arī pats sev, un pēc tam, kad jūs visi iecēlāt mani par savu vadoni, šī neuzticība ir viegli saprotama. Uz mani gulstas visa atbildība, un man jābūt nomodā par jums arī pret jūsu gribu.

—    Lai būtu kā būdams, marķīz, skatieties! Es tikpat ļoti steidzos nokļūt līdz klostera mūrim, kā jūs gribat redzēt mani tur nokļūstam. Tāpēc nelikšu jums ilgi gaidīt.

Gastons piesēja savu zirgu pie koka, pārsvieda upītei kādu dēli, kas izveidoja it kā tiltu, un atslēdza dzelzs vārtiņus. Kādu laiciņu viņš soļoja gar dzīvžogiem, lai attālinātos no tās vietas, kur upes straume neļāva ezeram aizsalt, tad uzkāpa uz ledus. Tūlīt ari atskanēja dobja krakšķē- šana.

—   Dieva dēļ, Gaston, uzmanies! — iesaucās Monluī, klusinādams balsi.

—   Lai Dievs žēlīgs! Skatieties, marķīz!

—   Gaston, — sauca Ponkaleks. — Es jums ticu, es jums ticu!

—   Tas tikai pavairo manu drosmi, — atbildēja jauneklis.

—   Un tagad, Gaston, vienu vienīgu vārdu: kad dosities ceļā?

—    Rīt ap šādu laiku, marķīz, es, droši vien, būšu jau nojājis divdesmit piecas vai trīsdesmit jūdzes pa Parīzes lielceļu.

—    Bet tagad griezieties atpakaļ, lai mēs varētu jūs apkampt un atvadīties! Nāciet, Gaston.

—   Ar vislielāko prieku.

Un jauneklis griezās atpakaļ. Visi četri jātnieki pēc kārtas sirsnīgi apkampa viņu, bet pēc tam pagaidīja, kamēr bīstamais gājiens bija galā. Ja jauneklim būtu gadījusies nelaime, viņi būtu steigušies tam palīgā.

V

Kā nejaušība dažreiz visu izkārto labāk par likteni

Kaut ledus krakšķēja, Gastons drošsirdīgi devās uz priekšu. Tuvojoties klosterim, viņš pamanīja kaut ko tādu, kas lika viņa sirdij pukstēt straujāk: ziemas lietus bija pacēlis mazā ezera līmeni, un, nokļuvis līdz klostera sienai, viņš, droši vien, varēs aizsniegt meitenes logu.

Jauneklis nekļūdījās. Galā nonācis, viņš salika rokas, atdarināja ūpja ķērcienu, un logs atvērās.

Salda alga par pārciestajām briesmām: gandrīz vai vienādā augstumā ar viņu parādījās mīļotās meitenes daiļā galviņa, un viņas siltā, liegā roka sameklēja Gastona roku. Tas notika pirmoreiz. Gastons jūsmīgi satvēra šo roku un pārklāja skūpstiem.

—   Gaston, jūs atnācāt šādā salā un bez laivas, pa ledu, vai ne? Bet manā vēstulē, ko jūs nesen saņēmāt, es taču jums stingri aizliedzu to darīt!

—   Man likās, ka ar jūsu vēstuli pie sirds, Helēna, man nedraud nekādas briesmas. Bet kas tad tik bēdīgs un nopietns jums sakāms? Jūs esat raudājusi.

—   Ak vai, mans draugs, kopš šā rīta es citu neko vairs nedaru.

—   Kopš šā rīta, — nomurmināja Gastons un skumji pasmaidīja. — Savādi! Kopš Šā rīta arī es raudātu, ja nebūtu vīrietis.

—   Ko jūs sakāt, Gaston?

—   Nekā, mana draudzene. Bet runāsim par jums. Kas jums par bēdām, Helēna? Stāstiet!

—   Ak vai, jūs zināt, ka nepiederu pati sev. Esmu nabaga bārenīte, kas šeit uzaudzināta. Man nav citas tēvijas, citas sabiedrības, citas pasaules, kā vienīgi šis klosteris. Nekad neesmu redzējusi nevienu cilvēku, ko varētu saukt par tēvu vai māti. Mana māte esot mirusi, bet tēvs — tā man vienmēr stāstīja — dzīvojot citur. Tātad esmu atkarīga no kādas neredzamas varas, kas tomēr izrādījusies spēcīgāka par mums: šorīt mūsu labā priekšniece iesauca mani pie sevis un ar asarām acīs paziņoja, ka man jāaizceļo.

—   Jums jāaizceļo, Helēna? Jūs atstājat šo klosteri?

—   Jā, mana ģimene aicina mani, Gaston.

—   Jūsu ģimene, ak Dievs! Kās tā par jaunu nelaimi?

—   O, jā, Gaston, tā ir nelaime, lai gan labā priekšniece sākumā vēlēja man laimes, it kā būtu paziņojusi man kādu priecīgu vēstie Bet es biju laimīga šai klosterī, es lūdzu Dievu, lai viņš tikai atļauj man palikt šeit līdz tam laikam, kad būšu kļuvusi par jūsu sievu. Dievs izlēmis citādi. Kas nu notiks ar mani?

—   Un šis rīkojums, kas raida jūs projām no šā klostera…

—  Neatļauj ne pretoties, ne kavēties, Gaston! Liekas, ka es piederu varenai ģimenei, liekas, ka esmu kāda ļoti varena senjora meita. Kad labā priekšniece paziņoja, ka man jāšķiras no tās, es izplūdu asarās, metos ceļos un teicu, ka negribu viņu atstāt. Tad viņa nojauta, ka manām bēdām ir vēl cits iemesls, un sāka mani neatlaidīgi iztaujāt. Piedodiet, Gaston, man vajadzēja uzticēt kādam savu noslēpumu, gribēju, lai mani pažēlo un mierina, un es viņai izstāstīju visu, Gaston: ka es jūs mīlu un ka jūs mīlat mani. Nestāstīju tikai par to, kā mēs šeit satiekamies. Baidījos, ka pēc tam, kad būšu to pateikusi, man vairs neļaus pēdējo reizi satikties ar jums. Bet es taču tik ļoti gribēju atvadīties.

—  Bet vai jūs neteicāt, Helēna, kādi ir mani nolūki? Ka esmu saistījies ar kādu apvienību, kuras rīcībā atradīšos varbūt sešus mēnešus, varbūt veselu gadu, bet ka pēc tam, tajā dienā, kad būšu atkal brīvs, mans vārds, mana roka, mana bagātība, visa mana dzīve piederēs jums?

—   Es to teicu, Gaston, un tad māte Urzula pamudināja mani uz domām, ka esmu kāda varena senjora meita. Viņa teica: „Tev jāaizmirst šis chevalier, mana meita, jo nav zināms, vai jūsu ģimene piekritīs šīm laulībām."

—    Bet vai tad es nepiederu pie vienas no visvecākajām Bretaņas dzimtām? Neesmu bagāts, tomēr neesmu arī ne no viena atkarīgs. Vai jūs to paskaidrojāt viņai, Helēna?

—  Ak, es teicu, Gastons ņems mani kā bārenīti, bez slavena vārda, bez bagātības. Mani var šķirt no Gastona, māt, bet es būtu nežēlīga un nepateicīga, ja aizmirstu viņu. Es viņu nekad neaizmirsīšu.

—   Helēna, jūs esat eņģelis! Un jūs nenojaušat, kas varētu būt tie radi, kas aicina jūs pie sevis, un kas tas par likteni, kas izlemj jūsu gaitas?

—   Nē, bet šķiet, ka tas ir liels, neuzminams noslēpums, no kā ir atkarīga visa mana nākotnes laime. Tikai jums es to pasaku, Gaston. Man ir bail, ka tikai šie radi nav kādi vareni aristokrāti, jo man likās, droši vien, es maldos — ka pat mūsu priekšniece runāja ar mani, kā lai to saku, Gaston… ar zināmu respektu.

—   Pret jums, Helēna?

—   Jā.

—   Nu, jo labāk! — nopūzdamies sacīja Gastons.

—   Kā — jo labāk? — iesaucās Helēna. — Gaston, jūs priecājaties par mūsu šķiršanos?

—  Nē, Helēna, bet es priecājos, ka jūs atradīsit ģimeni tai pašā laikā, kad varbūs zaudēsit draugu.

—   Zaudēt draugu, Gaston! Bet mans vienīgais draugs esat jūs. Vai tad es jūs zaudēšu?

—   Vismaz būšu spiests atstāt jūs uz kādu laiku, Helēna.

—   Ko jūs ar to gribat teikt?

—   Gribu teikt, ka liktenis nolēmis rīkoties ar mums visās lietās vienādi un ka jūs neesat vienīgā, kas nezina, ko nesīs rītdiena.

—   Gaston, ko nozīmē šīs dīvainās runas?

—    Ka arī mani vada liktenis, kuram jāpaklausa, ka arī es esmu pakļauts kādai augstākai varai, kurai nevar pretoties.

—   Jūs? Ak, Dievs!

—   Šī vara man varbūt pavēlēs šķirties no jums jau pēc nedēļas vai pēc divām nedēļām, pēc mēneša, un ne tikai šķirties, bet arī atstāt Franciju.

—   Ai, ko jūs sakāt, Gaston!

—    Saku to, ko savā mīlā, pareizāk sakot, — savā egoismā neesmu uzdrošinājies jums vēl pateikt: gāju pretim šim brīdim ar aizvērtām acīm. Šorīt manas acis atdarījās — esmu spiests atstāt jūs, Helēna!

—   Bet kāpēc? Ko esat nodomājis darīt? Kas ar jums notiks?

—   Ak vai, mums ir katram savs noslēpums, Helēna, — atbildēja jauneklis, skumji papurinādams galvu. — Lai jūsējais nebūtu tik drausmīgs kā manējais — tas viss, ko es izlūdzos no Dieva.

—   Gaston!

—   Vai jūs pirmā neteicāt, ka mums jāšķiras, Helēna? Vai jums pirmajai nebija drosme atteikties no manis? Nu, lai Dievs jūs svētī par šo drosmi, kas būs man paraugs, jo man pašam šīs drosmes nebija.

To teikdams, jauneklis atkal noskūpstīja daiļo roku, kas visu laiku atradās viņa rokās. Un lai kā viņš centās savaldīt sevi, Helēna pamanīja, ka viņš raud.

—   Ak, Dievs! Ak, Dievs! — viņa nomurmināja. — Ko mēs būtu nogrēkojušies, ka esam tik nelaimīgi?

Pēc šī izsauciena Gastons pacēla galvu un sacīja, it kā runādams pats ar sevi:

—   Drosmi, drosmi! Ir dzīvē pienākumi, pret kuriem velti saslieties. Tātad paklausīsim abi, Helēna, paklausīsim bez cīņas, bez īgnuma; varbūt mēs ar savu pakļāvību atbruņosim likteni. Vai es varētu satikt jūs vēl pirms jūsu aizceļošanas?

—   Nedomāju vis — es aizceļoju jau rīt.

—   Un pa kādu ceļu jūs dosities?

—   Pa Parīzes lielceļu.

—   Kā! Jūs dodaties?..

—   Uz Parīzi.

—   Augstais Dievs, un es arī! — iesaucās Gastons.

—   Un jūs arī, Gaston?!

—   Un es arī; arī man jādodas ceļā, Helēna. Mēs maldāmies — mēs nešķirsimies.

—   Ak, Dievs! Ak, Dievs, ko jūs sakāt, Gaston?!

—  Ka mēs nevietā žēlojamies par likteni, bet tas izrāda mums lielāku labvēlību, nekā mēs būtu uzdrošinājušies lūgt. Mēs varēsim satikties ne tikai ceļā, bet arī Parīzē, jo Parīzē mēs nebūsim pilnīgi šķirti. Kā jūs ceļosit?

—   Man šķiet, ka klostera pasta karietē, bet ik dienu pa mazam gabaliņam, lai mani nenogurdinātu.

—   Kas jums brauks līdzi?

—    Kāda mūķene, kas mani pavadīs un atgriezīsies klosterī, līdzko būs nodevusi mani to personu rokās, kas mani gaida.

—   Tātad viss ir vislabākajā kārtībā, Helēna. Es došos ceļā jāšus — kā nepazīstams ārzemju ceļotājs. Ik vakarus es ar jums sarunāšos, bet ja man tas neizdosies, es vismaz redzēšu jūs, Helēna. Mēs būsim tikai pa pusei šķirti.

Šādā vecumā cilvēkiem ir nesatricināma ticība nākotnei. Tāpēc arī abi jaunieši, kas sākumā bija tik noskumuši, ka runāja ar asarām acīs, šķīrās ar smaidu uz lūpām un cerību pilnam sirdīm.

Gastons atkal, un tikpat laimīgi kā pirmoreiz, šķērsoja aizsalušo ezeru un tuvojās kokam, kur bija piesējis savu zirgu. Tur viņš neatrada vairs savu, bet gan Monluī zirgu. Pateicoties šai drauga uzmanībai, viņš pēc nepilnas trīsceturtdaļstundas bez jebkādiem sarežģījumiem atgriezās Nantē.

VI

Ceļojums

Vēl tajā pašā naktī Gastons uzrakstīja testamentu un otrā dienā deponēja to pie kāda Nantes notāra.

Viņš novēlēja visus savu$ īapšumus Helēnai Šaverni un lūdza to neatteikties no pasaules un sabiedrības, ja viņam būtu jāmirst, bet turpināt savas jaunās un skaistās dzīves gaitas. Gastons bija pēdējais savā dzimtā, tāpēc viņš lūdza Helēnu, pieminot viņu, nosaukt savu pirmo dēlu par Gastonu. . ,

• Htiiikl, .

Tad viņš beidzamo reizi apmekleja savus draugus, pirmām kārtām Monluī, ar kuru to saistīja visciešākā draudzība un kurš iepriekšējā vakarā visvairāk viņu atbalstīja. Gastons., izteicās draugiem, ka viņš cerot sekmīgi veikt savu uzdevumu, un saņēma ņo Ponkaleka kādas zelta monētas pusi un vēstuli, kas jānodod kapteinim Lažonkjēram, sazvērnieku sakarniekam Parīzē, kuram vajadzēja iepazīstināt Gastonu ar dažām ievērojamām personām galvaspilsētā. Tad Gastons ielika ceļasomā visu savu brīvo naudu un izjāja no Nantes. Viņam līdzi jāja tikai viens sulainis vārdā Ovens, kurš kalpoja viņam jau trīs gadus un kuram, kā likās, varēja uzticēties. Lai nemodinātu aizdomas, viņa četri draugi atzina par pareizāku Gastonu nepavadīt.

Bija pusdienlaiks, un ceļš jauk$. Spoža ziemas saule apspīdēja laukus, ko klāja žilbinošs sniegs. Lāstekas, kas karājās pie kokiem, mirdzēja saules staros kā dārgakmeņi. Un tomēr garais ceļš bija gandrīz vai tukšs.

Ne priekšā, ne aiz sevis Gastons neredzēja tik labi pazīstamo melnzaļo klostera karieti, kurā Klišonas mūķenes aizveda savas audzēknes pie viņu vecākiem.

Gastons sava sulaiņa pavadībā turpināja ceļu, un viņa sejā izpaudās līksmība kopā ar smeldzošām skumjām, kādas izjūt cilvēks, kas redz dabas skaistumu, bet tajā pašā laikā apzinās, ka tieši kāda liktenīga un nenovēršama notikuma dēļ tas viņam var zust uz visiem laikiem.

Jau pirms izjāšanas no Nantes Gastons ar saviem draugiem vienojās par to, cik bieži viņš apstāsies ceļā līdz Manai. Bet vairāki motīvi pamudināja jaunekli pārkāpt šo norunu. Vispirms salā lielceļš bija apledojis gluds kā spogulis. Tas bija nepārvarams šķērslis, un par tādu Gastons būtu to uzskatījis arī tad, ja tas tāds nebūtu bijis, jo neaizmirsīsim, ka viņa interesēs nebija jāt pārāk ātri. Tikai sulaiņa priekšā viņš izlikās, ka ļoti steidzas. Un kad viņa zirgs jau pirmajā ceļa gabalā divreiz paklupa, bet Ovena zirgs pat nogāzās zemē — radās pilnīgi saprotams iemesls turpināt ceļu soļos.

Sulainis, kā likās, jau kopš ceļojuma sākuma steidzās vairāk nekā viņa kungs. Taisnība, viņš bija viens no tiem ļaudīm, kas vienmēr cenšas ātri nokļūt galā. Ceļojums sagādā viņiem tikai nepatikšanas, tāpēc viņi grib to pēc iespējas saīsināt.

Bez tam viņš ļoti ilgojās nokļūt tālajā Parīzē. Viņš to nekad nebija redzējis, bet viņam par to bija sastāstīti zili brīnumi, un ja vien viņš būtu varējis pielikt abiem zirgiem spārnus, ceļa gabals būtu veikts dažās stundās, kaut gan viņš nebija sevišķi veikls jātnieks.

Mierīgā gaitā Gastons nojāja līdz Udonai. Bet lai cik lēnām viņš jāja, Klišonas klostera kariete kustējās vēl lēnāk. Tajos laikos satiksme pa lielajiem ceļiem bija tikpat gausa kā tagad, izņemot pasta karietes, ko vadīja pastnieki ar pātagu rokā. Un sevišķi gausi virzījās karietes, kurās sēdēja dāmas.

Udonā jātnieks apstājās. Viņš izvēlējās viesnīcu „Pie Kronētās Karietes", kurai divi uz priekšu izdobti logi atradās lielceļa pusē. No tiem varēja pārredzēt visu ceļu. Bez tam viņš bija informējies un uzzinājis, ka šajā pilsētiņas visslavenākajā viesnīcā parasti satiekas gandrīz vai visas ceļotāju karietes.

Kamēr viņam gatavoja pusdienas (pulkstenis varēja būt apmēram divi), Gastons, nepiegriezdams vērību salam, stāvēja sardzē uz balkona un ne uz mirkli neizlaida no acīm lielceļu. Bet cik vien tālu sniedzās skatiens, viņš redzēja tikai ar cilvēkiem pieblīvētus furgonus un pajūgus, turpretim no tik ļoti gaidītās melnzaļās karietes nebija ne vēsts. Tad Gastons savā nepacietībā nodomāja, ka Helēna varbūt atbraukusi agrāk un jau atrodas vienīcā. Viņš steigšus atgāja no priekšējiem logiem un nostājās pie kāda loga, kurš izgāja uz pagalmu un pa kuru viegli varēja pārredzēt nojumēs novietotos pajūgus. Klostera karietes starp tiem nebija.

Gastons tomēr uzkavējās vēl brīdi pie šā loga, jo ieraudzīja savu sulaini dzīvi sarunājamies ar kādu vīrieti pelēkās drēbes un karavīra mētelī. Pēc sarunas ar Ovenu šis vīrs uzkāpa mugurā labam pasta zirgam un, lai gan ceļu klāja sniegs un ledus, aizjāja tāda cilvēka izskatā, kam jāsteidzas, kaut steigā būtu arī jālauž kakls. Bet viņa zirgs neslīdēja un nekrita, un pēc pakavu dipoņas Gastons nosprieda, ka jātnieks dodas Parīzes virzienā.

Šai brīdī sulainis pacēla acis un ieraudzīja savu kungu, kas to novēroja. Viņš nosarka, un kā cilvēks, kas pārsteigts nozieguma vietā, centās kaut kā rosīties, tīrot savu apģērbu un kratot sniegu no kājām. Gastons pamāja, lai sulainis pienāk pie loga. Lai gan šis rīkojums sulainim acīm redzot nepatika, viņš tomēr paklausīja.

—   Ar ko tu nupat runāji, Oven? — jautāja Gastons.

—   Ar kādu vīrieti, Gastona kungs, — atbildēja sulainis ar to muļķīgi viltīgo izteiksmi sejā, kas raksturīga mūsu zemniekiem.

—   Labi, labi!.. Bet kas tas bija par vīrieti?

—    Kāds ceļinieks, kareivis, kas apjautājās par ceļu, mortsieur chevalier.

—   Par kādu ceļu?

—   Uz Rennu.

—   Bet tu taču to nezini, jo neesi šejienietis.

—   Es pavaicāju viesnīcniekam, Gastona kungs.

—   Kāpēc viņš nejautāja pats?

—    Viņš sastrīdējās ar to pusdienu maksas dēļ un negribēja vairs griezties pie viņa.

—   Hm, — norūca Gastons.

Tas viss izklausījās ļoti nevainīgi, un tomēr Gastons atgriezās savā istabā stipri domīgs. Šis cilvēks, kas visu laiku viņam uzticīgi kalpoja, bija Montarāna kunga galvenā sulaiņa krustdēls, bet pats Montarāns bija kādreizējais Bretaņas gubernators, kam šīs provinces iedzīvotāju sūdzību dēļ vajadzēja atstāt savu amatu. Viņa vietā nāca Monteskjū. Šis Montarāna sulainis, Ovena krusttēvs, arī uzbūra viņam brīnišķīgās Parīzes ainas un modināja viņā kaislo vēlēšanos redzēt galvaspilsētu. Šī vēlēšanās, kā likās, tagad piepildīsies.

Bet labi pārdomājot, šaubas par Ovenu drīz vien izgaisa, un Gastons pats sev jautāja, vai, mezdamies pasākumā, kas prasa vislielāko drosmi, viņš nekļūst arvien bailīgāks. Un tomēr ēna, kas piepeši pārklāja viņa seju, ieraugot Ovenu sarunājamies ar pelēko vīru, pilnīgi neizgaisa. Bez tam, lai cik uzmanīgi viņš vēroja ceļu, melnzaļā kariete nerādījās.

Vistīrākajām dvēselēm dažreiz uzmācas nekrietnas domas, tāpēc arī viņam ienāca prātā, ka Helēna būs izvēlējusies citu ceļu, lai šķirtos no viņa bez trokšņa un strīdiem. Bet tad viņš iedomājās, ka ceļojumā rodas dažādi starpgadījumi un līdz ar to — kavējumi. Viņš piesēdās pie galda, lai gan jau sen bija beidzis ēst. Ovens, kas ienāca novākt traukus, izbrīnā vērās savā kungā.

—    Vīnu, — pasūtīja Gastons, juzdams, ka viņam savukārt kaut kas jādara, tāpat kā Ovenam pirms ceturtdaļstundas.

Ovens bija jau paņēmis mazliet aizdzerto pudeli, uz kuru viņam bija neapstrīdāmas tiesības.

Tāpēc, vērdamies savā kungā, kas parasti nedzēra, viņš apmulsis atkārtoja:

—   Vīnu?

—   Nūja, — nepacietīgi apstiprināja Gastons. — Vīnu. Gribu dzert… Kas tur ko brīnīties?

—   Nekas, Gastona kungs, — noteica Ovens.

Un viņš piegāja pie durvīm, lai paziņotu sava kunga pavēli apkalpotājam, kas atnesa otru pudeli.

Gastons ielēja glāzi vīna, izdzēra un ielēja otru. Ovens ieplēta izbrīnā acis.

Beidzot, nospriedis, ka šī otra pudele pieder viņam tāpat kā pirmā un ka viņa personīgās interesēs un pienākumos ietilpst atturēt savu kungu no bīstamā ceļa, uz kura tas acīmredzot nokļuvis, Ovens ierunājās:

—   Gastona kungs, esmu dzirdējis runājam, ka jātniekiem ir ļoti kaitīgi dzert sala laikā. Jūs aizmirstat, ka mums vēl priekšā garš ceļš, un jo

- ilgāk mēs te gaidīsim, jo vairāk sals pieņemsies. Bez tam, ja mēs te vēl ilgi uzkavēsimies, varbūt vairs nevarēs dabūt jaunus zirgus.

Šis aizrādījums bija īsti vietā, tomēr Gastons, iegrimis savās domās, nekā neatbildēja.

—   Atļaušos aizrādīt cienītajam kungam, ka pulkstenis drīz jau būs trīs un ka puspiecos iestājas tumsa, — turpināja Ovens.

Šī sulaiņa neatlaidība pārsteidza Gastonu.

—   Tu ļoti steidzies, Oven, — viņš sacīja. — Vai tev jāsatiekas ar šo jātnieku, kas prasīja tev ceļu?

—  Cienītais kungs labi zina, ka tas nav iespējams, — atbildēja Ovens un nemaz neapmulsa, — jo viņš dodas uz Rennu, bet mēs uz Parīzi.

Un tomēr, redzēdams sava kunga ciešo skatienu, Ovens nosarka. Gastons jau pavēra muti, lai vēl ko jautātu, kad izdzirda piebraucam kādu karieti no Nantes. Gastons pieskrēja pie loga — tā bija melnzaļā kariete.

Ieraudzījis to, Gastons aizmirsa visu un, pamezdams Ovenu, izdrāzās ārā no istabas.

Nu bija Ovena kārta pieiet pie loga un apskatīties, kāds svarīgs iemesls varēja radīt šādu pārmaiņu viņa kunga rīcībā. Viņš izsteidzās uz balkona un ieraudzīja melnzaļu karieti, kas patlaban apstājās. Kāds vīrs ar lielu cepuri visirms nokāpa no kučiera sēdekļa un atvēra durtiņas. Tad izkāpa kāda jauna sieviete, ietinusies melnā mētelī, pēc tam kāda augustīņu mūķene.

Abas dāmas paziņoja, ka pēc pusdienām došoties tālāk, un pieprasīja sev atsevišķu istabu.

Lai nokļūtu šajā atsevišķajā istabā, viņām vajadzēja iet cauri kopīgajai zālei, kur pie krāsns bija nostājies šķietami vienaldzīgais Gastons. Helēna un jauneklis apmainījās ar ātriem, bet nozīmīgiem skatieniem, un Gastons ar lielu gandarījumu konstatēja, ka vīrs ar lielo cepuri, kas pirmīt nokāpa

no kučiera sēdekļa, ir klostera dārznieks — tas pats, kas viņam iedeva vārtiņu atslēgu. Pašreizējos apstākļos tas bija lielisks palīgs.

Tomēr Gastons ar vislielāko mieru un aukstasinību ļāva dārzniekam paiet garām un viņu neapstādināja. Bet kad dārznieks šķērsoja pagalmu un iegāja zirgu stallī, viņš tam sekoja, jo steidzās izjautāt. Gastons baidījās vienīgi par to, ka dārznieks būs atbraucis tikai līdz Udonai un tūlīt dosies atpakaļ uz klosteri.

Bet jau pēc pirmajiem vārdiem Gastons nomierinājās. Dārznieks pavadīs abas sievietes līdz Rambuijē, Helēnas ceļojuma pagaidu mērķim. Tad viņš vedīs atpakaļ uz Klišonu klosteri māsu Terēzi — tā sauca mūķeni, kuru priekšniece negribēja atstāt vienu tik garā un bīstamā ceļā.

Sarunas beigās, kas norisinājās staļļa durvīs, Gastons pacēla acis un ieraudzīja Ovenu, kas viņus novēroja. Šī sulaiņa ziņkārība viņam nepatika.

—   Ko jūs tur darāt? — noprasīja jauneklis.

—   Gaidu cienītā kunga pavēles, — atbildēja Ovens.

Nebija nekāds brīnums, ka sulainis, kuram nav ko darīt, skatās ārā pa logu. Tāpēc Gastons tikai sarauca uzacis.

—   Vai pazīstat šo puisi? — Gastons jautāja dārzniekam.

—    Ovena kungu, jūsu sulaini? — tas atbildēja, pārsteigts par šādu jautājumu. — Bez šaubām, es viņu pazīstu, jo esmu no viena apgabala.

—   Jo ļaunāk! — nomurmināja Gastons.

—   O, šis Ovena kungs ir brašs zēns, - apgalvoja dārznieks.

—   Vienalga, ne vārda par to Helēnai, es jūs lūdzu.

Dārznieks apsolīja klusēt. Bez tam viņš, vairāk nekā jebkurš cits, bija ieinteresēts slēpt savas attiecības ar chevalier. Ja atklātos, ka viņš aizdevis tam atslēgu, viņu nekavējoties atlaistu no vietas, bet šāds dārznieka amats augustīņu klosterī ir lieliska vieta cilvēkam, kas to prot izmantot.

Tad Gastons atgriezās viesu zālē, kur jau gaidīja Ovens. To vajadzēja dabūt projām, tāpēc viņš pavēlēja seglot zirgus.

Pa to laiku dārznieks steidzināja pastniekus, kas pārjūdza zirgus. Kariete bija sagatavota braukšanai un gaidīja tikai ceļotājas. Pēc īsas un vienkāršas maltītes, jo bija gavēnis, abas sievietes atkal devās cauri zālei. Pie durvīm viņas sastapās ar Gastonu, kas ar kailu galvu gatavojās palīdzēt viņām iekāpt karietē. Tajos laikos šāda jaunekļa pieklājība pret jaunavām bija parasta lieta. Bez tam pat mūķenei Šanlē nebija gluži nepazīstams. Tāpēc viņa diezgan laipni reaģēja uz viņa pūliņiem un pat pateicās ar labvēlīgu smaidu. Pats par sevi saprotams, ka, piedāvājis roku māsai Terēzei, Gastons ieguva tiesību palīdzēt arī Helēnai. Un to tikai viņš gribēja panākt.

—   Gastona kungs, zirgi gatavi, — viņam aiz muguras noteica Ovens.

—   Labi! — atbildēja Gastons. — Izdzeršu glāzi vīna un došos ceļā.

Gastons beidzamo reizi atsveicinājās no abām dāmām. Kariete aizbrauca, bet Gastons uzkāpa savā istabā un, par lielu brīnumu sulainim, lika atnest trešo pudeli, jo otrā bija pazudusi tāpat kā pirmā. Patiesībā no visām trim pudelēm Gastons nebija izdzēris vairāk kā pusotras glāzes.

, Atkal piesēzdamies pie galda, Gastons ieguva ceturtdaļstundu laika. Pēc tam viņam nebija vairs nekāda iemesla palikt Udonā un, tagad gandrīz vai tāpat kā Ovens, steigdamies turpināt ceļu, viņš uzlēca zirgam mugurā un aizjāja.

Pēc nepilnas ceturtdaļjūdzes ceļa līkumā un piecdesmit soļu sev priekšā viņi ieraudzīja melnzaļo karieti, kas bija ielauzusi ledu un tik dziļi iegrimusi ceļa grambā, ka palikusi stāvam, lai gan dārznieks pūlējās pacelt riteni un pastnieks mudināja zirgus gar ar kliedzieniem, gan ar pātagu.

Šī klizma bija īsta laimes gadījums. Gastons nevarēja pamest divas sievietes šādā ķezā, sevišķi pēc tam, kad dārznieks, ieraudzījis savu tautieti Ovenu, kas to nepazina zem platās cepures, lūdza viņa laipno palīdzību. Abi jātnieki nokāpa zemē, un, tā kā labā mūķene ļoti baidījās, atvēra durtiņas. Abas sievietes izkāpa uz lielceļa. Pēc tam kariete, Gastonam un Ovenam palīdzot, izkļuva no nelaimīgās grambas. Abas dāmas turpināja savu ceļu, un ari jātnieki devās tālāk.

Bet pēc šā pakalpojuma viņi bija iepazinušies un chevalier jutās lieliskā omā. Kļuva tumšs, un māsa Terēze bažīgi apvaicājās, vai tikai ceļš ir drošs. Nabaga mūķene, kas nekad nebija izgājusi ārpus sava klostera, iedomājās, ka uz lielceļiem čum un mudž laupītāji. Gastons ar nolūku ne gluži nomierināja viņu, bet pateica, ka viņiem esot kopīgs ceļš, un tā kā viņai Ansenisā jāapstājas, viņš ar savu sulaini pavadīšot dāmas līdz turienei. Šis piedāvājums, ko labsirdīgā Terēze atzina par visgalantāko, kāds vien iespējams, un ko tā bez mazākās vilcināšanās pieņēma, viņu nomierināja pilnīgi. • '

' Visas šīs mazās komēdijas laikā Helēna apbrīnojami labi slēpa savu lomu. Tas pierāda, ka jaunās meičas, lai tās būtu cik vienkāršas un naivas būdamas, slēpj sevī instinktu, kas tikai gaida izdevīgu momentu, lai varētu izpausties. 1 " 1 1 1 ' .■» '

Viņi devās' Ansēnisas virzienā. Ceļš bija šaurs, grambains un slidens, turklāt vēl iestājās pilnīga tumsa, tāpēc Gastons turējās līdzās karietes durtiņām, un māsai Terēzei bija viegli iespējams vērsties pie viņa ar dažiem jautājumiem. Viņā uzzināja, ka jaunekli sauc chevalier de Livrī, ka viņa māsa ir viena no augustiņu klostera vismīļākajām audzēknēm, kas pirms trim gadiem apprecējusies ar Monluī. To padzirdējusi, māsa Terēze atzina, ka nu vairs nav ne mazākā iemesla noraidīt chevalier pa- vadonību, bet Helēna gan centās turpmāk šo Sarunu vairs neatgādināt.

Kā sākumā noruriājuši, Ansenisā viņi apstājās. Gastons, tikpat pieklājīgs un tikpat atturīgs, palīdzēja dāmām izkāpt no karietes. Dārznieks apliecināja visu, ko Gastons stāstīja par savu radniecību ar Livrī jaunkundzi, un māsai Terēzei nebija vairs nekādu šaubu. Viņa pat atzina, ka Šis džentlmenis ir ļoti solīds un pieklājīgs, jo, nākdams klāt un iedams projām, viņš vienmēr zērttu paklanījās.

Nākamajā dienā, kāpjot karietē, viņa nopriecājās viēn, ieraudzījusi viesnīcas pagalmā jaunekli ar sulaini jau seglos. Protams, chevalier tūlīt nolēca zemē un ar parasto laipnību isniedza dāmām roku, lai palīdzētu iekāpt karietē. Tai pašā laikā Helēna juta, ka mīļotais cilvēks iespiež viņai saujā mazu Zīmīti. Viens vienīgs jaunavas skatiens pavēstīja, ka jau šovakar viņš saņems atbildi.

Ceļš bija daudz nelāgāks nekā vakar. Šādos apstākļos palīdzība bija vēl vairāk nepieciešama, tāpēc Gastons ne uz mirkli neatkāpās no karietēs. Riteņi ik brīdi iegrima grambās. Vajadzēja palīdzēt pastniekam un dārzniēkam. Vietām ceļš gaja pārāk stāvā kalnā, un dāmām vajadzēja izkāpt — nabaga mūķene nezināja'kā pateikties Gastonam. ; - Ak, Kungs! — viņā ik brīdi Vērsās pie Helēnas; - Kas ar mums notiktu, ja Dievs nebūtu atsūtījis palīgā šo labo un priekšzīmīgo džentlmeni?'^5 ' ■ • ' < ■

Vakarā, īsi pirms ierašanās Anžerā, Gastons jautāja savām dāmām, kādā viesnīcā viņas nodomājušas apmesties. Mūķene paskatījās mazā piezīmju grāmatiņā, kur bija iepriekš atzīmēti dažādie ceļa posmi, un atbildēja, ka apmetīšoties „Pie zelta svečtura"… Šai viesnīcā nolēma apstāties arī Gastons, tāpēc aizsūtīja Ovenu jau iepriekš aizrunāt istabas.

Pie viesnīcas Gastons saņēma mazu zīmīti, ko Helēna bija uzrakstījusi pusdienlaikā, un nodeva viņam, izkāpjot no karietes. Ak vai, nabaga bērni bija jau aizmirsuši visu to, ko teica viens otram naktī, satiekoties pie loga.

Viņi rakstīja par savu mīlu, it kā tā nekad nebeigtos, un par savu laimi, it kā tā sniegtos tālāk par viņu ceļojumu.

Gastons izlasīja zīmīti ar dziļām skumjām. Viņš neloloja ilūzijas. Gastons skatīja nākotni tādu, kāda tā patiesībā bija, un, proti, bez cerībām. Viņš bija saistījies ar svinīgu solījumu sazvērestībā, viņu sūtīja uz Parīzi izpildīt drausmīgu uzdevumu, tāpēc viņš pašreizējos priekus uzskatīja tikai par laimes pagarinājumu, bet aiz šiem priekiem visu laiku glūnēja nelaime, draudīga un briesmīga.

Un tomēr, šajās dienās bija brīži, kad viss tas aizmirsās. Tas notika tad, kad Gastons jāja līdzās pajūgam vai sniedza roku Helēnai, lai palīdzētu kāpt kādā uzkalnā. Tad abi mīlētāji apmainījās ar tik maigiem skatieniem, ka viņu sirdis izkusa laimē. Tad atskanēja vārdi, kurus saprata tikai viņi un kuri zvērēja mūžīgu mīlu. Tad Helēnas sejā atplauka tik mīļi smaidi, ka nabaga jauneklim likās: nu ir pavērušās debesis. Meitene ik brīdi izbāza daiļo jgalviņu pa karietes logu, it kā lai apbrīnotu kalnus un ielejas, bet Gastons labi zināja, ka draudzene veras tikai viņā un ka kalni un ielejas, lai cik gleznainas būdamas, nevarēja viest viņas acīs šo mīļo vizmu. .

Viņi bija jau tiktāl pazīstami, ka Gastonam radās tūkstoš iemeslu neatstāt karieti, un viņš tos arī plaši izmantoja. Nelaimīgā jaunekļa dzīvē tie bija pirmie un reizē pēdējie gaišie stari. Viņā sacēlās rūgts protests pret savu likteni, apzinoties, ka, pirmoreiz izbaudot laimi, viņam tā uz visiem laikiem būs liegta. Viņš aizmirsa, ka pats bija meties iekšā šajā sazvērestībā, kas to tagad apņēma un žņaudza no visām pusēm, spieda viņam darīt kaut ko tādu, kas novedīs to trimdā vai uz ešafota. Bet tajā pašā laikā viņš ieraudzīja citu ceļu, smaidošu un jautru, kas taisni un bez sarežģījumiem aizvestu viņu laimē.

Taisnība, tad, kad viņš piebiedrojās sazvērestībai, viņš vēl nepazina Helēnu un jutās šajā pasaulē viens un izolēts. Nabaga neprātis, divdesmit divu gadu vecumā viņš iedomājās, ka šī pasaule uz visiem laikiem un bez žēlastības liegusi viņam savus priekus un baudas! Tad viņš sastapa Helēnu, un no šā brīža pasaule viņam likās tāda, kāda tā patiesībā bija: kas sola daudz ko tiem, kas prot gaidīt, un atalgo tos, kas šo algu pelnījuši.

Bet nu bija par vēlu: Gastons nevarēja vairs atkāpties, viņam vajadzēja iet bez apstājas uz priekšu un sasniegt mērķi — laimīgu vai kļūmīgu, bet katrā ziņā asiņainu mērķi.

Tāpēc šajos pēdējos mirkļos, kas viņam vēl atlikuši, nabaga jauneklis spilgti uztvēra itin visu: katru rokas spiedienu, katru vārdu, katru nopūtu, katru kleitas pieskārienu viņa sejai, kad Helēna kāpa karietē, katru viņas ķermeņa piekļaušanos, kad tā izkāpa no karietes. Viegli iedomāties, ka šādā noskaņā Ovens bija pavisam aizmirsts, un aizdomas, kas pamodās, Gastonam sliktā omā esot, izgaisa kā drūmi naktsputni, kas pazūd līdz ar saullēktu.

Tāpēc arī Gastons neredzēja, ka ceļā no Udonas līdz Manai Ovens sarunājās vēl ar diviem citiem jātniekiem, līdzīgiem tam, kuru viņš redzēja aizjājam pirmajā vakarā. Tie tāpat devās Parīzes virzienā.

Bet Ovens, kas nebija iemīlējies, ievēroja visu, kas norisinājās starp Gastonu un Helēnu.

Jo tālāk viņi virzījās, jo drūmāks kļuva Gastons, jo nu viņš neskaitīja vairs dienas, bet stundas. Viņi atradās ceļā jau nedēļu, un lai cik lēni viņi būtu virzījušies uz priekšu, beidzot tomēr vajadzēja nonākt galā.

Viņiem iebraucot Šartrā, viesnīcnieks, ar kuru māsa Terēze aprunājās, atbildēja savā rupjajā, labsirdīgajā un vienaldzīgajā balsī: „Ja mazliet pasteigsities, rīt varat nokļūt Rambuijē." Gastonam likās, it kā viesnīcnieks būtu teicis: „Rīt jūs šķirsities uz visiem laikiem." Helēna redzēja, cik dziļi šie daži vārdi satrauca Gastonu. Viņš tā nobālēja, ka viņa piegāja tam klāt un apjautājās, vai viņš jūtas nevesels. Bet Gastons ar smaidu viņu nomierināja.

Pa to laiku Helēna sirds dziļumos sāka šaubīties. Ak vai, nabaga bērns mīlēja tā, kā parasti sievietes mīl, un, proti, viņās mīt spēks, pareizāk saķot — vājība ziedot visu savai mīlai. Viņa nesaprata, kā chevalier, kas taču bija vīrietis, nerod līdzekļus cīņai pret netaisno likteņa gribu, kas tos šķīra. Lai cik cieši klostera durvis noslēdzās tām grāmatām, kura pavedina jaunatni un kuras sauc par romāniem, līdz viņai tomēr nokļuva daži atsevišķi Klelijas vai Lielā Kira sējumi. Tajos viņa lasīja, kā seno laiku kavalieri un jaunkundzes izkļuvuši no līdzīgām situācijām, piemēram, izbēgot no vajātājiem un uzmeklējot kādu cienījamu vientuļnieku, kas tos uz ātru roku salaulāja vienkārša koka krusta un akmens altāra priekšā.

Bieži vien, lai atsvabinātu jaunu meiteni no vajātāju nagiem, vajadzēja vēl piekukuļot sargus, apgāzt mūrus, satriekt burvjus un ļaunos garus, kas nebija viegli izdarāms, bet kas tomēr beidzās ar mīļotā varoņa spožu uzvaru.

Tagad nekas tamlīdzīgs nebija jādara — nevajadzēja piekukuļot sargus, jo vienīgā apsargātāja bija nabaga klostera māsa, nebija jāgāž mūri, tikai jāatver karietes durtiņas, nebija jāsatriec burvji un milži, atskaitot dārznieku, kas nelikās sevišķi bīstams un kas bez tam, ja ticēt stāstam par vārtiņu atslēgu, jau sen rīkojās jaunekļa interesēs.

Helēna nesaprata šo pasīvo pakļaušanos liktenim un klusībā vēlējās, lai jauneklis kaut ko darītu, lai viņš cīnītos pret likteni. Bet Helēna par Gastonu sprieda netaisni. Arī viņam ienāca prātā tās pašas domas un, jāatzīst, tās viņu nežēlīgi tirdīja. No jaunās meitenes skatieniem viņš no-, prata, ka viņam vajadzētu teikt tikai vienu vārdu, un Helēna sekotu tam līdz pasaules galam. Viņam bija pilna ceļasoma ar zeltu. Kāduvakar Helēna varēja neiet gulēt, bet nokāpt lejā. Abiem vajadzēja tikai iekāpt īstajā karietē, ko vilktu īsti pasta zirgi, un doties projām, kā to parasti dara, labi samaksājot. Pēc divām dienām viņi būtu pāri robežai, izbēguši no vajātājiem, brīvi un laimīgi ne vairs uz stundu, mēnesi, gadu, bet uz mūžu.

Jā, bet bija kāds vārds, kas tam pretojās, kāds vienkāršs burtu salikums, kam daži cilvēki piešķir lielu nozīmi, bet citi — itin nekādu vērtību; šis vārds bija — gods.

Gastons bija devis savu godavārdu četriem muižniekiem. Tie bija Ponkaleks, Monluī, Kuediks un Taluets. Ja viņš neturētu savu vārdu, viņu uzskatītu par bezgodi.

Tāpēc jauneklis bija cieši nolēmis paciest savu. nelaimi ar visām tās sekām, bet turēt doto vārdu. Taisnība — ik reizi, kad viņš pārvarēja sevi, skaudra smeldze plosīja sirdi.

Vienā šādā dvēseles cīņu brīdī Helēna pavērās viņā; pārvarot sevi, viņš tik ļoti nobālēja, ka Helēnai likās: viņš mirs. Viņa sagatavojās tam, ka vakarā Gastons kaut ko darīs, vismaz runās, jo šis vakars bija pēdējais. Bet, viņai par lielu brīnumu, Gastons ne runāja, ne darīja. Helēna likās gultā ar smagu sirdi un asarām acīs, pārliecināta, ka viņu nemīl tā, kā mīl viņa. Helēna ļoti maldījās, jo šonakt Gastons negulēja nemaz un nākamajā rītā bija bālāks un izmisušāks nekā jebkad.

No Šartras, kur iepriekšējā nakts, kā jau aizrādījām, abiem mīlētājiem pagāja vienās bažās un asarās, viņi no rīta devās uz Rambuijē, kur Gastonam bija jājāj garām, bet Helēnai jāpaliek. Šartrā Ovens atkal bija sarunājies ar vienu no pelēkajiem jātniekiem, kas likās bija novietoti ceļā kā sargposteņi.

Līksmāks kā jebkad, jo Parīze, kuru viņš tik ļoti gribēja redzēt, bija pavisam tuvu, Ovens steidzināja ceļiniekus.

Viņi klusēdami pabrokastoja kādā ciemā. Mūķene domāja par to, ka vakarā dosies atpakaļ uz savu mīļo klosteri. Helēna domāja: ja arī Gastons tagad nolemtu rīkoties, būtu jau par vēlu. Gastons domāja par to, ka šovakar vajadzēs atstāt mīļoto sievieti un piebiedroties noslēpumainiem un nepazīstamiem ļaudīm, ar kuriem viņu uz mūžu saistīs liktenīgs pasākums.

Ap pulkstens trim pēc pusdienas viņi nokļuva tik stāvā kalnājā, ka vajadzēja izkāpt no karietes. Gastons sniedza roku Helēnai, mūķene pieķērās dārznieka rokai, un viņi kāpa augšup. Abi mīlētāji soļoja viens otram blakus pārpilnām sirdīm: Helēna klusēja un juta, ka asaras viņai rit pār vaigiem. Gastonam likās, ka viņa krūtis žņaudz smags slogs, jo viņš neraudāja — ne tāpēc, ka negribētu, bet tāpēc, ka, būdams vīrietis, viņš nedrīkstēja raudāt.

Viņi uzkāpa kalnā pirmie un daudz ātrāk nekā vecā mūķene. Un no šejienes viņi pie apvāršņa ieraudzīja baznīcas torni un tai apkārt prāvu skaitu māju, kas spiedās ap to kā aitas ap savu ganu.

Tā bija Rambuijē. Neviens to viņiem neteica, un tomēr abi divi piepeši un vienā laikā to uzminēja. Gastons, kaut visvairāk nomākts, pirmais pārtrauca klusumu.

—    Tur, — viņš sacīja, izstiepdams roku pret šo baznīcas torni un māju grupu, — tur mūsu ceļi šķirsies varbūt uz visiem laikiem. Lūdzu jūs, Helēna, neaizmirstiet mani un, lai notiek kas notikdams, nenosodiet mani!

—   Jūs runājat ar mani tikai par šausmīgām lietām, mans draugs, — atbildēja Helēna. — Man vajadzīga drosme, bet jūs man plosāt sirdi. Ak, Dievs, vai tad jums nav man sakāms nekas tāds, kas beidzot mazliet iepriecinātu mani!? Tagadne ir drausmīga, es to zinu. Bet vai nākotne ir tikpat briesmīga kā tagadne? Galu galā nākotnē mums vēl ir daudz cīņas iespēju un līdz ar to cerību. Mēs esam jauni, mēs mīlam viens otru. Vai tad nav nevienas iespējas cīnīties pret pašreizējo ļauno likteni? O, Gaston, es jūtu sevī milža spēku, un ja jūs man teiktu… Bet es esmu traka. Es pati ciešu un pati sevi mierinu.

—   Es jūs saprotu, Helēna, — atbildēja Gastons, galvu šūpodams. — Jūs lūdzat no manis solījumu, tikai vienu solījumu, vai ne? Nu, redzat, cik es esmu nelaimīgs, ka nevaru nekā solīt!.. Jūs gribat, lai es ceru, bet es esmu izmisis. Ja manā rīcībā būtu, es neteikšu divdesmit, desmit gadu, bet tikai viens gads, es jums to piedāvātu, Helēna, un justos laimīgs. Bet tā tas nav. Kopš tā brīža, kad atstāšu jūs, es jums būšu zudis, un jūs man arī. Sākot ar rītdienu es pats sev vairs nepiederēšu.

—    Ak, es nelaimīgā! — iesaucās Helēna, saprazdama viņa vārdus burtiski. — Vai jūs krāpāt mani, teikdams, ka mīlat mani? Vai esat saderinājies ar kādu citu sievieti?

—   Nabaga draudzene, vismaz šajā jautājumā varu jūs nomierināt. Mīlu tikai jūs, un jūs esat mana vienīgā līgava.

—    Nu, labi, tad jau mēs vēl varam būt laimīgi, Gaston, ja man izdotos panākt, ka mana jaunā ģimene atzīst jūs par manu vīru.

3 3aK. 145

—    Helēna, vai tad jūs neredzat, ka ikviens jūsu vārds plosa manu sirdi?

—   Vismaz sakiet taču man kaut ko!

—    Helēna, ir pienākumi, no kuriem nevar izvairīties, ir saites, ko nevar saraut.

—    Es nekā nesaprotu, Gaston! — iesaucās meitene. — Man sola ģimeni, bagātību, slavenu vārdu. Bet sakiet vienu vārdu, Gaston, sakiet to, un es pametīšu visu, es iešu jums līdzi! Kāpēc gan jūs nerīkojaties tāpat?

Gastons nodūra galvu un neatbildēja.

Šajā brīdī viņiem piebiedrojās mūķene. Sāka tumst, tāpēc tā neredzēja abu jauniešu satrauktās sejas.

Sievietes iekāpa karietē. Dārznieks uzrāpās savā sēdeklī, bet Gastons un Ovens uzlēca seglos.

Tad viņi turpināja ceļu uz Rambuijē.

Kad līdz pilsētai bija vairs tikai viena jūdze, mūķene pati pasauca Gastonu, kas pievirzījās vēl tuvāk karietes durtiņām.

Viņa tam aizrādīja, ka varbūt Helēnai izbraukšot pretim un ka svešām sejām, sevišķi vīriešiem, šīs tikšanās brīdī nevajadzētu būt klāt. Arī Gastons bija padomājis par šo apstākli, taču viņam nebija drosmes par to ieminēties. Viņš pievirzījās vēl vienu soli tuvāk. Helēna gaidīja un ce-v rēja.

Ko gaidīja un uz ko cerēja, to viņa pati nezināja.

Var būt, ka Gastons sāpēs izdarīs kaut ko ārkārtīgu, bet viņš tikai zemu paklnījās, pateicās dāmām par atļauju pavadīt viņas un jau gatavojās doties projām.

Helēna nebija parasta sieviete. Viņa redzēja, ka Gastons izskatās pēc nāves.

—    Vai tad tās ir ardievas, vai — uz redzēšanos? — viņa drosmīgi jautāja.

Jauneklis drebēdams piejāja klāt:

—   Uz redzēšanos, ja parādīsit man šo godu.

Un viņš aizjāja straujā riksī.

VII

Istaba viesnīcā „Karaliskais tīģeris" Rambuijē

Gastons aizgāja, neteikdams ne vārda par to, kur un kā viņi satiksies. Bet Helēna nodomāja, ka par to jāgādā vīrietim. Viņa tikai pavadīja to ar skatienu, kamēr tas pazuda tumsā, un pēc ceturtdaļstundas iebrauca Rambuijē.

Tad mūķene izņēma no savas platās kabatas kādu papīru un karietes laternas gaismā izlasīja šādu adresi: „Deroša kundze, viesnīca "Karaliskais tīģeris".

Mūķene pateica adresi pastniekam, un pēc desmit minūtēm kariete apstājās pie minētās viesnīcas.

Sieviete, kas gaidīja kādā viesnīcas istabā, izsteidzās ārā, piegāja pie karietes un, zemu paklanījusies, palīdzēja dāmām izkāpt. Pēc tam viņa veda tās dažus soļus pa tumšu gatvi. Pa priekšu gāja sulainis, nesdams divus krāsainus vējlukturus.

Atvērās durvis uz skaistu vestibilu. Deroša kundze pagāja sāņus un palaida pa priekšu Helēnu un māsu mūķeni, uzaicinādama tās kāpt augšā. Pēc piecām minūtēm abas ceļinieces sēdēja uz mīksta dīvāna gaiša un sprēgājoša kamīna priekšā*.

Istaba, kurā viņas atradās, bija skaista, liela un ar rūpīgi izmeklētām mēbelēm. Visur bija jūtama tā laika diezgan stingrā gaume, jo nebija vēl sācies kaprīzais laikmets, ko esam nokristījuši par rokoko. Arhitektūra bija veidota Ludviķa XIV skumjajā un majestātiskajā stilā. Milzīgi spoguļi zeltītos rāmjos karājās virs kamīna, un pretim tam no griestiem nokarājās liela, zeltīta lustra, bet zeltītas lauvas izveidoja kamīna aizsargu.

Šajā salonā bija četras durvis: pirmās tās, pa kurām viņas ienāca; otrās veda uz ēdamzāli, kura bija spoži apgaismota un izkurināta un kurā gaidīja klāts galds; trešās durvis veda guļamistabā, kas bija izteikti atturīgi dekorēta; ceturtās durvis bija noslēgtas un neatdarījās.

Helēna bez pārsteiguma apbrīnoja šo krāšņumu, kā arī klusos sulaiņus, viņu mierīgo un cieņas pilno izturēšanos, kas tik krasi atšķīrās no steidzīgo viesnīcnieku jautrajām sejām, kas bija redzētas ceļā. Mūķene murmināja savu lūgšanu pirms maltītes un kāri skatījās uz kūpošajām bļodām, klusībā priecādamās, ka nav gavēņa diena.

Pēc brīža Deroša kundze, kas abas ceļinieces bija ievedusi šajā salonā un pēc tam atstājusi tās vienas, ienāca otrreiz un, piegājusi pie mūķenes, nodeva viņai vēstuli, ko tā atplēsa vislielākajā steigā.

Vēstulē bija rakstīts:

„Māsa Terēze varēs pavadīt nakti Rambuijē vai tūlīt doties atpakaļ — kā viņa pati vēlēsies. Viņa saņems divsimt luidoru, ko Helēna ziedo savam mīļajam klosterim, un atstās savu audzēkni Deroša kundzes gādībā, kura bauda Helēnas radinieku uzticību."

Apakšā, paraksta vietā, atradās kāds šifrs. Māsa salīdzināja to ar zīmogu uz vēstules, ko bija paņēmusi līdzi no Klišonas. Konstatējusi nospiedumu identitāti, viņa sacīja:

—   Mīļais bērns, pēc vakariņām mēs šķirsimies.

—   Kā, jau! — iesaucās Helēna, kurai ar māsu Terēzi saistījās visa līdzšinējā dzīve.

—    Jā, mans bērns. Mani gan uzaicina pārgulēt šeit, bet man labāk patiktos jau šovakar doties atpakaļ, jo es ļoti steidzos nokļūt atkal mūsu vecajā Bretaņas klosterī, pie kura esmu tā pieradusi un kurā man nekā netrūks, izņemot jūs, mīļais bērns.

Helēna raudādama apķērās ap kaklu labajai māsai. Viņa atcerējās savu jaunību, kas tik jauki pavadīta starp šīm uzticamajām draudzenēm. Varbūt pret viņu izturējās ar cieņu tāpēc, ka to pavēlēja priekšniece, bet varbūt arī tāpēc, ka viņa pati prata iemantot cilvēku mīlu. Viņas smadzenēs norisinājās viens no tiem domu brīnumiem, ko zinātne nekad neizskaidros: viņa atcerējās vecās gatves, skaisto ezeru, klostera zvanus, un viņas aizvērto acu priekšā līksmi un ātri aizslīdēja visa līdzšinējā dzīve, kas tai likās jau kā izgaisis sapnis.

Labā māsa Terēze savukārt gauži apraudājās, un šis negaidītais notikums tā sabojāja viņas apetīti, ka viņa jau piecēlās, lai dotos projām neēdusi. Bet tad Deroša kundze atgādināja abām sievietēm, ka vakariņu galds klāts, un aizrādīja Terēzei: ja viņa nodomājusi šo nakti pavadīt ceļā, viņa neatradīs nevienu viesnīcu, kas būtu vaļā. Tātad līdz rītam viņa nekā nedabūs ēst. Tāpēc Deroša kundze uzaicināja viņu kaut ko iebaudīt vai vismaz paņemt ēdamo līdzi.

Māsa Terēze, kur šie loģiskie argumenti pārliecināja, beidzot nolēma sēsties pie galda un tik svinīgi lūdza Helēnu darīt to pašu, ka tā apsēdās viņai pretī. Bet viņa nevarēja nekā ieēst. Turpretim mūķene steigšus apēda dažus augļus un izdzēra pusglāzi Spānijas vīna, tad piecēlās un vēlreiz noskūpstīja Helēnu. Tā gribēja pavadīt viņu vismaz līdz karietei, bet Deroša kundze aizrādīja, ka viesnīca «Karaliskais tīģeris" ir pilna ar svešiem cilvēkiem un ka nebūtu solīdi, ja viņa atstātu savu istabu un parādītos tiem. Tad Helēna gribēja vēlreiz redzēt dārznieku, kas bija braucis līdzi. Nabaga vīrs jau iepriekš bija lūdzis atļauju atvadīties no klostera audzēknes, bet viņa sentimentālajiem lūgumiem, protams, nepiegrieza vērību. Bet izdzirdusi tādu pašu Helēnas lūgumu, Deroša kundze uzsauca dārznieku augšā un atļāva vēlreiz tikties ar meiteni, no kuras, kā viņam likās, tas šķiras uz visiem laikiem.

Lielos brīžos — nu Helēna tādu bridi patlaban pārdzīvoja — visas lietas vai personas, no kurām cilvēks šķiras, kļūst svarīgas un sirsnīgi tuvas. Arī šī vecā mūķene un šis nabaga dārznieks bija kļuvuši viņai draugi, no kuriem ir bezgala grūti šķirties. Un kad tie dzīrās iet ārā no istabas, viņa vēl atsauca tos atpakaļ, un vienai lika pasveicināt savas draudzenes, bet otram — rūpēties par viņas puķēm. Bez tam, viņa pavērās dārzniekā ar pateicības pilnu skatienu, kam bija sakars ar vārtiņu atslēgu.

Redzēdama, ka Helēna veltīgi meklējas pa savu kabatu — tas mazumiņš naudas, kas viņai bija, atradās ieslēgts ceļasomā — Deroša kundze apjautājās:

—   Vai jaunkundzei būtu kaut kas vajadzīgs?

—    Jā, — atbildēja Helēna. — Es gribētu atstāt kādu piemiņu šim krietnajam cilvēkam.

Tad Deroša kundze iedeva Helēnai divdesmit piecus luidorus. Helēna neskaitot iespieda tos dārzniekam saujā. Šī negaidītā augstsirdība vēl pavairoja vecā vīra žēlabas un asaras. Beidzot vajadzēja šķirties. Slēģi bija aizvērti, un ielu nevarēja redzēt. Helēna klausījās un pēc brīža izdzirda karietes riteņu troksni. Tas pamazām attālinājās un izgaisa. Kad nekas vairs nebija dzirdams, Helēna atkrita krēslā.

Tad pienāca klāt Deroša kundze un aizrādīja meitenei, ka tā gan piesēdusies pie galda, bet nekā nav ēdusi. Helēna piekrita aicinājumam paēst vakariņas ne jau tāpēc, ka būtu izsalkusi, bet tāpēc, ka cerēja vēl tajā pašā vakarā saņemt vēstis no Gastona. Viņa centās iegūt laiku.

Helēna apsēdās pie galda un uzaicināja Deroša kundzi darīt to pašu, bet viņas jaunā biedrene piekrita tam tikai pēc atkārtotiem lūgumiem. Bez tam, lai cik noteikti meitene uzstāja, Deroša kundze tomēr neēda, tikai apkalpoja viņu.

Pēc vakariņām Deroša kundze ieveda Helēnu viņas guļaimistabā un sacīja:

—   Un tagad, jaunkundz, jūs piezvanīsit, kad gribēsit pasaukt istabeni. Tā tikai gaida jūsu pavēles. Jums jāzina, ka jau šovakar pie jums, droši vien, ieradīsies kāds viesis.

—   Viesis! — iesaucās Helēna, pārtraukdama Deroša kundzi.

—   Jā, jaunkundze, pie jums ieradīsies viens no jūsu radiniekiem.

—   Un tas ir tas pats, kas gādā par mani?

—   Kopš jūsu dzimšanas, jaunkundz.

—   Ak, Dievs, un jūs sakāt, ka viņš drīz vien ieradīsies? — iesaucās Helēna, piespiezdama roku pie sirds.

—   Man tā šķiet, jo viņš ļoti steidzās satikt jūs.

—   O, man liekas, ka es jutīšos nelabi, — nomurmināja Helēna.

Deroša kundze pieskrēja klāt un saturēja viņu.

—   Vai tad jums ir tik ļoti bail satikties ar cilvēku, kas jūs mīl?

—  Tās nav bailes, tas ir satraukums, — paskaidroja Helēna. — Mani iepriekš nebrīdināja, ka tas notiks jau šovakar, un šī jaunā, svarīgā vēsts, ko jūs man tik nesaudzīgi paziņojāt, mani galīgi apmulsināja.

—   Bet tas vēl nav viss, — turpināja Deroša kundze. — Šī persona spiesta rīkoties vislielākā slepenībā.

—   Kāpēc tā?

—   Man ir aizliegts atbildēt uz šo jautājumu, jaunkundz.

—   Ak, Dievs, ko nozīmē šāda piesardzība attiecībā pret mani, nabaga bāreni?

—   Tā ir nepieciešama, ticiet man!

—   Bet kā šī piesardzība izpaudīsies?

—   Vispirms, jūs nevarēsit redzēt šīs personas seju, jo, ja kādreiz vēlāk jūs to nejauši sastapsit, jūs nedrīkstat to pazīt.

—   Tātad šī persona ieradīsies maskā?

—   Nē, jaunkundz, bet mēs izdzēsīsim visas ugunis.

—   Un tad mēs paliksim tumsā?

—   Jā.

—   Bet jūs taču paliksit pie manis, vai ne, Deroša kundze?

—   Nē, jaunkundz, man tas ir stingri aizliegts.

—   Kas to aizliedza?

—   Persona, kas ieradīsies pie jums.

—   Un jums bez jebkādiem iebildumiem jāpaklausa šai personai?

—   Man ne tikai jāpaklausa. Es jūtu pret to vislielāko cieņu.

—   Tātad viesis būs izcila persona?

—   Viens no visvarenākajiem Francijas senjoriem.

—   Un šis augstais kungs ir mans radinieks?

—   Vistuvākais.

—   Dieva dēļ, Deroša kundze, neatstājiet mani šādā neziņā.

—    Es jau atļāvos aizrādīt jums, jaunkundz, ka uz zināmiem jautājumiem man ir stingri aizliegts atbildēt.

Un Deroša kundze paspēra soli uz durvju pusi.

—   Jūs mani atstājat? — iesaucās Helēna.

—   Ļauju jums sakārtoties.

—   Bet madame…

Deroša kundze, izrādīdama vislielāko cieņu, ceremoniāli paklanījās un atmuguriski izgāja no istabas. Durvis aiz viņas aizvērās.

VIII

Piķieris Orleānas hercoga livrejā

Kamēr viesnīcas «Karaliskais tīģeris" paviljonā risinājās nupat aprakstītie notikumi, vienā no tās pašas viesnīcas istabām kāds vīrs, apsēdies pie liela kamīna, nokratīja no zābakiem sniegu un atraisīja lielas ādas somas siksnas.

Šis vīrs bija ģērbies kā piķieris. Mugurā tam bija Orleānu dzimtas medību livreja: sarkani svārki ar sudraba izrotājumiem, ādas bikses, gari zābaki, trijstūraina cepure ar sudraba malām. Viņam bija spriganas acis, garš, smails un kārpains deguns, augsta piere, kas liecināja par lielu vaļsirdību, un pretmetā tam — plānas un sakniebtas lūpas. Viņš sēdēja pie galda un uzmanīgi šķirstīja papīrus, ar kuriem bija piebāzta viņa soma. Šis vīrs bija pieradis runāt viens pats, pareizāk sakot, viņš murmināja starp zobiem dažādus teikumus un pārtrauca tos ar izsaucieniem un lamuvārdiem, kas mazliet attiecās uz izrunātajiem vārdiem, vairāk uz citām lietām, kas iešāvās viņam prātā.

—   Jā gan, Montarāna kungs nav mani piekrāpis, un lūk, te jau mani bretoņi strādā. Bet kāda velna pēc viņš ceļojis tik lēnām! Izjājis 11. februārī ap pusdienas laiku, nonācis galā tikai 21. februārī pulkstens sešos vakarā. Hm! Te, droši vien, slēpjas kāds jauns noslēpums. To noskaidros puisis, ko man rekomendējis Montarāns un ar kuru mani ļaudis sazinājās visā ceļojuma laikā. Hallo, jāpasauc kāds!

Un vīrs sarkanajos svārkos pakratīja sudraba zvaniņu. Viens no pelēkajiem kurjeriem, ko redzējām uz Nantes ceļa, parādījās durvīs un paklanījās.

—   Ak, tas esat jūs, Tapēn, — noteica vīrs sarkanajā tērpā.

—   Jā, monseigneur. Svarīga lieta — gribēju ierasties personīgi.

—   Vai iztaujāt visus, ko novietojāt uz lielceļa?

—   Jā, monseigneur. Bet viņi zina pastāstīt tikai par mūsu sazvērnieka veiktajiem ceļa posmiem. Galu galā, tas arī viss, kas viņiem bija uzdots noskaidrot.

—   Jā, tāpēc pamēģināšu uzzināt kaut ko vairāk no sulaiņa. Kas tas ir par cilvēku?

—   Viens no šiem viltīgajiem muļķiem — pa pusei normandietis, pa pusei bretonis, visumā nešpetns tēvainis.

—   Ko viņš pašlaik dara?

—   Pasniedz vakariņas savam kungam.

—   Kas novietots, kā pavēlēju, apakšstāva istabā?

—   Jā, monseigneur.

—   Istabā bez logu aizkariem?

—   Jā, monseigneur.

—   Un jūs izurbāt caurumu slēģī?

—   Jā, monseigneur.

—. Labi. Atsūtiet pie manis šo sulaini un esiet manā tuvumā!

—   Es tepat būšu.

—   Ļoti jauki.

Vīrs sarkanajā tērpā izvilka no bikšu kabatiņas vērtīgu pulksteni un pavērās tajā.

—    Pusdeviņi. Šai laikā monseigneur atgriežas no Senžermēnas un prasa pēc Dibuā. Viņam paskaidro, ka Dibuā nav. Nu viņš berzē rokas un gatavojas izdarīt kādu trakulību. Berzējiet vien savas rokas, monseigneur, un uzjautrinieties pēc patikas. Nevis Parīzē draud briesmas, bet šeit. Nu, redzēsim, vāi arī šoreiz jūs smiesities par manu slepenpoliciju. Ā, tur jau nāk mūsu puisis.

Tiešām, Šai brīdī Tapēns ieveda Ovenu.

—   Šī ir tā persona, ar kuru jūs vēlējāties runāt.

Un Tapēns tūlīt izgāja ārā, aizvērdams aiz sevis durvis.

Ovens drebēdams palika stāvam pie durvīm, bet Dibuā, līdz acīm ietinies platā apmetnī, pievērsa viņam savas tīģera acis.

—   Panāciet tuvāk, mans draugs! — uzaicināja Dibuā.

Tas bija draudzīgs aicinājums, tomēr izteikts tik skarbā balsī, ka Ovens tobrīd būtu gribējis atrasties simt jūdžu attālumā no šā cilvēka, kas tik dīvaini vērās viņā.

—    Nu, — uzsauca Dibuā, redzēdams, ka vīrs paliek nekustīgs kā celms. — Vai nedzirdēji, nelieti?

—   Dzirdēju gan, monseigneur.

—   Kāpēc tad tu neklausi?

—   Neticēju, ka jūs mani pagodināsit ar aicinājumu panākt tuvāk.

Un Ovens paspēra dažus soļus uz galda pusi.

—   Tu esi saņēmis piecdesmit luidoru par to, ka teiksi man visu patiesību! — turpināja Dibuā.

—   Atvainojiet, monseigneur, — atbildēja Ovens, kas šīs bargās nopratināšanas laikā pa daļai atguva savu drošsirdību. — Neesmu to saņēmis… man tikai apsolīja.

Dibuā izņēma no kabatas pilnu sauju zelta naudas, noskaitīja piecdesmit luidoru, sakrāva tos kaudzītē un nolika uz galda, kur tā arī palika, svārstīga un noliekusies.

Ovens vērās zelta kaudzē ar tādu izteiksmi, kas likās neparasta šai drūmajai un aizmiglotajai sejai.

—   Labi, — klusi noteica Dibuā. — Viņš ir kārs uz naudu.

Tiešām, Ovenam šie piecdesmit luidori vienmēr likās iluzoriski un

nereāli. Viņš nodeva savu kungu, necerēdams tos saņemt, tikai ilgodamies pēc tiem. Un nu apsolītie piecdesmit luidori atradās tepat viņa acu priekšā.

—    Vai varu tos paņemt? — jautāja Ovens, izstiepdams roku pret zelta kaudzi.

—    Vienu acumirkli, — sacīja Dibuā, kuram patika tracināt mantkārīgo vīru. Pilsētnieks, bez šaubām, būtu noslēpis šo savu īpašību, turpretim zemnieks izrādīja to visā kailumā. — Vienu acumirkli! Noslēgsim līgumu.

—   Kādu?

—   Lūk, apsolītie piecdesmit luidori.

—  Redzu gan, — sacīja Ovens un aplaizījās kā suns, kam rāda kaulu.

—   Pēc katras tavas atbildes uz maniem jautājumiem, ja atbilde būs svarīga, es pielikšu klāt desmit luidoru. Ja atbilde būs smieklīga un muļķīga, es paņemšu desmit nost.

Ovens iepleta acis. Līgums viņam šķita acīmredzot patvaļīgs.

—   Un tagad patērzēsim, — sacīja Dibuā. — No kurienes tu jāj?

—   Taisnā ceļā no Nantes.

—   Ar ko?

—   Ar chevalier Gastonu de Šanlē.

Šie jautājumi acīmredzot bija tikai sagatavošanās turpmākai pratināšanai, tāpēc kaudze palika tāda pati.

—   Uzmanību! — sacīja Dibuā, izstiepdams savu vājo roku pret lui- doriem.

—   Klausos ar abām ausīm, — atbildēja Ovens.

—   Vai tavs kungs ceļo ar savu vārdu?

—   Viņš devās ceļā ar savu vārdu, bet vēlāk pieņēma kādu citu uzvārdu.

—   Kādu?

—   Livrī kungs.

Dibuā pielika klāt desmit luidoru. Bet tie nevarēja noturēties uz kaudzes, tāpēc viņš izveidoja otru kaudzīti un novietoja to līdzās pirmajai. Ovens priekā iekliedzās.

—   O, o, nepriecājies vēl, mēs neesam galā, — brīdināja Dibuā. — Uzmanību! Vai Nantē dzīvo kāds Livrī kungs?

—   Nē, monseigneur, bet tur ir kāda Livrī jaunkundze.

—   Kās tā ir par jaunkundzi?

—   Monluī kunga sieva. Tas ir mana kunga intīms draugs.

—    Labi, — noteica Dibuā, pielikdams klāt desmit luidorus. — Un ko tavs kungs darīja Nantē?

—   Ko parasti dara jauni kungi: medīja, duelējās, staigāja pa ballēm. Dibuā paņēma atpakaļ desmit luidoru. Ovens nodrebēja pie visas

miesas.

—   Pagaidiet taču, pagaidietl — viņš iesaucās. — Viņš darīja vēl kaut ko citu.

—   Redzi nu, — noteica Dibuā. — Ko tad viņš darīja?

—    Reiz vai divreiz nedēļā viņš izgāja no mājas pulkstens astoņos vakarā un parasti atgriezās tikai trijos vai četros no rīta.

—   Labi, un kurp viņš gāja?

—   To es nezinu.

Dibuā paturēja desmit luidoru rokā.

—   Un ko viņš darīja sava ceļojuma laikā? — turpināja Dibuā.

—    Viņš devās cauri Udonai, Ansenisai, Manai, Nožānai un Šartrai. Dibuā izstiepa roku un ar saviem smailajiem pirkstiem noknieba vēl

desmit luidoru. Ovens dobji iestenējās.

—   Un ceļā, — jautāja Dibuā, — viņš ne ar vienu neiepazinās?

—    Ar kādu jaunu Klišonas klostera audzēkni, kas ceļoja kopā ar klostera māsu Terēzi.

—   Un kā sauc šo audzēkni?

—   Helēna Šavernī jaunkundze.

—    Helēna — daudzsološs vārds! Un šī daiļā Helēna, bez šaubām, ir tava kunga mīļākā?

—   Nē, to es nezinu, — atbildēja Ovens. — Saprotiet, to viņš man nav teicis.

—   Viņš ir ļoti asprātīgs! — noteica Dibuā, noņemdams desmit monētas no piecdesmit luidoru kaudzes.

Ovena pieri pārklāja auksti sviedri. Vēl četras šādas atbildes, un viņš būs nodevis savu kungu par neko.

—   Un šīs dāmas kopā ar viņu dodas uz Parīzi? — turpināja Dibuā.

—   Nē, monsicur, viņas palika Rambuijē.

—   Ahā, — noteica Dibuā.

Ovenam likās, ka šis izsauciens vēstī labu.

—   Un labā māsa Terēze jau devusies atpakaļ, — turpināja Ovens.

—  Nu, tas nav sevišķi svarīgi, bet iesācēji jāuzmundrina, — piezīmēja Dibuā.

Un viņš pielika kaudzītei desmit luidoru.

—  Tātad meiča ir palikusi viena? — turpināja Dibuā.

—   Nebūt nē.

—   Kā - nebūt nē?

—   Viņu sagaidīja kāda dāma no Parīzes.

—   Dāma no Parīzes?

—  Jā.

—   Vai zini, kā viņu sauc?

—   Dzirdēju, ka māsa Terēze nosauca viņu par Deroša kundzi.

—   Deroša kundze! — iesaucās Dibuā un ar desmit luidoriem sāka kraut otru kaudzi.

—  Tu saki — Deroša kundze?

—  Jā, — atbildēja Ovens, starodams priekā.

—  Vai esi par to pārliecināts?

—   Velns lai parauj! Jā, es esmu pārliecināts. Un pierādījums tam: šī sieviete ir liela auguma, kalsnēja un dzeltena.

Dibuā pielika desmit luidoru.

Tad Ovens nožēloja, ka pēc katra apzīmējuma nav pauzējis: bija acīm redzams, ka steigā viņš zaudējis divdesmit luidoru.

—   Liela auguma, kalsnēja, dzeltena, — atkārtoja Dibuā. — Tā būs viņa.

—   Četrdesmit līdz četrdesmit piecus gadus veca, — piebilda Ovens un šoreiz nogaidīja.

—   Tā būs viņa! — atkārtoja Dibuā, pielikdams klāt vēl desmit lui- dorus. '

—    Tērpusies zīda kleitā ar lielām puķēm, — turpināja Ovens, kas gribēja izspiest cenu no visa kā.

—   Labi, labi, — noteica Dibuā.

Ovens saprata, ka viņa nopratinātājs pietiekami daudz zina par šo sievieti, un nogaidīja.

—   Un tu saki, ka tavs kungs ar šo jaunkundzi iepazinās ceļā?

—    Kā lai to saka kungs: tagad, padomājot, man liekas, ka šī iepazīšanās bija komēdija.

—   Ko tu ar to gribi teikt?

—   Man liekas, ka viņi pazina viens otru jau pirms ceļojuma. Esmu pat pārliecināts, ka tieši viņu mans kungs veselas trīs stundas gaidīja Udonā.

—   Labi, — noteica Dibuā un pielika desmit luidoru. — Nu, vai zini, no tevis iznāks lietaskoks.

—   Vai vairāk nekā negribat zināt? — jautāja Ovens, izstiepdams roku pēc abām kaudzēm, kas deva viņam trīsdesmit luidoru negaidītas peļņas. Viņam bija tāda sejas izteiksme kā spēlmanim, kas grib vinnēt kāršu partiju. »

—   Vienu acumirkli, — sacīja Dibuā. — Vai meiča ir skaista?

—   Kā eņģelis.

—   Un, bez šaubām, viņi ir nolēmuši Parīzē satikties — tavs kungs un viņa?

—    Nē, kungs. Gluži otrādi: man liekas, ka viņi atvadījās uz visiem laikiem.

—   Atkal komēdija?

—   Nedomāju vis. Šanlē kungs šķiroties bija pārāk bēdīgs.

—   Un viņi vairs nesatiksies?

—   Man šķiet, vēl pēdējo reizi, un tad visam beigas.

—   Nu, ņem savu naudu un atceries: ja teiksi kaut vienu vārdu, pēc desmit minūtēm būsi līķis.

Ovens pakampa savus astoņdesmit luidorus, kas vienā acumirklī pazuda viņa bikšu dziļajā kabatā.

—   Un tagad es varu pazust, vai ne? — viņš jautāja.

—    Pazust — muļķis tāds! Nē, nē! No šā brīža tu piederi man, jo esmu tevi nopircis. Sevišķi Parīzē tu būsi man derīgs.

—   Tādā gadījumā es palikšu, monsieur. Es jums to apsolu, — sacīja Ovens ar dziļu nopūtu.

—   Tas tev nemaz nav jāapsola.

Šajā brīdī plaši atvērās durvis, un parādījās Tapēna stipri apmulsusi seja.

—   Kas jauns? — noprasīja Dibuā, kas prata lasīt cilvēku sejās.

—   Ļoti svarīga lieta, monseigneur. Bet lai šis cilvēks iet projām!

—   Atgriezies pie sava kunga, — pavēlēja Dibuā. — Un atceries: ja viņš kādam kaut ko raksta, būšu ļoti ziņkārīgs nekavējoties iepazīties ar šīm vēstulēm.

Ovens, būdams sajūsmināts, ka tiks no viņa vaļā, mazliet paklanījās un izgāja.

—   Nu, Tapēna kungs, kas ir? — jautāja Dibuā.

—   Monseigneur, pēc medībām Senžermēnā, Viņa Karaliskā Augstība nav vis atgriezusies Parīzē, bet aizsūtīja uz turieni tikai savas karietes. Viņš pats nolēmis doties uz Rambuijē.

—   Uz Rambuijē! Reģents brauc uz Rambuijē.

—   Viņš ieradīsies pēc pusstundas, un būtu jau te, ja, par laimi, viņu nemocītu izsalkums un ja viņš nebūtu iegriezies pilī, lai kaut ko iekostu.

—   Un ko viņš darīs Rambuijē?

—   Nezinu, monseigneur. Varbūt viņš brauc pie šīs jaunās meitenes, kas nesen ieradās kopā ar kādu mūķeni un apmetās viesnīcas paviljonā.

—   Jums taisnība, Tapēn, viņš ieradies viņas dēļ. Deroša kundze… tā tas būs. Vai jūs zinājāt, ka Deroša kundze ir šeit?

—   Nē, monseigneur, es to nezināju.

—    Un jūs esat pārliecināts, ka viņš ieradīsies? Esat pārliecināts, ka jums nav sniegtas nepareizas ziņas, mīļo Tapēn?

—   O, monseigneur, es liku Modrajam uzmanīt Viņa Karalisko Augstību. Un ko Modrais saka, tas, zināt, ir tikpat kā evaņģēlijs.

—   Jums ir taisnība, — piekrita Dibuā, kas, kā likās, ļoti labi pazina to, kuru nupat uzslavēja. — Jums ir taisnība, ja tas ir Modrais, tad vairs nav šaubu.

—   Pie tam nabaga puisis tā nodzina savu zirgu, ka tas, nokļuvis līdz Rambuijē, pakrita un nevarēja piecelties.

—   Trīsdesmit luidoru par zirgu. Peļņa paliek viņam.

Tapēns paņēma trīsdesmit luidoru.

—   Mans mīļais, vai jūs pazīstat paviljona telpu izkārtojumu?

—   Pilnīgi.

—   Kāds tas ir?

—   Vienā pusē paviljonam atrodas viesnīcas pagalms, otrā — tumša ieliņa.

—   Novietot šajā pagalmā, šajā ieliņā cilvēkus, pārģērbtus par jātnieku pavadoņiem varētu iekļūt tikai monseigneur un, es. Runa ir par Viņa Karaliskās Augstības dzīvību.

—   Varat būt mierīgs, monseigneur.

—   Ak tā — vai pazīstat mūsu bretoni?

—   Redzēju to nokāpjam no zirga.

—   Vai jūsu ļaudis to pazīst?

—   Visi viņu redzējuši ceļā.

—   Labi, nododu viņu jūsu rokās.

—   Vai viņu arestēt?

—   Pie joda, sargāties to darīt, Tapēna kungs! Viņam jāļauj iet un darīt, kas vien tam tīk. Lai tik viņš rīkojas! Ja mēs viņu tagad apcietināsim, viņš neteiks nekā, un mūsu sazvērestība izčākstēs. Deviņi pērkoni, tikai ne to! Jāļauj, lai mūsu lietai rodas sekas.

—   Kādas, monseigneur? — iejautājās Tapēns, kam, kā likās, ar Dibuā bija diezgan familiāras attiecības.

—   Mana arhibīskapa cepure, Lekoka kungs, — noteica Dibuā. — Un tagad kārtojiet savas lietas, es kārtošu savējās!

Un abi divi izgāja no istabas un ātri devās lejup pa kāpnēm. Bet pie durvīm viņi šķīrās. Lekoks pa Parīzes lielceļu aizjoņoja uz pilsētu, bet Dibuā piespiedās pie sienas, lai pievērstu savu kaķa aci slēģī izurbtajam caurumam.

IX

Zīmogu lietderība

Gastons nupat bija pavakariņojis. Jo viņa gados, kaut cilvēks būtu iemīlējies, kaut izmisis, daba prasa savu. Un tikai cilvēki ar slimiem vēderiem divdesmit piecu gadu vecumā neēd vakariņas.

Viņš atbalstījās pret galdu un pārdomāja. Lampas gaisma krita viņam sejā, un Dibuā pilnā mērā varēja apmierināt savu ziņkāri.

Dibuā vēroja viņu dīvainā un baigā uzmanībā. Viņa gudrās acis bija ieplestas, ironiskā mute savilkās zīmīgā smaidā, un ikviens, kas nejauši būtu ieraudzījis šo smaidu vai šo skatienu, droši vien nodomātu: tas ir dēmons, kas tumsā vēro vienu no saviem upuriem. Un šim upurim lemts iet līdz galam, kur to gaida iznīcība.

Vērodams jaunekli, Dibuā pa paradumam murmināja:

—   Jauns, skaists, ar tumšām acīm, lepnu muti — tas ir bretonis. To vēl nav samaitājuši galma dāmu maigie skatieni, kā tas notika ar maniem Selamāras sazvērniekiem. Un kā viņš rīkojās, šis dēmons! Citi runāja tikai par to, kā nolaupīt, kā nozagt no troņa… Blēņas! Bet šis… Velns parāvis!

Pēc brīža Dibuā turpināja:

—    Es veltīgi cenšos saskatīt viltību šajā tīrajā pierē, makiavellismu šajos lūpu kaktiņos, kas pauž godīgumu un uzticību. Un tomēr, šaubu vairs nevar būt: viss izrīkots tā, lai varētu pārsteigt reģentu, kad tas tiksies ar Klišonas jaunavu. Lai nu vēl viens cilvēks teic, ka bretoņiem ir stulbas galvas!

Vēl kādu brīdi pavērojis, Dibuā turpināja:

—   Protams, tik tālu jau vēl tās lietas nav. Nevar būt, ka šis jauneklis ar skumjajām, bet mierīgajām acīm grasītos pēc ceturtdaļstundas nogalināt cilvēku. Un kādu cilvēku — Francijas reģentu, pirmo karalisko princi! Nē, tas nav iespējams, tad cilvēks nevarētu būt tik aukstasinīgs. Un tomēr, tā tas būs. Reģents slēpj no manis savu jauno mīlas dēciņu, no manis, kam viņš izstāsta visu. Viņš dodas medībās uz Senžermēnu, skaļi paziņo,, ka pārgulēs Palērojālā, bet tad piepeši dod pretēju rīkojumu un pavēl kučierim braukt uz Rambuijē. Bet Rambuijē gaida jaunā meitene. Viņu pieņem Deroša kundze. Ko tad viņa šeit gaida, ja ne reģentu? Un šī meiča ir chevalier mīļākā? Bet vai tā ir arī viņa mīļākā? O, to mēs uzzināsim. Lūk, mūsu draugs Ovens! Noglabājis savus astoņdesmit lui- dorus, viņš nes savam kungam papīru un tinti. Viņš rakstīs. Lai vico vaļā — dabūsim zināt kaut ko pozitīvu. Un tagad redzēsim, cik tālu varam paļauties uz šo nelietīgo sulaini.

Un viņš drebēdams atstāja savu novērotāja posteni, jo, kā lasītājs atcerēsies, laiks nebija silts.

Dibuā apstājās uz trepēm un gaidīja. No kāpnēm, kur viņš atradās pilnīgā tumsā, varēja redzēt spoži apgaismotās Gastona istabas durvis.

Pēc brīža durvis atvērās un parādījās Ovens. Vienu mirkli tas palika stāvam pie durvīm, pagrozīja rokās vēstuli, tad laikam izšķīrās un kāpa augšup pa kāpnēm.

—    Labi, — nosprieda Dibuā. — Viņš nogaršojis aizliegto augli un tagad pieder man.

Tad Dibuā apstādināja Ovenu un teica:

—   Dod šurp vēstuli, ko tu man nesi un uzgaidi tepat!

—    Kā jūs zināt, ka nesu jums vēstuli? — Ovens jautāja pavisam apstulbis.

Dibuā paraustīja plecus, izņēma viņam no rokām vēstuli un pazuda.

Atgriezies savā istabā, Dibuā izpētīja zīmogu. Chevalier, kuram nebija ne vaska, ne spiedoga, izlīdzējās ar pudeles vasku un uzspieda uz tā kāda gredzena akmeni. Dibuā uzmanīgi nolieca vēstuli pār sveces liesmu, un zīmogs izkusa.

Tad viņš izņēma vēstuli un lasīja: -

„Mīļā Helēna, jūsu drosme pavairojusi arī manējo. Ierīkojieties tā, lai es varētu iekļūt telpās. Tad jūs dabūsit zināt, kādi ir mani projekti."

—   Ahā, — noteica Dibuā. — Šķiet, ka viņai tie nav vēl zināmi. Nu, tad jau lieta nav vēl tik traka, kā man likās.

Viņš ielika vēstuli atpakaļ aploksnē, izvēlējās starp daudzajiem gredzeniem, kas rotāja viņa pirkstus un ko viņš varbūt tieši šim nolūkam valkāja, tādu akmeni, kas bija gandrīz vai līdzīgs tam, ko lietoja chevalier, un, no jauna pievirzījis svecei vasku, ļoti rūpīgi aizzīmogoja vēstuli.

Nododams to Ovenam, viņš sacīja:

—    Te būs tava kunga vēstule. Nodod to kā pienākas. Atnes man atbildi, un es tev došu desmit luidoru.

„Oho," — nodomāja Ovens. „Šim vīram laikam pieder kāda zelta raktuve."

Un viņš aizsteidzās.

Pēc desmit minūtēm viņš atgriezās ar gaidīto vēstuli. Tā bija rakstīta uz skaista, maza, smaržīga papīra, un uz zīmoga bija redzams viens vienīgs burts H.

Dibuā atrāva kādu kastīti un izņēma kaut ko līdzīgu ziedei, ko sāka maisīt, lai varētu noņemt zīmoga nospiedumu. Bet tad viņš pamanīja: vēstule bija tā salocīta, ka tās saturu varēja izlasīt, nemaz nebojājot zīmogu.

—   Nu, vēl ērtāk, — viņš noteica, un, atlocījis vēstuli, lasīja:

„Persona, kas lika man doties šurp no Bretaņas, negaida mani Parīzē,

bet steidzas man pretim. Tik nepacietīgi viņa ilgojoties satikt mani! Man šķiet, ka šī persona jau šonakt dosies atpakaļ. Ierodieties pie manis rīt pirms pulkstens deviņiem. Tad es jums pastāstīšu, kas būs norisinājies starp viņu un mani, un mēs redzēsim, kas mums jādara."

Dibuā, joprojām domādams, ka Helēna ir chevalier līdzzinātāja, nomurmināja:

—    Lieta kļūst skaidrāka. Pie joda, kas tā par slīpētu meiču. Ja tā viņas audzina Klišonas klosterī, tad vajadzēs izteikt priekšniecei komplimentu. Un monseigneur, kuram jau sešdesmit gadu, domās, ka tā ir pati nevainība! O, viņš nožēlos! Kad es meklēju, es atrodu labākas.

—   Še tev tavi desmit luidori un vēstule, — viņš pievērsās Ovenam. — Pats redzi, ka tā tev tīrā peļņa.

Ovens iebāza desmit luidorus kabatā un nesa vēstuli projām. Vientiesīgais zēns nekā nesaprata, tikai jautāja pats sev, kas gan notiks ar viņu Parīzē, ja šāda debesmanna krīt viņam klēpī jau priekšpilsētās.

Šajā brīdī pulkstenis nosita desmit, un vienmuļajiem un lēnajiem sitieniem piejaucās karietes riteņu klaboņa, kas straujā gaitā tuvojās viesnīcai. Dibuā nostājās pie loga un ieraudzīja karieti apstājamies pie viesnīcas durvīm. Šai karietē, lepni izlaidies, sēdēja kāds cienījama izskata džentlmenis, kuru Dibuā pazina no pirmā acu uzmetiena: tas bija Lafārs, Viņa Karaliskās Augstības kapteinis.

—   Jā, — viņš ir uzmanīgāks nekā es domāju. Bet kur ir viņš pats?.. Ahā!

Šo Dibuā izsaucienu ierosināja kāds piķieris tādā pašā sarkanā livrejā, kāda zem platā mēteļa bija arī viņam pašam mugurā. Piķieris sekoja karietei uz varena spāņu zirga, kuram tas bija uzkāpis mugurā tikai īsu bridi pirms tam. Jo, lai gan laiks bija auksts, karietes zirgi bija klāti putām, turpretim jātnieka zirgs tik tikko sācis rikšot.

Kariete apstājās pie viesnīcas durvīm, un visi steidzās klāt Lafāram, kas lepni un skaļi pieprasīja sev istabas un vakariņas.

Pa to laiku piķieris nokāpa no zirga, pameta pavadu pāžam un devās uz paviljonu.

—     Labi, labi, — noteica Dibuā. — Tas viss ir skaidrs kā avota ūdens. Bet kāpēc nav manīts jaunais chevalier? Vai viņš ir tik ļoti aizņemts ar savu mīlestības vēstuli, ka nav dzirdējis piebraucam karieti? Nu, palūkosimies! Bet jūs, monseigneur, varat būt mierīgs, es netraucēšu jūsu divvienatni. Izbaudiet brīvi šīs nevainības sākumu, kas sola tik laimīgas sekas. Ak, monseigneur, var redzēt, ka jūs esat īsredzīgs…

Tā, klusi runādams pats ar sevi, Dibuā nokāpa pa kāpnēm un nostājās savā novērotāja postenī.

Taja brīdī, kad viņš pielika aci pie slēģu cauruma, Gastons iebāza vēstuli portfelī, kuru rūpīgi novietoja kabatā, un piecēlās.

—    Ak, velns parāvis! — iesaucās Dibuā, instinktīvi izstiepdams pret chevalier savus nagus, kas atdūrās tikai pret sienu. Šo portfeli man vajadzētu dabūt. Par to es būtu gatavs maksāt dārgu naudu. Ahā, viņš grasās iet projām, šis mūsu džentlmenis. Viņš apjož zobenu, meklē mēteli. Kurp viņš dosies? Redzēsim. Gaidīt Viņa Karalisko Augstību pie izejas? Nē, tas nav iespējams. Nē, tāda seja nevar būt cilvēkam, kas gatavojas pēc brīža otru nogalināt. Un man drīzāk gribētos ticēt, ka šovakar viņš apmierināsies tikai ar serenādēm zem savas daiļavas logiem. Tiešām, ja viņam ienāktu prātā šī labā ideja, varbūt rastos izdevība…

Būtu grūti aprakstīt smaidu, kas šajā brīdī pārslīdēja Dibuā sejai. Tad, it kā pats sev atbildēdams, Dibuā turpināja:

—    Bet ja es šajā pasākumā dabūšu pamatīgu cirtienu ar zobenu, kā tad monseigneur smiesies. Phē! Te briesmas nedraud, mūsu ļaudīm jābūt savās vietās, un bez tam, kas neriskē, tas neko nepanāk!

Šīs dēkaiņu parunas iedrošināts, Dibuā steigšus apgāja apkārt viesnīcai, lai varētu nokļūt ieliņas vienā galā, kamēr chevalier parādīsies otrā. Dibuā nosprieda, ka Gastons būs izgājis vienkārši pastaigāties zem savas mīļākās logiem, par ko liecināja viņa sejas skumjā, bet mierīgā izteiksme.

Dibuā nebija kļūdījies: ieliņas galā viņš sastapa Tapēnu, kas bija uzdevis Modrajam uzraudzīt pagalmu, bet pats stāvēja sardzē ārpusē. Divos vārdos Dibuā paskaidroja tam savu plānu. Tas ar pirkstu norādīja uz vienu no saviem cilvēkiem, kas bija paslēpies uz ārējo durvju kāpnēm, kamēr otrs, apsēdies uz kāda ceļastaba, strinkšķināja vecu ģitāru, kā to parasti dara ceļotāji dziedoņi, kas viesnīcās lūdz dāvanas. Vēl vienam vajadzēja atrasties kādā citā vietā, bet tas bija tik labi noslēpies, ka to - pat nevarēja redzēt.

Dibuā, drošs par saviem palīgiem, līdz pat degunam ietinās mētelī un devās uz priekšu pa šauro ieliņu.

Paspēris dažus sq1us bīstamajā virzienā, viņš ieraudzīja ēnu, kas virzījās šurp no otra ielas gala. Šī ēna izskatījās pēc tās personas, kuru meklēja Dibuā.

Tiešām, kad abi vīrieši pirmoreiz pagāja viens otram garām, Dibuā pazina chevalier, bet tas, domās iegrimis, necentās pat saskatīt, kas viņam pagājis garām, un varbūt pat neredzēja, ka te kāds nāk pretim.

Dibuā tas nepatika. Viņš meklēja strīdus iemeslu un, redzēdams, ka otrs to nemeklē, nolēma ņemt iniciatīvu savās rokās.

Ar šo nolūku viņš griezās atpakaļ. Apstādamies chevalier priekšā, kurš arī bija apstājies, Dibuā centās saskatīt, kuri no šiem četriem vai pieciem logiem, kas izgāja uz mazo ieliņu, varētu būt Helēnas istabas logi.

—    Ei, draugs, — viņš uzrunāja jaunekli skarbā balsī. — Ko jūs te darāt, lūdzu, šādā laikā un šīs mājas priekšā?

Gastons beidza skatīties debesīs, pievērsās zemei un no savu domu poēzijas atgriezās atpakaļ dzīves realitātē.

—   Lūdzu? Man šķiet, ka jūs kaut ko teicāt, — viņš sacīja Dibuā.

—   Jā. Es jums jautāju, ko jūs te darāt, — atbildēja Dibuā.

—    Ejiet savu ceļu! Es neinteresējos par jums, neinteresējieties jūs par mani!

—   To varētu tad, ja jūsu klātbūtne mani netraucētu.

—    Šī ieliņa, lai būtu cik šaura būdama, ir pietiekami plata mums abiem. Ejiet pa šo pusi, es iešu pa otru!

—   Bet man gribas pastaigāties te vienam pašam. Tāpēc es jums piedāvāju pastaigāties pa citām ielām, kādu Rambuijē nav trūkums. Izvēlieties!

—    Un kādēļ es nevarētu pastaigāties zem šiem logiem, ja man tas patīk?

—   Tāpēc, ka tie ir manas sievas logi.

—   Jūsu kundzes?

—   Jā, manas sievas, kura nupat ieradusies no Parīzes un uz kuru es esmu greizsirdīgs — brīdinu jūs.

—    Velns! — nomurmināja Gastons. — Tas laikam ir tās personas vīrs, kurai uzlikts par pienākumu uzraudzīt Helēnu.

Un viņš nosprieda, ka vajadzētu saudzēt šo svarīgo personu, kas viņam vēlāk var būt noderīga.

—   Cienītais kungs, — viņš sacīja, pieklājīgi paklanīdamies, — tā ir cita lieta. Es esmu gatavs piekāpties, jo pastaigājos bez noteikta mērķa.

—   Velns lai parauj, tas tik ir pieklājīgs sazvērnieks! — pie sevis norūca Dibuā. — Bet man tas neder, man ir vajadzīgs strīds.

Gastons gāja projām.

—   Jūs mani krāpjat, — iesaucās Dibuā.

Chevalier pagriezās tik žigli, it kā viņam būtu iekodusi čūska. Bet uzmanīdamies Helēnas dēļ, uzmanīdamies savas sūtības dēļ, viņš savaldījās.

—    Vai tāpēc, ka esmu pieklājīgs, jūs šaubaties par maniem vārdiem? — viņš jautāja.

—   Jūs esat piekājīgs tāpēc, ka jums ir bail. Un tomēr es redzēju, ka jūs skatījāties šajos logos.

—    Bail? Man bail? — iesaucās Šanlē, vienā lēcienā nostājies pretī savam ienaidniekam. — Vai jūs neteicāt, ka man ir bail?

—   Es to teicu, — apliecināja Dibuā.

—   Bet tad taču jūs meklējat iemeslu strīdam?

—   Velns parāvis, man šķiet, ka tas ir acīm redzams. Ak tā, jūs laikam esat no Kimperkorantīnes?

—   Pie joda! — iesaucās Gastons un izvilka savu zobenu. — Nu, cienītais kungs, zobenu ārā!

—    Un jūs — drēbes nost, lūdzu! — uzsauca Dibuā, nosviezdams savu mēteli un grasīdamies darīt to pašu ar saviem svārkiem.

—   Drēbes nost? Kāpēc? — jautāja chevalier.

—   Tāpēc, ka es jūs nepazīstu, cienītais kungs, un šādiem naktsgai- ļiem dažreiz zem svārkiem ir aizsargveste.

Dibuā nebija vēl izteicis šos vārdus, kad chevalier mētelis un svārki jau aizlidoja. Bet tajā brīdī, kad Gastons ar kailu zobenu metās virsū savam pretiniekam, piedzērušais vīrietis novēlās viņam zem kājām, ģitāras spēlmanis satvēra viņa labo roku, policists kreiso, bet ceturtais, kuru viņš neredzēja, apķēra viņa stāvu.

—   Divkauja, kungi! — kliedza vīri. — Divkauja, par spīti karaļa aizliegumam!

Un viņi aizvilka to līdz durvīm, uz kuras kāpnēm bija apgūlies dzērājs.

—    Slepkavība! — nomurmināja Gastons starp zobiem, neiedrošinādamies kliegt, lai nesakompromitētu Helēnu. — Nožēlajamie!

—    Cienītais kungs, mēs esam nodoti! — iesaucās Dibuā, saritinādams chevalier svārkus un mēteli un pasizdams tos padusē. — Bet neraizējaties, rīt mēs satiksimies.

Un viņš pilnā sparā devās uz viesnīcu, turpretim Gastonu ieslodzīja apakšējā zālē.

Divos lēcienos Dibuā uzdrāzās augšā pa kāpnēm un, ieslēdzies savā istabā, izvilka no chevalier svārku kabatas vērtīgo portfeli. īpašā nodalījumā atradās uz pusēm pārlauzta monēta un zīmīte ar kādu vīrieša vārdu.

Pārlauztā monēta acīmredzot bija pazīšanās zīme.

Uzrakstītais vārds, bez šaubām, bija tā vīra vārds, pie kura bija sūtīts Gastons. Viņu sauca kapteinis Lažonkjērs. Bez tam zīmīte bija neparastā veidā salocīta.

—    Lažonkjērs! — nomurmināja Dibuā. — Lažonkjērs — tas pats vien būs. Mēs jau to novērojām. Ļoti labi!

Viņš ātri izšķirstīja pārējo portfeļa saturu; tur nekā cita nebija.

—   Tas ir maz, bet diezgan, — noteica Dibuā.

Viņš salocīja kādu papīru tāpat, kā bija salocīta zīmīte, pierakstīja vārdu, tad piezvanīja. Pie durvīm viegli pieklauvēja, jo durvis no iekšpuses bija aizslēgtas.

—   Taisnība, es to aizmirsu, — norūca Dibuā.

Viņš atslēdza durvis. Tur stāvēja Tapēns.

—   Ko jūs ar viņu izdarījāt? — painteresējās Dibuā.

—   Viņš ir ieslēgts apakšējā zālē un tiek labi apsargāts.

—    Nolieciet šo mēteli un šos svārkus tajā pašā vietā, kur viņš tos nosvieda, lai vēlāk viņš varētu tos atrast. Atvainojieties viņa priekšā un palaidiet viņu vaļā. Uzmanieties, lai no svārku kabatām nekas nebūtu pazudis: ne portfelis, ne naudas maks, ne mutautiņš. Ļoti svarīgi, lai viņam nerastos ne mazākās aizdomas. Reizē ar to jūs atnesīsit manus svārkus un mēteli, kas palika cīņas laukā.

Tapēns paklanījās līdz zemei un aizgāja izpildīt saņemtās pavēles.

X

Viesis

Kā mēs jau aizrādījām, viss šis notikums norisinājās ieliņā zem Helēnas logiem. Viņa izdzirda ķildas troksni un tai likās, ka starp visām šīm balsīm dzird arī chevalier balsi. Tāpēc viņa satraukta piegāja pie loga, bet tai pašā brīdī atvērās istabas durvis, un ienāca Deroša kundze. Viņa lūdza Helēnu ieiet salonā, jo persona, kas gribēja viņu apciemot, jau ieradusies.

Helēna nodrebēja un gandrīz vai paģība. Viņa gribēja kaut ko jautāt, bet balss neklausīja. Tad viņa, klusēdama un drebēdama, sekoja Deroša kundzei.

Salons, kurā Deroša kundze viņu ieveda, bija pilnīgi tumšs. Visas sveces bija rūpīgi izdzēstas, un tikai kamīns, kur vēl dega uguns atliekas, meta uz paklāja vāju gaismiņu, kas nesniedzās līdz sejai. Bet Deroša kundze vēl paņēma karafi un uz dziestošajām liesmām uzlēja mazliet ūdens. Pēc tam istaba iegrima pilnīgā tumsā. Tad Deroša kundze, ieteikusi nebaidīties, izgāja ārā. Pēc brīža meitene izdzirda balsi aiz ceturtajām durvīm, kas līdz šim nebija atvērušās.

Viņa nodrebēja, izdzirdusi šo balsi.

Gandrīz vai pret savu gribu viņa paspēra dažus soļus šo durvju virzienā un sāka uzmanīgi klausīties.

—   Vai viņa ir gatava? — jautāja balss.

—   Jā, monseigneur, — atbildēja Deroša kundze.

—   Monseigneurl Ak, Dievs, kas gan ir atnācis pie manis?! — nomurmināja Helēna.

—   Tātad viņa ir viena pati?

—   Jā, monseigneur.

—   Viņai ir paziņots, ka es ieradīšos?

—   Jā, monseigneur.

—   Mūs netraucēs?

—   Monseigneur var paļauties uz mani.

—   Un bez gaismas?

—   Pilnīga tumsa.

Varēja dzirdēt soļus, kas tuvojās, bet tad apstājās.

—   Runāsim vaļsirdīgi, Deroša kunze, — ierunājās balss. — Vai jūs atzīstat viņu par tik skaistu, kā ļaudis runā?

—   Viņa ir daudz skaistāka, nekā Jūsu Augstība var iedomāties.

—   Jūsu Augstība! Ak, Dievs, ko viņa tur teica? — gandrīz vai ģībdama, nomurmināja meitene.

Tai brīdī zeltītajās eņģēs iečīkstējās salona durvis. Tuvojās pasmagi soļi, un lai gan tos klusināja biezais paklājs, parkets nokrakšķēja. Helēna juta, ka viņa nobāl.

—   Jaunkundz, lūdzu jūs pieņemt un uzklausīt mani, — teica tā pati balss.

—    Es tepat esmu, — nomurmināja Helēna, bailēs gandrīz vai pamirusi.

—   Jums ir bail?

—    Atzīstos, cien…; vai man teikt cienītais monsieur vai monseigneur?

—   Sakiet — mans draugs!

Šajā brīdī viņas roka pieskārās nepazīstamā rokai.

—   Deroša kundze, vai jūs esat šeit? — iekliedzās Helēna un neviļus atkāpās.

—    Deroša kundze, — ierunājās balss, — pasakiet jaunkundzei, ka te viņa var justies tikpat droši kā templī Dieva priekšā.

—   Ak, monseigneur, krītu jums pie kājām, piedodiet!

—    Mans bērns, piecelieties un apsēdieties šeit. Deroša kundze, aizveriet visas durvis! Un tagad, — turpināja nepazīstamais, atgriezdamies pie Helēnas, — dodiet man savu roku, lūdzu.

Helēna izstiepa savu roku, kas otrreiz saskāris ar svešnieka roku, bet vairs neatrāva.

—   Man šķiet, ka arī viņš trīc, — viņa nomurmināja.

—   Kas jums kaiš? Vai jums bail no manis, mīļais bērns? — jautāja svešnieks.

—    Nē, — atbildēja Helēna. — Bet juzdama, ka jūsu roka saspiež manējo… savāda sajūta… neizprotamas trīsas…

—   Runājiet, Helēn, — teica nepazīstamais bezgalīgi maigā balsī. — Zinu jau, ka jūs esat skaista, bet pirmoreiz dzirdu jūsu balsi. Runājet, es klausos!

—   Vai esat mani kādreiz redzējis? — Helēna laipni jautāja.

—    Vai atceraties, ka pirms diviem gadiem klostera priekšniece lika izgatavot jūsu portretu?

—   Jā, atceros, un man teica, ka gleznotājs speciāli ieradies no Parīzes.

—   Šo gleznotāju uz Klišonu aizsūtīju es.

—   Un šis portrets bija domāts jums?

—   Te ir šis portrets, — atbildēja nepazīstamais, izņemdams no kabatas kādu miniatūru, ko nevarēja saredzēt, bet ar kuru viņš pieskārās Helēnai.

—   Bet kas jums var būt par interesi likt gleznot un pēc tam uzglabāt nabaga bārenītes portretu?

—  Helēna, — pēc īsa klusuma brīža atbildēja nepazīstamais. — Es esmu jūsu tēva labākais draugs.

—   Mana tēva! — iesaucās Helēna. — Tātad viņš ir dzīvs?

—  Jā.

—   Un es viņu kādreiz sastapšu?

—   Varbūt.

—  Ak, lai Dievs jūs svētī, — iesaucās Helēna, savukārt spiezdama nepazīstamā rokas. — Lai Dievs jūs svētī par to, ka atnesāt man šīs labās vēstis.

—  Mīļais bērns! — nomurmināja nepazīstamais.

—  Bet ja tēvs ir dzīvs, tad kāpēc viņš tik ilgi kavējās un neziņo par to savai meitai? — turpināja Helēna, un viņas balsī ieskanējās vieglas šaubas.

—  Viņam ik mēneši ziņoja par jums, un, kaut iztālēm, viņš rūpējās par jums, Helēna.

—  Un tomēr jūs pats atzīstaties, ka sešpadsmit gadu laikā viņš nav pat mani redzējis, — aizrādīja Helēna ar attiecīga pārmetuma pieskaņu.

—  Ticiet man, ka šo laimi viņam liedza sevišķi svarīgi apsvērumi.

—  Ticu jums. Ne man apsūdzēt savu tēvu.

—  Nē, bet jums jāpiedod, ja viņš pats sevi apsūdzēs.

—   Man jāpiedod viņam! — Helēna izbrīnā iesaucās.

—  Jā, un šo piedošanu, ko viņš nevar izlūgties no jums pats, mīļais bērns, to esmu nācis izlūgties no jums viņa vārdā.

—   Es jūs nesaprotu.

—   Uzklausiet mani!

—   Es klausos.

—   Labi, bet vispirms sniedziet man roku.

—   Lūdzu.

Brīdi bija klusums, it kā nepazīstamais gribētu vienā paņēmienā savākt kopā visas savas atmiņas.

Tad viņš turpināja:

—  Jūsu tēvs komandēja kādu nelaiķa karaļa armijas daļu. Nervindas kaujā, kur viņš cīnījās karaļa ģimenes locekļu priekšgalā, viens no viņa jātniekiem, vārdā Šavernī, lodes ķerts nokrita viņam līdzās. Jūsu tēvs gribēja tam palīdzēt, bet ievainojums bija nāvīgs, un ievainotais, kas saprata savu stāvokli, sacīja galvu purinādams: „Ne par mani jādomā, bet par manu meitu." Jūsu tēvs paspieda viņa roku, apliecinādams ar to savu solījumu. Ievainotais, kas balstījās uz viena ceļa, atkrita uz muguras un nomira, it kā būtu gaidījis tikai šo solījumu, lai varētu aizvērt savas acis. Jūs klausāties, vai ne, Helēna? — nepazīstamais pārtrauca stāstu.

—   Ak, jūs vēl jautājat! — iesaucās meitene.

Runātājs turpināja:

—    Tiešām, pēc kaujas jūsu tēvs vispirms parūpējās par mazo bārenīti. Tas bija daiļš bērns, desmit līdz divpadsmit gadu vecs, un jau šajā vecumā varēja manīt, ka tā būs skaista jaunava, kāda jūs esat pašlaik. Pēc Šavernī kunga, viņas tēva, nāves tā zaudēja jebkādu atbalstu dzīvē un visu savu bagātību. Tāpēc jūsu tēvs ievietoja meiteni Svētā Antuāna klosterī un paziņoja jau iepriekš: tiklīdz pienāks laiks, viņš pats parūpēsies par viņas pūru.

—   Pateicos! Ak, Dievs! — iesaucās Helēna. — Pateicos Dievam, ka esmu kļuvusi tā vīra meita, kas tik uzticīgi pildīja savu solījumu.

—   Pagaidiet, Helēna, jo nu sākas notikumi, kad jūsu tēva vairs nebūs jūsu uzslavu cienīgs.

Helēna klusēja, un nepazīstamais turpināja:

—    Tiešām, jūsu tēvs, pildīdams solījumu, rūpējās par bārenīti, kas sasniedza savu astoņpadsmito dzīvības gadu. Tā bija apburoša meitene, un jūsu tēvs manīja, ka viņa apciemojumi klosterī kļūst arvien biežāki un ievilkās ilgāk nekā vajadzētu. Jūsu tēvs sāka mīlēt savu audzēkni. Vispirms viņš nobijās no šīs mīlas, jo atcerējās solījumu, ko bija devis ievainotajam un mirstošajam Šavernī. Viņš saprata, ka solījums būtu slikti pildīts, ja viņš pavestu tā meitu. Tādēļ, lai palīdzētu tai, viņš uzdeva priekšniecei painteresēties par Šavernī jaunkundzei piemērotu līgavaini. Tā viņam pastāstīja, ka viņas radinieks, jauns Bretaņas muižnieks, viesodamies pie viņas, ieraudzījis šo audzēkni un jau izteicies, ka ļoti vēlētos iegūt meitenes roku.

—  Nu, un tad? — jautāja Helēna, redzēdama, ka nepazīstamais vilcinās.

—   Un tad — liela bija jūsu tēva izbrīns, Helēna, kad pati priekšniece viņam pateica: Šavernī jaunkundze atbildējusi, ka nevēlas precēties un ka viņai ļoti gribētos palikt klosterī, kur viņa uzaugusi. Vislaimīgākā diena viņas mūžā būšot tā, kad viņa nodošot mūķenes solījumu.

—   Vai viņa kādu mīlēja? — jautāja Helēna.

—   Jā, mans bērns, — atbildēja nepazīstamais. — Jūs uzminējāt. Ak vai, no sava likteņa neviens nevar izbēgt. Šavernī jaunkundze mīlēja jūsu tēvu. Ilgi viņa glabāja savā sirdī šo noslēpumu, bet kādā dienā, kad jūsu tēvs uzstāja, lai viņa atmet savu nodomu kļūt par mūķeni, nabaga bērns, nevarēdams vairs izturēt, izstāstīja viņam itin visu. Pats ļoti mīlēdams, viņš tomēr neticēja, ka arī viņa to mīl. Bet redzot, ka vajag tikai gribēt, lai iegūtu mīļoto meiteni, viņš nespēja pretoties. Viņi abi bija tik jauni: jūsu tēvam divdesmit pieci gadi, Šavernī jaunkundzei nepilni astoņpadsmit! Viņi aizmirsa visu pasauli un zināja tikai to, ka kopā var būt laimīgi.

—   Bet ja viņi tik ļoti mīlēja viens otru, kāpēc tad tie neprecējās? — jautāja Helēna.

—   Tāpēc, ka laulība viņiem bija liegta, jo viņus šķīra dziļa plaisa. Vai jums nekad vēl nav stāstīts, Helēna, ka jūsu tēvs ir ļoti ievērojams senjors?

—  Ak vai, jā, es to zinu!

—   Vienu gadu viņu laime bija pilnīga un pārsniedza viņu pašu cerības. Bet pēc gada, Helēna, nācāt pasaulē jūs un…

—   Un? — bikli jautāja meitene.

—   Un par jūsu piedzimšanu jūsu māte samaksāja ar savu dzīvību.

Helēna sāka skaļi šņukstēt.

—   Jā, — nepazīstamais turpināja aizkustinātā balsī, — raudiet, Helēna, apraudiet savu māti, tā bija svēta un cēla sieviete. Un visās savās bēdās, priekos un varbūt pat neprātībās jūsu tēvs — es to apzvēru — ir paturējis viņu cēlā piemiņā. Visu savu mīlu pret viņu viņš vēlāk veltīja jums.

—   Un tomēr, — sacīja Helēna vieglā pārmetuma tonī, — mans tēvs varēja aizraidīt mani no sevis! Un tomēr, kopš piedzimu, tēvs nav pat redzējis mani!

—     Helēna, šajā ziņā piedodiet savam tēvam, jo tā nav viņa vaina. Jūs nācāt pasaulē 1703. gadā — Ludviķa XIV visstingrākajā valdīšanas periodā. Jūsu tēvs bija jau kritis karaļa, pareizāk sakot, Mentenona kundzes nežēlastībā, un varbūt vairāk nekā sevis paša dēļ viņš nolēma sūtīt jūs projām. Viņš nosūtīja jūs uz Bretaņu un uzticēja jūs labajai mātei Urzulai, tā klostera priekšniecei, kurā uzaugāt. Beidzot, pēc karaļa Ludviķa XIV nāves, kad Francijā viss mainījās, viņš nolēma ņemt jūs pie sevis. Jau visā ceļojuma laikā jums vajadzēja ievērot, kā viņš gādā un rūpējas par jums. Un tagad, zinādams, ka jūs ieradīsities Rambuijē, viņš nespēja sagaidīt rītdienu — viņš devās jums pretim, Helēna.

—   Ak, Dievs, vai tas varētu būt tiesa? — iesaucās Helēna.

—   Un, ieraugot jūs, pareizāk sakot, klausoties jūsu balsī, viņam likās, ka tas dzird jūsu mātes balsi, pat tās izteiksmi un toņus, redz pat viņas seju. Helēna, Helēna, esiet laimīgāka par savu māti — to viņš izlūdzas no visas sirds.

—    Ak, Dievs, kādā satraukumā trīc jūsu roka! — iesaucās Helēna. — Jūs sakāt, ka tēvs devies man pretim?

—   Jā.

—   Uz šejieni, uz Rambuijē?

—   Jā.

—   Un jūs sakāt, ka viņš, mani ieraugot, bijis ļoti laimīgs?

—   O, ļoti laimīgs.

—   Bet ar šo laimi viņam nav pieticis, vai ne? Viņš gribēja runāt ar mani, viņš pats gribēja izstāstīt man, kā es piedzimu, viņš gribēja, lai es varētu pateikties pair viņa mīlu, krist viņam pie kājām, izlūgties viņa svētību? Ak, — iesaucās Helēna, nomezdamās ceļos, — loku ceļus jūsu priekšā, svētiet mani, tēv!

—   Helēna, mans bērns, mana meita! — iesaucās nepazīstamais. — Nevis krīt ceļos manā priekšā — manos apkampienos, manos apkampienos!

—   Manu tēv, manu tēv! — čukstēja Helēna.

—    Un tomēr, — turpināja nepazīstamais, — un tomēr es ierados šeit ar citu nodomu. Biju nolēmis visu noliegt, palikt tev svešs. Bet, jūtot tevi šeit, savā tuvumā, spiežot tavu roku, klausoties tavā maigajā balsī, man nebija vairs spēka. Tikai neliec man nožēlot šo savu vājuma brīdi, un lai mūžīgs noslēpums…

—   Zvēru jums pie mātes piemiņas! — iesaucās Helēna.

—   Nu, labi, tas ir viss, ko es vēlos. Un tagad klausieties: man jāatstāj jūs viena.

—   Ak, jau, manu tēv?

—   Man tas ir jādara.

—   Pavēliet, tēv, es paklausīšu!

—   Rīt jūs dosities uz Parīzi. Jūs gaida māja, kur jums lemts dzīvot. Deroša kundze, kas saņēmusi manus rīkojumus, aizvedīs jūs turp, un tiklīdz mani pienākumi to atļaus, es jūs tur apciemošu.

—   Tas notiks drīz, vai ne, tēv? Neaizmirstiet, ka man nav neviena piederīgā.

—   Cik drīz vien varēšu.

Un, pēdējo reizi pieskārdamies ar lūpām Helēnas pierei, nepazīstamais uzspieda tai vienu no tiem maigajiem un tīrajiem skūpstiem, kas tikpat mīļi tēva sirdij, kā mīlas skūpsts mīļākā sirdij.

Pēc desmit minūtēm ienāca Deroša kundze ar sveci rokā. Helēna bija nometusies ceļos un lūdza Dievu, galvu atbalstījusi pret krēslu. Viņa pacēla acis, un nepārtraukdama lūgšanu, pamāja Deroša kundzei, lai tā novieto sveci uz kamīna.

Deroša kundze paklausīja un izgāja no istabas.

Dažas minūtes Helēna vēl lūdza Dievu, tad piecēlās un paskatījās visapkārt.

Viņai likās, ka tā mostas no sapņiem. Bet visas lietas, kas varēja apliecināt, ka jaunā meitene tikusies ar savu tēvu, atradās vēl tepat un runāja gaišu valodu: šī vienīgā svece, ko atnesa Deroša kundze un kas vāji apgaismoja plašo telpu; šīs durvis, kuras līdz šim bija noslēgtas un kuras Deroša kundze iziedama atstāja pusviru. Bet sevišķi jaunās meitenes spēcīgais satraukums lika viņai saprast, ka tas nav bijis sapnis, bet liels un reāls notikums viņas dzīvē.

Tad viņa atcerējās Gastonu. Šis tēvs, no kura viņa tā baidījās, šis tēvs, kas bija tik labs un mīļš, šis tēvs, kas viņu tik ļoti mīlēja un bija cietis savas mīlas dēļ — šis tēvs, droši vien, nespiedīs viņu rīkoties pret viņas gribu. Bez tam, Gastons, kaut nepiederēja ne pie vēsturiskas, ne pie slavenas cilts, tomēr bija ļoti vecas Bretaņas dzimtas pēdējais loceklis. Bet svarīgāks par visu bija tas apstāklis, ka viņa mīlēja Gastonu; mīlēja tik stipri, ka mirtu, ja būtu no viņa jāšķiras. Un ja tēvs viņu tiešām mīl, tas nevēlēsies viņas nāvi.

Arī Gastonam varēja rasties dažādi šķēršļi, bet tie bija nesvarīgi, salīdzinot ar šķēršļiem, ko varētu likt viņai ceļā. Šos šķēršļus, tāpat kā citus, varētu novērst, un nākotne, kas abiem jauniešiem šķita tik drūma, kas Helēnai patlaban likās jau cerību pilna, drīz vien piepildīsies ar viņu abu mīlu un laimi.

Helēna iemiga ar šīm patīkamajām domām, un līksmā nomoda vietā stājās jauki sapņi.

Gastonu atbrīvoja, un tie, kas viņu aizturēja, ļoti atvainojās; viņi esot noturējuši to par kādu citu. Pēc tam Gastons nobažījies gāja meklēt savus svārkus un mēteli un, sev par lielu prieku, atrada tos tajā pašā vietā. Viņš iesteidzās viesnīcā «Karaliskais tīģeris", rūpīgi ieslēdzās istabā un steigšus atvēra savu portfeli. Tas bija tādā stāvoklī, kādā viņš bija to atstājis — pilnīgi neskarts. Bet speciālajā kabatā viņš atrada pusi zelta monētas un kapteiņa Lažonkjēra adresi, kuru viņš drošības labad tūlīt sadedzināja.

Tad viņš nosprieda, ka šādi notikumi ik uz soļa var atgadīties cilvēkam, kas naktīs pastaigājās, un kaut ne līksms, tomēr jau daudz mierīgāk iegāja savā istabā. Parīkojis Ovenu rītdienai, viņš apgūlās, čukstēdams Helēnas vārdu, tāpat kā Helēna iemiga ar viņa vārdu uz lūpām.

Pa to laiku no viesnīcas «Karaliskais tīģeris" izbrauca divas karietes. Pirmā, kurā sēdēja divi muižnieki medību livrejās, bija spoži apgaismota, un tai pa priekšu un nopakaļ jāja divi piķieri.

Otrā karietē, bez laternām, sēdēja vienkāršs ceļotājs, ietinies savā mētelī. Tā sekoja pirmajai divsimt soļu attālumā un ne uz mirkli neizlaida to no acīm. Abi pajūgi šķīrās tikai pie Zvaigznes barjeras, un kamēr spoži apgaismotā kariete apstājās pie Palērojāla platajām kāpnēm, kariete bez laternām apstājās pie maziem vārtiņiem Valuā ielā.

Bet abas nokļuva galā bez starpgadījumiem.

XI

Dibuā pierāda, ka viņa speciālā policija par pusmiljona livru strādā labāk nekā mūsu vispārējā policija par trim miljoniem

Lai cik nogurdinošas bija naktis, kaut tās pavadītas braucienos vai orģijās, Orleānas hercogs nemainīja savas dienas gaitas. Rītos viņš strādāja un daudzos pienākumus nokārtoja noteiktās dienās. Parasti viņš sāka strādāt viens kopā ar Dibuā, pat vēl neapģērbies. Tad viņš žigli piecēlās un ģērbās. Šajā laikā viņš pieņēma tikai dažus apmeklētājus. Pēc tam sākās audiences, kas parasti ievilkās līdz pulkstens vienpadsmitiem vai divpadsmitiem. Tad ieradās resoru vadītāji. Vispirms Lavrijērs, tad Leb- lāns, kas ziņoja par savu spiega darbību, pēc viņa Torsī, kas ziņoja par pārtvertajām svarīgajām vēstulēm. Beidzot ieradās maršals Vilruā, ar kuru, kā saka Sensimons, viņš nestrādāja, bet lielījās.

Aptuveni pustrijos viņam ienesa šokolādi, vienīgo dzērienu, ko tas iebaudīja rītos, stāvēdams kājās visu priekšā, tērzēdams un smiedamies. Šis atpūtas brīdis starp dienas darbiem ilga pusstundu. Tad audiencē ieradās sievietes.

Pēc tam viņš parasti devās Orleānas hercogienes istabā un no turienes pie jaunā karaļa. Ar to viņš kārtīgi tikās ik dienu, kaut dažādos laikos, un ierodoties un atrodoties kopā, izrādīja tam tādu cieņu, ka ikviens varēja mācīties: lūk, kā jārunā ar karali. Bez tam reizi nedēļā viņš pieņēma ārvalstu sūtņus, bet svētdienās un svētku dienās notika dievkalpojums īpašā baznīciņā.

Sešos vakarā, ja bija sēde, pulkstens piecos, ja sēde nenotika, viss bija beidzies, un Orleānas hercogs par darbu vairs nedomāja. Tad reģents devās uz operu vai pie Berī kundzes. Bet šīs izklaidēšanās vietā vajadzēja likt kaut ko citu, jo, kā mēs redzējām šā stāsta sākumā, viņš bija sastrīdējies ar mīļoto meitu tāpēc, ka tā apprecējās ar Riomu. Tad pienāca viņa slaveno vakariņu laiks, par kurām tik daudz runāja un kuras notika vasarā Senklū vai Senžermēnā, bet ziemā — Palērojālā.

Šajās vakariņās piedalījās desmit līdz piecpadsmit personas, dažreiz mazāk, dažreiz vairāk. Te saradās dažādi ļaudis. Parastie viesi bija hercogs Broglī, Noels, Brankā, Birons, Kanijaks, bez tam daži jaunekļi savādnieki, kā tos nosauc Sensimons, kas pazīstami ar savu asprātību vai uzdzīvi. Sievietes: Parabēra, Falarisa, Sabrāna un Averna kundze, dažas Operas jaunkundzes ar slavenu vārdu, kāda dziedātāja vai dejotāja, bieži vien arī hercogiene Berī.

Pats par sevi saprotams, ka Viņa Karaliskā Augstība dažreiz pats sekmēja šo viesību izlaidīgo noskaņu, bet nekad to neierobežoja.

Šajās viesībās, kur valdīja vispilnīgākā vienlīdzība, kritizēja, skrāpēja, kasīja un izģērba visus — karaļus, ministrus, padomniekus un galmadāmas. Šeit franču valoda ieguva latīņu valodas brīvību. Te visu varēja stāstīt, teikt vai darīt, bet tam vajadzēja būt asprātīgi izstāstītam, pateiktam vai izdarītam.

Pats reģents bija galīgi sajūsmināts par šīm viesībām. Tiklīdz bija pienācis laiks un ieradies beidzamais viesis, aiz viņa noslēdza un aizbari- kādēja durvis. Un tad varēja notikt lietas, kas interesē karali, Franciju, pašu reģentu — velti mēģināt piekļūt viņam! Durvis palika noslēgtas līdz nākamajam rītam.

Dibuā reti piedalījās šajās viesībās — vājā veselība to neatļāva. Šajos vakaros viņa ienaidnieki graizīja to bez žēlastības. Orleānas hercogs skaļi smējās par uzbrukumiem savam ministram un, tāpat kā pārējie, pa laikam ieknāba, ieskrāpēja vai iekoda savam niknajam, izģindušajam palīgam.

Dibuā ļoti labi zināja, ka šajās viesībās lielākoties zobojas par viņu. Bet viņš zināja ari to, ka no rīta reģents vienmēr aizmirsīs to, kas naktī sarunāts. Tāpēc viņš neko nebēdāja par šiem uzbrukumiem viņa prestižam, ko katru nakti sagrāva, bet kas pieauga ar katru dienu.

Arī reģents, kas jutās jo dienas, jo smagāks, zināja, ka var paļauties uz Dibuā modrību. Dibuā bija nomodā, kad reģents gulēja, vakariņoja vai izbrauca. Dibuā, kas, kā likās, nevarēja noturēties kājās, bija nenogurdināms. Viņš bija vienā un tajā pašā laikā Palērojālā, Senklū, Luksem- burgā un Operā. Viņš bija visur, kur bija reģents, sekoja tam kā ēna,

4 %ik. 145 un viņa smailā seja parādījās te kādā gaiteni, te starp kāda salona divām durvīm, te aiz kādas ložas barjeras. Likās, ka Dibuā iemīt visuresamības māka.

Atgriezies no Rambuijē, kur viņš tik gādīgi un rūpīgi apsargāja reģentu, Dibuā pasauca Tapēnu.

Tas bija uzkāpis mugurā lieliskam angļu zirgam un, pārģērbies par piķieri, iejaucies prinča svītā. Tumsā viņu nepazina, un viņš nepamanīts bija atgriezies reizē ar svītu.

Dibuā nopļāpāja ar viņu veselu stundu, nodeva tam pavēles rītdienai un nogulēja līdz pulkstens četriem vai pieciem. Tad piecēlās un bija sajūsmināts, ka ieguvis derīgu informāciju par reģentu, ko tas cerēja vēlāk izmantot savā labā.

Pulkstens septiņos viņš pieklauvēja pie mazajām guļamistabas durvīm, ko Viņa Karaliskās Augstības kambarsulainis vienmēr atvēra pēc pirmā aicinājuma — ari tad, ja Orleānas hercogs nebija viens.

Reģents vēl gulēja.

Dibuā piegāja pie gultas un brīdi vēroja Orleānas hercogu ar smaidu, kāds varēja būt reizē pērtiķim un dēmonam.

Beidzot viņš nolēma reģentu modināt.

—   Hallo, monseigneur, hallo, celieties augšā! — viņš sauca.

Orleānas hercogs atdarīja acis un ieraudzīja Dibuā. Viņš cerēja atkratīties no tā ar kādu no parastajām rupjībām, bet ministrs bija pie tām tā pieradis, ka nepiegrieza vārdiem vairs nekādu vērību.

—   Ak, tas esi tu, abat?! — norūca reģents. — Ej pie velna!

Un viņš pagriezās ar seju pret sienu.

—   Monseigneur, es ietu turp, bet viņš ir pārāk aizņemts, lai mani pieņemtu, un sūta mani pie jums.

—   Liec mani mierā, esmu noguris.

—   Ticu, jo nakts bija vētraina, vai ne?

—    Ko tu ar to gribi teikt? — jautāja hercogs, pa pusei pagriezies pret Dibuā.

—    Saku, ka vakardienas notikums ir nieks tādam vīram, kas pulkstens septiņos no rīta grib tikties ar mani.

—   Es esmu gribējis tikties ar tevi pulkstens septiņos no rīta, abat?

—   Jā, monseigneur, tā jūs teicāt vakar vakarā, iekams devāties uz Senžermēnu.

—   Velns lai parauj — taisnība, — atzinās reģents.

—   Monseigneur nezināja, ka nakts viņu tik ļoti nogurdinās.

—   Nogurdinās? Es piecēlos no galda pulkstens septiņos.

—  Jā, bet pēc tam?

—   Nu, un kas pēc tam?

—    Vai esat vismaz apmierināts, monseigneur, un vai bija vērts braukt šo gabalu pretim jaunai meitenei?

—   Kas par braucienu?

—   Vakar vakarā, pēc maltītes, pulkstens septiņos.

—  Klausoties tevī, var likties, it kā no Senžermēnas līdz šejienei būtu nez' cik grūts un tāls ceļš.

—   Monseigneur ir taisnība — no Senžermēnas līdz šejienei ir tikai viens solis. Bet ir iespēja pagarināt šo ceļu.

—   Kas par iespēju?

—   Doties vispirms uz Rambuijē.

—   Tu sapņo, abat!

—    Es sapņoju — lai būtu tā. Tādā gadījumā izstāstīšu jums savu sapni. Tas pierādīs, ka es pat sapņos rūpējos par Jūsu Augstību.

—   Kaut kādas jaunas blēņas!

—   Nē. Sapņoju, ka monseigneur medī briedi Treijāžas krustceļos. Civilizētais dzīvnieks laipni ļāva nogalināt sevi, un viņu atrada ŠambursĻ

—   Līdz šim tavs sapnis puslīdz atbilst patiesībai. Turpini, abat, turpini!

—   Pēc tam monseigneur atgriezās Senžermēnā, pulkstens pussešos sēdās pie galda un pavēlēja ap pulkstens pusastoņiem turēt gatavībā viņa karieti bez ģerboņiem, bet ar četriem zirgiem priekšā.

—   Nav slikti, abat, nav slikti!

—  Pulkstens pusastoņos monseigneur tiešām atvadījās no visiem, izņemot Lafāru, ar kuru tas iekāpa karietē. Vai tā bija, monseigneur?

—   Tālāk, tālāk!

—   Pajūgs devās uz Rambuijē, kur ieradās bez ceturkšņa desmitos. Tikai pie pirmajām pilsētas mājiņām kariete apstājās. Monseigneur izkāpa, viņam pieveda zirgu, kas to gaidīja, un kamēr Lafārs turpināja savu ceļu uz viesnīcu «Karaliskais tīģeris", monseigneur sekoja tam kā piķieris.

—   Te nu tavs sapnis sāku jukt, vai ne, abat?

—   Nē, monseigneur, ne sevišķi.

—   Nu, turpini vien!

—   Labi, kamēr šis uzpūtīgais Lafārs izlikās, ka ēd sliktas vakariņas, ko pasniedza, titulējot viņu par Ekselenci, monseigneur atstāja zirgu kādam pāžam un devās mazajā paviljonā.

—   Dēmons tāds! Bet kur tu biji paslēpies?

—   Monseigneur, es neesmu izgājis ārā no Palērojāla, kur gulēju kā mazs bērns. Pierādījums tam: es jums patlaban atstāstu savu sapni.

—   Un kas šajā paviljonā bija?

—   Vispirms, durvīs, drausmīga dāma — liela, dzeltena un izkaltusi.

—   Dibuā, es pastāstīšu par tevi Deroša kundzei. Un vari būt pārliecināts: pirmoreiz satiekot tevi, viņa tev izskrāpēs acis.

—   Tad — telpās… oi, oi, telpās…

—   Ahā, to nu tu nevarēji redzēt pat sapnī, mans nabaga abat.

—   Nu, nu! Monseigneur, man šķiet, ka jūs nepiešķirtu Vairs piecsimt tūkstoš livru manai slepenpolicijai, ja es neredzētu to, kas notiek telpās.

—   Nu, labi, ko tu redzēji šajā telpā?

—   Monseigneur, tiešām daiļu, mazu bretonieti, sešpadsmit līdz septiņpadsmit gadus vecu, skaistu kā amoru, pat vēl skaistāku par dažu labu amoriņu. Viņa ieradusies tieši no Klišonas klostera, un līdz Rambuijē viņu pavadīja kāda labsirdīga veca māsa. Bet no viņas mazliet traucējošās klātbūtnes jūs drīz vien tikāt vaļā, vai ne?

—   Dibuā, esmu bieži nodomājis, ka tu esi velns, kas pieņēmis abata izskatu, lai mani pazudinātu.

—   Lai jūs glābtu, monseigneur, lai jūs glābtu, es jums saku.

—   Lai mani glābtu! Es to nezināju.

—   Nu, redzēsim, — turpināja Dibuā ar savu dēmona smaidu, — vai esat apmierināts ar mazo meičiņu, monseigneur?

—   Sajūsmināts, Dibuā! Viņa ir šarmanta!

—   Es domāju gan! Tieši tāpēc jūs likāt viņai mērot tālo ceļu, un ja viņa tāda nebūtu, jūs laistos lapās.

Reģents sarauca uzacis..

Nospriedis, ka Dibuā zina visu, kas noticis līdz šim, bet, bez šaubām, nezina pārējo, viņa sapīkums izvērtās smaidā.

—   Nu, Dibuā, tu tiešām esi ievērojams cilvēks.

—   Ak, monseigneur, vēl tikai jūs par to šaubījāties, un tomēr jūs nopaļājāt mani.

—   Tevi!

—   Bez šaubām, jo jūs slēpjat no manis savas mīlas dēkas.

—   Nu, nu, nedusmojies, Dibuā!

—    Un tomēr, būtu iemesls dusmoties, monseigneur, atzīstieties pats!

—   Kāpēc?

—   Tāpēc, ka — goda vārds — es būtu atradis tikpat labu un varbūt vēl labāku. Kāda velna pēc jūs man neteicāt, ka jums ir vajadzīga bre- toniete? Es jums būtu to pagādājis, monseigneur, es jums būtu to pagādājis!

—   Tiešām?

—   Ak, Dievs, jā! Es būtu atradis tādas bretonietes tik, cik uziet!

—   Līdzīgas tai?

—   Un pat labākas.

—   Abat!..

—   Pie joda! Ar ko jūs īsti gribat lepoties?

—  Dibuā kungs!..

—   Varbūt jūs iedomājaties, ka esat atradis nezin kādu dārgumu?

—   Hallo, hallo!

—   Ja jūs zinātu, kas ir šī bretoniete un kas jums no viņas draud!

—   Jokus pie malas, abat, es tevi lūdzu!

—   O, monseigneur, jūs mani sarūgtināt.

—   Ko tu ar to gribi teikt?

—   Jūs spriežat pēc ārienes, viena nakts jūs apskurbina kā skolnieku, un otrā rilā jums neviena neliekas tik daiļa kā jaunā paziņa. Viņa laikam ir ļoli skaista, ši mazā meičiņa?

—  Šarmanta!

—  Un gudra! Pati tikumība! Viņa jums izraudzīta no simta citu meiču, vai ne?

—  Tā ir, mans mīļais.

—  Nu, tad es jums paziņoju, monseigneur, ka esat pazudis cilvēks.

—   Es?

—  Jo jūsu bretoniete ir blēde.

—   Ciet klusu, abat!

—   Kā - ciest klusu?!

—  Jā, ne vārda vairāk, es tev to aizliedzu! — reģents pavēlēja nopietnā balsī.

—  Monseigneur, arī jūs esat redzējis ļaunu sapni. Ļaujiet man to izskaidrot.

—  Jozefa kungs, es jūs aizsūtīšu uz Bastīliju.

—  Kā vēlaties, monseigneur, bet jums tomēr jāzina, ka šī vazaņķe…

—   Ir mana meita, abata kungs!

Dibuā atkāpās, viņa zobgalīgā smaida vietā bija redzams vislielākais apjukums.

—  Jūsu meita, monseigneur? Kur jūs viņu dabūjāt?

—   No kādas godīgas sievietes, kas nomira, nepazīstot tevi.

—   Un bērns?

—   Bērns palika noslēpts no visiem, lai viņu neaptraipītu tik indīgu cilvēku skatieni, kāds esi tu.

Dibuā zemu paklanījās un godbijīgi izgāja no istabas. Viņš bija pagalam apmulsis. Reģents pavadīja viņu ar triumfējošu skatienu, kamēr tas aizvēra durvis.

Bet Dibuā, kā zināms, tik viegli neapmulsa, un viņš nebija vēl aizvēris durvis, kas šķīra to no reģenta, kad pamanīja tumsā, kas uz brīdi aizklāja viņa acis, kādu gaismas stariņu, kas viņam nozīmēja vairāk nekā visspēcīgākais prieka sārts.

Kāpdams lejā pa kāpnēm, viņš murmināja:

—  Es teicu: šī sazvērestība beigsies ar to, ka dabūšu arhibīskapa vietu. Muļķis tāds! Ja kārtošu to uzmanīgi, es galu galā iegūšu ne vairāk, ne mazāk kā kardināla cepuri!

XII

Atkal Rambuijē

Norunātā stundā Gastons, būdams ļoti nepacietīgs, devās pie Helēnas. Bet viņam kādu laiku vajadzēja gaidīt priekštelpā, jo Deroša kundze cēla iebildumus pret šo apciemojumu. Taču Helēna skaidri un noteikti paziņoja, ka viņa pati lems par to, kas pieklājas un kas nē, un ka viņa pieņems savu tautieti Livrī, kas ieradies pie viņas atvadīties. Lasītājs atcerēsies, ka Gastons ceļoja ar Livrī vārdu, un to viņš gribēja paturēt attiecībā ar visiem cilvēkiem, izņemot tos, ar kuriem viņam vajadzēs saskārties, kārtojot savas darīšanas Parīzē.

Deroša kundze visai nelāgā omā devās savā istabā un mēģināja pat noklausīties jauniešu sarunu. Bet Helēna, kas baidījās no pārsteigumiem, pati aizvēra un aizslēdza gaiteņa durvis.

—   Jūs esat atnācis, mans draugs, — viņa sacīja. — Es jūs gaidīju, negulēju visu nakti.

—   Es arī, Helēna! Bet ļaujiet man apbrīnot jūsu krāšņumu.

Helēna pasmaidīja.

—    Vispirms jūs pati: šī zīda kleita, šis matu sakārtojums… Cik jūs esat skaista!

—   Jūs tomēr neizskatāties apmierināts!

Gastons neatbildēja, bet turpināja vērojumus.

—   Šīs tapetes ir dārgas, šīs gleznas vērtīgas. Pie karnīzēm zelts, sudrabs. Jūsu aizgādņi, kā liekas, ir bagāti, Helēna?

—   Man tā šķiet, — smaidīdama sacīja meitene. — Un tomēr, man teica, ka šīs tapetes, šie zeltījumi, ko jūs apbrīnojat tāpat kā es, esot veci, izgājuši no modes, tāpēc to vielā likšot skaistākus.

—   Redzu, ka Helēna kļūs par varenu dāmu, — sacīja Gastons, cenzdamies smaidīt. — Viņa jau liek man gaidīt priekštelpā.

—   Mīļais draugs, vai jūs to pašu nedarījāt uz mūsu ezera, kad jūsu laiviņa gaidīja stundām ilgi?

—    Tad jūs bijāt klosterī. Es gaidīju tikai jūsu priekšnieces laipno piekrišanu.

—  Šis priekšnieces tituls ir ļoti cienījams, vai ne?

—   O, jā!

—  Tas jūs nomierina, iedveš respektu, spiež paklausīt.

—   Bez šaubām.

—  Nu, labi, iedomājieties manu prieku: šeit es sastopu tādu pat gādību, tādu pat mīlu, vēl spēcīgāku, vēl solīdāku, vēl ilgstošāku.

—   Ko? — Gastons izbrīnā iesaucās.

—  Es atradu…

—  Runājiet, Dieva dēļ!

—  Savu tēvu!..

—   Jūsu tēvu!… Ak, mīļā, Helēna, es esmu laimīgs, priecājos līdz ar jums. Kāda laime!.. Tēvs, kas rūpēsies par manu draudzeni, par manu sievu!

—   Rūpēsies… iztālēm.

—   Kā? Vai tad viņš šķiras no jums?

—   Diemžēl! Sabiedrība, kā liekas, izšķirs mūs.

—   Vai tas ir noslēpums?

—  Man pašai. Jo jūs varat iedomāties: ja tas tā nebūtu, jūs jau zinātu visu. Jums man nav noslēpumu, Gaston. ,

—  Nelaimīgi dzimšanas apstākļi… kāds no jūsu ģimenes kritis nežēlastībā… kaut kāds pārejošs šķērslis?

—  Nezinu.

—  Tas noteikti ir kāds noslēpums. — Un viņš turpināja smaidīdams: — Es uzticos jums un atļauju pat nestāstīt man to, ja jūsu tēvs tā noteicis. Un tomēr, es vēl par ko jautāšu. Vai nedusmosities?

—  O, nē!

—   Vai esat apmierināta? Vai tas ir tēvs, ar kuru jūs varat tiešām lepoties?

—   Man tā šķiet. Kā liekas, viņam ir cēla un laba sirds, viņa balss ir maiga un daiļskanīga.

—  Viņa balss… bet… vai viņš izskatās jums līdzīgs?

—  Nezinu… Neesmu viņu redzējusi.

—  Jūs to neesat redzējusi?

—   Nē, protams… bija nakts.

—   Jūsu tēvs nav centies redzēt savu meitu!.. Tik skaistu kā jūs!.. O, kāda vienaldzība!

—    Mans draugs, viņš nav vienaldzīgs. Viņš mani labi pazīst, viņam ir mans portrets, jūs zināt, tas, kura dēj jūs pagājušajā pavasarī kļuvāt tik greizsirdīgs.

—   Bet es nesaprotu.

—   Bija nakts, es jums saku.

—    Tādā gadījumā mēdz aizdedzināt šādus lukturus, — viņš sacīja jau ar dzestrāku smaidu.

—   Tas notiek tad, ja grib būt redzams, bet ja ir iemesls slēpties…

—   Ko jūs sakāt? — Gastons domīgi iejautājās. — Kāda iemesla dēļ tēvam vajadzētu slēpties no meitas?

—    Sevišķi svarīgu iemeslu dēļ, man šķiet. Un jūs, nopietns cilvēks, varētu to saprast labāk par mani, un tomēr es nebrīnos…

—   Ak, mīļā Helēna, — Gastons, arvien vēl domās iegrimis, sacīja. — Ko jūs man te sarunājāt? Kādas šausmas jūs pamodinājāt manā dvēselē!

—   Jūs mani biedējat ar savām šausmām.

—   Sakiet, par ko runāja jūsu tēvs?

—   Par to, ka viņš mani vienmēr tik ļoti mīlējis.

Gastons sakustējās.

—   Viņš man apzvērēja, ka turpmāk es dzīvošot laimīga, ka viņš grib izbeigt līdzšinējo nenoteiktību manā dzīvē, ka viņš metīšot pie malas visus apsvērumus, kas līdz šim nejāva tam atzīt mani par savu meitu.

—   Vārdi… Vārdi! Bet… kādus pierādījumus savai mīlai viņš jums ir devis? Piedodiet manus neprātīgos jautājumus, Helēna. Es nojaušu bezgalīgu nelaimi, es gribētu, lai jūsu eņģeļa nevainības vietā, ar kuru es tik ļoti lepojos, stātos dēmona velnišķīgā gudrība. Jūs mani sapratīsit, es neapkaunotu jūs ar šiem zemiskajiem jautājumiem, ja tie nebūtu nepieciešami mūsu turpmākajai laimei.

—    Es īsti labi nesaprotu jūsu jautājumu, citādi es jums atbildētu, Gaston.

—   Vai viņš pret jums bija ļoti mīļš?

—   Ļoti, bez šaubām.

—   Bet galu galā — šajā tumsā… lai tērzētu, lai jums tuvotos?..

—  Viņš saņēma manu roku, un viņa roka trīcēja vairāk nekā manējā?

Gastons nikni žņaudza trīcošās dūres.

—   Viņš jūs tēvišķīgi skūpstīja, vai ne?

—   Viens skūpsts uz pieres… viens skūpsts… viens vienīgs, ko es saņēmu, ceļos nometusies.

—   Helēna! Helēna! — viņš iesaucās. — Es ticu savām nojautām: jūs krāpj, jūs esat kritusi velnišķīgās lamatās! Helēna, šis cilvēks, kas slēpjas, kas baidās gaismas, kas sauc jūs par savu meitu — nav jūsu tēvs!

—   Gaston, jūs sadragājat manu sirdi!

—    Helēna, jūsu nevainību varētu apskaust eņģeļi, bet zemes virsū itin visu izmanto ļaunprātīgos nolūkos. Cilvēki nonievā un aptraipa eņģeļus. Šis vīrs, ar kuru es iepazīšos, kuru es notveršu, kuru es piespiedīšu cienīt tik krietnas meitenes mīlu un godu, — šis vīrs man pateiks, ka viņš nav visnekrietnākais cilvēks zemes virsū un ka es varu saukt viņu par savu tēvu, vai — es viņu nogalināšu kā beidzamo nelieti!

—    Gaston, jūsu prāts aptumšojas. Ko jūs sarunājāt?! Kā jums var rasties tik drausmīgas aizdomas? Jūs modinājāt aizdomas arī manī, jūs it kā ar lāpu apgaismojāt cilvēka sirds riebīgos labirintus, kur es negribēju ieskatīties, tāpēc runāšu ar jums tikpat vaļsirdīgi. Vai šis cilvēks, kā jūs sakāt, neturēja mani savas varas paspārnē? Vai māja, kur es atrodos, nepieder viņam? Vai cilvēki, ko viņš nodevis manā rīcībā, neklausa viņa rīkojumiem?.. Gaston, jūs esat ļaunās domās par manu tēvu, un ja mīlat mani, jūs lūgsit piedošanu.

Gastons izmisis atkrita krēslā.

—    Draugs, nesabojājiet man vienīgo tīro prieku, ko esmu līdz šim baudījusi, — turpināja Helēna. — Nesaindējiet manu dzīves laimi, jo es bieži esmu žēlojusies, ka mana dzīve pavadīta vientulībā, pamestībā, bez mīlas, izņemot to mīlu, ar kuru Dievs mums liek skopoties. Kaut mana mīla uz tēvu mīkstinātu sirdsapziņas pārmetumus, ko es bieži izjūtu tāpēc, ka mīlu jūs ar nosodāmu elkticību!

—   Helēna, piedodiet man! — iesaucās Gastons. — Jā, jums ir taisnība! Jā, es ar saviem rupjajiem pieskārieniem aptraipu jūsu tīro prieku, varbūt arī jūsu tēva ļoti cēlo mīlu. Bet, Dieva dēļ, kura attēlu jūs redzat uz šīs gleznas, uzklausiet mazliet manas bažas, ko diktē piedzīvojumi un mīla. Ne pirmoreiz cilvēku noziedzīgās kaislības spekulē ar nevainīgu lētticību. Jūsu argumenti ir vāji. Steigties apliecināt jums tik noziedzīgu mīlu — tā bija kļūda, kādu šie veiklie pavedēji parasti nepieļauj. Bet pamazām iznīdēt tikumību jūsu sirdī. Vilināt jūs ar jaunu greznību, ar šo spožumu, kas tik ļoti patīk cilvēkiem jūsu gados. Pieradināt jūsu prātu pie baudas, jūsu jutekļus pie jauniem iespaidiem, un, beidzot, pārliecināt un pievilt jūs — tā ir daudz patīkamāka uzvara par to, ko sniedz vardarbība. Ak, mīļā Helēna, uzklausiet mazliet mani, jo divdesmit piecos gados es esmu mācījies apdomību. Es saku «apdomība", jo ar jums runā tikai mana mīla, mīla, kas būtu tik pazemīga, tik uzticīga, ja kaut vismazākā pazīme liecinātu, ka šis tēvs tiešām ir jūsu tēvs.

Nu Helēna nolieca galvu un neatbildēja. Gastons turpināja:

—   Lūdzu jūs, nepārsteidzaties, bet modri sekojiet visam, kas ap jums notiek! Neuzticaties smaržām, ko jums dāvinās, zeltītam vīnam, ko jums piedāvās, miegam, kuru jums sola. Esiet nomodā par sevi, Helēna, jūs esat mans gods, mana laime, mana dzīvība!

—   Draugs, es jums paklausīšu. Bet varat man ticēt, ka tas netraucēs man mīlēt tēvu.

—   Un dievināt viņu, ja es būšu maldījies, mīļā Helēna.

—   Jūs esat augstsirdīgs draugs, Gaston… Nu, mēs būtu sapratušies.

—   Tiklīdz jums radīsies aizdomas, rakstiet man!

—   Rakstīt jums! Tātad jūs aizceļojat?

—   Dodos uz Parīzi kārtot dažas ģimenes lietas, par kurām jūs jau šo to zināt… Apmetīšos viesnīcā «Mīlas muca", Burdonē ielā. Pierakstiet šo adresi, mīļā draudzene, un nerādiet to nevienam.

—*Kāpēc šāda piesardzība?

Gastons vilcinājās ar atbildi.

—   Tāpēc, ka uzzinot, kas ir jūsu uzticamais aizstāvis, varētu ļaunos nolūkos izjaukt viņa palīdzības plānus.

—    Nu, nu! Jūs esat ari mazliet noslēpumains, mans labais Gaston! Man ir tēvs, kas slēpjas un… mīļākais… man grūti izrunāt šo vārdu… kas turpmāk slēpsies…

—   Bet šā mīļākā nolūkus jūs labi pazīstat, — atbildēja Gastons, mēģinādams smieties, lai slēptu savu apmulsumu un nosarkumu.

—   Ak, Deroša kundze nāk… Viņa atver pirmās durvis. Saruņa viņai liekas pārāk ilga, draugs! Esmu aizbildniecībā… kā klosterī.

Gastons atvadoties noskūpstīja draudzenes sniegto roku. Tajā brīdi parādījās Deroša kundze. Helēna ļoti ceremoniāli paklanījās. Gastons tāpat.

Šīs mēmās scēnas laikā Deroša kundze vēroja jaunekli ar tādu skatienu, ar kādu neviens slepenpolicists nav pētījis aizdomīgu subjektu.

Gastons tūlīt devās ceļā uz Parīzi. Ovens viņu nepacietīgi gaidīja. Lai luidori neskanētu viņa ādas makā, viņš tos iešuva savu ādas bikšu oderē. Varbūt viņš gribēja arī just tos pēc iespējas ciešāk sev klāt.

Pēc trim stundām Gastons ieradās Parīzē. Šoreiz Ovens nevarēja pārmest viņam gausumu, jo pie KonfereČu barjeras cilvēki un zirgi bija putās.

XIII

Kapteinis Lažonkjērs

No adreses, ko Gastons iedeva Helēnai, lasītājs jau zina, ka Burdonē ielā atradās viesnīca, ko varētu saukt gandrīz vai par hoteli. Tā bija diezgan labi iekārtota, lai tur varētu dzīvot un.ēst, bet sevišķi labi tur varēja, dzert.

Tajā nakti, kad Tapēns satikās ar Dibuā, viņš uzzināja slaveno La- žonkjēra vārdu. Tapēns paziņoja to Modrajam, kas savukārt paziņoja tālāk visiem slepenpolicijas priekšniekiem. Tie devās meklēt aizdomīgo virsnieku un ar lielu aktivitāti, kas ir policijas aģentu galvenais tikums, sāka okšķerēt visas dzertuves un Parīzes šaubīgās mājas. Selamāra sazvērestība, kuru mēs atstāstījām romānā „Ševaljē d'Armantals" un kurai pa- valdonības laikmeta sākumā bija tāda pat nozīme kā šim stāstam pa- valdonības beigās — šī sazvērestība liecināja, ka sazvērnieki meklējami galvenokārt šādās dzertuvēs. Bretaņas afēra bija tikai spāņu sazvērestības aste — in cauda venenum, kā teica Dibuā, kas mīlēja lietot latīņu teicienus. Ja cilvēks bijis skolmeistars, kaut tikai uz vienu stundu, kaut kas no tā paliek viņam uz visu mūžu.

Visi devās ceļā. Bet vai nu tā bija laime, vai veiklība, atkal Tapēns bija tas, kas pēc divu stundu ilga neganta skrējiena pa galvaspilsētas ielām atrada Burdonē ielā slaveno viesnīcu „Mīlas muca", kuru jau pieminējām šis nodaļas sākumā un kurā bija apmeties slavenais Lažonkjērs, kas šajā laikā kā lietuvēns nedeva Dibuā kungam mieru.

Saimnieks noturēja Tapēnu par kādu vecu prokurora sekretāru un uz jautājumiem laipni atbildēja, ka viņa viesnīcā tiešām dzīvojot kapteinis Lažonkjērs. Bet brašais virsnieks esot pārnācis mājās tikai pēc pusnakts un vēl guļot. Tas bija vēl jo vairāk attaisnojams ar to, ka pulkstenis vēl pat nerādīja sesto rīta stundu.

Tapēns nekā vairāk nejautāja. Tas bija taisns un gandrīz vai algebrisks cilvēks, kas soļoja no vienas dedukcijas uz otru. Kapteinis Lažonkjērs gulēja, tātad viņš atradās gultā; viņš atradās gultā, tātad dzīvoja šajā viesnīcā.

Tapēns devās tieši uz Palērojālu un sastapa Dibuā, kas nāca ārā no reģenta istbas. Ieraugot viņa sarkano cepuri, Dibuā garastāvoklis uzlabojās. Bez šīs labās omas viņš būtu padzinis visu savus aģentus, kas bija iebāzuši aiz atslēgas jau veselu virkni viltus Lažonkjēru.

Viens bija kontrbandas kapteinis Lažonsjērs; to atrada un arestēja Modrais. Šā vīra vārds arī visvairāk līdzinājās oriģinālam. Otrais bija kāds Lažonkijs, franču gvardu seržants. Slepenpolicistiem ieteica pārmeklēt namus ar sliktu reputāciju. Vienā no šādiem namiem atrada Lažonkiju. Viņš krita par upuri kādai savai vājībai un abata aģentu kļūdai — viņu arestēja. Trešo sauca LažUpinjērs, kas kalpoja par sargu kādā lielā mājā. Par nelaimi, šīs lielās mājas šveicars stostījās, un aģents, labas gribas pārņemts, saklausīja Lažupinjēra vietā Lažonkjērs.

Bija jau arestētas desmit personas, lai gan puse aģentu vēl nebija atgriezusies. Tātad varēja domāt, ka aresti turpināsies un aģenti ķers cieti visus cilvēkus ar līdzīgiem uzvārdiem. Kopš Dibuā izdeva savu pavēli, šādu un līdzīgu uzvārdu Parīzē izrādījās drausmīgi daudz.

Dibuā, lai gan bija labā omā, tomēr šķendējās un lamājās — lai neatradinātos. Bet, klausīdamies Tapēna ziņojumu, viņš neganti kasīja degunu.

Tā bija laba zīme.

—  Tātad tu tiešām esi atradis kapteini Lažonkjēru? — jautāja Dibuā.

—  Jā, monseigneur.

—  Viņu tiešām sauc Lažonkjērs?

—  Jā, monseigneur.

—  L-a, la, ž-o-n, žon, k-j-ē-r-s, kjērs, Lažonkjērs? — turpināja Dibuā, atkārtodams šo vārdu.

—   La-žon-kjērs, — apstiprināja Tapēns.

—   Kapteinis?

—  Jā, monseigneur.

—  īsts kapteinis?

—   Redzēju viņa zīmotnes.

Šis aizrādījums Dibuā likās pietiekams, lai konstatētu virsnieka pakāpi, bet ne identitāti.

—  Labi, — viņš noteica, turpinādams savus jautājums. — Un ko viņš dara?

—   Viņš gaida, garlaikojas un dzer.

—  Tā tam vajadzētu būt: viņš gaida, garlaikojas un dzer.

—   Un dzer, — atkārtoja Tapēns.

—  Bet vai viņš maksā? — painteresējās Dibuā, acīmredzot piešķirdams lielu nozīmi šim beidzamajam jautājumam.

—   Ļoti labi, monseigneur.

—  Tas ir jauki, jūs esat saprātīgs cilvēks.

—   Monseigneur, — kautrīgi piebilda Tapēns. — Jūs man glaimojat. Bet tas taču pavisam vienkārši: ja viņš nemaksātu, viņš nevarētu būt bīstams.

Mēs jau teicām, ka Tapēns bija puisis ar asu loģiku. Dibuā iedeva viņam desmit luidoru gratifikācijas, paziņoja savus jaunākos rīkojumus, lika savam sekretāram pateikt aģentiem, kas drīz vien pēc kārtas sāka atkal ierasties, ka ar Lažonkjēru viņam pietiek, rūpīgi apģērbās un kājām devās uz Burdonē ielu.

Kopš pulkstens sešiem rītā Vojē d'Aržansons bija nodevis Dibuā rīcībā kādu pusduci miesassargu. Tie bija pārģērbti par franču gvardiem un saņēmuši attiecīgas instrukcijas. Daži no tiem gāja nopakaļ Dibuā, citi — pa priekšu.

Tagad teiksim dažus vārdus par viesnīcas iekšieni, kur mēs tūlīt ievedīsim lasītāju.

„Mīlas muca" bija, kā mēs jau aizrādījām, pa pusei viesnīca, pa pusei krogs: tur dzēra, ēda un gulēja. Dzīvojamās telpas atradās pirmajā stāvā, restorāna zāles parterā.

Galvenajā, kopīgajā zālē atradās četri ozolkoka galdi un bezgalīgs daudzums ķeblīšu un sarkanu un baltu aizkaru — senas krogus tradīcijas. Daži soli gar sienām, ļoti tīras glāzītes uz bufetes, gleznas krāšņos, zeltītos rāmjos: dažās attēlotas Mūžīgā žīda klaidonības gaitas, citās Di- šofūra tiesāšana un sodīšana. Viss apkvēpis ar dūmiem, kuru ieelpojot radās nelaba sajūta — it kā no pīpes smakas. Tāda bija šī viesistaba, kā teiktu angļi, pa kuru ripoja zems vīrs ar sarkanu seju, trīsdesmit piecus līdz četrdesmit gadus vecs, un rosījās maza, divpadsmit līdz četrpadsmit gadus veca meitenīte ar bālu seju. Tas bija viesnīcas „Mīlas muca" saimnieks un viņa vienīgā meita, kas mantos šo viņa māju un uzņēmumu. Tēva vadībā viņa jau tagad sagatavojās turpmākajiem pienākumiem.

Virtuvē kāds puišelis cepa ragū, kas izplatīja skarbu, vīnā mērcētu nieru smaržu.

Zāle vēl bija tukša. Bet tajā brīdī, kad sienas pulkstenis nosita vienu pēc pusdienas, ienāca kāds franču gvards un, apstājies durvīs, nomurmināja:

—   Burdonē ielā, viesnīcā „Mīlas muca", kopīgajā zālē, galds pa kreisi. Apsēsties un gaidīt.

Tad, sekojot šiem norādījumiem, brašais tēvijas sargs, svilpodams kādu gvardu dziesmiņu un ar militāras koķetērijas žestu uzskrullēdams tā jau uz augšu saslietās ūsas, apsēdās norādītajā vietā. Viņš nebija lāgā pacēlis dūri, lai uzsistu uz galda, kas visas pasaules dzertuvju valodā nozīmē: vīnu! — kad otrs franču gvards, gluži tāpat ģērbies, parādījās durvīs, nomurmināja dažus vārdus un, brīdi vilcinājies, apsēdās līdzās pirmajam.

Abi kareivji saskatījās baltām acīm, tad izsaucās:

-       Ā! Ā! Ā!

Ari tas visas pasaules valodās nozīmē pārsteigumu.

— Tu, Grispār! — iesaucās viens.

—   Tu, Anlevān! — iesaucās otrs.

—   Ko tu meklē šajā krogā?

—   Un tu?

—   Nezinu.

—   Es ari ne.

—   Tātad tu esi ieradies?..

—   Paklausot augstākai pavēlei.

—   Gluži tāpat kā es.

—   Un tu gaidi?..

—   Kādu viru, kam jānāk.

—   Ar paroli.

—   Un pēc šis paroles?..

—   Rīkojums paklausīt kā pašam Tapēnam.

—   Tā ir, un man iedeva monētu, lai es gaidot varētu iedzert.

—   Arī man iedeva monētu, bet neteica, lai es dzeru.

—   Un ja rodas šaubas?..

—   Ja rodas šaubas, tad, kā saka gudrs virs, es neatteikšos.

—   Nu tad dzersim!

Un paceltā roka šoreiz nokrita uz galda, lai pasauktu saimnieku. Bet tas bija nevajadzīgs žests: saimnieks, ieraudzījis ienākam abus kareivjus un pēc uniformas pazīdams amatierus, jau stāvēja gatavībā, ar kopā saliktām kājām, kreisā roka pie bikšu šuves, labā pie vilnainās kapuces.

Tas bija jocīgs viesnīcnieks.

—   Vīnu! — sauca abi franču gvardi.

—   Orleānas vīnu! — piebilda viens no viņiem, kas likās lielāks gardēdis nekā otrs. — Tas skrāpē, un tas man patīk.

—    Kungi, — sacīja saimnieks ar drausmīgu smaidu. — Mans vīns neskrāpē, toties ir ļoti patīkams.

Un viņš atnesa atkorķētu pudeli. Abi viesi pielēja savas glāzes un izdzēra tās. Tad viņi nolika glāzes uz galda un savieba grimases, kas nebija vienādas, tomēr izteica vienu un to pašu.

—   Kāda velna pēc tu saki, ka tavs vins neskrāpē? Tas plosa visas iekšas.

—   Ak, tas ir lepns vīns, kungi, — noteica saimnieks.

—  Jā, — noteica otrs gvards, — trūkst vēl tikai vērmeļu.

Saimnieks pasmaidīja kā cilvēks, kas saprot jokus.

—   Vai gribat vēl vienu? — viņš jautāja.

—  Ja gribēsim, paprasīsim.

Saimnieks paklanījās un, saprazdams mājienu, atstāja abus divatā. Tad viens no kareivjiem sacīja otram:

—   Bet tu taču zini, ka runa ir par kādu kapteini.

—   Jā, tā ir. Bet lai arestētu kapteini, man domāt, ir vajadzīgi palīgspēki.

—   Bez šaubām, divi pret vienu — ar to nepietiek.

—   Tu aizmirsti vīru ar paroli: tas būs mums palīgs.

—   Kaut būtu divi, un stingrāki vīri… Bet man šķiet, ka es dzirdu kādu troksni.

—   Tiešām, kāds kāpj lejā pa kāpnēm.

—   Cst!

—   Klusu!

Un abi franču gvardi, daudz verdziskāk nekā īsti kareivji, paklausīdami pavēlei, ielēja diva pilnas glāzes un izdzēra, paslepus vērdamies kāpņu virzienā.

Abi novērotāji nebija maldījušies. Mēs aizmirsām pieminēt kāpnes, kas vijās augšup gar sienu. To pakāpieni patlaban nokrakšķēja zem diezgan solīda svara, un viesi, kas pašreiz sēdēja kopīgajā zālē, ieraudzīja vispirms kājas, tad rumpi, tad galvu, kas kāpa lejup. Kājās bija smalkas zīda zeķes un baltas bikses; rumpis bija ietērpts šauros, zilos svārkos; beidzot, galvā bija trijstūraina cepure, koķeti nošķiebta uz vienu ausi. Pat mazāk vērīga acs būtu pamanījusi, ka tas ir kapteinis, jo viņa zilie uzpleči un zobens neatstāja nekādu šaubu par viņa dienesta pakāpi.

Šis kapteinis, kas tiešām bija kapteinis Lažonkjērs, bija piecas pēdas un divas collas garš, paresns, diezgan kustīgs, un viņa viltīgās ačeles apbrīnojami cieši pievērsās itin visam un visiem. Likās — viņš saož, ka zem franču gvardu uniformām slēpjas spiegi, jo ienācis zālē, viņš tūlīt uzgrieza tiem muguru un pavisam citādi sāka sarunāties ar saimnieku.

—   Tiešām, es te labprāt pusdienotu, — viņš sacīja. — Mani stipri vilina šī sautēto nieru smarža. Bet daži uzdzīvotāji gaida mani «Patosa flautā". Varbūt šeit ieradīsies kāds jauneklis no mana apvidus, lai aizņemtos simt luidoru. Viņam vajadzēja pienākt šorīt, bet es vairs ilgāk nevaru gaidīt. Ja viņš ierodas un nosauc savu vārdu, sakiet, ka es pēc stundas būšu atpakaļ. Lai viņš mani pagaida.

—   Saprotu, kapteiņa kungs, — noteica saimnieks.

—   Ei, \inu! — sauca gvardi.

—   Ahā! — nomurmināja kapteinis, uzmezdams šķietami bezdēdīgu skatienu dzērājiem. — Šie kareivji neizrāda visai lielu cieņu uzplečiem.

Tad viņš pievērsās saimniekam:

—   Apkalpojiet šos kungus, jūs taču redzat, ka viņi steidzas.

—   Ak, ja kapteiņa kungs atļauj, — pieceldamies sacīja viens no viņiem.

—   Protams, protams, es atļauju, — sacīja Lažonkjērs, pasmaidīdams ar lūpām, bet patiesībā viņam ļoti gribējās piekaut abus šos kareivjus, kuru ģīmji viņam nepatika. Taču apdomība ņēma virsroku, un viņš paspēra dažus soļus uz durvju pusi.

—  Bet, kapteiņa kungs, — apstādināja viņu viesnīcnieks, — jūs man

nepateicāt tā džentlmeņa vārdu, kas drīz vien jautāšot pēc jums.

• **

Lažonkjērs vilcinājās. Tad viņu pārliecināja viena gvarda diezgan kareiviskā kustība: tas pagriezās, pārlika vienu kāju pāri otrai un skrullēja savas ūsas.

Tajā pašā laikā otrs ar pirkstu galiem izrāva korķi un ar mēli imitēja šampanieša pudeles atkorķēšanas troksni. Lažonkjērs nomierinājās pavisam.

—   Chevalier Gastons de Šanlē kungs, — viņš atbildēja viesnīcniekam.

—   Gastons de Šanlē, — atbildēja viesnīcnieks. — Velns lai parauj! Pag, ka tikai es neaizmirstu šo vārdu! Gastons, Gastons — labi, es to atcerēšos pēc vārda gaskonietis. Šanlē — labi, es to atcerēšos pēc vārda chandelle (Chandelle — fr. vai. — svece — Tulk.)

—   Nu, labi, — nopietni noteica Lažonkjērs, — Gaskonietis de Šan- dels. Ieteicu jums, mīļo saimniek, sarīkot atmiņas stiprināšanas kursus, un ja visas jūsu metodes būs tik drošas kā šī, es nešaubos, ka jūs kļūsit bagāts.

Viesnīcnieks pasmaidīja par komplimentu, un kapteinis Lažonkjērs izgāja uz ielas, paskatījies visapkārt, it kā lai pārliecinātos kāds ir laiks, bet patiesībā tādēļ, lai izpētītu, vai māju piedurvēs un aiz stūriem kāds neslēpjas.

Viņš nebija vēl pagājis simt soļu pa Sentonorē ielu, kad uz ielas un pēc tam durvīs parādījās Dibuā. Viņš bija pagājis garām kapteinim La- žonkjēram, bet tā kā nekad nebija redzējis šo svarīgo personu, tad arī nevarēja to pazīt.

Ar gluži nekaunīgu pārdrošību Dibuā parādījās durvīs: roku pielicis pie savas nodilušās cepures, tērpies pelēkos svārkos, brīvos, augstos zābakos, biezās zeķēs — vārdu sakot, īsta provinces tirgotāja izskatā.

XIV

Mutonē kungs, Senžermēnas audumu tirgotājs

Uzmetis žiglu skatienu abiem franču gvardiem, kas joprojām dzēra kaktā, Dibuā tūlīt uzrunāja viesnīcnieku, kas lieliem soļiem pastaigājās pa savu zāli starp soliem, ķebļiem un ripojošiem korķiem:

—   Cienītais kungs, vai šeit nedzīvo kapteinis Lažonkjērs? Es gribētu runāt ar viņu.

—   Jūs gribat runāt ar kapteini Lažonkjēru? — noprasīja saimnieks, vērodams ienācēju no galvas līdz papēžiem.

—  Ja tas būtu iespējams, — sacīja Dibuā. — Man būtu liels prieks.

—    Vai jūs tiešām gribat satikt to, kas dzīvo šeit? — jautāja saimnieks, kas ne par ko negribēja atzīt, ka šis ienācējs ir tas pats, kuru gaidīja ierodamies.

—   Man šķiet, — kautrīgi atbildēja Dibuā.

—   Drukns tēvainis?

—   Jā, gan.

—   Un vienmēr gatavs laist darbā savu spieķi, ja acumirklī neizdara to, ko viņš vēlas?

—   Tas ir tas pats mi|ais kapteinis Lažonkjērs.

—   Jūs viņu pazīstat? — jautāja saimnieks.

—   Es? Nepavisam! — atbildēja Dibuā.

—   Ak, tiešām — jums taču vajadzēja satikt viņu aiz durvīm.

—   Velns, viņš ir aizgājis? — iesaucās Dibuā, nespēdams noslēpt savu īgnumu. — Pateicos.

Tajā pašā brīdī, noskārzdams savu neuzmanību, viņš savieba seju vislaipnākajā smaidā.

—   Ak, Dievs! Nav pagājušas pat ne piecas minūtes, — paskaidroja saimnieks.

—   Bet viņš, bez šaubām, atgriezīsies? — painteresējās Dibuā.

—   Pēc stundas.

—   Vai atļausit man uzgaidīt?

—   Protams, ja jūs gaidot kaut ko pasūtīsit.

—   Dodiet man ķiršus spirtā. Vīnu es dzeru tikai ēdienreizēs.

Abi franču gvardi apmainījās ar smaidiem, kas pauda vislielāko nicināšanu.

Saimnieks pasteidzās atnest mazu glāzīti ar pasūtītajiem ķiršiem.

—   Ak, — iesaucās Dibuā, — te ir tikai pieci. Senžermēnā pie Lejas dod sešus.

—   Iespējams, — atbildēja saimnieks. — Senžermēnā nav ievedmuitas.

—   Pareizi, pilnīgi pareizi! — piekrita Dibuā. — Es aizmirsu ievedmuitu. Atvainojiet, cienītais kungs.

Un viņš sāka kožļāt kādu ķirsi, nevarēdams tomēr atvairīt izteiksmīgu grimasi. Viesnīcnieks, kas viņu vēroja, uztvēra šo grimasi ar apmierinājuma smaidu.

—   Un kur viņš dzīvo, šis brašais kapteinis? — Dibuā apjautājās.

—   Te ir durvis uz viņa istabu, — paskaidroja saimnieks. — Viņam labāk patika dzīvot apakšstāvā.

—   Saprotu, — nomurmināja Dibuā. — Logi iziet uz bulvāri.

—   Bez tam vienas durvis ir Divu Bumbu ielas pusē.

—   Ak, vēl vienas durvis Divu Bumbu ielas pusē? Nolādēts, cik tas ērti! Un troksnis, kas saceļas šai zālē, viņu nemaz netraucē?

—   O, viņam ir vēl otra istaba augšā. Viņš guļ te vienā, te otrā istabā.

—   Kā Deniss Tirāns, — noteica Dibuā, kas nevarēja iztikt bez latīniskiem vai vēsturiskiem citātiem.

—   Kā, lūdzu? — iejautājās viesnīcnieks.

Dibuā saprata, ka pieļāvis jaunu neuzmanību, un iekoda lūpā. Par laimi, šajā brīdī viens no gvardiem sūtīja vīnu, un saimnieks, vienmēr gatavs pakalpot, metās ārā no zāles. Dibuā pavadīja to ar skatienu, tad pagriezās pret abiem gvardiem:

—   Pateicos, jūs tur!

—   Kas ir, pilsoni? — jautāja gvardi.

—   Francija un reģents, — atbildēja Dibuā.

—   Parole! — reizē iesaucās abi viltus kareivji un piecēlās.

—   Ieejiet Šajā istabā, — pavēlēja Dibuā. norādīdams uz Lažonkjēra istabu. - Atveriet durvis, kas iziet uz Divu Bumbu ielu, un paslēpieties aiz kāda priekškara, zem kāda galda, kādā skapī - kur vien varat. Ja es, iegājis istabā, redzēšu kaut vienu jūsu ausi, tad es sešus mēnešus nemaksāšu jums algu.

Abi gvardi rūpīgi iztukšoja savas glāzes, kā jau cilvēki, kas negrib zaudēt itin nekā no šīs pasaules labumiem, un žigli iegāja norādītajā istabā. Dibuā, painanijis, ka tie aizmirsuši samaksāt, uzmeta uz galda divpadsmit sū, pēc tam piesteidzās pie loga un uzsauca ormanim, kas ar savu pajūgu stāvēja viesnīcas priekšā:

—    Modrais, piebrauciet ar pajūgu pie mazajām durvīm, kas iziet uz Divu Bumbu ielu, un pasakiet Tapēnam, lai viņš kāpj iekšā, līdzko es došu norunāto zirni: bungošu ar pirkstiem pa loga rūti. Viņš zina, kas jādara. Ejiet! Viņš aizvēra logu, un tajā pašā brīdi bija dzirdams, ka kariete aizbrauc. Bija arī beidzamais laiks, jo veiklais viesnīcnieks jau atgriezās. Viņš tūlīt pamanīja, ka abu gvardu vairs nav zālē.

—   Pag, kur tad mani viesi?

—   Kāds seržants pieklauvēja pie durvīm un viņus pasauca.

—     • Bet viņi aizgāja nesamaksājuši! — iesaucās saimnieks..

—   Nē, nē. Kā redzat, viņi atstāja uz galda divpadsmit sū.

—   Velns parāvis, divpadsmit sū! Es pārdodu savu Orleānas vīnu par astoņiem sū pudelē.

—   Nu, viņi, bez šaubām, nodomāja, ka jūs tiem dosit mazu rabatu, jo viņi taču ir karavīri.

Viesnīcnieks droši vien atzina, ka paliek pāri vēl pietiekami solīda peļņa, un ātri nomierinājās.

—   Galu galā, viss vēl nav zaudēts, mūsu arodā šādas lietas notiek bieži, — viņš noteica.

—    Bet ar kapteini Lažonkjēru jums, par laimi, no šādām lietām nav jābaidas? — sacīja Dibuā.

—   O, nē, tas ir vislabākais viesis. Viņš par visu maksā skaidrā naudā un nekaulējas, kaut gan viņam nekad nekas nav labs.

—   Nu, varbūt tā ir tāda mānija.

—  Jūs atradāt īsto vārdu, es to meklēju. Jā, tā ir viņa mānija.

—   Man ļoti patīkami dzirdēt, ka kapteinis ir tik kārtīgs maksātājs.

—   Vai jūs nākat prasīt no viņa naudu? — painteresējās saimnieks. — Tiešām, viņš man teica, ka gaidot kādu, kuram viņš esot parādā simt luidoru.

—   Gluži otrādi: atnesu viņam piecdesmit luidoru.

—   Piecdesmit luidoru! Vai velns, tā ir jauka summiņa! Tad es būšu nepareizi saklausījis. Viņam nevis jāmaksā, bet jāsaņem nauda. Vai jūs varbūt nesauc chevalier Gastons de Šanlē?

—   Chevalier Gastons de Šanlē! — iesaucās Dibuā, nevarēdams valdīt prieku» — Viņš gaida chevalier Gastonu de Šanlē?

—   Vismaz tā viņš man teica, — sacīja saimnieks, mazliet pārsteigts par ķiršu ēdāja dedzību. Qet tas joprojām ņēmās ap saviem ķiršiem kā pērtiķis, kas grauž rūgtas mandeles. — Vēlreiz — vai jūs esat chevalier Gastons de Šanlē?

—   Nē, es, diemžēl, neesmu muižnieks. Mani sauc vienkārši Mutonē.

—   Aristokrātismam nav nozīmes, — noteica saimnieks prātnieka tonī. — Var saukties par Mutonē un tomēr būt godīgs cilvēks.

—    Jā, Mutonē, — atbildēja Dibuā, ar galvas mājienu piekrizdams viesnīcnieka teorijai. — Mutonē, audumu tirgotājs no Senžermēnas pie Lejas.

—   Un jūs sakāt, ka jums jānodod kapteinim piecdesmit luidoru.

—  Jā, cienītais kungs, — atbildēja Dibuā, tikpat cītīgi dzerdams sulu, cik centīgi pirms tam bija ēdis ķiršus. — Iedomājieties: pāršķirstot sava tēva vecās grāmatas, es uzgāju kādā pasīva ailē, ka viņš palicis parādā kapteiņa Lažonkjēra tēvam piecdesmit luidoru. Tad es devos ceļā. Tā kā tēvs jau ir miris, es nerimšos, iekams nebūšu atradis viņa dēlu.

—   Bet vai zināt, Mutonē kungs, pasaulē nav daudz tādu parādnieku kā jūs, — sacīja saimnieks, pārsteigts par tik cēlu smalkjūtību.

—   Tādi mēs esam — tēvs un dēls Mutonē. Bet ja mums kāds ir parādā… O, mēs esam nežēlīgi! Lūk, te bija viens puisis, tiešām ļoti godīgs cilvēks. Tas palika parādā firmai „Mutonē un dēls" simt sešdesmit livru. Nu, mans vectēvs iespundēja viņu cietumā, un tur tas palika līdz mūsu trešajai paaudzei. Apmēram pirms divām nedēļām es saskaitīju rēķinus: šis puisis trīsdesmit gadu laikā, ko tas nosēdējis aiz atslēgas, izmaksāja mums divpadsmit tūkstoš livru. Vienalga — princips izturēts. Bet, lūdzu, piedodiet, mīļo saimniek, — sacīja Dibuā, kas slepus šķielēja uz durvīm, kur jau labu laiciņu stāvēja kāda ēna, stipri līdzīga kapteinim. — Lūdzu, piedodiet, ka aizkavēju jūs ar visām šīm blēņām, kas jūs nemaz neinteresē. Bez tam, lūk, pie jums ierodas jauns viesis.

—   Ē, tiešām, tā ir tā pati persona, kuru jūs gaidāt.

—   Brašais kapteinis Lažonkjērs? — iesaucās Dibuā.

—   Viņš… Nāciet šurp, kaptein, jūs gaida!

Kapteinim nebija zudušas aizdomas, kas radās jau šorīt. Uz ielas viņš bija redzējis nepierastu seju jūkli, kas tam likās drūmas. Tāpēc viņš iegāja viesnīcā aizdomu pilns. Viņš ārkārtīgi vērīgi paskatījās uz to pusi, kur bija sēdējuši franču gvardi. Viņu te vairs nebija, un tas viņu mazliet nomierināja. Beidzot viņš pavērās jaunajā viesī, kas tam nepiegrieza nekādu vērību.

Bet cilvēki, kuru sirdsapziņa nav tīra, rod pat vislielākā satraukumā drosmi spītēt ļaunām nojautām, pareizāk sakot, viņi aprod ar savām bailēm un neievēro tās. Lažonkjērs, kuru nomierināja šķietamā Senžermēnas audumu tirgotāja godīgais izskats, laipni sveicināja to. Dibuā savukārt paklanījās ar vislielāko pieklājību.

Tad Lažonkjērs pievērsās saimniekam un jautāja, vai gaidītais draugs nav atnācis.

—    Ir atnācis tikai šis kungs, — paskaidroja viesnīcas īpašnieks. — Bet jūs nekā nezaudēsiet no šīs viesu maiņas: viens gribēja prasīt no jums simt luidoru, otrs atnācis atdot jums piecdesmit.

Lažonkjērs izbrīnā pagriezās pret Dibuā, kas izturēja šo skatienu un savieba tik muļķīgi laipnu seju, cik nu vien bija iespējams. Neteiksim, ka kapteinis Lažonkjērs jutās sevišķi vīlies, bet viņš apmulsa gan, klausoties Dibuā stāstā, ko tas atkārtoja apbrīnojamā pacilātībā. Kapteinis pat pasmaidīja par šo negaidīto naudas piedāvājumu, jo cilvēkiem parasti gaužām patīk pārsteigumi naudas lietās. Viņu aizkustināja šī augstsirdība: cilvēks meklējis viņu pa visu pasauli tikai tādēļ vien, lai samaksātu necerētu naudas summu! Kapteinis pasūtīja spāņu vīnu un uzaicināja Dibuā ienākt viņa istabā. Dibuā piegāja pie loga, lai paņemtu savu cepuri, kas bija nolikta uz krēsla, un, kamēr Lažonkjērs pļāpāja ar saimnieku, viegli pabungoja pa loga rūtīm. Šai brīdī kapteinis pagriezās pret viņu.

—   Bet varbūt es jums jūsu istabā traucēšu? — sacīja Dibuā ar vissmaidošāko izteiksmi sejā.

—   Nemaz, itin nemaz, — apgalvoja kapteinis. — No turienes paveras jauks skats, un mēs dzerdami vērosim pa logu garāmgājējus. Pa Burdonē ielu staigā daiļas dāmas. Ahā, jūs jau smaidāt, mans draugs!

—   Ehē, — norūca Dibuā, izklaidībā pakasīdams degunu.

Šis neuzmanīgais žests būtu pazudinājis viņu tādā rajonā, kas atrastos tuvāk Palērojālam, bet Burdonē ielā šo žestu nepamanīja. Lažonkjērs iegāja pa priekšu, saimnieks ar pudelēm aiz viņa. Dibuā, kas gāja pēdējais, paguva dot mājienu Tapēnam, kas līdz ar diviem vīriem parādījās pirmajā istabā. Tad Dibuā, kā jau labi audzināts cilvēks, aizvēra aiz sevis durvis.

Abi vīri, kas nāca līdzi Tapēnam, tūlīt piegāja pie loga un aizvilka kopīgās zāles aizkarus, bet viņu priekšnieks novietojās aiz Lažonkjēra istabas durvīm tā, lai, durvīm atveroties, viņš paliktu noslēpts.

Saimnieks tūlīt atgriezās. Viņš bija apkalpojis kapteini un Mutonē kungu un turklāt saņēmis no pirmā trīs livras. Nu viņš gāja ierakstīt šo ieņēmumu savā grāmatā un ieslēgt naudu atvilktnē. Bet līdzko viņš bija atvēris un aizvēris durvis, Tapēns, kas bija jau visam sagatavojies, piespieda viņam pie mutes kādu lakatiņu, pārmauca viņa kapuci gandrīz vai līdz pat kaklam un kā spalviņu aiznesa to līdz otrai karietei, kas gaidīja aiz durvīm. Tajā pašā laikā viens no aģentiem sagrāba mazo meiteni, kas sita olas, otrs paķēra puišeli, kas turēja rokā pannu, ietina to segā, un pēc mirkļa saimnieks, viņa meita un „pavārs" abu aģentu pavadībā ripoja jau uz Senlazāru. Tomēr kariete brauca pārāk ātri, zirgi bija pārāk labi un kučieris pārāk nepacietīgs, lai šo pajūgu tiešām varētu uzskatīt par īstu ormaņa fiakru.

Tūlīt pēc tam Tapēns ar policijas žurkas instinktu sāka rakņāties skapī aiz virtuves durvīm, izņēma no turienes vilnas kapuci, kalikona vesti un priekšautu, tad pamāja kādam slaistam, kas spoguļojās skatlogu priekšā. Tas iesteidzās viesnīcā un pārģērbās par diezgan ticamu krogus viesmīli.

Tajā pašā brīdī viņi izdzirda kapteiņa istabā negantu troksni: it kā apgāztos kāds galds, it kā plīstu pudeles un glāzes, tad soļu dimdoņa, tad lamuvārdi, tad kāds zobens atsitās pret loga rūtīm, tad vairs nekas nebija dzirdams.

Pēc brīža kāda kariete aizjoņoja pa Divu Bumbu ielu tā, ka visa māja notrīcēja.

Tapēns, kas visu laiku nemierīgi ausījās un bija gatavs ar savu virtuves nazi rokā drāzties istabā, saslējās līksmā izskatā.

—   Labi, lieta darīta, — viņš noteica.

—   Bija arī laiks, saimniek, — aizrādīja viesmīlis. — Lūk, ierodas apmeklētājs.

XV

Neticiet pazīšanās zīmēm

Tapēns sakumā nodomāja, ka tas ir chevalier Gastons de Šanlē, bet maldījās: tā bija tikai kāda sieviete, kas nāca pēc pusstopa vīna.

—   Kas tad noticis mūsu nabaga Burgijona kungam? — viņa jautāja. — Viņu aizveda kādā fiakrā, turklāt ar vilnas kapuci galvā.

—   Ak vai, dārgā dāma, tādu nelaimi mēs nebijām gaidījuši, — sacīja Tapēns. — Nabaga Burgijonu ķēra trieka, kad viņš, tērzēdams ar mums, vismazāk to gaidīja.

—   Žēlīgais Dievs!

—    Cik žēl, — turpināja Tapēns, paceldams acis pret debesīm. — Tas pierāda, dārgā dāma, ka mēs visi esam mirstīgi.

—   Bet mazā meitene, kuru arī aizveda? — neatlaidās sieviņa.

—   Tā kops savu tēvu, tas ir viņas pienākums.

—  Bet puišelis? — nerimās kaimiņiene, kas gribēja izkratīt savu sirdi.

—   Tas viņiem gatavos ēdienu. Tāds ir viņa arods.

—    Augstais Dievs! Es visu to redzēju, savās durvīs stāvēdama, un nekā nesapratu. Un lai gan vīns man nemaz nav vajadzīgs, atnācu nopirkt no jums pusstopu baltā, lai zinātu, ko domāt.

—   Nu, labi, tagad jūs to zināt, dārgā dāma.

—   Bet kas jūs esat?

—   Es esmu Šampāns, Burgijona brālēns. Šorīt nejauši ierados no laukiem. Atnesu tam jaunas ziņas par viņa ģimeni. Pēkšņi prieks, satraukums… tas radīja triekas lēkmi un — te tev nu bija! — viņa vairs nav. Pajautājiet Grabižonam! — turpināja Tapēns, norādīdams uz savu palīgu virtuvē, kurš pabeidza gatavot saimnieka meitas un puišeļa sākto omleti.

—   Ak, mans Dievs, jā, tas norisinājās tieši tā, kā to Šampāna kungs izstastīja, — sacīja Grabižons, ar savas lielās karotes kātu noslaucīdams asaru.

—    Nabaga Burgijona kungs! Tātad jūs domājat, ka vajadzētu lūgt Dievu par viņu?

—   Nekad nav pa ļaunu lūgt Dievu, — prātnieciski noteica Tapēns.

—   Ak, vienu acumirkli, vienu acumirkli — ielejiet taču man vismaz pamatīgu mēru!

Tapēns piekrizdams pamāja un tiešām diezgan veikli apkalpoja savu kaimņieni. Tas nebija grūti izdarāms — viņš taču izdaļāja cita mantu! Burgijona kungs būtu sāpēs ierēcies, ja ieraudzītu mēru, ko Tapēns piepildīja ar labu Makonas vīnu par diviem sū.

—    Nu, labi, es nomierināšu apkārtnes iedzīvotājus, kas sāka jau uztraukties, — sacīja sieviņa.— Un es sOlos arī turpmāk iepirkties tikai pie jums, Šampāna kungs. Vēl vairāk — ja Burgijona kungs nebūtu jūsu brālēns, es jums kaut ko pateiktu.

—   O, sakiet vien, kaimiņien, nekautrējieties!

—   Nu, labi, es nupat pamanīju, ka viņš mani krāpis kā beidzamais nelietis. To pašu kausu, ko jūs nupat piepildījāt līdz malām par diviem sū, viņš tik tikko piepildīja par četriem.

—   Ko jūs sakāt! — iesaucās Tapēns.

—   Ak, Šampāna kuns, lai runā ko runādami: ja šeit zemes virsū nav taisnības, debesīs tā ir. Un ļoti jauki, ka jūs esat ieradies šeit, lai turpinātu viņa veikalu.

—   Es arī tā domāju, — nočukstēja Tapēns, priecādamies par saviem klientiem.

Un viņš steidzās atvadīties no sieviņas, jo baidījās, ka ieradīsies gaidītais. Šādi paskaidrojumi jaunajam viesim varētu likties aizdomīgi. Tiešām, tajā brīdī, kad pulkstenis nosita pustrīs, ielas durvis atvērās, un ienāca aristokrātiska izskata jauneklis, kura zilais mētelis bija pārklāts ar sniegu.

—   Vai šī ir viesnīca „Mīlas muca"? — jauneklis jautāja Tapēnam.

—   Jā, monsieur.

—   Un šeit dzīvo kapteinis Lažonkjērs?

—   Jā, monsieur.

—   Vai viņš pašlaik atrodas savā istabā?

—  Jā, monsieur, viņš nupat atgriezās.

—   Nu, labi, pasakiet, lūdzu, viņam, ka ieradies chevalier Gastons de Šanlē.

Tapēns paklanījās, piedāvāja chevalier krēslu, no kā tas atteicās, un iegāja kapteiņa Lažonkjēra istabā.

Gastons nokratīja sniegu, kas bija pielipis pie zābakiem un pārklājis viņa mēteli, un ar dīkā stāvoša gaidītāja ziņkāri sāka vērot pie sienām izkārtās gleznas.

Viņam nebija ne jausmas, ka aiz šīm krāsnīm atradās trīs vai četri asmeņi, ka vajadzēja tikai šim pazemīgajam un laipnajam saimniekam pamirkšķināt ar aci, un šie asmeņi būtu izrauti no makstīm un sadurti viņam krūtīs.

Pēc piecām minūtēm Tapēns atgriezās un, atstādams durvis vaļā, lai rādītu, kur jāiet, sacīja:

—   Kapteinis Lažonkjērs ir chevalier de Šanlē kunga rīcībā.

Gastons devās istabā, kurā valdīja stingri militāra kārtība. Šajā istabā atradās tas, ar kuru saimnieks iepazīstināja kā ar kapteini Lažonkjēru. Nebūdams sevišķi labs cilvēku pazinējs pēc sejām, Gastons tomēr nosprieda: vai nu šis vīrs veikli maskējas, vai arī tas nav sevišķi liels ma-. tadors.

Maza auguma, izkaltis, ar kārpainu degunu, pelēkām acīm; mugurā stipri nodilusi uniforma, kas tomēr nespieda; piesiets pie zobena, kas bija tikpat garš kā viņš pats — tādā izskatā Gastona priekšā nostājās šis briesmigais kapteinis, kuru marķīzs Ponkalens un pārējie sazvērnieki rekomendēja kā ļoti cienījamu personu.

„Šis vīrs ir neglīts un izskatās pēc ķestera," nodomāja Gastons. Un kad tas tuvojās viņam, lai sasveicinātos, Gastons jautāja:

—   Vai man ir gods runāt ar kapteini Lažonkjēru?

—    Ar viņu pašu, — sacīja kapteinī pārvēri ies Dibuā un savukārt paklanījās: - Vai pie manis ieradies chcvalier Gastons de Šanlē?

—   Jā, cienītais kungs, — atbildēja Gastons.

—   Vai jums ir norunātās pazīšanās zīmes? — jautāja viltus kapteinis Dibuā.

—   Te ir zelta monētas viena puse.

—   Un te otra, — sacīja Dibuā.

Viņi salika kopā abus monētas gabalus, kas pilnīgi sakļāvās.

—   Un tagad, — sacīja Gastons, — apskatīsim abus papīrus.

Gastons izņēma no kabatas savādi salocītu papīru, uz kura bija uzrakstīts kapteiņa Lažonkjēra vārds.

Dibuā tūlīt izvilka no savas kabatas līdzīgu papīru, uz kura bija uzrakstīts Gastona de Šanlē vārds. Viņi uzlika tos vienu uz otra. Tie bija griezti pēc viena un tā paša šablona, un iekšējās malas sakrita.

—   Brīnišķīgi! — noteica Gastons. — Un lagad portfeļus.

Salīdzināja Gastona un viltus Lažonkjēra portfeļus: tie bija pilnīgi

vienādi, un abos, lai gan tie bija jauni, atradās 1700. gada kalendāri - tātad deviņpadsmit gadu veci. Tā bija divkārša piesardzība, lai izvairītos no viltojumiem. Bet Dibuā nevajadzēja neko viltot. Viņš visu to atņēma kapteinim Lažonkjēram un ar savu velnišķīgo uztveri un instinktu visu uzminēja un izmantoja.

—   Un tagad, cienītais kungs?.. — ierunājās Gastons.

—   Tagad mēs varam parunāt par savām lietām — vai ne tā jūs gribējāt teikt?

—   Pareizi. Bet vai mēs varam būt droši?

—   Kā tuksneša vidū.

—   Nu tad apsēdīsimies un patērzēsim.

—   Labprāt, patērzēsim, chevalierl

Abi vīrieši apsēdās katrs savā pusē galdam, uz kura atradās pudele vīna un divas glāzes.

Dibuā piepildīja vienu glāzi, bet kad grasījās pieliet otru, chevalier uzlika uz tās roku.

Tas nozīmēja, ka viņš nedzers.

—   Pie joda! — nodomāja Dibuā. — Viņš ir tievs un atturībnieks — slikta pazīme. Cēzars neuzticējās cilvēkiem, kas ir kalsnēji un nekad nedzer vīnu. Šādi cilvēki bija Bruts un Kasijs.

Gastons, kā likās, kaut ko domāja un pa laikam uzmeta Dibuā pētīgu skatienu.

Dibuā maziem malkiem dzēra spāņu vīnu un izturēja chevalier skatienu. Beidzot, pēc zināma klusuma brīža, Gastons sāka:

—    Kapteiņa kungs, ja cilvēki sāk lietu, kur tie riskē ar savu galvu, tad, man Šķiet, derētu tuvāk iepazīties, laj pagātnē stiprinātu nākotni. Mani rekomendē jums Monluī, Taluets, Kudeiks un Ponkaleks, jūs zināt manu vārdu un stāvokli. Mani uzaudzināja brālis, kam pret reģentu bija personīgs naids. Es mantoju šo naidu, un rezultātā: tā kā Bretaņā jau gandrīz vai trīs gadus pastāv aristokrātu līga, es pieslējos sazvērniekiem. Tagad bretaņu sazvērnieki izraudzījuši mani, lai es stājos sakaros ar sazvērniekiem Parīzē, saņemu instrukcijas no barona Valefa, kas iebraucis no Spānijas, nododu tās hercoga cilvēkam, Viņa Katoliskās Majestātes aģentam Parīzē, un saņemu viņa piekrišanu.

—   Un kas visā šajā lietā jādara kapteinim Lažonkjēram? — jautāja Dibuā, it kā šaubīdamies, vai šis ir īstais chevalier.

—   Viņam jāiepazīstina mani ar hercogu. Ierados Parīzē pirms divām stundām, vispirms tikos ar de Valefa kungu un, beidzot, ierados pie jums. Un tagad, cienītais monsieur, jūs pazīstat manu dzīvi gluži tāpat kā es.

Dibuā klausījās un veidoja savā sejā piemērotu mīmiku ar tādu māku, it kā viņš būtu vislabākais aktieris. Kad Gastons bija beidzis, Dibuā atlaidās krēslā un sacīja cēlā vienaldzībā:

—   Man jāatzīstas, chevalier, ka manas dzīves stāsts ir daudz grūtāks un notikumiem bagātāks. Un tomēr, ja vēlaties, lai es jums to stāstu, mans pienākums ir paklausīt.

—    Es jums jau teicu, kapteiņa kungs, — sacīja Gastons un paklanījās, — ka tādā stāvoklī, kādā mēs atrodamies, viens no pirmajiem priekšnoteikumiem: labi pazīt vienam otru.

—   Nu, labi, — noteica Dibuā. — Kā jūs jau zināt, mani sauc kapteinis Lažonkjērs. Mans tēvs, tāpat kā es, bija karjeras virsnieks. Tas ir arods, kur gūst lielu slavu, bet parasti gan ļoti maz naudas. Mans slavenais tēvs nomira, atstādams man mantojumā vienīgi savu rapieri un mundieri. Es apjozu zobenu, kas man bija mazliet par garu, uzvilku mugurā uniformu, kas man bija mazliet par platu. Kopš tā laika esmu pieradis pie tērpiem, kas netraucē manas kustības.

To teikdams, Dibuā demonstrēja jauneklim, cik plats ir viņa mundieris, lai gan chevalier bija jau to ievērojis.

Gastons paklanījās, rādīdams, ka viņam nav iebildumu pret šādu paražu un ka viņš atzīst to par labu, kaut gan pats bija vairāk iespīlēts savā tērpā nekā Dibuā savējā.

—   Manas skaistās ārienes dēļ mani pieņēma karaliskajā Itālijas pulkā, ko tai laikā rekrutēja Francijā — vispirms taupības nolūkos, un bez tam arī tāpēc, ka Itālija vairs nepiederēja mums. Tur es ieņēmu izcilu amatu: biju kaprālis. Bet Malplanē kaujas priekšvakarā es mazliet saķīvējos ar savu seržantu: sakarā ar kādu viņa rīkojumu. Viņš pacēla spieķi, bet tas mani neķēra, kā būtu bijis vēlams — tā vietā spieķis noslīdēja zemē.

—    Atvainojiet, bet es īsti labi nesaprotu, kāds tam sakars ar viņa rīkojumu, — iebilda Gastons.

—    Sakars tāds, ka, nolaižot savu spieķi, viņš skāra manas cepures malu, un tā nokrita zemē. Šīs mazās neveiklības rezultātā — maza divkauja, kur es izduru savu zobenu cauri viņa ķermenim. Ja es būtu gaidījis, kamēr mani apcietina, mani, droši vien, nošautu. Tāpēc es izdarīju pusapgriezienu pa kreisi un otrā rītā pamodos — velns zina, kā tas notika! — prinča Marlboro armijas rindās.

—   Citiem vārdiem sakot, jūs dezertējāt, — smaidīdams sacīja chevalier.

—    Es rīkojos pēc Koriolana un dižā Kondē parauga, — turpināja Dibuā. — Un man šķiet, ka mani pēcteči uzskatīs to par pietiekamu attaisnojumu. Tā kā mēs solījāmies viens otram nekā neslēpt, man jāatzīstas: Malplanē kaujā es piedalījos kā aktieris. Tikai tad, kad man vajadzēja atrasties strauta vienā pusē, es atrados otrā, un kad vajadzēja pagriezt ciemam muguru, es to ieraudzīju tieši sev pretī. Man šķiet, ka šī vietas pārmaiņa bija man ļoti izdevīga, jo karaliskās Itālijas pulks atstāja kaujas laukā astoņsimt cilvēku, manu rotu apkāva, bet manu gultas biedru pāršķēla divās daļās ar vienu no tiem septiņpadsmit tūkstoš lielgabalu lādiņiem, ko todien izšāva. Manas kritušās rotas slava tā sajūsmināja slaveno Marlboro, ka viņš turpat kaujas laukā paaugstināja mani par leitnantu. Ar tādu labvēli es būtu tālu ticis. Bet viņa sieva, lēdija Marlboro — lai velns viņu parautu! — kā jums zināms, neveikli apšļakstīja ar ūdeni karalienes Annas kleitu, un šis lielais notikums mainīja stāvokli Eiropā. Sekojošā jandāliņā es zaudēju savu labvēli un atrados viens ar saviem personīgajiem nopelniem un ienaidniekiem, ko šie nopelni man bija sagādājuši.

—   Un kas ar jums notika pēc tam? — jautāja Gastons, kuru interesēja viltus kapteiņa dēkainā dzīve.

—   Ko lai dara! Ši vientulība pamudināja mani pret savu gribu griezties pie Viņa Katoliskās Majestātes, un — gods kam gods pienākas — viņš laipni izpildīja manu lūgumu un pieņēma savā dienestā. Pēc trim gadiem jau biju kapteinis. Bet no trīsdesmit reo algas dienā mums ieturēja divdesmit, un mums vajadzēja justies bezgala pagodinātiem, ka Spānijas karalis aizņemas no mums naudu. Man likās, ka šāds naudas aizdošanas veids nav visai drošs, tāpēc lūdzu savam pulkvedim atļauju izstāties no Viņa Katoliskās Majestātes dienesta un atgriezties savā skaistajā tēvijā, bez tam piedevām vēl kaut kādu rekomendāciju, lai mani neapgrūtinātu sakarā ar Malplanē afēru. Puklkvedis nosūtīja mani pie Viņa Ekselences prinča Selamāra. Tas bija ievērojis, ka manī mīt zināma dabiska tieksme paklausīt rīkojumiem un neapstrīdēt tos, ja tie doti pieklājīgā veidā un attiecīgas mūzikas pavadījumā. Tāpēc Selamārs gribēja izmantot manus pakalpojumus slavenajā sazvērestībā, kas nosaukta viņa vārdā. Bet ši afēra izčākstēja, kā jums zināms, Fijona un nožēlojamā rakstnieka Bivā divkāršās nodevības dēļ. Taču Viņa Augstība asprātīgi nosprieda, ka tas, kas atlikts, nav zaudēts, un ieteica mani savam pēctecim. Ceru, ka mani mazie pakalpojumi varēs būt viņam noderīgi. Un es no visas sirds esmu viņam pateicīgs par šo izdevību iepazīties ar tik priekšzīmīgu džentlmeni, kāds esat jūs. Tātad uzskatot mani par cilvēku, kas vienmēr gatavs jums pakalpot.

—   Man pie jums tikai viens lūgums: iepazīstiniet mani ar hercogu, ar vienīgo personu, kuram man atļauts visu izstāstīt un kuram man jānodod barona de Valefa vēstules. Es tātad stingri ievērošu saņemtās instrukcijas un lūgšu jūs, kapteiņa kungs, iepazīstināt mani ar Viņa Ekselenci!

—   Šodien pat, — noteica Dibuā, kas laikam bija kaut ko nolēmis. — Pēc stundas, ja gribat, pēc aptuveni desmit minūtēm, ja tas ir nepieciešams.

—   Cik drīz vien iespējams.

—   Klausieties, es mazliet pārsteidzos, teikdams, ka iepazīstināšu jūs ar Viņa Ekselenci jau pēc stundas! Parīzē ne par ko nevar būt drošs. Varbūt viņam nav paziņots, ka esat ieradies, varbūt viņš jūs negaida, varbūt neatradīšu to mājās.

—   Saprotu, es pacietīšos.

—   Beidzot, varbūt es nevarēšu aizvest jūs pie viņa.

—   Kāpēc?

—   Kāpēc?

—   Nu, chcvalicr, var redzēt, ka jūs esat pirmoreiz Parīzē.

—   Ko jūs ar to gribat teikt?

—   Gribu teikt, ka Parīzē ir trīs dažādas, pavisam īpatnas policijas. Tās tomēr sadarbojas un apvienojas, kad ir jāvajā godīgi cilvēki, kas grib tikai gāzt to, kas pastāv, un tā vietā likt to, kas nepastāv. Šīs policijas ir: pirmkārt, reģenta policija, no kuras nav jābīstas; otrkārt, Voijē d'Ar- žansona policija — o, dažreiz viņš ir sliktā omā, kad viņam bēdīgi gājis pa Madlēnas di Trenēlas klosteri; treškārt, Dibuā policija. Ā, tā ir cita lieta. Dibuā kungs ir liels…

—    Liels nelietis! — Gastons pabeidza teikumu. — Jūs man nepateicāt nekā jauna, es to zinu.

Dibuā paklanījās un pasmaidīja savu fatālo pērtiķa smaidu.

—   Nu, un lai izvairītos no šīm trijām policijām? — jautāja Gastons.

—   Jābūt ļoti uzmanīgam, chevalierl

—    Pamāciet mani, kapteiņa kungs, jo jūs, kā liekas, labāk pazīstat šejienes apstākļus. Es, kā jau teicu, esmu provinciālis un nekas vairāk.

—    Nu, labi, vispirms mēs nedrīkstētu dzīvot vienā un tajā pašā viesnīcā.

—   Vai velns! — iesaucās Gastons, atcerēdamies, ka iedevis Helēnai savu adresi. — Tas man nepatīk. Zināmu iemeslu dēļ es gribētu palikt šeit.

—   To var nokārtot, chevalier; es apmetīšos citur. Ņemiet kādu no manām istabām: šo vai pirmā stāva istabu.

—   Es labāk ņemšu šo.

—   Jums taisnība, šī atrodas apakšstāvā, logs iziet uz ielu, slepenās durvis uz otru ielu. Nu, jums ir vērīga acs, un no jums iznāks lietaskoks.

—   Atgriezīsimies pie mūsu lietas, — sacīja chevalier.

—   Jā, pareizi. Ko es teicu?

—   Jūs teicāt, ka varbūt nevarēsit pats aizvest mani.

—   Jā, bet šādā gadījumā uzmanieties labi un sekojiet tikai tam cilvēkam, uz kuru var paļauties.

—   Sakiet man, pēc kā es varēšu spriest, ka viņš ir jūsu sūtīts.

—   Vispirms — viņam būs mana vēstule.

—   Es nepazīstu jūsu rokrakstu.

—   Taisnība, es jums iedošu paraugu.

Dibuā piesēdās pie galda un uzrakstīja sekojošās rindas:

„Monsieur chevalier

Uzticaties un ejiet līdzi tam cilvēkam, kas jums nodos šo zīmīti. Esmu uzdevis viņam ievest jūs mājā, kur jūs gaida hercogs Olivaress un kapteinis Lažonkjērs."

—   Redziet, ja kāds ieradīsies pie jums manā vārdā, viņš jums nodos apmēram tādu zīmīti ar manu rokrakstu, — sacīja Dibuā, pasniegdams viņam užrakstīto.

—   Vai ar to pietiks?

—    Nekādā gadījumā. Bez zīmītes ar manu rokrakstu viņš jums parādīs pusi zelta monētas, bet pie mājas durvīm, kurā viņš jūs ievedīs, jūs viņam uzprasīsit vēl trešo pazīšanās zīmi.

—   Un tā būs?..

—   Tā būs papīrs.

—   Labi, — noteica Gastons. — Tā piesargājoties, ne velns mūs nenotvers! Bet ko lai es tagad daru?

—   Tagad gaidiet. Vai neesat nodomājis šodien iziet?

—   Nē.

—   Nu, labi! Dzīvojiet mierīgi šajā viesnīcā, kur jums nekas netrūks. Parunāšu par jums ar saimnieku.

—   Pateicos.

—    Mīļais Šampāna kungs, — uzsauca Lažonkjērs Tapēnam, atvērdams durvis. — Te ir chevalier de Šanlē, kas ieņems manu istabu. Lūdzu jūs apieties ar viņu tāpat kā ar mani.

Tad, aizvērdams durvis, Dibuā pusbalsī piebilda:

—    Šis jauneklis nav ar zeltu atsverams, Tapēna kungs. Ne jūs, ne jūsu ļaudis nedrīkst ne uz mirkli izlaist viņu no acīm. Par to jūs atbildat ar savu galvu!

XVI

Viņa ekselence hercogs Olivaress

Pa to laiku Dibuā, aiziedams no chevalier, pabrīnījās — un tas viņam gadījās diezgan bieži — par liktenīgo nejaušību, kas vēlreiz ielika viņa rokās reģenta un Francijas likteņus. Iedams cauri kopīgajai zālei, viņš ieraudzīja Modro, kas sarunājās ar Tapēnu, un pamāja, lai tas viņam seko. Tas bija Modrais, kuram, kā lasītājs atcerēsies, bija uzdots aizvest īsto Lažonkjēru. Izgājis uz ielas, Dibuā painteresējās, kas noticis ar cie- nijamo kapteini. Pienācīgi sasiets un ar aizbāztu muti tas aizvests uz Ven- sānas torni, lai netraucētu valdības kombinācijas. Šai laikā ministri varēja lietot apbrīnojami ērtus preventīvās drošības līdzekļus.

Ticis skaidrībā par šo svarīgo jautājumu, Dibuā turpināja savu ceļu gluži domīgs. Bija padarīta tikai puse no darba, un tā bija visvieglākā. Nu vajadzēja pierunāt reģentu, lai tas ar visu sparu piedalās tādos pasākumos, kas tam derdzās: politiskajās lamatās.

Dibuā sāka noskaidrot, kur atrodas reģents un ko viņš dara.

Princis atradās savā kabinetā — ne oficiālajā, bet darba kabinetā, ne reģenta, bet mākslinieka kabinetā, kur tas beidza kādu gravīru ar ofortu, ko tam pagatavoja Humberts, viņa ķīmiķis. Tas pie blakus galdiņa bal- zamēja kādu ibisu, lietodams seno ēģiptiešu metodes, kuras viņš it kā esot atklājis. Tajā pašā laikā sekretārs lasīja princim korespodenci, kuras šifru zināja vienīgi reģents.

Piepeši durvis atdarījās — par lielu brīnumu reģentam, kuram šis kabinets bija tikpat kā paslēptuve — un šveicars skaļā balsī pieteica kapteini Lažonkjēru. Reģents pagriezās un noteica:

—   Lažonkjērs — kas tas tāds?

Humberts un sekretārs pārsteigti saskatījās, ka viņu svētnīcā ved iekšā svešu cilvēku.

Šajā brīdī durvju spraugā parādījās kāda smaila un iegarena galva. Pirmajā brīdī reģents nepazina Dibuā — tik labi tas bija pārģērbies. Bet, beidzot, viņu tomēr nodeva smailais deguns, kuram līdzīga nebija visā karaļvalstī.

Hercoga sejā izgaisa izbrīns, kas tur parādījās sākumā, bet tās vietā stājās nevaldāma jautrība.

—   Kā, tas esi tu, abat? — iesaucās Viņa Augstība, skaļi smiedamies. — Un ko nozīmē šī jaunā maskarāde!

—   Tas nozīmē, monseigneur, ka es no lapsas pārvēršos par lauvu. Un tagad, ķīmiķa kungs un sekretāra kungs, dariet man prieku: ejiet izbāzt savu putnu citur, bet jūs pabeidziet savu vēstuli citā vietā!

—   Kāpēc tā? — jautāja reģents.

—   Tāpēc, ka man jārunā ar Jūsu Augstību par kaut ko svarīgu.

—   Ej pie velna ar savu „kaut ko svarīgu"! Tu pienāksi pie manis rīt!

—   Monseigneur taču nespiedīs mani palikt šai nejaukajā tērpā līdz rītdienai. Tad jau man vajadzēs uz vietas nomirt. Fui, ar to es nekad nesamierināšos.

—    Iekārtojies kā gribi, esmu nolēmis atlikušo dienas daļu veltīt izpriecām.

—   Nu, labi, brīnišķīgi! Es arī jums lieku priekšā pārģērbties.

—   Man - pārģērbties! Ko tu ar to gribi teikt, Dibuā? — turpināja reģents, kas nodomāja, ka runa ir par kādu no viņa parastajām maskarādēm.

—   Nu, jums siekalas saskries mutē, Alēna kungs.

—   Runā, ko tu esi sarīkojis?

—   Vispirms aizsūtiet projām ķīmiķi un sekretāru!

—   Tu pastāvi uz to?

Pavisam noteikti.

—   Nu tad, ja tu tā vēlies…

Un reģents ar draudzīgu žestu atvadījās no ķīmiķa, bet pavēlēdams pamāja sekretāram. Abi izgāja.

—   Un tagad - ko tu gribi? — noprasīja reģents.

—   Gribu iepazīstināt jūs, monseigneur, ar kādu jaunu cilvēku, kurš ieradies no Bretaņas un kuru man sevišķi ieteica: jauks zēns.

—   Un kā viņu sauc?

—   Chevalier Gastons de Šanlē.

—    De Šanlē… — atkārtoja reģents, cenzdamies atcerēties. — Šis vārds man nav gluži nepazīstams.

Tiešām?

. — Jā, man liekas, ka esmu to kādreiz dzirdējis, bet vairs neatceros, kādos apstākļos. Un ko tavs protežē grib darīt Parīzē?

—   Monseigneur, negribu aizsteigties priekšā pārsteigumam, kas jūs gaida šai atklājumā. Viņš jums tūlīt pats pateiks, kāpēc viņš ir ieradies Parīzē.

—   Kā — man pašam?

—    Jā, tas ir — Viņa Ekselencei hercogam Olivaresam, kura vietā lūdzu jūs stāties. O, mans protežē ir ļoti uzmanīgs sazvērnieks, un tomēr es viņu notvēru — pateicoties manai policijai, tai pašai, monseigneur, kas jums sekoja Rambuijē — un tomēr es pārzinu visus lietas apstākļus.

Parīze viņš bija sūtīts pie kāda kapteiņa Lažonkjēra, kam to vajadzēja iepazīstināt ar Viņa Ekselenci hercogu Olivaresu. Tagad jūs saprotat, vai

ne?

— Es tev teikšu: itin nekā.

—   Nu, esmu bijis kapteinis Lažonkjērs, bet nevaru būt reizē kapteinis Lažonkjērs un Viņa Ekselence.

—   Un tu esi rezervējis šo lomu…

-- Jums, monseigneur.

—   Pateicos! Tātad tu gribi, lai es ar neīstu vārdu uzzinu…

—   Jūsu ienaidnieku noslēpumus, — pārtrauca Dibuā. — Nu, tas nu gan būtu liels noziegums, un cik dārgi tas jums maksātu — mainīt vārdu un apģērbu! It kā jūs ar šādiem līdzekļiem nebūtu jau uzzinājis dažu labu lietu, ne tikai noslēpumus! Neaizmirstiet taču, monseigneur, ka sava dēkainā rakstura dēļ, ar kādu jūs debesis apveltījušas, mūsu abu dzīve izvērtusies kaut kādā nepārtrauktā maskarādē. Velns lai parauj, mon- seigneurl Pēc tam, kad esat saucies par Alēna kungu un meistaru Žanu, jūs, man šķiet, bez traucējumiem varat saukties par hercogu Olivaresu.

—  Mans dārgais, es ļoti labprāt pārģērbtos, ja šis joks sagādātu man kaut kādu izklaidēšanos, bet…

—   Bet pārģērbties, lai nodrošinātu Francijai mieru, lai neļautu intrigantiem graut karaļvalsti, lai varbūt neļautu slepkavām jūs nodurt — jā, tā nav jūsu cienīga maskarāde! Es saprotu. Bet ja vajadzētu pavest mazo dzelzslietu tirgotāju no Jaunā tilta vai skaisto atraitni no Svētā Augustīna ielas — velns lai parauj, es nesaku nē! Tur būtu vērts papūlēties!

—   Galu galā, ja es, kā vienmēr, izpildītu šo tavu prasību, kas no tā iznāks?

—    Iznāks tas: jūs varbūt beidzot piekritīsit man, ka neesmu vējagrābslis, un atļausit man būt nomodā par jums, jo jūs pats par sevi negādājat.

—   Bet — reiz par visām reizēm — ja Šī lieta nebūs pūļu vērta, vai tu man vairs neuzbāzīsies?

—  Dodu savu godavārdu.

—   Abat, ja tev tas būtu vienalga — es labāk gribētu dzirdēt citu zvērestu.

—    Velns parāvis, monseigneur, ar jums grūti sarunāties! Ikviens apzvēr, kā vien varēdams.

—   Stāv rakstīts, ka šādam vīram goda nemaz nav.

—   Monseigneur, vai piekrīt?

—   Atkal šī garlaicība!

—   Nu, gan redzēsit, vai tā būs garlaicība!

—   Dievs, piedod man, bet man šķiet, ka tu, lai mani iebiedētu, rīko sazvērestības.

—  Tad tās ir labi noorganizētas. Jūs vienu tādu redzēsit.

—   Tu esi apmierināts?

—   Es atzīstu, ka tā ir ļoti patīkama.

—   Bet ja man nebūs bail — piesargies!

—   Monseigneur ir pārāk lielas prasības.

—   Tu man glaimo, tu neesi drošs par savu sazvērestību, Dibuā.

—    Nu, es jums apzvēru, monseigneur, ka izjutīsit zināmu satraukumu un būsit laimīgs, ka varat runāt ar Viņa Ekslences muti.

Un Dibuā, baidīdamies, ka reģents nemaina savu diezgan nedrošo lēmumu, paklanījās un izgāja no istabas.

Nebija pagājušas vēl ne piecas minūtesm, kopš viņš aizgāja, kad priekštelpā iesteidzās kāds kurjers un nodeva pāžam vēstuli. Šis pāžs atlaida kurjeru un tūlīt iegāja pie reģenta. Tas uzmeta skatienu rokrakstam un pārsteigts sakustējās.

—   Deroša kundze, — viņš noteica. — Tātad jaunas ziņas.

Un, strauji salauzdams zīmogu, viņš izlasīja sekojošo:

„Monseigneur,

Man liekas, ka jaunā dāma, kuru jūs man uzticējāt, šeit ir apdraudēta."

—   Oho! — iesaucās reģents.

Tad viņš turpināja lasīt:

„Dzīve pilsētā, no kā Jūsu Augstība baidījās, nozīmē viņai simtreiz vairāk nekā noslēgtība, un man nav spēka aizstāvēt personu, kuru Jūsu Augstība man uzticēja, tā, kā es to vēlētos, pareizāk sakot, kā tas būtu vajadzīgs."

—   Nu! — norūca reģents. — Man šķiet, ka lieta sarežģījas.

„Kāds jauneklis, kas jau vakar, īsi pirms Jūsu ierašanās, atrakstīja Helēnas jaunkundzei vēstuli, šorīt ieradās paviljonā. Es viņu gribēju izraidīt, bet jaunkundze tik stingri pavēlēja man paklausīt un iet projām, ka šajā kvēlajā skatienā, šajā karalienes žestā es ievēroju — neņemiet ļaunā, Jūsu Karaliskā Augstība — pavēlētājas rasi."

—  Jā, jā, — reģents negribot pasmaidīja. — Tā taču ir mana meita!

Tad viņš piebilda:

—    Kas var būt šis jauneklis? Kāds frants, kas būs redzējis viņu klosterī. Ja šī trakā Deroša kundze man vēl pateiktu viņa vārdu!

Un viņš lasīja tālāk:

„Man šķiet, monseigneur, ka šis jaunais cilvēks un jaunkundze jau ir tikušies. Es uzdrošinājos noklausīties viņu sarunu un, lai gan starp mums atradās divas durvis, es tajā brīdī, kad viņš pacēla balsi, varēju sadzirdēt vārdus: "Redzēt jūs tāpat kā līdz šim.".

Kaut Jūsu Karaliskā Augstība būtu tik laipns, ka glābtu mani no reālām briesmām, jo es nespēju viņu vairs uzraudzīt. Es izlūdzos arī noteiktu rīkojumu, pat rakstītā veidā, aiz kura es varētu patverties jaunkundzes dusmu brīžos."

—   Velns parāvis! — iesaucās reģents. — Tas sarežģī situāciju — jau mīla! Bet nē — tas nevar būt! Viņa ir uzaudzināta tik stingri, tādā no- slēgtībāj varbūt vienīgajā Francijas klosterī, kurā nekad neiekļūst vīrieši, provincē, kur valdot tik tīri tikumi! Nē, tā ir kaut kāda dēka, ko šī Deroša kundze nesaprot. Viņa pieradusi pie galma valšķībām, un manu pārējo meitu draiskulība viņu par daudz satraukusi. Bet palūkosim, ko viņa vēl man raksta?

„P.S. Es nupat ievācu informāciju viesnīcā "Karaliskais tīģeris". Jauneklis ieradies vakar, pulkstens septiņos vakarā, tātad trīsceturtdaļstundas pirms jaunkundzes. Viņš jājis pa Bretaņas ceļu — to pašu, pa kuru brauca jaunkundze. Viņš ceļo ar de Livrī vārdu."

—   Oho, tas jau ir bīstamāk! — sacīja reģents. — Tas jau ir iepriekš izdomāts plāns. Pie joda! Dibuā gardi smiesies, kad izstāstīšu viņam šos apstākļus. Kā viņš izzobos manas disertācijas par to jaunavu nevainību, kas dzīvo tālu projām no Versaļas un Parīzes! Cerēsim tomēr, ka ar visu savu policiju šis vīrs nekā nedabūs zināt… Hallo, pāž!

Ienāca pāžs, kas bija nodevis vēstuli.

Hercogs steigā uzrakstīja dažas rindas.

—   Kurjers, kas ieradies no Rambuijē? — viņš jautāja.

—   Gaida atbildi, monseigneur, — paskaidroja jauneklis.

—   Labi, nododiet viņam šo vēstuli, un lai viņš tūlīt dodas projām! Ejiet!

Pēc brīža pagalmā atskanēja kurjera zirga pakavu skaļie klaudzieni.

Bet Dibuā, kas veica priekšdarbus, lai Gastons un viltus ekselence varētu satikties, in pelto sprieda tā:

„Manās rokās ir pats reģents un viņa meita. Jaunās personas intrigai vai nu nebūs nekādu seku, vai tā nav nopietni ņemama. Ja tai nebūs seku, es to salauzīšu, pārspīlējot tās nozīmi. Ja tā ir nopietna, būšu ieguvis hercoga atzinību, ka esmu to atklājis. Tikai nevajag dot divus sitienus reizē: Bis re petita placent. Labi — jau atkal citāts! Ak, skolmeistar, nekad tu nevarēsi no tā atradināties! Tātad glābsim vispirms hercogu, viņa meitu pēc tam, un saņemsim divus atalgojumus. Pag, vai tā būs labi? Hercogu vispirms. Jā — neviens necietīs no tā, ka jaunai meitenei paslīdēs kāja. Bet ja nomirst vīrs, visa karaļvalsts iet bojā. Sāksim ar hercogu."

Tā nolēmis, Dibuā aizsūtīja visātrāko kurjeru pie Montarāna kunga Nantē.

Mēs jau teicām, ka Montarāna kungs kādreiz bija Bretaņas gubernators.

Bet Gastons bija nolēmis rīkoties tā.

Viņam bija kauns, ka jāsadarbojas ar tādu cilvēku kā Lažonkjērs un ka viņš pakļauts šādam nelietim. Viņš priecājās, ka turpmāk viņam būs darīšana ar cienījamā pasākuma vadītāju. Ja arī tur viņš sadursies ar tādu pat zemiskumu un korupciju, viņš atgriezīsies Nantē, izstāstīs saviem draugiem, ko redzējis, un jautās, kas viņam būtu jādara.

Par Helēnu viņš nešaubījās. Viņš pazina šā bērna nevaldāmo drosmi, mīlu un uzticību. Viņš zināja, ka viņa drīzāk mirs nekā darīs kaut ko tādu, pat pret savu gribu, lai sava vismīļākā drauga priekšā vajadzētu nosarkt. Ar prieku viņš vēroja, ka laime sakarā ar atrasto tēvu nav mazinājusi viņas uzticīgo mīlu un ka pašreizējā bagātībā viņa nav aizmirsusi pagātni. Bet arī bažas sakarā ar šo noslēpumaino tēvu viņam nedeva vairs mieru, kopš viņš bija šķiries no Helēnas. Tiešām, kurš karalis gan nebūtu atzinis par savu šādu meitu?! Bet varbūt šķēršļus radīja kaut kas tāds, no kā jākaunas?

Gastons rūpīgi apģērbās. Ir izpriecas koķetērija un briesmu koķetērija. Viņš izdaiļoja savu tā jau svaigo un graciozo jaunību ar visu to, ar ko tā laika izdevīgie tērpi varēja padarīt pievilcīgu šo vīrišķīgo seju ar skaistajiem melnajiem matiem. Zem zīda zeķēm bija jaušamas viņa tievās un nervozās kājas; pleci un krūtis brīvi kustējās zem samta tērpa; balta spalva, pielaikota cepures formai, nokarājās uz viņa pleca. Pavēries spogulī, Gastons uzsmaidīja pats sev un atzina, ka viņš izskatās pēc ļoti glīta sazvērnieka.

Savukārt reģents, paklausīdams Dibuā padomam, apvilka melnu samta tērpu un ieslēpa kuplā mežģīņu kravatē pusi savas sejas, ko jauneklis būtu varējis pazīt pēc daudzajiem tajā laikā izplatītiem attēliem. Viņiem vajadzēja satikties kādā mazā mājiņā Senžermēnas priekšpilsētā, kuru apdzīvoja viena no viņa mīļākajām; bet to uzaicināja izvākties no turienes. Starp divām dzīvokļa daļām atradās izolēts paviljons, pilnīgi noslēgts gaismai un apsists ar smagām tapetēm. Šeit pulkstens piecos, tumsai iestājoties, ieradās reģents — slēgtā karietē, kas izbrauca pa Palērojāla pakaļējiem vārtiem.

XVII

Monseigneur, mēs esam bretoņi

Gastons palika apakšstāva istabā un ģērbās, kā mēs jau teicām, bet Tapēns joprojām mācījās jauno amatu. Tāpēc arī pret vakaru viņš prata nomērīt pusstopu tikpat labi kā viņa priekštecis, un pat vēl labāk, jo viņš saprata, ka atlīdzībā, ko maksās Burgijonam, ierēķinās arī izšķiesto mantu. Tātad, jo mazāk mantas būs izšķērdēts, jo lielāku peļņu gūs viņš, Tapēns. Tāpēc šārīta apmeklētājus viņš vakarā apkalpoja ļoti slikti, un tie aizgāja visai neapmierināti.

Lai galīgi noskaidrotu kapteiņa Lažonkjēra raksturu, Gastons apģērbies pārbaudīja viņa bibliotēku. Tur atradās trejādas grāmatas. Starp šīm beidzamajām pavisam dīvainā iesējumā atradās grāmata: «Kādam jābūt īstam seržantam-majoram", kas likās ārkārtīgi bieži lasīta. Tad vēl kapteiņa piezīmes — protams, piezīmes par viņa izdevumiem. Tajās bija manāma rotas seržanta kārtība.

Kāda sīkmanība! Viņš nosprieda, ka tā ir maska Fiesko stilā, lai slēptu sazvērnieka seju.

Kamēr Gastons savā nodabā novērtēja šo bibliotēkas inventāru, Tapēns pieteica un ieveda istabā kādu cilvēku un tūlīt atstāja to vienu ar chevalier.

Līdz ko durvis aizvērās, vīrs piegāja pie Gastona un paziņoja, ka kapteinis Lažonkjērs, nevarēdams ierasties pats, atsūtījis viņu savā vietā. Gastons prasīja pierādījumus, ka viņš tiešām sūtīts. Nepazīstamais vispirms izvilka kapteiņa vēstuli ar gluži tādu pat tekstu un rokrakstu kā paraugā, kas Gastonam jau bija. Pēc tam parādīja pusi zelta monētas. Gastons pārliecinājās, ka tas ir gaidītais sūtnis, un nekavējoties sekoja tam.

Abi iekāpa cieši noslēgtā karietē, par ko nebija jābrīnās, ņemot vērā brauciena raksturu. Gastons redzēja, ka brauc pa Jauno tiltu pāri upei un lejup pa piekrasti. Bet Bakā ielā viņš vairs neredzēja nekā, jo pēc brīža pajūgs apstājās kādā pagalmā iepretim paviljonam. Tad, Gastonam nemaz neprasot, viņa ceļabiedrs izņēma no kabatas salocītu papīru, uz kura bija uzraktīts chevalier vārds. Ja pat jauneklim būtu vēl saglabājušās zināmas šaubas, tagad tās izgaistu.

Atvērās durtiņas, Gastons un viņa ceļabiedrs izkāpa, devās augšup pa kādas piebrauktuves četrām kāpnēm un nokļuva plašā gaitenī, kas vijās apkārt paviljona vienīgajai istabai, Gastons pagriezās, lai saskatītu savu pavadoni, bet tas jau bija pazudis.

Chevalier bija palicis viens.

Sirds viņam neganti pukstēja. Šoreiz viņš nerunās ar vulgāru cilvēku. Tas nebūs vairs rupjš ierocis, kas laists darbā. Viņš redzēs sazvērestības smadzenes, sacelšanās ideju, kas pieņēmusi cilvēka izskatu. Viņš runās ar kāda karaļa pārstāvi, viņš — Francijas pārstāvis. Viņš runās tieši ar

Spāniju un piedāvās svešiniekam kopīgu karu pret savu tēviju. Viņš spēlēja uz pusi karaļvalsts ar kādu citu karaļvalsti.

Apakšā atskanēja zvans. Gastons nodrebēja un pavērās spogulī: viņš bija bāls. Viņš atspiedās pret sienu, jo ceļi viņam ļodzījās. Šai brīdī viņa galvā jaucās tūkstoš domu, kas tam agrāk nekad nebija beigušās. Atvērās durvis, un Gastons ieraudzīja kādu vīru, kurā tas pazina Lažonkjēru.

—   Arī tas vēl! — viņš nomurmināja.

Kapteinim bija vērīga acs, bet viņš tomēr likās neredzam mākoni, kas aptumšoja chevalier seju.

—   Nāciet, chevalier, mūs gaida! — viņš sacīja.

Tad Gastons, sava pasākuma svaiguma iedrošināts, diezgan stingriem soļiem devās uz priekšu pa grīdsegu, kas klusināja viņa soļus. Viņam likās, ka viņš ir ēna, kas sastopas ar otru ēnu.

Tiešām, kāds vīrs, mēms un nekustīgs, ar muguru pret durvīm, sēdēja, pareizāk sakot, bija iegrimis lielā atzveltnes krēslā. Varēja saskatīt tikai viņa sakrustotās kājas. Vienīgā svece, kas bija novietota uz galda sārtā svečturī, un pārklāta ar abažūru, apgaismoja tikai viņa ķermeņa apakšējo daļu. Galva un pleci palika pustumsā.

Gastons atzina, ka viņam ir godīgi vaibsti un aristokrāta seja. Tas bija džentlmenis, kas grozījās dižciltīgā sabiedrībā, un Gastons tūlīt saprata, ka šis nav kapteinis Lažonkjērs. Mute bija labsirdīga, lielās acis raudzījās droši un cieši, kā karaļu un plēsīgo putnu acis. Šajā pierē viņš lasīja cēlas domas, lielu apdomību un zināmu stingrību smalkajā sejas apakšdaļā. Un visu to varēja saskatīt tumsā, kaut viņam ap zodu bija mežģīņu kravate.

„Vismaz tas ir ērglis," viņš nodomāja. „Tas otrs bija tikai kovārnis, labākajā gadījumā vanags."

Kapteinis Lažonkjērs godbijīgi stāvēja kājās, cenzdamies izturēties kareiviski. Gastons klusēdams paklanījās nepazīstamajam. Tas kādu laiciņu vēroja Gastonu ar tādu pat uzmanību, ar kādu Gastons vēroja nepazīstamo. Tad tas piecēlās, cienīgi atņēma sveicienu, pamādams ar galvu, un pagrieza muguru pret kamīnu.

—    Šis kungs ir tā pati persona, par kuru man bija gods runāt ar Jūsu Ekselenci, — sacīja Lažonkjērs, — chevalier Gastons de Šanlē.

Nepazīstamais atkal viegli palocījās, bet nekā neatbildēja.

—   Velns lai parauj, ja jūs ar viņu nerunāsit, viņš nekā neatbildēs, — klusi iečukstēja viņam Dibuā.

—   Jūs esat ieradies no Bretaņas, man šķiet? — dzestri iejautājās hercogs.

—   Jā, monseigneur. Bet piedodiet, Jūsu Ekselence: kapteinis Lažonkjērs pateica jums manu vārdu, bet es vēl nezinu jūsējo. Atvainojiet par manu nepieklājību, monseigneur, bet es nerunāju savā vārdā — mani sūta mana zeme.

—   Jums taisnība, — žigli noteica Lažonkjērs un izņēma no portfeļa, kas bija novietots uz galda, kādu papīru. Uz tā bija redzams plašs paraksts ar Spānijas karaļa zīmogu. — Lūk, te ir šis vārds.

—   Hercogs Olivaress, — izlasīja Gastons.

Tad pagriezās pret to, ar kuru viņu iepazīstināja, un godbijīgi paklanījās. Bet viņš nepamanīja vieglo sārtumu, kas pārklāja nepazīstamā vaigus.

—    Un tagad, cienītais monsieur, jūs vairs nešaubīsities un runāsit, vai ne? — sacīja nepazīstamais.

—   Es domāju, ka man vispirms būs jāklausās, — atbildēja Gastons, vēl joprojām izturēdamies rezervēti.

—   Taisnība, tomēr mēs sāksim sarunu, un neaizmirstiet: sarunā ikviens runā pēc kārtas.

—   Monseigneur, Jūsu Ekselence mani ļoti pagodina, es pierādīšu, ka uzticos jums.

—   Es klausos.

—   Monseigneur, Bretaņas kārtu sapulce…

—   Bretaņas neapmierinātie, — smaidīdams pārtrauca reģents, lai gan Dibuā drausmīgi saviebās.

—    Neapmierināto ir tik daudz, ka viņi jāuzskata par šā apgabala pārstāvjiem, — atbildēja Gastons. — Es tomēr lietošu Jūsu Ekselences apzīmējumu. Bretaņas neapmierinātie iedzīvotāji sūtījuši mani pie jums, monseigneur, lai uzzinātu Spānijas nodomus šajā jautājumā.

—   Uzzināsim vispirms Bretaņas nodomus, — sacīja reģents.

—   Monseigneur, Spānija var paļauties uz mums. Mēs tai esam devuši savu godavārdu, un bretoņu lojalitāte jau kļuvusi par parunu.

—   Bet ko jūs solāt Spānijai?

—   Visiem spēkiem atbalstīt franču aristokrātijas centienus.

—   Bet vai jūs pats neesat francūzis?

—    Monseigneur, mēs esam bretoņi. Bretaņa, kas ar līgumu pievienota Francijai, jāuzskata par atšķirtu no tās kopš tā brīža, kad Francija vairs neievēro tiesības, kas Bretaņai paredzētas šajā līgumā.

—   Jā, es zinu, šo veco stāstu par Bretaņas Annas līgumu. Šis līgums parakstīts stipri sen, cienītais monsieur.

Viltus Lažonkjērs ar visu spēku iegrūda reģentam sānos.

—   Ko. tas nozīmē? Ikviens no mums zina to no galvas! — iesaucās Gastons.

XVIII

Andrē kungs

—   Jūs teicāt, ka Bretaņas aristokrātija ir gatava visiem spēkiem atbalstīt franču aristokrātiju. Bet ko grib franču aristokrātija?

—   Viņa Majestātes nāves gadījumā nosēdināt Francijas tronī Spānijas karali kā vienīgo Ludviķa XIV mantinieku.

—    Labi! Ļoti labi! — sacīja Lažonkjērs, dziļi iebāzdams savus pirkstus raga tabakdozē un ar redzamu labpatiku iešņaukdams tabaku.

—   Bet jūs runājat par visām šīm lielām tā, it kā karalis būtu miris. Bet viņš nav miris, — turpināja reģents.

—    Princis, Burgoņas hercogs, Burgoņas hercogiene un viņas bērni pazuda diezgan nožēlojamā kārtā.

Reģents dusmās nobālēja. Dibuā sāka klepot.

—   Tātad jūs cerat uz karaļa nāvi? — jautāja hercogs.

—   Vispār jā, monseigneur, — atbildēja chevalier.

—   Un ar to arī izskaidrojamas Spānijas karaļa cerības nosēsties Francijas tronī, lai gan viņš no savām tiesībām atteicies, vai ne? Bet starp cilvēkiem, kas balsta pavaldonību, viņš radīs zināmu opozīciju saviem projektiem.

Viltus spānietis negribot uzsvēra šos vārdus.

—  Mēs esam paredzējuši šādu gadījumu, monseigneur, — atbildēja chevalier.

—  Ahā! — noteica Dibuā. — Šāds gadījums ir paredzēts. Ļoti labi! Es jums teicu, monseigneur, ka mūsu bretoņi ir vērtīgi cilvēki. Turpiniet, cienītais kungs!

Neievērojot Dibuā mundro pamudinājumu, Gastons klusēja.

—   Nu, jūs redzat, es klausos, — sacīja hercogs, kura ziņkāre, pret viņa gribu, bija iekairināta.

—  Tas nav mans noslēpums, monseigneur, — atbildēja Šanlē.

—  Tātad jūsu vadoņi man neuzticas.

—  Gluži otrādi, monseigneur, bet viņi uzticas vienīgi jums.

—   Es jūs saprotu, bet kapteinis ir mūsu draugs, un es galvoju par viņu tāpat kā par sevi.

—   Man atļauts runāt vaļsirdīgi tikai ar jums.

—   Bet es jau jums teicu, ka galvoju par kapteini.

—   Tādā gadījumā esmu pateicis monseigneur visu, kas man bija sakāms, — noteica Gastons un paklanījās.

—   Jūs dzirdat, kapteini? Tātad atstājiet mūs vienus! — sacīja reģents.

—  Jā, monseigneur, bet iekams aizeju, gribētu jums pateikt dažus vārdus, — atbildēja Dibuā.

Gastons smalkjūtīgi atkāpās dažus soļus.

—   Monseigneur, — čukstēja Dibuā. — Pamudiniet viņu, velns lai parauj, izraujiet viņam no iekšām visu šo afēru, nekad jums negadīsies vairs šāda izdevība. Nu, ko jūs sakāt par savu bretoni? Viņš ir patīkams, vai ne?

—  Jauks zēns! Izskatās pēc īsta džentlmeņa, stingras un gudras acis, glezna galva.

—  Jo patīkamāk būs to nocirst, — norūca Dibuā, degunu kasīdams.

—  Ko tu saki?

—  Neko, monseigneur. Esmu gluži tādos pat uzskatos kā jūs. Šanlē kungs, cienu jūs, un uz redzēšanos! Cits dusmotos par to, ka negribējāt runāt Viņa klātbūtnē, bet es neesmu lepns. Kaut tikai lieta beigtos tā, kā es vēlos, līdzekļi man vienaldzīgi.

Šanlē viegli paklanījās.

—   Vai zināt, tā vien liekas, ka es neizskatos pēc karavīra! — sacīja Dibuā. — Sasodītais deguns, tas man kaitē! Bet nekas, galva ir laba.

Kad Dibuā bija aizvēris durvis, reģents sacīja:

—   Nu, mēs esam vieni, un es klausos.

—   Monseigneur, jūs esat ļoti laipns.

—   Runājiet! — mudināja reģents, tad smaidīdams piebilda: — Jums jāsaprot mana nepacietība, vai ne?

—   Jā, monseigneur, jo Jūsu Ekselence, bez šaubām, brīnās, ka nav vēl saņemta zināmā vēstule no Spānijas, kuru jums vajadzēja nosūtīt kardinālam Olokroni.

—   Pareizi, — atbildēja reģents, pūlēdamies melot, bet situācija viņu aizrāva.

—    Izskaidrošu jums šo nokavējumu, monseigneur. Kurjers, kam vajadzēja atvest šo vēstuli, saslima un nav atstājis Madridi. Tad piedāvājās barons de Valefs, mans draugs, kas nejauši gadījās Spānijā. Dažas dienas viņi šaubījās. Beidzot, zinādami, ka tas ir jau Selamāra sazvērestībā pārbaudīts vīrs, viņam uzticēja vēstuli.

—   Tiešām, barons de Valefs diezgan veikli izkļuva no Dibuā aģentu nagiem, — sacīja reģents. — Vai jūs zināt, viņam bijusi liela drosme — mēģināt atkal atsākt pa pusei zaudēto lielu! Man zināms, ka pēc tam, kad Mēna kundze un princis Selamārs bija arestēts, Rišeljē, Palinjaka, Malezjē kungi, Lonepa jaunkundze un Brigo ievietoti Bastīlijā, bet šis nožēlojamo Granžs-šausels Svētās Margrietas salā — reģents nodomāja, ka visam beigas.

—   Jūs redzat, ka viņš ir maldījies, monseigneur.

—   Bet vai tad jūsu Bretaņas sazvērnieki nemaz nebaidās, ka, tagad saceļoties, Parīzes sazvērniekiem nocirtīs galvas, jo Parīzi reģents tur savās rokās.

—   Gluži otrādi, monseigneur, viņi cer tos glābt, vai arī viņi uzskatīs par savu godu mirt kopā ar viņiem.

—   Kā — glābt viņu!?

—    Lūdzu, atgriezīsimies pie vēstules, monseigneur! Man vispirms tā jānodod Jūsu Ekselencei. Lūdzu.

—   Pareizi.

Reģents paņēma vēstuli, bet tai brīdī, kad gribēja to atplēst, ieraudzīja, ka tā adresēta Viņa Ekselencei hercogam Olivaresam, un nolika to neatplēstu uz galda.

Dīvaini! Šis pats cilvēks dažreiz atplēsa divsimt izspiegotu vēstuļu dienā. Taisnība, viņš to darīja kopā ar Toreju un Dibuā, bet ne ar chevalier de Šanlē.

—   Monseigneur… — ierunājās Šanlē, nesaprazdams hercoga vilcināšanos.

—   Jūs, bez šaubām, zināt šīs vēstulēs saturu? — jautāja reģents.

—   Varbūt ne vārdu pa vārdam, monseigneur, bet zinu, vismaz, kas nospriests.

—    Nu, stāstiet! Labprāt gribētu dzirdēt, ciktāl jums zināmi spāņu valdības noslēpumi.

—    Tiklīdz reģents būs nobīdīts no ceļa, — iesāka Gastons, neredzēdams, ka pēc šiem vārdiem viņa sarunu biedrs viegli notrīsēja, — viņa vietā pagaidām iecels hercogu Mēnu. Hercogs Mēns tūlīt lauzīs četru valstu nolīgumu, ko parakstījis šis nožēlojamais Dibuā.

—    Ai, man tiešām žēl, ka šeit vairs nav kapteiņa Lažonkjēra, — pārtrauca viņu reģents. — Viņam būtu prieks dzirdēt jūs runājam. Turpiniet, cienītais monsieur, turpiniet!

—    Pretendentu ar floti izsēdinās Anglijas krastā. Prūsiju, Zviedriju un Krieviju sanaidos ar Holandi. Impērija izmantos šo cīņu, lai atgūtu Neapoli un Sicīliju, uz kurām tai ir tiesības. Toskānas lielhercogisti, kas, Mediči dzimtai beidzoties, var palikt bez valdnieka, piešķirs Spānijas karaļa otrajam dēlam. Sardīniju atdos Savojas hercogam, Komačio — pāvestam. Francija kļūs par lielās Dienvidu savienības dvēseli cīņā pret Ziemeļiem, un kad Viņa Majestāte Ludviķis XV nomirs, Filipu V kronēs par puspasaules karali.

—  Jā, es to visu zinu, — sacīja reģents. — Tas ir atjaunots Selamāra sazvēretsības plāns. Bet jūsu runas sākumā bija kāds teikums, ko es lāgā nesapratu.

—  Kas tas ir par teikumu, monseigneur?

—  Jūs teicāt: «Reģents būs nobīdīts no ceļa…" Kā to izdarīs?

—   Vecais plāns, kā jums zināms, bija nolaupīt un aizvest viņu uz Saragosas cietumu vai Toledo cietoksni.

—  Jā, bet hercoga modrība izjauca šo plānu.

—   Tas bija nerealizējams plāns. Tūkstoš šķēršļu traucēja hercoga pārvešanu uz Toledo vai Saragosu. Sakiet, kā šādu gūstekni varētu izvest cauri visai plašajai Francijai?

—   Tas bija grūti, — piekrita hercogs. — Tāpēc arī es ne par ko nevarēju izprast šādu projektu. Priecājos, ka tas ir mazliet pārveidots.

—  Monseigneur, sargus var piekukuļot, no cietumiem un cietokšņiem izbēgt. Tad viņš atgriezīsies Francijā, atgūs zaudēto varu un liks sacirst gabalos tos, kas viņu nolaupījuši. Filipam V un Alberoni nav no kā baidīties. Viņa ekselnece hercogs Olivaress dosies pāri robežai un nebūs notverams. Un kamēr puse sazvērnieku izbēgs no reģenta varas, otra puse samaksās par visu.

—   Un tomēr…

—   Monseigneur, mēs redzējām, kas notika beidzamajā sazvērestībā, jūs pats to nupat pateicāt: Rišeljē, Polinjaks, Malezjē, Lavāls, Brigo un Lonē jaunkundze vēl ir Bastīlijā.

—  Jūs runājat ļoti loģiski, — atbildēja hercogs.

—  Turpretim, atbrīvojies no reģenta…

—  Jā, viņš nevarēs atgriezties. Var izbēgt no cietuma un cietokšņa, bet nevar izkāpt no kapa. To jūs gribējāt teikt, vai ne?

—  Jā, monseigneur, — apstiprināja Gastons ar vieglām trīsām balsī.

—   Nu, es saprotu jūsu sūtības mērķi: jūs esat ieradies Parīzē, lai nobīdītu reģentu no ceļa?

—  Jā, monseigneur.

—  Nogalinot viņu?

—  Jā, monseigneur.

—   Un jūs, jūs pats piedāvājāt sevi šai asiņainajai misijai? — turpināja reģents, ar savām dziļajām acīm vērdamies jauneklī.

—  Nē, monseigneur, nekad es pats nebūtu izvēlējies slepkavas lomu.

—  Bet kas tad jums spieda spēlēt šo lomu?

—   Liktenis, monseigneur.

—   Paskaidrojiet tuvāk!

—  Mēs nodibinājām piecu vīru komiteju, kas pievienota bretoņu līgai un ir lielās apvienības sastāvdaļa. Mēs vienojamies, ka visu mūsu darbību izlems vairākums.

—  Saprotu: vairākums nolēma nogalināt reģentu.

—  Tā ir, monseigneur, četri bija par slepkavību, viens vienīgs bija pret.

—   Un kas bija pret? — jautāja hercogs.

—  Kaut arī man būtu jāzaudē Jūsu Ekselences uzticība, — tas biju

es.

—  Bet kā tad jūs apņēmāties izpildīt tādu lēmumu, kam pats nepiekrītat?

—   Mēs nolēmām, ka loze izšķirs, kuram jānogalina reģents.

—   Un loze?..

—   Krita man, monseigneur.

—   Kāpēc jūs neatteicāties no šā pienākuma?

—  Balsošana bija aizklāta, neviens nezināja, kā es esmu balsojis. Mani būtu noturējuši par gļēvuli.

—   Un jūs ieradāties Parīzē?..

—   …Nolūkā, kas man uzspiests.

—   Cerēdami uz mani?..

—   Kā uz reģenta ienaidnieku, lai jūs palīdzētu man īstenot pasākumu, kas ne tikai dziļi skar Spānijas intereses, bet arī glābs mūsu draugus Bastīlijā.

—  Vai tad viņiem draud tik lielas briesmas?

—   Viņi atrodas nāves ēnā. Reģentam ir pierādījumi, un par Rišeljē viņš izteicies: ja tam būtu četras galvas, viņš prastu tās nocirst.

—  To viņš teica dusmu brīdī.

—  Kā, monseigneur, jūs aizstāvat hercogu? Jūs drebat, kad cilvēks ziedo sevi, lai glābtu ne tikai savus biedrus, bet arī divas karaļvalstis? Jūs vilcināties pieņemt šo ziedojumu?

—  Un ja jums šis pasākums neizdosies?

—   Katrai lietai ir sava labā un ļaunā puse, monseigneur! Kad negūst laimi būt par savas zemes glābēju, paliek gods, ka esi bijis savas idejas moceklis.

—   Bet ievērojiet: atvieglojot jums iespēju piekļūt reģentam, es kļūstu par jūsu līdzdalībnieku.

—   Un tas jūs biedē, monseigneurl

—   Bez šaubām, jo arestējot jūs…

—   Nu, arestējot mani?!..

—   Var ar spidzināšanu izvilināt to vārdus…

Gastons pārtrauca princi ar visnicīgāko žestu un smaidu.

—   Jūs esat ārzemnieks, monseigneur, jūs esat spānietis, tāpēc nevarat zināt, kas ir franču muižnieks. Es piedodu jūsu apvainojumu.

—   Tātad var paļauties uz jūsu klusēšanu?

—    Ponkaleks, Kuediks, Taluets un Monluī vienu vienīgu brīdi apšaubīja, bet pēc tam apvienojās.

—   Labi, apsolu jums nopietni pārdomāt to, ko jūs man nupat teicāt. Bet tomēr, jūsu vietā…

—   Manā vietā?

—   Es atteiktos no šā pasākuma.

—   Atzīstos: es ļoti vēlētos, kaut nebūtu ar to nemaz saistījies, monseigneur. Jo, kopš esmu to apņēmies, manā dzīvē notikušas lielas pārmaiņas. Bet esmu sācis, un man tas jāpabeidz.

—   Pat ja es atteiktos jums palīdzēt?

—   Bretoņu komiteja paredzējusi arī šādu gadījumu, — Gastons smaidīdams sacīja.

—  Tā nolēmusi?..

—   Iztikt bez jums.

—   Tātad jūsu lēmums?..

•— Ir negrozāms, monseigneur…

—  Pateicu jums to, ko man vajadzēja pateikt, — sacīja reģents. — Ja nu katrā ziņā gribat, turpiniet vien savu pasākumu.

—   Monseigneur, jūs, kā liekas, gribat atteikties!

—   Vai jums vēl ir kaut kas sakāms?

—   Šodien ne, bet- rīt, parīt…

—    Vai kapteinis nav jūsu starpnieks? Ja liksit viņam pieteikt sevi, es jūs pieņemšu, kad vien gribēsit.

—    Monseigneur, — iesāka Gastons stingrā tonī, kas brīnišķīgi saskanēja ar viņa dižciltīgo un cēlo ārieni, — runāsim vaļsirdīgi: iztiksim bez tamlīdzīgiem starpniekiem. Jūsu Ekselence un es, lai cik atšķirīgi stāvokļa un nopelnu ziņā, esam līdzīgi vismaz ešafota priekšā, kas mums draud. Šai ziņā esmu pat izdevīgākā stāvoklī, jo skaidrs, ka man draud lielākas briesmas nekā jums. Un tomēr, tagad jūs, monseigneur, esat tāds pat sazvērnieks kā chevalier de Šanlē, ar to starpību, ka jums kā priekšniekam ir tiesības redzēt nokrītam manu galvu pirms savējās. Tādēļ lai man būtu atļauts izturēties pret Jūsu Ekselenci kā līdzīgam pret līdzīgu un tikties ar jums, kad vien būsit man vajadzīgs.

Reģents brīdi padomāja, tad sacīja:

—   Ļoti labi! Šai mājā es nedzīvoju. Jūs saprotat, ka es nepieņemu daudz apmeklētāju, kopš karš kļuvis neizbēgams. Mans stāvoklis Francijā ir nedrošs un delikāts. Selamārs ieslodzīts Bluā. Esmu tikai kaut kas līdzīgs konsulam, kas derīgs savu tautiešu atbalstīšanai un derīgs arī kā ķīlnieks. Tātad nekad nevarēšu būt pārāk piesardzīgs.

Reģents meloja ar pūlēm, katram savam teikumam viņš meklēja beigas.

—  Rakstiet tātad: pastā, uz pieprasījumu, Andrē kungam. Jūs minēsit stundu, kurā gribat ar mani runāt, un es ieradīšos šeit.

—   Pastā? — pabrīnījās Gastons.

—   Jā, jūs saprotat, tas nozīmē triju stundu nokavēšanos, ne vairāk. Ik rītu kāds mans cilvēks pārliecināsies, vai no jums nav pienākusi vēstule, un atnesīs man to, ja tāda būs. Pēc trim stundām jūs ieradīsities šeit, un viss būs kārtībā.

—   Jūsu Ekselencei ir viegli runāt, — smiedamies sacīja Gastons. — Bet es pat nezinu, kur atrodos, nezinu ne ielas nosaukumu, ne mājas numuru. Ierados tumsā, kā lai atrodu ceļu šurp? Monseigneur, darīsim labāk tā: jūs man prasījāt dažas stundas pārdomām. Pārdomājiet līdz rītam, bet rīt, pulkstens vienpadsmitos, atsūtiet kādu cilvēku pie manis. Mums iepriekš jāizstrādā noteikts plāns, lai tas neizčākstētu kā tiem krustceļu sazvērniekiem, kuriem šķērsām sagriezusies kariete vai lietus sabojā dunčus vai saslapina pulveri.

—    Labi, tā ir lieliska ideja, — piekrita reģents. — Tātad rīt, monseigneur Šanlē, šeit pulkstens vienpadsmitos. Kāds cilvēks jūs atvedīs šurp, un turpmāk starp mums vairs nebūs noslēpumu.

—    Vai Jūsu Ekselence atļauj man atvadīties? — sacīja Gastons un paklanījās.

—   Sveiki, — sacīja reģents, arī paklanīdamies.

Reģents atvadījās no Gastona, kas priekštelpā sastapa to pašu pavadoni, kas viņu bija atvedis šurp.

Chevalier tikai ievēroja, ka atceļā viņam bija jāiet caur dārzu, ko tas nebija redzējis, šurpu nākot, un ka viņš izgāja ārā pa citam durvīm, nevis pa tām, pa kurām bija ienācis.

Pie šīm otrām durvīm gaidīja tā pati kariete. Viņš tūlīt iekāpa tajā un nebija vēl lāgā apsēdies, kad tā jau sāka ātri ripot Burdonē ielas virzienā.

XIX

Mazā māja

Jauneklim tā vairs nebija ilūzija: vēl viena diena, varbūt divas, tad viņam vajadzēs ķerties pie darba, un pie kāda darba!

Spāņu sūtnis atstāja uz Gastonu lielu iespaidu. Viņā mājoja kaut kas varens, kas Gastonu pārsteidza. Jauneklis bija pārliecināts, ka tas ir džentlmenis.

Tad viņam ienāca prātā dīvainas domas. Šai stingrajai pierei un mirdzošajām acīm bija neskaidra un tāla līdzība ar Helēnas tīro pieri un maigajām acīm — līdzība, kas piešķir tai pievērstām domām sapņa ne- sakarību. Gastons savā atmiņā neapzināti identificēja abas šīs sejas un nevarēja tās izšķirt.

Tajā brīdī, kad viņš, šīsdienas pārdzīvojumu nogurdināts, dzīrās likties gultā, uz ielas atskanēja zirgu soļi. Viesnīcas durvis atvērās, un Gastons no sava apakšstāva izdzirda dzīvu sarunu. Bet durvis drīz vien aizvērās, trokšņi izgaisa un Gastons iemiga, kā daždien iemieg divdesmit piecu gadu vecumā, pat tad, ja cilvēks iemīlējies un ir sazvērnieks.

Tiešām, Gastons nebija maldījies: zirgs bija mīņājies un zviedzis, saruna bija notikusi, un durvis atdarījās un aizvērās. Tas, kas šai stundā ieradās, bija kāds labsirdīgs zemnieks no Rambuijē, kuram jauna un skaista sieviete bija iedevusi divus luidorus, lai tas vislielākā steigā aiznestu vēstuli chevalier Gastonam de Šanlē, Burlonē ielā, viesnīcā „Mīlas muca".

Mēs pazīstam šo jauno un skaisto sievieti.

Tapēns paņēma vēstuli, pagrozīja to, pavīstīja. Tad atraisīja balto viesnīcnieka priekšautu, uzticēja viesnīcas pārraudzību savam pirmajam pavāram, kas bija ļoti gudrs puisis, un ar savām garajām kājām steidzās pie Dibuā, kas arī pārradās no Bakā ielas mājas.

—   Oho, vēstule — aplūkosim! — noteica Dibuā.

Kā slīpēts blēdis viņš karstos garaiņos atkausēja saņemtās vēstules zīmogu un, izlasījis zīmīti, pēc tam parakstu un kļuva bezgala jautrs.

—   Labi, lieliski! Viss ir vislabākajā kārtībā! Lai bērni joņo uz priekšu, mēs turam grožus, un ja negribēsim, viņi nekur netiks.

Tad viņš kā īsts mākslinieks atkal aizzīmogoja aploksni un sniedza to kurjeram:

—   Nodod šo vēstuli.

—   Kad? — jautāja Tapēns.

—   Tūlīt, — sacīja Dibuā.

Tapēns paspēra soli uz durvju pusi.

—   Tomēr nē, es pārdomāju… — sacīja Dibuā. — Rīt no rīta — tas būs diezgan ātri.

—   Un tagad, — sacīja Tapēns, iedams ārā un otrreiz paklanīdamies, — vai man būtu atļauts atgriezties pie monseigneur ar kādu aizrādījumu personīgā lietā?

—   Runā, puisi!

—   Kā monseigneur aģents es pelnu trīs ekijus dienā.

—   Vai ar to vēl nepietiek, neģēli?

—   Ar to man pietiek kā aģentam, un es nesūdzos. Bet tik tiešām, ar to nepietiek man kā vīnu tirgotājam. Ak, kāds muļķīgs amats!

—   Dzer, lai izklaidētos, lops tāds!

—   Kopš es vīnu pārdodu, man tas derdzas.

—  Tāpēc, ka tu redzi, kā to izgatavo. Bet dzer šampanieti, dzer muskatu, dzer vīnogu vīnu, ja tāds ir, — Burgijons maksās. Starp citu, viņu ķērusi īsta triekas lēkme. Tātad tu ar saviem meliem esi kļūdījies tikai laika ziņā.

—   Tiešām, monseigneur?

—   Jā, iemesls tam ir bailes, ko vakar tu viņam iedvesi. Tu gribēji mantot viņa īpašumu, palaidni tāds!

—   Nebūt nē, monseigneur\ Tas nav sevišķi jautrs amats.

—    Nu, es pielikšu tavai algai trīs ekijus dienā, kamēr tu šo amatu pildīsi, pēc tam es atdošu šo veikalu pūrā tavai vecākajai meitai. Un nes man bieži šādas vēstules, būsi mīļš ciemiņš!

Tapēns atgriezās viesnīcā „Mīlas muca" ar tādiem pat soļiem kā Palērojālā un, klausīdams pavēlei, gaidīja rītdienu, lai nodotu vēstuli.

Pulkstens sešos Gastons bija kājās. Gods kam gods pienākas — iz- dzirdis viņa istabā troksni, Tapēns iegāja un nodeva vēstuli adresātam. Pazinis rokrakstu, Gastons reizē nosarka un nobālēja. Bet jo tālāk viņš lasīja, jo bālāks kļuva. Tapēns izlikās kaut ko kārtojam un paslepus vēroja viņu. Tiešām, ziņas bija nopietnas. Lūk, vēstules saturs:

„Mans draugs, es atceros to, ko Jūs man teicāt, un varbūt Jums ir taisnība. Lai būtu kā būdams, man bail: nupat piebrauca kāda kariete, Deroša kundze pavēl man aizceļot. Gribēju pretoties. Mani ieslēdza istabā. Par laimi, kāds zemnieks nāca garām, lai padzirdītu savu zirgu. Es tam iedevu divus luidorus, un viņš apsolīja aiznest šo vēstuli Jums. Dzirdu, kā veic pēdējos priekšdarbus, jo pēc divām stundām mēs dosimies uz Parīzi.

Tur nonākusi, es Jums paziņošu savu jauno adresi, kaut arī man vajadzētu, pretestību sastopot, izlēkt pa logu.

Esiet mierīgs, sieviete, kura Jūs mīl, pratīs cienīt pati sevi un Jūs."

—   Ak tā! — iesaucās Gastons, pabeidzis lasīt vēstuli. — Helēna, es nebiju maldījies! Pulkstenis rāda astoņi vakarā, mans Dievs! Bet viņa jau ir aizbraukusi, varbūt pat ieradusies Parīzē. Burgijona kungs, kāpēc jūs man neiedevāt šo vēstuli tūlīt?

—   Jūsu Ekselence gulēja, un mēs gaidījām, kamēr jūs pamodīsities, — atbildēja Tapēns ar visizmeklētāko laipnību.

Nebija ko atbildēt cilvēkam, kas tik labi prata dzīvot. Bez tam Gastons nosprieda, ka aizraujoties viņš var atklāt savu noslēpumu, tāpēc apvaldīja dusmas. Viņam ienāca gan prātā viena ideja: viņš dosies uz Parīzes valhi un vēros, vai nebrauc Helēna. Varbūt viņa vēl nemaz nav ieradusies Parīzē. Tāpēc viņš žigli apģērbās, apjoza savu zobenu un izgāja, teikdams Tapēnam:

—  Ja pie manis atnāktu Lažonkjērs, pasakiet viņam, ka būšu atpakaļ pulkstens deviņos.

Gastons viscaur nosvīdis ieradās pie vaļņa. Viņš nebija sastapis nevienu karieti un bija gājis kājām.

Kamēr viņš veltīgi gaida Helēnu, kas iebrauca Parīzē pulkstens divos no rīta, pametīsim skatienu atpakaļ. Mēs redzējām, ka reģents saņēma Derošas kundzes vēstuli un ar to pašu kurjeru nosūtīja atbildi. Tiešām, vajadzēja steidzīgi spert drošības soļus, lai atbrīvotu Helēnu no Livrī kunga vilinājumiem.

Bet kas varēja būt šis jaunais cilvēks? Vienīgi Dibuā varētu to pateikt. Un kad ap pulkstens pieciem vakarā parādījās Dibuā, lai pavadītu viņu uz Bakā ielu, Viņa Karaliskā Augstība vaicāja:

—   Dibuā, kas tas par Livrī kungu no Nantes?

Dibuā pakasīja degunu.

—   Livrī? Livrī… pagaidiet mazliet!

—  Jā, Livrī.

—   Tas ir kāds provinciāls Matinjons.

—   Labi, tas nav izskaidrojums, tā ir, labākajā gadījumā, hipotēze.

—    Un kas to pazīst? Livrī, tas nav nekāds vārds. Pasauciet Ozjē kungu!

—   Muļķis!

—   Bet, monseigneur, es nenodarbojos ar ģenealoģiju, es esmu vienkāršs cilvēciņš.

—   Pietiks niekoties!

—   Velns lai parauj, monseigneur ar Livrī vārdu nejoko, kā liekas. Vai varbūt viņš grib piešķirt ordeni kādam no šīs ģimenes locekļiem. Tas būtu pavisam kas cits, un es pacenstos atrast skaistus radurakstus.

—   Ej pie velna, bet pa ceļam atsūti man Nosē!

Dibuā pasmaidīja savu vislaipnāko smaidu un izgāja.

Pēc desmit minūtēm durvis atvērās, un parādījās Nosē. Tas bija četrdesmit gadu vecs vīrietis, bez tam ārkārtīgi aristokrātisks, liela auguma, skaists, dzestrs, sauss, asprātīgs un zobgalīgs — viens no visuzticamākajiem un vismīļākajiem reģenta draugiem.

—   Monseigneur aicināja mani pie sevis? — viņš jautāja.

—   Ak, tu tas esi, Nosē? Labdien!

—  Apliecinu savu cieņu, monseigneur, — atbildēja Nosē un paklanījās. — Vai varu kaut kādā veidā pakalpot Jūsu Karaliskajai Augstībai?

—   Jā, patapini man savu māju Svētā Antuāna priekšpilsētā, bet lai tā būtu labi tukša, labi tīra. Es tur novietošu savus cilvēkus. Bet tā nedrīkst būt pārāk galanta, vai saproti?

—   Kādai nevainībai, monseigneur?

—   Jā, Nosē, nevainībai.

—   Kāpēc tad jūs nenoīrējat kādu māju pilsētā, monseigneur? Priekšpilsētas mājām ir drausmīga reputācija, es jūs brīdinu.

—   Persona, ko es tur novietošu, nekā pat nezina par šādām repu- tācijām, Nosē.

—   Velns parāvis, izsaku jums vissirsnīgākos komplimentus, monseigneur]

—   Bet ciest klusu, vai ne, Nosē?

—   Absolūti.

—  Ne puķu, ne emblēmu. Liec noņemt visas pārāk galantās gleznas. Lieli spoguļi un sienu apsitumi — kādi tie ir?

—   Tie var palikt, monseigneur, tie ir ļoti pieklājīgi.

—   Tiešām?

—   Jā, patiesi. Tīrā Mentenonas stilā.

—   Tātad lai sienas paliek. Bet vai tu par visu galvo?

—   Monseigneur, es tomēr negribētu uzņemties šādu atbildību. Neesmu nevainīga meitene, un varbūt prātīgāk būtu visu nokasīt.

—    Nu, vienai dienai, Nosē, — nav vērts. Kaut kas no mitoloģijas, vai ne?

—   Phē! — noteica Nosē.

—   Bez tam tas mūs aizkavētu, un man tikai dažas stundas laika. Dod man tūlīt atslēgas!

—   Došos uz mājām, un pēc ceturtdaļstundas Jūsu Karaliskajai Augstībai atslēgas būs rokā.

—   Sveiki, Nosē! Neseko man, neesi ziņkārīgs, es tev ieteicu, es tevi lūdzu.

—   Monseigneur, es izbraucu medībās un atgriezīšos tikai tad, kad Jūsu Karaliskā Augstība mani sauks.

—   Tu esi cēls biedrs, sveiki — līdz rītdienai!

Būdams drošs, ka lagad atradis pieklājīgu māju, kur viņai apmesties, reģents tūlīt aizrakstīja Deroša kundzei un aizsūtīja arī karieti, kurā viņai jāatved Helēna. Bet pirms tam Deroša kundzei jāizlasa viņai priekšā viņa vēstule, tomēr tā nav jārāda. Vēstules saturs bija šāds:

„Mana meita, es pārdomāju un gribu redzēt Jūs savā tuvumā. Dariet man prieku un sekojiet Deroša kundzei, nezaudējot ne mirkli. Kad ie- rādisities Parīzē, Jūs saņemsit no manis ziņas.

Jūsu tēvs, kas Jūs mīl."

Kad Deroša kundze izlasīja šo vēstuli, Helēna pretojās, lūdzās raudāja.

Bet šoreiz viss bija veltīgi, un viņai vajadzēja paklausīt. Tad viņa izmantoja brīdi, kad atradās viena, uzrakstīja Gastonam vēstuli, ko mēs jau izlasījām, un lika zemniekam jāšus nogādāt to adresātam.

Tad viņa devās ceļā, vēlreiz ar sāpēm šķirdamās no šīs mīļās mājas. Te viņa cerēja atrast tēvu, bet sastapa savu mīļoto.

Bet Gastons, kā mēs jau teicām, tūlīt pēc vēstules saņemšanas steidzās uz valni. Kad viņš nonāca tur, bija agrs rīts. Garām pabrauca dažas karietes, bet Helēnas tajās nebija. Pamazām sals pieņēmās, un cerības jaunekļa sirdī zuda. Viņš devās atpakaļ uz viesnīcu, cerēdams vēl saņemt tur kādu vēstuli.

Šķērsojot Tiljerijas dārzu, pulkstenis nosita astoņi. Tajā brīdī Dibuā ar portfeli padusē un triumfējošu seju iegāja reģenta guļamistabā.

XX

Mākslinieks un politiķis

—  Ak, tas esi tu? — sacīja reģents, negaidīti ieraudzīdams savu ministru.

—  Jā, monseigneur, — atbildēja Dibuā, izņemdams no portfeļa papīrus. — Nu, vai mūsu bretoņi arvien vēl ir tikpat laipni?

—   Kas tie par papīriem? — jautāja reģents. Nevērojot vakardienas sarunu, un varbūt tieši šīs sarunas dēļ, viņš juta pret Šanlē slēptas simpātijas.

—  O, nekas sevišķs, — noteica Dibuā. - Vispirms mazs protokols par to, kas vakar vakarā norisinājās starp chevalier de Šanlē un Viņa Ekselenci monseigneur hercogu Olivaresu.

—  Tātad tu klausījies?

—   Velns lai parauj, monseigneur, ko tad lai es būtu darījis!?

—   Un tu visu dzirdēji…

—  Visu. Nu, monseigneur, ko jūs domājat par Viņa Katoliskās Majestātes pretenzijām?

—  Domāju, ka sazvērnieki izmanto viņa vārdu, bet varbūt viņš pats tur nepiedalās.

—  Un kardināls Alberoni? Ak, Kungs, kā šis puisis grib sagrozīt Eiropu: pretendentu uz Angliju; Prūsija, Zviedrija un Krievija saplosa Holandi. Impērija paņem Neapoli un Sicīliju. Toskānas lielhercogiste Filipa V dēlam. Sardīnija — Savojas hercogam, Komačio — pāvestam, Francija — Spānijai. Nu, vai zināt, šim plānam, kas radies zvaniķa galvā, netrūkst zināma grandiozuma!

—  Visi šie projekti ir kā dūmi, visi šie plāni — tukši sapņi, — atbildēja hercogs.

—   Un mūsu bretoņu komiteja — vai ari tie ir dūmi?

—   Esmu spiests to atzīt — tāda komiteja tiešām pastāv.

—   Un mūsu sazvērnieka duncis — vai arī tas ir tukšs sapnis?

—  Nē. Pat jāsaka, ka šis duncis man šķita drosmīgs un stingrs.

—   Velns lai parauj, monseigneur, jūs žēlojaties, ka iepriekšējā sazvērestībā bijuši tikai rožūdens sazvērnieki. Nu, bet man liekas, ka šoreiz tie ir jūsu gaumē. Tie nav ar pliku roku ņemami.

—   Vai zini, šim chevalier de Šanlē ir drosme un raksturs, — pavisam domīgi noteica reģents.

—  Nu tikai vajadzētu jums vēl sākt apbrīnot šo puisi! O, es jūs pazīstu, monseigneur, jūs esat uz to spējīgs.

—   Kāpēc gan vienmēr starp saviem ienaidniekiem un nekad starp saviem kalpiem princim jāatrod tādi raksturi?

—   Tāpēc, monseigneur, ka ienaids ir kaislība, bet uzticība bieži vien tikai zemiskums. Bet varbūt monseigneur tagad nokāptu no filozofijas augstumiem vienkāršā, reālā darbā un dotu man divus parakstus…

—  Kādus? — jautāja reģents.

—   Vispirms, kāds kapteinis jāpaaugstina par majoru.

—   Kapteinis Lažonkjērs?

—   O, nē! Šo puisi mēs pakārsim, tiklīdz viņš mums nebūs vairs vajadzīgs, bet pagaidām viņš ir jāsaudzē.

—  Kas tad ir šis kapteinis?

—   Brašs virsnieks, ko monseigneur sastapa pirms astoņām dienām, pareizāk sakot — astoņām naktīm, kādā godīgā vietā, Senonorē ielas mājā.

—   Ko tu ar to gribi teikt?

—  Redzu, ka man jāpalīdz monseigneur atcerēties. Monseigneur ir tik īsa atmiņa.

—   Nu, runā taču! Ar tevi nekad nevar tikt gudrs.

—   Divos vārdos fakts bija tāds: pirms astoņām naktīm, monseigneur, pārģērbies par musketieri, kopā ar Nosē un Simiānu izgāja pa Ri- šeljē ielas mazajiem vārtiņiem.

—  Jā, pareizi. Un kas notika Senonorē ielā?

—  Jūs gribat to zināt, monseigneur?

—  Jā, labprāt.

—   Man nekas nav jāslēpj no Jūsu Augstības.

—  Runā taču.

—   Monseigneur ēda vakariņas šai Senonorē ieļas mājā.

—  Arvien vēl kopā ar Nosē un Simiānu?

—  Nē, divvienatnē, monseigneur. Nosē un Simiāns ari vakariņoja, bet katrs atsevišķi.

—  Turpini.

—   Tātad monseigneur vakariņoja un bija jau ticis līdz desertam. Tad kāds brašs virsnieks, kas, acīmredzot, kļūdījās durvīs, tik neatlaidīgi sāka dauzīt pie jūsu durvīm, ka monseigneur nepacietīgi izgāja ārā un mazliet sabāra uzmācīgo virsnieku, kas tik neganti bija viņu iztraucējis. Traucētājam, kā likās, nebija visai rāms raksturs. Viņš paņēma rokā zobenu. Pēc tam monseigneur, kas neliek sevi divreiz lūgt, kad jāizdara kāda neprātība, galanti izvilka savu rapieri un piedāvāja virsniekam savus pakalpojumus.

—   Un šīs divkaujas rezultāts?

—  Monseigneur ieskrambāja plecā, bet viņš ār ļoti skaistu cirtienu iedūra virsniekam zobenu krūtīs.

—  Bet šis cirtiens, es ceru, nav bīstams? — painteresējās reģents.

—  Nē, par laimi, asmens noslīdēja gar sāniem.

—  O, jo labāk!

—   Bet tas nav viss.

—   Kā?

—  Liekas, ka monseigneur bija sevišķi dusmīgs uz šo virsnieku.

—  Es? Nekad neesmu viņu redzējis.

—  Tā kā prinčiem, ja tie grib darīt ļaunu, būtu tie jāredz, tad viņi soda tos iztālēm.

—   Ko tu ar to gribi teikt? Nu, beidz savu stāstu!

—  Gribu teikt, ka ievācu informāciju un ka šis virsnieks jau pirms astoņiem gadiem bija kapteinis. Bet Jūsu Augstībai nākot pie varas, viņu atcēla no amata.

—  Ja viņu atcēla, tad viņš būs to pelnījis.

—  Pag', monseigneur, tā ir ideja: atzīt, ka esam nemaldīgi kā pāvests.

—   Viņš būs izdarījis kādu nelietību.

—  Tas bija viens no brašākajiem karavīriem visā armijā.

—  Tad kaut kāda necienīga rīcība.

—   Tas bija visgodīgākais cilvēks zemes virsū.

—   Tādā gadījumā jālabo netaisnība.

—   Brīnišķīgi! Tāpēc arī es sagatavoju šos majora dokumentus.

—   Dod Šurp, Dibuā, dod! Tev dažreiz ir arī labas īpašības.

Velnišķīgs smaids sakrunkāja Dibuā seju, kurš tieši tajā brīdī izņēma

no portfeļa kādu citu papīru.

Reģents nemierīgi vēroja viņu.

—   Kas ir šis otrs papīrs? — viņš jautāja.

—   Monseigneur, pēc izlabotas netaisnības jābūt taisnīgam, — atbildēja Dibuā.

—    Rīkojums arestēt chevalier Gastonu de Šanlē un ievietot viņu Bastilijā!? — iesaucās reģents. — Ak tā, puisi! Nu es saprotu, kāpēc tu mani vilināji ar labu darbu. Bet — vienu acumirkli, tas jāpārdomā!

—   Vai monseigneur domā, ka es lieku priekšā ļaunprātīgi izmantot savu varu? — smiedamies iesaucās Dibuā.

—   Nē, bet tomēr…

—    Monseigneur, — turpināja Dibuā, — kad jāpārvalda karaļvalsts, tad vispirms jāvalda.

—   Man tomēr šķiet, monsieur skolmeistar, ka noteicējs esmu es.

—  Jā, lai atalgotu labus darbus, bet ar noteikumu, ka sodīsit vainīgos. Taisnības līdzsvars zudīs, monseigneur, ja mūžīga un akla žēlastība spiedīs uz leju vienu svaru kausu. Rīkoties tā, kā jūs vienmēr gribat un kā bieži arī darāt — tas nenozīmē būt labam, bet gļēvam. Sakiet, monseigneur, kā jūs atalgosit tos, kas to pelnījuši, ja nesodīsit vainīgos?

—   Nu, ja gribēji, lai es būtu bargs, nevajadzēja mani iepazīstināt ar šo jaunekli, — sacīja reģents, kura nepacietība pieauga sevišķi tāpēc, ka viņam vajadzēja aizstāvēt lielu, bet ļaunu pasākumu. — Nevajadzēja ļaut man atzīt viņa vērtību, vajadzēja atstāt rnani pārliecībā, ka tas ir vulgārs sazvērnieks.

—   Jā, un tagad, kad viņš parādījies Jūsu Augstībai romantiskā gaismā, jūsu mākslinieciskā fantāzija satraucas. Pie velna! Monseigneur, katrai lietai savs laiks: nodarbojaties ar ķīmiju kopā ar Humbertu, gravējiet ar Ogrānu, mūzicējiet ar Lafāru, mīlināties ar visu pasauli, bet ar mani esat politiķis.

—  Ak, Dievs! — iesaucās reģents. — Vai man maz vērts aizstāvēt savu izspiegoto, izmocīto, apmeloto dzīvi?

—  Jūs neaizstāvat savu dzīvi, monseigneur. Lai gan par jums izplata ļaunas tenkas — pret kurām jums, paldies Dievam, vajadzēja gan būt bruņotam — pat jūsu niknākie ienaidnieki nav nemaz mēģinājuši apvainot jūs gļēvulībā. Jūsu dzīve!.. Pie Šteinkerkas, pie Nervindas un Leridas jūs sevi parādījāt īstajā gaismā. Jūsu dzīve! Ja jūs būtu vienkāršs pilsonis, ministrs vai pat princis un ja kāds slepkava laupītu jums dzīvību, apstātos pukstēt kāda cilvēka sirds — tas ir viss. Bet — labi vai ļauni — jūs gribējāt ieņemt savu vietu starp šīs pasaules varenajiem. Tāpēc jūs iznīcinājāt Ludviķa XIV testamentu, jūs padzināt bastardus no troņa, kur tie jau bija uzlikuši kāju, jūs, beidzot, kļuvāt par Francijas reģentu — tas nozīmē: par pasaules velves atslēgu. Ja jūs nogalinātu, nekristu tikai cilvēks, bet kolonna, kas balsta Eiropas celtni — tā sagrūs. Un mūsu četros modrības un cīņas gados veiktais rūpīgais darbs būtu izpostīts. Ap mums viss sabruktu. Paskatieties uz Angliju: chevalier de Senžoržs grib atjaunot troņa pretendenta trakos pasākumus. Metiet skatu uz Holandi: Prūsija, Zviedrija un Krievija grib to izlaupīt. Paverieties uz Austriju: tās divgalvainais ērglis tiecas pēc Venēcijas un Milānas, lai atspēlētos par Spānijas zaudējumu! Paskatieties uz Franciju: Franciju vairs nav Francija, bet Filipa V vasalis! Beidzot, paskatieties uz Ludviķi XV, uz pēdējo pēcteci, pareizāk sakot — pēdējām atliekām, kas palikušas pāri no visdižākā valdīšanas perioda, kas apgaismoja pasauli! Rūpīgi sargājot šo bērnu, mēs tam atvairījām tēva, mātes un tēvoču likteni, lai nosēdinātu to sveiku un veselu uz viņa senču troņa. Tātad visās malās slepkavības, posts, sabrukums un ugunsgrēks, pilsoņu karš un karš starp valstīm. Un kāpēc? Tāpēc, ka monseigneur Filipam Orleānam patīk domāt, ka viņš joprojām ir karaļa ģimenes vecākais vai Spānijas armijas komandieris, un aizmirst, ka viņš tāds vairs nav, kopš kļuvis par Francijas reģentu.

—  Tātad tu gribi! — iesaucās reģents, ņemdams spalvu.

—   Vienu acumirkli, monseigneurl Nav teikts, ka tik svarīgā lietā jums būtu jāpakļaujas manai uzstājībai. Pateicu to, kas man bija sakāms. Tagad atstāšu jūs vienu, dariet, ko gribat, papīrs paliks pie jums! Arī man jādod daži rīkojumi. Pēc ceturtdaļstundas es atgriezīšos un paņemšu šo papīru.

Un Dibuā, šoreiz juzdamies situācijas kungs, atsveicinājās no reģenta un izgāja ārā.

Palicis viens, hercogs iegrima dziļās domās. Visa šī drūmā un neatvairāmā afēra, šis baigais čūskas gabals, kuru sakapāja jau iepriekšējā sazvērestībā, atausa hercoga atmiņā līdz ar tumšu rēgu jūkli. Viņš nebaidījās no kauju ugunim, viņš smējās par spāņu un Ludviķa XIV bastar- du projektiem nolaupīt viņu, bet šoreiz viņu pārņēma neizprotamas, slepenas šausmas.

Viņš negribot apbrīnoja šo jaunekli, kura duncis bija pacelts pret viņa krūtīm. Dažbrīd viņš to ienīda, citreiz attaisnoja, pat mīlēja. Dibuā, noliecies pār šo sazvērestību kā velnišķīgs pērtiķis pār savu agonijā trīcošo laupījumu, ar saviem aktīvajiem nagiem rakņādamies līdz pat sazvērestības sirdij, — šis Dibuā viņam šķita bruņots ar varenu gribu un inteliģenci. Viņš, parasti tik drosmīgs, juta, ka šajos apstākļos viņš būtu slikti aizstāvējis savu dzīvību. Rokā viņam bija spalva, viņa acu priekšā rīkojums, kas to saistīja.

— Jā, — viņš čukstēja. — Dibuā ir taisnība, viņš pareizi teica, un mana dzīve, ko es ik brīdi lieku uz spēles, vairs nepieder man. Vēl vakar māte man teica to pašu, ko viņš šodien. Kas notika pēc mana senča Indriķa IV nāves, velns lai parauj! Soli pa solim atkarojis savu karaļvalsti, viņš, pateicoties desmit gadu ilgam mieram, taupībai un savai popularitātei, būtu pievienojis Francijai Elzasu, Lotringiju un varbūt arī Flandriju, bet Savojas hercogs, kļuvis par viņa svaini un nākdams pār Alpiem, būtu izveidojis no Milānas karaļvalsts atgriezumiem savu karaļvalsti, padarījis bagātu Venēcijas republiku un nostiprinājis Modēnas, Florences un Man- tujas hercogistes. Tad Francija atrastos Eiropas kustības priekšgalā. Viss bija sagatavots šā grandiozā plāna īstenošanai, kuru visu mūžu kala karalis — likumdevējs un kareivis. Tad pienāca 13. maijs, kāda karaliska kariete devās pie Feronesijas ielu, un Nevainīgo tornī pulkstenis nosita trīs!.. Vienā sekundē viss bija iznīcināts — pagātnes labklājība, nākotnes cerības. Vajadzēja paiet veselam gadsimtam, vajadzēja rasties ministram, ko sauca par Rišeljē, un karalim, ko sauca par Ludviķi XIV, lai sadziedētu brūci Francijas sānos, ko tai iecirta Ravaijaka nazis. Jā, jā, Dibuā ir taisnība, — jau dzīvāk iesaucās hercogs, — man jānodod šis jauneklis cilvēku tiesai. Bez tam ne jau es viņu tiesāšu, par to lems tiesneši. Un, galu galā, vai tad man nav tiesību apžēlot viņu? — viņš smaidīdams piebilda.

Apziņa par šo savu karalisko privilēģiju, ko tas izmantoja Ludviķa XV vārdā, nomierināja viņu.

Viņš ātri parakstīja, piezvanīja savam kambarsulainim un iegāja otrā istabā pabeigt tualeti.

Desmit minūtes pēc tam, kad viņš bija izgājis no istabas, kur norisinājās šie notikumi, durvis klusi atvērās.

Dibuā lēnām un uzmanīgi pabāza savu smailo galvu, pārliecinājās, ka istaba ir tukša, klusītiņām piegāja pie galda, kur bija sēdējis princis, uzmeta ātru skatienu pavēlei, triumfā pasmaidīja redzēdams, ka reģents parakstījis, lēnām salocīja to četrās daļās, iebāza kabatā un izgāja ārā gauži apmierināts.

XXI

Izpaužas rase

Atgriezies no Konferences vaļņa un iegājis savā istabā Burdonē ielā, Gastons ieraudzīja Lažonkjēru, kas bija novietojies pie krāsns un garšoja pudeli Alikantes vīna, ko nupat bija atkorķējis.

— Nu, chevalier, kā patīk mana istaba? — viņš jautāja, ieraudzīdams Gastonu. — Tā ir diezgan ērta, vai ne? Apsēdieties un iebaudiet šo vīnu, tas ir tikpat vērtīgs kā vislabākais Ruso šķirnes! Vai pazināt Ruso? Nē, jūs esat no provinces, un Bretaņā vīnu nedzer. Tur dzer sidru, pinetu un alu. Es tur varēju dzert tikai degvīnu, vienīgi to es varēju tur atrast.

Gastons nekā neatbildēja, jo pat neklausījās, ko Lažonkjērs viņam teica. Tik ļoti viņš bija aizņemts ar vienu vienīgu domu. Gluži nobažījies viņš iekrita krēslā, burzīdams savu svārku kabatā Helēnas pirmo vēstuli.

6 3aK. 145

„Kur viņa ir?" viņš pats sev jautāja. „Vai milzīgā, bezgalīgā Parīze uz mūžu noslēps viņu? Ai man, kam nav ne varas, ne piedzīvojumu, rodas pārāk daudz grūtību uzreiz."

Lažonkjērs lasīja šīs domas jaunā cilvēka sirdī tikpat viegli, it kā viņa ķermenis, kas to aptvēra, būtu no stikla. Un viņš sacīja:

—   Starp citu, chevalier, te jums ir kāda vēstule.

—   No Bretaņas? — trīcēdams jautāja chevalier.

—    Nē, no Parīzes. Jauks, sīks rokraksts. Tā vien liekas, ka to ir

rakstījusi sieviete.

—   Kur tā ir? — iesaucās Gastons.

—   Pajautājiet mūsu saimniekam. Kad nupat nācu iekšā, viņš to grozīja pirkstos.

—   Dodiet, dodiet! — sauca Gastons, iedrāzdamies kopīgajā zālē.

—    Ko vēlas, chevalier kungs? — ar savu parasto laipnību jautāja Tapēns.

—   Nu, šo vēstuli!

—   Kādu vēstuli?

—   Vēstuli, kuru jūs saņēmāt priekš manis.

—    Ak, atvainojiet, cienītais monsieur. Kā es to varēju aizmirst! Un viņš izvilka no kabatas vēstuli un iedeva Gastonam.

Pa tam viltus Lažonkjērs noteica:

—   Nabaga muļķis! Un šādi vientieši jaucas iekšā sazvērestībā! Gluži tāpat kā d'Armantāls. Viņi grib nodarboties reizē ar politiku un mīlu. Trīskārtēji muļķi! Kāpēc viņi neiet darīt vienu pie Fijona, tad viņi nebeigtu otru Grēvā. Bet galu galā, mums labāk, ja viņi ir tādi.

Gastons atgriezās pavisam līksms, lasīdams, pārlasīdams un burtodams Helēnas vēstuli:

„Svētā Antuāna priekšpilsētas ielā, balta māja, aiz kokiem, papeles, man šķiet. Numuru es nevarēju saredzēt, bet tā ir trīsdesmit pirmā vai trīsdesmit otrā māja pa kreisi. Pa labi paliek kāda pils ar torņiem, kas izskatās pēc cietuma."

—   O, — iesaucās Gastons. — Gan es viņu atradīšu, šī pils ir Bastīlija.

Šos beidzamos vārdus viņš sacīja, lai Dibuā dzirdētu.

—   Velns lai rauj, es domāju gan, ka tu viņu atradīsi, jo es pats tevi tur aizvedīšu, — norūca Dibuā.

Gastons paskatījās savā pulkstenī. Pirms satikšanās Bakā ielas mājā viņam bija vēl vairāk kā divas stundas laika. Viņš paņēma cepuri, kuru ienākot bija nolicis un krēsla, un dzīrās iet ārā.

—   Nu, vai tad mēs laižamies projām? — jautāja Dibuā.

—   Neatliekamas darīšanas.

—   Un mūsu satikšanos pulkstens vienpadsmitos?

—   Vēl nav deviņi. Esiet mierīgs, es būšu atpakaļ.

—   Vai neesmu jums vajadzīgs?

—   Pateicos.

—  Ja gatavojaties nolaupīt kādu mazu meiču — es tās lietas diezgan labi protu un varētu jums palīdzēt.

—    Pateicos, — sacīja Gastons un negribot nosarka. — Par to nav runa.

Dibuā caur zobiem svilpoja kādu melodiju, kā daždien cilvēks, kas piešķir atbildēm pienācīgo vērtību.

—   Vai sastapšu jūs šeit? — jautāja Gastons.

—   Nezinu, varbūt arī es pameklēšu kādu daiļu dāmu, kas interesējas par mani. Bet lai būtu kā būdams, norunātā stundā jūs sastapsit šeit to pašu cilvēku, ko vakar, ar to pašu karieti un kučieri.

Gastons steigšus atvadījās no sava sabiedrotā. Nevainīgo kapsētas stūrī viņš iekāpa kādā fiakrā un lika aizvest sevi uz Svētā Antuāna ielu.

Pie divdesmitās mājas viņš izkāpa, pavēlēja kučierim braukt nopakaļ, tad devās uz priekšu, pētīdams visu kreiso ielas pusi. Drīz vien viņš atradās pie lielas mūra sētas, kurai pāri pacēlās augstu un biezi salapojušu papeļu galotnes. Šī māja tik labi saskanēja ar Helēnas aprakstu, ka viņš vairs nešaubījās: jaunā meitene ir šeit.

Bet nu sākās grūtības. Šajos mūros nebija nevienas spraugas, pie vārtiem ne āmuriņa, ne zvana. To nemaz nevajadzētu elegantiem ļaudīm, kuru kurjeri auļoja viņiem pa priekšu. Tie piedauzītu pie durvīm, kuras gribēja atvērt, ar savu spieķu sudraba rokturiem. Gastons būtu izticis bez kurjeriem un būtu piedauzījis vai nu ar kāju, vai ar akmeni, bet viņš baidījās, ka tas varbūt ir aizliegts un ka viņu neaizraida projām. Tāpēc 6* viņš pavēlēja kučierim apstāties. Viņš gribēja ar pazīstamu signālu darīt zināmu Helēnai, ka viņš ir ieradies. Tāpēc viņš devās pa kādu mazu ieliņu, kuras vienā pusē atradās šīs mājas sānu daļa. Piegājis, cik vien iespējams tuvu, pie kāda atvērta loga, kas izgāja uz dārzu, viņš pielika rokas pie mutes un visiem spēkiem imitēja ūpja vaidu.

Helēna nodrebēja, viņa pazina šo kliedzienu, kas atskanējis vienas vai divu jūdžu attālumā Bretaņas kārklos. Viņai likās, ka vēl atrodas Klišonas klosterī un ka laiviņa, kurā sēdēja chevalier un kura slīdēja uz priekšu, klusu airu vēzienu dzīta, piestās zem viņas loga starp niedrām un meldriem. Šis kliedziens, kas atskanēja aiz mūra sētas un nokļuva līdz viņas dzirdei, vēstīja par gaidītā Gastona klātbūtni. Tāpēc viņa tūlīt steidzās pie loga: jaunais cilvēks stāvēja aiz sētas.

Helēna un viņš apmainījās zīmēm, kas gribēja izteikt, no vienas puses: „Es jūs gaidīju", bet no otras — „Esmu klāt!" Tad viņa atgriezās istabā un pakratīja zvanu — Deroša kundze žēlīgi bija atvēlējusi viņai šo zvanu, protams, pavisam citiem nolūkiem — tik spēcīgi, ka steigšus atskrēja ne tikai Deroša kundze, bet arī istabene un sulainis.

—   Atveriet vārtus uz ielu, — pavēlēja Helēna. — Pie šiem vārtiem atrodas kāds, ko es gaidu.

—   Palieciet! — Deroša kundze teica sulainim, kas jau dzīrās paklausīt. — Es pati gribu redzēt, kas tā ir par personu.

—   Veltas pūles, madame, es to pazīstu un jau teicu, ka gaidu viņu.

—   Un tomēr, ja nu jaunkundze nedrīkstētu viņu pieņemt, — sacīja Deroša kundze, cenzdamās runāt laipni.

—   Neesmu vairs klosterī, madamc, un neesmu vēl arī cietumā, — atbildēja Helēna. — Es pieņemšu tos, kurus vēlēšos!

—   Bet vai drīkstu vismaz zināt, kas tā ir par personu?

—  Man nav nekas pretim. Tā ir tā pati persona, kuru es jau pieņēmu Rambuijē.

—   De Livrī kungs?

—   De Livrī kungs.

—   Es esmu saņēmusi noteiktu pavēli nelaist šo jaunekli pie jums.

—   Bet es jums pavēlu uz vietas ievest viņu pie manis.

—  Jaunkundze, jūs neklausāt savam tēvam, — sacīja Deroša kundze, pa pusei nikni, pa pusei godbijīgi.

—   Manam tēvam tc nekas nav jāredz, un sevišķi ar jūsu acīm, madame]

—   Un tomēr, kas ir noteicējs par jūsu likteni?

—   Es! Vienīgi es! — iesaucās Helēna, saceldamās pret svešo gribu, ko viņai gribēja uzspiest.

—   Jaunkundze, es apzvēru, ka jūsu tēva kungs…

—   Mans tēvs attaisnos manu rīcību, ja viņš ir mans tēvs.

Šis vārds, ko viņa izteica īstā ķeizarienes pašlepnumā, skanēja tik valdonīgi, ka Deroša kundze apklusa un palika nekustīgi stāvam. Tāpat izturējās arī kalpotāji, kas vēroja šo sarunu.

—   Nu, es pavēlēju atvērt vārtus! Vai manām pavēlēm neklausīs? — sacīja Helēna.

Neviens nepakustējās. Kalpotāji gaidīja guvernantes rīkojumu.

Helēna nicīgi pasmaidīja un, negribēdama zaudēt savu autoritāti kalpotāju priekšā, pamāja ar roku tik valdonīgu žestu, ka Deroša kundze t atslēdza durvis, pie kurām stāvēja, un atbrīvoja viņai ceļu. Tad Helēna lēnā un cēlā gaitā devās lejup pa kāpnēm, bet viņai nopakaļis Deroša kundze, kas bija kā pārakmeņojusies, redzot šādu gribasspēku meitenē, kas tikai pirms divpadsmit dienām iznākusi no sava klostera.

—   Bet tā taču ir karaliene, — sacīja istabene, sekodama Deroša kundzei. — Es gan būtu gājusi atvērt vārtiņus, ja viņa pati nebūtu to darījusi.

—   Ak, vai! — nopūtās vecā guvernante. — Tāda ir visa viņas ģimene.

—   Jūs tātad pazīstat šo ģimeni? — pārsteigta iesaucās istabene.

—   Jā, — atbildēja Deroša kundze, kas pamanīja, ka izteikusi pārāk daudz. — Es senāk pazinu marķīzu, viņas tēvu.

Pa to laiku Helēna bija nokāpusi lejā pa āra kāpnēm, izgājusi cauri pagalmam un piespiedusi atdarīt vārtus. Aiz tiem stāvēja Gastons.

—   Nāciet, mans draugs! — sacīja Helēna.

Gastons gāja viņai līdzi. Vārti aizvērās aiz viņiem, un abi iegāja apakšstāva telpās.

—  Jūs mani saucāt, Helēn, un es atsteidzos šurp, — viņai sacīja jauneklis. — Vai jums no kaut kā ir jābaidās? Vai jums draud kādas briesmas?

—   Paskatieties visapkārt un spriediet pats! — atbildēja Helēna.

Abi jaunieši atradās telpā, kur mēs ievedām lasītāju, sekodami reģentam un Dibuā, kad tas gribēja parādīt hercogam viņa dēla uzdzīvi.

Tas bija jauks buduārs līdzās ēdamzālei, ar kuru, kā lasītājs atcerēsies, to savienoja ne tikai divas durvis, bet arī velvēta sprauga, aizsegta ar visretākajām, viskrāšņākajām, vissmaržīgākajām puķēm. Mazais buduārs bija pārvilkts ar zilu satinu, ko rotāja rozes ar sudraba lapiņām. Durvju augšdaļā Klods Ordrāns bija attēlojis Veneras gaitas četrās gleznās: viņas dzimšana, kur tā kaila parādās viļņa galotnē; viņas mīlas dēkas ar Ado- nisu; sacensība ar Psihi, ko tā lika šaust ar rīkstēm; un, beidzot, viņas atmoda Marsa skaujās, zem Vulkāna izliktajiem tīkliem. Sienu tapsējumi veidoja līdzīgas epizodes, bet tik maigās kontūrās, tik kairi kaislā izteiksmē, ka nevarēja būt šaubu, kādiem nolūkiem šis mazais buduārs ierīkots.

Nosē savā vientiesībā apgalvoja reģentam, ka šīs gleznas ieturētas tīrā Mentenonas stilā, bet ar tām pietika, lai jaunā meitene nobītos.

—   Gaston, vai jums tiešām bija taisnība, kad teicāt man, lai neuzticos šim cilvēkam, kas stādījās man priekšā kā mans tēvs? Tiešām, man te vēl vairāk bail nekā Rambuijē.

Gastons citu pēc citas apskatīja visas gleznas, sarkdams un bālēdams par to, ka atradās cilvēks, kas ar šādiem līdzekļiem cerēja satraukt Helēnas jutekļus. Tad viņš iegāja ēdamzālē un apskatīja to visos sīkumos — tāpat kā buduāru. Tas bija to pašu erotisko gleznu un saldkairo teiksmu turpinājums. No turienes abi izgāja dārzā. Tur ik uz soļa bija redzamas statujas un teļu grupas, kas šķita esam marmora epizodes, ko mākslinieks aizmirsis attēlot gleznās.

Nākot atpakaļ, viņi sastapa Deroša kundzi, kas abus neizlaida no acīm. Viņa pacēla rokas pret debesīm un izmisusi iesaucās:

—   Ak, Dievs, ko nodomās monscigncurV.

Šie vārdi atraisīja vētru, kas sen jau krājās Gastona krūtīs.

—    Monseigneur! — viņš iesaucās. — Jūs dzirdējāt, Helēna: „Mon- scigneurV1 Jums bija iemesls bažītais, un jūsu šķīstais instinkts vēstīja jums briesmas. Šī mājiņa pieder kādam no tiem lielajiem izvirtuļiem, kas pērk baudu, aptraipot godu. Nekad neesmu redzējis šīs grēka mītnes, Helēna, bet es nojaušu, ka tādas tās ir. Šīs gleznas, šīs statujas, šīs freskas, šī noslēpumainā pusgaisma, kas tik tikko iespīd šajās istabās; šie tornīši, kas rezervēti kalpotājiem, lai viņu klātbūtne netraucētu kunga iz- priccas — ticiet man, tas ir vairāk nekā vajadzīgs, lai es visu saprastu. Dieva dēļ, neļaujiet sevi vairs krāpt, Helēna! Man bija taisnība, kad paredzēju briesmas Rambuijē. Te jums ir iemesls baidīties.

—    Mans Dievs! — iesaucās Helēna. — Un ja nu šis vīrs ierodas! Ja viņš ar saviem kalpiem piespiež mūs palikt šeit!

—   Neuztraucieties, Helēna, vai tad es neesmu te?

—   Ak, Dievs! Ak, Dievs! Atteikties no šīs jaukās domas, ka man ir tēvs, aizstāvis, draugs!

—   Ak vai, un kādā brīdī! Līdz ko jūs paliekat pasaulē viena pati! — iesaucās Gastons, neapdomīgi atklādams daļu no sava noslēpuma.

—   Ko jūs teicāt, Gaston? Ko nozīmē šie drūmie vārdi?

—    Neko… neko… — atbildēja jauneklis. — Daži nesakarīgi un nejauši vārdi, kuriem nav jāpiegriež vērība.

—   Gaston, jūs no manis slēpjat kaut ko briesmīgu, bez šaubām, jo tajā brīdī, kad es zaudēju savu tēvu, jūs sakāt, ka atstāsit mani.

—   Ak, Helēna, es atstāšu jūs tikai līdz ar savu dzīvību!

—    Nu, jā, jums draud dzīvības briesmas, un jūs baidāties, ka mirdams atstāsit mani vienu? Gaston, jūs nododat sevi. Jūs vairs neesat agrākais Gastons! Šodien, satiekoties ar mani, jūsu prieks bija apvaldīts. Zaudējot mani vakar, jūs nejutāt sevišķi skaudras sāpes. Jums prātā svarīgāki plāni nekā jūsu sirdī. Kaut kas, pašlepnums vai godkāre, nomāc jūsu mīlu. Redziet, tagad jūs pat nobālat! Ar savu klusēšanu jūs satriecat manu sirdi!

—    Nekas tamlīdzīgs, Helēna, es jums zvēru! Tiešām, vai man nāv iemesls noskumt pēc visa tā, kas ar mums ir noticis, pēc tam, kad jūs viena un neaizsargāta esat ievietota šajā ļaunajā mājā, bet es nezinu, kā jūs aizstāvēt! Jo, bez šaubām, šim vīram ir vara. Bretaņā man būtu draugi un divsimt zemnieku, kas mani aizstāvētu, bet šeit man nav neviena.

—   Vai tikai tas, Gaston?

—   Man šķiet, arī tas jau ir pārāk daudz.

—   Nē, Gaston, jo tūlīt pat mēs atstāsim šo māju.

Gastons nobālēja. Helēna nodūra acis, ielika savu roku mīļotā cilvēka aukstajās un mitrajās rokās un sacīja:

—  Lai redz visi šie cilvēki, kas mūs vēro, lai redz šī pērkamā sieviete, kas mani var tikai krāpt — Gaston, mēs no šejienes aiziesim abi reizē!

Gastona acis iemirdzējās priekā, bet tajā pašā bridī kāda drūma doma pārlaidās tām kā mākonis.

Helēna vēroja mīļotā cilvēka sejā šīs divas dažādās izteiksmes.

—    Vai tad es neesmu jūsu sieva, Gaston? Vai tad mans gods nav arī jūsu gods? Dosimies projām!

—   Bet ko darīt, kur jūs novietot?

—   Gaston, es nekā nezinu, es nekā nevaru! Es nepazīstu Parīzi, nepazīstu pasauli, pazīstu tikai sevi un jūs. Jūs man atvērāt acis: es vairs neuzticos nekam un nevienam, izņemot jūsu godīgumu un mīlu!

Gastonam sirds sažņaudzās. Pirms sešiem mēnešiem viņš būtu atdevis savu dzīvību par šīs drosmīgās meitenes augstsirdīgo upuri.

—   Helēna, pārdomājiet! Ja mēs maldāmies, ja šis vīrs tiešām ir jūsu tēvs…

—   Gaston, jūs pats ieteicāt man neuzticēties šim tēvam, jūs to aizmirstat.

—   Jā, jā. Helēna, jā! — iesaucās jauneklis. — Lai notiek kas notikdams, dosimies projām! '

—    Kurp mēs dosimies? — jautāja Helēna. — Jums nav jāatbild, Gaston; pietiek, ka jūs to zināt. Man ir tomēr pēdējais lūgums. Starp šīm neķītrajām freskām — cik savādi! — novietots arī kāds Kristus un Jaunavas attēls. Zvēriet pie šiem svētajiem attēliem, ka sargāsit savas sievas godu!

—   Helēna, es neapvainošu jūs ar tādu zvērestu. Es ilgi vilcinājos piedāvāt jums to, ko jūs pirmā piedāvājāt šodien. Bagāts, laimīgs, drošs par tagadni, es noliktu jums pie kājām laimi, bagātību, itin visu, un rūpēs par nākotni paļautos uz Dievu. Bet šajā svinīgajā brīdī man jums jāsaka: nē, jūs neesat maldījusies. Jā, starp šodienu un rītdienu var nostāties drausmīgs notikums. To, ko varu jums piedāvāt, varu arī pateikt, Helēna: ja mans pasākums izdosies — var būt augsts stāvoklis un vara! Bet ja neizdodas — bēgšana, trimda, varbūt pat posts. Vai mīlat mani vai savu godu tik stipri, Helēna, ka varēsit visu to pārciest?

—    Es esmu gatava, Gaston! Sakiet, lai eju jums līdzi, un es jums sekošu!

—    Nu, labi, Helēna, es nepievilšu jūsu uzticību, varat būt pārliecināta. Jūs nenāksit manā mājā, bet pie kādas personas, kas jūs aizstāvēs, ja būs vajadzīgs, un kas manā prombūtnē būs jums tēva vietā. Jo jūs iedomājaties atradusi tēvu, bet zaudējat to vēlreiz.

—    Kas ir šī persona, Gaston? Tā nav neuzticība, bet ziņkāre, — piebilda meitene ar jauku smaidu.

—   Kāds cilvēks, kurš man nekā nevar atteikt, Helēna, un kura gaitas saistītas ar manējām, kura dzīvība atkarīga no manējās un kurš atzīs, ka mana prasība, lai viņš gādā par jūsu mieru un drošību, ir visai lēta cena.

—   Atkal noslēpums, Gaston?! Tiešām, jūs man iedvešat bailes par nākotni.

—   Tas ir pēdējais noslēpums, Helēna. No šā brīža jums būs atklāta visa mana dzīve.

—   Pateicos, Gaston!

—   Un tagad esmu jūsu rīcībā, Helēna.

—   Iesim!

Helēna paņēma chevalier roku un devās cauri salonam. Šajā salonā atradās Deroša kundze, pilnīgi sarāvusies aiz sašutuma, un steigā šņīpāja kādu vēstuli, kuras adresi varam gan iedomāties.

—   Ak, Dievs! Jaunkundze, uz kurieni jūs ejat? Ko jūs darāt?

—   Uz kurieni es eju?.. Es dodos projām! Ko es daru? Es bēgu no mājas, kurā mans gods ir apdraudēts.

—    Kā! — iekliedzās vecā dāma, it kā kaut kāda atspere būtu uzsviedusi to kājās. — Jūs aizejat kopā ar savu mīļāko!

—  Jūs maldāties, madame, tas ir mans virs, — cēli atbildēja Helēna.

Deroša kundze šausmās sasita rokas gar saviem izdēdējušiem sāniem.

—    Un tagad, — turpināja Helēna, — ja jums pazīstamā persona gribētu ar mani tikties, jūs atbildēsit: kaut esmu provinciāle un klostera audzēkne, es saskatīju šeit lamatas. Vai es izbēgšu no šejienes, vai mani meklēs - vismaz man līdzās atradīsies aizstāvis.

—   Jūs neaiziesit no šejienes, jaunkundze, kaut man vajadzētu pielietot varu! — iesaucās Deroša kundze.

—   Pamēģiniet, madame, — noteica Helēna tajā karaliskajā tonī, kas likās iedzimts.

—   Hallo - Pikār, Kutirjē, Blaišo!

Atskrēja kalpotāji.

—   Pirmo, kas man aizsprostos durvis, es nogalināšu, — aukstasinīgi noteica Gastons, izvilkdams no maksts savu brelona zobenu.

—   Kāda velnišķīga galva! — iesaucās Deroša. — Ak, Šartra un Va- luā jaunkundzes, te es redzu jūs!

Abi jaunieši dzirdēja šo izsaucienu, bet nesaprata to.

—   Mēs dodamies projām! Neaizmirstiet, madame, atkārtot vārdu pa vārdam to, ko es jums teicu, — piebilda Helēna.

Un, pieķērusies Gastona rokai, nosarkusi no prieka un lepnuma, dūšīga kā senā amazone, jaunā meitene pavēlēja atdarīt vārtiņus uz ielu. Vārtsargs neuzdrošinājās pretoties. Gastons paņēma Helēnu zem rokas, aizvēra vārtus un lika piebraukt fiakram, kurā tas bija atbraucis šurp. Redzēdams, ka viņam grib sekot, Gastons paspēra dažus soļus pret kalpotājiem un sacīja skaļā balsī:

—   Vēl divus soļus, un es izkliegšu par šo gadījumu un nodošu sevi un jaunkundzi godīgās publikas aizsardzībā.

Deroša nodomāja, ka Gastonam zināms viss noslēpums, un viņa baidījās, ka viņš nenorauj maskas.

Viņa nobijās un steigšus iegāja mājā.

Kalpotāji gāja viņai nopakaļ.

Kariete aizauļoja.

XXII

Kas notika Bakā ielas mājā, gaidot Gastonu

—   Kā, monseigneur, jūs? — iesaucās Dibuā, ienākdams Bakā ielas mājas salonā un ieraudzīdams reģentu tajā pašā vietā, kur vakar.

—   Jā, es, — atbildēja reģents. — Kas tur ko brīnīties? Vai tad ap pusdienlaiku man nav jāsatiekas ar chevalier'?

—  Bet man likās, ka jūsu parakstītā pavēle izbeidz šādas apspriedes.

—   Tu maldies, Dibuā! Gribēju vēl pēdējo reizi aprunāties ar šo nabaga jaunekli. Gribu mēģināt vēlreiz pierunāt viņu atteikties no sava projekta.

—   Un ja viņš atsakās no tā?

—  Nu, labi, ja viņš atsakās, visam beigas: sazvērestības nav bijis, sazvērnieku nav bijis. Bet par nodomu nesoda!

—  Ja viņa vietā būtu kāds cits, es neļautu jums tā rīkoties, bet ar šo — es saku: vicojiet vaļā.

—   Vai tev liekas, ka viņš joprojām mēģinās īstenot savu plānu?

—   O, esmu mierīgs, bet tikai tad, ja viņš būš galīgi atteicies no tā, vai ne? Kad būsit cieši pārliecināts, ka viņš katrā ziņā grib jūs nogalināt, jūs viņu nodosit manās rokās, vai ne?

—  Jā, bet ne šeit.

—   Kāpēc ne šeit?

—   Man liekas, ka labāk arestēt viņu viesnīcā.

—   Tur, viesnīcā „Mīlas muca", un lai viņu arestē Tapēns un Ar- žansona ļaudis? Neiespējami, monseigneur! Skandāls ar Burgijonu vēl ir svaigā atmiņā, visu dienu apkārtējie iedzīvotāji par to vien runāja. Kopš Tapēns sācis dot stingri pareizus mērus, neesmu vairs visai drošs, ka iedzīvotāji tic viņa priekšteča sirdstriekai. Šeit būtu labāk, monseigneur. Šī māja ir kurla un ar labu reputāciju.. Man šķiet, es jau teicu Jūsu Augstībai, ka te dzīvoja viena no manām mīļākajām. Četri vīri viegli tiks galā, tie jau novietoti šajā istabā. Es likšu viņiem samainīties vietām, ja jau Jūsu Augstība katrā ziņā grib to satikt: viņi to arestēs, nevis ienākot, bet izejot, tas ir viss. Pie durvīm gaidīs cita kariete, ne tā, kas viņu būs atvedusi šurp, un nogādās viņu Bastīlijā. Tādā kārtā kučieris, kas būs viņu atvedis, pat nezinās, kas ar viņu noticis. To zinās tikai Lonē, un viņš prot klusēt, par to es galvoju.

—   Dari, kā gribi.

—   Monseigneur zina manas paražas.

—  Nelietis tāds!

—  Bet man šķiet, ka monseigneur šādas nelietības tīri labi patīk.

—   O, zinu, tev vienmēr būs taisnība.

—   Bet pārējie?

—   Kādi pārējie?

—   Mūsu bretoņi: Ponkaleks, Kuediks, Taluets un Monluī?

—   Ak, nelaimīgie! Tu zini viņu vārdus?

—   Kā jums liekas: kāpēc tad es uzturējos viesnīcā „Mīlas muca"?

—  Tie uzzinās, ka viņu līdzdalībnieks ir arestēts.

—   No kā?

—  Nu, nojaušot, ka viņiem vairs nav sakarnieka Parīzē, viņi, bez šaubām, nodomās, ka nu kaut kas ir atgadījies.

—   Phē, vai tad kapteinis Lažonkjērs nav te, lai viņus nomierinātu?

—  Taisnība, bet viņi taču pazīs rokrakstu!

—   Nav slikti teikts! Monseigneur sāk veidoties uz augšu. Bet Jūsu Augstība velti pūlas, kā saka Rasins. Pašreiz šiem Bretaņas kungiem ir jābūt arestētiem.

—   Un kas nosūtījis pavēli?

—  Es — velns lai parauj! Ne velti es taču esmu jūsu ministrs. Bez tam — jūs to parakstījāt.

—   Es? Vai tu esi traks?

—  Jā, jūs! Tie tur nav ne vairāk, ne mazāk vainīgi kā šis te, un, pilnvarojot mani arestēt vienu, jūs pilnvarojāt mani arestēt arī pārējos.

—   Un kad šis pavēles nesējs devās ceļā?

Dibuā izvilka savu pulksteni.

—  Tieši pirms trijām stundām. Tāpēc arī tā bija tikai dzejiska patvaļa, kad teicu Jūsu Augstībai: viņi tagad ir apcietināti. Viņus apcietinās tikai rīt no rīta.

—   Bretaņa būs dusmīga, Dibuā.

—   Phē, esmu jau spēris drošības soļus.

—   Bretoņu tiesas negribēs tiesāt savus patriotus.

—   Šo apstākli es esmu paredzējis.

—   Un ja viņiem piespriedīs nāvessodu, neatradīs bendi, kas sodu izpildīs, un iznāks Šalē afēras otrais izdevums. Neaizmirsti, ka šī afēra notika Nantē, Dibuā! Es tev saku, bretoņiem ir sīksta dzīvība.

—   Sakiet: sīksta nāve, monseigneur. Bet te viss jānokārto komisāriem, — lūk, viņu saraksts. Es aizsūtīšu turp trīs vai četrus bendes no Parīzes. Tie ir ļaudis, kas pieraduši pie šādas cēlas nodarbības un saglabājuši kardināla Rišeljē labās tradīcijas.

—   Velns, velns! Asinis manā valdīšanas laikā! Tas man nepatīk! Lai nu vēl tas notiktu ar grāfu Hornu, kas bija zaglis, un ar Dišofūru, kas bija neģēlis. Esmu maigs, Dibuā.

—    Nē, monseigneur, jūs neesat maigs, jūs esat nedrošs un gļēvs. To es jums teicu, kad bijāt tikai mans skolnieks, to es jums atkārtoju tagad, kad esat mans priekšnieks. "Kad jūs kristīja, jūsu kūmas, fejas, apdāvināja jūs ar visām dabas veltēm — spēku, skaistumu, drosmi un prātu. Viena vienīga, kas nebija ielūgta tāpēc, ka tā bija veca — droši vien, ļaudis paredzēja, ka vecas sievietes jums dergsies — ieradās pēdējā un deva jums — vieglprātību. Tas sabojāja visu.

—   Un kas tev izstāstīja šo jauko pasaku? Pero vai Sensimons?

—   Karaliskā princese, jūsu māte!

Reģents sāka smieties.

—   Un ko mēs iecelsim šajā komisijā? — viņš jautāja.

—   O, neraizējaties, monseigneur, — prātīgus un noteiktus cilvēkus, ne visai provinciālus, ne visai jūtīgus pret ģimenīgām scēnām, cilvēkus, kas novecojuši tiesu putekļos, labi kašķīgus, labi aprepējušus, kurus bre- toņi neiebiedēs ar savām platajām, ļaunajām acīm un kurus bretonietes nepavedinās ar savām skaistajām, valgajām acīm.

Reģents neatbildēja, tikai grozīja galvu un kustināja kāju.

Dibuā vēroja šīs mēmās opozīcijas pazīmes un turpināja:

—   Galu galā, varbūt šie ļaudis nav tik vainīgi, kā mums liekas? Kādus plānus viņi ir perinājuši? Atcerēsimies faktus! Ļaunas tenkas! Aicināt spāņus uz Franciju — ko tas nozīmē? Aicināt Filipu V, savas tēvijas nodevēju, par savu karali! Pārkāpt visus valstus likumus… Ak, šie labie bretoņi!

—   Nu, — augstprātīgi noteica reģents, — es pazīstu nācijas likumus tikpat labi kā jūs.

—   Nu tad, monseigneur, ja tā ir, kā jūs sakāt, tad jums atliek tikai piekrist manis izraudzītajiem komisāriem.

—   Cik viņu ir?

—   Divpadsmit.

—   Kā viņus sauc?

—    Mabruls, Bertens, Barijons, Pariso, Brinē d'Arsī, Pagons, Feido de Brū, Dadoržs, Hebē de Buks, Senobēns, Bošāns un Obrī de Valtons.

—  Ahā, lev taisnība, izvēle ir laba. Un ko tu iecelsi par šis patīkamās sanāksmes prezidentu?

—   Uzminiet, monsei gneur\

—   Uzmanies! Šādu laupītāju priekšgalā jāliek godīgs cilvēks.

—   Man ir viens tāds, pie tam viens no visgodīgākajiem.

—   Kas tas ir?

—   Kāds sūtnis.

—   Varbūt Selamārs?

—   Tiešām, man šķiet, ja jūs izlaistu viņu no Bluā, viņš neatteiktos, kaut ari vajadzētu nocirst savu līdzdalībnieku galvas.

—   Lai viņš paliek vien Bluā. Nu, kurš ir tavs prezidents?

—   Šatonefs.

—    Holandes sūtnis, lielā karaļa uzticības vīrs! Velns lai parauj, Dibuā, parasti es tevi neapberu ar komplimentiem, bet šoreiz tu esi tiešām veicis šedevru.

—   Jūs saprotat, monseigneur, viņš zina, ka šie ļaudis grib nodibināt republiku, bet viņš, kas visu mūžu pazinis tikai sultānus un kas šausminājis Holandi ar to, ka Ludviķim XIV bija republikas, — viņš ļoti labprāt uzņēmās šo amatu. Mūsu ģenerālprokurors būs Argrams, tas ir noteikts vīrs. Kaijē būs mūsu sekretārs. Mēs rīkosimies strauji, monseigneur, un tā būs pareizi, jo lieta ir steidzama.

—   Bet Dibuā, vai mēs vismaz pēc tam varēsim būt mierīgi?

—    Man liekas gan! Mums būs tikai jāguļ no vakara līdz rītam un no rīta līdz vakaram —, tas ir, kad būsim beiguši karu ar Spāniju un samazinājuši valsts parādus. Bet šajā lietā jums palīdzēs jūsu draugs Lovs. Parādu samazināšana ir viņa specialitāte.

—    Kādas nepatikšanas! Ak, Dievs! Velns, kur man bija galva, kad uzņēmos pavaldonību! Es tagad gan smietos par to, kā Mēna kungs tiek galā ar saviem jezuītiem un spāņiem, kā Mentenona kundze piekopj savu sīko politiku ar Vilruā un Vijāriem. Bet Humberts teic, ka esot ļoti veselīgi reiz dienā izsmieties.

—   Jūs ierunājāties par Mentenona kundzi, — sacīja Dibuā. - Vai zināt, monseigneur, ka št labā sieviete ir ļoti slima un nenodzīvos līdz piecdesmit gadiem?

—   Ak tā?

—   Kopš Mēna kundze ir cietumā un viņas vira kungs trimdā, viņa teic, ka Ludviķis XIV esot gan miris, un raudādama grib viņam piebiedroties.

—   Un par to tev sirds nesāp, vai ne?

—   Tiešām, man viņa sirsnīgi derdzas, es atzīstos. Viņas dēļ nelaiķis karalis ieplēta acis, kad es viņam lūdzu sarkano cepuri sakarā ar jūsu laulībām. Un — velns lai parauj! — tā tomēr nebija viegli izkārtojama lieta, monseigneur. Ja jūs neizlabotu netaisnību, ko karalis man nodarīja, viņa pazudinātu visu manu karjeru. Ja es būtu varējis iepīt viņas Mēna kungu mūsu Bretaņas afērā… bet tas nebija iespējams, goda vārds! Nabaga vīrs ir pustraks no bailēm un visiem, kurus sastop, stāsta: „Starp citu, vai zināt, ka pret valdību un reģentu gribēja rīkot sazvērestību? Kāds kauns Francijai! Ak, ja visi būtu tādi kā es!"

—   Tad sazvērnieku nebūtu, tas ir skaidrs, — noteica reģents.

—   Viņš ir atteicies no savas sievas, — Dibuā smiedamies piebilda.

—   Un viņa ir atteikusies no sava vīra, — atbildēja reģents, arī smiedamies.

—    Es gan neieteiktu jums ievietot viņus vienā cietuma kamerā — viņi sāks kauties.

—   Tāpēc arī es vienu ievietoju Dulēnā, bet otru — Dižonā.

—   Jā, no kurienes viņi ecējas ar vēstulēm.

—   Nerunāsim vairs par to!

—   Lai viņi viens otru nobeidz? Ak, monseigneur, jūs esat īsts bende, un var redzēt, ka esat zvērējis pazudināt Ludviķa XIV rasi.

Šie pārdrošie joki liecināja, cik pārliecināts bija Dibuā par savu ietekmi uz princi. Ja tos būtu pateicis kāds cits, tie būtu radījuši drūmāku mākoni par to, kas uz bridi pārlaidās reģenta pierei.

Dibuā nodeva Orleānas Filipam parakstīt rīkojumu par tribunāla iecelšanu. Šoreiz viņš to parakstīja nekavējoties, un Dibuā, sirds dziļumos priecīgs, kaut ārēji ļoti mierīgs, aizgāja veikt priekšdarbus chevalier apcietināšanai.

No priekšpilsētas mājas Gastons lika sevi aizvest uz viesnīcu „MīIas muca", kur, kā lasītājs atcerēsies, gaidīja kariete, lai vestu viņu uz Bakā ielu. Viņu gaidīja ne tikai kariete, bet arī vakardienas pavadonis. Gastons, kas negribēja likt Helēnai izkāpt, jautāja, vai viņam būtu atļauts turpināt ceļu karietē, kurā viņš atbraucis. Noslēpumainais vīrs atbildēja, ka viņam nav iebildumu, un uzkāpa uz bukas līdzās kučierim, kam pateica mājas adresi, pie kuras jāapstājas.

Visu ceļu Gastons, kura sirdi māca bažas, neiedvesa vis Helēnai drosmi, ko tā no viņa gaidīja, bet gan bezgalīgas skumjas, kuru iemeslus chevalier negribēja izskaidrot. Tāpēc, iebraucot Bakā ielā, Helēna, izmisusi par to, ka rod tik maz spēka tai cilvēkā, uz kuru viņai vajadzēja paļauties, iesaucās:

—   Ak, man ir bail, vai es citreiz varēšu jums uzticēties.

—    Helēna, — sacīja Gastons, — šajā mājā atrodas tas cilvēks, kas būs jums tēva vietā. Atļaujiet man izkāpt pirmajam un pieteikt viņam jūsu ierašanos.

—   Ak, Dievs! — iesaucās Helēna un neviļus nodrebēja — pati nezinādama kāpēc. — Tātad jūs atstāsit mani šeit vienu?

—   Jums nav ko baidīties, Helēna! Bez tam — pēc brīža es atgriezīšos.

Jaunā meitene pasniedza roku, ko Gastons piespieda pie savām lūpām. Arī viņš negribot jutās satraukts, arī viņam likās, ka nevajadzētu atstāt Helēnu. Bet šajā brīdī vārti atvērās, vīrs, kas sēdēja uz bukas, pavēlēja karietei braukt iekšā, vārti aizvērās aiz viņa, un Gastons saprata, ka šai slēgtajā pagalmā ar augstu mūra sētu visapkārt Helēnai nedraud nekādas briesmas. Bez tam viņš vairs nevarēja atkāpties. Vīrs, kas bija ieradies pie viņa viesnīcā, atvēra durtiņas. Gastons pēdējo reiz paspieda savas draudzenes roku, izlēca no karietes un devās augšup pa āra kāpnēm, sekodams savam pavadonim, kas, tāpat kā vakar, ieveda viņu gaitenī. Tur viņš norādīja uz salona durvīm, pateica, ka Gastons varot pieklauvēt, bet pats aizgāja.

Gastons, zinādams, ka Helēna viņu gaida, negribēja tērēt laiku un tūlīt pieklauvēja.

—   Iekšā, — sauca viltus spāņu prinča balss.

Gastons pazina šo balsi, kas bija dziļi iespiedusies viņa atmiņā. Viņš paklausīja, atvēra durvis un atradās sazvērnieku vadoņa priekšā. Bet šoreiz viņam nebija vairs agrāko baiļu, šoreiz viņš bija stingrs savā apņēmībā un tāpēc ar mierīgu seju tuvojās viltus hercogam Olivaresam.

—   Jūs esat noteikts, — tas sacīja. — Mēs norunājām satikties divpadsmitos, un pulkstenis pātlaban sit divpadsmit.

Tiešām, pulksteņa zvaniņš aiz reģenta, kas stāvēja kājās pie kamīna, nošķinda divpadsmit reizes.

—    Es steidzos, monsei gneur\ Pienākuma apziņa neļauj man kavēties, es baidos no sirdsapziņas pārmetumiem. Jūs par to brīnāties un uztraucaties, vai ne, monseigneur? Bet nomierinieties, ja sirdsapziņas pārmetumus jūs tādi cilvēki kā es, tad tās var tirdīt tikai viņus pašus.

—   Tiešām, es domāju, ka jūs gribēsit atteikties, — iesaucās reģents priekā, ko nevarēja gluži noslēpt.

—   Jūs maldāties, monseigneurl Kopš liktenis izraudzījis mani par prinča slepkavu, visu laiku esmu gājis taisni uz priekšu un neapstāšos, iekams mana sūtība nebūs izpildīta.

—    Man likās, ka jūsu vārdos ieskanējās mazas šaubas, un vārdiem, kurus izsaka zināmi cilvēki zināmos apstākļos, ir liela nozīme.

—   Monseigneur, Bretaņā parasts ne tikai teikt to, ko jūt, bet arī darīt to, kas teikts.

—   Tātad jūs vēl joprojām esat nolēmis rīkoties?

—   Vairāk kā jebkad, ekselence!

—   Redziet, vēl būtu laiks! Ļaunums nav izdarīts, un…

—    Jūs to saucat par ļaunumu, monseigneur, — sacīja Gastons, skumji smaidīdams. — Kā tad lai es to saucu?

—    Es tā to saprotu, — dzīvi iesaucās reģents. — Jums tas ir ļaunums, jo jūs jūtat sirdsapziņas pārmetumus.

—    Nav augstsirdīgi mulsināt mani ar šādu uzticību, monseigneur, jo cilvēkam ar mazākiem nopelniem nekā Jūsu Ekselencei es, protams, nebūtu visu to teicis.

—    Un tieši tāpēc, ka esmu jūs pareizi novērtējis, es saku jums, ka vēl ir laiks apstāties, un jautāju, vai esat labi pārdomājis, vai varbūt nenožēlojat, ka esat iejaukts šajā…

Hercogs brīdi sastostījās, tad turpināja:

—    Šajā pārdrošajā pasākumā. Par mani nebaidieties, es jūs aizstāvēšu, līdz kamēr jūs mūs atstāsit likteņa varā. Esmu redzējis jūs tikai reizi, bet man šķiet, ka esmu jūs pareizi novērtējis. Sirdscilvēki ir tik reti, ka mēs ļoti nožēlotu.

—    Tāda labsirdība mani mulsina, monseigneur, — sacīja Gastons, kuram sirds dziļumos modās tik tikko manāmas šaubas, par spīti visai viņa drosmei. — Princi, es nesvārstos, es tikai jūtos kā duelants, kas iznāk laukumā ciešā apņēmībā nogalināt savu ienaidnieku, bet kurš nožēlo, ka nepieciešamība spiež to izdzēst cilvēka dzīvību.

Gastons uz brīdi apklusa. Viņa sarunas biedra kvēlais skatiens urbās līdz pat viņa dvēseles dziļumiem, lai saskatītu tur meklētās vājuma pēdas. Tad Gastons turpināja:

—    Bet šeit vispārības intereses ir tik lielas, tik pārākas par visām mūsu rakstura vājībām, ka es klausīšu savai pārliecībai, savām draudzības, pat simpātijas jūtām un rīkošos tā, monseigneur, ka jūs cienīsit mani arī to acumirklīgo vājuma brīdi, kas uz mirkli aizturēja manu roku.

—   Ļoti labi, bet kā jūs ķersities pie šīs lietas?

—    Es gaidīšu, kamēr satikšu viņu aci pret aci. Nerīkošos ne ar musketi kā Poltro, ne ar pistoli kā Vitrī. Es viņam teikšu: „Monseigneur, jūs esat Francijas nelaime, es jūs upurēju, lai Francija būtu glābta!" un noduršu viņu.

—   Kā to darīja Ravaijaks, — noteica hercogs, acis nepamirkšķinājis, un tik mierīgā balsī, ka jauneklis nodrebēja. — Tas ir labi!

Gastons nolieca galvu un neatbildēja.

—    Šis projekts man šķiet nedrošākais, un es to atbalstu, — sacīja hercogs. — Man tomēr, beidzot, jums vēl kaut kas jājautā. Ja nu jūs apcietina un sāk pratināt?

—    Jūsu Ekselence zina, kas notiek tādos gadījumos: pratināmais mirst, bet neatbild. Un tā kā jūs nupat pieminējāt Ravaijaku, tad, ja es pareizi atceros, Ravaijaks to gan izdarīja, taču nebija muižnieks.

Gastons lepnums patika reģentam, kam sirds bija ļoti jauna un prāts — bruņiniecisks. Viņš bija pieradis ik dienu grozīties starp gļēviem, zemiskiem un lišķīgiem cilvēciņiem, tāpēc šis vienkāršais un drosmīgais Gastona raksturs bija viņam kaut kas jauns. Un visiem zināms, cik ļoti reģents meklēja jaunumus.

Tāpēc viņš vēl pārdomāja, it kā nevarēdams izšķirties, it kā gribēdams iegūt laiku.

—   Es tātad varu paļauties, ka būsit nelokāms?

Gastons likās brīnījās, ka viņa sabiedrotais atkal sāk par to runāt. Šīs sajūtas izpaudās viņa skatienā. Reģents to pamanīja.

—   Jā, — viņš sacīja tai pašā tonī, — es redzu, ka jūs esat izlēmis.

—   Noteikti, — atbildēja chevalier, — un es gaidu Jūsu Ekselences pēdējos rīkojumus.

—   Kā tā — manus pēdējos rīkojumus?

—   Bez šaubām. Jūsu Ekselence vēl nekā nav man pavēlējusi, bet es vispirms esmu jūsu rīcībā un jau piederu jums ar miesu un dvēseli.

Hercogs piecēlās.

—    Nu, labi, tā kā šai sarunai katrā ziņā jābeidzas ar zināmu atrisinājumu, jūs iziesit pa šīm durvīm un dosities cauri dārziņam, kas ietver šo māju. Kādā karietē, kas jūs gaida pie otriem vārtiem, jūs sastapsit manu sekretāru, kas jums nodos atļauju piekļūt audiencē pie reģenta. Bez tam mans vārds būs jums garantija.

—   Tas viss, ko es šai ziņā vēlos, monseigneur.

—   Vai jums vēl kas sakāms?

—   Jā. lekāms atvadīties no Jūsu Ekselences, kuru man varbūt neizdosies vairs redzēt šajā pasaulē, gribu no jums kaut ko izlūgties.

—   Ko? Runājiet, es klausos!

—    Monseigneur, nebrīnieties, ka es īsu brīdi sasvārstos! Nav runa par kādu ikdienišķu pakalpojumu vai personīgu labvēlību. Gastonam de Šanlē tagad vajadzīgs tikai duncis, un te tas ir. Bet, ziedojot savu miesu, viņš negribētu upurēt dvēseli. Mana dvēsele, monseigneur, pieder vispirms Dievam, pēc tam kādai jaunai meitenei, kuru es mīlu un pielūdzu kā Dievu. Bēdīga mīla, vai ne, kas izaugusi tik tuvu kapam? Vienalga, pamest šo tīro un maigo bērnu — tas nozīmētu neprātīgi kārdināt Dievu. Jo es redzu, ka dažreiz viņš mūs nežēlīgi pārbauda un liek ciest pat saviem eņģeļiem. Esmu šajā pasaulē mīlējis kādu apburošu sievieti, kuru mana mīla balstīja un sargāja no nešpetnām lamatām. Ja es miršu vai pazudīšu, kas notiks ar viņu? Mūsu galvas kritīs, monseigneur, tās ir vienkāršu muižnieku galvas. Bet jūs, monseigneur, jūs esat varens cīnītājs, ko atbalsta varens karalis. Jūs uzvarēsit ļauno likteni. Tāpēc gribu nodot jūsu rokās šo manu dvēseles dārgumu. Jūs veltīsit manai draudzenei visu to atbalstu, ko esat man parādā kā sabiedrotais, kā līdzdalībnieks.

—  Jā, es jums to apsolu, — atbildēju reģents, būdams dziļi aizkustināts.

—  Tas nav viss, monseigneur. Ar mani var notikt nelaime, un, nevarēdams atstāt viņai atbalstam sevi pašu, gribētu atstāt viņai savu vārdu. Pēc manas nāves viņai nebūs vairs nekādu līdzekļu, jo viņa ir bārene, monseigneur. Dodoties projām no Nantes, es uzrakstīju testamentu, kurā es viņai novēlu visu, kas man pieder. Monseigneur, kad es miršu — lai viņa būtu atraitne… vai tas ir iespējams?

—   Kas tam pretojas?

—   Neviens. Bet mani var arestēt rīt, šovakar, izejot no šīs mājas.

Reģents nodrebēja par šo savādo nojautu.

—  Ja mani aizvestu uz Bastīliju — vai jūs domājat, ka man atļautu apprecēt viņu pirms soda izpildīšanas?

—   Es esmu par to pārliecināts.

—   Vai izmantosit visu savu varu, lai es panāktu šo žēlastību? Apzvēriet man, monseigneur, lai es varētu svētīt jūsu vārdu un mokās domātu par jums tikai ar vislielāko pateicību.

—  Goda vārds, es jums to apsolu, — aizkustināts sacīja reģents. — Šī jaunā meitene būs man svēta. Viņa mantos manā sirdī visu to mīlu, ko es gribot negribot jūtu pret jums.

—   Un tagad, monseigneur, vēl vienu vārdu!

—   Runājiet, es jūs uzklausu ar patiesām simpātijām!

—   Šī jaunā meitene nekā nezina par manu plānu, viņai nav zināmi iemesli, kuru dēļ esmu ieradies Parīzē, nedz arī katastrofa, kas mums draud, jo man nebija drosmes viņai to pateikt. Pasakiet jūs viņai to, monseigneur. Sagatavojiet viņu šim notikumam! Bet es viņu redzēšu tikai tajā brīdī, kad kļūšu par viņas vīru. Ja es ieraudzītu viņu atentāta mirklī, kas mūs šķirs, mana roka varbūt trīcētu, bet tā nedrīkst trīcēt.

—  Apsolu jums to ar savu džentlmeņa godavārdu, — sacīja reģents neizsakāmā aizkustinājumā. — Es atkārtoju: šī jaunā meitene ne tikai būs man svēta, bet es darīšu viņas labā visu, ko jūs vēlaties. Viņa mantos manā sirdi to mīlu, ko es gribot negribot jūtu pret jums.

—  Tagad, monseigneur, es esmu stiprs, — sacīja Gastons pieceldamies.

—   Un šī jaunā meitene? — jautāja reģents. — Kur viņa ir?

—   Lejā, karietē, kas to atveda šurp. Ļaujiet man iet, monseigneur, bet pasakiet tikai, kur viņa dzīvos?

—   Šeit. Šī māja, kurā neviens nedzīvo un kura ir ļoti piemērota jaunai meitenei, piederēs viņai.

—   Monseigneur, jūsu roku!

Reģents pasniedza roku Gastonam un varbūt būtu vēl mēģinājis viņu atturēt, bet tad zem logiem atskanēja sauss kāsis, un viņš saprata, ka Dibuā kļūst nepacietīgs. Tāpēc viņš paspēra soli uz priekšu un lika Gastonam manīt, ka audience beigusies.

—    Monseigneur, vēlreiz: sargājiet savu bērnu! Viņa ir maiga, skaista un lepna — viena no tiem bagātajiem un cēlajiem raksturiem, kādus jūs visai reti būsit sastapis savā mūžā. Ardievu, monseigneur, es gribu satikt jūsu sekretāru.

—    Un man vajadzēs teikt viņam, ka jūs ejat nogalināt cilvēku? — sacīja reģents, pēdējo reizi mēģinādams atrunāt Gastonu.

—   Jā, monseigneur, — atbildēja chevalier. — Jūs tikai piebildīsit, ka es nogalinu viņu, lai glābtu Franciju.

—   Nu tad dodieties ceļā, — sacīja hercogs, atvērdams kādas durvis uz dārzu. — Un ejiet pa gatvi, kuru jums norādīju.

—   Novēliet man labas sekmes, monseigneur.

„Trakais!" nodomāja reģents. „Vai viņš grib, lai es vēl lūdzu Dievu, kaut viņa dunča dūrienam būtu labas sekmes? Nu, to nu gan ne!"

Gastons aizgāja. Smiltis, sajauktas ar sniegu, čirkstēja viņam zem kājām. Reģents pa gaiteņa logu brīdi noskatījās viņam pakaļ un, kad tas vairs nebija redzams, noteica:

—   Nu, lai katrs iet savu ceļu… Nabaga zēns!

Un viņš atgriezās salonā, kur sastapa Dibuā. Tas bija ienācis pa otrām durvīm un gaidīja viņu.

Dibuā sejā bija lasām viltība un apmierinātība, un reģents to pamanīja. Kādu laiku hercogs vērās viņā, nekā neteikdams un it kā cenzdamies izdibināt, kas noris šā otra Mefistofeļa smadzenēs.

Dibuā pirmais pārtrauca klusumu.

—   Nu, monseigneur, beidzot jūs esat ticis no viņa vaļā, es vismaz tā ceru.

—   Jā, bet tādā veidā, kas man stipri nepatīk, Dibuā. Man netīk spēlēt lomas tādās komēdijās, tu to zini.

—   Iespējams. Bet varbūt nebūtu slikti, monseigneur, ja jūs piešķirtu man kādu lomu savās komēdijās.

—   Kā tā?

—   Jā, tām būtu lielāki panākumi, un atrisinājums būtu labāks.

—    Nesaprotu, ko tu gribi teikt, izsakies skaidrāk!.. Nu, runā, mani kāds gaida, un man tas jāpieņem.

—    O-la-lā! Monseigneur, pieņemiet vien, mēs savu sarunu turpināsim vēlāk! Tagad jūsu komēdijas atrisinājums ir gatavs, un tas tāpēc nekļūs ne labāks, ne sliktāks.

To pateicis, Dibuā paklanījās ar tādu zobgalīghu respektu, ko reģents bija paradis redzēt tad, kad viņu mūžīgajā spēlē vienam pret otru Dibuā rokās bija labākās kārtis. Un nekas tik ļoti neuztrauca reģentu, kā šis simulētais respekts. Viņš Dibuā apturēja.

—   Nu, kas tad vēl? Vai esi atklājis kaut ko jaunu? — viņš jautāja.

—   Es esmu atklājis to, ka jūs esat veikls aktieris, velns lai parauj!

—   Tu par to brīnies?

—    Nē, tas mani apbēdina. Vēl daži soļi šajā mākslā, un jūs darīsit brīnumus. Es jums nebūšu vairs vajadzīgs, un jūs mani aizsūtīsit audzināt savu dēlu, kuram — es piekrītu — ļoti vajadzīgs tāds skolotājs kā es.

—   Nu, saki žigli!

—    Tā ir, monseigneur, jo te vairs nav runa par jūsu dēlu, bet par jūsu meitu.

—   Par kādu?

—    Ak tā, taisnība, mums viņu ir daudz. Vispirms, Šellas klostera priekšniece. Tad Berī kundze, tad Valuā jaunkundze. Pēc tam pārējās, kas vēl par jaunu, lai par viņām runātu — tāpēc nerunāšu arī es. Tad, beidzot, šī daiļā Bretaņas puķe, šis savvaļā augušais kumeļš, kuru gribēja pasargāt no Dibuā indīgās elpas, lai šī elpa viņu nesamaitātu.

—   Vai uzdrošināsies teikt, ka man nebija taisnība?

—   Un kā vēl! Monseigneur, jūs izdarījāt brīnumus. Neciezdams šo nešpetno Dibuā — tur es jums piekrītu — un tā kā arhibīskaps Kambrē ir miris, jūs viņa vietā atradāt labo, cienījamo, tīro, sirdsšķīsto Nosē un patapinājāt viņa māju.

—  Ahā, tu arī to zini?

—  Un kādu māju! Nevainīgu kā tās īpašnieks. Jā, monseigneur, tas ir ļoti apdomīgi un prātīgi darīts. Noslēpsim šim bērnam izvirtušo pasauli. Pasargāsim viņu no visa, kas varētu samaitāt viņas jaunavīgo naivitāti. Tāpēc dosim viņai mītni, kur redz tikai ledas, erigonas un danajas, kas kultivē nešpetnības simbolos: gulbji, vīnogu ķekari, zelta lietus. Morāles svētnīca, kur tikumības priesterienes, bez šaubām, aizbildinoties ar savu naivitāti, izlaižas visrafinētākās, bet arī vismazāk atļautās pozās.

—   Un šis velna Nosē man zvērēja, ka tur ir tikai Minjāra gleznas!

—   Vai tad jūs nepazīstat šo māju, monseigneur?

—   Vai es skatos šajās bezkaunībās?

—   Un bez tam, jūs esat īsredzīgs, taisnība.

—   Dibuā!

—   Par mēbelēm runājot, jūsu meitai būs tik savdabīgi tualetes galdiņi, neizprotami dīvāni, maģiskas gultas atpūtai. Grāmatas… o, tur ir brāļa Nosē grāmatas, sevišķi tās, kas pazīstamas kā labs līdzeklis jaunatnes audzināšanai un izglītošanai un kas ir tikpat kā Busī-Rabitena dievvārdu grāmata, kuras vienu eksemplāru es jums iedevu tajā dienā, kad kļuvāt divpadsmit gadus vecs!

—   Čūska tāds!

—   Vārdu sakot, šajā patversmē valda visstingrākā tikumība. Es to izraudzījos, lai jūsu dēls tur izklaidētos. Bet mēs ar monseigneur nevērtējām lietas no viena viedokļa — viņš to izraudzījis, lai šķīstītu savu meitu.

—   Nu, Dibuā, beidziet, jūs mani nogurdināt!

—   Es drīz vien beigšu, monseigneur, incedo ad f inem. Galu galā, jūsu meitas jaunkundzei vajadzēja ļoti labi justies šajā mājā, jo, kā visas jūsu rases personas, arī viņa ir ļoti inteliģenta meitene.

Reģents nodrebēja. Viņš nojauta, ka aiz Dibuā garajiem aplinkiem un ļaunā, zobgalīgā smaida slēpjas kaut kāda bēdīga ziņa.

—  Un tomēr — redziet nu, ko nozīmē pretestības gars! — turpināja Dibuā. — Viņa nav apmierināta ar telpām, ko viņai tik tēvišķīgi izraudzījās Jūsu Augstība. Viņa pāriet dzīvot citur.

—   Ko tas nozīmē?

—   Es kļūdījos: viņa jau ir atstājusi līdzšinējās telpas.

—   Mana meita ir projām? — iekliedzās reģents.

—   Galīgi, — noteica Dibuā.

—   Kā?

—   Nu, pa durvīm… O, viņa nav no tām jaunkundzēm, kas naktī bēg ārā pa logu. Viņa ir no mūsu rases, monseigneur, un ja es kaut vienu minūti būtu par to šaubījies, tagad es būtu pārliecināts.

—   Un Deroša kundze?

—   Deroša kundze ir Palērojālā. Es to nekavējoties pametu tur. Viņa ieradusies paziņot šo vēsti Jūsu Augstībai.

—   Vai tad viņa nevarēja meitu aizkavēt?

—   Jaunkundze pavēlēja.

—   Vajadzēja likt kalpotājiem noslēgt durvis. Kalpotāji nezina, ka tā ir mana meita, un tiem nebija iemesla klausīt viņai.

—   Deroša kundze nobijās no jaunkundzes dusmām, bet kalpotāji nobijās no zobena.

—   No zobena! Ko tu runā? Tu esi piedzēries, Dibuā!

—  Jā, jo es visādi cenšos apreibināties. Es dzeru tikai cigoriņu kafiju. Nē, monseigneur, ja es esmu apreibis, tad tikai apbrīnojot Jūsu Augstības atjautību, kad gribat kārtot kādu lietu viens pats.

—   Bet ko tu runāji par zobenu? Kas par zobenu?

—   Zobens, kas ir Helēnas jaunkundzes rīcībā un pieder kādam jaukam jauneklim…

—   Dibuā!..

—   Kas viņu ļoti karsti mīl…

—   Dibuā, tu mani padarīsi traku.

—   Un kurš ir tik bezgala galants, ka brauc tai līdzi no Nantes līdz Rambuijē.

—   De Livrī kungs?

—   Jūs zināt viņa vārdu! Tātad es jums nepateicu nekā jauna, monseigneur.

—   Dibuā, es esmu satriekts!

—   Ir jau arī iemesls, monseigneur. Bet, lūk, ko nozīmē kārtot pašam savas lietas, kad tajā pašā laikā jānodarbojas arī ar Francijas lietām.

—   Bet kur viņa galu galā atrodas?

—   Ak tā — kur viņa atrodas? Vai tad es zinu?

—    Dibuā, tu man paziņoji par viņas bēgšanu, tev tagad jāpasaka man, kur viņa ir paslēpusies, Dibuā, dārgo Dibuā, tev jāatrod mana meita!

—   Ak, monseigneur, jūs esat drausmīgi līdzīgs Moljēra tēviem, bet es Skapēnam! Ak, mans labais Skapčn, mans dārgais Skapēn, mans mazais Skapēn, atrod manu meitu! Monseigneur, esmu dusmīgs, bet 2e- ronts neteiktu labāk. Nu, lai notiek — jūsu meitu meklēs, atradīs un atriebsies viņas pavedējam!

—   Labi, atrodi viņu, Dibuā, un pēc tam prasi no manis visu, ko vien vēlies.

—   Labprāt, lūk, tā ir patīkama saruna.

Reģents iekrita atzveltnī, galvu atspiedis rokās. Dibuā netraucēja hercogu viņa sāpēs, bet nopriecājās, ka šī sirsnība pastiprinās viņa līdzšinējo ietekmi uz reģentu. Kamēr viņš vēroja to ar savu parasto viltīgo smaidu, pie durvīm viegli piegrabināja.

—   Kas tur ir? — jautāja Dibuā.

—   Monseigneur, — sacīja kāda kalpotāja balss aiz durvīm, — lejā, tajā pašā karietē, kas atveda chevalier, atrodas jauna dāma, kas interesējas, vai viņš drīz nenāks lejā un vai viņai arvien vēl jāgaida.

Dibuā uzlēca kājās un metās pie durvīm, bet bija jau par vēlu. Reģents, kuram kalpotāja vārdi atgādināja svinīgo solījumu, ko viņš nupat bija devis Gastonam, pēkšņi piecēlās.

—   Kurp jūs ejat, monseigneur? — jautāja Dibuā.

—   Pieņemt šo jauno meiteni, — sacīja reģents.

—   Tas ir mans pienākums, nevis jūsējais. Vai aizmirstat, ka nodevāt šo sazvērestību manās rokās?

—    Nodevu tavās rokās chevalier, taisnība. Bet es apsolīju chevalier, ka būšu tēvs tai meitenei, kuru viņš mīl. Esmu devis savu vārdu, un es to turēšu. Ja es nogalinu viņas mīļāko, man taču vismaz jāmierina viņa.

—   Es to apņemos izdarīt, — sacīja Dibuā, mēģinādams noslēpt savu bālumu un satraukumu zem velnišķīgā smaida, kādu vienīgi viņš prata smaidīt.

—    Ciet klusu un nekusties no šejienes! — iesaucās reģents. — Tu vēl izdarisi kādu nekrietnību.

—    Velns lai parauj, monseigneur, ļaujiet man vismaz parunāt ar viņu.

—    Es pats ar viņu aprunāšos. Tā nav tava darīšana, es personīgi esmu apsolījis, esmu devis savu džentlmeņa godavārdu… Tātad, ciet klusu un paliec šeit!

Dibuā koda dūres, bet kad reģents runāja šādā tonī, vajadzēja paklausīt. Viņš atspiedās ar muguru pret kamīnu un gaidīja. Drīz vien aiz durvju aizkariem bija dzirdama zīda kleitas čaukstoņa.

—   Jā, madame, šeit, — sacīja apkalpotājs.

—   Viņa ir klāt, — sacīja hercogs, — padomā par vienu lietu, Dibuā: šī meitene nav nekādā ziņā atbildīga par sava mīļākā pārkāpumiem. Tātad — tu saproti: izturēties pret viņu ar vislielāko cieņu.

Tad viņš pagriezās uz to pusi, no kurienes atskanēja balss.

—   Iekšā! — viņš piebilda.

Pēc šā aicinājuma aizkari strauji pavērās. Jaunā sieviete paspēra soli pretim reģentam, kas atkāpās it kā zibens ķerts.

—   Mana meita! — viņš nomurmināja, mēģinādams apvaldīt sevi. Bet Helēna, ar acīm meklēdama Gastonu, apstājās un zemu palocījās.

Viegli iedomāties, kādu grimasi savieba Dibuā.

—    Atvainojiet, cienītais monsieur, — sacīja Helēna, — bet varbūt es esmu maldījusies. Es meklēju draugu, kurš mani atstāja lejā un kuram vajadzēja vēl nākt man pakaļ. Tā kā viņš kavējās, es uzdrošinājos apjautāties par viņu. Mani ieveda šeit, bet varbūt apkalpotājs pārskatījās.

—   Nē, jaunkundz, — sacīja hercogs. — Chevalier de Šanlē tik tikko izgāja, un es jūs gaidīju.

Bet kamēr reģents runāja, meitene iegrima domās Un pat uz brīdi aizmirsa Gastonu. Likās, ka viņa cenšas sakopot visas savas atmiņas. Beidzot, it kā atbildēdama pati savām domām, viņa piepeši iesaucās:

—   Ak, Dievs! Cik tas ir savādi!

—   Kas ir ar jums? — jautāja reģents.

—   Ak, jā, tā ir!

—    Pabeidziet, jo nevaru saprast, ko jūs gribat man teikt, — sacīja hercogs.

—   Ak, cienītais monsieur, — Helēna trīcēdama izdvesa, — cik savādi! — jūsu balss man atgādina kādas personas balsi…

Helēna saminstinājās.

—   Kāds paziņa? — jautāja reģents.

—   Tā ir persona, ar kuru esmu tikusies tikai vienu reizi, bet kura balss ieskanējusi un palikusi manā sirdi.

—    Un kas tā par personu? — jautāja reģents, bet Dibuā pēc šīs pusatzīšanās tikai paraustīja plecus.

—   Šī persona teica, ka esot mans tēvs, — atbildēja Helēna.

—   Priecājos par šo sagadīšanos, jaunkundz, — turpināja reģents. — Jo šī manas balss līdzība ar tās personas balsi, kuru jūs, droši vien, mīlat, piešķirs maniem vārdiem lielāku svaru: jūs zināt, ka chevalier de Šanlē izraudzījis mani par jūsu aizstāvi, par ko es loti priecājos.

—    Vismaz viņš man izteicās, ka aizvedīšot mani pie kāda cilvēka, kas mani pasargāšot no briesmām.

—   Un kādas briesmas jums draud? — jautāja reģents.

Helēna paskatījās visapkārt, un viņas nemierīgais skatiens pievērsās Dibuā. Nevarēja būt šaubu: cik reģenta seja tai likās simpātiska, tik Dibuā seja iedvesa neuzticību.

—    Monseigneur, — pusbalsī sacīja Dibuā, kas saprata, kādu iespaidu viņš uz meitnei ir atstājis. — Man šķiet, ka esmu šeit lieks, tāpēc iešu projām. Bez tam neesmu jums vairs vajadzīgs, vai ne?

—   Nē, bet drīz tu man būsi vajadzīgs. Tāpēc neaizej!

—   Būšu Jūsu Augstības rīcībā.

Visa šī saruna norisinājās pārāk klusā balsī, lai Helēna varētu to sadzirdēt.. Bez tam Helēna smalkjūtīgi atkāpās un arvien vēl pētīja visas durvis pēc kārtas, cerēdama, ka Gastons beidzot tomēr parādīsies.

Dibuā aiziedams mierināja sevi ar domām, ka šī meitene, kas nupat gribēja tikt no viņa vaļā, lai paliktu viena, vismaz šajās gaidās būs vīlusies. Kad Dibuā izgāja, hercogs un Helēna uzelpoja vieglāk.

—   Apsēdieties, jaunkundz! — sacīja hercogs. — Mums būs ilgi jātērzē, un man jums daudz kas sakāms.

—   Vispirms viena lieta, — ierunājās Helēna. — Chevalier Gastonam de Šanlē nedraud nekādas briesmas, vai ne?

—    Mēs tūlīt runāsim par viņu, jaunkundz, bet vispirms parunāsim par jums. Viņš atveda jūs pie manis kā pie aizstāvja. Nu, sakiet man, pret ko lai es jūs aizstāvu?

—   Viss, kas ar mani notiek beidzamajās dienās, ir tik dīvains, ka es nezinu, no kā man būtu jābīstas un kam vajadzētu uzticēties. Ja Gastons būtu šeit…

—  Jā, es saprotu, ja viņš at|autu jums izstāstīt man visu, jūs no manis nekā neslēptu. Bet ja nu es pierādīšu, ka zinu par jums gandrīz vai visu?

—   Jūs, monseigneurl

—    Jā, es! Vai jūs nesauc Helēna de Šavernī? Vai neesat uzaugusi augustīņu klosterī starp Nanti un Klišonu? Vai kādā jaukā dienā nesaņēmāt no noslēpumainā labvēļa, kas par jums rūpējās, pavēli atstāt klosteri, kur bijāt uzaugusi? Vai nedevāties ceļā kādas māsas pavadībā, kurai iedevāt simt luidoru atlīdzības? Vai Rambuijē jūs negaidīja kāda sieviete vārdā Deroša? Vai viņa neziņoja, ka ieradīsies jūsu tēvs? Vai tajā pašā vakarā neieradās kāds, kas jūs mīl un kas domāja, ka arī jūs viņu mīlat?

—   Jā, tā ir gan, — sacīja Helēna pārsteigta, ka svešam cilvēkam tik labi ir zināmi visi šā notikuma sīkumi.

—   Pēc tam, — turpināja reģents, — vai otrā dienā jūs neapciemoja de Šanlē kungs, kas sekoja jums ar de Livrī vārdu, un vai jūsu guvernante bez panākumiem nemēģināja pretoties šim apciemojumam?

—   Tas viss ir tiesa, un es redzu, ka Gastons jums visu ir izstāstījis.

—   Tad jūs saņēmāt pavēli doties uz Parīzi. Jūs gribējāt pretoties šai pavēlei, bet tomēr vajadzēja paklausīt. Jūs ieveda kādā mājā Svētā An- tuāna priekšpilsētā. Bet tur šis gūsts jums kļuva nepanesams.

—   Jūs maldāties, tas nav gūsts, bet cietums, — atbildēja Helēna.

—   Es jūs nesaprotu.

—   Vai Gastons nestāstīja jums par savām bažām, ko es sākumā noraidīju, bet kurām vēlāk arī pati sāku ticēt?

—   Nē, stāstiet! Bet no kā jūs varētu baidīties?

—   Ja viņš jums to nav teicis, kā lai es jums to saku?

—   Vai ir tādas lietas, ko nevar stāstīt draugam?

—   Vai viņš jums neteica: šis vīrs, kuram es pirmajā sākumā noticēju, ka viņš ir mans tēvs…

—   Jūs ticējāt!..

—   Ak jā, es jums zvēru! Dzirdēdama viņa balsi, juzdama viņa rokas spiedienu, es sākumā nešaubījos. Un vajadzēja rasties gandrīz vai pilnīgai skaidrībai, lai bērna mīlas vietā, kas piepildīja manu sirdi, stātos bailes.

—   Es jūs nesaprotu, jaunkundz, pabeidziet savu stāstu. Kā jūs varējāt baidīties no cilvēka, kas, spriežot pēc tā, ko jūs man teicāt, jūt pret jums tik lielu maigumu?

—    Jūs tūlīt sapratīsit. Nenozīmīga iemesla dēļ man lika doties no Rambuijē uz Parīzi un ievietoja šajā mājā Svētā Antuāna priekšpilsētā. Bet šī māja runāja skaidrāku valodu nekā visas Gastona bažas. Tad es redzēju, ka esmu pazudusi. Aiz šā šķietamā tēva maiguma slēpās pavedēja intrigas. Mans vienīgais draugs bija Gastons. Es viņam aizrakstīju, viņš atnāca.

—    Tātad jūs atstājāt šo māju, lai bēgtu no pavedēja un nevis lai sekotu savam mīļākajam? — iesaucās reģents, prieka pārņemts.

—   Jā, cienītais monsieur, ja es būtu ticējusi, ka tas tiešām ir mans tēvs, kuru esmu redzējusi tikai vienu reizi un kurš, satiekoties ar mani, ir tik ļoti noslēpumains — es jums zvēru, nekas mani nebūtu varējis novirzīt no manu pienākumu ceļa.

—  Ak, dārgais bērns! — iesaucās hercogs tādā tonī, kas lika Helēnai nodrebēt.

—   Tad Gastons pastāstīja man par kādu personu, kas nekā nevarēšot viņam atteikt, kuram vajagot gādāt par mani, būt man tēva vietā. Viņš mani atveda šurp, teikdams, ka atnākšot man pakaļ. Bet es veltīgi gaidīju vairāk nekā stundu. Beidzot, baidīdamās, ka nav notikusi nelaime, es liku par viņu apjautāties.

Reģenta seja sadrūma.

—    Tātad Gastona ietekme novirzījusi jūs no saviem pienākumiem, viņa bažas modinājušas arī jūsējās, — sacīja reģents, novirzīdams sarunu uz kaut ko citu.

—   Jā, viņš nobijās manis dēļ sakarā ar manu noslēpumaino apkārtni. Viņš nosprieda, ka aiz šīs noslēpumainības slēpjas kāds plāns, kas kļūs man liktenīgs.

—   Bet lai jūs pārliecinātu, viņam bija vajadzīgi pierādījumi.

—    Vai bija vajadzīgi vēl labāki pierādījumi par šo nešpetno māju! Vai tēvs būtu vedis savu meitu šādā mājā?

—   Jā, jā, — murmināja reģents. — Taisnība, viņš ir rīkojies nepareizi. Bet atzistaties: bez chcvalicr norādījumiem jums savā dvēseles nevainībā nebūtu radušās nekādas aizdomas.

—   Nē. Bet, par laimi, Gastons bija nomodā par mani.

—   Vai jūs, jaunkundz, ticat visam, ko jums Gastons saka? — jautāja reģents.

—   Mēs viegli pakļaujamies to cilvēku spriedumiem, kurus mīlam.

—   Un jūs mīlat chevalier, jaunkundz?

—   Jau gandrīz vai divus gadus.

—   Bet kā viņš tikās ar jums klosterī?

—   Naktīs, ar laiviņas palīdzību.

—   Un viņš jūs bieži redzēja?

—   Ik nedēļu.

—   Tātad jūs viņu mīlat?

—   Ja, monseigneur, es viņu mīlu.

—  Bet kā jūs varējāt atdāvāt savu sirdi, zinādama, ka nepiederat pati

sev?

—   Veselus sešpadsmit gadus es neesmu nekā dzirdējusi par savu ģimeni. Vai tad man vajadzēja domāt, ka tā pēkšņi atradīsies vai, pareizāk sakot, ka ar nekrietnu viltību mani izraus no patvēruma mītnes, kur es tik mierīgi nodzīvoju, lai pēc tam mēģinātu mani pazudināt?

—    Bet vai jūs joprojām domājat, ka šīs cilvēks jums ir melojis? Vai jūs aizvien vēl domājat, ka viņš nav jūsu tēvs?

—   Ak vai, tagad es vairs nezinu, ko domāt, un man zūd prāts šajā drudžainajā īstenībā, ko es ik brīdi gribētu uzskatīt par sapni.

—   Nevajadzēja lūgt padomu prātam, bet savai sirdij, Helēna, — sacīja reģents. — Vai šā cilvēka tuvumā jūsu sirds nekā nerunāja?

—   O, gluži otrādi! — iesaucās Helēna. — Kamēr viņš atradās manā tuvumā, es par to bija pārliecināta, jo nekad nebiju izjutusi tādu satraukumu.

—   Jā, — sarūgtināts noteica reģents, — bet kad viņš bija projām, šīs sajūtas izgaisa, stiprāki iespaidi tās izkliedēja. Tas ir ļoti vienkārši: šis vīrs bija tikai jūsu tēvs, bet Gastons — jūsu mīļākais.

— Cienītais kungs, — sacīja Helēna atkāpdamies. — Cik savādi jūs runājat ar mani!

—    Atvainojiet, — noteica reģents daudz maigākā balsī. — Es jūtu, ka aizraujos savā gādībā par jums. Bet par ko es visvairāk brīnos, jaunkundz, — ar smagu sirdi turpināja reģents, — tas ir: ja de Šanlē kungs jūs mīl — un jums tā liekas — kāpēc tad jūs ar savu ietekmi nepanācāt to, lai viņš atsakās no saviem projektiem?

—   No saviem projektiem? Ko jūs ar to gribat teikt?

—   Kā, jūs nezināt, kādā nolūkā viņš ir ieradies Parīzē?

—   Nezinu! Tajā dienā, kad es ar asarām acīs teicu viņam, ka esmu spiesta atstāt Klišonu, viņš man paziņoja, ka viņam jādodoties projām no Nantes. Un kad es viņam pateicu, ka arī es dodos uz Parīzi, viņš priekā iekliedzās un atbildēja, ka viņam tas pats ceļš priekšā.

—    Tātad jūs neesat viņa līdzdalībniece? — iesaucās reģents ar atvieglotu sirdi.

—   Viņa līdzdalībniece!? — Helēna bailēs iekliedzās. — Ak, Dievs! Ko jūs gribat teikt?

—   Nekā, nekā!

—    O, tomēr jūs man pateicāt vienu vārdu, kas man atklāj visu. Jā, es pati sev jautāju, kāpēc Gastona raksturs ir mainījies. Kāpēc jau veselu gadu, ikreiz, kad es ar viņu runāju par mūsu nākotni, viņa seja piepeši sadrūma; kāpēc viņš man ar tik skumju smaidu teica: „Domāsim par tagadni, Helēna, par rītdienu mēs neesam droši." Beidzot, kādēļ viņš pēkšņi iegrima dziļās un klusās pārdomās, it kā viņam draudētu liela nelaime. Ak, ar vienu savu vārdu jūs man atklājāt šo lielo nelaimi. Tur Bretaņā Gastons satikās tikai ar neapmierinātajiem — ar Monluī, Pon- kaleku, Taluetu. Ak, Gastons ieradies Parīzē rīkot sazvērestību. Gastons ir sazvērnieks!

—  Tātad jūs nekā nezinājāt par šo sazvērestību? — iesaucās reģents.

—   Ak vai, esmu tikai sieviete, un Gastons, bez šaubām, neatzina par iespējamu uzticēt man šādu noslēpumu.

—    O, jo labāk, jo labāk! — iesaucās reģents. — Un tagad, mans bērns, uzklausiet mani, uzklausiet drauga balsi, uzklausiet padomu, ko jums dod cilvēks, kas varētu būt jums tēvs: lai chevalier iet bojā tajās gaitās, ko viņš apsācis. Jums vēl ir laiks palikt tur, kur esat, un tālāk vairs neiet.

—   Kas? Es? — iesaucās Helēna. — Es lai pamestu viņu brīdī, kad, kā jūs pats sakāt, viņam draud nezināmas briesmas. O, nē, nē, cienītais monsieur, mēs abi esam vientuļi šajā pasaulē! Viņam esmu tikai es, man — tikai viņš. Gastonam vairs nav vecāku, man vēl nav. Vai — ja man arī ir vecāki, jau sešpadsmit gadus šķirti no manis, viņi pieraduši iztikt bez manis. Tātad mēs varam iet bojā abi, neviens nenoraudās asaru par mums. Ak, es jūs maldināju, cienītais monsieur, lai kādu noziegumu Gastons būtu izdarījis vai izdarītu, es esmu viņa līdzdalībniece.

—   Ak, — nomurmināja reģents apspiestā balsī. — Mana pēdējā cerība zūd: viņa chevalier mīl.

Helēna izbrīnā pagriezās pret šo nepazīstamo, kas, kā likās, juta līdzi viņas bēdām. Reģents saņēmās un turpināja:

—    Bet vai jūs bezmaz neatteicāties no viņa, jaunkundz? Vai jūs viņam tajā dienā, kad šķīrāties, neteicāt, ka starp jums viss ir beidzies, ka jūs nevarat brīvi rīkoties ne ar savu sirdi, ne ar savu personību.

—   Jā, es viņam visu to teicu, monseigneurl — aizrautībā iesaucās meitene. — Jo tad man likās, ka viņš ir laimīgs, es nezināju, ka ir apdraudēta viņa brīvība, varbūt arī dzīvība. Tad būtu cietusi tikai mana sirds, bet mana sirdsapziņa būtu mierīga. Tad es būtu spītējusi sāpēm, nevis cīnījusies ar sirdsapziņas pārmetumiem. Bet kopš es zinu, ka viņš apdraudēts, kopš zinu, ka viņš ir nelaimīgs, es jūtu: viņa dzīvība ir arī mana dzīvība.

—    Bet jūs, bez šaubām, pārspīlējat savu mīlu uz viņu, — uzstāja reģents, lai nebūtu vairs ne mazāko šaubu par viņa meitas jūtām. — Kad būsit šķirti viens no otra, šī mīla izgaisis.

—   Nē! — iesaucās Helēna. — Vientulībā, kādā vecāki mani atstāja, šī mīla kļuvusi par manu vienīgo cerību, manu laimi, manu dzīvību! Ak, monseigneur, Dieva dēļ, ja jums ir kāds iespaids uz viņu, un tādam vajag būt, jo viņš jums uzticējis noslēpumu, ko no manis slēpa, tad pa- nāciet, lai viņš atsakās no šiem nodomiem, par kuriem jūs runājāt! Sakiet viņam to, ko es neuzdrošinos viņam pašam teikt: ka es viņu bezgala mīlu! Sakiet viņam: viņa liktenis būs arī manējais, ja viņam būs jādzīvo trimdā, arī es došos trimdā! Ja viņu ievietos cietumā, arī es kļūšu par gūstekni! Ja viņš mirs, miršu arī es! Sakiet viņam to, cienītais monsieur, un pie- bilstiet… piebilstiet, ka manas asaras un mans izmisums liecināja, ka teicu jums patiesību.

—   Ak, nelaimīgais bērns! — nomurmināja reģents.

Tiešām, ikviens iežēlotos par Helēnas stāvokli. Bālums, kas bija pārklājis viņas seju, liecināja, ka viņa gauži cieš. Runājot asaras viņai nepiespiesti ritēja pār vaigiem bez šņukstiem, — kā dabisks vārdu papildinājums. Varēja redzēt, ka viņa nezināja nevienu vārdu, kas nebūtu nācis no sirds, ka viņa neapņēmās neko tādu, ko nebūtu gatava izpildīt.

—   Nu, labi, lai notiek, jaunkundz! — sacīja reģents. — Apsolu jums darīt visu, ko varēšu, lai glābtu chevalier.

Helēna sakustējās, lai mestos ceļos hercoga priekšā — tik lielā mērā bailes par Gastonam draudošajām briesmām salieca šo lepno dvēseli. Reģents satvēra viņu savās rokās. Tad Helēna nodrebēja. Šā cilvēka pieskārienos bija kaut kas tāds, kas, kā likās, pilda viņas sirdi ar cerībām un prieku. Tāpēc viņa palika atbalstījusies pret viņa roku un nemaz nemēģināja piecelties.

—    Jaunkundz, — sacīja reģents, brīdi vēries viņā ar tādu izteiksmi sejā, kas, bez šaubām, būtu viņu nodevusi, ja šajā brīdī Helēna būtu ieskatījusies viņam acīs. — Jaunkundz, vispirms parunāsim par to, kas ir vissteidzamākais. Jā, es jums jau teicu, Gastonam draud briesmas, bet ne tūlīt. Tāpēc domāsim vispirms par jums, kuras stāvoklis ir visai nedrošs. Jūs esat uzticēta manai apsardzībai, un man vispirms jāpierāda savā gādība par jums, kā jau daždien labam ģimenes tēvam. Vai jūs uzticaties man, jaunkundz?

—   O, jā, jo Gastons taču atveda mani pie jums.

—   Vienmēr Gastons! — pusbalsī nomurmināja reģents. Tad pievērsās Helēnai.

—    Jūs apdzīvosit šo māju, par kuru neviens nezina un kurā būsit brīva. Jūsu rīcībā būs labas grāmatas, un arī manas klātbūtnes jums netrūks, ja tā varētu būt jums patīkama.

Helēna sakustējās.

—    Bez tam, — turpināja hercogs, — tad jums būs izdevība runāt par chevalier.

Helēna nosarka, bet reģents turpināja:

—   Tuvējā klostera baznīca būs jums atvērta katrā laikā, un ja jums rastos kaut vismazākās bažas, līdzīgas tām, kādas izjutāt līdz šim, klosteris pats par sevi būs jums patvērums. Priekšniece ir mana draudzene.

—  Ak, jūs mani pilnīgi nomierināt, — sacīja Helēna. — Es pieņemu šo māju, ko jūs man piedāvājat. Un labvēlība, ko jūs apliecināt man un Gastonam, vērtīs jūsu klātbūtni bezgala patīkamu.

Reģents paklanījās.

—    Nu, labi, jaunkundz, tātad jūtaties šeit kā mājās. Guļamistaba, man šķiet, atrodas lidzās šim salonam. Apakšstāva telpu iekārtojums ir ērts, un jau šovakar es jums atsūtīšu divas klostera mūķenes. Tās jums, bez šaubām, būs patīkamākas par istabenēm?

—  O, jā!

—   Tātad, — nedroši turpināja reģents, — tātad jūs gandrīz vai atteicāties no… sava tēva?

—   Ak, vai tad jūs nesaprotat, ka darīju to aiz bailēm, ka viņš nav mans tēvs?

—   Un tomēr, nekas to .nepierāda. Vienīgi šī māja… es saprotu, ka tas var būt nopietns iebildums pret viņu. Bet varbūt viņš to nepazina!

—   O, tas ir gandrīz vai neiespējami.

—    Beidzot, ja viņš no jauna mēģinātu jums tuvoties, ja viņš dabūtu zināt par jūsu patvēruma vietu, ja viņš pieprasītu jūs, vai vismaz gribētu jūs redzēt?..

—   Mēs paziņotu par to Gastonam, un saskaņā ar viņa atzinumu…

—   Labi, — noteica reģents ar skumju smaidu. Un viņš sniedza roku meitenei, tad paspēra dažus soļus uz durvju pusi.

—   Monseigneur… — Helēna ierunājās tik trīcošā balsī, ka tik tikko varēja sadzirdēt.

—   Vai jūs vēl kaut ko vēlaties? - pagriezies jautāja hercogs.

—   Un viņš… vai es varētu viņu redzēt?

Jaunās meitenes lūpas drīzāk izdvesa nekā izrunāja šos vārdus.

—   Jā, — atbildēja hercogs. — Bet vai jūsu pašu interesēs nebūtu labāk, ja tas notiktu pēc iespējas retāk?

Helēna nodūra acis.

—   Bez tam, — turpināja hercogs, — viņš ir aizceļojis un varbūt atgriezīsies tikai pēc dažām dienām.

—   Un pēc atgriešanās es viņu redzēšu? — jautāja Helēna.

—   Es jums to apzvēru, — atbildēja reģents.

Pēc desmit minūtēm divas jaunas mūķenes kādas māsas pavadībā ienāca un apmetās pie Helēnas.

Izgājis no meitas istabas, reģents jautāja pēc Dibuā. Viņam atbildēja, ka, nogaidījis Viņa Augstību vairāk nekā pusstundu, Dibuā atgriezies Palērojālā. Tiešām, ieiedams abata istabā, hercogs ieraudzīja viņu strādājam ar sekretāriem. Uz galda atradās ar papīriem piebāzts portfelis.

—   Tūkstoš miljonu reižu lūdzu Jūsu Augstību piedot man — sacīja Dibuā, ieraudzīdams hercogu. — Bet tā kā Jūsu Augstība kavējās un saruna varēja ieilgt, es atļāvos pārkāpt jūsu rīkojumu un atgriezties darbā.

—   Tu labi darīji. Bet es gribu runāt ar tevi. 1

—   Ar mani?

—  Jā, ar tevi.

—   Ar mani vienatnē?

—  Jā, ar tevi vienatnē.

—   Tādā gadījumā, monseigneur, vai gaidīsit mani pie sevis, vai ie- nāksit manā kabinetā?

—   Iesim tavā kabinetā.

Abats, rādīdams uz durvīm, godbijīgi pamāja reģentam. Tas iegāja pirmais, pēc viņa Dibuā, pasitis padusē portfeli, kas laikam gan bija jau iepriekš sagatavots gaidāmajam viesim. Kad viņi iegāja kabinetā, hercogs paskatījās visapkārt. .

—   Vai šis kabinets ir drošs? — viņš apjautājās.

—   Velns lai parauj! Visas durvis ir divkāršas, un sienas divas pēdas biezas.

Reģents iesēdās atzveltnī un iegrima klusās un dziļās domās.

—   Es gaidu, monseigneur, — pēc brīža ierunājās Dibuā.

—   Abat, — strupi iesāka reģents, kā daždien cilvēks, kas nolēmis neciest nekādus iebildumus, — vai chevalier ir Bastīlijā?

—   Monseigneur, viņam tur vajadzēja ierasties apmēram pirms pusstundas.

—  Nu, tad rakstiet Lonē! Es vēlos, lai viņu tūlit atbrīvo.

Dibuā, kā likās, jau gaidīja šādu rīkojumu. Viņš neizpauda izbrīnu, viņš nekā neatbildēja, tikai nolika portfeli uz galda, attaisīja to, izvilka kādu mapi un sāka to mierīgi šķirstīt.

—   Vai jūs dzirdējāt? — teica reģents pēc īsa klusuma brīža.

—   Pilnīgi skaidri, monseigneur.

—  Tad paklausiet!

—   Rakstiet pats, monseigneur.

—   Kāpēc tā?

—  Tāpēc, ka ne mūžam šī roka neparakstīs Jūsu Augstības bojāeju.

—  Atkal frāzes! — nepacietīgi noteica reģents.

—   Nē, tās nav frāzes, bet fakti, monseigneur. Vai de Šanlē ir sazvērnieks, vai nav?

—  Jā, protams, bet mana meita viņu mīl.

—  Tas tik' ir jauks iemesls, lai viņu atbrīvotu!

—   Tas varbūt nav iemesls jums, abat, bet man tas kļūst par svētu pienākumu. Tāpēc viņš nekavējoties nāks ārā no Bastīlijas.

—   Ejiet pats viņam pakaļ, es jūs netraucēju, monseigneur!

—   Un jūs, monsieur, jūs zinājāt par šo-noslēpumu?

—   Kādu?

—   Ka de Livrī kungs un chevalier ir viena un tā pati persona.

—  Jā, es to zināju! Un tad?

—  Jūs gribējāt mani maldināt?

—   Gribēju jūs glābt no tās mīkstčaulības, kurā jūs patlaban esat iestidzis. Francijas pavaldonis, jau tā pārāk aizņemts ar savām izpriecām un untumiem, nevarēja neko ļaunāku izdarīt, kā iesvilties kaislībā — un vēl kādā kaislībā! Tēva mīla ir drausmīga kaislība! Parastā mīla gūst savu apmierinājumu un pamazām izgaist. Bet tēva maigums ir neapmierināms, un galvenais — nepieciešams. Tas liks Jūsu Augstībai pieļaut kļūdas, kuras es aizkavēšu — tā ļoti vienkāršā iemesla dēļ, ka man ir laime nebūt tēvam. Par to es ik dienas nopriecājos, redzot nelaimes vai muļķības, ko šādi tēvi izdara.

—  Un ko tas man nozīmē: viena galva vairāk vai mazāk! — iesaucās reģents.

—  Šis Šanlē mani nenogalinās, ja zinās, ka es esmu viņu apžēlojis.

—  Nē, viņš arī nenomirs, ja paliks dažas dienas Bastīlijā. Un viņam tur ir jāpaliek!

—  Bet es tev saku, ka viņš vēl šodien nāks no turienes ārā!

—   Tas vajadzīgs viņa paša goda dēļ, — turpināja Dibuā, it kā reģents nekā nebūtu teicis. — Ja viņš iznāktu no cietuma jau šodien, kā jūs to vēlaties, viņa līdzdalībnieki, kuri pašlaik atrodas Nantes cietumā un kurus jūs, bez šaubām, nedomājat atsvabināt, uzskatītu viņu par spiegu un nodevēju, kas apžēlots tāpēc, ka nodevis savus biedrus.

Reģents pārdomāja.

—    Un tad, — turpināja Dibuā, — tādi jūs esat, jūs — karaļi un valdošie prinči! Viens motīvs, kuru es nupat pieminēju, muļķīgs kā visi goda jēdzieni, jūs pārliecina un apklusina. Bet jūs negribat saprast lielos, īstos, labos valsts motīvus. Kāda man daļa, kāda dāļa Francijai, es jums pajautāšu, par to, ka Helēna de Šavernī jaunkundze, reģenta kunga meita, apraud un žēlo Gastonu de Šanlē, savu mīļāko? Desmittūkstoš mātes, desmittūkstoš sievas, desmittūkstoš jaunavas pēc gada apraudās savus dēlus, savus vīrus, savus tēvus, kuri atradīsies Jūsu Augstības dienestā un kurus Spānija būs nogalinājusi. Jo Spānija mūs apdraud, tā notur jūsu labsirdību par gļēvumu, un nozieguma nesodīšana to iedrošina. Mūsu rokās ir sazvērnieki, tie jānotiesā. De Šanlē kungs, šīs sazvērestības galva vai aģents, ierodas Parīzē, lai jūs nogalinātu. Jūs to nenoliegsit, jo es ceru, ka viņš jums izstāstījis visus sīkumus. Viņš ir jūsu meitas mīļākais. Jo ļaunāk! Tā ir nelaime, kas piemeklē Jūsu Augstību. Bet ir bijušas arī citas nelaimes, nerunājot nemaz par tām, kas vēl nāks. Jā, es visu to zināju. Es zināju, ka viņu mīl. Es zināju, ka viņu sauc Šanlē un nevis Livrī. Jā, es to noslēpu, bet darīju to tādēļ, lai viņu pārmācītu kā pienākas — viņu un viņa līdzdalībniekus. Jo reiz par visām reizēm taču jāzina, ka reģenta galva nav mērķa lelles galva, ko aiz lielības vai garlaicības var pamēģināt nosist, un ka nevar mierīgi un nesodīti aiziet, ja tas nav izdevies.

—   Dibuā, Dibuā! Ne mūžam es nenogalināšu savu meitu, lai glābtu savu dzīvību! Un es viņu nogalinātu, ja liktu nocirst chevalier galvu. Tātad - ne cietuma, ne ieslodzījuma! Neliksim ciest mokas tiem, kurus mēs nevaram pilnīgi sodīt, piedosim, piedosim pilnīgi! Iztiksim bez pus- žēlastības un bez pussodiem.

—  O, jā, piedosim, piedosim! Lūk, lielais gļēvais vārds! Bet vai jums neapnīk, monseigneur, mūžīgi dziedāt šo vārdu visos toņos?

—  Velns lai parauj! Šoreiz vismaz tonis ir jāmaina, jo ne jau augstsirdības dēļ es to daru. Dievs ir mans liecinieks — es gribētu sodīt šo cilvēku, kuru, kā savu mīļāko, viņa mīl vairāk nekā mani, savu tēvu, un kurš atņem man pēdējo un vienīgo meitu. Bet pret savu gribu es apstājos, neeju vairs tālāk: Šanlē atbrīvos!

—   Šanlē atbrīvos, jā, monseigneur! Ak, Dievs, kas tad tam pretojas!? Tikai lai tas notiek vēlāk… pēc dažām dienām. Kādu ļaunumu mēs viņam nodarīsim, es jums jautāju? Velns lai parauj, viņš taču nenomirs, ja vienu nedēļu pavadīs Bastīlijā. Jums viņu atdos, šo jūsu znotu, esiet mierīgs! Bet ļaujiet notikumiem risināties un mēģiniet rīkoties tā, lai par mūsu nabaga valdību pārāk nezobotos. Padomājiet taču, ka pašreiz Bretaņā izmeklē pārējo sazvērnieku lietu, un izmeklē pamatīgi. Nu, bet šiem pārējiem arī ir mīļākās, sievas, mātes… Par tām jūs nemaz neinteresējaties? O, jā… jūs neesat tik traks. Bet padomājiet taču, cik smieklīgi būs, ja kļūs zināms: jūsu meita mīl to, kuram vajadzēja jūs nodurt. Bastardi smiesies veselu mēnesi. Tas izcels Menteona kundzi no gultas, un viņa nodzīvos vienu gadu ilgāk. Velns lai parauj, pacietieties! Ļaujiet chevalier ēst Lonē kunga vistas cepeti un dzert viņa vīnu. Pie joda! Rišeljē arī ir Bastīlijā. Nu, lūk, arī to mīl viena no jūsu meitām, bet tas netraucēja jūs ar lielu niknumu iespundēt viņu Bastīlijā. Kāpēc? Tāpēc, ka viņš bija jūsu sāncensis attiecībās ar Parabēra kundzi, ar Sabrāna kundzi un varbūt vēl citām.

—   Bet galu galā, — sacīja reģents, pārtraukdams Dibuā, — ja nu viņu patiesi ieslodzītu Bastīlijā, ko tu ar viņu darītu?

—  Nu, kaut pēc šīs mazās mācības viņš kļūtu cienīgāks būt par jūsu znotu! Bet, nopietni runājot, monseigneur: vai Jūsu Augstība domā tik ļoti pagodināt viņu?

—   Ak, Dievs! Vai tad es pašlaik kaut ko domāju, Dibuā? Es negribētu padarīt manu nabaga Helēnu nelaimīgu, tas ir viss. Un tomēr, man šķiet, ka dot viņai to par vīru, — tā būtu zināma pazemošanās, kaut gan Šanlē ir no labas ģimenes.

—  Vai tad jūs viņus pazīstat, monseigneur? Velns lai parauj! Tā tik vēl trūkst!

— Jau sen es esmu dzirdējis viņa vārdu, bet nevaru atcerēties, kādos apstākļos. Nu, gan jau redzēsim. Lai būtu kā būdams, tavi argumenti mani pārliecināja: es negribu, lai šo cilvēku uzskatītu par gļēvuli. Bet atceries arī tu: vēl jo vairāk es negribu, lai viņam darītu pāri.

—  Tādā gadījumā viņam pie Lonē kunga klāsies labi. Bet jūs nepazīstat Bastīliju, monseigneur. Ja jūs būtu mēģinājis kaut reizi pabūt tur, jūs vairs nevēlētos citas vasarnīcas. Nelaiķa karaļa laikā tur bija cietums, jā, ak, Dievs, es atzīstos! Bet Orleānas Filipa miermīlīgajā valdīšanas laikā tas kļuvis par vasarnīcu. Bez tam, tur pašlaik atrodas vislabākā sabiedrība. Ikdienu notiek viesības, balles, vokāli koncerti. Tur dzer šam- pānieti uz hercoga Mēna un Spānijas karaļa veselību. Un jūs par to maksājat. Tur skaļā balsī novēl jums drīzu nāvi un jūsu rases iznīkšanu. Velns lai parauj, Šanlē kungs tur būs starp savējiem un jutīsies kā zivs ūdeni! Ak, nožēlojiet viņu, monseigneur, jo viņš tiešām jānožēlo — šis nabaga jauneklis!

—  Jā, tas būs labi, — noteica hercogs, būdams sajūsmināts par to, ka atradis vidusceļu. — Un vēlāk gan jau redzēsim pēc atklājumiem Bre- taņā…

Dibuā skaļi iesmējās.

—  Atklājumi Bretaņā! Nu, monseigneur, man būtu interesanti zināt, kas šajos atklājumos varētu būt jauns, ko jūs nebūtu dzirdējis jau no paša chevalier. Vai tad jūs vēl nezināt diezgan daudz, monseigneur? Nu, ja es būtu jūsu vietā, man pilnīgi pietiktu.

—   Bet tu neesi, abat.

—  Ak vai, diemžēl nē, monseigneur! Jo ja es būtu Orleānas hercogs un reģents, es jau būtu licis iecelt sevi par kardinālu… Bet nerunāsim par to! Ar laiku tas notiks, es ceru. Bez tam, man šķiet, es esmu atradis līdzekli, kā atrisināt jautājumu, kas nedod jums mieru.

—  Es neuzticos taviem līdzekļiem, abat! Brīdinu tevi!

—   Uzgaidiet, monseigneur! Jūs saudzējat chevalier tikai tāpēc, ka jūsu meita viņu mīl?

—   Un tad?

—   Labi, bet ja chevalier kļūtu neuzticīgs savai uzticīgajai mīļākajai, ko? Jaunā dāma ir lepna, viņa pati atteiktos no sava bretoņa. Tas to būtu pelnījis, man šķiet.

—    Chevalier vairs nemīlētu Helēnu?.. Šo eņģeli?.. Tas nav iespējams!

—    Tā atgadījies dažam labam eņģelim, monseigneur. Bez tam Bastīlija daudz ko nokārto un izjauc, un cilvēku tur ļoti ātri samaitā, sevišķi tādā sabiedrībā, kādā viņš atradīsies.

—   Nu, redzēsim, bet ne soli bez manas piekrišanas!

—   Nebīstaties, monscigneur\ Ļaujiet vaļu manai mazajai politikai, un es jums apsolu, ka ļaušu pumpuroties visai jūsu mazajai ģimenei.

—   Nešpetnais! — smiedamies noteica reģents. — Godavārds, tu pat Sātanu padarītu smieklīgu.

—   Beidzot jūs novērtējāt mani pareizi. Vai gribat gūt no tā labumu, monseigneur, un kopā ar mani papētīt šīs mantas, ko man sūta no Nantes? Tas nostiprinās jūsu labos nodomus.

—   Jā, bet vispirms liec pasaukt Deroša kundzi.

—   Jā, pareizi.

Dibuā piezvanīja un paziņoja tālāk reģenta pavēli.

Pēc desmit minūtēm ienāca Deroša kundze, pazemīga un nobijusies, bet negaidītā negaisa vietā viņa saņēma simt luidoru un smaidu.

—    Es vairs nekā nesaprotu, — viņa noteica. — Tā vien liekas, ka jaunā dāmā nav viņa meita.

XXIII

Bretanū

i

Lai lasītāji tagad atļauj mums pamest skatu atpakaļ, jo, kavēdamies pie mūsu stāsta galvenajiem varoņiem, mēs Bretaņā pametām personas, kas pelnījušas zināmu interesi. Bez tam, ja arī bretoņi ne sevišķi aktīvi darbojas līdzi mūsu romānā, vēsture ar savu stingro balsi aicina tos mūsu priekšā. Tāpēc uz brīdi jāizpilda vēstures prasība.

Kopš pirmās sazvērestības Bretaņa aktīvi piedalījās leģitīmo bastardu vadītajā kustībā. Šī province, kas bija apliecinājusi savu uzticību monarhijas principiem, šo uzticību pašreiz ne tikai pārspīlēja, bet izvērta ārprātā, jo tā sava karaļa ārlaulības pēctečus vērtēja augstāk par karaļvalsts interesēm. Tās mīla pārvērtās noziegumā, un lai īstenotu to cilvēku nodomu, kurus tā uzskatīja par saviem prinčiem, tā nekautrējās aicināt palīgā ienaidniekus, kurus Ludviķis XIV sešdesmit gadu laikā un Francija divu gadsimtu laikā bez žēlastības apkaroja.

Kādā vakarā, lasītāji to atcerēsies, mēs dzirdējām galvenos vārdus, kas personificē šo sacelšanos. Reģents to ļoti asprātīgi raksturoja, teikdams, ka viņa rokās ir galva un aste. Bet viņš maldījās; patiesībā viņš turēja rokās tikai galvu un ķermeni. Galva bija leģitimistu padome, Spānijas karalis un viņa trakais aģents princis Selamārs. Ķermenis bija tie drošsirdīgie un asprātīgie ļaudis, kas tagad mitinājās Bastīlijā. Bet viņš neturēja vēl rokās asti, kas locījās pa skarbo Bretaņu, kas toreiz, tāpat kā tagad, nav pieradusi pie galma dēkām, kas toreiz, tāpat kā tagad, ir tik grūti valdāma. Šai astei bija dzeloņi kā skorpionam, un vienīgi no tās bija jābaidās.

Bretoņu vadoņi Ludviķa XIV laikā atsāka chevalier de Roāna dēku. Ja piemin chevalier de Roānu, tad tas notiek tāpēc, ka ikviena sazvērestība jānosauc kāda vadoņa vārdā. Līdzās princim, godkārīgam un viduvējam cilvēkam, un pat pirms prinča, bija divi citi vīri, spēcīgāki par viņu: viens kā izpildītājs, otrs kā domātājs. Šie divi bija: Latreomons, vienkāršs Normandijas džentlmenis, un Afiniuss Vandenendens, holandiešu filozofs. Latreomons gribēja naudu, tāpēc bija tikai roka. Afiniuss gribēja republiku, tāpēc bija dvēsele. Vēl jo vairāk — šo republiku viņš gribēja iekļaut Ludviķa XIV karaļvalstī, lai kaitinātu lielo karali, kas nīda republikāņus pat trīssimt jūdžu attālumā; kas vajāja un apzudināja lielo Holandes pensionāru Žanu de Vitu un šajā ziņā rīkojās nežēlīgāk nekā Oranžas princis. Tas paziņoja, ka ir pensionāra ienaidnieks, un atrieba personīgus apvainojumus, turpretim Ludviķis XIV baudīja vienīgi šā dižā cilvēka draudzību un uzticību.

Tātad Afiniuss gribēja Normandijā nodibināt republiku un par protektoru lika iecelt chevalier de Roānu. Bretoņu sazvērnieki gribēja atriebties par dažām pārestībām, kas pavaldonibas laikā nodarītas viņu provincei, un sākumā izsludināja tur republiku, tikai neizvēlēja vēl protektoru, kam vajadzētu būt spānietim. Tomēr Mēnam bija lielas izredzes. Lūk, kas bija noticis Bretaņā!

Pēc pirmajām spāniešu priekšspēlēm bretoņi sāka ausīties. Viņiem nebija iemesla būt vairāk neapmierinātiem kā citām provincēm, bet šajā laikā bretoņi vēl nebija atklāti pievienojušies franču nācijai. Viņiem vajadzēja karot, citas izejas viņi neredzēja. Rišeljē viņus bargi apspieda. Viņi nejuta vairs viņa stingro roku un centās atbrīvoties Dibuā laikā. Viņi sāka nīst administratorus, ko viņiem atsūtīja reģents: revolūcijas vienmēr sākās ar dumpjiem.

Monteskjū pilnvaroja vadīt kārtu sapulces. Tas bija vicekaraļa pienākums. Viņš dzirdēja tautas sūdzības un ievāca tās naudu. Kārtas zu- dijās, bet naudu nedeva, tāpēc ka intendants viņiem nepatīkot — tā viņi teica. Monteskjū, vecā režīma vīram, kas bija pieradis pie Ludviķa XIV metodēm, šis iebildums likās ļauns.

—    Jūs nevarat sūdzēties par to Viņa Majestātei, — viņš sacīja, — jo tad jūs uzskatīs par nemierniekiem. Vispirms samaksājiet, pēc tam žēlojaties! Karalis uzklausīs jūsu sūdzības; bet viņš nevēlas redzēt jūsu antipātijas pret cilvēku, ko viņš pats ir izraudzījis.

Montarānam, par kuru Bretaņa iedomājās, ka vajadzētu sūdzēties, patiesībā bija tikai viena vaina: viņš šajā laikā bija provinces intendants. Kurš katrs cits būtu nepaticis bretoņiem tāpat kā viņš, tāpēc Monteskjū nepieņēma viņu noteikumus un uzstāja, lai bretoņi maksā nodevas. Kārtu sapulce nepiekāpās.

—   Maršala kungs, — sacīja kāds kārtu sapulces delegāts, — jūs, bez šaubām, aizmirstat, ka jūsu runas veids var būt piemērots ģenerālim, kas pārvalda iekarotu zemi, bet to noraida brīvi un privileģēti ļaudis. Mēs neesam ne ienaidnieki, ne zaldāti: mes esam pilsoņi un kungi paši savās mājās. Mēs prasām no karaļa vienu pakalpojumu: lai viņš atbrīvo mūs no Montarāna kunga, kuru šīs zemes tauta nemīl. Par šo pakalpojumu mēs labprāt samaksāsim nodevas. Bet ja mēs redzēsim, ka galms grib par katru cenu panākt savu, mēs paturēsim savu naudu un kaut kā pie- cietīsim nepatīkamo intendantu.

Monteskjū nicīgi saviebās, pagrieza muguru deputātiem, kas darīja tāpat, un tā viņi cēli aizgāja katrs uz savu pusi.

Tikai maršals gribēja paciesties; viņš juta sevī diplomāta talantu. Viņš cerēja, ka atsevišķās sanāksmes nokārtos to, ko kopsapulce pēc sava prāta tik nelādzīgi sarežģīja. Bet Bretaņas mužniecība ir lepna. Juzdamās pazemota, ka maršals tā apietas ar to, muižniecība palika mājās un nerādījās vairs šā senjora sarīkojumos. Tas palika viens, stipri sarūgtināts, un viņa nicināšana izvērtās dusmās, bet dusmas — trakos lēmumos. Spānieši to tikai gaidīja.

Monteskjū, kas sarakstījās ar Nantes oficiālajām personām — de Kimperu, de 'Vanu, de Rennu — izteicās: viņš redzot gan, ka te rīkojoties spītnieki un nemiernieki, bet viņa divpadsmit tūkstošu vīru lielā armija iemācīšot bretoņiem īstu pieklājību un patiesu dvēseles cēlumu.

Kārtas apvienojās. Šajā provincē no muižniecības līdz tautai ir tikai viens solis. Dzirkstele aizdedzināja pulveri, pilsoņi sabiedrojās. Monteskjū kungam skaidri un gaiši paziņoja: ja viņam ir divpadsmittūkstoš vīru, Bretaņā atradīsies simt tūkstošu, kas iemācīs saviem zaldātiem rīkoties ar akmeņiem, dakšām un pat musketēm.

Maršals pārliecinājās, ka provincē tiešām ir simttūkstoš apvienības biedru un ka ikvienam ir savs akmens vai ierocis. Viņš pārdomāja, un tā šī lieta palika; pavaldonība par to varēja tikai priecāties. Tad muižniecība, redzēdama, ka to respektē, atmaiga un formulēja savu sūdzību ļoti pieklājīgi. Bet Dibuā un pavaldonības padome negribēja piekāpties. Viņi uzskatīja šo lūgumu par naidīgu manifestu un sāka rīkoties.

Pēc visa kopuma pienāca kārta atsevišķām personām. Montarāns, Monteskjū, Ponkaleks, Taluets bija barveži, kas tiešām cīnījās savā starpā. Ponkaleks, sirsnīgs un aktīvs cilvēks, pievienojās provinces neapmierinātajiem un no šiem vēl neizveidotajiem elementiem radīja cīnītāju kodolu, ko mēs jau esam aprakstījuši.

Atkāpties vairs nevarēja. Sadursme bija neizbēgama, bet galms uzskatīja to tikai par sacelšanos pret nodokļiem un nesaskatīja tur Spānijas pirkstu. Bretoņi, kas klusītiņām rakās zem pavaldonības pamatiem, skaļi kliedza: „Nost nodokļus! Nost Montarānu!", lai nedzirdētu viņu pagrīdes darba troksni un antipatriotiskos plānus.

Bet notikumu vērsās pret viņiem. Reģents, kuru var uzskatīt par vienu no visveiklākajiem sava gadsimta politiķiem, nojauta lamatas, nemaz tās neredzēdams. Viņš noprata, ka aiz šā rēga, aiz šīs lielās, vietējās izkārtnes slēpās kaut kas cits. Un lai labāk to saredzētu, viņš ļāva šai izkārtnei krist, pareizāk sakot, — noņēma šo izkārtni pavisam. Viņš atsauca Montarānu, un province jutās uzvarētāja. Tūlīt arī sazvērniekiem nokrita maskas. Visi bija apmierināti, vienīgi viņi palika pie sava. Pārējie atteicās no cīņas un lūdza žēlastību.

Tad Ponkaleks ar saviem draugiem izstrādāja mums pazīstamo plānu. Viņi ķērās pie vardarbības, lai mērķis tuvotos viņiem, jo paši viņi nevarēja iet tam pretim — viņi būtu atklāti. Nebija vairs iemesla rīkot dumpi, bet tas bija atstājis vēl kūpošas pēdas. Vai šajos siltajos pelnos nevarētu atrast dzirksteli, kas radītu ugunsgrēku?

Spānija bija nomodā. Alberoni, kuru Dibuā sakāva slavenajā Sela- māra afērā, gatavojās atriebties. Un visas Spānijas asinis, visas bagātības, kas bija sagatavotas, lai sekmētu sazvērestību Parīzē, viņš nekavējoties aizsūtīja uz Bretaņu, lai tās tur lietderīgi izmantotu. Tikai par vēlu. Viņš tam neticēja, un viņa aģenti to maldināja. Ponkaleks iedomājās, ka ir iespējams atkal sākt karu, bet lai Francija karo ar Spāniju. Viņš iedomājās, ka ir iespējams nogalināt reģentu, bet viņam pašam vajadzēja izdarīt to, ko šajā laikā neviens nebūtu ieteicis pat visniknākajam franču ienaidniekam.

Viņš cerēja, ka ieradīsie spāņu kuģis ar ieročiem un naudu. Kuģis neieradās.

Viņš gaidīja ziņas no Šanlē. Viņam atrakstīja Lažonkjērs, un kāds Lažonkjērs!..

Kādu vakaru Ponkaleks un viņa draugi bija sapulcējušies mazā istabiņā Nantē, netālu no vecās pils. Viņi izskatījās bēdīgi, nenoteikti! Kuediks paziņoja, ka viņš nupat saņēmis vēstuli, kurā viņam ieteic bēgt.

— Varu jums parādīt tādu pat vēstuli, — sacīja Monluī. — Man to pabāza zem glāzes, uz galda, un mana sieva, kas nekā nezināja, stipri nobijās.

—   Es gaidu un nebīstos, — sacīja Taluets. — Province nomierinājusies, ziņas no Parīzes ir labas. Ik dienu reģents izlaiž no Bastīlijas dažus ieslodzītos, kas iejaukti Spānijas afērā.

—   Ja jau esat sākuši par to runāt, — ierunājās Ponkaleks, — man jums jāpaziņo savāda vēsts, ko saņēmu šodien. Parādiet man savu vēstuli, Kuedik, un jūs savējo, Monluī. Varbūt tas ir tas pats rokraksts, varbūt mums gatavo lamatas?

—   Neticu! Ja mūs grib dabūt projām, tad tas notiek tādēļ, lai mēs varētu izvairīties no kaut kādām briesmām. Par savu labo slavu mums nav jābīstas, tā nav apdraudēta. Bretaņas lietas visi uzskata par izbeigtām. Jūsu brālis, Taluet, un jūsu brālēns aizbēguši uz Spāniju. Soldiks, Roāns, Seranteks, parlamenta padomnieks Sambijī — pazuduši. Un tomēr viņu bažas atzītas par pamatotām. Viņus dzen projām neapmierinātība — vairāk nekas. Es atzīstos: ja vēlreiz saņemšu šādu vēstuli, es došos projām.

—   Mums nav ko baidīties, mans draugs, — Ponkaleks palika pie sava. — Jāteic, ka mūsu pasākumam nekad nav bijuši tik izdevīgi apstākļi: galmam nav vairs nekādu aizdomu, citādi mēs jau būtu patramdīti. Lažonkjērs vakar atrakstījis. Viņš ziņo, ka Šanlē dosies uz Mieti, kur reģents dzīvo kā vienkāršs pilsonis — bez apsardzības un bez bažām.

—   Un tomēr, jūs esat nemierīgs, — iebilda Kuediks.

—   Atzīstos, bet ne tā iemesla dēļ, ko jūs domājat.

—   Kas tad?

—   Personīgās lietas.

—  Jūsu?

—   Manas. Jūs esat vispiemērotākā sabiedrība un visuzticamākie draugi, kas mani vislabāk pazīst, kuriem es to varētu pateikt: ja es kādreiz būtu nemierīgs, ja man būtu jāizvēlas — palikt vai bēgt, lai izvairītos no briesmām… es paliktu. Un vai zināt, kāpēc?

—   Nē, sakiet!

—   Man ir bail.

—   Jūs, Ponkalek? Jums ir bail? Negribas izrunāt abus šos vārdus reizē!

—   Ak, Dievs! Jā, mani draugi! Okeāns ir mūsu glābiņš, un starp mums nav neviena, kas neatrastu patvērumu uz viena no šiem tūkstoš kuģiem, kas braukā pa Luāru no Pembefas līdz Senazērai. Bet kas jums nozīmē glābiņu, tas man — drošu nāvi.

—   Es jūs nesaprotu, — sacīja Taluets.

—   Jūs mani biedējat, — noteica Monluī.

—   Nu, tad klausieties, mani draugi!

Un Ponkaleks iesāka sekojošo stāstu. Visi klausījās it kā reliģiozā uzmanībā, jo bija zināms — lai iedvestu bailes Ponkalekam, lietai vajadzēja būt nopietnai.

XXIV

Savenejas ragana

— Man bija desmit gadu, un es dzīvoju Ponkalekā, meža vidū. Kādudien mēs, mans tēvocis Krizogons, mans tēvs un es, nolēmām iet pamedīt trušus vietā, kas atradās piecas sešas jūdzes atstatu. Viršos mēs ieraudzījām sēžam kādu sievieti, kas lasīja. Starp mūsu zemniekiem tik maz ir to, kas prot lasīt, ka šis apstāklis mūs pārsteidza. Mēs apstājāmies viņas priekšā. Es vēl viņu atceros, it kā tas būtu noticis vakar, kaut gan kopš tā laika pagājuši jau gandrīz vai divdesmit gadu. Viņai bija mugurā mūsu bretoniešu melnais ģērbs ar baltu galvassegu, un viņa bija apsēdusies uz tik tikko nogrieztu ziedošu viršu kaudzes.

Mēs izskatījāmies šādi: mans tēvs sēdēja uz skaista, brūni lāsumaina zirga ar zeltītām krēpēm, mans tēvocis uz pelēka, jauna, kustīga un strauja zirga, bet es uz viena no tiem mazajiem, baltajiem ponijiem, kam kāju dzīslas ir kā tērauda atsperes, bet kuri paši ir maigi kā jēriņi, kas pēc viņiem izskatās.

Sieviete pacēla acis no savas grāmatas un ieraudzīja mūs, kas bijām novietojušies viņas priekšā un ziņkārīgi vērojām to.

Ieraudzījusi mani stingri turamies kāpšļos netālu no tēva, kas likās lepojamies ar mani, šī sieviete pēkšņi piecēlās un pienāca man klāt:

—   Cik žēl! — viņa teica.

—   Ko nozīmē šie vārdi? — jautāja mans tēvs.

—  Tie nozīmē, ka es nemīlu šo balto zirdziņu, — atbildēja sieviete ar viršiem.

—   Un kāpēc, māt?

—   Tāpēc, ka tas nesīs nelaimi jūsu bērnam, Ponkaleka kungs.

Mēs, bretoņi, esam māņticīgi, jūs to zināt. Manam tēvam — arī to

jūs zināt — bija stingrs un gaišs prāts, tomēr viņš apstājās, lai gan mans tēvocis Krizogons uzstāja un mudināja mūs turpināt ceļu. Nodrebēdams domās, ka man varētu atgadīties kāda nelaime, viņš piebilda:

—   Un tomēr šis zirgs ir rāms, labā sieviņa, un Klements ļoti labi vada viņu. Es pats esmu bieži kāpis mugurā šim labsirdīgajam lopiņam, lai pajādelētu pa parku, un viņa gaita ir gluži vienmērīga.

—   Es no visa tā neko nesaprotu, marķīz de.Gēr, — atbildēja sieviņa.— Tikai labais, baltais zirdziņš nesīs nelaimi jūsu Klementam. Es jums to saku.

—   Un kā jūs to varat zināt?

—   Es to redzu, — dīvainā tonī atbildēja vecā sieviete.

—   Bet kad tas notiks? — jautāja mans tēvs.

—   Šodien pat.

Mans tēvs nobālēja, man pašam kļuva baisi. Bet mans tēvocis Krizogons, kas bija piedalījies visos karos Holandē un nocietinājis savu raksturu cīņā pret hugenotiem, sāka smieties tā, ka gandrīz vai nokrita no zirga.

—   Velns lai parauj! — viņš iesaucās. — Šī sieviņa, droši vien, labi saprotas ar Savenejas trušiem. Ko tu par to saki, Klement? Vai negribi atgriezties mājās un atteikties no medībām?

—   Tēvoci, es labāk gribētu jāt kopā ar jums, — es atbildēju.

—   Bet tu esi gluži bāls un apjucis. Vai tev varbūt ir bail?

—   Man nav bail, — es atbildēju.

Es meloju, jo jutu sevī zināmas trīsas, kas ļoti atgādināja tās sajūtas, - ko es centos noslēpt.

Mans tēvs vēlāk atzinās: ja brāļa vārdi nebūtu viesuši viņā neīstu kaunu un ja mani vārdi nebūtu aizskāruši viņa pašlepnumu, viņš mani

būtu aizsūtījis kājām uz māju vai arī iedevis man kādu sava kalpotāja zirgu. Cik tas būtu ļauns piemērs bērnam manos gados, bet īpaši — kāds pateicīgs iemesls tēvoča vikonta zobgalībām!

Es tātad paliku uz baltā ponija. Pēc divām stundām mēs bijām jau trušu aplokā un medības sākās.

Visā medību laikā prieks lika mums aizmirst pareģojumu. Bet kad medības beidzās un mēs satikāmies — mans tēvs, tēvocis un es — tēvocis mani uzrunāja:

—    Nu, Klement, tu arvien vēl uz sava ponija? Velns lai parauj, tu esi drošsirdīgs zēns.

Es sāku smieties, un mans tēvs arī. Šai brīdī mēs šķērsojām kādu klajumu, tikpat gludu un līdzenu kā šīs istabas četrstūris. Nekādu pārvaramu šķēršļu, nekā tāda, kas varētu nobiedēt zirgus. Un tomēr. Šajā brīdī mans ponijs palēcās uz priekšu, un es sagrīļojos seglos. Tad viņš neganti saslējās uz pakaļkājām, un es četrrāpus noripoju smiltīs. Mans tēvocis sāka smieties, bet tēvs kļuva bāls kā nāve. Es nekustējos. Tēvs nolēca no zirga un pacēla mani: man bija lauzta kāja.

Aprakstīt mana tēva sāpes un kalpotāju kliedzienus — to vēl varētu. Bet mana tēvoča drūmais izmisums bija neizsakāms. Nometies man līdzās ceļos, trīcošām rokām izģērbdams mani, pārklādams mani glāstiem un asarām, viņš izrunāja vārdus, kas bija viena vienīga kaisla lūgšana, un visu ceļu manam tēvam vajadzēja viņu mierināt un apskaut. Bet uz visiem šiem glāstiem un mierinājumiem viņš nekā neatbildēja.

Atsauca vislabāko Nantes ķirurgu, kas konstatēja, ka man draud lielas briesmas. Visu dienu tēvocis lūdzās, lai mana māte viņam piedod, un bija redzams, ka visā manā slimības laikā viņš pilnīgi mainījis savu dzīvesveidu: viņš vairs nedzēra un nemedīja kopā ar virsniekiem, ar savu jahtu, kas stāvēja Senozēras krastā, viņš vairs nedevās skaistajos zvejas izbraucienos, kurus tik ļoti mīlēja. Viņš neatgāja no manas gultas galvgaļa. Drudzis ilga sešas nedēļas, bet slimība gandrīz vai četrus mēnešus, taču beidzot es biju glābts. Nemanīju pie sevis nekādu nelaimes seku. Kad es pirmoreiz izgāju no istabas, tēvocis nāca līdzi, sniegdams roku. Bet, pastaigai beidzoties, viņš ar asarām acīs atvadījās no mums.

—   Kurp jūs dosities, Krizogon? — izbrīnā jautāja mans tēvs.

—   Es zvērēju: ja mūsu bērns izglābsies no nāves, es kļūšu par mūku, un es pildīšu šo solījumu! — atbildēja šis lieliskais cilvēks.

Tas radīja jaunu izmisumu. Mans tēvs un māte skaļi iekliedzās. Es apķēros tēvocim ap kaklu, lai pierunātu viņu neatstāt mūs. Bet vikonts bija vīrs, kas nekad neatkāpjas no saviem solījumiem un drosmīgās apņēmības. Mana tēva un mātes lūgumi bija veltīgi, viņš palika nelokāms.

—   Manu brāli, — viņš sacīja, — es nezināju, ka Dievs dažreiz atklājas cilvēkiem noslēpumainos notikumos.^Es Šaubījos, man jāsaņem, sods. Bez tam es negribu, ka šīspasaules prieku dēļ es zaudētu mūžīgo dvēseles glābiņu.

To teikdams, vikonts mūs apkampa, aizauļoja un pazuda. Pēc tam viņš noslēdzās savā Morlē klosterī. Pēc diviem gadiem gavēņi, miesas mērdēšana un bēdas bija pārvērtuši šo uzdzīvotāju, šo līksmo biedru, šo uzticamo draugu dzīvā un gandrīz vai nejūtīgā mironī. Beidzot, pēc triju gadu ilgas noslēgtības, viņš nomira, atstādams man visus savus īpašumus.

—   Pie velna! Tas tik' ir drausmīgs notikums, — smaidīdams noteica Kuediks. — Bet tam ir sava labā un ļaunā puse, un vecene bija aizmirsusi tev pateikt, ka pārlauztā kāja divkāršos tavu bagātību.

—    Klausieties! — sacīja Ponkaleks, nopietnāks un drūmāks kā jebkad.

—   Ak tā, tās vēl nav beigas? — jautāja Taluets.

—   Mēs esam izstāstījuši tikai trešo daļu.

—   Turpini, mēs klausāmies!

—   Jūs visi esat dziedējuši runājam par barona Karadeka dīvaino nāvi, vai ne?

—  Jā, mūsu vecais draugs Rennas koledžā, — sacīja Monluī. — Viņu pirms desmit gadiem atrada nogalinātu Šatobriāna mežā.

—   Tā ir. Klausieties, bet ievērojiet, ka tas ir noslēpums, ko līdz šim zināju tikai es un ko turpmāk drīkst zināt tikai es un jūs.

Trīs bretoņi, kas ar lielu interesi klausījās Ponkaleka stāstā, apsolīja, ka svēti glabās viņiem uzticēto noslēpumu.

—   Nu, labi, — iesāka Ponkaleks. — Šī lielā draudzība koledžā starp Karadeku un mani, par kuru ieminējās Monluī, mazliet pagaisa sakarā ar to, ka mēs kļuvām sāncenši. Mēs mīlējām vienu un to pašu sievieti, un viņa izvēlējās mani.

Kādudien es nolēmu doties briežu medībās Šatobriāna mežā. Iepriekšējā vakarā es aizsūtīju turp savus suņus un piķieri, kuriem vajadzēja iztramdīt zvēru, bet pats devos jāšus uz satikšanās vietu. Piepeši uz ceļa sev priekšā es ieraudzīju milzīgu žagaru saini. Es par to nemaz nebrīnījos. Jūs zināt, ka mūsu zemnieki parasti nes uz muguras žagaru saiņus, kas lielāki par viņiem pašiem, tā kā viņi pazūd aiz savas nastas, un, raugoties uz tiem iztālēm, kad tie atrodas mums priekšā, liekas, ka nasta virzītos uz priekšu viena pati. Drīz vien žagaru sainis, kas gāja man pa priekšu, apstājās. Kāda vecenīte, pagriezdamās profilā uz manu pusi un atspiezdamās pret savu nastu, saslējās lielceļa nogāzē.

Tuvojoties sieviņai, es no tās nevarēju novērst acis. Beidzot, kad nebiju vēl nemaz piejājis viņai klāt, es pazinu burvi, kas uz Savenejas lielceļa pareģoja, ka mans baltais zirdziņš nesīšot man nelaimi. Atzīstos: mana pirmā kustība bija nogriezties no ceļa, lai izvairītos no nelaimes pareģes, bet viņa bija jau mani pamanījusi, un man likās, ka viņa gaida mani, ļauni smīnēdama. Man bija kauns griezties atpakaļ, un es turpināju savu ceļu.

—   Labdien, vikont de Ponkalek, — viņa mani uzrunāja. — Kā klājas marķīzam de Geranī?

—   Labi, sieviņ, — es atbildēju. — Un es neuztrauktos par viņa veselību līdz tam laikam, kad viņu atkal redzēšu, ja vien jūs man apgalvotu, ka manā prombūtnes laikā viņam nekas nenotiks.

—  Ahā, — viņa smiedamās noteica, — jūs neesat aizmirsis Savenejas klajumu. Jums ir lieliska atmiņa, vikont. Un tomēr, ja es jums šodien dotu labu padomu, jūs tam neklausītu, tāpat kā beidzamo reizi. Cilvēks ir akls.

—   Un kas tas ir par padomu?

—   Nedodieties šodien medībās, vikont.

—   Un kāpēc?

—   Atgriezieties Ponkalekā, nesperot ne soli tālāk!

—   Es nevaru! Esmu norunājis satikties ar Šatobriānu…

—   Jo ļaunāk, vikont, jo ļaunāk! Jo šajās medībās plūdīs asinis.

—   Manējās?

—   Jūsu un kāda cita asinis.

—   Phē, jūs esat traka.

—  To pašu teica jūsu tēvocis Krizogons. Kā viņam klājas, jūs tēvocim Krizogonam?

—   Vai nezināt, ka drīz vien būs pagājuši septiņi gadi, kopš viņš nomira Morlē klosterī?

—    Nabaga vīrs! Viņš bija tāds pat kā jūs. Ilgi viņš negribēja ticēt, bet beidzot noticēja. Tikai tad bija par vēlu.

Es neviļus nodrebēju. Bet neīsts kauns sirds dziļumos čukstēja, ka gļēvulība būtu ļauties šādām bailēm un ka, bez šaubām, vienīgi nejaušība īstenoja šķietamās burves pirmo pareģojumu.

—   Ak, es redzu gan, ka pirmais piedzīvojums nav vērtis jūs gudrāku, skaistais jaunekli, — viņa noteica. — Nu, jājiet vien uz Šatobriānu, ja jau katrā ziņā gribat to darīt! Bet vismaz sūtiet atpakaļ uz Ponkaleku šo skaisto, mirdzošo medību dunci.

—    Bet ar ko kungs nogriezīs brieža kāju? —, iejautājās sulainis, kas jāja man līdzi.

—   Ar jūsu dunci, — atbildēja vecene.

—    Briedis ir karalisks dzīvnieks un grib, lai viņa kāju pārgriež ar medību dunci, — paskaidroja sulainis.

—    Bez tam, — es aizrādīju, — vai tad jūs neteicāt, ka man plūdīšot asinis? Tas nozīmē, ka man uzbruks, bet ja man uzbruks, man taču vajadzēs aizstāvēties. v

—   Es to nesaprotu, — sacīja vecenīte, — zinu tikai to, ka jūsu vietā, skaistais jaunekli, es uzklausītu nabaga vecenīti, ka es nejātu uz Šatobriānu, bet ja jātu, tad iepriekš aizsūtītu savu medību dunci uz Ponkaleku.

—   Vai vikonta kungs klausīs šai vecajai burvei? — jautāja mans sulainis, kas, bez šaubām, baidījās, ka viņam liks aiznest uz Ponkaleku liktenīgo ieroci.

Būtu es bijis viens, es būtu griezies atpakaļ. Bet sava sulaiņa klātbūtnē — savāda cilvēka vājība! — es negribēju izrādīt, ka esmu nobijies.

—   Pateicos, labo sieviņ, — es teicu. — Bet visā jūsu runā es tiešām neredzu nekādu iemeslu nejāt uz Šatobriānu. Bet savu medību dunci es paturēšu pie sevis. Ja man nejauši uzbruks, man būs vajadzīgs ierocis, ar ko aizstāvēties.

—    Nu tad aizstāvaties vien, — noteica vecene, galvu šūpodama. — No sava likteņa nevar izbēgt.

Es vairs nekā neatbildēju, jo jau auļoju uz priekšu. Un tomēr kādā ceļa līkumā es pagriezos un ieraudzīju sieviņu, kas bija paņēmusi uz pleciem savu žagaru nastu un turpināja ceļu. Iegriezos līkumā un vairs neredzēju viņu.

Pēc stundas es biju Šatobriāna mežā un piebiedrojos jums, Monluī un Taluet, jo jūs abi piedalījāties šajās medībās.

—   Jā, pareizi, es sāku saprast, — sacīja Taluets.

—   Es arī, — piebilda Monluī.

—    Bet es nekā nezinu, — sacīja Kuediks. — Turpiniet vien, Pon- kalek, turpiniet!

—    Mūsu suņi dzinās pakaļ briedim, bet mēs pa viņu pēdām. Mēs tomēr nebijām vienīgie mednieki šajā mežā, un tālumā varēja dzirdēt kāda cita suņa bara troksni, kas tuvojās mums. Drīz vien mūsu abi bari saskrējās, un daži no maniem suņiem, kļūdīdamies virzienā, devās pakaļ briedim, ko medīja sacensoņu bars. Es metos pakaļ suņiem, lāi tos atšķirtu, bet tas mani attālināja no jums, jo jūs sekojāt suņu baram, kas nebija noklīduši. Bet kāds bija aizsteidzies man priekšā: es izdzirdu savu suņu kaucienus — kāds tiem sita ar pātagu. Es palielināju ātrumu un ieraudzīju baronu Karadeku, kas dauzīja tos divtik spēcīgiem sitieniem.

Es jums jau teicu, ka starp mums bija-radies iemesls naidam. Vajadzēja tikai rasties piemērotiem apstākļiem, lai šis naids izpaustos darbos. Es viņam jautāju, ar kādām tiesībām viņš uzdrošinās sist manus suņus. Viņa atbilde bija vēl augstprātīgāka nekā mans jautājums. Mēs bijām vieni, mums bija divdesmit gadu, mēs bijām sāncenši, mēs viens otru ienīdām, mums abiem pie sāniem bija ieroči. Mēs izvilkām savus medību dunčus, metāmies viens otram virsū, un Karadeks sadurts nokrita zemē.

Neiespējami būtu atstāstīt jums, kas norisinājās manī, kad ieraudzīju to nokrītam un lokāmies uz zemes, kur tas agonijas sāpēs noasiņoja. Es iecirtu savam zirgam sānos piešus un kā vājprātīgs joņoju cauri mežam. Izdzirdu raga pūtienus pie nomedītā brieža un piesteidzos viens no pirmajiem. Es tikai atceros — vai jūs to atceraties, Monluī? — ka jautājāt man, kāpēc es esmu tik bāls.

—   Taisnība, — apliecināja Monluī.

—   Tad atcerējos burves padomu un rūgti pārmetu pats sev, ka tam neklausīju. Šī vientulīgā un nāvējošā divkauja man šķita kaut kas līdzīgs slepkavībai. Nante un tās apkārtne man kļuva nepanesama, jo ik dienas es dzirdēju runājām par šo Karadeka noslepkavošanu. Taisnība, mani neviens neturēja aizdomās, bet mana apslēptā sirdsbalss kliedza tik stipri, ka es reizes divdesmit pats dzīros pieteikties policijā. Tad es atstāju Nan- ti un devos uz Parīzi, bet iepriekš lūkoju sameklēt burvi. Es tomēr nezināju ne viņas vārdu, ne dzīvesvietu un nevarēju to atrast.

—   Dīvaini, — noteica Taluets. — Un kopš tā laika tu neesi vairs saticis šo burvi?

—    Uzgaidi, uzgaidi! — sacīja Ponkaleks. — Tas ir kaut kas drausmīgs. Pagājušā ziemā, pareizāk sakot, rudenī — es teicu ziemā tāpēc, ka todien sniga, kaut bija tikai novembris —• es atgriezos no Gēras un biju norunājis apstāties Olnas Ponkalekā pēc tam, kad veselu dienu kopā ar saviem fermeriem biju medījis purvos slokas. Mēs ieradāmies norunātajā vietā sastinguši no sala, bet tur jau mūs gaidīja spoža uguns un labas vakariņas.

Ejot iekšā un sasveicinoties ar saviem kalpotājiem, es pamanīju pavarda kaktā kādu vecu sieviņu, kas, kā likās, gulēja. Šis rēgs bija ietinies platā, pelēki melnā vadmalas apmetnī.

—   Kas tas? — es pārvērstā balsī jautāju kādam fermerim un neviļus notrīsēju.

—   Kāda veca ubadze, ko es nepazīstu, bet kas izskatās pēc raganas. Bet viņa bija galīgi nomocījusies no sala, noguruma un bada. Viņa man lūdza nabaga dāvanu, bet es viņu ieaicināju iekšā un iedevu gabalu maizes, ko tā sildīdamās apēda. Pēc tam viņa iemiga.

Stāvs krāsns kaktā sakustējās.

—   Kas ar jums ir noticis, marķīza kungs, — jautāja fermera sieva, — ka esat viscaur slapjš un ka jūsu drēbes līdz pat pleciem klātas ar dubļiem?

—   Labā Martīne, daudz netrūka, un jūs būtu sildījušies un pusdienojuši bez manis, lai gan manis dēļ bijāt iekūruši šo uguni un pagatavojuši šo maltīti, — es atbildēju.

—   Tiešām? — nobijusies iesaucās sieviņa.

—   Ak, monsieur, bezmaz dabūja galu, — paskaidroja fermeris.

—   Kā tā, Jēzu Kristu?! Mans labais senjors?

—   Būtu dzīvs aprakts, mīļā Martīne.

—   Jūs pazīstat savus purvus, tur muklāji no vienas vietas. Es devos uz priekšu, nepētot zemi. Te pēkšņi jutu, ka grimstu. Bez manas bises, kuru noliku šķērsām un kura deva iespēju jūsu vīram piesteigties man klāt un izvilkt mani no šīs ķezas, es būtu noslīcis dubļos, kas ir ne tikai briesmīga, bet vēl ļaunāk — muļķīga nāve.

—    Ak, marķīza kungs, savas ģimenes dēļ — nedodaties tādās briesmās, — sacīja fermeriene.

—   Lai viņš iet un dara ko grib! — kapa balsī ierunājās ēna, kas bija sakņupusi krāsns kaktā. — Tā viņš nemirs, es to pareģoju.

Un lēnām, nolaizdama sava pelēkā mēteļa kapuci, vecā ubadze atsedza man tās sievietes seju, kura pirmoreiz uz Savenejas ceļa, otrreiz uz Šatobriāna ceļa bija parādījusies, lai izteiktu tik bēdīgus pareģojumus. Es paliku nekustīgs un it kā pārakmeņojies.

—   Jūs mani pazīstat, vai ne? — viņa vienaldzīgi jautāja.

Es noliecu galvu, apstiprinādams viņas jautājumu, bet man nebija drosmes atbildēt. Visi sastājās mums apkārt.

—   Nē, nē, — viņa turpināja, — nomierinieties, marķīz de Gēr, tādā nāvē jūs nemirsit.

—   Kā jūs to zināt? — es nomurmināju, sevī būdams pārliecināts, ka viņa to zina.

—   Nevaru jums to pateikt, jo es pati nezinu. Bet jūs ļoti labi zināt, ka es nemaldos.

—   Un kā es miršu? — es jautāju, saņemdams visus spēkus, lai izteiktu šo jautājumu, un visu savu aukstasinību, lai uzklausītu viņas atbildi.

—   Jūsu nāves cēlonis būs jūra, marķīz, — viņa man atbildēja.

—   Kā tā? — es jautāju. — Ko jūs ar to gribat teikt?

—   Pateicu to, ko pateicu, un vairāk neko nevaru paskaidrot. Tikai, marķīz, kā es jums saku: vairieties no jūras!

Visi mani zemnieki nobijušies saskatījās. Daži nomurmināja lūgšanas, citi pārmeta krustu. Bet vecene atgriezās savā kaktā, pārklāja galvu ar apmetni un neatbildēja vairs ne vārda.

XXV

Apcietināšana

—    Varbūt kādreiz no manas atmiņas izgaisis šī notikuma atsevišķās epizodes, bet nekad neizgaisīs tā atstātais iespaids. Manī nepalika vairs ne kripatiņas šaubu, un šis nākotnes pareģojums kļuva man gandrīz vai par taustāmu realitāti. Jā, kaut jūs mani izsmietu, kā to darīja mans labais tēvocis Krigozons, jūs nepiespiestu mani ne uz brīdi mainīt savus uzskatus un neizdzītu no galvās pārliecību, ka šis pēdējais pareģojums piepildīsies tāpat, kā abi iepriekšējie, un ka man jāmirst jūrā. Tāpēc es jums paziņoju: ja ziņas, ko esam saņēmuši, būtu pareizas, ja mani vajātu Dibuā aģenti, ja upes krastā mani gaidītu laiva un. vajadzētu tikai nokļūt līdz Beltlai, lai no viņiem izmuktu — esmu pārliecināts, ka jūra būs man liktenīga un ka nekādai citai nāvei nav varas pār mani. Tāpēc es došos rokās saviem vajātājiem un teikšu: „Dariet savu darbu, kungi, es nemiršu no jūsu rokas."

Visi trīs bretoņi klusēdami noklausījās šajā dīvainajā vēstījumā, kuram pašreizējie apstākļi piešķīra zināmu svinīgumu.

Pēc klusuma brīža Kuediks sacīja:

—    Dārgais draugs, nu mēs saprotam jūsu apbrīnojamo drosmi. Tas nāves veids, kādu esat iedomājies, padara jūs vienaldzīgus pret visāņi briesmām, kam nav sakara ar to. Bet uzmanieties; ja šī anekdote kļūs zināma, jūs varat zaudēt savu pelnīto cieņu — ne mūsu acīs, jo mēs ļoti labi zinām, kas jūs esat par cilvēku, bet pārējie gan teiks, ka esat meties šajā sazvērestībā tāpēc, ka jums nevar nocirst galvu, jūs nevar nošaut, nodurt un ka jūs tomēr tā nerīkotos, ja sazvērniekus slīcinātu.

—    Un varbūt viņi runātu patiesību, — smaidīdams atbildēja Ponkaleks.

—    Bet mēs, dārgais marķīz, — sacīja Monluī, — kam nav šādas drošības apziņas — vai nebūtu labāk, ja mēs veltītu mazu uzmanību nepazīstamā drauga brīdinājumam un pēc iespējas drīzāk atstātu Nanti un pat Franciju?

—   Bet šis brīdinājuma var būt nepareizs, — aizrādīja Ponkaleks, — un es neticu, ka Nantē vai citur kaut ko zinātu par mūsu projektiem.

—    Un tā vien liekas, ka nekā arī nezinās, kamēr Gastons būs padarījis savu darbu, — sacīja Taluets. — Tad mums būs jābaidās tikai no sajūsmas, bet sajūsma nenonāvē. Bet jūs, Ponkalek, netuvojaties jūras ostai, nekāpjiet laivā un kuģī, un varat būt drošs, ka piedzīvosit Metuzāla vecumu.

Saruna būtu turpinājusies šādā zobgalīgā tonī, neievērojot stāvokļa nopietnību, ja Ponkaleks būtu piedalījies tajā ar pusi no tās aizrautības, kādu pauda viņa draugi. Bet viņa acu priekšā vienmēr rēgojās burve, kas atbīda sava mēteļa kapuci un kapa balsī pavēsta fatālo pareģojumu. Bez tam, kamēr viņi te sēdēja, pa slepenajām ejām un dažādos tērpos ģērbušies, ieradās vairāki džentlmeņi, ar kuriem viņi bija norunājuši satikties.

Tas notika ne tāpēc, ka viņiem būtu ļoti jābaidās no provinces policijas. Lai gan Nante bija viena no lielākām Francijas pilsētām, tās policija nebija tā organizēta, lai sazvērniekiem vajadzētu sevišķi trūkties, jo te viņu vārdam un sociālajam stāvoklim bija zināms iespaids. Tāpēc Parīzes pilsētas policijas vadītājam, reģentam vai Dibuā vajadzēja sūtīt uz turieni īpašus spiegus, kas nepazina vietējos apstākļus un ar saviem atšķirīgajiem tērpiem un pat valodu viegli pievērsa to cilvēku aizdomas, kurus viņi bija nākuši uzraudzīt. Tie parasti zināja par viņu ierašanos jau tajā brīdī, kad viņi parādījās provinces pilsētās.

Lai gan bretoņu apvienība bija skaitliski liela, mēs pakavēsimies tikai pie minētajiem četriem vadoņiem, jo šie četri vadoņi aizņēma galvenās vēstures lappuses, bija visievērojamākie šajā provincē un ar saviem vārdiem, bagātību, drosmi un inteliģenci pacēlās pāri visiem pārējiem biedriem.

Šajā sanāksmē viņi daudz runāja par jaunu opozīciju kādam Monteskjū rīkojumam un par visu bretoņu apbruņošanu maršala vardarbības gadījumā. Kā redzams, tas nebija nekas cits, kā pilsoņu kara sākums. Tas būtu vadīts, paceļot svēto karogu. Reģenta galma nešķīstība un Dibuā nešpetnības būtu bijis iegansts, kas izsauktu savā būtībā reliģiozās provincēs lāstus valdībai, kas, kā sazvērnieki izteicās, nav cienīga stāties aktīvās un stingrās Ludviķa XIV valdīšanas vietā.

Šī vairogu sacelšana bija jo vieglāk izdarāma tāpēc, ka tauta ienīda kareivjus, kas bija iesoļojuši šajā provincē ar zināmu nekaunīgu pašpaļāvību. Virsnieki, kurus vispirms rīkoja Monteskjū, nepiedalījās provinces muižnieku izpriecās un pašlepnuma un disciplīnas dēļ atturējās no jebkādas satiksmes ar neapmierinātajiem. Par to viņi paši vēlāk dārgi samaksāja, ņemot vērā, ka šajā laikā virsnieki pēc ģerboņiem bija brāļi muižniekiem, kas, tāpat kā viņi, valkāja zobenus.

Ponkaleks paziņoja saviem sazvērniekiem augstākās komitejas izstrādāto plānu, bet nenojauta, ka tajā pašā laikā, kad viņš gatavoja valdības gāšanu, Dibuā policija, domādama, ka tie atrodas savās mājās, aizsūtīja uz katra dzīves vietu veselu rotu ar pavēli ielenkt māju, un vienu aģentu, kura pienākums bija viņus apcietināt. Tāpēc visi tie, kas piedalījās apspriedē, jau iztālēm ieraudzīja mirdzam pie savu māju durvīm kareivju šautenes un durkļus un, brīdināti par draudošām, briesmām, varēja, nekavējoties bēgot, izmukt no vajātājiem. Viņiem nebija grūti rast patvērumu: visa province simpatizēja sazvērniekiem, tāpēc draugi viņiem bija visur. Bez tam, tā kā viņi bija bagāti muižnieki, viņus būtu pieņēmuši viņu fermeri vai preču uzpircēji. Lielai daļai izdevās nokļūt līdz jūrai un aizbraukt vai nu uz Holandi, vai uz Spāniju, vai Angliju, lai gan Dibuā sāka nodibināt draudzīgus sakarus starp abām valstīm.

Ponkaleks, Kuediks, Monluī un Taluets, kā parasti izgāja ārā reizē. Bet kad Monluī, kura māja atradās vistuvāk tai vietai, no kurienes viņi izgāja, nonāca savas ielas galā, viņi ieraudzīja gaismu, kas kustējās aiz mājas logiem, un sardzi, kas ar sakrustotām musketēm aizsprostoja durvis.

—   Oho, — noteica Monluī, apstādamies un ar roku aizturēdams savus biedrus. — Kas tas, un kas notiek manās mājās?

—   Tiešām, tas ir kaut kas jauns, — sacīja Taluets, — un nupat man likās, ka pie Ruānas viesnīcas durvīm stāvēja sardze.

—   Kāpēc tu mums nekā neteici? — pārmeta Kuediks. — Man šķiet, tas ir pietiekami nopietns fakts.

—   Patiesi, es baidījos, ka uzskatīsit mani par trauksmes cēlāju, un es centos domāt, ka tā ir patruļa.

—   Bet tie ir no Pikardijas pulka, — nomurmināja Monluī, kas bija paspēris dažus soļus uz priekšu un, pateicis to, nāca atpakaļ.

—   Tas tiešām ir savādi, — noteica Ponkaleks. — Bet izdarīsim tā: mana māja atrodas tikai dažus soļus no šejienes, dosimies pa šo ieliņu uz turieni, un ja mana māja būs apsargāta tāpat kā Monluī māja, tad vairs šaubu nav, un mēs zināsim, kas jādara.

Visi četri klusēdami soļoja uz priekšu, piespiedušies cits citam, lai uzbrukuma gadījumā justos drošāk. Tā viņi nonāca līdz tās ielas stūrim, kurā dzīvoja Ponkaleks, un ieraudzīja viņa māju ne tikai apsargātu, bet arī ieņemtu. Divdesmit cilvēku liela kareivju rota gainīja pūli, kas sāka pulcēties.

—  Šoreiz vairs nav joki! — sacīja Kuediks. — Ja visās mūsu mājās uguns nav aizdedzināta vienā un tajā pašā laikā nejaušas sagadīšanās dēļ, tad es pagalam nesaprotu šīs uniformas, kas jaucas mūsu lietās. Bet es, mīļie draugi, es pārceļos uz citu vietu.

—  Un es arī, — iebilda Taluets. — Es došos uz Sennazēru un nokļūšu līdz Kruazikai. Ja uzticaties man, kungi, jūs nāksit man līdzi! Tur man zināms kāds divmastnieks, kurš dosies uz Jauno Zemi un kura kapteinis ir man labs paziņa. Ja gaiss kļūs pārāk nelāgs, mēs kāpsim kuģī un dosimies jūrā!

—  Nu, Ponkalek, aizmirstiet uz bridi savu raganu, un dodaties mums līdzi! — sacīja Monluī.

—   Nē, nē, — atbildēja Ponkaleks, galvu kratīdams, — es zinu, kas mani tur gaida, un negribu doties pretim savai nākotnei. Bez tam apdomājiet, kungi, ka mēs esam vadoņi, un šī priekšlaicīgā bēgšana, nemaz īsti nezinot, kādas reālas briesmas mums draud, būs savāds piemērs citiem. Pret mums nav ne mazāko pierādījumu. Lažonkjērs ir nepiekukuļojams, Gastons -> bezbailīgs. Vēstules, ko esam saņēmuši no viņa vēl vakar, liecina, ka drīzumā viss būs gatavs. Varbūt pašlaik viņš jau ir nodūris reģentu, un Francija ir atbrīvota. Ko domās par mums, ja ļaudis varēs teikt: kamēr Gastons rīkojās, mēs aizbēgām? Mūsu dezertēšanas ļaunais piemērs šeit sabojātu visu. Klausieties uzmanīgi, kungi, es jums nedodu vairs priekšnieka pavēli, bet džentlmeņa padomu. Jūs neesat spiesti man klausīt, jo es atbrīvoju jūs no zvēresta. Taču jūsu vietā es nedotos projām. Mēs jau pierādījām savu pašaizliedzību: visļaunākais, kas ar mums var notikt, būtu spīdzināšana. Bet es ceru, ka līdz tam nenonāks. Ja mūs apcietinās, mūs tiesās Bretaņas parlaments. Bet kas ir Bretaņas parlamentā? Mūsu draugi vai līdzdalībnieki. Mēs būsim lielākā drošībā cietumā, kura atslēga atradīsies pie viņiem, nekā uz kuģa, kura likteni var izšķirt pirmā vēja brāzma. Bez tam, iekams sanāks parlaments, visa Bretaņa būs sacēlusies. Ja mūs tiesās, mūs attaisnos, bet attaisnoti mēs būsim uzvarētāji.

—  Viņam ir taisnība, — sacīja Taluets. — Mans tēvocis, mani brāļi, visa mana ģimene, visi mani draugi kompromitēti līdz ar mani. Es izglābšu viņus visus vai miršu reizē ar viņiem.

—  Mans dārgais Taluet, — ierunājās Monluī, — tas viss ir jauki un labi, bet man jāteic, ka es uz visu skatos daudz ļaunāk. Ja mēs esam kāda cilvēka nagos, tad tas ir Dibuā. Dibuā nav muižnieks, tāpēc nīst tos, kas tādi ir. Man nepatīk šie jauktie ļaudis, kas nepieder nevienai noteiktai šķirai, kas nav ne muižnieki, ne kareivji, ne garīdznieki. Man labāk patiktu īsts muižnieks, kareivis vai mūks. Šie ļaudis balstās vismaz uz sava aroda autoritāti, kas ir princips. Bet Dibuā gribēs rīkoties no valsts interešu viedokļa. Es piekritīšu vairākumam, kā mēs parasti to darām, un ja vairākums ir par bēgšanu, es atzīšos: es bēgšu labprāt.

—   Un es tev līdzi, — sacīja Kuediks. — Monteskjū var būt labāk informēts, nekā mums liekas, un ja mēs esam Dibuā nagos, kā Monluī domā, mums nebūs visai viegli, man šķiet, izkļūt no tiem.

—   Bet es, kungi, atkārtoju, ka ir jāpaliek, — sacīja Ponkaleks. — Armijas vadoņu pienākums ir ļaut sevi nonāvēt savu kareivju priekšgalā. Sazvērestības vadoņu pienākums ir ļaut sevi nogalināt sazvērnieku priekšgalā.

—  Mans dārgais, — aizrādīja Monluī, — atļaujiet man pateikt: jūsu ragana padara jūs aklu. Lai mēs noticētu viņas pareģojumam, jūs esat gatavs — lai velns mani parauj! — noslīcināties bez kādas vajadzības. Es neesmu tā sajūsmināts par pareģēm. Es nezinu, kādā nāvē man jāmirst, tāpēc šajā ziņā esmu mazliet nemierīgāks.

—   Jūs maldāties, Monluī, — Ponkaleks nopietni atbildēja. — Galvenokārt mani attur pienākums. Bez tam, ja es pēc tiesas nemiršu, tad jūs, protams, nemirsit ne tik, jo es esmu jūsu vadonis, un tiesas priekšā es, bez šaubām, paturēšu šo titulu. Ja es nemiršu Dibuā dēļ, jūs nemirsit ne tik. Būsim loģiski, Dieva dēļ, un nebēgsim kā aitu bars, kas iedomājas, ka vilks tuvumā. Vai mums, kareivjiem, būtu bail ierasties oficiālā vizītē parlamentā! Jo visa šī lieta beigsies ar pamatīgu prāvu, ne ar ko citu. Solos sēdēs vīri melnos tērpos, apsūdzētie un tiesneši saprotas un uzsmaida viens otram — tādu kauju mums piedāvā reģents. Pieņemsim to, un ja parlaments mūs attaisnos, mēs viņu būsim vēl labāk sakāvuši, nekā padzenot visu karaspēku, kas viņiem ir Bretaņā.

—   Vispirms, kungi, — iejaucās Kuediks, — Monluī nupat izteica kādu priekšlikumu: izšķirt jautājumu ar balsu vairākumu. Es atbalstu Monluī.

—   Pareizi, — sacīja Taluets.

—   Neteicu to aiz bailēm, bet es negribētu mesties vilkam rīklē, kad varam uzmaukt tam uzpurni, — sacīja Monluī.

—   Jums to nemaz nevajadzēja teikt, Monluī, — aizrādīja Ponkaleks, — mēs visi jūs labi pazīstam. Mēs pieņemam jūsu priekšlikumu, un es lieku uz balsošanu.

Un tādā pat mierā, kādā Ponkaleks formulēja savus parastos priekšlikumus, viņš formulēja arī šo, no kura atkarīga viņa un viņa draugu dzīvība:

—   Lai paceļ roku tie, kas ir par bēgšanu no nezināmā likteņa, kas mūs gaida.

Kuediks un Monluī pacēla roku.

—   Mēs esam divi pret divi, — noteica Monluī, — jautājums paliek neizšķirts. Tāpēc ļausimies savai iedvesmai.

—   Jā, bet jūs zināt, un man kā priekšsēdētājam ir divas balsis, — aizrādīja Ponkaleks.

—   Pareizi, — noteica Monluī un Kuediks.

—   Lai paceļ roku tie, kas ir par palikšanu, — uzaicināja Ponkaleks.

Un viņš un Taluets pacēla roku.

Tā kā Ponkalekam bija divas balsis, šis divas rokas nozīmēja trīs, un viņu uzskatam bija vairākums.

Šī zināmā mērā svinīgā apspriede varētu likties groteska, ja tās rezultātā neizšķirtos jautājums par četru redzamāko Bretaņas muižnieku dzīvību vai nāvi.

—   Nu, mums, kā liekas, nebija taisnība, mīļais Kuedik, — ierunājās Monluī. — Un tagad, marķīz, pavēliet, mēs paklausīsim!

—   Skatieties, ko es darīšu, pēc tam dariet ko gribat! — sacīja Ponkaleks.

To pateicis, viņš sāka soļot tieši uz savu māju, bet visi trīs draugi viņam sekoja. Nonācis pie durvīm, kuru priekšā, kā mēs jau teicām, stāvēja sardzes postenis, viņš uzsita kādam kareivim uz pleca:

—   Mans draugs, pasauciet savu virsnieku, lūdzu!

Kareivis pateica to seržantam, kas pasauca kapteini.

—   Ko jūs vēlaties, monsieur? — tas jautāja.

—   Gribu ieiet savā mājā.

—   Kas jūs tāds esat?

—   Esmu marķīzs de Ponkaleks.

—    Klusu! — pusbalsī sacīja virsnieks. — Nerunājiet, bēdziet, nezaudējiet ne sekundi laika! Esmu šeit, lai jūs arestētu.

Tad skaļā balsī uzsauca:

—   Šeit aizliegts ienākt!

Un viņš atgrūda marķīzu, kura priekšā nostājās kareivju žogs.

Ponkaleks saņēma virsnieka roku, paspieda to un teica:

—    Jūs esat brašs jauneklis, bet man jāiet iekšā! Pateicos, lai Dievs jums palīdz!

Virsnieks, būdams galīgi pārsteigts, lika kareivju rindām pašķirties, un Ponkaleks savu draugu pavadībā aizgāja pāri pagalmam. Ieraudzījusi Ponkaleku, viņa ģimene, kas bija nostājusies uz āra kāpnēm, šausmās iekliedzās.

—   Kas te notiek? — mierīgi jautāja marķīzs.

—    Notiek tas, marķīza kungs, ka es jūs apcietinu, — smaidīdams atbildēja kāds Parīzes aģents.

—    Velns lai parauj, jūs gan esat izdarījis lielu varoņdarbu, un man vēl likās, ka esat veikls cilvēks! — sacīja Monluī. — Jūs esat aģents no Parīzes, bet izrādās, ka tie, kurus jums vajadzēja apcietināt, paši atnāk saņemt jūs aiz apkakles.

Aģents, pavisam apmulsis, paklanījās šim muižniekam, kas tik tīkami zobojās brīdī, kad citi būtu zaudējuši valodu. Un viņā jautāja, kā to sauc:

—    Esmu Monluī, mans dārgais! Paskatieties labi, vai jums nav arī kāda pavēle, kas vērsta pret mani, un ja jums tāda ir, izpildiet to!

—   Cienītais kungs, — sacīja aģents, paklanīdamies par tik zemāk, par cik vairāk viņš sāka brīnīties. — Jūsu apcietināšana uzticēta nevis man, bet manam biedram Diševronam. Vai gribat, lai es viņam paziņoju?

—   Kur viņš ir? — jautāja Monluī.

—   Man šķiet, ka jūsu mājā, kur viņš jūs gaida.

—   Man negribētos likt tik galantam cilvēkam vēl ilgāk gaidīt. Iešu pie viņa. Pateicos, mans draugs! — noteica Monluī.

Aģents zaudēja galvu un paklanījās līdz zemei.

Monluī paspieda roku Ponkalekam, Taluetam un Kuedikam, iečukstēja viņiem kaut ko ausī un devās mājup, kur ļāva sevi apcietināt tāpat, kā to darīja Ponkaleks.

Tāpat rīkojās Taluets un Kuediks, un pulkstens vienpadsmitos vakarā viss bija darīts.

Ziņa par šiem arestiem izplatījās visā pilsētā jau tajā pašā naktī. Un tomēr neviens vēl sevišķi nenobijās, jo pēc pirmā satraukuma: «Arestēts Ponkaleks un viņa draugi", visi tūlīt piebilda: „Jā, bet parlaments viņu attaisnos".

Bet nākamajā rītā prāti un sejas izteiksmes ļoti mainījās: Nantē ieradās jau gatava komisija, kurā, kā mēs jau teicām, netrūka itin nekā: ne priekšsēdētāja, ne karaļa prokurora, ne sekretāra, pat ne bendes.

Un bija ne tikai viens, bet veseli trīs bendes. Lielas nelaimes dažreiz apstulbina pat visdrosmīgākos cilvēkus. Šī nelaime pārsteidza provinci kā ātrs un spēcīgs zibens spēriens. Tāpēc province pat nepakustējās, pat neiekliedzās. Pret Dieva sodību nesaceļas — Bretaņa neeksplodēja, bet pamira.

Komisija izvietojās pilsētā jau pirmajā dienā. Tā bija pārsteigta, ka parlaments to svinīgi nesagaida un muižniecība neierodas svinīgās vizītēs. Apzinādamās savu varu, komisija gaidīja, ka tai mēģinās pielabināties, nevis to apvainot. Bet bailes bija tik lielas, ka ikviens domāja tikai par sevi un samierinājās ar to, ka nožēloja pārējo likteni.

Tādā stāvoklī atradās Bretaņa trīs vai četras dienas pēc Ponkaleka, Monluī, Kuedika un Talueta apcietināšanas. Atstāsim šo apjukušo sazvērnieku daļu Nantē, Dibuā nagos, un paraudzīsimies, ko tajā pašā laikā Parīze darīja ar saviem sazvērniekiem.

XXVI

Bastīlija

Un tagad, ar lasītāja atļauju, mums jāieiet Bastīlijā, šajā baigajā mītnē, kuru pat garāmgājējs uzlūkoja tikai trīcēdams un kura saviem kārniņiem bija traucēklis un biedēklis. Jo bieži naktīs nelaimīgo spīdzināto kliedzieni izlauzās cauri biezajiem mūriem, lidinājās gaisā un nokļuva līdz kaimiņiem, ierosinot drūmas domas. Un pat tā, ka hercogiene Ledigjēra kādudien rakstīja no karaliskā cietokšņa: ja priekšnieks neapklusināšot savu pacientu kaucienus, kas tai neļaujot gulēt, viņa žēlošoties karalim. Bet spāņu sazvērestības laikā, valdot labsirdīgajam Orleānas Filipam, Bastīlijā nedzirdēja vairs ne kliedzienus, ne kaucienus. Tur bija izmeklēta sabiedrība, un cietumnieki, kas to pašlaik apdzīvoja, bija cilvēki ar pārāk labu gaumi, lai traucētu dāmu miegu.

Kāda stūra torņa kamerā, pirmajā stāvā, bija ieslodzīts viens cietumnieks. Kamera bija plaša un atgādināja milzīgu kapu, ko apgaismoja divi logi, ar neparastu izšķērdību izdekorēti ar režģiem un treliņiem, caur kuriem vāri iespiedās gaisma. Krāsota kušete, divi rupji koka krēsli, melns galds — tās bija visas mēbeles. Bet sienas bija klātas ar tūkstoš dīvainiem uzrakstiem, ko cietumnieks pa laikam pētīja, kad garlaicība pieskārās tam ar saviem smagajiem spārniem.

Bija pagājusi tikai viena diena un viena nakts, kopš cietumnieks bija ienācis Bastīlijā, un viņš jau lieliem soļiem staigāja pa savu plašo kameru, pētīdams ar dzelzi apsistās durvis, vērdamies šajos režģos, gaidīdams, klausīdamies un nopūzdamies. Šodien bija svētdiena, bāla saule sudraboja mākoņus, un cietumnieks neizsakamā melanholijā vēroja svētdienas drēbēs tērptos parīziešus, kas nāca pa Svētā Antuāna vārtiem un soļoja pa bulvāri. Nebija grūti pamanīt, ka ikviens garāmgājējs ar šausmām uzlūko Bastīliju un, kā likās, pie sevis nopriecājās, ka viņš tur neatrodas.

Atslēgu un sarūsējušu eņģu troksnis atrāva cietumnieku no šīm drūmajām domām. Viņš redzēja ienākam cilvēku, pie kura to aizveda vakar un kurš tam lika parakstīt kādu protokolu. Šis vīrs, apmēram trīsdesmit gadu vecs, ar patīkamu seju, piemīlīgām formām un pieklājīgām manierēm bija cietuma priekšnieks Lonē, kas bija tēvs tam Lonē, kurš nomira savā amatā 1789. gadā un kurš tagad nebija vēl dzimis.

Cietumniekam, kas to pazina, šis apciemojums likās gluži dabisks. Viņš tomēr nezināja, cik tie ir reti parastajiem cietumniekiem.

—    Šanlē kungs, — sveicinādams sacīja priekšnieks, — nācu apjautāties, vai labi pavadījāt nakti un vai esat apmierināts ar šis mājas kārtību un ierēdņu rīcību.

Tā Lonē kungs sauca cietuma uzraugus un slēdzējus. Mēs jau teicām, ka Lonē kungs bija ļoti pieklājīgs cilvēks.

—   Jā, un šī gādība par cietumnieku mani pat pārsteidza — es atzīstos, — atbildēja Gastons.

—   Gulta ir veca un cieta, — turpināja cietuma priekšnieks, — bet lai kāda tā būtu, jūsējā ir vēl viena no labākajām, jo mūsu noteikumi stingri aizliedz jebkādu greznību. Galu galā jūsu kamera ir skaistākā visā Bastīlijā: to apdzīvoja Angulēmas hercogs, marķīzs Basompjērs un maršali Luksemburgs un Birons. Šeit es ievietoju prinčus, kad Viņa Majestāte man tos atsūta.

—   Viņiem ir ļoti laba kamera, — smaidīdams sacīja Gastons, — lai gan diezgan slikti mēbelēta. Vai varu dabūt grāmatu, papīru un spalvas?

—    Grāmatas šeit ir stingri aizliegtas. Bet ja tomēr jūs ļoti vēlētos lasīt, kā tas bieži notiek ar cietumnieku, kas garlaikojas, jūs mani pagodināsit, ja atnāksit pie manis. Jūs iebāzīsit kabatā vienu no tiem sējumiem, ko es un mana sieva ļaujam izvazāt. Jūs to rūpīgi noslēpsit no visu skatieniem. Otrreizējā apciemojumā jūs paņemsit nākamo sējumu, un par šo mazo piesavināšanos — kas ir visai piedodama, ja to izdara cietumnieks — noteikumiem nav nekādas daļas.

—    Bet papīrs, spalvas un tinte? — jautāja Gastons. — Es vispirms gribētu rakstīt.

—   Šeit neraksta, Šanlē kungs, vai raksta tikai karalim, reģenta kungam, ministram vai man. Bet šeit zīmē, un ja vēlaties, es likšu iedot jums zīmuļus un zīmējamo papīru.

—    Cienītais kungs, — paklanīdamies sacīja Gastons, — kā lai pateicos par tik lielu labvēlību?

—   Izpildot kādu manu lūgumu, ko esmu atnācis jums izteikt, jo mans apciemojums ir partejisks: nāku jautāt jums, vai pagodināsit mani ar to, ka šodien pusdienosit kopā ar mani.

—   Ar jums! Patiesi, jūs esat pārāk laipns pret mani. Sabiedrība, un galvenais — jūsējā! Nevaru izteikt, cik jūtīgs esmu pret tik lielu laipnību. Būtu jums mūžam pateicīgs, ja mani gaidītu kaut kas cits mūžīgs, nevis nāve.

—   Nāve… Lai nu paliek, Šanlē kungs, jūs esat drūms. Vai tad kāds domā par tādām lietām, kamēr dzīvo? Tāpēc nedomājiet vairs un pieņemiet manu priekšlikumu.

—   Es vairs nedomāju, es pieņemu.

—    Tad ir labi! Es ņemu līdzi jūsu godavārdu, — sacīja cietuma priekšnieks un atkal paklanījās Gastonam. Un viņš izgāja, ar savu apciemojumu atstādams cietumnieku iegrimušu jaunās pārdomās.

Tiešām, šī laipnība sākumā chevalier apbūra. Bet vēlāk viņam tā likās ne tik īsta, jo vairāk kameras tumsa apņēma viņu kā ēna, ko sarunas biedra klātbūtnē vispirms izklīdināja, bet kas no jauna piepildīja viņa mītni.

Vai Šīs laipnības nolūks nebija iedvest viņam uzticību un dot iespēju nodot sevi un savus biedrus? Viņš atcerējās senos drausmīgos nostāstus par Bastīliju, cietumniekiem izliktās lamatas un šo slaveno kameru, par kuru tik daudz runāja, sevišķi, toreiz, kad sāka jau pamazām runāt par visu. Neviens cilvēks to nekad nebija redzējis, vienīgi tie, kas tur mira.

Gastons jutās viens un pamests. Viņam bija tāda sajūta, ka par m> ziegumu, ko viņš gribēja izdarīt, tas pelnījis nāvi un ka tagad viņam izšķērdīgi piedāvā laipnību. Vai šī laipnība nebija pārāk glaimojoša un dīvaina, lai aiz tās neslēptos intrigas? Beidzot, Bastīlija darīja savu parasto darbu: cietums ietekmēja cietumnieku, kas bija kļuvis salts, aizdomīgs un nemīlīgs.

„Mani uzskata par provinces sazvērnieku," viņš domāja, „un cer, ka, būdams uzmanīgs nopratināšanā, es būšu neuzmanīgs savā rīcībā. Viņi nezina, kas ir mani līdzdalībnieki, nevar to zināt, viņi cer, ka, dodot man iespēju sazināties ar tiem, rakstīt viņiem, vai aiz nolaidības minot viņu vārdus, no manis kaut ko varēs izvilināt. Aiz visa tā slēpjas Dibuā un Aržansons."

Tad Gastona drūmās pārdomas vairs nekavējās pie šā jautājuma; viņš domāja par saviem draugiem, kuri gaidīja, lai viņš rīkotos, un kuri, nesaņemdami 110 viņa vēstis, nezinās, kas ar viņu ir noticis. Vēl ļaunāk: varbūt saņēmuši nepareizas vēstis, viņi sāks rīkoties un pazudinās sevi.

Bet tas vēl nebija viss. Pēc draugiem, pareizāk sakot — pirms draugiem, viņš domāja par savu mīļāko, par nabaga Helēnu, kura bija vietuļa, tāpat kā viņš, un kuru viņš pat nebija varējis iepazīstināt ar hercogu Oliveresu, viņas vienīgo aizstāvi nākotnē, kurš varbūt pats tagad bija apcietināts vai aizbēdzis. Kas nu notiks ar Helēnu, kurai nebija ne palīga, ne atbalsta un kuru vajāja šis nepazīstamais vīrs, kas bija meklējis viņu pat vistālākajā Bretaņas stūrītī? Šī doma tā tirdīja Gastonu, ka izmisuma lēkmē viņš būtu meties savā gultā, jau sadumpojies pret cietumu, un nolādēdams durvis un treliņus, kas to aizturēja, un ar dūrēm dauzīdams akmeņus.

Tajā brīdī pie durvīm atskanēja liels troksnis. Gastons strauji piecēlās, skrēja pretim un ieraudzīja ienākam Aržansonu un kādu sekretāru. Aiz šiem diviem soļoja iespaidīga kareivju grupa. Gastons saprata: viņu nopratinās.

Aržansons ar savu lielo melno parūku, lielajām tumšajām acīm un vēl lielākām melnajām uzacīm atstāja uz Gastonu stipri viduvēja cilvēka iespaidu. Iesaistīdamies sazvērestībā, viņš bija upurējis savu laimi; ienākdams Bastīlijā, viņš bija upurējis dzīvību. Kad cilvēks ir šādā stāvoklī, viņu grūti iebiedēt.

Aržansons jautāja viņam par tūkstoš dažādām lietām, bet Gastons atteicās atbildēt, sūdzējās, atzina sevi par nepatiesi apcietinātu un prasīja pierādījumus, lai redzētu, vai tādi ir. Aržansons sadusmojās, bet Gastons kā skolnieks smējās viņam acīs.

Tad Aržansons runāja par Bretaņas sazvērestību, vienīgo apvainojumu, ko viņš būtu varējis vērst pret viņu. Gastons izlikās pārsteigts, uzklausīja nosauktos līdzdalībnieku vārdus, bet neizrādīja ne apstiprinājumu, ne noliegumu. Kad maģistrāts bija beidzis, viņš ļoti pieklājīgi pateicās, ka tas informējis viņu par notikumiem, kuri tam bijuši pilnīgi nezināmi. Aržansons otrreiz sāka zaudēt pacietību un ieklepojās, ko viņš parasti darīja, kad viņu pārņēma dusmas. Pēc tam, tāpat kā pēc pirmās lēkmes, viņš pārgāja no pratināšanas uz apsūdzību.

—  Jūs gribējāt nogalināt reģentu! — viņš pēkšņi sacīja.

—   Kā jūs to zināt? — dzestri noprasīja Gastons.

—  Tas nav svarīgi! Es to zinu!

—  Tad es atbildēšu jums tāpat kā Agamemnons Ahilam: kāpēc jautājat, ja zināt?

—   Cienītais, monsieur, es nejokoju, — aizrādīja Aržansons.

—   Es ne tik, — atbildēja Gastons. — Es citēju Rasinu, tas ir viss.

—  Piesargieties, cienītais monsieur, ar šādu aizstāvības sistēmu jums var ļauni klāties.

—  Vai domājat, ka man klāsies labāk, ja apstiprināšu to, ko jūs man jautājat?

—   Veltīgi noliegt faktus, kas man ir zināmi.

—   Nu tad atļaujiet man atkārtot rupjā prozā to, ko es jums nupat teicu skaistā pantā: „Kādēļ tad izjautāt mani par tādiem nodomiem, ko jūs, kā liekas, zināt labāk nekā es?"

—   Gribu zināt atsevišķus sīkumus.

—  Jautājiet savai policijai, kas strādā tik labi, ka prot lasīt slēptākos nodomus.

—   Hm, hm! — zobgalīgi un salti norūca Aržansons. Par spīti Gastona drosmei, tas atstāja uz viņu zināmu iespaidu. — Ko jūs tagad teiktu, ja es apjautātos par jūsu draugu Lažonkjēru?

Gastons negribot nobāla.

—   Es teiktu: ceru, ka jūs par viņu neesat tikpat nepareizās domās kā par mani.

—   Ahā, — noteica Aržansonss, kas pamanīja Gastona baiļu izpausmi. — Man šķiet; šis vārds jūs satrauc. Vai jūs labi pazīstat Lažonkjēra kungu?

—  Es viņu pazīstu kā draugu, kuru mani draugi man ieteica un kuram vajadzēja parādīt man Parīzi.

—   Jā, Parīzi un tās apkārtni. Palērojālu, Bakā un Mieta ielu. Vai viņam nebija uzdots vispirms parādīt jums šīs vietas?

„Viņi zina visu," nodomāja Gastons.

—  Nu, cienītais kungs, — turpināja Aržansons savā zobgalīgajā tonī, — vai nezināt vēl kādu Rasina pantiņu, ar kuru varētu atbildēt uz šo jautājumu?

—    Varbīīt es to atrastu, ja zinātu, ko jūs gribat teikt. Protams, es gribēju redzēt Palērojālu, jo tā ir interesanta vieta, un par to esmu daudz dzirdējis runājam. Bakā ielu es pazīstu joti maz. Atliek Mieta iela, ko es pavisam nepazīstu, jo tur nekad neesmu bijis.

—    Es nesaku, ka jūs tur esat bijis. Es saku, ka šim kapteinim La- žonkjēram vajadzēja jūs turp aizvest. Vai uzdrošināsities to noliegt?

—    Cienītais kungs, es ne noliegšu, ne apstiprināšu, es jūs vienkārši noraidīšu pie viņa, un viņš jums atbildēs, ja vispār atzīs par vajadzīgu to darīt.

—   Tas viss ir veltīgi. Viņam jau jautāts, un viņš ir atbildējis.

Gastons juta, ka viņa sirds notrīc. Acīmredzot viņš bija nodots, bet

viņa gods neļāva tam runāt, tāpēc viņš klusēja. Aržansons brīdi gaidīja Gastona atbildi. Tad, redzēdams, ka viņš nerunā, jautāja:

—   Vai gribat, lai jūs konfrontē ar kapteini Lažonkjēru?

—   Esmu jūsu rokās, varat darīt ar mani ko gribat!

Bet pie sevis jauneklis nosolījās: ja viņu konfrontētu ar kapteini, iznīcināt to ar savas nicināšanas smagmi.

—   Labi, — noteica Aržansons, — es to gribu, jo, kā jūs pats atzināt, es esmu noteicējs un varu likt jums uzklausīt parastos un ārkārtējos jautājumus. Vai zināt, ko tas nozīmē, Šanlē kungs? — noprasīja Aržansons, uzsvērdams katru balsienu. — Vai zināt, kas tas ir — parastie un ārkārtējie jautājumi?

Auksti sviedri pārklāja Gastona deniņus. Viņš nebaidījās mirt, bet spīdzināšana bija kaut kas cits nekā nāve. Reti kāds izkļuva no bendes rokām nesalauzts un nesakropļots, un pat vismaigākā no šīm paredzamām iespējām divdesmit piecu gadu vecam jauneklim likās drausmīga. Aržansons it kā cauri kristālam redzēja, kas norisinājās Gastona sirdī.

—   Hallo! — uzsauca pratinātājs.

Ienāca divi sargi.

—   Te ir kāds kungs, kuram, kā liekas, nav iebildumu pret kārtējiem un ārkārtējiem jautājumiem, — sacīja Aržansons. — Aizvediet viņu uz attiecīgo istabu.

—    Drūmais brīdis ir klāt, — nomurmināja Gastons. — Šo brīdi es gaidīju, nu tas ir pienācis. Ak, Dievs, dod man drosmi!

Dievs, bez šaubām, uzklausīja viņu, jo pamājis galvu par zīmi, ka ir gatavs, Gastons stingriem soļiem devās uz durvīm un sekoja sargiem, kas soļoja viņam pa priekšu. Aiz viņa nāca Aržansons.

Viņi nokāpa pa akmens kāpnēm un pagāja garām pirmajam ,Stūra torņa korpusam. No turienes Gastonam lika šķērsot divus pagalmus.

Tai brīdī, kad viņš iegāja otrajā pagalmā, daži cietumnieki, ieraudzīdami caur saviem režģiem skaistu, labi noaugušu un eleganti ģērbtu muižnieku, uzkliedza viņam:

—   Hallo, monsieur, vai jūs atsvabina, ko?

Un sievietes balss piebilda:

—   Monsieur, kad būsit ārā un jums jautās par mums, atbildiet, ka mēs nekā neesam teikuši.

Kāda jauna vīrieša balss nopūtās:

—   Jūs gan esat laimīgs, monsieur, jūs atkal redzēsiet tos, kurus mīlat.

—   Jūs maldāties, — atbildēja chevalier, — mani pratinās.

Drausmīgs klusums iestājās pēc šiem vārdiem, un bēdīgais gājiens

turpināja savu ceļu. Tad nolaidās paceļamais tilts. Viņu iesēdināja karietē ar režģotām un noslēdzamām durvīm un stiprā apsardzībā noveda uz Arsenālu, ko no Bastīlijas šķīra vienīgi šaura eja.

Aržasons bija jau priekšā un gaidīja savu cietumnieku moku kambarī.

Gastons ieraudzīja zemu kameru ar apdrupušām akmens sienām un no mitruma nosvīdušām loga rūtīm. Pie sienām karājās važas, apkakles, virvju pinumi un citi dīvaina izskata instrumenti. Dibenā atradās ēzes, kaktos — Svētā Andrē krusti.

—   Redziet, kas te ir, — sacīja Aržansons, rādīdams chevalier divus gredzenus, kas bija piestiprināti pie akmens plāksnēm sešu pēdu atstatumā viens no otra un atdalīti ar koka solu trīs pēdu augstumā. — Pie šiem gredzeniem piesien pacienta kājas un galvu. Tad viņam pabīda zem gūžām šo ķebli, tā ka viņa vēders paceļas divas pēdas augstāk nekā mute. Pēc tam viņam lej iekšā ūdeni no podiem, kuru tilpums ir divas pintas. Kārtējam jautājumam paredzēti astoņi podi, ārkārtējam — desmit. Līdz ko pacients atsakās norīt ūdeni, viņam aizspiež degunu, tā ka viņš nevar paelpot. Tad viņš atver muti un rij ūdeni.

—    Šis jautājums, — turpināja Aržansons kā daždien pļāpa, kas lepojās ar katru sava stāsta sīkumu, — šis jautājums ir stipri nepatīkams, un tomēr es negribētu teikt, ka ķīļu jautājums būtu labāks. Mirst no abiem, bet ķīļi stipri sabojā un sakropļo pacientu. Taisnība — ūdens sabojā veselību turpmākā dzīvē, kad cilvēks ir atbrīvots, bet tas notiek diezgan reti, jo vienmēr izsaka kārtējos jautājumus, kad cilvēks vainīgs, bet gandrīz vai vienmēr ārkārtējos jautājumus, pat tad, kad viņš nav vainīgs.

Gastons bāls un nekustīgs, vēroja un klausījās.

—   Vai jums labāk patiktu ķīļi, chevalier? — jautāja Aržansons. — Hallo — ķīļus! Parādiet kungam ķīļus!

Un viens bende atnesa piecus vai sešus ķīļus, kas vēl bija notriepti ar asinīm un galos atdauzīti no neskaitāmiem āmura sitieniem.

—    Redziet, — turpināja Aržansons, — šis spīdzināšanas veids ir tāds: pacienta ceļus un potītes saspiež starp divām ozolkoka plāksnēm, un cik stipri vien var. Tad viens no vīriem, kurus jūs te redzat, ieliek vienu ķīli — redziet, šo te — starp ceļiem un dzen iekšā. Pēc tam otru — lielāku. Kārtējam jautājumam ir astoņi ķīļi, ārkārtējam — desmit.

To teikdams, viņš paspēra ar kāju divus milzīgus ķīļus.

—   Es jums saku jau iepriekš, chevalier, šie ķīļi lauž kaulus kā stiklu un samaļ miesu nepanesamās sāpēs.

—    Pietiek, cienītais monsieur, pietiek! — iesaucās Gastons. — Ja vien jūsu nolūks nav palielināt mokas ar šo moku aprakstu! Bet ja jūs paskaidrojat man to tikai aiz laipnības un lai atvieglotu manu izvēli, tad lūdzu: tā kā jūs tos pazīstat labāk nekā es, izvēlaties to spīdzināšanas veidu, kas liks man ātrāk nomirt, un es jums būšu ļoti pateicīgs.

Aržansons uzmeta chevalier skatienu, kurā tas nevarēja noslēpt zināmu apbrīnu, ko viesa viņā jaunekļa izturība un gribasspēks. Viņš iesaucās:

—   Nu, velns lai parauj, runājiet, un jums nebūs šādā veidā jāatbild!

—   Es nekā neteikšu, jo man nav nekas sakāms.

—    Netēlojiet spartieti, ticiet man! Te daudz kliedz, bet starp kliedzieniem, kad spīdzina, vienmēr mazliet runā.

—   Pamēģiniet, — noteica Gastons.

Chevalier stingrība un noteiktība, par spīti dabas cīņai, kas izpaudās viņa bālumā un vieglās, nervozās trīsās, apliecināja Aržansonam, cik liela ir viņa cietumnieka drosme. Viņš bija pieradis pie šādām lietām, viņa acs reti kļūdījās: viņš redzēja, ka no Gastona nekā neizvilks, un tomēr neatlaidās.

—   Nu, vēl ir laiks, nespiediet mūs kaut ko pasākt pret jums, — viņš sacīja.

—   Cienītais monsieur, — atbildēja Gastons, — es jums zvēru Dieva priekšā, kas mani dzird: ja jūs mani pakļausit šiem jautājumiem, es nerunāšu, bet aizturēšu elpu un pats sevi noslāpēšu, ja vien tas būs iespējams. Spriediet pats, vai es piekāpšos draudos, ja esmu nolēmis nepiekāpties sāpēs.

Aržansons pamāja mocītājiem, kas pienāca pie Gastona. Bet šo vīru tuvums nevis salauza, bet likās pavairoja viņa spēkus. Ar mierīgu smaidu viņš palīdzēja tiem noģērbt savus svārkus un atpogāt krekla piedurknes.

—   Tātad ūdeni? — jautāja bende.

—   Vispirms ūdeni, — atbildēja Aržansons.

Gredzenos ievēra virves, piebīdīja ķebli, piepildīja podus — Gastons pat acis nepamirkšķināja.

Aržansons pārdomāja. Pēc desmit minūtēm, kas jauneklim likās garas kā mūžība, Aržnsons īgni norūca:

—   Laidiet Šanlē kungu vaļā un vediet viņu atpakaļ uz Bastīliju.

XXVII

Kā dzīvoja Bastīlijā, nāvi gaidot

Gastona bija gatavs pateikties policijas leitnantam, bet atturējās. Ja viņš būtu pateicies, liktos, ka viņam bail. Tāpēc viņš paņēma savus svārkus un cepuri, sakārtoja krekla piedurknes un pa to pašu ceļu atgriezās Bastīlijā.

„Viņi negribēja spīdzināt jaunu muižnieku", nodomāja Gastons. „Viņi apmierināsies ar to, ka piespriedīs man nāvessodu."

Bet nāves draudi bija vienā ziņā patīkamāki: nāve tagad likās vienkārša un liega, jo viņš bija atbrīvots no iepriekšējām mokām, ko policijas leitnants bija pūlējies tik sīki aprakstīt. Vēl vairāk, iegājis savā kamerā, viņš nopriecājās par visu to, kas pirms stundas viņam likās drausmīgs. Kamera bija jauka — patīkami skatīties. Visbēdīgākie uzraksti uz sienām, salīdzinājumā ar „jautājumu kambara" reālajiem draudiem, bija humoristiski pantiņi. Un pat cietumsargi, salīdzinājumā ar bendēm, Gastonam likās eleganti džentlmeņi.

Viņš nebija vēl pavadījis stundu pārdomās par šiem objektiem, kad pie viņa ieradās Bastīlijas majors uzrauga pavadībā.

—   Es saprotu, — noteica Gastons. — Cietuma priekšnieka ielūgums, bez šaubām, ir parole, ko šādos gadījumos pasaka, lai cietumnieks ne- nobītos no spīdzināšanas. Es iziešu cauri dažām aizmirsto kamerām, pa- kritīšu tur un nomiršu. Lai notiek Dieva griba!

Tad Gastons stalti piecēlās, skumji pasmaidīja, atsveicinājās no kameras, kuru viņš atstāja, sekoja majoram un, nonācis pie beidzamajiem režģiem, pabrīnījās, ka vēl nav nogāzies kaut kur lejā. Iedams viņš vairāk nekā desmit reižu čukstēja Helēnas vārdu, lai mirtu, to izrunādams. Bet nekāda kļūme nesekoja šim dzejiskajam un noslēpumainajam piesauku- mam, un cietumnieks, mierīgi pārgājis pāri paceļamajam tiltam, iesoļoja priekšniecības pagalmā, pēc tam paša priekšnieka dzīvokļa korpusā. Lonē kungs nāca viņam pretim.

—   Vai dodat man savu godavārdu, chevalier, — viņš sacīja Gastonam, — ka nedomāsit par bēgšanu no šejienes visā tajā laikā, kad atrādīsities pie manis?

Tad smaidīdams piebilda:

—    Protams, kad jūs aizvedīs atpakaļ savā kamerā, šis solījums vairs nebūs jāpilda, jo tad mans pienākums ir rūpēties, lai es arī turpmāk varētu atrasties jūsu sabiedrībā.

—   Dodu jums savu godavārdu, — sacīja Gastons, — bet tādā veidā, kā jūs to prasāt.

—   Labi, nāciet iekšā, Šanlē kungs, jūs gaida.

Un cietuma priekšnieks ieveda Gastonu ļoti labi mēbelētā salonā, kaut gan tas bija iekārtots Ludviķa XIV stilā, kas sāka jau novecot. Gastonu galīgi samulsināja plašā un smaržainā sabiedrība, ko viņš te ieraudzīja.

—  Man ir gods iepazīstināt jūs, kungi, ar chevalier Gastonu de Šanlē, — sacīja cietuma priekšnieks.

Pēc tam viņš nosauca pēc kārtas visas personas, kas te atradās:

—   Hercogs Rišeljē.

—  Chevalier Dimenīls.

—   Melezjē kungs.

—  Ā, — noteica Gastons, sasveicinādamies un smaidīdams. — Visi Selamāra sazvērnieki.

—  Izņemot Mēna kungu un kundzi, un princi Selamāru, — piebilda abats Brigo, savukārt sasveicinādamies.

—   Cienītais kungs, — aizrādīja Gastons viegla pārmetuma tonī, — jūs aizmirstat brašo chevalier d'Armantālu un gudro Lonē jaunkundzi.

—   D'Armantāls pēc ievainojuma vēl gul uz gultas, — paskaidroja Brigo.

—  Bet Lonē jaunkundze, — iesaucās chevalier Dimenīls un priekā nosarka, ieraudzīdams nākam savu mīļāko, — lūk — te viņa ir! Mums būs gods vakariņot kopā ar viņu.

—  Lūdzu, iepazīstiniet mani ar viņu, — sacīja Gastons. — Cietumnieki savā starpā negražojas. Es tātad paļaujos uz jūsu laipnību.

Un chevalier Dimenīls, paņemdams Gastonu pie rokas, iepazīstināja to ar Lonē jaunkundzi. Pa tam, lai kā Gastons valdīja sevi, viņa kustīgajā sejā tomēr izpaudās zināms izbrīns.

—  Ak, chevalier, te nu es jūs notveru, — sacīja priekšnieks. — Jūs domājat tāpat, kā trīs ceturtdaļas parīziešu, ka es ēzdams ēdu savus cietumniekus, vai ne?

—  Nē, Lonē kungs, — smaidīdams atbildēja Gastons, — bet atzīstos: es brīdi domāju, ka šīs vakariņas ir atliktas uz citu dienu.

—   Kā tā?

—   Vai tāds ir jūsu paradums: lai vairotu savu cietumnieku apetīti, likt viņiem pirms maltītes pastaigāties kā man…

—  Ak, pareizi! — iesaucā Lonē jaunkundze, — vai tas nebijāt jūs, kuru veda spīdzināt?

—  Es pats, jaunkundz, — atbildēja Gastons. — Un ticiet man: vienīgi tik nopietns aizkavējums varēja atturēt mani no šīs jaukās sabiedrības.

—   Chevalier, — sacīja cietuma priekšnieks, — par šādām lietām nevajag dusmoties uz mani: tās nav manā kompetencē. Paldies Dievam, esmu karavīrs, bet ne tiesnesis. Nesajauksim ieročus ar togu, kā Cicerons saka. Mans pienākums ir apsargāt jūs, neļaut jums aizbēgt un vērst jūsu dzīvi Bastīlijā pēc iespējas tīkamāku, lai jūs atspirgtu un ierastos te no jauna — izklaidēt mani ar savu klātbūtni. Aržansona kunga pienākums ir spīdzināt, nocirst galvas, pakārt, stiept uz rata, nocirst kājas un rokas, ja tas iespējams. Paliksim katrs savā specialitātē. Lonē jaunkundze, lūk, mums paziņo, ka galds ir klāts, — sacīja cietuma priekšnieks, redzēdams, ka atdarās divviru durvis. — Vai sniegsit man roku? Atvainojiet, Dime- nīla kungs, esmu pārliecināts, ka jūs mani uzskatāt par tirānu, bet es esmu namatēvs un izmantoju savas privilēģijas. Pie galda, kungi, pie galda!

—   Ak, tāds cietums ir drausmīga lieta, — sacīja hercogs Rišeljē, uzrotīdams savas piedurknes. Viņš bija novietojies starp Lonē jaunkundzi un grāfu Lavālu. — Verdzība, dzelži, atslēgas un smagas važas!

—  Vai varu pasniegt jums šo vēžu zupu? — jautāja cietuma priekšnieks.

—  Jā, cienītais monsieur, labprāt, — noteica hercogs. — Jūsu pavārs to gatavo brīnišķīgi, un es tiešām dusmojos, ka mans pavārs nepiedalījās sazvērestībā kopā ar mani. Dzīvojot Bastīlijā, viņš būtu varējis mācīties no jūsu pavāra.

—  Grāf Lavāl, — turpināja cietuma priekšnieks, — jums tuvumā ir šampanietis, neaizmirstiet savu kaimiņieni, lūdzu!

Lavāls drūmi ielēja glāzi šampanieša un izdzēra to līdz pēdējām pilienam.

—   Es to pasūtu tieši no Aī, — paskaidroja cietuma priekšnieks.

—   Jūs man dosit sava piegādātāja adresi, vai ne, Lonē kungs? — sacīja Rišeljē. — Jo ja reģents neliks nocirst man visas četras galvas, es dzeršu tikai šo vīnu… Ko lai dara — trīs reizes ierodoties un nodzīvojot šeit pie jums, esmu izlutināts. Bez tam esmu pieradināms dzīvnieks.

—  Tiešām, — sacīja cietuma priekšnieks, — ņemiet paraugu no hercoga Rišeljē. Tas ir viens no maniem uzticīgajiem klientiem, tāpēc viņam ir sava kamera, ko mēs nedodam nevienam, kamēr viņš pats ir projām, ja vien cietums nav gluži pārpildīts.

—  Šis tirāns reģents varēja gan atļaut mums palikt katram savā kamerā, — piebilda Brigo.

—   Abata kungs, — sagrieziet taču šīs irbes, — uzaicināja cietuma priekšnieks. — Esmu novērojis, ka baznīcas ļaudis to prot sevišķi labi.

—   Jūs mani pagodināt, — atbildēja Brigo, nolikdams sev priekšā sudraba šķīvi ar minētajiem putniem. Tos viņš tūlīt sāka graizīt ar tādu veiklību, kas pierādīja, ka Lonē kungs ir labs novērotājs.

—   Priekšnieka kungs, — grāfs Lavāls drausmīgā balsī uzrunāja Lonē, — vai jūs nevarētu man paskaidrot, vai tas ir jūsu rīkojums, ka mani uzmodināja pulkstens divos no rīta, un ko nozīmē šādi traucējumi?

—  Tā nav mana vaina, grāfa kungs! Vainīgi tie kungi un dāmas, kas ne par ko negrib palikt klusu, nevērojot norādījumus, ko es viņiem ik dienu dodu.

—   Mēs! — iesaucās visi mielasta dalībnieki.

—   Bez šaubām, jūs! — atbildēja cietuma priekšnieks. — Jūs savās kamerās tūkstoškārt pārkāpjat noteikumus. Ik brīdi man ziņo par sazināšanos, par korespondencēm, par zīmītēm.

Rišeljē skaļi iesmējās. Lonē jaunkundze un chevalier Dimenīls nosarka līdz pat acu āboljem.

—  Bet par visu to mēs parunāsim pie deserta, — turpināja priekšnieks. — Grāfa kungs, uz jūsu veselību… Jūs nedzerat, Šanlē kungs?

—   Nē, Lonē kungs, es klausos.

—  Sakiet: es sapņoju. Mani nevar piekrāpt.

—   Un par ko? — jautāja Malezjē.

—  Par ko gan sapņo divdesmit piecus gadus vecs jauneklis? Var redzēt, jūs kļūstat vecs, dzejnieka kungs. Par savu mīļāko, velns lai parauj!

—  Vai tā nav, Šanlē kungs: labāk lai galvu atšķir no ķermeņa, nekā ķermeni no dvēseles? — jautāja Rišeljē.

—   Bravo, bravo! — iesaucās Malezjē. — Jauki, burvīgi! Hercoga kungs, es sacerēšu šādu pantiņu Mēna kundzei:

„Nu sakait jūs, madame, vai labāk nav šķirt

Galvu no miesas, ne miesu no dvēs'les?"

—  Ko jūs sakāt par šo domu, kad tā izteikta dzejā, hercog? — jautāja Malezjē.

—  Ka tā ir mazāk vērtīga nekā izteikta prozā, dzejniek? — atbildēja hercogs.

—  Starp citu, — pārtrauca Lavāls, — vai nav kādu jaunu ziņu par galmu? Kā klājas karalim?

—  Kungi, kungi, — iesaucās cietuma priekšnieks. — Nerunājiet par politiku, es jūs lūdzu! Runāsim par mākslu, dzeju, literatūru, glezniecību, karu, pat par Bastīliju, ja gribat, — to es vēl pieļauju.

—  Ak jā, runāsim par Bastīliju, — sacīja Rišeljē. — Ko jūs izdarījāt ar Pompadūru, priekšnieka kungs?

—   Hercoga kungs, es ļoti nožēloju, ka viņš piespieda mani ievietot viņu karcerī.

—   Karcerī? — pabrīnījās Gastons. — Ko tad marķīzs ir izdarījis?

—   Viņš piekāva savu durvju sargu.

—  Kopš kura laika muižnieks nedrīkst vairs sist savus ļaudis? — jautāja Rišeljē.

—  Durvju sargi ir karaļa ļaudis, hercoga kungs, — smaidīdams atbildēja cietuma priekšnieks.

—   Sakiet — reģenta, — piebilda Rišeljē.

—  Atšķirība ir ļoti niecīga.

—  Toties pareiza.

—   Vai drīkstu piedāvāt jums šo šambertēnu, Lavāla kungs? — jautāja cietuma prieksnieks.

—  Jā, monsieur Lonē, ja gribat sadzert ar mani uz karaļa veselību.

—  Neko labāku nevaru vēlēties, ja vien jūs savukārt sadzertu ar mani uz reģenta veselību.

—   Priekšnieka kungs, man vairs neslāpst.

—  Es ticu, — sacīja cietuma priekšnieks, — jūs nupat izdzērāt pilnu glāzi šambertēna no Viņa Augstības pagraba.

—   Ko! No Viņa Augstības pagraba? Tas ir reģenta šambertēns?

—   Viņš man vakar to atsūtīja, zinādams, ka dažreiz jūs iepriecināt mani ar savu klātbūtni.

—  Tādā gadījumā, — iesaucās Brigo, izliedams savu glāzi uz parketa, — tā ir inde, ne šambertēns! Venenum furens. Pasniedziet man savu Aī vīnu, Lonē kungs.

—  Padodiet šo pudeli abatam kungam, — sacīja cietuma priekšnieks.

—   Oho! — noteica Malezjē. — Abats izlej savu vīnu un negrib to dzert! Abat, es nedomāju, ka jūs esat tāds idejas fanātiķis.

—   Es jums piekrītu, abat, — teica Rišeljē, — ja tas ir pret jūsu principiem. Jums tikai nevajadzēja liet ārā, jo es to dzēru un atzīstu par labu. Tas tiešām nāk no reģenta pagrabiem, un jūs tam līdzīgu nekur citur neatradīsit, vienīgi Palērojālā. Vai jums ir daudz šā vīna, priekšnieka kungs?

—  Tikai sešas pudeles.

—   Redziet, abat, kādu nešpetnību jūs izdarījāt. Velns lai parauj, vajadzēja padot to savam kaimiņam vai ieliet pudelē… tur ir tā vieta, nevis uz parketa: vinum in amphoram, teica mans audzinātājs.

—  Hercog, atļaušos aizrādīt jums uz vienu lietu: latīniski jūs neprotat tik labi kā spāniski, — sacīja Brigo.

—   Tas nebija slikti teikts, abat, — iesaucās Rišeljē. — Bet ir vēl viena valoda, ko es neprotu vēl ne tik labi kā šīs un ko es gribētu iemācīties — tā ir franču valoda.

—   Nu, tas vilktos ilgi un būtu ļoti garlaicīgi, hercog, un Akadēmijā jūs tik un tā netiktu iekšā, — noteica Malezjē.

—   Un jūs, chevalier, — Rišeljē pievērsās Šanlē, — vai jūs arī runājat spāniski?

—  Hercog, ļaudis runā: esmu ievietots šeit tāpēc, ka lietoju šo valodu, — atbildēja Gastons.

—   Šanlē kungs, es jūs brīdinu: ja mēs atkal sāksim runāt par politiku, es būšu spiests aiziet no šā vakariņu galda, kaut gan mēs esam tikuši tikai līdz ēdienu piedevām. Tas būtu ļoti nepatīkami, jo man šķiet, jūs būsit pārāk pieklājīgi, lai paliktu pie galda, kad es te vairs nebūšu.

—   Nu, tad pasakiet Lonē jaunkundzei, lai viņa pastāsta mums par matemātiku, no tās neviens nenobīsies, — sacīja Rišeljē.

Lonē jaunkundze notrīcēja, it kā kāds būtu viņu pēkšņi pamodinājis. Sēdēdama iepretim chevalier Dimenīlam, viņa bija ielaidusies ar to vienkāršā skatienu sarunā, par ko cietuma priekšnieks nemaz neuztraucās, bet kas vērta ļoti nelaimīgu Bastīlijas leitnantu Mezonrūžu. Tas bija ļoti iemīlējies Lonē jaunkundzē un darīja visu, ko vien varēja, lai izpatiktu savai cietumniecei, bet par nelaimi, kā mēs jau redzējām, chevalier Dimenīls bija aizsteidzies viņam priekšā.

Pateicoties cietuma priekšnieka aizrādījumam, atlikušais laiks pagāja diezgan pieklājīgi — attiecībā uz Karalisko Augstību un viņa ministru.

Cietumnieki, kuriem šīs sanāksmes — par tām zināja arī reģents — bija liela izklaidēšanās, apņēmās runāt par citām lietām, un Gastons varēja teikt, ka viena no visjaukākām un asprātīgākām dinejām visā viņa mūžā ir šī, kurā viņš nupat piedalījies — Bastīlijā.

Bez tam viņa ziņkāre bija stipri sakairināta. Viņš te atradās kopā ar personām, kuru vārdi bija divkārt slaveni: viņu senču vai talantu, un arī nesenās Selemāra sazvērestības dēļ. Beidzot — neparasta lieta — visas šis personas: modes cilvēki, pazīstami senjori, dzejnieki vai gara darbinieki viņam likās esam savas labās slavas augstumos.

Kad pusdienas bija beigušās, cietuma priekšnieks lika pa vienam aizvest visus cietumniekus, kuri tam pateicās par laipnību, nemanīdami, ka abas istabas, kas atradās līdzās ēdamzālei, bija sargu pilnas, kaut gan viņi bija solījušies nebēgt. Bez tam visu mielasta laiku viesību dalībniekus tik cieši uzraudzīja, ka viņiem nebija iespējams nodot pat vismazāko zīmīti.

Bet Gastons visu to nepamanīja un palika stipri apmulsis. Šis režīms cietumā, par kuru runāja tikai ar šausmām, šis kontrasts starp to, kas norisa starp divām stundām moku kambarī, kurp viņu aizveda Aržansons, un to, kas nupat notika pie cietuma priekšnieka, sajauca visas viņa domas.

Kad bija pienākusi viņa kārta atvadīties, viņš paklanījās Lonē un, atsākdams šorīt nepabeigto sarunu, jautāja, vai nebūtu iespējams dabūt bārdas nažus, jo šie instrumenti viņam šķita absolūti nepieciešami tādos apstākļos, kur viņš redzēja tik labu un elegantu sabiedrību.

— Chevalier, — teica cietuma priekšnieks, — esmu izmisis, ka man jānoraida lūgums dēļ tādas lietas, kuras nepieciešamību es saprotu tikpat labi kā jūs. Bet cietuma noteikumi aizliedz ieslodzītiem skūties, ja viņiem nav policijas leitnanta atļaujas. Ieejiet manā kabinetā, tur jūs atradīsit papīru, spalvas un tinti. Jūs viņam uzrakstiet vēstuli, es to nodošu un nešaubos, ka drīz vien jūs saņemsit vēlamo atļauju.

—  Bet šie kungi, ar kuriem es nupat pusdienoju, ir tik labi ģērbušies un noskuvušies, tātad ir priviliģēti?

—  Nepavisam. Viņiem tikai vajadzēja palūgt atļauju, tāpat kā jūs to darīsit. Rišeljē kungs, kuru jūs redzējāt tik svaigi noskūtu, veselu mēnesi nodzīvoja apaudzis ar bārdu kā patriarhs.

—  Man grūti savienot šo stingrību sīkumos ar brīvo sanāksmi, ko es nupat redzēju.

—   Šanlē kungs, arī man ir savas privilēģijas, kas tomēr nesniedzas tiktāl, lai varētu dot jums bārdas nažus, spalvas un grāmatas, bet kas ļauj man lūgt pie sava galda tos cietumniekus, kuriem es vēlos izrādīt savu labvēlību — protams, ja to vispār varētu par labvēlību uzskatīt, — smaidīdams piebilda Lonē. — Man gan uzdots ziņot policijas leitnantam runas, ko tie varētu vērst pret valdību. Bet kad es neļauju viņiem runāt par politiku, man nav, kā redzat, jānoziedzas pret savas mājas viesmīlību, ziņojot par viņu sarunām.

—    Un vai nerodas bažas, ka šai intimitātei starp jums un jūsu pansionāriem jūs izrādītu iecietību, kas nav valdības interesēs?

—  Es apzinos savus pienākumus, Šanlē kungs, un turos visstingrākās robežās. Jūs redzējāt manus šīsdienas galdabiedrus — viņš jau nokļuvuši no savām kamerām karcerī, kur viens no viņiem atrodas vēl tagad. Bet neviens nedomā par mani sūdzēties. No galma pienāk dažādi rīkojumu, un tie nav visi vienādi. Es tos saņemu, es tos izpildu, un mani viesi, kas zina, ka es tur neesmu vainojams — gluži otrādi, es tos pēc iespējas mīkstinu — nemaz neļaunojas uz mani. Es ceru, ka jūs rīkosities tāpat, Šanlē kungs, ja vien — man gan nav nekāda pamata to paredzēt — es nesaņemšu kaut kādu pavēli, kas nesaskanētu ar jūsu gribu.

Gastons skumji pasmaidīja un atbildēja:

—  Tā nav veltīga uzmanība, Lonē kungs, jo es šaubos, vai man ļaus ilgi baudīt tādus priekus kā šodien. Lai būtu kā būdams, es apsolu atstāt jūs ārpus visiem tiem bēdīgajiem notikumiem, kas ar mani varētu atgadīties.

—   Jums, bez šaubām, galmā ir kāds aizstāvis.

—   Neviena.

—   Kāds labvēlis, kam ir vara un kas par jums ir nomodā?

—   Nepazīstu nevienu.

—   Tad jāpaļaujas uz labu laimi.

—   Tā man nekad nav bijusi laba.

—   Vēl jo vairāk tāpēc tai var apnikt nostāties pret jums.

—   Un bez tam es esmu bretonis, bet Bretaņā mēs ticam tikai Dievam.

—   Iedomājaties, ka tieši to es gribēju teikt, runādams par labu laimi. Gastons uzrakstīja lūgumu un aizgāja gluži sajūsmināts par Lonē izturēšanos un raksturu.

XXVIII

Kā Bastīlija pavadīja nakti, gaidot dienu

Jau iepriekšējā vakarā Gastons bija painteresējies, vai cietumnieki var dabūt uguni, un durvju sargs, kuru viņš atsauca, atbildēja negatīvi. Tiklīdz satumsa — un šajā gadalaikā tas notika agri — viņš vairs ne par ko neinteresējās un mierīgi apgūlās. Šārīta vizīte moku kambarī bija viņam liela filozofiska mācība.

Bez tam, vai nu aiz jauneklīgas bezbēdības, vai rakstura stingrības, vai — pāri visam — neatliekamas dabiskas nepieciešamības dēļ, kāda ir cilvēkam divdesmit piecu gadu vecumā, viņš iemiga dziļā miegā jau pēc divdesmit minūtēm.

Chevalier nebūtu varējis teikt, cik ilgi ir gulējis, kad pēkšņi viņu pamodināja maza zvaniņa tinkšķieni. Likās, ka šis zvaniņš atrodas viņa istabā, bet lai cik platas acis atvērās, viņš neredzēja ne zvaniņu, ne to, kas zvanu klusinātu. Chevalier kamerā bija gan ļoti tumšs pat dienā, bet naktī, kā to viegli iedomāties, vēl daudz tumšāks.

Pa to laiku zvans joprojām zvanīja — klusi un piesardzīgi — kā slepens zvaniņš, kam bail, ka to neizdzird. Uzmanīgi ieklausoties, Gastonam likās, ka šīs skaņas nāk no krāsns.

Viņš piecēlās un klusītiņām tuvojās tai vietai, kur bija dzirdamas smalkās, sidrabainās šķindas. Viņš nebija maldījies: skaņas nāca no minētās vietas.

Kamēr viņš par to pārliecinājās, atskanēja klauvējieni pie grīdas, pa kuru viņš soļoja. Tur klauvēja ar kādu trulu rīku, turklāt šos klauvējienus pārtrauca vienmērīgi klusuma brīži. Bija skaidrs, ka zvana skaņas un klauvējieni pie grīdas ir signāli, un šos signālus viņam raida kaimiņi — cietumnieki.

Lai redzētu mazliet skaidrāk, kas būtu darāms, Gastons pacēla zaļos sarža aizkarus, kas karājās pie viņa loga un aizsedza pilnā mēness gaismu. Bet, atvilcis priekškarus, viņš ieraudzīja kādu auklas galā pakārtu priekšmetu, kas kustējās aiz loga režģiem.

—    Labi, — viņš noteica, — liekas, ka man būs ar ko nodarboties. Bet visam savs laiks. Kārtība ir vajadzīga, sevišķi cietumā. Aplūkosim vispirms, ko no manis grib šis zvaniņš — tam priekšroka.

Un Gastons piegāja pie krāsns, izstiepa roku un drīz vien sataustīja kādu auklu. Šīs auklas galā bija pakārts zvans. Gastons parāva, bet zvans nepadevās.

—   Labi, — noteica kāda balss krāsns skurstenī kā ruporā.— Jūs tur esat?

—   Jā, — atbildēja Gastons, — ko jūs no manis vēlaties?

—   Velns lai parauj, ko es no jums vēlos! Es gribu patērzēt.

—   Ļoti labi, patērzēsim.

—    Vai jūs neesat chevalier Gastons de Šanlē, ar kuru man bija gods pusdienot pie cietuma priekšnieka Lonē kunga?

—   Tā ir, cienītais kungs.

—   Tādā gadījumā esmu jūsu rīcībā.

—   Es tāpat.

—   Nu tad pasakiet man, kādā stāvoklī atrodas Bretaņas lietas.

—   Jūs redzat: tās atrodas Bastīlijā.

—    Labi, — noteica balss, kas nevarēja noslēpt zināmu līksmu pieskaņu.

—   Atvainojiet, bet kāda jums interese par to, kas notiek Bretaņā?

—   Interese tāda, ja Bretaņas lietas kārtojas slikti, ar mums apietas labi, bet līdz ko tās uzlabojas, ar mums apietas slikti. Tāpēc nesen, sakarā ar kādu notikumu, kam, kā runāja, bija sakars ar mūsu lietu, mūs visus ielika karcerī.

„Pie velna, ja jūs to nezināt, es to zinu," nodomāja Gastons, tad piebilda: — Nu, cienītais kungs, nomierinieties: stāvoklis ir slikts, un tādēļ mums bija gods šodien kopā pusdienot.

—   Vai pret jums ir pierādījumi?

—   Es baidos, ka tā ir.

—   Apliecinu jums savas simpātijas.

—   Lūdzu jūs pieņemt arī manu simpātiju apliecinājumu. Bet zem manis ir kāds kaimiņš, kas klauvē tā, ka man bail: viņš sadauzīs grīdu. Atļaujiet man atbildēt viņam.

—   Atbildiet, atbildiet, vēl jo vairāk tāpēc, ka tam jābūt marķīzam Pompadūram, ja vien mani topogrāfiskie aprēķini ir pareizi!

—   Man nebūs viegli par to pārliecināties.

—   Ne tik grūti, kā jums liekas.

—   Kā tā?

—   Vai viņš neklauvē īpatnējā veidā?

—  Jā. Vai tad šiem klauvējieniem ir kaut. kāda īpaša nozīme?

—  Bez šaubām. Tā mēs sazināmies savā starpā, kad negadās izdevība sarunāties tieši, kā mēs to patlaban darām.

—   Nu tad — pamāciet mani.

—  Tas nav grūti: katram burtam ir sava vieta alfabētā, vai ne?

—   Nav apstrīdams.

—   Alfabētā ir divdesmit četri burti.

—   Nekad neesmu tos skaitījis, bet paļaujos uz jums.

—  Nu, viens sitiens — A, divi sitieni — B, trīs sitieni — C, un tā tālāk.

—  Saprotu. Bet tā kā šim sarunas veidam jābūt mazliet gausam, bet pie sava loga es redzu kādu auklu, kas, kā liekas, kļūst nepacietīga, es piesitīšu vienreiz vai divreiz, lai mans apakšējais kaimiņš saprastu, ka esmu dzirdējis un iešu pie auklas.

—    Ejiet, ejiet, es jūs lūdzu! Jo, ja nemaldos, šī aukla būs man ļoti svarīga. Bet iepriekš uzsitiet trīs reizes pa grīdu: Bastīlijas valodā tas nozīmē — pacietību. Tad cietumnieks gaidīs, lai jūs dodat viņam jaunu signālu.

Gastons trīs reizes piedauzīja ar krēsla kāju, un tiešām — viņš vairs nedzirdēja klauvējienus zem sevis.

Šo starpbrīdi viņš izmantoja, lai pieietu pie loga.

Nebija viegli aizsniegt režģus, kas ieskrūvēti piecas sešas pēdas biezā sienā. Tomēr, pieliekot galdu pie loga, Gastonam izdevās aizķerties ar vienu roku pie režģiem, bet ar otru satvert aukliņu, par ko tā izrādīja lielu prieku, lēnītiņām sakustēdamies, tiklīdz juta, ka ap to kāds ņemas.

Gastons pievilka klāt saini, ko tikai ar grūtībām varēja izdabūt cauri stieņiem.

Tajā bija pods ar ievārījumu un grāmata.

Gastons ieraudzīja, ka uz ievārījuma poda kaut kas ir uzrakstīts, bet tumsā nevarēja salasīt.

Aukla joprojām laipni kustējās, kas, bez šaubām, nozīmēja: gaidu atbildi.

Gastons atcerējās sava zvana kaimiņa pamācību, paņēma slotu, kuru bija pamanījis kaktā un ar kuru slaucīja zirnekļa tīklus, un trīs reizes piedauzīja pie griestiem.

Atcerēsimies, ka Bastīlijas valodā trīs sitieni nozīmē: pacietību.

Cietumnieks, kas sūtīja saini, kā likās, saprata šo valodu, jo uzvilka pie sevis auklu, no kuras bija noņemts sainis.

Gastons atgriezās pie krāsns.

—   Hei, cienītais kungs! — viņš uzsauca.

—   Es tepat esmu. Nu?

—   Nu, es ar auklas starpniecību nupat saņēmu grāmatu un podu ar ievārījumu.

—   Vai uz ievārījuma poda vai uz grāmatas nav kas rakstīts?

—   Par grāmatu es nezinu, bet uz ievārījuma poda ir kaut kas rakstīts — par to esmu pārliecināts. Diemžēl, es tumsā nevaru salasīt.

—   Uzgaidiet, es jums nosūtīšu gaismu.

—    Es domāju, ka cietumniekiem aizliegts turēt apgaismošanas līdzekļus.

—   Jā, bet es tos pagādāju.

—   Dodiet šurp, ko es tikpat nepacietīgi kā jūs gribu redzēt, ko man raksta.

Viņš nosprieda, ka nakts var paiet sarunās ar visiem trim kaimiņiem. Šajā milzīgajā kamerā nebija arī silts, tāpēc Gastons taustīdamies sāka apģērbties. Viņš kaut kā bija beidzis savu tualeti, kad ieraudzīja savā krāsnī gaismu. Zvans, auklā piesiets, atkal slīdēja uz leju. Tikai zvans nu bija pārvērties lukturī. Šī pārvērtība bija notikusi ļoti viekārši.

Zvans bija apgriezts otrādi un pārvērties mazā rezervuārā, kurā ielieta eļļa, bet eļļā dega maza dakts. Gastons, vēl nepieradis pie cietuma dzīves un tās izgudrojumiem, atzina šo paņēmienu par tik asprātīgu, ka uz brīdi aizmirsa grāmatu un ievārījuma podu.

—   Cienītais kungs, vai neuzskatīsiet to par nesmalkjūtību, ja jautāšu, kā jūs sagādajāt dažādos rīkus, ar kuru palīdzību sameistarojāt šo lampiņu? — viņš jautāja savam kaimiņam.

—    Ļoti vienkārši. Es palūdzu zvaniņu, lai varētu pasaukt, kad man tas būtu vajadzīgs, un man to iedeva bez iebildumiem. Tad es ietaupīju eļļu no brokastīm un pusdienām, kamēr man iekrājās pilna pudele. Daktis es pagatavoju, izplūkājot vienu no saviem mutautiņiem. Pastaigājoties cietuma pagalmā, es pacēlu kādu ogli. Degli es izgatavoju no sadedzinātas veļas. Zināmu daudzumu sērkociņu es nozagu, pusdienojot pie cietuma priekšnieka. Beidzot, es sasitu ķieģeli ar nazi, kas ir mans. Ar tā palīdzību es izurbu arī caurumu, pa kuru mēs sazināmies.

—    Izsaku jums komplimentu. Bet vai jūs tagad nepaskatītos, kas tā par grāmatu, ko jums piesūtīja, un kas rakstīts uz ievārījuma poda papīra?

—   Grāmata ir Vergilija sarakstītā?

—   Tā ir tā pati. Viņa man to apsolīja! — iesaucās laimīga balss, par ko chevalier pabrīnījās. Viņš nesaprata, kā Vergilija grāmatu var gaidīt ar tādu nepacietību.

—    Un tagad, — sacīja cietumnieks ar zvanu, — apskatiet, lūdzu, ievārījuma podu.

—   Labprāt.

Un Gastons lasīja:

„Chevalier, pils leitnants man pateica, ka jūs apdzīvojat pirmā stāva kameru, kuras logs atrodas stateniski manējam. Cietumniekiem jāizpa- līdzas: ēdiet ievārījumu, bet klātpielikto Vergilija grāmatu nosūtiet pa savu krāsni chevalier Dimenīlam, kura kameras logi iziet tikai uz pagalmu."

—   Tātad jūs esat Dimenīls? — jautāja Gastons.

—   Jā, un lūdzu ticēt, ka esmu gatavs jums pakalpot.

—    Es jums tāpat, — smiedamies atbildēja Gastons. — Esmu jums pateicību parādā par ievārījuma podu. Ticiet man, ka es to neaizmirsīšu.

—   Tādā gadījumā lūdzu atraisīt zvanu un tā vietā piesiet Vergilija grāmatu.

—   Bet ja jums nebūs zvana, jūs nevarēsit lasīt.

—   O, neraizējieties, es uztaisīšu jaunu lukturi!

Gastons, kas paļāvās uz sava kaimiņa veiklību, ko tas bija jau pierādījis, bez iebildumiem izpildīja viņa lūgumu. Viņš paņēma zvanu, uzlika to uz tukšas pudeles kakla un piesēja pie auklas Vergilija grāmatu, kurā rūpīgi ielika atpakaļ vēstuli, kas no turienes bija izkritusi. Tad aukla žirgti pacēlās augšup.

Liekas neticami, ka cietumā visi priekšmeti liekas apdvesti ar dzīvību un jūtām.

—   Pateicos, Šanlē kungs! Un tagad, ja gribat atbildēt savam apakšējam kaimiņam…

—   Jūs mani atbrīvojat, vai ne?

—   Jā, Šanlē kungs, kaut gan saku jau iepriekš, ka tūlīt atkal izmantošu jūsu laipnību.

—  Esmu jūsu rīcībā, Dimenīla kungs. Tātad jūs sakāt: alfabēta burti?

—   Viens sitiens — A, divdesmit četri — Z.

—   Pateicos.

Chevalier uzsita ar slotaskātu vienreiz pa grīdu, lai aizrādītu apakšējam kaimiņam, ka viņš ir gatavs runāt. Šis kaimiņš acīmredzot nepacietīgi gaidīja šo signālu un tūlīt atbildēja ar otru sitienu. Pēc pusstundas ilgiem klauvējieniem abi cietumnieki bija paguvuši pateikt sekojošo:

—   Labvakar, kā jūs sauc?

—   Pateicos. Esmu chevalier Gastons de Šanlē.

—   Un es — marķīzs Pompadūrs.

Šajā brīdī Gastons nejauši pievērsa acis logam un ieraudzīja auklu, kas konvulsīvi raustījās.

Viņš trīs reizes pēc kārtas piedauzīja, aicinādams paciesties, un pievērsās cietumniekam virs krāsns.

—    Dimenīla kungs, ziņoju jums, ka aukla pie mana loga brīnišķīgi garlaikojas.

—   Palūdziet viņu paciesties, Šanlē kungs, tūlīt atbildēšu.

Gastons piedauzīja pie griestiem tāpat, kā tikko bija piedauzījis pie grīdas, tad atgriezās pie krāsns. Pēc brīža parādījās Vergilija grāmata.

—   Šanlē kungs, — sacīja chevalier Dimenīls, — lūdzu piesiet Vergilija grāmatu pie auklas. Viņa to gaida.

Gastonu interesēja paskatīties, vai chevalier atbildējis Lonē jaunkundzei. Viņš atvēra Vergiliju: tur nebija vēstules, bet daži vārdi, kas pasvītroti ar zīmuli. Gastons varēja lasīt: meos amores un carceris ob- livia longa. Viņš saprata šo sarakstes veidu: ņemt kādu grāmatas nodaļu un pasvītrot vārdus, kas, pēc kārtas salikti, izsaka kādu domu. Chevalier Diemnīls un Lonē jaunkundze, piemērojoties apstākļiem, bija izraudzījušies ceturto Eneīdas grāmatu. Tā varēja sniegt viņiem visvairāk vārdu, kas atbilst viņu stāvoklim un sirdij, jo tajā, kā zināms, apdzejotas Didona un Enejas mīlas dēkas.

—   Labi! — noteica Gastons, atvērdams logu un piesiedams Vergilija grāmatu pie auklas. — Liekas, ka esmu kļuvis par vēstuļu kasti.

Tad viņš smagi nopūtās, domādams par to, ka viņam nav nekādu iespēju sarakstīties ar Helēnu un ka nabaga bērns itin nekā nezina, kas ar viņu ir noticis. Tāpēc viņš jo vairāk iežēlojās par Lonē jaunkundzes un chevalier Demenila mīlu. Piegājis pie krāsns, viņš teica:

—    Demenila kungs, varat būt mierīgs: jūsu atbilde ir nosūtīta, kam pienākas.

—    Ak, tūkstoškārt pateicos, chevalier\ Tagad vēl vienu vārdu, un es jums ļaušu mierīgi gulēt.

—   O, jūs mani netraucējat, Demenila kungs. Esmu no jums saņēmis avansu, tāpēc sakiet vien, ko gribējāt man teikt!

—   Vai sarunājāties ar cietumnieku, kas atrodas zem jums?

—   Jā.

—   Kas viņš tāds ir?

—   Tas ir marķīzs Pompadūrs.

—   Es jau tā domāju. Ko viņš vēl jums pateica?

—   Viņš man pateica labvakaru un jautāja, kā mani sauc. Bet viņam nebija laika pajautāt man vēl ko citu. Šis sazināšanās veids ir asprātīgs, bet gauss.

—   Jāizurbj caurums, tad varēsit sarunāties tāpat kā mēs to darām.

—   Izurbt caurumu, bet ar ko?

—   Es jums patapināšu savu nazi.

—   Pateicos.

—   Un kaut tas jūs tikai izklaidē, arī tam jau būtu savs labums.

—   Dodiet!

—   Lūdzu.

Un nazis, pa skursteni sviests, nokrita Gastonam pie kājām.

—   Un tagad, vai gribat, lai es jums atdodu jūsu zvaniņu? — jautāja Gastons.

—   Jā, jo citurīt mani sargi, ierodoties pie manis, pamanītu, ka man vairs tā nav. Un man šķiet, lai atjaunotu sarunu ar Pompadūru, jums gaisma nebūs vajadzīga.

—   Protams, ka ne!

Un zvans, joprojām pārvērsts lampiņā, pacēlās pa skursteni augšup.

-— Un tagad, jums pie ievārījuma vajadzētu kaut ko piedzert klāt. Es jums nosūtīšu pudeli šampanieša.

—   Pateicos, paturiet vien pats, es neesmu sevišķi liels vīna cienītājs.

—   Nu, kad caurums būs gatavs, jūs nodosit pudeli Pompadūram, kas šai ziņā ir pilnīgs pretstats jums. Te būs.

—   Pateicos, chevalier.

—   Ar labunakti!

—   Ar labunakti!

Un aukla pacēlās augšup.

Gastons vēl pameta skatienu uz logu: aukla bija apgūlusies vai vismaz atgriezusies savās mājās.

—    Ak, — viņš nopūzdamies sacīja. — Bastīlijā būtu man paradīze, ja es būtu chevalier Demenīla vietā un mana nabaga Helēna — Lonē jaunkundzes vietā.

Tad viņš turpināja sarunu ar Pompadūru lidz pulkstens trijiem no rīta, un paziņoja tam, ka izurbšot caurumu grīdā, lai nodibinātu ar viņu tiešāku satiksmi.

XXIX

Biedrs Bastīlijā

Tā aizņemts — dienu viņu pratināja, naktī viņš sarunājās ar saviem kaimiņiem, starplaikā urba caurumus, lai sazinātos ar Pompadūru — Gastons juta drīzāk nemieru nekā garlaicību. Bez tam viņš bija atradis citu izklaidēšanās veidu.

Lonē jaunkundze, kas no leitnanta Mezonrūža dabūja visu, ko vien vēlējās, ja tikai viņa savus lūgumus izteica, maigi smaidot, bija dabūjusi papīru un spalvas. Protams, viņa to nosūtīja chevalier Demenīlam, kas dalījās savā bagātībā ar Gastonu, ar ko tas vienmēr sazinājās, un Rišeljē, ar kuru tam bija izdevies nodibināt sakarus.

Gastonam radās ideja (bretoņi lielākā vai mazākā mērā ir dzejnieki) rakstīt dzejas Helēnai. Chevalier Demenīls savukārt rakstīja dzejas Lonē jaunkundzei, kura tāpat dzejoja viņam. Tādā kārtā Bastīlija bija kļuvusi par īstu Parnasu. Vienīgi Rišeljē apkaunoja visu sabiedrību, sacerēdams prozu. Viņš ar visiem iespējamiem līdzekļiem rakstīja saviem draugiem un mīļākajām. Tā pagāja laiks. Bez tam laiks vienmēr paiet, pat Bastīlijā.

Gastonam jautāja, vai viņam patiktu piedalīties dievkalpojumā. Tas izkliedētu Gastonu, bez tam viņš bija patiesi un dziļi reliģiozs, tāpēc ar lielu prieku pieņēma šo priekšlikumu. Nākamajā dienā viņam atnāca pakaļ.

Dievkalpojumi Bastīlijā notiek mazā baznīciņā, kurai kapellas vietā ir atsevišķas istabiņas ar apaļiem lodziņiem altāra pusē, tā kā cietumnieks var redzēt garīdznieku tikai kancelē un no mugurpuses. Turpretim garīdznieks nekad neredzēja cietumniekus. Šādu veidu piedalīties dievkalpojumā izgudroja Lielā karaļa laikā, tāpēc ka reiz viens no ieslodzītajiem pārtrauča garīdznieku un publiski izteica viņam savus uzskatus.

Baznīcā Gastons redzēja grāfu Lavālu un Rišeljē, kas bija lūguši atļauju piedalīties dievkalpojumā ne reliģisku jūtu dēļ kā Gastons, bet lai aprunātos, jo Gastons ievēroja, ka viņi, nometušies ceļos viens otram līdzās, nebeidza sačukstēties. ,

Likās, ka Lavālam ir jāpaziņo hercogam ļoti svarīgas vēstis, jo hercogs pa laikam paskatījās uz Gastonu. Tas liecināja, ka šīs ziņas attiecas uz viņu.

Bet tā kā ne viens, ne otrs viņu neuzrunāja, izņemot parastās pieklājības frāzes, Gastons izturējās rezervēti un nekā nejautāja.

Dievkalpojumam beidzoties, cietumniekus aizveda. Ejot pa tumšo gaiteni, Gastons satikās ar kādu vīru, kas, kā likās, bija šejienes kalpotājs. Tas sataustīja Gastona roku un iespieda saujā mazu zīmīti.

Gastons nevērīgi iebāza roku vestes kabatā un atstāja zīmīti tur.

Bet tiklīdz kameras durvis aizvērā aiz viņa pavadoņa, viņš kāri izvilka zīmīti no kabatas. Uz cukura papīra ar nodrāztas ogles smaili bija uzrakstīta viena vienīga rinda:

«Izliecieties, ka esat slims garlaicības dēļ."

Vispirms Gastonam likās, ka rokraksts uz zīmītes, ko viņam iedeva tumšajā gaitenī, nav nepazīstams. Bet vārdi bija tik rupji uzrakstīti, ka pēc tiem bija ļoti grūti atcerēties iedomāto rokrakstu. Pamazām viņš šo domu izmeta no galvas un nepacietīgi gaidīja vakaru, lai paprasītu chevalier Demenīlam padomu, ko darīt.

Kad pienāca vakars, viņš deva parasto signālu, chevalier ieņēma savu vietu, un Gastons izstāstīja, kas tam atgadījies. Viņš jautāja Demenīlam, kas diezgan ilgi bija nodzīvojis Bastīlijā, ko viņš saka par padomu, ko devis nepazīstamais rakstītājs.

—    Lai gan es nezinu, kur šis padoms var jūs novest, paklausiet tam, jo kaitēt tas jums nevar. Varbūt jums dos mazāk ēst. Tas tad arī būs ļaunākais, kas ar jums varēs notikt, — paskaidroja chevalier.

—   Bet ja pamanīs, ka mana slimība ir simulēta?..

—   Nu, šajā ziņā nav jābaidās: Bastīlijas ķirurgs ir pilnīgs nejēga medicīnā un piegriezīs jūsu kaitei tikai tik daudz vērības, lai izdarītu to, ko jūs pats ieteiksit. Varbūt jums atļaus pastaigāties dārzā. Tad jūs būsit ļoti laimīgs, jo tā ir liela izklaidēšanās.

Gastons negribēja paļauties uz to vien un apjautājās arī Lonē jaunkundzei. Vai nu loģika, vai simpātija — viņa bija gluži tādos pat uzskatos kā chevalier. Viņa tikai piebilda:

—   Ja jums noteiks diētu, pasakiet man, un es jums piesūtīšu vistas cepeti, ievārījumu un Bordo vīnu.

Pompadūrs nekā neatbildēja — caurums nebija vēl izurbts. Tad Gastons izlikās slims, neēda nekā, ko viņam atnesa, un pārtika no savas kaimiņienes devības, pieņemdams viņas sūtījumus. Otrās dienas vakarā ieradās pats Lonē. Viņam bija ziņots, ka Gastons jau četrdesmit stundas nav nekā ēdis. Viņš ieraudzīja cietumnieku guļam gultā.

—   Šanlē kungs, es uzzināju, ka jūs esot slims, un nāku pats apjautāties par jūsu veselības stāvokli.

—   Jūs esat ļoti laipns, — atbildēja Gastons.— Taisniba, es esmu savārdzis.

—   Kas jums kait? — jautāja cietuma priekšnieks.

—   Tiešām, Lonē kungs, man šķiet, ka jūs nebūsit iedomīgs uz savu pili: es Bastīlijā garlaikojos.

—   Kā! Pēc četrām vai piecām dienām, ko esat te pavadījis?

—   Es garlaikojos jau no pirmās stundas.

—   Un kāda veida garlaicību jūs jūtat?

—   Vai tad ir vairāki garlaicības veidi?

—   Bez šaubām. Cilvēks ilgojas pēc savas ģimenes.

—   Man tādas nav.

—   Ilgas pēc mīļākās.

Gastons nopūtās.

—   Ilgas pēc dzimtenes.

—   Jā, tā ir, — atbildēja Gastons, nojauzdams, ka taču kaut kādas ilgas viņam ir jājūt.

Cietuma priekšnieks, kā likās, brīdi padomāja, tad teica:

—   Šanlē kungs, kopš esmu Batīlijas priekšnieks, varu atzīties, ka vienīgie patīkamie brīži šeit man bijuši tie, kad esmu varējis kaut kādā veidā pakalpot džentlmeņiem, ko karalis uzticējis manai gādībai. Esmu gatavs darīt kaut ko jūsu labā, ja apsolāt man, ka būsit prātīgs.

—   Es jums to apsolu, Lonē kungs!

—    Varu atļaut jums tikties ar vienu no jūsu tautiešiem vai vismaz cilvēku, kas, man šķiet, ļoti labi pazīst Bretaņu.

—   Un šis cilvēks ir cietumnieks, tāpat kā es?

—   Tāpat kā jūs.

Gastonam iešāvās prātā doma, ka šis tautietis, par kuru runā Lonē kungs, būs licis nodot zīmīti, kurā uzaicināja viņu simulēt slimību.

—   Ja jūs to izdarītu manā labā, es jums būtu ļoti pateicīgs, — sacīja Gastons.

—   Nu, labi, rīt es došu jums iespēju satikties. Bet tā kā man pavēlēts turēt viņu ļoti stingri, jūs varēsit pavadīt kopā ar viņu tikai vienu stundu. Un tā kā viņam kategoriski noliegts atstāt savu kameru, jūs aiziesit pie viņa.

—   Darīšu visu, ko jūs vēlēsities, — atbildēja Gastons.

—    Tātad nolemts: rīt pulkstens piecos gaidiet mani vai majoru šeit. Tikai ar vienu noteikumu.

—   Kādu?

—   Gaidot šo izklaidēšanos, jūs šodien vismaz ēdīsit.

—   Darīšu, ko vien varēšu.

Gastons apēda gabaliņu baltās putna gaļas un iedzēra mazdrusciņ vīna, lai izpildītu Lonē doto solījumu.

Vakarā viņš paziņoja chevalier Demenīlam, par ko viņi ar Lonē runājuši.

—    Tiešām, jūs varat būt laimīgs, — tas sacīja. — Grāfam Lavālam ienāca prātā tā pati doma kā jums, bet viņš panāca vienīgi to, ka viņu pārvietoja kādā Dārgumu torņa kamerā, kur viņš gandrīz vai nomira aiz garlaicības, kā viņš man pats izteicās, jo vienīgā iespēja izklaidēties viņam bija — pļāpāt ar Bastīlijas aptiekaru.

—   Velns lai parauj, kāpēc jūs man to neteicāt agrāk?

—   Biju aizmirsis.

Šīs vēlīnās chevalier atceres mazliet sarūgtināja Gastonu. Viņš bija novietots starp Lonē jaunkundzi, chevalier Demenīlu un marķīzu Pompadūru, ar kuriem viņš pastāvīgi būtu varējis sazināties. Tātad viņa paša stāvoklis bija ciešams, bet Helēnas liktenis viesa viņā nemieru. Ja viņu pārceltu uz citurieni, viņš tiešām saslimtu ar to slimību, ko tagad simulē.

Norunātā stundā Bastīlijas majors durvju sarga pavadibā ieradās pie Gastona. Viņam vajadzēja šķērsot vairākus pagalmus. Beidzot viņš ar saviem pavadoņiem apstājās pie Dārgumu torņa. Katram tornim, kā zināms, ir īpašs nosaukums. 1. kamerā atradās cietumnieks, pie kura ieveda Gastonu. Šis vīrs, pagriezis muguru pret gaismu, gulēja apģērbies savā ādas slokšņu gultā. Pusdienu atliekas vēl atradās viņam līdzās uz tārpu saēstā koka galda, un viņa apģērbs, vairākās vietās saplēsts, norādīja, ka tas ir vienkāršs cilvēks.

—    Uja! — nodomāja Gastons. — Vai tad viņi domā, ka es tik ļoti mīlu Bretaņu, ka pirmais pretimnācējs ubags varētu tikt pacelts mana Pilada godā tikai tāpēc vien, ka viņš ir no Rennas vai Penmarkas. Šis nu ir pārāk noskrandis un, kā liekas, pārāk daudz ēd. Bet, galu galā, cietumā nevajag būt iedomīgam, tāpēc pamēģināsim. Šo piedzīvojumu es atstāstīšu Lonē jaunkundzei. Viņa par to uzrakstīs dzeju chcvalier De- menīlam.

Majors un durvju sargi aizgāja, un Gastons palika viens ar cietumnieku. Tas sāka staipīties, trīs vai četras reizes nožāvājās, pagriezās, nekā neredzēdams, pavērās kamerā un nodrebinājās tā, ka gulta nokrakšķēja.

—   Cik auksts šeit, nolādētajā cietumā — viņš nomurmināja un nikni pakasīja degunu.

—   Šī balss, šis žests! — nodomāja Gastons. — Bet nē, tas ir viņš, es nemaldos.

Un viņš piegāja pie gultas.

—   Nu! Nu, — iesaucās cietumnieks, nolaizdams kājas uz grīdas, bet pats palikdams sēžot gultā. Viņš izbrīnā vērās Gastonā. — Jūs šeit, Šanlē kungs?

—   Kapteinis Lažonkjērs! — iesaucās Gastons.

—    Es pats, tas ir — nē, es vairs neesmu tas, par ko jūs mani nosaucāt. Kopš neesam tikušies, es mainīju savu vārdu.

—   Jūs?

—   Jā, es.

—   Un kā jūs tagad sauc?

—   Pirmais Dārgums.

—   Kā, lūdzu?

—   Pirmais Dārgums, chevalier. Bastīlijā ir tāda paraža, ka cietumnieks pieņem savas kameras nosaukumu. Uzraugi tad var arī neatcerēties vārdus, kuri tiem nav jāzina un kurus būtu bīstami neaizmirst. Tomēr ir gadījumi, kad šī paraža mainās. Kad Bastīlija pārpildīta un kad divus vai trīs cietumniekus saliek kopā, viņi saucas divkāršos numuros, piemēram: mani ielika šeit, esmu Pirmais Dārgums; jūs ievietos pie manis — jūs būsit Pirmais Dārgums bis; pie mums ievietos Viņa Ekselenci — tas būs Pirmais Dārgums ter, utt. Uzraugi šajā ziņā mazliet lieto latīņu valodu.

—   Jā, es saprotu, — atbildēja Gastons, kas visā šā paskaidrojuma laikā bija cieši vēries Lažonkjērā. — Tātad jūs neesat cietumnieks?

—   Velns lai parauj, jūs pats labi redzat! Man šķiet, ne jūs, ne es neesam Šeit sava prieka pēc.

—  Tātad par mums viss ir zināms?

—   Man tā liekas.

—   Pateicoties jums.

—   Kā — pateicoties man! — iesaucās Lažonkjērs, simulēdams vislielāko izbrīnu. — Nejokosimies, es jūs lūdzu!

—  Jūs visu izstāstījāt, nodevēj!

—   Es? Nu, jaunais cilvēk, jūs esat traks, un jūs vajadzēja ievietot nevis Bastīlijā, bet Mazajās Mājās.

—   Neliedzieties, Aržansons man tā teica.

—  Aržansons! Nu, tā ir gan autoritāte! Un vai zināt, ko viņš teica man?

—   Nē.

—   Viņš man teica, ka jūs esat mani nodevis.

—   Cienītais kungs!

—   Nu, nu, pēc tam, Šanlē kungs!.. Nepārgriezīsim viens otram rīkli tāpēc, ka policija, izpildot savu amatu, melojusi kā drausmīgs zobu rāvējs!

—   Bet kā tā varēja uzzināt…

—   Es jums to jautāju. Bet fakts ir tāds: ja es kaut ko būtu teicis, es neatrastos Šeit. Jūs mani maz pazīstat. Un tomēr jums vajadzētu saprast, ka neesmu tik liels muļķis, lai par velti atzītos. Atzīšanos pārdod, Šanlē kungs, un tagadējā laikā pat labi pārdod. Un es zinu, ka Dibuā ir pircis un būtu pircis par ļoti dārgu cenu.

—  Varbūt jums ir taisnība, — pārdomājis sacīja Gastons. — Lai būtu kā būdams, pateiksimies gadījumam, kas saveda mūs kopā.

—   Es domāju gan.

—  Jūs tomēr neizskatāties sajūsmināts.

—  Atzīstos — ne visai.

—   Kapteini

—  Ak, Dievs, kāds jums slikts raksturs!

—   Man?

—  Jā, jūs vienmēr uztraucaties. Man patīk vientulība, tikai vientulība nerunā.

—   Cienītais kungs!

—  Atkal! Paklausieties: vai jūs tiešām domājat, ka nejaušs gadījums mūs ir savedis kopā?

—   Kas tad?

—   Velns lai parauj! Kaut kāda mums nezināma kombinācija, ko izgudrojuši mūsu cietumsargi, Aržansons, varbūt arī Dibuā.

—   Vai tad jūs man neatrakstījāt zīmīti?

—   Zīmīti! Es?..

—   Kurā jūs man ieteicāt simulēt garlaicības slimību.

—   Uz kā es būtu to rakstījis? Ar ko? Un kas to būtu nodevis?

Gastons, kā likās, pārdomāja, bet Lažonkjērs vēroja viņu ar savām

mazajām un vērīgajām ačelēm. Pēc brīža kapteinis ierunājās:

—    Man, turpretim, liekas, ka par prieku atrasties Bastīlijā, mums jāpateicas jums.

—   Man?

—  Jā, chevalier, jūs pārāk paļaujaties uz cilvēkiem. Paturiet to vērā, kad iziesit no šejienes, bet sevišķi, ja paliksit tepat.

—   Pateicos.

—   Vai nemanījāt, ka jums seko?

—   Nē.

—   Kad atkal piedalāties sazvērestībā, mans dārgais, nekad nevajag skatīties uz priekšu, bet atpakaļ.

Gastons atzinās, ka tik uzmanīgs viņš nav bijis.

—  Un hercogs? — jautāja Lažonkjērs. — Vai viņš ir arestēts?

—   Nezinu. Gribēju jautāt jums.

—  Piķis un zēvele, tas nav patīkami! Jūs aizvedāt pie viņa kādu jaunu sievieti.

—  Jūs to zināt?

—   Ē, mīļais, viss kļūst zināms. Vai viņa nebūs kaut ko izstāstījusi? Ak, dārgais chevalier, šīs sievietes, šīs sievietes!

—   Viņa ir drošsirdīga, un par viņas klusēšanu, drosmi un uzticību es galvoju, tāpat kā pats par ševi!

—  Jā, es saprotu: mēs viņu mīlam, tāpēc viņa ir zelts. Kas velns jūs par sazvērnieku, ka vedat sievietes pie sazvērnieku vadoņa!

—   Bet es jums jau teicu, ka neesmu viņai nekā stāstījis, un viņa nevar zināt par maniem noslēpumiem, ja par tiem nav kaut ko dzirdējusi no citiem.

—  Sievietēm ir vērīga acs un smalks deguns. .

—  Un ja pat viņai būtu zināmi mani plāni, es esmu pārliecināts, ka viņa pat muti neatvērtu.

—   Nu, Šanlē kungs, sievietēm jau tā ir dabiska tieksme virināt muti, un vai tad sievieti vienmēr nevar piespiest runāt? Viņai pēkšņi pateiks: „Jūsu mīļākajam Šanlē nogriezīs galvu" — iekavās minot, tas ļoti iespējams, chevalier — ja jūs kaut ko nepaskaidrosit. Un esmu gatavs derēt, ka viņa runās.

—   Nav ko baidīties, viņa mani pārāk mīl.

—  Tieši tāpēc viņa būs pļāpājusi kā žagata, un, lūk, — mēs abi esam krātiņā. Nu, nerunāsim vairs par to. Ko jūs te darāt?

—   Es izklaidējos.

—  Jūs izklaidējaties! Nu, tas ir lieliski! Jūs izklaidējaties — bet kā?

—   Es dzejoju, ēdu ievārījumu un urbju grīdu.

—  Jūs urbjat caurumus karaļa sienās? — pabrīnījās Lažonkjērs, kasīdams degunu. — Oho, labi, ka es to zinu! Un Lonē kungs nepukojas?

—   Lonē kungs nekā nezina, — atbildēja Gastons. — Bez tam, es neesmu vienīgais, kas to dara. Šeit visi kaut ko urbj: viens grīdu, otrs krāsni, trešais sienu. Vai jūs nekā neurbjat?

Lažonkjērss pavērās Gastonā, lai pārliecinātos, vai tas viņu neizzobo.

— Es jums pateikšu to vēlāk. Bet tagad parunāsim nopietni, Gastona kungs: vai esat notiesāts ar nāvi?

—   Es!

—  Jā, jūs.

—   Kāpēc jūs tā runājat!

—   Bastīlijā tā parasts. Šeit ir divdesmit ar nāvi notiesāto, kam neklājas sliktāk kā jums.

—   Mani nopratināja.

—   Redziet nu.

—   Bet nedomāju, ka es jau būtu notiesāts.

—   Gan būsit.

—   Mīļo kaptein, vai zināt — lai gan jūsu izskats to neliecina — ka jums piemīt neprātīga jautrība?

—  Jums tā liekas?

—  Jā.

—   Un jūs par to brīnāties?

—  Nezināju, ka esat tik bezbailīgs.

—  Tātad jums būtu žēl savu dzīvību?

—  Atzīstos: lai būtu laimīgs, man vajadzīgs tikai viens — dzīvot.

—  Un kļuvāt par sazvērnieku, kad jums bija izdevība tapt laimīgam? Es jūs vairs nesaprotu. Man likās, ka cilvēks rīko sazvērestību tikai izmisumā, tāpat kā apprecas, kad citas izejas vairs nav.

—   Kad pieslējos šai sazvērestībai, es vēl nemīlēju.

—   Bet pēc tam?

—   Negribu vairs no tās aiziet.

—   Bravo! To es saucu par raksturu. Vai jūs pakļāva jautājumiem!

—   Nē, bet jāteic, ka daudz netrūka.

—  Tad jūs vēl to izbaudīsit.

—   Kāpēc?

—  Tāpēc, ka es jau to izbaudīju, un nu būtu netaisni, ja pret mums izturētos dažādi. Redziet, kā šie puiši saplosījuši manu apģērbu.

—  Ar ko jums jautāja? — painteresējās Gastons un nodrebēja, atceroties vien, kas norisa starp viņu un Aržansonu.

—  Ar ūdeni. Man lika izdzert pusotru muciņu. Mans vēders bija kā vīna vāts. Nekad nebūtu ticējis, ka cilvēka iekšas var saturēt tik daudz šķidruma un nepārsprāgt.

—  Un jums ļoti sāpēja? — jautāja Gastons ar zināmu interesi, kurai piejaueās personīgas bažas.

—   Jā, bet man ir robusts raksturs. Nākamajā dienā es par to vairs nedomāju. Pēc tam gan es dzēru daudz vīna. Ja jūs pakļautu jautājumam un jūs varētu izvēlēties — izvēlieties ūdeni, tas iztīra. Visi dzērieni, ko mums dod, kad esam slimi, ir tikai vairāk vai mazāk godīgs līdzeklis likt mums dzert ūdeni. Fagons apgalvo, ka visizcilākais ārsts, cik viņam zināms, esot bijis doktors Sangrado. Par nelaimi, viņš eksistējis tikai Ser- vantesa galvā — citādi viņš būtu darījis brīnumus.

—  Jūs pazīstat Fagonu? — izbrīnā jautāja Gastons.

—   Nu tikai vārda pēc. Bez tam esmu lasījis viņa darbus… Un vai jūs arī turpmāk nekā neteiksit?

—   Bez šaubām.

—  Jums taisnība. Es gan teiktu tā: ja jums tik ļoti žēl savas dzīvības, kā nupat izteicāties, iečukstiet dažus vārdus ausī Aržansonam. Bet tas ir pļāpa, kas par jūsu atzīšanos izstāstīs visai pasaulei.

—   Es klusēšu, esiet mierīgs. Ir lietas, kurās mani nevajag uzmundrināt.

—   O, es tam ticu! Liekas, jūs savā tornī dzīvojat kā Sardanapals. Manā tornī ir tikai grāfs Lavāls, kas mazgājas trīs reizes dienā. Šo izklaidēšanos izgudrojis viņš. Ak, Dievs, cik dīvainas gan ir cietumnieku gaumes! Bez tam šis cienījamais vīrs varbūt grib pieradināties pie ūdens!

—   Bet vai jūs nupat neteicāt, ka mani katrā ziņā notiesās?

—   Vai gribat zināt visu patiesību?

—  Jā.

—   Nu, labi, Aržansons man teica, ka jūs notiesās.

Gastons nobālēja. Lai cik drošsirdīgs būtu cilvēks, šāda vēsts vienmēr mazliet satrauc, un lai cik vāji tas atspoguļojās viņa sejā, Lažonkjērs to pamanīja.

—   Un tomēr, — viņš turpināja, — man šķiet, ka jūs paliksit dzīvs, ja kaut ko pastāstīsit.

—   Kāpēc jūs gribat, lai es daru to, ko jūs pats neesat darījis?

—   Mums ir dažādi raksturi un stāvokļi. Es vairs neesmu arī jauns, neesmu vairs iemīlējies, neatstāju mīļāko asarās.

Gastons nopūtās.

—  Redziet nu, — turpināja Lažonkjērs, — mēs esam dažādi cilvēki. Kad jūs esat dzirdējis mani tā nopūšamies, kā jūs nupat nopūtāties?

—   Ja es miršu, Viņa Ekselence rūpēsies par Helēnu.

—   Un ja arī viņš ir arestēts?

—   Jums taisnība.

—   Tātad?

—   Tad Dievs par viņu gādās.

Lažonkjērs pakasīja degunu.

—   Skaidrs, ka jūs esat ļoti jauns, — viņš noteica.

—   Izsakieties skaidrāk!

—   Iedomāsimies, ka Viņa Ekselenci neapcietina.

—   Nu un tad?

—   Cik vecs viņš ir?

—   Četrdesmit pieci četrdesmit seši gadi, man šķiet.

—   Iedomājaties tagad, ka Viņa Ekselence iemīlas Helēnā — vai tā nesauc jūsu drošsirdīgo meiču?

—   Hercogs iemīlējies Helēnā! Viņš, kuram es to uzticēju! Bet tā būtu neģēlība!

—    Pasaule ir pilna šādu neģēlību, bez tām pasaule nemaz nevar pastāvēt!

—   O, es nemaz nevaru par to domāt.

—  Nemaz nelieku jums par to domāt, — sacīja Lažonkjērs ar velnišķīgu smaidu. — Es tikai tāpat vien ieminējos. Dariet kā gribat!

—   Cst! Kāds nāk! — aizrādīja Gastons.

—   Vai jūs kaut ko lūdzāt?

—   Es? Nepavisam.

—   Tad tas nozīmē, ka jūsu apciemojuma laiks ir beidzies.

Un Lažonkjērs steigšus metās savā gultā.

Sviras nočīkstēja, — atvērās vienas durvis, tad otras, un beidzot parādījās cietuma priekšnieks.

—   Nu, Šanlē kungs, vai esat apmierināts ar savu biedru? — priekšnieks jautāja Gastonam.

—  Jā, Lonē kungs, vēl jo vairāk tāpēc, ka esmu pazīstams ar kapteini Lažonkjēru.

Lonē smaidīdams atbildēja:

—   Tas, ko jūs man nupat pateicāt, padara manu stāvokli vēl delikātāku. Bet no sava solījuma es neatkāpšos. Atļaušu jums vienu apciemojumu dienā. Kādā laikā vēlaties? Pasakiet stundu. No rīta? Vakarā?

Gastons, nezinādams, ko atbildēt, vērās Lažonkjērā.

—   Sakiet — pulkstens piecos vakarā, — Lažonkjērs ātri iečukstēja Gastonam.

—   Lūdzu vakarā, pulkstens piecos, Lonē kungs! — sacīja Gastons.

—   Tātad — tāpat kā šodien?

—   Kā šodien.

—   Labi, izdarīšu tā, kā jūs vēlaties, Šanlē kungs.

Gastons un Lažonkjērs nozīmīgi saskatījās, tad chevalier Šanlē aizveda uz viņa kameru.

XXX

Spriedums

Pulkstenis rādīja pusseptiņi, tātad bija vakars un tumšs. Tiklīdz chevalier bija atgriezies savā kamerā un aizvēris aiz sevis durvis, viņš tūlīt pieskrēja pie krāsns.

—    Ei, chevalier! — viņš uzsauca. Demenīls atsaucās.

—   Es biju ciemos.

—   Nu?

—   Nu, es atradu ja ne draugu, tad vismaz paziņu.

—   Kāds jauns cietumnieks?

—   Ievietots ap to pašu laiku, kad ievietoja mani.

—   Kā viņu sauc?

—   Kapteinis Lažonkjērs.

—   Ejiet nu!

—   Vai jūs viņu pazīstat?

—   Protams.

—  Tad izdariet man lielu pakalpojumu: kas viņš tāds ir?

—   O, nikns reģenta pretinieks.

—   Vai esat par to pārliecināts?

—  Un kā vēl! Viņš piedalījās mūsu sazvērestībā, bet aizgāja no tās tāpēc, ka mēs gribējām reģentu aizvest projām un nevis nogalināt.

—  Tatad viņš bija?..

—   Par nogalināšanu.

—  Tāds viņš ir, — nomurmināja Gastons, bet skaļi piebilda: — Tad tas ir cilvēks, kuram var uzticēties?

— Ja tas ir tas pats, par kuru esmu dzirdējis runājam un kurš dzīvoja Burdonē ielā, vienīcā „Mīlas muca".

—   Pareizi, tas ir viņš.

—  Tas ir drošs cilvēks.

—   Jo labāk — šā vīra rokās tagad ir četru drošsirdīgu muižnieku dzīvības.

—   No kuriem jūs esat viens, vai ne? — jautāja Demenīls.

—   Jūs maldāties, — atbildēja Gastons. — Es par sevi nemaz nerunāju, jo šķiet, ka es jau esmu pagalam.

—   Kā — pagalam?

—  Jā, esmu notiesāts.

—  Ar ko?

—  Ar nāvi.

Sarunā uz brīdi iestājās klusums.

—   Nevar būt! — pirmais ierunājās Demenīls.

—   Un kāpēc nevar būt?

—   Tāpēc, ka jūsu lieta saistās ar mūsējo, ja pareizi esmu sapratis, vai ne?

—  Tā ir jūsu lietas turpinājums.

—   Un tad…

—  Un tad?

—   Mūsu lieta bija labi ievadīta, jūsu lieta nevar neveikties.

—   Bet kas jums teica, ka jūsu lieta bija labi ievadīta?

—    Klausieties, jo no jums, mīļo kaimiņ, kas esat apņēmies būt par mūsu starpnieku, mums vairs nav noslēpumu.

—   Es klausos, — sacīja Gastons.

—    Lūk, ko man vakar atrakstīja Lonē jaunkundze. Viņa pastaigājās ar Mezonrūžu, kas, kā jums zināms, iemīlējies viņā. Mēs abi par viņu zobojamies, bet saudzējam viņu tāpēc, ka viņš mums ir ļoti noderīgs. Kad viņa, aizbildinādamās ar slimību, tāpat kā jūs, prasīja pēc ārsta, viņš tai paziņoja, ka Bastīlijas ārsts ir viņas rīcībā. Jāsaka, ka mēs ar šo Bastīlijas ārstu Hermani iepazināmies pat ļoti intīmos apstākļos. Viņa tomēr lielas lietas no šā ārsta necerēja, jo tas pēc savas dabas ir ļoti bailīgs cilvēks. Ieiedams dārzā, kur viņa pastaigājās, un turpat ārā izmeklēdams viņu, viņš tai sacīja: „Ceriet!" Ja to būtu teicis kāds cits, šis vārds nekā nenozīmētu. Bet ja to saka Hermanis, tas nozīmē daudz. Nu, ja mums ieteic cerēt, jums nav ko bīties, jo mūsu lietas viena ar otru ir cieši saistītas.

—    Un tomēr, — iebilda Gastons, kuram šis vārds likās stipri miglains, — Lažonkjērs šķita pārliecināts par to, ko viņš teica.

Šai brīdī Pompadūrs piedauzīja ar savu slotaskātu.

—    Atvainojiet, — sacīja Gastons Demenīlam, — bet marķīzs mani sauc. Varbūt viņš grib paziņot man kaut ko jaunu.

Un Gastons piegāja pie sava cauruma, kuru ar dažiem naža sitieniem padarīja lietojamu.

—   Chevalier, pajautājiet Demenīlam, vai viņš no Lonē jaunkundzes nav uzzinājis kaut ko jaunu, — sacīja Pompadūrs.

—   Par ko?

—   Par vienu no mums. Es dzirdēju dažus vārdus, ko majors un cietuma priekšnieks pārmija pie manām durvīm. Es dzirdēju: «Notiesāts uz nāvi!"

Gastons nodrebēja.

—    Nomierinieties, marķīz, man ir drošs pamats domāt, ka runa ir par mani.

—   Velns lai parauj, mīļo chevalier, tas mani nemaz nenomierinātu. Vispirms tāpēc, ka esam iepazinušies, un cietumā cilvēki ātri sadraudzējas. Tāpēc es būtu izmisis, ja ar jums kaut kas notiktu. Bez tam tas, kas notiktu ar jums, varētu atgadīties arī mums, ņemot verā, ka mūsu lietas ļoti līdzīgas.

—    Un vai jūs domājat, ka Lonē jaunkundze varētu izkliedēt mūsu neziņu? — jautāja Gastons.

—   Bez šaubām. Viņas logi iziet uz Arsenālu.

—   Un tad?

—   Un tad? Viņa būs redzējusi, ja tur šodien kaut kas jauns ir noticis. i •

—   Pareizi, — piekrita Gastons. — Lūk, viņa jau klauvē.

Tiešām, Lonē jaunkundze divreiz piedauzīja pie griestiem, kas nozīmēja: „Uzmanību!"

Gastons atbildēja Lonē jaunkundzei, piedauzot vienreiz, kas nozīmēja:

„Klausos."

Tad viņš atvēra logu. Pēc brīža lejup noslīdēja saite ar vēstuli. Gastons pievilka klāt saiti, paņēma vēstli un piegāja pie Pompadūra cauruma.

—   Nu? — jautāja marķīzs.

—   Vēstule, — atbildēja Gastons.

—   Ko viņa raksta?

—    Nezinu, bet es tūlīt nodošu vēstuli chevalier Demenīlam, kas man to pateiks.

—   Pasteidzieties!

—   Pie joda, ticiet man, ka esmu tikpat nepacietīgs kā jūs!

Un viņš pieskrēja pie krāsns.

—   Auklu! — viņš uzsauca.

—   Jums ir vēstule? — jautāja Demenīls.

—   Jā. Vai jums ir gaisma?

—   Es tik tikko aizdedzināju lampiņu.

—   Tad nolaidiet labi žigli auklu!

—   Te būs.

Gastons piesēja vēstuli, kas tūlīt pacēlās augšup.

—   Vēstule nav adresēta man, bet jums, — sacīja Demenīls.

—   Vienalga, lasiet vien! Jūs man pateiksit, kas tur ir rakstīts. Man nav gaismas, un jūs zaudēsit daudz laika, ja sūtīsit man to lejā.

—   Jūs atļaujat?

—   Protams.

Uz brīdi iestājās klusums.

—   Nu? — nenocietās Gastons.

—   Velns lai parauj! — iesaucās Demenīls.

—   Ļaunas ziņas, vai ne?

—   Jā. Spriediet pats!

Un Demenīls lasīja:

„Dārgo kaimiņ,

Šovakar Arsenālā ieradās ārkārtējie tiesneši, un es redzēju Aržansona livreju. Tūlīt mēs uzzināsim vairāk, jo pie manis ieradīsies ārsts.

Nosūtiet Demenīlam tūkstoš sveicienu no manis."

—   To pašu man teica Lažonkjērs, — sacīja Gastons. — Ārkārtējie tiesneši. Viņi ir tiesājuši mani.

—   Nu, chevalier, — Demenila balss veltīgi centās izlikties droša, — man šķiet, jūs pārāk ātri uztraucaties.

—   Nepavisam, es zinu, kas mani gaida. Bet uzmanību!

—   Kas ir?

—   Kāds nāk. Klusu!

Un Gastons steigšus pagāja nost no krāsns.

Durvis atvērās: ienāca majors un leitnants četru kareivju pavadībā, lai vestu viņu projām.

Gastons izmantoja gaismu, kas bija viņiem līdzi, lai mazliet sakārtotos, tad sekoja viņiem tāpat kā pirmoreiz. Viņam lika iekāpt karietē ar cieši noslēgtām durtiņām — veltīga piesardzība, jo, karietei garām braucot, visi kareivji un sargi no mūra sētas puses pagriezās šurp. Te bija Bastīlijas sardze.

Aržansona seja bija drūma kā parasti. Viņa piesēdētājiem nebija labāks izskats.

—   Esmu pazudis, — nomurmināja Gastons. — Nabaga Helēna!

Tad viņš pacēla galvu kā daždien bezbailīgs vīrs, kas zina, ka nāve

to gaida, un kas grib skatīties tai acīs.

—   Šanlē kungs, — iesāka Aržansons, — jūsu noziegumu apsprieda tiesa, kuras priekšsēdētājs esmu es. Iepriekšējās sēdēs jums atļāva aizstāvēties. Tiesa neatzina par vajadzīgu dot jums advokātu, taču ne tādēļ, lai kaitētu jūsu aizstāvībai, bet gluži otrādi: tāpēc ka veltīgi būtu izrādīt jums sevišķu iecietību, kad tiesai uzdots būt bargai.

—   Es jūs nesaprotu, — sacīja Gastons.

—  Tad es izteikšos skaidrāk, — turpināja policijas leitnants. — Tiesas gaitā pat jūsu aizstāvis pārliecinātos par vienu neapstrīdamu faktu: ka jūs esat sazvērnieks un slepkava. Kā jūs varētu prasīt, lai pēc šiem diviem konstatējumiem tiesa būtu pret jums iecietīga? Bet nu jūs esat mūsu priekšā. Mēs visādi atvieglosim jums iespēju attaisnoties. Ja lūgsit atlikt sodu, mēs šo lūgumu izpildīsim. Ja gribēsit, lai sameklē dokumentus, to izdarīs. Beidzot, ja runāsit — jums tiks dots vārds, un to jums neliegs.

—  Saprotu tribunāla labvēlību un pateicos par to, — sacīja Gastons. — Vēl vairāk — mani apmierina tiesas paskaidrojumi, kāpēc man liegts aizstāvis, kas man nav vajadzīgs. Man nav jāaizstāvas.

—  Jūs tātad nevēlaties ne liecinieku, ne aktu, ne pagarinājuma?

—   Gribu dzirdēt spriedumu, tas ir viss.

—  Jūsu pašu labā, chevalier — nespītējieties un atzīstieties!

—  Man nav ko atzīties. Jo ņemiet vērā, ka visās nopratināšanās jūs pat neesat formulējuši nevienu noteiktu apsūdzību.

—   Un jūs tādu gribētu dzirdēt?

—  Atzīstos, ka man nebūtu nekas pretim zināt, par ko mani apsūdz.

—   Nu, labi, es jums to pateikšu: jūs esat ieradies Parīzē Nantes republikāņu komitejas uzdevumā. Jūs esat ieradies, lai nogalinātu reģentu. Jūs griezāties pie kāda Lažonkjēra, sava līdzzinātāja, kas tagad notiesāts tāpat kā jūs.

Gastons juta, ka viņš nobāl, jo visa šī apsūdzība bija patiesa.

— Jūs nevarat to zināt, — viņš teica. — Cilvēks, kas grib veikt šādus darbus, atzīstas tikai tad, kad tie ir izdarīti.

—  Jā, bet viņa līdzdalībnieki atzīstas viņa vietā.

—  Tas nozīmē, ka Lažonkjērs mani ir nodevis?

—   Lažonkjērs! Es nerunāju par Lažonkjēru, bet par citiem apsūdzētajiem.

—  Citiem apsūdzētiem! — iesaucās Gastons. — Vai tad bez manis un kapteiņa Lažonkjēra ir apcietinātas arī citas personas?

—  Jā gan — Ponkaleks, Taluets, Monluī un Kuediks.

—    Es jūs nesaprotu, — sacīja Gastons, juzdamies neskaidras, bet spēcīgas bailes — ne par sevi, bet par saviem draugiem.

—   Kā? Jūs nesaprotat, ka Ponkaleks, Taluets, Monluī un Kuediks ir apcietināti un ka viņus šajā pašā laikā tiesā Nantē?

—   Apcietināti! Viņi! — iesaucās Gastons. — Nevar būt!

—   Jā gan, — teica Aržansons. — Jūs domājat, ka province drīzāk sacelsies nekā ļaus apcietināt savus aizstāvjus, kā jūs sakāt, — pārējos nemierniekus. Nu, province nekā neteica, province joprojām smejas, dzied un dejo. Tikai ļaudis jau informējas, kurā Nantes laukumā viņiem nocirtīs galvas, lai varētu tur izīrēt logus.

—   Es jums neticu! — dzestri noteica Gastons.

—    Padodiet man šo portfeli, — Aržansons pievērsās kādam sekretāram, kas stāvēja aiz viņa.

—   Lūdzu, Šanlē kungs, — turpināja policijas leitnants, vienu pēc otra izvilkdams no portfeļa vairākus papīrus. — Te ir apcietinājuma akti līdz ar protokoliem. Vai šaubāties par šiem autentiskajiem dokumentiem?

—   Tie nenorāda, ka viņi būtu mani apsūdzējuši.

—    Viņi pateica visu, ko mēs gribējām zināt, un, viņus nopratinot, mēs ieguvām skaidrus pierādījumus par jūsu vainu.

—   Ja tā ir, un ja viņi pateikuši visu, ko jūs gribējāt zināt, tad jums vairs nav vajadzīga mana atzīšanās.

—   Vai tā ir jūsu galīgā atbilde, Šanlē kungs?

—   Jā.

—   Sekretār, nolasiet spriedumu!

Sekretārs atritināja kādu papīru un, caur degunu vārdus izrunādams, sāka lasīt tādā balsī, it kā tā būtu vienkārša pavēste:

„Ņemot vērā, ka no 19. februārī sāktās izmeklēšanas izriet, ka Gastons Elojs de Šanlē kungs ieradies no Nantes Parīzē ar nolūku pastrādāt slepkavības noziegumu, vērstu pret Viņa Karaliskās Augstības, monseigneur Francijas reģenta personu, un ka pēc šīs slepkavības vajadzēja sākties dumpim pret karaļa varu — ārkārtējā komisija, kas nodibināta, lai izmeklētu šo noziegumu, atzinusi chevalier de Šanlē par sodāmu valsts nodevībā un Viņa Majestātes aizskāršanā, jo reģenta kunga persona ir tikpat neaizskarama kā karaļa persona.

Tāpēc mēs nolemjam:

Chevalier de Šanlē atņemt visus viņa titulus un privilēģijas; uz mūžu nolādēt viņu un viņa pēctečus; viņa īpašumus konfiscēt; viņa mežā kokus nocirst sešu pēdu augstumā, un viņam pašam nocirst galvu vai nu Grēva laukumā, vai citā vietā, kuru augstākajam prefektam labpatiks norādīt, ja vien Viņa Majestāte to neapžēlos."

Gastons noklausījās spriedumu bāls, bet nekustīgs kā marmora statuja.

—   Un kad sodu izpildīs? — viņš jautāja.

—   Kad Viņa Majestātei labpatiks, — atbildēja policijas leitnants.

Gastons juta spēcīgu spiedienu deniņos, asiņaina migla aizklāja viņa

acis. Viņa domas sāka aptumšoties, bet viņš klusēja, lai neizteiktu kaut ko sevis necienīgu. Šis spējais satraukums tomēr drīz vien pārgāja. Pamazām viņa seja noskaidrojās, asinis atgriezās vaigos, un viņa lūpas savilkās nicīgā smīnā.

—    Labi, — viņš noteica. — Kad vien pienāks Viņa Majestātes pavēle, es būšu gatavs. Es tikai gribētu zināt, vai pirms nāves man būtu atļauts redzēt dažus cilvēkus, kas man ir dārgi, un izlūgties kādu karaļa labvēlību.

Aržansona acis iedzirkstījās ļaunā priekā.

—    Šanlē kungs, es jums jau teicu, ka būsim pret jums iecietīgi. Jūs varējāt pateikt man to jau agrāk, un Viņa Majestātes labsirdiba varbūt nebūtu noraidījusi jūsu lūgumu.

—   Jūs mani pārprotat, cienītais kungs, — ar pašcieņu sacīja Gastons. — Es lūdzu no Viņa Majestātes tikai tādu labvēlību, no kuras neciestu mans un viņa gods.

—   Jūs gan varējāt minēt karaļa godu pirmajā vietā, — aizrādīja kāds asesors, un viņa toni ieskanējās galminieka kašķība.

—   Cienītais kungs, — atbildēja Gastons, — es miršu, un mana slava sāksies drīzāk nekā Viņa Majestātei.

—    Ko tad jūs lūdzat? — noprasīja Aržansons. — Runājiet, un es jums tūlīt pateikšu, vai ir izredzes, ka jūsu lūgumu ievēros.

—   Vispirms es lūdzu, lai manus titulus un nopelnus, kam gan maza nozīme, neizdzēstu un nelikvidētu, jo man nav pēcnācēju, es mirstu gluži viens, un mans vārds ir vienīgais, kas mani pārdzīvos. Bet tā kā tas nav dižciltīgs un slavens, tas ilgi mani nepārdzīvos.

' — Šādu karalisku labvēlību var izrādīt tikai Viņa Majestāte, un Viņa Majestāte ari atbildēs. Vai tas ir viss, ko jūs vēlējāties?

—    Nē, es vēlos vēl kaut ko, bet nezinu, pie kā lai griežos ar šo lūgumu.

—    Pie manis vispirms. Kā policijas leitnants es spriedīšu, vai varu pats uzņemties atbildību un izpildīt jūsu lūgumu, vai man jāgriežas pie Viņa Majestātes.

—    Nu, labi, es vēlos, lai man atļauj satikties ar Helēnu de Šavernī jaunkundzi, kas atrodas Viņa Ekselences gercoga Olivaresa aizgādībā, un ar hercoga kungu pašu.

Pēs šā lūguma Aržansons savādi sakustējās. Chevalier iztulkoja to tā, ka Aržansons šaubās, un steidzās piebilst:

—    Es esmu ar mieru satikties ar viņiem vienalga kurā vietā un uz īsu laiku.

—   Labi, Šanlē kungs, jūs viņus redzēsit.

—    Ak, Aržansona kungs, — iesaucās Gastons, pasperdams soli uz viņa pusi, it kā lai satvertu viņa roku, — jūs mani bezgala iepriecinājāt.

—   Tomēr ar vienu noteikumu, Šanlē kungs.

—    Kādu? Sakiet! Nebūs tāda noteikuma, kas savienojams ar manu godu, ko es nepieņemtu apmaiņai pret tik lielu žēlastību.

—   Jums ar savu muižnieka goda vārdu jāapsola nestāstīt nevienam, ka esat notiesāts.

—    Un es to labprāt darīšu, sevišķi tāpēc, ka viena no abām personām, droši vien, mirtu, ja to uzzinātu.

—   Nu, tad jau labi! Vai jums vairāk nekas nav sakāms?

—   Nē. Es tikai vēlētos, lai jūs apliecinātu, ka es neesmu nekā stāstījis.

—   Jūsu liegšanās ir ierakstīta protokolā. Sekretār, pasniedziet Šanlē kungam aktus, lai viņš tos izlasa un paraksta!

Gastons apsēdās pie galda, un kamēr Aržansons un tiesneši, nostājušies ap viņu, sarunājās savā starpā, viņš uzmanīgi izlasīja visus aktus un savas atbildes pratināšanas laikā.

—  Aržansona kungs, — sacīja Gastons, — jūsu dokumenti ir kārtībā. Vai man būs gods jūs vēl redzēt?

—    Neticu, — atbildēja Aržansons ar savu parasto brutalitāti, kuras dēļ no viņa baidījās visi apsūdzētie un notiesātie.

—    Nu tad uz redzēšanos citā pasaulē, Aržansona kungs. Aržansons palocījās un pārmeta krustu, kā parasti dara tiesneši, atvadoties no cilvēka, kuru tie nupat notiesājuši uz nāvi. Tad majors aizveda Gastonu atpakaļ uz viņa kameru.

XXXI

Ģimenes naids

>

Kad Gastons atgriezās savā kamerā, viņam vajadzēja sazināties ar Demenīlu un Pompadūru, kas bija palikuši nomodā, lai dzirdētu no viņa jaunas ziņas. Izpildot Aržansonam doto solījumu, viņš ne vārda neminēja par savu nāves spriedumu, bet paziņoja tikai, ka šoreiz viņš pratināts daudz nopietnāk nekā citām reizēm.

Bet pirms nāves viņš gribēja vēl uzrakstīt dažas vēstules, tāpēc palūdza no chevalier Demenila gaismu. Kā lasītājs atceras, zīmuli un papīru zīmēšanai viņš jau bija saņēmis no cietuma priekšnieka. Šoreiz Demenīls nosūtīja viņam aizdedzinātu sveci. Kā redzams, visas lietas progresēja. Mezonriižs nekā nevarēja atteikt Lonē jaunkundzei, bet Lonē jaunkundze dalījās ar savu chevalier, kas, kā daždien labs cietuma biedrs, dalījās savās bagātībās ar kaimiņiem Gastonu un Rišeljē.

Neievērojot Aržansona solījumu, Gastons arvien vēl šaubījās, vai viņam ļaus tikties ar Helēnu, bet zināja, ka viņam neļaus mirt bez garīdznieka. Un nebija nekādu šaubu, ka šis garīdznieks uzklausīs nāvei nolemtā pēdējo lūgumu un nodos divas vēstules pēc piederības.

Gatavodamies rakstīt, viņš izdzirda Lonē jaunkundzes signālu, ka tā grib viņam kaut ko nodot. Tā bija viņam adresētā vēstule. Šoreiz Gastons varēja to izlasīt: viņam bija svece.

Vēstulei bija šāds saturs:

„Mūsu draugs, — jo jūs esat kļuvis mums draugs, un mums vairs nav no jums nekas jāslēpj — paziņojiet Demenīlam par šo jocīgo cerību, ko es saklausīju kādā Hermaņa vārdā."

Gastonam ietrīcējās sirds. Varbūt arī viņš atradīs šajā vēstulē kaut kādu pamatu cerībām. Vai tad viņam neteica, ka viņa liktenis nav šķirams no Selamāra sazvērnieku likteņa? Taisnība gan — tie, kas viņam to teica, nekā nezināja par viņa sazvērestību.

Un viņš lasīja tālāk:

„Pirms pusstundas ieradās ārsts Mezonrūža pavadībā. Mezonrūžs tik maigi pavērās manī, ka uzskatīju to par vislabvēlīgāko zīmi. Un tomēr, kad es lūdzu viņam atļauju parunāt ar ārstu divatā vai vismaz čukstot, viņš izrādīja pretestību, ko es ar savu smaidu salauzu.

Viņš teica: „ Vismaz vienosimies tā: neviens nezinās, ka neesmu dzirdējis jūsu sarunu, jo nav šaubu, ka es zaudētu savu vietu, ja kāds uzzinātu par manu vājību."

Šīs mīlas un personīgo interešu kombinējums man šķita tik grotesks, ka es smiedamās apsolīju visu, ko viņš gribēja. Jūs redzat, ka es turu vārdu.

Viņš atgāja nost, un Hermaņa kungs pienāca man klāt.

Tad sākās dialogs, kurā žesti nozīmēja vienu, bet vārdi izteica citu.

„Jums ir labi draugi," sacīja Hermanis, „draugi ar augstu stāvokli, kas sevišķi interesējas par jums."

Es, protams, iedomājos Mēna kundzi.

„Ak, Hermaņa kungs," es iesaucos, „jums uzdots kaut ko izdarīt manā labā?"

„Cst!" apsauca mani Hermanis. „Parādiet man mēli."

Jūs sapratīsit, cik stipri pukstēja mana sirds."

Gastons uzlika roku uz savas sirds un juta, ka arī tā neganti sit.

„Un ko jūs man nodosit?"

„Ak, es pats nekā. Bet jums atnesīs attiecīgo priekšmetu."

„Bet kas tas par priekšmetu, sakiet!"

„Visiem zināms, ka Bastīlijas gultas ir sliktas un sevišķi slikti apsegtas, un man uzdeva piedāvāt jums…"

„Ko tad, galu galā?"

„Kāju segu."

Es sāku smieties. Manu draugu pašaizliedzība aprobežojās ar to, lai neļautu man saaukstēties.

„Dārgais Hermaņa kungs," es viņam teicu, «pašreizējā situācijā man liekas, ka maniem draugiem vajadzētu drīzāk raizēties par manu galvu nekā par manām kājām."

„Tā ir kāda draudzene."

„Kas šī draudzene tāda ir?"

„Šarolē jaunkundze," tik klusu nočukstēja Hermanis, ka es tik tikko sadzirdēju.

Tad viņš aizgāja.

Un es, dārgais chevalier, tagad sēžu un gaidu Šarolē jaunkundzes segu.

Izstāstiet to Demenīlam. Viņš par to smiesies."

Gastons bēdīgi nopūtās. Apkārtējo ļaužu jautrība smagi nospieda viņa sirdi. Vai tās bija jaunas mokas, ko viņam izgudroja, neļaujot stāstīt par savu likteni nevienam cilvēkam? Viņam likās, ka viņš būtu atradis mierinājumu asarās, ko šie divi kaimiņi būtu nobirdinājuši par viņa nelaimēm. Tas ir liels mierinājums, ja divas mīlētāju sirdis žēlo cilvēku, kas pats mīl un drīz mirs.

Gastonam nebija arī drosmes izlasīt šo vēstuli Demenīlam. Viņš aizsūtīja tam pašu vēstuli un pēc brīža izdzirda skaļus smieklus. Tai pašā brīdī viņš atvadījās no Helēnas.

Daļu nakts pavadījis rakstot, viņš iemiga. Divdesmit piecu gadu vecumā vienmēr vajag gulēt, pat tad, ja ir jāiemieg uz mūžu.

Parastā rīta stundā Gastonam ienesa brokastis. Šoreiz Gastons ievēroja, ka brokastis bija labākas nekā parasti. Viņš pasmaidīja par šo cildeno uzmanību un atcerējās gādību, ko izrādot uz nāvi notiesātajiem.

Brokastu beigās ieradās cietuma priekšnieks.

Gastons žigli pavērās viņa sejā. Tā bija tā pati laipnā un pieklājīgā seja. Vai arī viņš nekā vēl nezināja par iepriekšējās dienas nāves spriedumu, vai tā bija tikai maska?

— Šanlē kungs, — teica cietuma priekšnieks, — lūdzu papūlieties nokāpt sēžu istabā.

Gastons piecēlās. Viņš ausis juta tādu kā dūkoņu. Ar nāvi notiesātajam katra nesaprotama pavēle liekas kā aicinājums uz soda vietu.

—   Vai drikstu zināt, kāpēc man jākāpj lejā, Lonē kungs? — jautāja Gastons pietiekami mierīgā balsī, lai tajā nevarētu saklausīt viņa iekšējo satraukumu.

—    Lai satiktos ar apmeklētāju, — atbildēja cietuma priekšnieks. — Vai tad vakar, pēc nopratināšanas, jūs nelūdzāt policijas leitnantam atļauju ar kādu tikties?

Gastons nodrebēja.

—   Un šī persona ir ieradusies?

—   Jā, Šanlē kungs.

Gastons atvēra muti, lai vēl kaut ko jautātu, jo viņš atcerējās, ka gaida nevis vienu, bet divas personas. Nu viņam ziņoja tikai par vienu. Kura no abām bija atnākusi? Viņam nebija drosmes to jautāt, un viņš klusēdams sekoja cietuma priekšniekam. Tas ieveda Gastonu sēžu zālē.

Ejot iekšā, Gastons kāri raudzījās visapkārt, bet zāle bija pilnīgi tukša, nebija pat virsnieku, kas parasti ir klāt, kad cietumnieki satiekas ar apmeklētājiem.

—   Palieciet šeit, Šanlē kunggs, — sacīja cietuma priekšnieks. — Persona, kuru jūs gaidāt, tūlīt nāks.

Lonē kungs paklanījās un izgāja. Gastons pieskrēja pie loga, kas bija aizrežģots kā visi Bastīlas logi. Aiz loga stāvēja sardze. Kad viņš noliecās, lai paskatītos pagalmā, atvērās durvis. Izdzirdis durvis atdarāmies, Gastons apgriezās un ieraudzīja hercogu Olivaresu. Tas nebija viss, ko viņš gaidīja, un tomēr jau daudz. Jo ja izpildīja solījumu attiecībā uz hercogu, tad nebija nekāda iemesla neturēt vārdu attiecībā uz Helēnu.

—   Ak, monseigneur, — iesaucās Gastons, — cik jūs esat labs, ka uzklausījāt nabaga cietumnieka lūgumu!

—   Tas bija mans pienākums, Šanlē kungs, — atbildēja hercogs. — Bez tam maņ vajadzēja pateikties jums.

—   Man! — Gastons izbrīnā iesaucās. — Ko tad esmu izdarījis, ka izpelnījos Jūsu Ekselences pateicību?

—   Jūs pratināja, jūs aizveda uz moku kambari, jums lika saprast, ka jūs apžēlos, ja nosauksit savu līdzdalībnieku vārdus, un tomēr jūs klusējāt.

—  Es izpildīju savu solījumu, tas ir viss. Par to nav vērts pateikties, monseigneur.

—  Un tagad, Šanlē kungs, sakiet, vai varu būt jums kaut kādā veidā izpalīdzīgs?

—  Vispirms nomieriniet mani pats par savu stāvokli, monseigneur. Vai es jūs neapgrūtināju?

—   Nemaz.

—  Jo labāk.

—  Un ja Bretaņas sazvērnieki būs tikpat diskrēti kā jūs, es nešaubos, ka manu vārdu pat nepieminēs šajā nelaimīgajā prāvā.

—   O, par viņiem es galvoju, monseigneur, kā par sevi pašu. Bet jūs, vai jūs galvojat par Lažonkjēru?

—   Par Lažonkjēru? — hercogs apmulsa.

—  Jā. Vai jūs nezināt, ka arī viņš ir apcietināts?

—  Jā, es esmu kaut ko tamlīdzīgu dzirdējis.

—   Nu, monseigneur, es jums jautāju, ko jūs par to domājat?

—  Šajā ziņā nevaru jums nekā teikt, izņemot to, ka viņš bauda manu uzticību.

—  Ja viņš bauda jūsu uzticību, tad tas nozīmē, ka viņš ir tās cienīgs. Tas ir viss, ko gribēju zināt, monseigneur.

—   Un tagad izsakiet savu lūgumu, Šanlē kungs.

—    Vai JūsuN Ekselence ir redzējis jauno meiteni, ko aizvedu pie jums?

—   Helēnu de Šavernī jaunkundzi? Jā, es esmu viņu redzējis.

—   Nu, monseigneur, tad es jums tūlīt pateikšu to, ko man laiks neatļāva pateikt jums toreiz: es jau gadu mīlu šo meiteni! Visu šo gadu es sapņoju par to, kā veltīt savu dzīvi viņas laimei… Es runāju par sapni, monseigneur, jo nomodā es apzinājos, ka man liegtas visas cerības uz laimi. Un tomēr, lai dotu šai meitenei vārdu, stāvokli, bagātību, laikā, kad mani apcietināja, viņa būtu kļuvusi mana sieva.

—  Bez viņas vecāku ziņas, bez viņas ģimenes piekrišanas? — jautāja hercogs.

—   Viņai nebija ne ģimenes, ne radu, monseigneur. Un tā vien liekas, ka viņa būtu pārdota kādam dižam senjoram, tiklīdz viņai šķita, kā jāšķiras no tuvā cilvēka.

—  Bet kas jums varēja likt domāt, ka Helēna de Šavernī jaunkundze būtu kļuvusi par apkaunojoša veikala upuri?

—   Viņa pati man stāstīja par kādu šķietamu tēvu, kas slēpjas, par dārgakmeņiem, kas viņai piedāvāti. Un tad, vai zināt, kur es viņu atradu, monseigneur? Vienā no tām nekrietnajām mājām, kas ierīkotas mūsu uzdzīvotāju baudām. Viņa — šķīstības un tīrības eņģelis! Vārdu sakot, monseigneur, šī jaunā meitene aizbēga kopā ar mani, nevērojot guvernantes kliedzienus, gaišā dienas laikā, viņai apkārt novietoto sulaiņu acu priekšā. Viņa palika divas stundas kopā ar mani, un lai gan viņa ir vēl tikpat tīra kā tajā dienā, kad saņēma savas mātes pirmo skūpstu, viņa tomēr šai laikā ir kompromitēta. Nu, monseigneur, es gribētu, lai mūs salaulātu, kā bijām nodomājuši.

—   Jūsu pašreizējā stāvoklī, Šanlē kungs? — jautāja hercogs.

—   Vēl jo vairāk tāpēc, monseigneur.

—   Bet varbūt jūs maldāties jautājumā par gaidāmo sodu.

—   Tas, droši vien, būs tāds pat, kāds līdzīgos apstākļos ķēris grāfu Šalē, marķīzu Senmarsu un chevalier Luī Roānu.

—   Tātad jūs esat sagatavojies uz visu, Šanlē kungs, pat uz nāvi?

—   Monseigneur, es sagatavojies uz visu kopš tās dienas, kad iesaistījos sazvērestībā. Sazvērnieka vienīgais atvainojums ir tas, ka, laupot dzīvību citiem, viņš liek uz spēles savu dzīvību.

—   Un ko jaunā meitene gūs no šīs laulības?

—   Monseigneur, nebūdams bagāts, es tomēr esmu pārticis. Viņa ir nabadzīga. Man ir vārds — viņai tāda nav. Gribēju atstāt viņai savu vārdu un bagātību, un šajā nolūkā jau lūdzu karali, lai manus īpašumus nekonfiscētu, lai manu vārdu neaptraipītu ar negodu. Ja kļūs zināms, kāpēc es ar šiem diviem lūgumiem griežos pie karaļa, man tos, bez šaubām, izpildīs. Ja es miršu, bet viņa vēl nebūs kļuvusi mana sieva, visi uzskatīs viņu par manu mīļāko, un viņa būs apkaunota, pazudināta! Un viņai nebūs vairs nākotnes. Ja turpretim ar jūsu vai jūsu draugu atbalstu — un šo atbalstu es izlūdzos — mēs kļūtu vienoti, neviens nekā nevarētu viņai pārmest: asinis, kas līst uz politiskā ešafota, neaptraipa ģimeni. Nekāds negods neskars manu atraitni, un ja arī viņa nedzīvos laimīga, viņa vismaz dzīvos neatkarīga un cienīta. Šo žēlastību es no jums gribēju izlūgties, monseigneur. Vai jūsu spēkos ir man to piešķirt?

Hercogs piegāja pie durvim, pa kurām bija ienācis, un trīsreiz pieklauvēja. Durvis atdarījās, un parādijās leitnants Mezonrūžs.

—   Leitnanta kungs, — sacīja hercogs, — lūdzu manā vietā palūgt Lonē kungam, vai meitene, kas gaida manā karietē pie vārtiem, var ienākt iekšā? Viņš zina, ka apmeklējums atļauts kā man, tā viņai. Jūs būsit tik laipns, un atvedīsit viņu šurp, vai ne?

—  Kā, monseigneur, Helēna gaida pie vārtiem?

—   Vai tad jums neapsolīja, ka viņa nāks?

—  Jā gan, bet, ieraugot jūs vienu, es zaudēju katru cerību.

—   Gribēju satikt jūs vispirms, jo domāju, ka gribēsit izstāstīt man tūkstoš dažādu lietu, kas viņai nebūtu jādzird. Jo es zinu visu, monsieur!

—  Jūs zināt visu! Ko jūs gribat teikt?

—   Zinu, ka vakar jūs aizsauca uz Arsenālu.

—   Monseigneur!

—   Zinu, ka tur jūs satikāt Aržansonu. Zinu, ka viņš jums nolasija spriedumu. Beidzot, zinu, ka esat notiesāts ar nāvi un ka no jums prasīja solījumu neteikt to nevienam.

—   Ak, monseigneur, nerunājiet, nerunājiet! Vēl viens šāds vārds, un jūs nogalināsit Helēnu!

—  Esiet mierīgs, Šanlē kungs. Bet vai tad nav nav nekādas iespējas izvairīties no šīs nāves?

—  Būtu vajadzīgas dienas, lai sagatavotu un īstenotu bēgšanas plānu, bet Jūsu Ekselence zina, ka manā rīcībā ir, ja daudz, tad stundas.

—  Par to es arī nemaz nerunāju. Es jautāju, vai jūs nevarat attaisnot savu noziegumu.

—   Manu noziegumu! — iesaucās Gastons pārsteigts, ka viņu līdzzinātājs lieto šādu apzīmējumu.

—  Ak, Dievs, jā! — atbildēja hercogs saņemdamies. — Jūs zināt, ka tā cilvēki sauc slepkavību. Tikai nākamās paaudzes spriež taisnu tiesu un dažreiz pārvērš šo noziegumu lielā darbā.

—  Man nevajag taisnoties, monseigneur. Vienīgais attaisnojums varētu būt tas, ka es ticu: reģenta nāve nepieciešama, lai Francija būtu laimīga.

—  Jā, — smaidīdams atbildēja hercogs. — Bet jūs saprotat, ka Orleānas Filips to neuzskatīs par attaisnojumu. Es būtu vēlējies kaut ko personīgu. Esmu reģenta politisks ienaidnieks, bet man jāteic, ka viņu neuzskata par ļaunu cilvēku. Viņš esot žēlīgs, un viņa valdības laikā nav izpildīts neviens nāvessods.

—  Jūs aizmirstat grāfu Hornu, ko uzstiepa uz rata Grēvā.

—  Tas bija slepkava.

—   Bet kas tad esmu es, ja ne tāds pat slepkava kā grāfs Horns?

—  Ar to starpību, ka grāfs Horns slepkavoja, lai zagtu.

—   Es nevaru un negribu nekā lūgt no reģenta.

—   Ne jūs personiski, es to zinu, bet jūsu draugi. Ja jūsu draugiem būtu kāds ticams attaisnojums jūsu rīcībai, varbūt princis pats izpildītu jūsu vēlēšanos, varbūt viņš jūs apžēlotu.

—   Man nav nekāda attaisnojuma, monseigneur.

—   Tas nevar būt, Šanlē kungs, atļaujiet man to pateikt. Tāda apņēmība kā jūsējā nerodas cilvēka sirdī bez kaut kāda iemesla, bez naida jūtām, bez vajadzības atriebties. Tagad es atceros, ko jūs teicāt kapteinim Lažonkjēram, kurš man to atstāstīja: jūs esat pārņēmis kādu ģimenes naidu. Sakiet, kas ir šā naida iemesls?

—   Monseigneur, veltīgi būtu nogurdināt jūs ar visu šo lietu. Notikums, kas radīja šo naidu, nevar interesēt Jūsu Ekselenci.

—   Vienalga, sakiet vien!

—   Nu, labi — reģents nogalināja manu brāli.

—   Reģents ir nogalinājis jūsu brāli!.. Ko jūs sakāt?.. Nevar būt… Gastona kungs? — iesaucās hercogs Olivaress.

—  Jā, nogalinājis, ja faktam meklējam cēloni.

—   Paskaidrojiet tuvāk, runājiet! Kā reģents varēja…

—   Mans brālis bija piecpadsmit gadus vecāks par mani. Viņš bija man tēva vietā, kurš nomira trīs mēnešus pirms manas dzimšanas. Mana māte nomira, kad es vēl gulēju šūpulī. Brālis iemīlējās meitenē, ko princis bija pavēlējis uzaudzināt klosterī.

—   Kādā klosterī? Vai jūs to zināt?

—   Nē, zinu tikai, ka tas bija Parīzē.

Hercogs nomurmināja dažus vārdus, kuros Gastons neieklausījās vai arī nevarēja sadzirdēt.

—    Mans brālis, kā šā klostera priekšnieces radinieks, nejauši ieraudzīja šo meiteni un iemīlējās viņā. Viņš to bildināja. Šai laulībai lūdza prinča piekrišanu, un viņš izlikās, ka piekrīt. Bet tad meitene, sava šķietamā labvēļa pavesta, pēkšņi pazuda. Trīs mēnešus mans brālis cerēja viņu atrast, bet visi meklējumi izrādījās veltīgi. Viņš neguva nekādu jaunu ziņu un izmisumā ļāva sevi nogalināt Ramijī kaujā.

—    Un kā sauca jauno meiteni, kuru jūsu brālis mīlēja? — dzīvi iejautājās hecogs.

—    Neviens to nekad nav zinājis, monseigneur*. Pateikt viņas vārdu nozīmētu aptraipīt viņas godu.

—    Nav vairs šaubu, ka tā ir viņa! — nomurmināja hercogs.— Tā bija Helēnas māte. Un jūsu brāļa vārds?… — viņš piebilda skaļā balsī.

—   Olivjē de Šanlē, monseigneur.

—    Olivjē de Šanlē… — pie sevis klusi atkārtoja hercogs.— Es jau zināju, ka Šanlē vārds man nav svešs.

Tad skaļā balsī sacīja:

—   Turpiniet, Šanlē kungs, es klausos!

—    Jūs nezināt, ko nozīmē bērnības naids, monseigneur, un sevišķi tādā zemē, kā mūsējā. Es mīlēju savu brāli ar visu to mīlu, ko es jutu pret mūsu vecākiem. Kādudien es atrados viens pats pasaulē. Es izaugu sirds vientulībā un cerībā uz atriebību. Es izaugu starp cilvēkiem, kas man atkārtoja: „Orleānas hercogs nogalināja tavu brāli." Tad kādu dienu šis hercogs kļuva par Francijas reģentu. Ap to pašu laiku organizējās bretoņu apvienība. Es tajā iestājos viens no pirmajiem. Pārējo jūs zināt, monseigneur. Jūs redzat, ka šajā lietā nav nekā tāda, kas varētu ieinteresēt Jūsu Ekselenci.

—    Un tomēr, Šanlē kungs, šai ziņā jūs maldāties. Par nelaimi, reģents var sev pārmest daudz tamlīdzīgu lietu.

—   Jūs nu saprotat, ka manam liktenim jāpiepildās un ka es no šā cilvēka nekā nevaru lūgt.

—   Jā, jums ir taisnība, Šanlē kungs, lai notikumi iet savu gaitu.

Šai brīdī atvērās durvis, un atkal parādījās leitnants Mezonrūžs.

—   Nu, letnanta kungs? — jautāja Gastons un lūgdamies pavērās hercogā.

—    Jā, Šanlē kungs, es saprotu! — tas atbildēja.— Sāpēm un mīlai ir sava kautrība, kas nevēlas liecinieku. Es vēlāk pienākšu pēc Helēnas jaunkundzes.

—   Atļauja dota tikai pusstundai, — aizrādīja Mezonrūžs.

—   Es jūs atstāšu un pienākšu pēc pusstundas, — sacīja hercogs.

Viņš atsveicinājās no Gastona un izgāja ārā.

Tad Mezonrūžs apstaigāja telpu, apskatīja visas durvis, pārliecinājās, vai sargi ir savās vietās zem logiem, un arī izgāja ārā.

Pēc brīža durvis atkal atvērās, un parādījās Helēna — bāla, dreboša, murminādama pateicību un jautājumus Bastīlijas leitnantam, kas to sveicināja ļoti pieklājīgi un izgāja ārā, nekā neatbildējis.

Tikai apskatījusies visapkārt, Helēna ieraudzīja Gastonu.

Tapat kā hercoga apmeklējuma laikā, un pretēji cietuma paražām, abus jauniešus atstāja vienus.

Gastons pieskrēja pie Helēnas, Helēna pie Gastona, un, domājot tikai par savām pagātnes ciešanām un drūmo nākotni, viņi kaislīgi apkampās.

—   Beidzot! — iesaucās meitene ar asarām pārplūdušu seju.

—   Jā, beidzot! — atkārtoja Gastons.

—   Ak vai, satikt jūs šeit, šajā cietumā, — čukstēja Helēna, šausmās vērdamās visapkārt.— Nevaru runāt ar jums brīvi, mūs uzrauga, varbūt noklausās mūsu sarunu!

—   Nezūdīsimies, Helēna, jo mūsu labā pieļauts izņēmums. Nekad neviens cietumnieks nav varējis spiest pie sirds savu draudzeni, radinieci. Parasti, Helēna, apmeklētājs stāv pie tās/ sienas, cietumnieks otrā galā. Istabas vidū atrodas kareivis, un jau iepriekš noteikts, par ko drīkst runāt.

—   Kam mums jāpateicas par šo labvēlību?

—   Man jāsaka, Helēna, ka reģentam, bez šaubām! Jo kad es vakar lūdzu Aržansonam atļauju tikties ar jums, viņš man pateica, ka tas neietilpst viņa pilnvarās un ka viņam jāziņojot par šo lūgumu reģentam.

—   Bet jūs, Gaston, tagad, kad es jūs atrodu, jūs man sīki izstāstīsiet visu, kas noticis kopš asaru pilnas mūžības. Atzīstieties: es taču nebiju maldījusies savās priekšnojautās! Jūs rīkojāt sazvērestību! Ak, neliedzieties: es to jau zināju.

—   Jā, Helēna! Jūs zināt, mēs, bretoņi, esam patstāvīgi savā naidā, tāpat ka mīlā. Bretaņā organizējās kāda savienība. Tajā piedalījās visa muižniecība. Vai man vajadzēja rīkoties citādi, nekā rīkojās mani brāļi? Es jums jautāju, Helēna: vai man vajadzēja, vai es varēju to darīt? Vai jūs nebūtu mani nicinājusi, redzot visu Bretaņu apbruņotu, bet mani vienīgo dīkā, ar pātagu rokā, kamēr pārējie turētu tajā zobenu?

—   Nē, nē, jums taisnība, Gaston! Bet kāpēc jūs nepalikāt kopā ar pārējiem Bretaņā.

—  Arī pārējie ir apcietināti, tāpat kā es, Helēna.

—  Tātad jūs denuncēja, nodeva?

—  Droši vien. Bet apsēdieties, Helēna! Ļaujiet man tagad, kad esam vieni, apskatīt jūs, ļaujiet man teikt jums, ka esat skaista, ļaujiet man sacīt, ka es jūs mīlu. Un jūs, jūs, Helēna, kā jūs jutāties, kamēr es biju projām?.. Hercogs…

—   Ak, ja jūs zinātu, Gaston, cik viņš bija labs pret mani. Katru vakaru viņš atnāca pie manis. Kā viņš rūpējās par mani, cik uzmanīgs bija!

—   Un, — ierunājās Gastons, kuram šai brīdī sirdī iesmeldza viltus Lažonkjēra nejauši izmestie vārdi. — Vai viņa rūpībā un uzmanībā nebija nekā aizdomīga?

—   Ko jūs ar to gribat teikt, Gaston? — jautāja Helēna.

—  Ka hercogs vēl ir jauns un, kā es nupat teicu, jūs esat ļoti skaista.

—  Augstais Dievs! Nē, nē, Gaston! Šoreiz nevar būt šaubu. Un kad viņš atradās pie manis, tikpat tuvu kā jūs patlaban, man brīžiem likās, Gaston, ka esmu atguvusi savu tēvu.

—  Nabaga bērns!

—  Ja, dīvaina sagadīšanās, kuru nevaru izskaidrot: hercoga balsij ir tāda līdzība ar tā cilvēka balsi, kas ieradās pie manis Rambuijē, ka es sākuma biju gluži pārsteigta.

—  Jums tā liekas? — Gastons izklaidīgi jautāja.

—   Bet par ko jūs domājat? Ak, Dievs! — sacīja Helēna. — Man šķiet jūs neklausāties, ko es jums saku.

—  Es, Helēna, es! Kad ikviens jūsu vārds atbalsojas manas sirds vis- slēptākajos dziļumos?

—    Nē, jūs esat nemierīgs. Ak, Gaston, es to saprotu. Rīkot sazvērestību nozīmē rotaļāties pašam ar savu dzīvību. Bet esiet mierīgs, Gaston, es jau teicu hercogam: ja jūs mirsit, miršu arī es.

Gastons notrīcēja.

—  Jūs esat eņģelis!

—    Ak, Dievs! — turpināja Helēna.— Vai varat iedomāties šādas mokas? Just, ka mīļotajam cilvēkam draud briesmas, kas ir jo šausmīgākas tāpēc, ka tās ir nezināmas. Just, ka nekā nevar darīt viņa labā, itin nekā, vienīgi liet veltīgas asaras — kad es tajā pašā laikā atdotu savu dzīvību, lai izpirktu viņa dzīvību!

Gastona seju apmirdzēja laime. Pirmoreiz viņš dzirdēja no mīļotās meitenes mutes tik maigus vārdus.

Un tagad Gastons nolēma izteikt to domu, kas viņā brieda jau ilgāku laiku.

—   Un tomēr, mana Helēna, — viņš teica, saņemdams viņas rokas, — tu maldies, tu vari daudz darīt manā labā.

—   Ko tad es varu, mans Dievs!

—   Tu vari kļūt par manu sievu, — teica Gastons, cieši vērdamies Helēnā.

Helēna nodrebēja.

—   Es jūsu sieva? — viņa sacīja.

—   Jā, Helēna! Šo projektu, ko mēs izlēmām brīvi būdami, tu vari īstenot mana apcietinājuma laikā. Helēna, mana sieva Dieva un cilvēku priekšā! Mana sieva šajā un citā pasaulē, laicīgi un mūžīgi! Lūk, par ko tu vari man kļūt, Helēna! Vai tu domā, ka tas nekas nav?

—   Gaston, — teica Helēna, cieši vērodama jaunekli, — jūs no manis kaut ko slēpjat.

Nu Gastons nodrebēja.

—   Es? Ko gan es varētu no jums slēpt?

—   Jūs pats man teicāt, ka vakar esat redzējis Aržansonu.

—   Jā, un tad?

—    Nu, Gaston, — Helēna turpināja un nobālēja, — jūs esat notiesāts.

Gastons pēkšņi saņēmās.

—   Nu, labi, esmu notiesāts ar izsūtīšanu trimdā un, egoists būdams, gribētu saistīt jūs pie sevis ar nesaraujamām saitēm, iekams neesmu vēl atstājis Franciju.

—   Gaston, vai jūs runājat taisnību?

—   Jā. Vai jums būtu drosme kļūt par trimdinieka sievu, Helēna? , Pašai izvēlēties dzīvi trimdā?

—   Tu vēl to jautā, Gaston? — iesaucās Helēna ar sajūsmā starojošām acīm.— Trimda!.. Ak, pateicos, mans Dievs! Es būtu gatava kopā ar tevi pavadīt visu mūžu cietumā un tomēr uzskatītu sevi par pārāk laimīgu! O, es braukšu tev līdzi, es tev sekošu! Padomā vien, šis tiesas spriedums ir taču liela — laime, salīdzinājumā ar to, no kā mēs baidījāmies. Ārpus Francijas mums piederēs visa pasaule. Ak, Gaston, Gaston, mēs vēl varēsim būt laimīgi!

—  Jā, Helēna, jā, — ar pūlēm nomurmināja Gastons.

—   Bez šaubām, — turpināja Helēna.— Spried taču pats, kāda būs mana laime. Man Francija būs tā zeme, kur būsi tu. Mana tēvzeme būs tava mīla. Es zinu, man vajadzēs gādāt par to, lai tu aizmirsti Bretaņu, savus draugus, savus nākotnes sapņus. Bet es tevi tik ļoti mīlēšu, ka tu visu to aizmirsīsi!

Gastons varēja tikai saņemt Helēnas rokas un pārklāt tās ar skūpstiem.

—   Vai tavas trimdas vieta jau ir noteikta? — turpināja Helēna. — Vai tev to pateica? Kad tu dosies projām? Mēs brauksim reizē, vai ne? Bet atbildi taču!

—  Man, Helēna, tas nav iespējams. Mūs šķir, vismaz pašlaik. Mani aizvedīs līdz Francijas robežai, es vēl nezinu kur. Tikai ārpus karaļvalsts es būšu brīvs, un tu varēsi man piebiedroties.

—   O, vēl labāk, Gaston, — iesaucās Helēna, — vēl labāk! No hercoga es jau iepriekš uzzināšu, uz kādu valsti viņi grib tevi izsūtīt, un es nebraukšu vis tev līdzi, bet gaidīšu tevi tur. Izkāpjot no karietes, tu tur sastapsi mani, un es tev atvieglošu šķiršanos no Francijas. Bez tam tikai no nāves nevar atgriezties, vēlāk karalis tevi apžēlos. Varbūt vēl vēlāk tas, par ko tevi tagad soda, kļūs par darbu, kas ir gandarījuma vērts. Tad mēs atgriezīsimies Bretaņā, mūsu mīlas šūpulī, mūsu atmiņu paradīze. O, — iesaucās Helēna, un viņas balsī mīla jaucās ar nepacietību, — saki taču man, ka tu lolo tādas pat cerības kā es, saki man, ka esi apmierināts, saki taču man, ka esi laimīgs!

—  Jā, jā, Helēna! — iesaucās Gastons. — Jā, esmu laimīgs! Jo tikai tagad es zinu, kāds eņģelis mani ir mīlējis. Jā, Helēņa, es tev to saku. Viena mīlas stunda kopā ar tevi, un pēc tam mirt — tas ir vairāk vērts nekā garš mūžs bez mīlas.

—  Nu, labi, — turpināja Helēna, ar visu savu dvēseli tiekdamās pretim jaunajai nākotnei. — Ko viņi tagad darīs? Vai viņi ļaus man ierasties šeit pirms tavas aizceļošanas? Kad un kā mēs tiksimies? Vai tu varēsi saņemt manas vēstules? Vai tev atļaus man atbildēt? Ap kādu laiku rīt no rīta es varēšu ierasties cietumā?

—   Man gandrīz vai apsolīja, ka mūs salaulās šovakar vai rīt.

—   Šeit! Cietumā! — iesaucās Helēna un neviļus nodrebēja.

—   Lai kur šīs laulības notiktu, Helēna, vai tās nesaistīs mani pie tevis uz mūžu?

—   Bet ja viņi netur vārdu? Ja tev liek aizceļot, iekams es tevi atkal satieku?

—  Ak vai! — noteica Gastons, un viņa sirds šausmās sažņaudzās. — Tas ir ļoti iespējams, mana nabaga Helēna, un no tā es baidos.

—   Ak, Dievs! Vai tad tu domā, ka tik drīz vajadzēs doties projām?

—   Tu zini, Helēna, cietumnieki nevar rīkoties patstāvīgi, kuru katru brīdi viņus var paņemt un aizvest.

—   Ak, lai viņi nāk, lai nāk! — iesaucās Helēna. — Jo drīzāk tu atbrīvosies, jo drīzāk mēs būsim vienoti. Man nemaz nevajag būt tavai sievai, lai tev sekotu, lai tev piebiedrotos. Es zinu, ka mans Gastons ir uzticīgs, un no šīs dienas es tevi uzskatu par savu laulāto draugu Dieva priekšā. O, gluži otrādi, Gaston, dodies projām labi drīz, jo kamēr viņi tevi turēs šajos biezajos, smagajos mūros, es baiļošos par tavu dzīvību. Dodies projām, un pēc nedēļas mēs būsim vienoti, bez šķiršanās draudiem, bez lieciniekiem, kas mums seko, vienoti uz mūžu!

Šajā brīdī atvērās durvis.

—   Ak, Dievs, jau! — iesaucās Helēna.

—  Jaunkundz, — sacīja leitnants, — jūsu apmeklējuma laiks sen jau beidzies!

—   Helēna, — sacīja Gastons, sažņaugdams meitenes rokas nervozās trīsās, ko pats nevarēja apvaldīt.

—   Nu, kas ir, mans draugs? — atsaucās Helēna, šausmās vērodama viņu. — Kas jums kaiš? Jūs esat bāls.

—    Es!.. Nē, nē, tas nekas! — sacīja Gastons, ar gribas spēku savaldīdams sevi. — Nekas…

Un viņš smaidīdams skūpstīja Helēnas rokas.

—   Līdz rītam, — sacīja Helēna.

—   Jā, līdz rītam.

Šajā brīdī durvīs parādījās hercogs. Chevalier pieskrēja pie viņa un satvēra viņa rokas.

—   Monseigneur, monseigneur, dariet visu, ko spējat, lai viņa varētu kļūt par manu sievu! Bet ja jums tas neizdodas, vismaz apzvēriet man, ka viņa būs jūsu meita!

Hercogs saspieda Gastona rokas. Viņš bija tā satraukts, ka nevarēja atbildēt. Helēna pienāca klāt. Chevalier apklusa, baidīdamies, ka viņa neizdzird. Viņš pasniedza roku Helēnai, kas viņam sniedza savu pieri. Lielas asaras klusi ritēja pār meitenes vaigiem. Gastons aizvēra acis, lai neraudātu, redzot Helēnu raudam.

Beidzot vajadzēja šķirties. Gastons un Helēna apmainījās pēdējiem ilgiem skatieniem.

Hercogs sniedza roku Gastonam.

Savāda bija šī simpātija starp abiem vīriešiem, no kuriem viens bija veicis tālu ceļu, lai nogalinātu otru.

Durvis aizvērās, un Gastons iekrita krēslā. Nelaimīgā jaunekļa spēki bija galā. Pēc desmit minūtēm ienāca cietuma priekšnieks, lai vestu Gastonu atpakaļ uz viņa kameru.

Gastons sekoja viņam drūms un kluss, un kad cietuma priekšnieks viņam jautāja, vai viņš nekā nevēloties, viņš tikai pakratīja galvu.

Vakarā Lonē jaunkundze signalizēja, ka grib kaut ko paziņot savam kaimiņam. Gastons atvēra logu un pievilka klāt vēstuli, kurā atradās vēl viena vēstule.

Viņš parastā ceļā sadabūja gaismu. Pirmā vēstule bija adresēta viņam. Viņš lasīja:

„Dārgo kaimiņ,

Kāju sega nebija nemaz tik nicināma, kā man likās. Tajā atradās maza zīmīte ar ierakstītu vārdu, ko man pateica jau Hermanis: „Ceriet."

Bez tam segā bija arī šī vēstule Rišeljē kungam. Nododiet to Demenīlam, kas to nosūtīs tālāk hercogam.

Jūs cienot

Lonē."

— Ak vai! — noteica Gastons un skumji pasmaidīja. — Kad manis vairs nebūs, viņi jutīs manu trūkumu.

Un viņš pasauca Demenīlu, kuram nodeva saņemto vēstuli.

XXXII

Valsts un ģimenes lietas

Izgājis no Bastīlijas, hercogs aizveda Helēnu mājās un apsolīja pienākt, kā parasti, no pulkstens astoņiem līdz desmitiem vakarā. Ja Helēna būtu zinājusi, ka tajā pašā vakarā Viņa Augstība rīko masku balli Monso, viņa par šo solījumu būtu bijusi vēl jo vairāk pateicīga.

Ieiedams Palērojālā, hercogs apjautājās pēc Dibuā. Viņam atbildēja, ka tas esot savā kabinetā un strādājot.

Hercogs, kā parasti, ņipri uzkāpa pa kāpnēm un, nelikdams sevi pieteikt, iegāja istabā.

Tiešām — Dibuā sēdēja pie galda un strādāja tik cītīgi, ka pat nedzirdēja ienākam hercogu, kas atvēra un aizvēra durvis, uz pirkstgaliem piegāja viņam klāt un pāri plecam sāka vērot, kas tas par darbu, ko viņš veic ar tādu dedzību. Dibuā uz kādas tabulas rakstīja vārdus un iekavās, iepretim katram vārdam, sīkus norādījumus.

—   Ko tu te dari, abat? — jautāja reģents.

—   Ā, jūs, monseigneur? Atvainojiet! Nedzirdēju jūs ienākam… citādi…

—   Es tev nejautāju to, bet gan — ko tu tur dari?

—   Es parakstu mūsu Bretaņas draugu apbedīšanas apliecības.

—  Bet viņu liktenis vēl nav izšķirts. Tu rīkojies kā traks, un komisijas spriedums…

—   Man jau ir zināms, — pabeidza Dibuā.

—  Tātad spriedums jau ir paziņots?

—   Nē, bet es to nodiktēju, iekams komisija devās turp.

—   Vai zināt, abat, ka tas, ko jūs te darat, ir nekrietnība?

—  Patiesi, monseigneur, jūs esat neciešams! Ņemieties ar savām ģimenes lietām, bet atstājiet man valsts lietas!

.— Manas ģimenes lietas!

—  Ak, šīs lietas, man šķiet, es protu labi nokārtot. Bet varbūt, velns lai parauj, jums ir pārāk lielas prasības. Jūs man ieteicāt Gastonu de Šanlē, un saskaņā ar jūsu ieteikumu, es viņam Bastīliju pārvēršu rožu dārzā. Spēcīgas maltītes, jauki dievkalpojumi, apburošs cietuma priekšnieks! Es viņam ļauju urbt caurumus jūsu griestos un bojāt jūsu sienas, kuru labojumi mums ļoti dārgi maksā. Kopš viņš apmeties Bastīlijā, tur visi dzīvo kā pa svētkiem: Demenīls augu dienu pļāpā savā skurstenī, Lonē jaunkundze makšķerē pa savu logu, Pompadūrs dzer šampanieti. Visi, pat Lavāls, mazgājas uz nebēdu — trīsreiz dienā. Es nekā par to nesaku — tās ir jūsu ģimenes lietas.

Bet Bretaņā, monseigneur, tur jums nekas nav jāredz, un es jums aizliedzu turp skatīties, ja vien jūs tur neesat izmētājis vēl kādu ceturt- daļduci nezināmu meitu, kas ir ļoti iespējams.

—   Dibuā, nelieti!

—  Ak, jūs domājat, ka esat jau visu pateicis, nosaucot mani par Dibuā un pieliekot manam vārdam epitetu nelietis! Nu, kā jums tīk — lai paliek nelietis. Bet bez šā nelieša jūs būtu nogalināts.

—   Nu, un pēc tam?

—  Pēc tam? Ak, valstsvīrs! Nu, pēc tam es varbūt būtu pakārts, tas ir pirmais apsvērums. Tālāk, Mentenona kundze būtu Francijas reģents — kāda dulburība! Pēc tam! Vai princis filozofs drīkst tik naivi jautāt? O, Mark Aurēlij! Vai viņš neizteica šo muļķību, monseigneur: „Popūlos esse demum felices, si reges philosophi forent, ant philosophi reges?" Lūk, paraugs!

To teikdams, Dibuā rakstīja tālāk.

—   Dibuā, tu nepzīsti šo zēnu!

—   Kādu zēnu?

—   Chevalier Šanlē.

—   Tiešām. Jūs mani iepazīstināsit ar viņu, kad viņš būs jūsu znots.

—   Tas notiks rīt, Dibuā.

Abats apmulsis pagriezās, ar abām rokām balstīdamies uz sava krēsla rokturiem un vērdamies reģentā ar savām mazajām ačelēm, kas bija tik plaši ieplestas, cik vien šaurie plakstiņi to atļāva.

—   Monseigneur, vai jūs esat traks?!

—   Nē, bet viņš ir godīgs cilvēks, un godīgi cilvēki ir reti. Tu to zini labāk par visiem, abat!

—   Godīgs cilvēks! Ak, monseigneur, atļaujiet man pateikt, ka jums ir dīvaina izpratne par godīgumu.

—  Jā. Katrā ziņā, es nedomāju, ka mums abiem būtu vienādi jēdzieni par to.

—   Un ko šis godīgais cilvēks vēl ir izdarījis? Vai viņš saindēja dunci, ar kuru gribēja jūs nodurt? Tādā gadījumā nebūtu ko iebilst: tas būtu vēl vairāk nekā godīgs cilvēks, tas būtu svētais Žaks Klemāns, svētais Ravajaks, svētā Gastona mūsu kalendāra trūkst. Žigli, žigli, monseigneur, jūs, kas negribat lūgt no pāvesta kardināla vietu savam ministram, izlūdzaties no viņa sava slepkavas kanonizāciju, un pirmoreiz mūžā jūs būsit loģisks.

—    Dibuā, es tev saku: nav daudz tādu cilvēku, kas būtu spējīgi izdarīt to, ko ir izdarījis šis jauneklis.

—   Par laimi! Ja Francijā būtu kaut tikai desmit šādu cilvēku, es jums paziņoju, monseigneur: es iesniegtu atlūgumu.

—    Es nerunāju par to, ko viņš gribēja izdarīt. Es runāju par to, ko viņš ir izdarījis.

—   Nu, ko tad viņš ir izdarījis? Es klausos! Man ļoti patīk, ka mani pamāca.

—   Vispirms, viņš turēja Aržansonam doto zvērestu.

—   O, par to es nešaubos. Šis zēns tur vārdu, un ne tikai to, ko deva man, bet arī to, ko deva Ponkalekam, Monluī, Taluetam un tā tālāk.

—   Jā, bet viens solijuma bija grūtāks par otru. Viņš bija zvērējis nestāstīt nevienam, ka ir notiesāts, un viņš neteica to pat savai mīļākajai.

—   Nedz arī jums?

—  Arī man viņš par to neteica, jo es viņam sacīju, ka veltīgi būtu noliegt to, ko es jau zinu. Tad viņš aizliedza man kaut ko lūgt viņa dēļ no reģenta. Viņš izteicās, ka gribot panākt tikai vienu labvēlību.

—   Nu, kādu?

—  Atļauju apprecēt Helēnu, lai varētu atstāt viņai savu bagātību.

—   Labi! Viņš grib atstāt jūsu meitai bagātību un vārdu. Vai zināt, jūsu znots ir ļoti pieklājīgs!

—   Vai tu aizmirsti, ka tas viss viņam ir noslēpums?

—   Kas zina?

—  Dibuā, es nezinu, kur iemērca tavas rokas tajā dienā, kad tu nāci pasaulē, bet es zinu, ka tu aptraipi visu, kam pieskaries.

—  Izņemot sazvērniekus, monseigneur] Jo man šķiet, ka šādos apstākļos es — gluži otrādi — protu itin labi tīrīt. Paskaties uz selamā- riešiem. Kā es tos mazgāju! Dibuā te, Dibuā tur! Ceru, ka aptiekārs pamatīgi iztīrīja Francijas vēderu no spāniešiem. Nu, mūsu Olivaresam klāsies tāpat kā Selamāram. Tikai Bretaņai ir aizcietējis vēders. Labas zāles Bretaņai, un visam būs beigas!

—   Dibuā, tu būtu gatavs jokot arī ar evaņģēliju.

—   Velns lai parauj, es ar to iesāku!

Reģents piecēlās.

—   Nu, nu, monseigneur, esmu vainīgs, es aizmirsu, ka jūs neesat ēdis. Parunāsim par stāsta beigām.

—   Nu, stāsta beigas ir tādas: es apsolīju lūgt reģentu piekrist šīm laulībām, un reģents lūgumu izpildīs.

—   Reģents izdarīs muļķību.

—   Nē, monsieur, viņš izlabos kādu netaisnību.

—   Nu, labi, tad tikai mums vajadzētu vēl atzīties, ka esam vainīgi Šanlē kunga priekšā.

—   Vēl labāk! Bet šis puisis ir kā Lafontēna jērs. Ko tad jūs šim brālim nodarījāt?-

—   Es viņam atņēmu sievieti, kuru viņš mīlēja.

—   Kas tā tāda?

—   Helēnas māte.

—   Nu, šoreiz jūs esat rīkojies nepareizi, jo, ja jūs būtu atstājis šo sievieti viņam, mums tagad nebūtu jāņemas ar šo nelāgo lietu.

—   Mums pēc iespējas labāk jāliek ar to galā.

—  Tieši par to es rūpējos… Un kad notiks laulības, monseigneur?

—   Rīt.

—  Palērojāla baznīciņā? Jūs tur būsit bruņinieka tērpā, jūs izstiepsit abas rokas pār sava znota galvu, kaut viņš negribēja sniegt jums pat vienu roku. Kaut ko aizkustinošāku grūti iedomāties.

—   Nē, tā tas gluži nenotiks. Viņi salaulāsies Bastīlijā, un es būšu kapellā, kur viņi nevarēs mani redzēt.

—  Nu, monseigneur, es lūdzu atļaut man būt kopā ar jums. Tādu ceremoniju es vēlos redzēt. Stāsta, ka šādas lietas esot ļoti aizkustinošas.

—   Nē, tu mani traucēsi. Tava neglītā fizionomija atklās mūsu inkognito.

—  Jūsu skaisto fizionomiju pazīs vēl drīzāk, — atbildēja Dibuā un paklanījās. — Bastīlijā ir Indriķa IV un Ludviķa XIV portreti.

—  Tas man ļoti glaimo.

—   Monseigneur iet projām?

—  Jā, es norunāju satikties ar Lonē.

—   Bastīlijas priekšnieku?

—  Jā.

—   Ejiet, monseigneur, ejiet!

—  Starp citu, vai es tevi redzēšu šonakt Monso?

—   Varbūt.

—   Vai tev ir masku balles tērps?

—   Man ir Lažonkjēra mundieris.

—   Cst! To var apģērbt tikai viesnīcā „Mīlas muca" un Bakā ielā.

—  Monseigneur aizmirst Bastīliju, kur tas guva zināmus panākumus, neskaitot tos, ko tas gūs vēl turpmāk, — piebilda Dibuā ar savu pērtiķa smaidu.

—   Labi. Sveiki, abat!

—  Sveiki, monseigneur!

Reģents aizgāja.

•Palicis viens, Dibuā sagrozījās savā krēslā, tad kļuva domīgs, tad pakasīja degunu, tad pasmaidīja.

Tā bija zīme, ka viņš izšķiras par svarīgu lēmumu.

Pēc tam viņš izstiepa roku pēc zvana un piezvanīja.

Ienāca kāds sekretārs.

—    Lonē kungs, Bastīlijas priekšnieks, atnāks pie monseigneur reģenta. Gaidiet viņu pie izejas un atvediet viņu šurp!

Sekretārs paklanījās un izgāja, nekā neatbildēdams.

Dibuā turpināja savu baigo darbu.

Pēc pusstundas durvis atkal atdarījās, un sekretārs pieteica Lonē kungu.

Dibuā pasniedza viņam sīki izstrādātas instrukcijas.

—   Izlasiet tās, — sacīja Dibuā. — Dodu jums rakstiskas instrukcijas, lai jums nebūtu nekāda iemesla izvairīties un nepildīt tās.

Lonē izlasīja instrukcijas, un viņa sejā atspoguļojās arvien lielāks apmulsums.

—   Ak, Dibuā kungs, jūs gribat iznīcināt manu labo slavu.

—   Kā tā?

—   Rīt, tiklīdz kļūs zināms, kas ir noticis…

—   Kas to teiks? Vai jūs?

—   Nē, bet monseigneur!..

—   Viņš būs sajūsmināts. Es par viņu galvoju!

—   Bastīlijas priekšnieks!

—   Vai jūs gribat paturēt šo amatu?

—   Bez šaubām.

—   Nu tad dariet to, ko es pavēlu!

—    Un tomēr, ir grūti aizvērt acis un aizbāzt ausis, kad jāuzrauga citi cilvēki.

—    Mīļo cietuma priekšniek, tādā gadījumā pārbaudiet Demenila skursteni, Pompadūra griestus un Lavāla šļirci.

—    Ko jūs sakāt? Vai tas varētu būt?.. Bet jūs runājat par lietām, kuras man ir gluži svešas!

—   Tas pierāda, ka es labāk zinu, kas notiek Bastīlijā. Un ja es sāktu stāstīt par lietām, kas jums zināmas, jūs būtu vēl vairāk pārsteigts.

—    Ko jūs varētu man pastāstīt? — jautāja nabaga cietuma priekšnieks, būdams pavisam apmulsis.

—   Varētu jums pastāstīt, ka pirms nedēļas viens no Bastīlijas ierēdņiem, un pat viens no visaugstākajiem, saņēmis no rokas rokā piecdesmit tūkstošus livru par to, ka viņš atļaus ienākt Bastīlijā divām apģērbu tirgotājām.

—   Dibuā kungs, tās bija…

—   Es zinu, kas tās bija, ko viņas grib darīt un ko izdarīt. Tās bija Valuā un Šarlolē jaunkundzes. Ko viņas darīs? Viņas apciemos hercogu Rišeljē. Ko viņas izdarīja? Viņas līdz pusnaktij ēda konfektes Stūra torni, kur viņas cer rit atkal atgriezties, kā to Šarlolē jaunkundze šodien paziņojusi Rišeljē.

Lonē nobālēja.

—   Nu, — turpināja Dibuā, — kā jūs domājat: ja es izstāstītu visas ihs lietas reģentam, kas, kā jums zināms, ir ļoti kārs uz skandāliem, vai tad Lonē kungs vēl ilgi būtu Bastīlijas priekšnieks? Bet nē, es neteikšu ne vārda. Es zinu, ka vajag izpalīdzēt. Es palīdzēšu jums, Lonē kungs, palīdziet jūs man!

—   Esmu jūsu rīcībā, — atbildēja cietuma priekšnieks.

—   Tātad norunāts. Viss būs sagatavots?

—   Es jums to apsolu. Bet ne vārda monseigneur!

—   Protams! Sveiki, Lonē kungs!

—   Sveiki, Dibuā kungs!

Un Lonē, zemu klanīdamies, atmuguriski izgāja no istabas.

—   Labi! — noteica Dibuā. — Tagad, monseigneur, tā ir mūsu abu

lieta. Un kad rīt jūs gribēsit izprecināt savu meitu, jums trūks tikai znots.

» ♦ #

Tajā pašā brīdi, kad Gastons bija Demenīlam nodevis Lonē jaunkundzes vēstuli, viņš izdzirda gaitenī soļus. Viņš pasteidzās aizrādīt chevalier, lai tas nerunā vairs ne vārda, piesita ar kāju, lai brīdinātu Pompadūru, izdzēsa uguni un uzmeta svārkus uz krēsla, it kā būtu sācis izģērbties.

10 3aK. 145

Šajā brīdi atvērās durvis, un ienāca cietuma priekšnieks. Tā kā šādā laikā cietumniekus parasti neapmeklēja, Gastons uzmeta viņam ātru un nemierīgu skatienu. Gastonam likās, ka Lonē ir apmulsis. Vēl vairāk, cietuma priekšnieks, kas laikam gribēja palikt divatā ar Gastonu, paņēma lampu no nesēja rokām. Chevalier pamanīja, ka, liekot lampu uz galda, priekšnieka roka trīc.

Uzraugi aizgāja, bet cietumnieks redzēja, ka pie viņa durvīm novietoti divi kareivji.

Viņam pārskrēja trīsas. Šie klusie priekšdarbi viesa viņā baigu sajūtu.

—   Chevalier, — iesāka cietuma priekšnieks, — jūs esat vīrs un ieteicāt man izturēties pret jums kā pret vīru. Šovakar uzzināju, ka jums ir nolasīts spriedums.

—   Un jūs nākat man pateikt, vai ne, Lonē kungs, — sacīja Gastons ar to noteiktību, ko tas vienmēr atguva briesmu brīdī, — jūs nākat man pateikt, vai ne, ka mans soda brīdis ir pienācis?

—   Nē, Šanlē kungs, bet nāku jums pateikt, ka tas tuvojas.

—   Un kad tam jānotiek?

—   Vai varu teikt jums patiesību, chevalier'!

—   Būtu jums pateicīgs, Lonē kungs.

—   Rīt, dienai austot.

—   Un kur?

—   Bastīlijas laukumā.

—   Pateicos. Un tomēr man bija viena cerība.

—   Kāda?

—    Ka pirms nāves es kļūšu par tās meitenes vīru, kuru jūs šodien ievedāt pie manis.

—   Vai Aržansona kungs jums to apsolija?

—   Nē, viņš tikai apsolija lūgt no karaļa šo labvēlību.

—   Varbūt karalis to ir noraidījis.

—   Vai tad viņš neizpilda šādus lūgumus?

- Reti, Šanlē kungs. Un tomēr, tādi gadījumi ir bijuši.

—    Lonē kungs, es esmu kristīgs cilvēks. Ceru, ka man "neliegs garīdznieku.

—   Viņš jau ir šeit.

—   Vai varu viņu redzēt?

—   Pēc isa brīža. Man šķiet, ka pašlaik viņš atrodas pie jūsu līdzgaitnieka.

—   Mana līdzgaitnieka! Kāda līdzgaitnieka?

—   Kapteiņa Lažonkjēra.

—   Kapteinis Lažonkjērs! — iesaucās Gastons.

—   Viņš ir notiesāts tāpat kā jūs, un viņu sodīs reizē ar jums.

—  Nelaimīgais! — nomurmināja chevalier. — Un es vēl turēju viņu aizdomās!

—  Chevalier, — sacīja cietuma priekšnieks, — jūs esat ļoti jauns, lai mirtu.

—  Nāve neskatās uz gadiem. Dievs pavēl nāvei rīkoties, un viņa paklausa.

—  Bet ja var atraisīt viņas sitienu, tad ir gandrīz vai noziegums ļauties viņai tā, kā jūs to darāt.

—   Ko jūs gribat teikt? Es jūs nesaprotu!

—   Gribu teikt, ka Aržansonam vajadzēja atstāt jūs cerībās…

—   Diezgan, Lonē kungs! Man nav par ko atzīties, un es neatzīšos.

Šajā brīdi pie durvīm pieklauvēja. Cietuma priekšnieks atvēra. Tas

bija majors. Viņš pārmija dažus vārdus ar Lonē. Cietuma priekšnieks atgriezās pie Gastona, kas stāvēja kājās, roku atspiedis pret krēsla atzveltni, bāls, bet Šķietami mierīgs.

—  Šanlē kungs, — viņš sacīja. — Lažonkjērs lūdza man atjauju pēdējo reizi tikties ar jums.

—    Un jūs to noraidījāt? — atjautāja Gastons ar mazliet ironisku smaidu.

—  Nē, gluži otrādi, es devu šo atjauju cerībā, ka viņš būs prātīgāks par jums, Viņš grib vienoties ar jums par to, ko jūs varētu atzīties.

—  Ja viņš grib tikties ar mani šajā nolūkā, priekšnieka kungs, tad atbildiet viņam, ka es atsakos iet pie viņa.

—   To es jums saku, Šanlē kungs, — pasteidzās piebilst cietuma priekšnieks. — Bet es nekā nezinu. Varbūt viņa vienīgais nolūks ir satikt nelaimes biedru.

—   Tādā gadījumā es piekrītu.

—    Es pats aizvedīšu jūs pie viņa, — teica cietuma priekšnieks un paklanījās.

—   Esmu gatavs sekot jums, Lonē kungs, — atbildēja Gastons.

Lonē soļoja pa priekšu, Gastons nopakaļ, bet abi kareivji, kas stāvēja

pie durvīm, nāca aiz Gastona. Viņi izgāja caur tiem pašiem gaiteņiem un pagalmiem, pa kuriem gāja pirmoreiz, un beidzot apstājās pie Dārgumu torņa. Lonē nostādīja abus sargus pie durvīm un pēc tam uzkāpa pa divpadsmit pakāpieniem. Gastons joprojām sekoja viņam.

LJzraugs, ko viņi sastapa uz kāpnēm, ieveda tos pie Lažonkjēra. Kapteinis bija ģērbies savos vecajos, skrandainajos svārkos un, tāpat kā pirmoreiz, gulēja gultā. Izdzirdis atveramies durvis, viņš pagriezās.

Tā kā Lonē soļoja pirmais, kapteinis bez šaubām redzēja tikai viņu un ieņēma agrāko stāvokli.

—   Man likās, ka pie jums būs Bastīlijas garīdznieks, — sacīja Lonē.

—   Viņš te tiešām bija, bet es to aizsūtīju projām.

—   Kāpēc?

—   Tāpēc, ka nemīlu jezuītus. Velns lai parauj, vai tad jūs domājat, ka man ir vajadzīgs mācītājs, lai es labi nomirtu!

—    Labi nomirt nenozīmē mirt drošsirdīgi, bet mirt kā kristīgam cilvēkam pieklājas.

—    Ja es būtu gribējis klausīties sprediķi, es būtu paturējis garīdznieku, kas prot to tikpat labi kā jūs. Bet es lūdzu Gastonu de Šanlē.

—   Te viņš ir. Mans princips ir nekā neliegt tiem, kam nav vairs uz ko cerēt.

—    Ak jūs, chevalier! — iesaucās Lžonkjērs un pagriezās pret viņu.— Esiet sveicināts!

—   Kapteini, — sacīja Gastons, — man sāpīgi redzēt, ka jūs noraidāt reliģijas atbalstu.

—   Ari jūs! Labi. Ja viens vai otrs no jums vēl ar kaut vienu vārdu iemināsies par to, es paziņoju, ka kļūšu par hugenotu.

—    Piedodiet, kaptein, — sacīja Gastons, — bet uzskatīju par savu pienākumu ieteikt jums to, ko darīšu es pats.

—   Es arī uz jums nedusmojos, chevalier. Kad es būšu ministrs, es proklamēšu ticības brīvību. Bet tagad, Lonē kungs, — turpināja Lažonkjērs, bakstīdams degunu, — jums būtu jāsaprot, ka, dodoties tik tāla ceļojumā, kāds stāv priekšā mums ar chevalier, man nebūtu nekas pretim, ja varētu mazliet papļāpāt bez lieciniekiem.

—   Es jūs saprotu, kapteiņa kungs, un iziešu ārā! Chevalier, varat palikt te vienu stundu, pēc stundas jums atnāks pakaļ.

—   Pateicos, — sacīja Gastons un paklanījās.

Cietuma priekšnieks izgāja, un Gastons dzirdēja, kā viņš aizejot dod rīkojumus, kuru nolūks, bez šaubām, bija pastiprināt uzraudzību.

Gastons un Lažonkjērs palika vieni.

—   Nu? — ierunājās kapteinis.

—   Nu, — atbildēja Gastons, — jums bija taisnība, un jūs man to jau teicāt.

—  Jā, bet es esmu gluži kā tas vīrs, kas staigāja apkārt Jeruzalemei kliegdams: „Nelaime!" Tā viņš staigāja un kliedza septiņas dienas, bet septītajā dienā viņu ķēra kāds akmens, ko meta no mūriem, un nogalināja viņu.

—  Jā, es zinu, ka arī jūs esat notiesāts un ka mums kopā jāmirst.

—  Tas jums mazliet nepatīk, vai ne?

—   Ļoti nepatīk, jo man bija daudz iemeslu turēties pie dzīvības.

—   Tādi iemesli ir vienmēr.

—  Jā, bet man vairāk nekā citiem.

—  Tad, dārgais draugs, es zinu tikai vienu līdzekli.

—  Atklāt visu? Nekad!

—   Nē, bet bēgt kopā ar mani.

—   Kā! Bēgt kopā ar jums!

—  Jā, es lasos projām.

—   Bet jūs zināt, ka rīt no rīta izpildīs mums piespriesto sodu.

—  Tāpēc es lasos projām jau šonakt.

—   Citiem vārdiem, jūs bēgat?

—   Patiesi.

—   Bet pa kurieni? Kā?

—  Atveriet šo logu.

—   Esmu to izdarījis.

—   Pakratiet vidējo stieni.

—   Augstais Dievs!

—   Vai tas nepadodas?

—   Gluži otrādi — tas padodas.

—  Tad jau labi. Paldies Dievam, man bija diezgan grūti to izkustināt!

—   Ak, man tas liekas kā sapnis.

—   Vai atceraties, ka jūs jautājāt man, vai es ari neurbjot kaut ko tāpat kā citi?

—   Jā, bet jūs atbildējāt…

—  Ka atbildēšu jums vēlāk… Lūk mana atbilde: vai atzīstat, ka tā ir kaut ko vērta?

—   Lieliski! Bet kā nolaisties lejā?

—   Palīdziet man!

—   Ko?

—   Parakņāties manā matraci.

—   Virvju kāpnes?

—   Jā gan.

—   Bet ka jūs varējāt tās dabūt?

—  Šīs kāpnes līdz ar vīli es saņēmu strazdu pastētē, ko man iesūtīja tajā pašā dienā, kad es ierados šeit.

—   Kaptein, jūs esat izcils cilvēks.

—   Es to zinu. Bez tam esmu arī labs cilvēks, jo es taču varētu bēgt viens pats.

—   Un jūs domājāt par mani?!

—  Lūdzu ataicināt jūs šurp, teikdams, ka gribu vienoties ar jums, lai atzītos. Es jau zināju, ka ieradināti tie izdarīs kādu muļķību.

—   Pasteigsimies, kaptein, pasteigsimies!

—   Cst! Gluži otrādi — rīkosimies lēnām un apdomīgi. Mums vēl stunda laika, jo cietuma priekšnieks aizgāja tikai pirms piecām minūtēm.

—   Jā, bet sargi?

—   Phē, ārā ir tumšs.

—   Bet grāvis, kas pilns ar ūdeni?

—   Odens ir sasalis.

—   Bet mūra sēta?

—   Kad būsim tik tālu, ķersimies pie tās.

—   Vai piesiet kāpnes?

—   Pagaidiet, gribu pats pārliecināties, vai tās stingri turas. Es sargāju savu mugurkaulu, lai tas būtu cik nožēlojams būdams un negribētu lauzt sev kaklu, mēģinot aizkavēt, ka man to nogriež.

—   Jūs esat mūsu laikmeta diženākais kapteinis, dārgais Lažonkjēr.

—    Nu, esmu veicis dažu labu lietu, — sacīja Lažonkjērs, siedams pēdējo mezglu kāpnēm.

—   Vai gatavs? — jautāja Gastons.

—   Jā.

—   Vai gribat, lai es kāpju pirmais?

—   Kā vēlaties.

—   Es vēlos.

—   Tādā gadijumā — kāpiet!

—   Vai te augstu?

—   Piecpadsmit vai astoņpadsmit pēdas.

—   Sīkums!

—    Jā, jums, kas esat jauns, bet man tas ir vesels notikums. Tātad būsim uzmanīgi, es jūs lūdzu.

—   Neraizējaties.

Tiešām — Gastons nokāpa lejā pirmais, lēnām un apdomīgi, pēc viņa Lažonkjērs, kas klusi smējās un lamājās ikreiz, kad noskrāpēja pirkstus vai kad vējš šūpoja virvju kāpnes.

—   Ar ko gan jānodarbojas Rišeljē un Mazarini pēctecim! — Dibuā starp zobiem murmināja. — Es gan vēl neesmu kardināls, un tas mani glābj.

Gastons pieskārās ūdenim, pareizāk sakot, grāvja ledum. Pēc brīža Lažonkjērs nostājās viņam līdzās. Pussnosalušie sargi atradās savā būdiņā un nekā neredzēja.

—   Un tagad sekojiet man! — teica Lažonkjērs.

Gastons sekoja kapteinim. Otrā pusē grāvim viņus gaidija kāpnes.

—   Tātad jums ir līdzzinātāji? — jautāja Gastons.

—    Velns lai parauj, vai jūs domājat, ka strazdu pastēte ieradusies pie manis pati no sevis?

—   Un tad vēl teic, ka no Bastīlijas nevarot izbēgt! — Gastons līksmi iesaucās.

—   Mans jaunais draugs, — sacīja Dibuā, apstādamies uz trešā pakāpiena, līdz kuram bija jau nokļuvis. — Ticiet man: neriskējiet bēgt bez manis. Otrreiz jums var nelaimēties.

Viņi kāpa augšup gar mūri. Pa platformu staigāja sargs. Bet tas ne tikai netraucēja abiem bēgļiem rāpties augšup, bet vēl pasniedza roku Lažonkjēram, lai palīdzētu sasniegt platformu. Pēc tam visi trīs, klusi un žigli, kā daždien cilvēki, kas apzinās minūšu vērtību, uzvilka kāpnes un nolaida tās otrā pusē mūrim. Tikpat laimīgi kā uzkāpuši, viņi nokāpa lejā. Lažonkjērs un Gastons ieraudzīja otru grāvi, kas bija aizsalis tāpat kā pirmais.

—   Un tagad, — sacīja kapteinis, — nesīsim projām šīs kāpnes, lai nekompromitētu nabaga velnu, kas mums palīdzēja.

—  Tātad mēs esam brīvi? — jautāja Gastons.

—   Gandrīz vai, — atbildēja Lažonkjērs.

Šī vēsts divkāršoja Gastona spēkus, kurš paņēma kāpnes uz pleciem un nesa projām.

—   Yai zināt, chevalier, nelaiķa Herkuls bija nieks, salīdzinājumā ar jums, — aizrādīja Lažonkjērs.

—   Ppē! — noteica Gastons. — Šajā brīdī es aiznestu visu Bastīliju.

Viņi klusēdami pagāja apmēram trīsdesmit soļu un iegriezās kādā

mazā ieliņā Svētā Antuāna priekšpilsētā. Lai gan pulkstenis tik tikko rādīja pusdesmit, ielas bija tukšas, jo pūta nikns vējš.

—   Un tagad, mans dārgais chevalier, esiet tik laipns un sekojiet man līdz priekšpilsētas stūrim.

—   Es jums sekotu līdz pat ellei.

—  Nē, ne tik tālu, lūdzu! Drošības labad dosimies katrs uz savu pusi.

—   Kas tā par karieti? — jautāja Gastons.

—   Mana.

—   Kā — jūsu?

—   Jā.

—   Velns lai parauj, dārgo kapteini, kariete ar četriem zirgiem! Jūs jau ceļojat kā princis.

—   Ar trim zirgiem, chevalier, jo viens no šiem zirgiem domāts jums.

—   Kā! Jūs atļaujat?

—  Jā! Tas vēl nav viss.

—   Ko?

—   Jums nav naudas.

—   Mani izkratīja un atņēma visu, kas man bija klāt.

—   Te būs maks ar piecdesmit luidoriem.

—   Bet kapteini…

—   Nu, nu! Tā ir Spānijas nauda, ņemiet!

Gastons paņēma maku, kamēr pastnieks atjūdza vienu zirgu un pieveda to pie chevalier.

—   Kurp jūs tagad dositiēs? — jautāja Dibuā.

—   Uz Bretaņu, piebiedroties saviem draugiem.

—   Jūs esat traks, mans mīļais! Jūsu biedri ir notiesāti tāpat kā jūs, un varbūt pēc divām vai trim dienām nāvessods būs jau izpildīts.

—   Jums taisnība, — sacīja Gastons.

—     Dodaties uz Flandriju, — ieteica Lažonkjērs, — dodaties uz Flandriju: tā ir laba zeme. Pēc piecpadsmit vai astoņpadsmit stundām jūs būsit pāri robežai.

—   Jā, — noteica Gastons. — Pateicos, es zinu, kurp man jādodas!

—   Nu, laimīgu ceļu! — sacīja Dibuā, kāpdams karietē. — Tāds vējš var vērsim nolauzt ragus!

—   Laimīgu ceļu! — savukārt novēlēja Gastons.

Un abi pēdējo reizi sarokojās, bet tad devās katrs uz savu pusi.

XXXIII

Nekad nevajag spriest par citiem pēc sevis, sevišķi tad, ja esi Dibuā

Reģents, kā parasti, pavadīja vakaru pie Helēnas. Jau četras vai piecas dienas viņš nebija ne reizi kavējies, un stundās, ko viņš veltīja meitenei, viņa jutās laimīga. Bet šoreiz nabaga Helēna, kuru gauži satrauca tikšanās ar mīļāko, bija atgriezusies no Bastīlijas noskumusi līdz nāvei.

—    Bet nomierinieties, Helēna! — sacīja reģents. - Rīt jūs salaulāsities.

—   Rītdiena ir tālu, — atbildēja meitene.

—   Helēna, ticiet man, jo es nekad neesmu jūs pievīlis. Es jums galvoju, ka rītdiena būs jums un viņam ļoti laimīga diena.

Helēna smagi nopūtās.

Tajā brīdī ienāca sulainis un kaut ko pačukstēja reģentam.

—   Kas ir? — jautāja Helēna, kuru biedēja katrs sīkums.

—   Nekas, mans bērns! Mans sekretārs grib runāt ar mani steidzamā lietā.

—   Vai gribat, lai es jūs atstāju?

—    Jā, lūdzu, — uz īsu brīdi. Helēna iegāja savā istabā.

Tajā pašā laikā atdarījās salona durvis un, gluži aizelsies, ienāca Dibuā.

—    No kurienes tu atkal ieradies — un kādā karietē? — jautāja reģents.

—   Pie joda! No kurienes es nāku? No Bastīlijas.

—   Un mūsu cietumnieks?

—   Nu?

—   Vai viss ir sagatavots viņa laulībām?

—   Jā, monseigneur, absolūti viss. Jūs tikai neesat noteicis stundu.

—   Nu teiksim tā: citurīt pulkstens astoņos.

—   Pulkstens astoņos no rīta… — kalkulēdams atkārtoja Dibuā.

—   Jā. Ko tu kalkulē?

—   Es kalkulēju, kur viņš būs.

—   Kas?

—   Cietumnieks.

—   Kā — cietumnieks?

—   Jā, pulkstens astoņos no rīta viņš būs četrdesmit jūdžu attālumā no Parīzes.

—   Kā! Četrdesmit jūdžu attālumā no Parīzes?

—    Vismaz, ja vien viņš jās tādā pat gaitā, kādā redzēju viņu dodamies projām.

—   Ko tu gribi teikt?

—   Gribu teikt, monseigneur, ka laulībām trūkst vēl tikai — vīra.

—   Gastons!..

—   Ir aizbēdzis no Bastīlijas pirms pusstundas.

—   Tu melo, abat! No Bastīlijas nevar izbēgt.

—  Piedodiet, monseigneur. Kad cilvēks notiesāts uz nāvi, viņš izbēg no jebkuras vietas.

—  Viņš ir aizbēdzis, zinādams, ka rīt viņam jāapprec mīļotā meitene!

—   Klausieties, monseigneur, dzīvība ir liels kārums, un cilvēks pie tās turas! Bez tam jūsu znotam ir ļoti glīta galva, un viņš grib to paturēt uz pleciem. Ļoti dabiski.

—   Un kur viņš ir?

—    Kur viņš ir? Varbūt es jums to pateikšu rītvakar. Bet patlaban varu pateikt jums tikai to, ka viņš ir ļoti tālu, un atbildēt, ka viņš neatgriezīsies.

Reģents iegrima dziļās domās.

—   Bet, monseigneur, es nevaru vien nobrīnīties par jūsu naivitāti, — turpināja Dibuā. — Tikai nepazīstot cilvēka sirdi, var iedomāties, ka uz nāvi notiesātais paliks cietumā, kad var no turienes izbēgt.

—   Ak, Šanlē! — iesaucās reģents.

—  Mans Dievs! Šis chevalier, šis varonis rīkojies kā īsts lempis, bet patiesībā viņš darījis labi.

—   Dibuā, bet mana meita?

—   Kas ir ar jūsu meitu, monseigneur?

—   Viņa to nepārdzīvos!

—  Nu nē, monseigneur. Pārliecinājusies, kas tas ir par cilvēku, viņa nomierināsies, un jūs to izprecināsit kādam mazam vācu vai itāļu princim… piemēram, Modēnas hercogam, kas nepatīk Valuā jaunkundzei.

—   Dibuā, un es viņu gribēju apžēlot!

—   Viņš ir apžēlojis pats sevi, tā viņam šķita drošāk. Un tik tiešām, es atzīstos, ka būtu rīkojies tāpat.

—   O, tu — tu neesi džentlmenis, tu neesi zvērējis!

—• Jūs maldāties, monseigneur! Es zvērēju, ka neļaušu Jūsu Augstībai izdarīt muļķību, un man veicās.

—    Nu, labi, nerunāsim vairs par to. Ne vārda par visu to Helēnai! Es pats paziņošu viņai šo vēsti.

—   Un es noķeršu jums znotu.

—   Nē. Viņš ir izbēdzis, un lai viņam labi klājas.

Tajā bridi, kad reģents izrunāja šos vārdus, blakus telpā atskanēja savāds troksnis, un kāds sekretārs iesteidzās istabā, skaļi ziņodams:

—   Chevalier Gastons de Šanlē kungs.

Šis pieteikums dažādi ietekmēja abus vīrus, kas to dzirdēja. Dibuā kļuva bālāks par nāvi, bet viņa seja saviebās drausmīgās dusmās.

Reģents piecēlās priecīgā sajūsmā, viņa seju pārklāja košs sārtums. Šajā sejā, ko uzticība vērta tik cēlu, atspoguļojās tikpat daudz jautrības, cik apvaldīta niknuma plānajā un viltīgajā Dibuā sejā.

—   Lūdziet viņu iekšā, — sacīja reģents.

—   Uzgaidiet vismaz, kamēr es iziešu ārā, — aizrādīja Dibuā.

—   Jā, pareizi, viņš tevi pazītu!

Dibuā gāja ārā lēniem soļiem un dobji ņurdēdams, līdzīgi hiēnai, kas iztraucēta mielojoties vai mīlinoties. Viņš iegāja blakusistabā. Tur viņš drīzāk iekrita nekā apsēdās atzveltnī pie galda, kuru apgaismoja divas sveces un uz kura bija visi nepieciešamie rakstāmpiederumi. Kā likās, šis galds ierosināja viņā jaunu, briesmīgu domu, jo viņa seja noskaidrojās, un viņš pasmaidīja.

Dibuā piezvanīja. Ienāca sekretārs.

—   Atnesiet manu portfeli, kas atrodas karietē, — viņš sacīja.

Šo pavēli tūlīt izpildīja. Dibuā steigā paņēma dažus papīrus, strauji un drūmā priekā pierakstīja tos, iebāza portfelī, tad lika piebraukt karieti un pavēlēja doties uz Palērojālu.

Pa to laiku, izpildot reģenta pavēli, atdarījās durvis, un istabā steidzīgi ienāca Gastons. Viņš devās pretim hercogam, kas sniedza viņam roku.

—   Kā, jūs šeit, Šanlē kungs? — sacīja hercogs, cenzdamies izlikties pārsteigts.

—    Jā, monseigneur, ar mani ir noticis brīnums, turklāt starpnieks bija brašais kapteinis Lažonkjērs: viņš bija visu sagatavojis bēgšanai. Viņš ataicināja mani pie sevis, it kā lai vienotos par mūsu atzīšanos. Pēc tam, kad palikām vieni, viņš man visu izstāstīja, un mēs kopā laimīgi izbēgām.

—   Un tā vietā, lai bēgtu pāri robežai un paglābtos drošībā, jūs ar dzīvības briesmām atnācāt šurp.

—   Monseigneur, — nosarkdams ierunājās Gastons, — atzīstos, ka sākumā man brīvība likās viskaistākā un dārgākā manta zemes virsū. Pirmie elpas vilcieni svaigā gaisā mani apreibināja. Bet gandrīz vai tūlit es pārdomāju.

—   Vienu lietu, vai ne?

—   Divas, monseigneur.

—   Par Helēnu, kuru jūs pamētāt?

—   Un par saviem draugiem, kurus es atstāju zem naža.

—   Un tad jūs nolēmāt…

—  Ka esmu saistīts viņu pasākumā līdz tam laikam, kamēr mūsu plāni būs piepildīti.

—   Mūsu plāni!

—  Jā, vai tad tie nav tikpat labi jūsu kā mani plāni?

—  Klausieties, Šanlē kungs, man šķiet, ka cilvēkam jāpaliek savu spēku robežās. Ir lietas, ko Dievs aizliedz cilvēkam veikt, ir brīdinājumi, kas ieteic viņam atteikties no zināmiem nolūkiem. Nu, man šķiet, ka būtu grēks neredzēt šos brīdinājumus, nedzirdēt šo balsi. Mūsu plāni sabruka, nedomāsim vairs par tiem.

—   Gluži otrādi, monseigneur! — drūmi un galvu šūpodams atbildēja Gastons. — Gluži otrādi, domāsim par tiem vairāk nekā jebkad!

—   Bet jūs taču esat nevaldāms, Šanlē kungs, — smaidīdams sacīja reģents. — Kā jūs iedomājaties turpināt tik grūtu pasākumu, kas tagad kļuvis gandrīz vai neprātīgs?

—   Monseigneur, es domāju par saviem apcietinātajiem, notiesātajiem, nāvei nolemtajiem draugiem! Aržansons man to pateica. Es domāju par mūsu draugiem, kuri gaida ešafotu un kurus var glābt tikai reģenta nāve. Ja atstāšu Franciju, mūsu draugi teiks, ka esmu pircis savu glābiņu par viņu nāves cenu un ka mana nodevība atdarījusi man Bastīlijas vārtus.

—  Tātad šim goda jautājumam jūs ziedojat visu, pat Helēnu?

—   Monseigneur, ja viņi vēl ir dzīvi, man tie jāglābj.

—   Bet ja viņi ir miruši?

—  Tad ir cita lieta… Tad man viņi jāatriebj.

—   Velns lai parauj, man šķiet, ka tā ir mazliet pārspīlēta varonība! Man liekas, ka jūs jau esat diezgan cietis. Ticiet man, ticiet cilvēkiem, kas atzīst par diezgan labu tieksmi goda jautājumu: visa pasaule jūs attaisnos, mīļais Brut.

—   Bet ne es pats, monseigneur.

—  Tātad jūs paliekat pie sava?

—  Ciešāk kā jebkad. Reģentam jāmirst, un reģents mirs! — viņš piebilda dobjā balsī.

—  Bet vai negribat iepriekš tikties ar Šavernī jaunkundzi? — hercogs sacīja mazliet pārvērstā balsī.

—  Jā, monseigneur. Bet vispirms jums jāapsola man, ka palīdzēsit realizēt manus plānus. Padomājiet taču, monseigneur, ka mēs nedrīkstam ne mirkli kavēties un, ka mani biedri notiesāti uz nāvi, tāpat kā es. Monseigneur, sakiet man tūlīt, iekams es tiekos ar Helēnu, ka jūs mani nepametīsit vienu. Ļaujiet man noslēgt ar jums zināmā mērā jaunu līgumu. Esmu cilvēks ar mīlu, tātad esmu vājš. Man būs jācīnās ar asarām un savu vājību. Monseigneur, gribu tikties ar Helēnu tikai tad, ja jūs man apsolāt, ka piekļūšu pie reģenta.

—   Un ja es atteiktos no šādām saistībām?

—   Tad, monseigneur, es vairs neredzēšu Helēnu. Viņai es esmu miris. Veltīgi būtu pamodināt viņā cerības, lai tās atkal zaudētu. Pietiek jau ar to, ka viņa mani vienreiz apraudāja.

—   Un jūs joprojām paliekat pie sava?

—  Jā, tikai ar vājākām izredzēm.

—   Bet ko jūs darīsit?

—  Es gaidīšu reģentu visur, kur viņam vajadzētu ierasties, un es viņam uzbrukšu, kur vien to satikšu.

—   Vēlreiz — pārdomājiet!

—  Ar savu godavārdu es jūs lūdzu sniegt man savu atbalstu. Ja nē, es paziņoju, ka iztikšu bez tā.

—  Labi, Šanlē kungs! Ejiet pie Helēnas. Bet, nākot atpakaļ, jūs saņemsiet manu atbildi.

—   Kur?

—  Šai pašā istabā.

—   Un šī atbilde bus tāda, kādu es veļos?

—  Jā.

Gastons iegāja Helēnas istabā. Meitene bija nosligusi ceļos pie krucifiksa un lūdza Dievu, lai tai atdod viņas mīļāko. Izdzirdusi kādu veram durvis, viņa pagriezās.

Viņai likās, ka Dievs ir izdarījis brīnumu. Viņa skaļi iekliedzās un pastiepa rokas pret chevalier, bet viņai nebija spēka piecelties.

—   Ak, Dievs! — viņa iesaucās.— Vai tas ir viņš, vai arī viņa ēna?

—   Tas esmu es, Helēna, es pats! — iesaucās jauneklis, steigdamies pie Helēnas un satverdams viņas rokas.

—   Bet kā… tu, šorīt vēl cietumnieks… šovakar jau brīvs…

—   Es izbēgu, Helēna.

—   Un tu domāji par mani, tu steidzies pie manis, tu negribēji bēgt bez manis… Ak, nu es gan pazīstu savu Gastonu. Nu, mans draugs, es esmu gatava! Ved mani, kurp vēlies, es piederu tev… Es iešu līdzi…

—   Helēna, tu neesi parasta cilvēka līgava. Ja man nebūtu nekā vairāk kā citiem cilvēkiem, tu rnani nebūtu iemīlējusi.

—   Nē, protams.

—   Helēna, izraudzītām dvēselēm uzlikti lielāki pienākumi un līdz ar to lielāki pārbaudījumi. Iekams piederēšu tev, man vēl jāizpilda sūtība, kuras dēļ esmu ieradies Parīzē. Mums abiem lemts fatāls liktenis… Saki, ko gribi, Helēna, bet tā tas ir: mūsu dzīvība vai nāve atkarīga vairs tikai no viena notikuma, un šis notikums piepildīsies šonakt.

—   Ko jūs sakāt? — iesaucās meitene.

—     Klausieties, Helēna! — turpināja Gastons. — Ja četru stundu laikā, tas ir, līdz rītausmai, jūs nesaņemsit no manis nekādu ziņu, mani .vairs negaidiet. Iedomājieties, ka tas viss, kas nupat notiek, bija sapnis.

Un ja varat dabūt atļauju, apciemojiet mani Bastīlijā.

Helēna nobālēja, viņas rokas bez spēka nokrita gar sāniem. Gastons paņēma viņu aiz rokas un aizveda pie krucifiksa, kur tā noslīga ceļos.

Tad viņš kā brālis noskūpstīja Helēnu uz pieres un sacīja:

—  Turpiniet savu lūgsnu, Helēna, aizlūdzot par mani, jūs aizlūdzat arī par Bretaņu un Franciju.

Un viņš steidzās ārā no istabas.

—   Ak vai! — čukstēja Helēna. — Glāb viņu, Dievs! Glāb viņu! Kāda man daļa par visu citu!

Ieiedams salonā, Gastons sastapa sekretāru, kas tam paziņoja, ka hercogs aizbraucis, bet licis nodot viņam kādu zīmīti.

Šai zīmītē bija rakstīts:

„Šonakt Monso notiek maskuballe, kurā piedalīsies arī reģents. Ap pulkstens vieniem no rīta viņš parasti viens pats dodas savā iemīļotajā siltumnīcā, kas atrodas zeltītās galerijas galā. Tur parasti iet tikai viņš, jo visi zina viņa paražu un respektē to. Reģents būs tērpies melnā samta domino, uz kreisās rokas izšūta zelta bite. Šo nozīmi viņš slēpj sava tērpa krokās, kad grib palikt nepazīstams.

Karte, ko pielieku klāt šai zīmītei, ir sūtņa ieejas biļete. Ar šo karti jūs ielaidīs ne tikai ballē, bet arī siltumnīcā, kur jūs iesit it kā uz slepenu satikšanos. Izmantojiet šo nakti, lai satiktu reģentu.

Mana kariete gaida apakšā. Tur jūs atradīsit manu domino. Kučieris ir jūsu rīcībā."

Lasot šo zīmīti, kas tam pavērs visas durvis un savedīs kopā ar to cilvēku, kas viņam jānogalina, Gastonam uz pieres parādījās auksti sviedri, un viņš atspiedās pret krēsla atzveltni. Tad, it kā negantā apņēmībā, viņš izdrāzās no salona, steigšus nokāpa pa kāpnēm un ielēca karietē, uzsaukdams kučierim:

—   Uz Monso!

Bet tiklīdz viņš bija izgājis no salona, sienā atvērās slepenas durvis. Tajās parādījās hercogs. Viņš lēnām devās uz pretējām durvīm, kas veda Helēnas istabā. Ieraudzījusi hercogu, viņa skaļi iekliedzās.

—   Nu, — sacīja reģents ar skumju smaidu. — Vai esat apmierināta, Helēna?

—   Ak jūs, monseigneur!

—   Redziet, bērns, — turpināja reģents, — ka mani pareģojumi piepildās. Ticiet manam vārdam, ceriet!..

—   Ak, monseigneur, vai jūs esat eņģelis, kas sūtīts zemes virsū, lai būtu man zaudētā tēva vietā?

—   Diemžel, neesmu eņģelis, dārgā Helēna, — smaidīdams atbildēja reģents. — Bet lai būtu kāds būdams, — es jums tiešām būšu tēva vietā, un pie tam maigs tēvs.

To teikdams, hercogs paņēma meitenes roku un gribēja to godbijīgi noskūpstīt. Bet viņa pacēla galvu, un reģenta lūpas pieskārās viņas pierei.

—   Monseigneur, lai Dievs jūs svētī!

—   Kaut jūsu vēlējums nestu man laimi! — noteica reģents.

Un, joprojām smaidīdams, viņš Helēni atstāja, tad iekāpa karietē.

—   Gar Palērojālu, — viņš pavēlēja kučierim. — Bet neaizmirsti, ka ceturtdaļstundas laikā tev jābūt Monso.

Kučieris dzina zirgus. Tajā brīdī, kad kariete straujos auļos pabrauca zem kolonnu velves, no turienes izjāja kāds kurjers. Dibuā, redzēdams viņu aizjājam, atvēra logu un atgriezās telpās.

XXXIV

Monso

Pa tam Gastons traucās uz Monso. Kā jau hercogs bija teicis, viņš karietē atrada kādu masku un domino. Tā bija melna samta maska un mēļa satina domino. Viņš uzlika masku, apvilka domino, bet tad iedomājās: viņam nebija ieroča.

Iznākot no Bastīlijas, viņš bija steidzies uz Bakā ielu, bet tagad neuzdrošinājās atgriezties savā vecajā mītnē — viesnīcā „Mīlas muca", kur viņu varēja pazīt un apcietināt. Viņš neuzdrošinājās modināt kādu nažu tirgotāju un pirkt dunci, kas varētu radīt aizdomas. Viņš nosprieda, ka Monso viegli varēs iegādāties kaut kādu ieroci.

Bet jo tuvāk viņš nāca, jo vairāk juta nevis ieroča, bet drosmes trūkumu. Viņā nodzisa drausmīgā cīņa starp pašlepnumu un cilvēcību, un viņam pa laikam vajadzēja iedomāties savus draugus cietumā, notiesātus, drausmīgas un kaunpilnas nāves apdraudētus, lai ar varu piespiestu sevi palikt pie agrākā lēmuma un turpinātu ceļu.

Kariete iebrauca Monso pagalmā un apstājās spoži apgaismotā paviljona priekšā. Bija ledains aukstums, sniegs klāja lilijas, tik bēdīgas ziemā, tik skaistas un smaržīgas pavasarī.

Un tomēr Gastons juta, ka zem maskas viņam spiežas auksti sviedri, un viņš nočukstēja:

- Jau!

Pa to laiku kariete bija apstājusies, durtiņas atvērtas — vajadzēja izkāpt. Bez tam visi bija pazinuši prinča privāto kučieri un karieti, ko tas lietoja savos slepenajos izbraucienos, tāpēc ikviens klusi steidzās klāt, gatavs izpildīt pirmo pavēli.

Gastons nemaz neievēroja šo centību. Viņš izkāpa diezgan stingrā gaitā, lai gan acis mazliet it kā apžilba, un parādīja savu karti.

Bet sulaiņu rinda godbijīgi pašķīrās, it kā pierādīdama, ka šī formalitāte ar ieejas biļeti nemaz nav vajadzīga.

Toreiz bija paradums maskoties kā vīriešiem, tā sievietēm, un, gluži pretēji mūsdienām, drīzāk vēl sievietes, nevis vīrieši, ieradās tamlīdzīgos sarīkojumos ar neaizsegtām sejām. Tiešām, sievietes šajā laikmetā ne tikai runāja brīvi, bet arī prata runāt. Maskai nevajadzēja slēpt viņas mazvērtību: XVIII gadsimtā visas sievietes bija asprātīgas. Maska nebija vajadzīga arī tādēļ, lai slēptu zemo kārtu: XVIII gadsimtā, ja sieviete bija skaista, viņa ļoti ātri ieguva arī titulu. Piemēri — hercogiene Šatorū, grāfiene Dibarī.

Gastons nevienu nepazina, tomēr instinktīvi juta, ka atrodas tā laika vissmalkākajā sabiedrībā. Te bija vīrieši: Noaijī, Braukā, Brogliji, Sen- simoni, Nosē, Kanilaki, Bironi. Varbūt vēl raibāka bija sieviešu sabiedrība, bet ne mazāk asprātīga, ne mazāk eleganta, sevišķi ap Mēna un Mentona kundzēm. Te bija aristokrātija, kas pulcējās ap karaļa ģimenes visbrašāko un populārāko princi. Šajā lielā gadsimta sanāksmē trūka tikai Ludviķa XIV bastardu un karaļa.

Tiešām ~ un to atzina pat viņa ienaidnieki - neviens neprata rīkot tādas viesības kā reģents. Šī gaumīgā greznība, šī apbrīnojamā puķu pārpilnība, kas smaržoja zālēs, šie miljoni sveču, ko pavairoja spoguļi, šie prinči, šie sūtņi, šīs burvīgi skaistās un patīkami jautrās sievietes, kurām viņš pieskārās elkoņiem — tas viss ietekmēja jauno provincieti. Viņš iztēlē bija saskatījis reģentā tikai cilvēku, bet tagad ieraudzīja, ka tas ir laipns, mīļots un, galvenais, populārs un nacionāls karalis.

Gastons juta, ka visas šīs greznības smaržas sakāpj viņam galvā un reibina. Daudz mirdzošu acu zem maskām urbās viņā kā nokaitēti dunči.

Viņa sirds sita kā negudra, kad, meklējot starp šīm galvām to, kuras dēļ šī sirds tā pukstēja, viņš pamanīja kādu melnu domino. Viņš gāja, ar elkoņiem grūstīdamies, ļāva viļņiem, kas plūda ap viņu, šūpot sevi kā laivu bez airiem un burām, viņš noliecās un saslējās, apkārtējās drūmās vai līksmās poēzijas apdvests, un vienā sekundē jutās te paradīzē, te ellē.

Bez maskas, kas slēpa viņa seju un neļāva saskatīt pārvērstos vaibstus, viņš šajās zālēs nebūtu paspēris ne četrus soļus, jo uz viņu būtu sākuši rādīt ar pirkstiem un teikt:

—   Lūk, slepkava!

Gastons pats atzinās, ka tā ir gļēvulība un nekaunība: ierasties viesos pie prinča, lai pārvērstu šos spožos lukturus bēru lāpās, lai aptraipītu ar asinīm Šīs košās tapetes, lai saceltu šausmas šajā svinību burzmā. To iedomājoties, viņam zuda drosme, un viņš paspēra dažus soļus uz durvju pusi.

—   Es viņu nogalināšu ārā, bet ne šeit, — viņš nodomāja.

Tad viņš atcerējās hercoga norādījumus. Šī karte atvērs viņam durvis uz kluso siltumnīcu. Viņš nomurmināja starp zobiem:

—   Viņš tātad paredzēja, ka man būs bail no ļaudīm. Viņš uzminēja, ka es esmu gļēvulis.

Pa šīm durvīm viņš nokļuva kādā galerijā, kur bija novietotas bufetes. Visi gāja tām klāt, dzēra un ēda.

Gastons piegāja pie bufetes tāpat kā citi. Ne tāpēc, ka viņš būtu izsalcis vai izslāpis, bet, kā jau teicām, viņam nebija ieroča.

Viņš izraudzījās garu un asu nazi un, pametis ašu skatienu visapkārt, lai pārliecinātos, vai neviens viņu nevēro, drūmi smaidīdams, pabāza to zem sava domino.

—    Nazis! — viņš nomurmināja. — Nazis! Nu, līdzība ar Ravaijaku būs pilnīga. Tas gan bija Indriķa IV mazdēls.

Tiklīdz viņa smadzenēs pazibēja šī doma, Gastons pagriezies ieraudzīja, ka viņam tuvojās kāda maska zilā samta domino. Dažus soļus aiz šā vīra nāca kāda sieviete un vīrietis — arī maskās. Zilais domino pamanīja, ka viņam seko, paspēra divus soļus pretim šīm maskām, pavēlētāja tonī pateica dažus vārdus vīrietim, kas godbijīgi nolieca galvu, tad pienāca pie Šanlē. . -

—  Jūs vilcināties! — viņš uzrunāja Gastonu labi pazīstamā balsī.

Gastons ar vienu roku pavēra savu domino un parādīja hercogam

dunci, kas mirdzēja otrā rokā.

—   Es redzu dunci, kas mirdz, bet redzu arī roku, kas trīc.

—  Jā, monseigneur, tā ir tiesa, — atzinās Gastons. — Es vilcinājos, es trīcēju, es biju gatavs bēgt projām, bet, paldies Dievam, jūs esat te!

—   Nu, un negantā drosme? — sacīja hercogs savā zobgalīgajā balsī.

—   Neesmu to zaudējis, monseigneur.

—   Labi! Kas tad ar to noticis?

—   Monseigneur, es esmu viņa mājā!

—  Jā, bet neesat siltumnīcā.

—   Vai jūs varētu parādīt man viņu iepriekš, lai es pierodu pie viņa klātbūtnes, lai es iekaistu naidā pret viņu. Jo es nezinu, kā lai atrodu viņu šajā pūlī.

—   Nupat viņš bija jums līdzās.

Gastons nodrebēja.

—   Man līdzās? — iesaucās jauneklis.

—   Pavisam tuvu, gluži kā es tagad, — svinīgi noteica hercogs.

—   Es iešu siltumnīcā, monseigneur, iešu!

—   Ejiet!

—   Vēl vienu acumirkli, monseigneur, {aujiet man attapties!

—   Labi, labi! Jūs zināt, siltumnīca atrodas tur, šīs galerijas galā. Bet durvis gan ir aizslēgtas.

—   Vai jūs man neteicāt, monseigneur, ka sulaiņi man tās atvērs, tiklīdz es uzrādīšu šo karti?

—   Jā, bet vēl labāk atvērt tās pašam. Sulaiņi, kas jūs ielaidīs, varbūt gaidīs jūs iznākam. Ja jau pirms slepkavības jūs esat tik uztraukts, kāds gan jūs būsit pēc tās! Bez tam reģents varbūt nekritīs neaizstāvējies, neiekliedzies. Viņi atskries, jūs apcietinās un — ardievu, jūsu nākotnes cerības! Domājiet par Helēnu, kas jūs gaida!

Nav iespējams izteikt, kas norisa Gastona sirdī, kamēr hercogs izrunāja šos vārdus. Likās, ka hercogs vēro šo vārdu ietekmi jaunekļa sejā un sirdī un redz ikvienu vaibstu, jūt ikvienu pukstu.

—   Ko tad lai es daru? Dodiet man padomu! — dobjā balsī jautāja Gastons.

—   Kad būsit nonācis pie siltumnīcas durvīm, pretim šai galerijai, pa kreisi, redziet?..

—   Jā.

—   Pataustiet zem slēdzenes, un jūs atradīsit izgrieztu pogu. Nospiediet to, un durvis pašas atvērsies, ja vien tās nebūs aizslēgtas no iekšpuses. Bet reģents, kas nekā nenojauš, nebūs tik piesardzīgs. Tā es esmu iegājis tur vai divdesmit reižu privātā audiencē. Ja viņa tur nebūs, kad iesit iekšā, pagaidiet. Ja viņš tur būs, — jūs to pazīsit pēc melnā domino un zelta bites.

—   Jā, jā, es zinu, monseigneur, — sacīja Gastons, pats neapzinādamies, ko runā.

—   Es šovakar ne visai paļaujos uz jums, — piebilda hercogs.

—   Ak, monseigneur, tās tāpēc, ka šis brīdis tuvojas un ka vienā minūtē es visu savu pagājušo dzīvi būšu apmainījis pret stipri apšaubāmu nākotni, un jutīšu varbūt kaunu, bet katrā ziņā — sirdsapziņas pārmetumus.

—   Sirdsapziņas pārmetumus! — atkārtoja hercogs. — Ja kāds veic pasākumu, kas tam liekas taisnīgs, pasākumu, ko diktē sirdsapziņa, tad nedrīkst būt pašpārmetumu. Vai tad jūs šaubāties par savas lietas svētumu? k

—   Nē, monseigneur, bet jums viegli tā runāt. Jūs par to tikai domājat, es izpildu. Jūs esat tikai galva, es esmu roka. Ticiet man, monseigneur, — piebilda Gastons drūmā un aizsmakušā balsī, — ir drausmīgi nogalināt cilvēku, kas neaizstāvas un uzsmaida savam slepkavam. Es domāju, ka esmu drošsirdīgs un stiprs, bet tā laikam ir ar katru sazvērnieku, kas rīkojas tāpat kā es. Uztraukuma, lepnuma, sajūsmas vai naida brīdī viņš nodod liktenīgo zvērestu. Starp viņu un viņa upuri vēl ir tas viss laiks, kam jāpaiet. Pēc zvēresta drudzis mazinās, satraukums atslābst, sajūsma izgaist, naids saplok. Viņā pusē apvārsnim parādās tas, pie kura nu jāiet un kurš nāk pie jums. Katra diena tuvina jūs viņam, un tad cilvēks notrīc, jo tikai tad saprot, kādu noziegumu apņēmies izdarīt. Bet laiks nepielūdzami iet uz priekšu, un pēc katras stundas, kas nozvana, jūs redzat upuri, kas pasper vienu soli, kamēr beidzot atstatums izzūd, un jūs atrodaties aci pret aci. Tad… tad, ticiet man, monseigneur, pat visdrošsirdīgākie sāk trīcēt. Jo slepkavība ir un paliek slepkavība. Tad tikai cilvēks mana, ka nav savas apziņas kungs, bet sava zvēresta vergs. Viņš devies ceļā ar paceltu galvu, saukdams: „Esmu izraudzītais!", bet pienāk galā ar noliektu galvu un atzīstas: „Esmu nolādēts."

—   Vēl ir laiks, Šanlē kungs, — hercogs dzīvi iesaucās.

—    Nē, nē, monseigneur, jūs labi zināt, ka liktenis dzen mani uz priekšu. Es izpildīšu savu uzdevumu, lai tas būtu cik briesmīgs būdams. Man sirds trīcēs, bet roka paliks stingra. Jā, es jums to pasaku: ja nebūtu draugu, kas no mana dunča dūriena sagaida dzīvību, ja šeit nebūtu Helēnas, kuru es pārklāšu sērām — ja ne asinīm — o, es labāk izvēlētos ešafotu ar visu tā kaunu, jo tas nesoda — tas attaisno.

—   Nu, labi, es redzu, ka jūs drebat, bet ka jūs rīkosities, — noteica hercogs.

—    Nešaubāties par to, monseigneur. Lūdziet par mani Dievu, jo pēc pusstundas visam būs beigas.

Hercogs negribot sakustējās, tomēr piekrizdams pamāja un pazuda pūlī.

Gastons ieraudzīja pusviru kādu logu, kas izgāja uz balkonu. Viņš izgāja ārā un brīdi pastaigājās, lai aukstumā apvaldītu drudzi, kas satrauca viņa asinis. Bet iekšējā uguns bija pārāk kvēla un joprojām dedzināja viņu. Tad viņš atgreizās galerijā, paspēra dažus soļus, devās siltumnīcas virzienā, atgriezās atpakaļ, tad piegāja pie durvīm un uzlika roku uz izgrieztās pogas. Bet viņam likās, ka vairākas personas, sapulcējušās netālu no viņa, vēro to. Viņš griezās atpakaļ, izgāja atkal uz balkona un izdzirda, ka tuvējā baznīcas torni pulkstenis nosita vienu.

—   Šoreiz pienācis izšķirīgais brīdis, atkāpties vairs nevar, — viņš nomurmināja. — Ak, Dievs! Es tev uzticu savu dvēseli! Ardievu, Helēna, ardievu! .

Tad lēniem, bet stingriem soļiem viņš izspiedās cauri cilvēku drūzmai, devās taisni uz durvīm, paspieda atsperi, un durvis klusi atdarījās. Acis viņam apmiglojās. Likās, ka viņš atrodas jaunā pasaulē. Mūzika atlidoja līdz viņam tikai kā tāla, daiļa melodija. Pēc mākslīgajām smaržām viņš tagad ieelpoja liego puķu smaržas. Pēc tūkstoš žilbinošo sveču gaismas — patīkama krēsla, ko rada dažas starp lapām apslēptās alabastra lampas.

Bet cauri tropisko stādu greznajām lapām aiz siltumnīcas stikliem redzami drūmi kaili koki un sniegs, kas tālumā kā liels līķauts pārklāj zemi.

Viss bija mainījies, pat temperatūra. Gastons tikai juta, ka viņš trīc. Viņš izskaidroja šīs pēkšņās sajūtas ar frižu augstumu, zem kurām, līdzās viskrāšņākiem pomeranču ziediem, uz augšu stiepās samtainās magnolijas, sārtās kļavas un šķēpiem līdzīgās alojas, bet platās ūdensaugu lapas dusēja baseinos ar tik dzidru ūdeni, ka tas šķita melns visās tajās vietās, kur neatspoguļojās liegās gaismas atblāzma.

Gastons vispirms paspēra dažus soļus, tad apstājās. Viņu nomāca kontrasts starp zeltītajiem saloniem un šiem zaļumiem. Viņam šķita vēl grūtāk savienot slepkavības domas ar šīs apburtās, kaut mākslīgās dabas maigumu Smiltis grima zem viņa kājām, mīkstas kā visliegākais paklājs, un ūdens strūklas, kas šļācās līdz pat visaugstāko koku galotnēm, čaloja savas vienmuļās un žēlās melodijas.

Viņš gāja uz priekšu pa kādu gatvi, kas griezās lokā kā taka angļu parkā. Gastons tikai neskaidri redzēja apkārtni, jo viņa mulsās acis baidījās skatīties. Viņa skatiens pētīja blīvas, baidīdamies ieraudzīt tur cilvēka stāvu. Dažreiz, kad aiz viņa, atrāvusies no sava stiebra, griezdamās krita kāda lapa, viņš pagriezās pret durvīm, neskaidru šausmu pārņemts, un viņam likās, ka ienāk majestātiska melna figūra, kuru viņš kā sapnī gaidīja ierodamies. Nekas nebija. Viņš devās uz priekšu.

Beidzot, zem platajām katalpas lapām, ap kuru vijās krāšņi rododendru ziedi, piespiedušies pie tūkstoš smaržīgo rožziedu krūmiem, viņš ieraudzīja melnu rēgu, kas sēdēja uz sūnu sola, muguru pagriezis pret to pusi, no kurienes viņš nāca.

Asinis viņam spēji saplūda sirdi un sakāpa vaigos, deniņos sāka dūkt, lūpas trīcēja, roku pārklāja auksti sviedri, un viņš mehāniski meklēja atbalstu, bet neatrada.

Domino nekustējās.

Gastons neviļus atkāpās. Viņa kreisā roka palaida vaļā naža spalu, ko tas piespieda sev klāt ar kreiso elkoni. Pēkšņi viņš izmisis saņēmās, lika savām neklausīgajām kājām soļot pretim reģentam, apspiezdams vaidu, kas gandrīz vai izlauzās no viņa krūtīm.

Šajā bridi stāvs mazliet sakustējās, un uz kreisās rokas Gastons ieraudzīja nevis mirdzošu, bet liesmojošu zelta biti, kas Šķita kā degošs sārts, kā liesmojoša saule.

Kamēr domino tērpies cilvēks griezās uz Gastona pusi, jaunekļa rokas sastinga, lūpas pārklājās putām, zobi klabēja un neskaidras aizdomas sāka žņaugt sirdi. Piepeši Gastons spalgi iekliedzās. Domino bija piecēlies.

Uz sejas nebija maskas — tā bija hercoga Olivaresa seja.

Gastons kā zibens ķerts palika stāvam — mēms un pietvīcis. Reģents! Jo šaubu vairs nebija: hercogs un reģents ir viena un tā pati persona. Reģents izturējās majestātiski un mierīgi. Viņš cieši vēroja roku, kas turēja dunci, un duncis nokrita zemē. Tad viņš ar maigu un reizē skumju smaidu pavērās Gastonā, un Gastons noslīga ceļos kā nocirsts koks.

Ne viens, ne otrs nerunāja. Bija dzirdami tikai dobji vaidi, kas izlauzās no Gastona krūtīm, un ūdensstrūkla viņiem līdzās vienmuļi krita ūdenī.

XXXV

Piedots

—   Piecelieties, Šanlē kungs! — sacīja reģents.

—   Nē, monseigneur! — iesaucās Gastons, ar pieri dauzīdams zemi. - Nē, man jāmirst pie jūsu kājām!

—   Mirt, Gaston? Jūs taču redzat, ka jums tiek piedots!

—   Ak, monseigneur, aiz žēlastības — sodiet mani! Jo lai man piedotu, jums vajag mani ļoti nicināt.

—   Bet vai tad jūs nenojaušat?

—   Ko?

—   Iemeslu, kāpēc es jums piedodu.

Gastons pameta skatienu atpakaļ savā pagājušajā dzīvē. Bēdīga un vientuļa jauniba, brāļa nāve izmisumā, mīla uz Helēnu, garās dienas, kad tas bija šķirts no viņas, isās naktis, pavadītas zem klostera logiem, ceļojums uz Parīzi, hercoga labsirdība pret šo meiteni, beidzot, šī necerētā žēlastība. Bet visos šajos notikumos viņš nekā saskatīja, nekā nenojauta.

—   Pateicieties Helēnai! — sacīja hercogs, redzēdams, ka jauneklis veltīgi meklē iemeslus tam, kas ar viņu notiek. — Pateicieties Helēnai, viņa ir izglābusi jūsu dzīvību! 1

—   Helēna! Monseigneur… — murmināja Gastons.

—   Es nevaru sodīt savas meitas līgavaini.

—  Helēna ir jūsu meita, monseigneur, un es gribēju jūs nogalināt!

—  Jā. Padomājiet, ko jūs nupat teicāt: jūs dodaties ceļā kā izraudzītais, bet atgriežaties kā slepkava, un dažreiz pat vēl vairāk nekā slepkava — kā tēva slepkava, jo es esmu gandrīz vai jūsu tēvs, — sacīja hercogs, sniegdams viņam roku.

—   Monseigneur, apžēlojieties par mani!

—  Jums ir cēla sirds, Gaston.

—   Un jūs esat cēls, monseigneur. Tāpēc turpmāk es jums piederēšu ar visu sirdi un dvēseli. Visas savas asinis esmu gatavs atdot par vienu Helēnas asaru, par vienu Jūsu Augstības vēlējumu.

—   Pateicos, Gaston, — hercogs smaidīdams sacīja. — Šo uzticību es jums pārvērtīšu laimē.

—   Jūsu Augstība darīs mani laimīgu! Ak, monseigneur, Dievs atriebjas, ļaujot jums darīt man tik daudz laba pat visu ļaunumu, ko es gribēju jums nodarīt.

Reģents pasmaidīja par Šo naivā prieka izpaudumu. Tad atvērās durvis, un ienāca kāds zaļš domino. Maska lēnām tuvojās, un it kā nojauzdams, ka tā darīs galu viņa laimei, Gastons atkāpās viņa priekšā. No jaunekļa sejas izteiksmes hercogs noprata, ka notiek kaut kas jauns, un pagriezās.

—   Kapteinis Lažonkjērs! — iesaucās Gastons.

—   Dibuā! — nomurmināja hercogs, un viņa uzacis saraucās.

—  Monseigneur, — sacīja Gastons un paslēpa rokās savu šausmās nobālušo seju.

—   Monseigneur, es esmu pazudis! Monseigneur, mani vairs ne- vajaga glābt. Es šeit aizmirsu savu godu, es aizmirsu glābt savus draugus!

—   Jūsu draugus, Šanlē kungs? — dzestri saeija hercogs. — Man liekas, ka jums ar šiem ļaudim nav vairs nekā kopiga.

—    Monseigneur, jūs teicāt, ka man ir cēla sirds. Bet ticiet man: Ponkalekam, Monlui, Taluclam un Kuedikam ir tikpat cēlas sirdis.

—   Cēlas sirdis! — nicīgi noteica hercogs.

—   Jā, monseigneur, es atkārtoju to, ko teicu.

—    Un vai jūs zināt, ko viņi gribēja darīt? Nabaga bērns, jūs viņiem bijāt akls ierocis, roka, kas izveda galā viņu domas! Viņi, šīs cēlās sirdis, gribēja pārdot savu tēvzemi ārzemniekiem, viņi gribēja svītrot Franciju no suverēno tautu skaita. Kā muižniekiem viņiem vajadzēja rādīt drosmes un uzticības paraugu, bet viņi bija gļēvi un nodevīgi! Un jūs neatbildat, jūs nolaižat acis. Jūs meklējat savu dunci — tas ir jums pie kājām. Paceliet to, vēl ir laiks.

—    Monseigneur, — sacīja Gastons, rokas salicis kā lūgšanā. — Es atsakos no slepkavības domām, man tās derdzas. Es ceļos lūdzu jūs piedot man, ka loloju šīs domas. Bet ja jūs neglābjat manus draugus, es lūdzu jūs, monseigneur, ļaut man mirt kopā ar saviem līdzzinātājiem. Ja es palikšu dzīvs, bet viņi mirs, mans gods mirs līdz ar viņiem. Padomājiet par to, monseigneur — tā vārda gods, kurā turpmāk sauksies jūsu meita.

Reģents nodūra galvu un atbildēja:

—    Tas nav iespējams, Šanlē kungs. Viņi ir nodevuši Franciju, viņi mirs.

—    Tad es miršu kopā ar viņiem, jo arī es esmu nodevis Franciju tāpat kā viņi, un bez tam es gribēju nogalināt Jūsu Augstību.

Reģents paskatījās uz Dibuā.

Gastons pamanīja skatienus, ar ko tie apmainījās. Dibuā smaidīja. Jauneklis saprata, ka viņam bijusi darīšana ar viltus Lažonkjēru, tāpat kā ar viltus hercogu Olivaresu.

—   Nē, — sacīja Dibuā, pievērsdamies Gastonam. — Jūs nemirsit viņu dēļ, Šanlē kungs, bet sapratīsit, ka ir noziegumi, kurus piedot reģentam ir gan vara, bet nav tiesību.

—   Bet man viņš tomēr piedeva! — iesaucās Gastons.

—   Bet jūs esat Helēnas vīrs, — aizrādīja hercogs.

—    Jūs maldāties, monseigneur, es tas neesmu un nekad nebūšu! Un tā kā šāds upuris saistās ar paša upurētāja nāvi, es miršu, monseigneur.

—   Phē, — noteica Dibuā. — Mīlas dēļ vairs nemirst, tas gan notika Urfē kunga un Skuderi jaunkundzes laikā.

—   Jā, varbūt jums ir taisnība, bet visos laikos mirst no dunča dūriena.

To teikdams, Gastons noliecās un pacēla no grīdas nazi ar tādu izteiksmi sejā, kuru nevarēja pārprast.

Dibuā nekustējās, reģents paspēra soli uz priekšu.

—    Metiet prom ieroci, Šanlē kungs! — hercogs viņam augstprātīgi pavēlēja.

Gastons pielika smaili pie savām krūtīm.

—   Metiet prom, es jums saku! — atkārtoja reģents.

—   Manu draugu dzīvības, monseigneur! — sacīja Gastons.

Reģents pagriezās pret Dibuā, kas joprojām smaidija savu zobgalīgo

smaidu.

—   Labi, — noteica reģents. — Viņi dzīvos.

—   Ak, monseigneur! — iesaucās Gastons, satverdams reģenta roku, un mēģinādams to noskūpstīt. — Monseigneur, jūs esat Dieva vietnieks zemes virsū.

—   Monseigneur, jūs izdarāt nelabojamu kļūdu, — dzestri noteica Dibuā.

—   Ko? — izbrīnā iesaucās Gastons. — Jūs esat…

—   Abats Dibuā, — pateica viltus Lažonkjērs un paklanījās.

—   Ak, monseigneur, — sacīja Gastons, — klausiet tikai savas sirds balsi, es jūs lūdzu!

—   Monseigneur, neparakstiet neko! — sacīja Dibuā.

—   Parakstiet, monseigneur, parakstiet! — atkārtoja Gastons. — Jūs solījāt apžēlot viņus, un es zinu: jūsu solījums ir svēts.

—   Dibuā, es parakstīšu, — izšķīrās hercogs.

—   Jūsu Augstība tā ir nolēmis?

—   Esmu devis savu vārdu.

—   Labi, kā Jūsu Augstībai tīk.

—   Tūlīt, vai ne, monseigneur? Tūlīt! — iesaucās Gastons. — Nezinu kāpēc, bet man bail, monseigneur! Apžēlojiet viņus! Apžēlojiet viņus! Es jūs lūdzu!

—    Nu, Šanlē kungs, — aizrādīja Dibuā, — ja jau Viņa Augstība to ir apsolījis, kāda nozīme tam, vai tas notiek piecas minūtes agrāk vai vēlāk?

Reģents nemierīgi pavērās Dibuā.

—   Jā, jums ir taisnība, — viņš sacīja. - Tūlīt… Tavu portfeli, abat! Pasteigsimies, jaunais cilvēks ir nepacietīgs!

Dibuā piekrizdams paklanījās, piegāja pie siltumnīcas durvīm, pasauca kādu sulaini, paņēma savu portfeli un pasniedza reģentam baltu papīru, uz kura tas uzmeta kādu pavēli un parakstīja to.

—   Un tagad kurjeru! —: sacīja hercogs.

—    Kurjeru! — iesaucās Gastons. — O, nē, monseigneur, tas nav vajadzīgs.

—   Kā tā?

—   Kurjers nekad nejās pietiekami ātri. Es došos projām pats, ja Jūsu Augstība atļaus. Katrs iegūtais mirklis aiztaupīs šiem nelaimīgajiem veselu mūžību bažu.

Dibuā sarauca uzacis.

—    Tiešām, jums ir taisnība, — sacīja reģents. — Nekavējoties dodieties ceļā pats! >

Un viņš klusi piebilda:

—   Tikai nepazaudējiet pavēli.

—    Monseigneur, — aizrādīja Dibuā, — jūs steidzaties vairāk nekā Šanlē kungs pats. Jūs aizmirstat sekojošo: ja viņš tā aizceļos, Parīzē paliks kāds cilvēks, kas domās, ka viņš ir miris.

Šie vārdi satrieca Gastonū un atgādināja viņam par Helēnu. Viņš bija atstājis Helēnu bailēs par kādu lielu notikumu.

Helēna viņu gaidīja un nekad nepiedotu, ja viņš aizceļotu no Parīzes, neticies ar viņu.

Pēc brīža viņš bija izšķīries, noskūpstīja reģentam roku, paņēma glābēju pavēli, paklanījās Dibuā un dzīrās iet projām, kad reģents ierunājās. !

—   Ne vārda Helēnai par to noslēpumu, ko es jums atklāju, vai ne, Šanlē kungs?! Atstājiet man šo prieku: pateikt viņai, ka es esmu viņas tēvs. Tā ir vienīgā atlīdzība, ko es no jums prasu.

—  Jūsu Augstības vēlēšanās tiks izpildīta, — sacīja Gastons, būdams aizkustināts līdz asarām.

Un no jauna paklanījies, viņš steidzās ārā no siltumnīcas.

—   Pa šejieni, — sacīja Dibuā. — Jūs esat ļoti satraukts, un ļaudis nodomātu, ka jūs tiešām esat kādu noslepkavojis. Jūs apcietinātu. Ejiet cauri šai birzij. Galā jūs redzēsit gatvi, kas jūs novedīs līdz ārdurvīm.

—   Ak, pateicos! Jūs saprotat, ka katra nokavēšanās…

—   Protams — var būt liktenīga. Tāpēc ari es jums rādu garāko ceļu, — viņš klusi piebilda. — Ejiet!

Gastons izgāja. Dibuā noskatījās viņam pakaļ, un kad tas pazuda, pievērsās hercogam.

—   Kas jums kait, monseigneur? — viņš jautāja. — Jūs izskatāties nemierīgs.

—   Es tiešām tāds esmu, Dibuā.

—   Un kāpēc?

—   Tu sevišķi nepretojies šim labajam darbam. Tas mani moca.

Dibuā pasmaidīja.

—   Dibuā, — iesaucās hercogs, — tu kaut ko gatavo.

—   Nē, monseigneur, viss jau ir gatavs.

—   Nu, ko tu atkal esi izdarīji?

—   Monseigneur, es pazīstu Jūsu Augstību.

—   Nu?

—   Es zināju, kas notiks.

—   Tālāk!

—   Ka jūs neliksities mierā, kamēr nebūsit parakstījis pavēli par visu to vīru apžēlošanu.

—   Pabeidz!

—   Nu, es arī nosūtīju kādu kurjeru.

—   Tu?

—   Jā, es! Vai tad man nav tiesību sūtīt kurjerus?

—   Ak, Dievs, protams ir! Bet kādu pavēli aizveda tavs kurjers.

—   Soda izpildīšanas pavēli.

—   Un kurjers jau ir projām?

Dibuā izņēma pulksteni.

—   Drīz būs divas stundas.

—  Nožēlojamais!

—   Ak, monseigneur, vienmēr rupjības! Velns lai parauj, katram savas darīšanas! Glābiet Šanlē, ja gribat, viņš ir jūsu znots. Es glābšu jūs.

—  Jā, bet es pazīstu Šanlē. Viņš nokļūs galā pirms tava kurjera.

—   Nē, monseigneur.

—  Divas stundas nav nekas tādam sirdscilvēkam, kāds ir viņš. Viņš apris šo attālumu un drīz vien būs iedzinis šīs divas stundas.

—  Ja manam kurjeram būtu tikai divas stundas vairāk laika, Šanlē kungs varbūt panāktu viņu. Bet viņam būs tikai trīs stundas.

—   Kā tā?

—   Tāpēc, ka cēlais jauneklis ir iemīlējies, un tas nebūs daudz, ja rēķināšu tikai vienu stundiņu atvadām no jūsu meitas jaunkundzes.

—  Čūska!.. Nu es saprotu tavu pirmītējo vārdu nozīmi.

—  Viņš bija sajūsmā un būtu varējis aizmirst savu mīlu. Jums zināms mans princips, monseigneur: pirmajām sajūtām nevajag uzticēties, tās ir labas.

—  Tas ir nešpetns princips.

—   Monseigneur, es esmu diplomāts, vai neesmu tāds nemaz.

—  Labi, — noteica reģents, iedams uz durvīm, — es viņam to pateikšu.

—   Monseigneur, — apturēdams hercogu, sacīja Dibuā ar vislielāko noteiktību un izņēma no portfeļa gatavu papīru. — „Ja jūs to izdarīsit, esat tik laipns un iepriekš pieņemiet šo manu demisijas rakstu. Man patīk joki, bet Horācijs teicis: "Est modus in rebus." Horācijs bija liels vīrs, bez tam arī galants kungs. Tātad, monseigneur, šovakar pietiks runāt par politiku. Atgriezieties ballē, un rītvakar viss būs pilnīgā kārtībā. Francija būs atbrīvojusies no četriem saviem niknākajiem ienaidniekiem, un jums paliks ļoti laipns znots, kuru es mīlu vairāk nekā Riona kungu, abata godavārds!

Pēc šiem vārdiem viņi atgriezās ballē: Dibuā līksms un gavilējošs, hercogs bēdīgs un domīgs, bet pārliecināts, ka viņa ministram tomēr ir taisnība.

XXXVI

Pēdējā tikšanās

Pa tam Gastons izgāja no siltumnīcas ar priekā atplaukušu sirdi.

Milzīgais smagums, kurš kopš sazvērestības sākuma nospieda viņu un kuru Helēnas mīla tikai ar grūtībām bija varējusi šad un tad atvieglot, tagad bija pazudis, it kā kāds nezināms eņģelis būtu to novēlis no viņa krūtīm.

Tad domām par atriebību, šausmīgām un asiņainām domām sekoja sapņi par mīlu un slavu.

Helēna bija ne tikai jauka un mīlas pilna sieviete, bet arī karaliska princese, viena no tām dievietēm, par kuru maigumu cilvēki maksātu ar savām sirds asinīm, ja viņas, vājas kā daždien mirstīgi cilvēki, nesniegtu savu maigumu par velti.

Un tad Gastons nevilšus un pat pret savu gribu juta sirdī, kuru bija iedomājies veltitu tikai mīlai, mostāmies iesnaudušos godkāres instinktus. Kāda spoža karjera gaida viņu! Tās dēļ viņu apskaustu pat Lozēns un Rišeljē! Nav vairs Ludviķa XIV, kas piespiestu viņu, tāpat ka Lozēnu, atstāt savu mīļāko. Nebūs īgna tēva, kas nostātos pret vienkārša muižnieka pretenzijām.

Gluži otrādi — viņam būs visuvarens draugs, kas alkst maiguma un ir izslāpis pēc tik tīras un cēlas meitas milas. Un tad — cēla sacensība starp meitu un znotu, lai abi kļūtu arvien cienīgāki piederēt tik dižam princim, tik žēlīgam uzvarētājam.

Gastonam likās, ka viņa sirds nevar aptvert tik daudz prieka: viņa draugi glābti, viņa nākotne nodrošināta, Helēna ir reģenta meita. Viņš tā steidzināja zirgus un kučieri, ka pēc nepilnas ceturtdaļstundas bija jau pie Bakā iela mājas.

Durvis atvērās. Atskanēja kliedziens. Helēna pie paviljona loga gaidīja viņu atgriežamies. Viņa ieraudzīja pazīstamo karieti un līksma metās pretī savam draugam.

—  Glābts! — iesaucās Gastons, ieraugot viņu. — Glābti! Mani draugi, es, tu!

—  Ak, Dievs! — Helēna nobālēja. — Tad tu viņu nogalināji?

—   Nē, nē, paldies Dievam! Ak, Helēna, kāda cēla sirds ir šim cilvēkam, un kas par cēlu cilvēku ir šis reģents! O, mīli viņu, Helēna! Arī tu mīlēsi viņu, vai ne?

—   Izsakies skaidrāk, Gaston!

—    Nāc, nāc, parunāsim par mums! Varu veltīt tev tikai dažus mirkļus, Helēna! Bet hercogs izstāstīs tev visu.

—   Vispirms — kāds ir tavs paša liktenis, Gaston?

—   Visjaukākais, kāds vien var būt, Helēna: tavs vīrs, bagāts, cienīts, Helēna! Esmu bez prāta no laimes.

—   Un tu, beidzot, paliksi pie manis?

—   Nē, es dodos projām, Helēna.

—   Ak, Dievs!

—   Bet es atgriezīšos.

—   Atkal jāšķiras!

—   Visilgākais trīs dienas, tikai trīs dienas. Es aizceļoju, lai cilvēki svētītu tavu vārdu, manu, mūsu gādnieka, mūsu drauga vārdu.

—   Bet kurp tu dodies?

—   Uz Nanti.

—   Uz Nanti?

—  Jā, šajā pavēlē Ponkaleks, Monluī, Taluets un Kuediks ir apžēloti! Viņi notiesāti uz nāvi, vai saproti? Un man viņi pateiksies par to, ka paliks dzīvi. O, neturi mani, Helēna, un padomā, kā tu pati nupat cieti, gaidot mani!

—   Un kā es vēl cietīšu!

—   Nē, mana Helēna, jo šoreiz nav nekādu šķēršļu, nekādu bažu. Šoreiz vari būt droša, ka es atgriezīšos.

—   Gaston, vai tad es vienmēr redzēšu tevi pa retam un uz dažām minūtēm! Ak, Gaston, un tomēr es tik ļoti gribu būt laimīga!

—   Tu būsi laimīga, esi mierīga!

—   Mana sirds sažņaudzas.

—   Ak, ja tu zinātu visu!..

—   Saki man tūlīt, ko es dabūšu zināt vēlāk!..

—   Helēna, vienīgais trūkums manā laimē ir tas, ka nevaru krist tev pie kājām un visu izstāstīt… Bet es apsolīju… vēl vairāk, es apzvērēju.

—   Vienmēr noslēpumi!

—   Bet šis vismaz ir laimes pilns.

—   Ak, Gaston!.. Gaston… Es trīcu.

—   Bet paskaties taču uz mani, Helēna! Pakaties un, redzot manās acīs tik daudz prieka, uzdrošinies vēl teikt, ka tev ir bail.

—   Kāpēc tu neņem mani līdzi, Gaston?

—   Helēna!

—   Es tevi lūdzu, dosimies projām abi!

—   Neiespējami.

—   Kāpēc?

—   Vispirms tāpēc, ka pēc divdesmit stundām man jābūt Nantē.

—   Es tev sekošu, kaut man vajadzētu mirt aiz noguruma.

—   Beidzot, tāpēc ka tu nepiederi vairs pati sev. Tev šeit ir labvēlis, kas tev jācienī un jāklausa.

—   Hercogs?

—   Jā, hercogs. O, ja tu zinātu, ko viņš darījis manā labā… mūsu labā…

—   Atstāsim viņam vēstuli, un viņš mums piedos.

—   Nē, nē, viņš teiktu, ka esam nepateicīgi, un viņam būtu taisnība. Nē, Helēna, kamēr es došos uz Bretaņu tik ātri kā glābējs eņģelis, tu paliksi šeit. Tu pasteidzināsi mūsu kāzu priekšdarbus. Bet es piepeši ieradīšos, saukšu tevi par savu sievu un pie tavām kājām pateikšos par laimi un godu, ko tu man dāvā.

—   Tu mani atstāj, Gaston! — žēli iesaucās meitene.

—   O, nerunā tā, Helēna, nerunā tā! Jo es tevi neatstāšu. Gluži otrādi — esi līksma, Helēna, uzsmaidi un saki man, sniedzot savu tīro un godīgo roku: „Dodies projām, Gaston, tas ir tavs pienākums."

—   Jā, mans draugs, varbūt man vajadzētu tev to teikt, bet patiesi — man nav spēka, piedod man!

—   Ak, Helēna, tas nav labi, kad es pats esmu tik priecīgs.

—   Ko lai daru, Gaston? Mana griba nav tik stipra. Gaston, tu paņem sev līdzi pusi manas dzīvības, atceries to!

Gastons izdzirda pulksteni nozvanām trīs un nodrebēja.

—   Ardievu! — viņš sacīja. — Ardievu!

—   Ardievu! — čukstēja Helēna.

Un viņš vēlreiz spieda tai roku un noskūpstīja to pēdējo reizi. Tad izsteidzās ārā no istabas un aizskrēja līdz lievenim, pie kura zviedza ledainajā rīta vējā nosalušies zirgi.

Bet tajā brīdī, kad viņš nokāpa lejā, viņš izdzirda skaļus Helēnas šņukstus.

Viņš ātri uzskrēja augšā pie viņas.

Viņa stāvēja tās istabas durvīs, no kuras viņš nupat bija iznācis.

Gastons viņu apskāva, un viņa kā nemaņā apķērās tam ap kaklu.

—    Ak, Dievs! — viņa iesaucās. — Tātad tu mani atstāj? Tu mani atstāj, Gaston! Uzklausi labi, ko es tev teikšu: mēs vairs neredzēsimies!

—   Nabaga draudzene! Nabaga neprāte! — iesaucās jauneklis, kuram sirds neviļus sažņaudzās.

—   Jā, neprāte… bet izmisumā, — atbildēja Helēna.

Un viņas asaras applūdināja Gastona seju.

Piepeši, it kā pēc iekšējas cīņas, viņa piespieda savas lūpas pie mīļākā lūpām un kaislīgi apskāva to.

Tad maigi atgrūda un sacīja:

—   Ej, Gaston, ej! Tagad es varu mirt.

Uz šo skūpstu Gastons atbildēja ar kaisliem glāstiem. Bet šajā brīdī pulkstenis nosita pusčetri.

—   Vēl pusstunda, ko vajadzēs atgūt, — viņš sacīja.

—    Ardievu, ardievu, Gaston! Dodies projām, tev ir taisnība! Tev vajadzēja būt jau ceļā.

—   Ardievu, uz drīzu redzēšanos!

—   Ardievu, Gaston! .

Un meitene klusi atgriezās paviljonā — kā ēna savā kapā.

Bet Gastons lika aizvest sevi līdz viesnīcai, pieprasīja labāko zirgu, lika to apseglot, uzlēca tam mugurā un izjāja no Parīzes pāri tam pašam valnim, pār kuru tas pirms dažām dienām bija iejājis Parīzē.

XXXVII

Nante

Dibuā ieceltā komisija konstituējās un strādāja bez pārtraukuma. Tai bija piešķirtas neierobežotas pilnvaras, kas zināmos gadījumos nozīmē, ka pilnvaras jau iepriekš ir noteiktas. Sēdes notikā pilī, ko sargāja stipras karaspēka daļas, jo kuru katru brīdi varēja gaidīt neapmierināto uzbrukumu.

Pēc četru muižnieku apcietināšanas Nante vispirms nobijās, bet tad sakustējās viņu labā. Visa Bretaņa gaidīja sacelšanos — gaidīja, bet nesacēlās.

Tuvojās tiesas diena.

Atklātās tiesas sēdes priekšvakarā Ponkalekam bija nopietna saruna ar saviem draugiem.

—   Paraudzīsimies, vai esam vārdos vai darbos bijuši neuzmanīgi, — sacīja Ponkaleks.

—   Nē! — atbildēja visi trīs muižnieki.

—   TOC \o "1-3" \h \z Vai kāds no jums stāstījis par mūsu plāniem savai sievai, brālim, kādam draugam? Jūs, Monluī? ^

—   Nē, godavārds!

—   Jūs, Taluet?

—   Nē!

—   Jūs, Kuedik?

—   Nē!

—   Tad viņiem nav pret mums ne pierādījumu, ne apsūdzības materiālu. Neviens nav mūs pieķēris, neviens mums nevēl ļaunu.

—   Bet tomēr mūs notiesās, — sacīja Monluī.

—   Pamatojoties uz ko? — jautāja Ponkaleks.

—    Pamatojoties uz slepenām aģentūras ziņām, — Taluets smaidīdams atbildēja.

—   Viņiem būs kauns, — sacīja Ponkaleks, — un viņi paši kādunakt ļaus mums izbēgt, lai nebūtu spiesti kādā jaukā dienā mūs atbrīvot.

—    Es nekam neticu, — sacīja Monluī, vienīgais no visiem četriem draugiem, kas visu laiku ļoti pesimistiski skatījās uz šo lietu, varbūt tāpēc, ka vairāk par citiem varēja zaudēt, jo viņam bija jauna sieva un divi bērni, ka viņu dievināja.

—   Es nekam neticu! Es tikos ar Dibuā Anglijā, runāju ar viņu.' Tas aplaiza savu purnu, kad viņam slāpst, un Dibuā slāpst, bet mēs esam apcietināti, kungi. Dibuā dzesēs savas slāpes mūsu asinīs.

—   Bet man šķiet, ka ir vēl Bretaņas parlaments, — iebilda Kuediks.

—   Jā, lai noskatītos, kā mums nogriež galvas, — atbildēja Monluī.

Bet starp četriem draugiem bija viens, kas visu laiku smaidīja. Tas

bija Ponkaleks.

—   Kungi, — viņš sacīja. — Nomierinieties! Ja Dibuā slāpst, jo ļaunāk pašam Dibuā. Viņš kļūs traks, tas ir viss. Bet šoreiz vēl Dibuā ne- nogaršos mūsu asinis, par to es jums galvoju.

Un tiešām, sākumā komisijas uzdevums likās grūts: neviens neatzinās, nekādu pierādījumu, nekādu liecību. Bretaņa atklāti smējās par komisāriem, un kad tā nesmējās — vēl ļaunāk: tā draudēja.

Priekšsēdētājs aizsūtīja uz Parīzi kurjeru, lai raksturotu lietas stāvokli un saņemtu jaunas instrukcijas.

—    Spriediet tiesu par nodomiem, — atbildēja Dibuā. — Var gadīties, ka nekas nav izdarīts, tāpēc ka viņi aizkavēti. Bet nodomi viņiem bijuši lieli. Sacelšanās lietās nolūku uzskata par faktu.

Apbruņota ar šo drausmīgo sviru, komisija drīz vien sagrāva visas provinces cerības.

Notika kāda briesmīga sēde, kurā apsūdzētie pēc kārtas sāka ar zobgalībām, bet beidza ar apsūdzību. Bet labi sastādīta komisija, kādu prata noorganizēt Dibuā, kad gribēja kaut kur iejaukties, ir bruņojusies pret smējējiem un dusmīgajiem.

Atgriežoties cietumā, Ponkaleks priecājās par patiesibām, ko sevišķi viņš bija pateicis tiesnešiem.

—   Vienalga, mēs esam ķezā, — sacija Monluī. — Bretaņa nedum- pojas.

—   Tā gaida, kad mūs notiesās, — atbildēja Taluets.

—   Tad tā sacelsies par vēlu, — sacīja Monluī.

—   Bet mūs nemaz nevar notiesāt, — aizrādīja Ponkaleks. — Vaļsirdīgi runājot savā starpā, mēs esam vainīgi. Jā, bet bez pierādījumiem. Kas uzdrošināsies notiesāt mūs? Komisija?

—   Nevis komisija, bet Dibuā.

—   Man ļoti gribētos kaut ko izdarīt, — sacīja Kuediks.

—   Ko?

—   Pirmajā sēdē uzsaukt: „Pie mums, bretoņi!" Katrreiz esmu zālē redzējis prāvu skaitu draudzīgu seju. Nu, mūs vai nu atbrīvos, vai nogalinās, bet vismaz visam būs beigas. Es labāk izvēlos nāvi nekā šādas gaidas.

—    Kāpēc riskēt un ļaut kādam aģentam sevi ievainot? — jautāja Ponkaleks.

—    Tāpēc, ka no aģenta ievainojuma var izveseļoties, — sacīja Kuediks, — bet nevar izveseļoties no bendes ievainojuma.

—   Labi teikts, Kuedik! — iesaucās Monluī. — Es pievienojos viņa domām.

—   Bet esiet taču mierīgs, Monluī, — sacīja Ponkaleks. — Jums nebūs vairāk darīšanu ar bendi kā man!

—   Jā, arvien vēl pareģojums, — iesaucās Monluī. — Jūs zināt, ka es tam neticu, Ponkalek.

—   Un jūs darāt pareizi.

Monluī un Kuediks abi pakratīja galvu, bet Taluets piekrita Ponka- lekam.

—   Bet tas ir droši, mani draugi, — turpināja Ponkaleks. — Mūs notiesās ar izraidīšanu trimdā. Mūs piespiedīs sēsties kuģī, bet pa ceļam kuģis ies bojā. Tāds būs mans liktenis, bet jūsējais var būt dažāds. Prasiet, lai jums ļauj braukt ar citu kuģi. Varbūt jums vēl būs labākas izredzes: es nokritīšu no tilta vai man paslīdēs kāja, kāpjot pa kāpnēm.

Vārdu sakot, jūra mani pazudinās! Jūs to zināt, un tas ir labi. Un ja mani notiesās ar nāvi un vedīs uz ešafotu, it kā tas būtu uzcelts uz sauszemes, jūs redzēsit mani pie ešafota tikpat mierīgu kā tagad.

Dzirdot šo pārliecības pilno balsi, visi trīs draugi kļuva domīgi. Kad cilvēks cer, viņš ir māņticīgs: cerība ir tikai māņticība. Viņi sāka smieties par drausmīgo ātrumu, ar kādu steidzināja tiesas sēdes. Viņi nezināja, ka Dibuā sūta no Parīzes vienu kurjeru pēc otra, lai pasteidzinātu tiesas gaitu. Beidzot pienāca diena, kad tribunāls paziņoja: lieta pietiekami noskaidrota. Šis paziņojums uzlaboja draugu garastāvokli, un viņi todien bija dzēlīgāki, zobgalīgāki un asprātīgāki kā jebkad.

Komisija aizgāja apspriesties slēgtā sēdē.

Nekad vēl debates nebija bijušas tik vētrainas. Vēsture atklājusi šo apspriežu noslēpumus. Daži padomnieki, mazāk pārdroši ļaunumā vai mazāk godkārīgi, sašuta par nodomu notiesāt cilvēkus tikai uz varbūtības pamata, jo, neskaitot Dibuā atklājumus, kuru patiesīgumu varēja apšaubīt, nekādu citu pierādījumu nebija. Viņi skaļi izteica savus uzskatus, bet vairums bija uzticīgs Dibuā, un komitejas sēdēs notika strīdi, lamāšanās, gandrīz vai cīņas. Apspriede ilga vienpadsmit stundu, bet vairākums nosprieda.

Sprieduma pasludināšanas priekšvakarā valdības komisijas birojā ieradās cienījamu pilsoņu, bretoņu virsnieku un parlamenta locekļu delegācija un izklāstīja savus slēdzienus, kuru nolūks bija pierādīt, ka bretoņi nemaz nav sacēlušies; ka Spānijas karaļa izvēle Orleānas hercoga vietā ir viņu tiesības, kas izriet pat no valsts satversmes, jo tā dod priekšroku karaļa mazdēlam, nevis attālākam radiniekam; ka provincei pavaldonības jautājumā bija lielākas tiesības izteikt savus uzskatus nekā vienkāršam parlamentam.

Valdības komisija, juzdama, ka nevarēs nekā prātīga atbildēt, nemaz neatbildēja, un delegāti aizgāja cerību pilni.

Bet spriedumu tomēr pasludināja, pamatojoties nevis uz Nantes izmeklēšanas materiāliem, bet gan uz instrukcijām, kas bija saņemtas no Parīzes.

Komisāri piesaistīja četriem apcietinātajiem vadoņiem sešpadsmit citus muižniekus, kas tiesā nebija ieradušies, un paziņoja:

—    Apsūdzētie atzīti par vainīgiem tādā darbībā, kuras mērķis bija Majestātes nogalināšana un valsts nodevība. Tādēļ viņiem nocirtīs galvas, klātesošajiem patiesi, pārējiem — simboliski. Viņu pilis un nocietinājumus nojauks, viņu dižciltības zīmes iznīcinās un viņu mežus un gatves nocirtīs deviņu pēdu augstumā.

Stundu pēc šā lēmuma pieņemšanas kādam tiesas sekretāram pavēlēja par to paziņot notiesātajiem.

Lēmumu pieņēma pēc tās vētrainās sēdes, par kuru mēs jau runājām un kurā publika izrādīja apsūdzētajiem tik klajas simpātijas. Tāpēc, sasilušu tiesnešus visos apsūdzības punktos, apsūdzētie loloja vislielākās cerības.

Viņi sēdēja kopīgā kamerā un vakariņoja, aterēdamies visus tiesas sēdes sīkumus. Piepeši viņu durvis atvērās un tumsā parādījās tiesas sekretāra bālā un bargā seja. Šī svinīgā parādība tūlīt' pārvērta jokus spēcīgos sirdspukstos.

Tiesas sekretārs lēnām tuvojās, bet cietuma uzraugs stāvēja durvīs, un tumšajā gaitenī spīdēja muskešu stobri.

—   Ko jūs gribat no mums? — jautāja Ponkaleks. — Un ko nozīmē šī drūmā ārišķība?

—   Kungi, — sacīja tiesas sekretārs, — nesu jums tiesas spriedumu. Uzklausiet to, ceļos nometušies!

—   Tikai nāvesspriedumus noklausās uz ceļiem, — sacīja Monluī.

—   Krītiet ceļos, kungi! — atkārtoja tiesas sekretārs.

—   Tikai vainīgie un vienkāršie cilvēciņi metās ceļos, — sacīja Kuediks. — Mēs esam muižnieki un nevainīgi, mēs noklausīsimies spriedumu, kājās stāvot.

—   Kā vēlaties, kungi! Tikai noņemiet cepuri, jo es runāju karaļa vārdā.

Taluets, vienīgais, kuram bija cepure galvā, noņēma to. Visi četri stāvēja kailām galvām, balstīdamies cits pret citu, ar bālām sejām, bet ar smaidu uz lūpām.

Sekretārs nolasīja spriedumu; viņu nepārtrauca neviens čuksts, neviens izbrīna žests.

Kad viņš beidza lasīt, Ponkaleks sacīja:

—    Kādēļ man teica, lai es izstāstot Spānijas nolūkus pret Franciju, un ka pēc tam mani atbrīvošot? Spānija bija naidīga valsts, — es izstāstīju visu, ko zināju par tās plāniem, bet mūs notiesā. Kāpēc? Vai tad komisijā ir tikai gļēvuļi, kas apsūdzētajiem izliek slazdus?

Sekretārs neatbildēja.

—    Bet reģents saudzēja visu Parīzi, kas darbojās līdzi Selamāra sazvērestībā. Tur neizlija ne piliens asiņu. Un tomēr tie, kas gribēja nolaupīt reģentu, varbūt nogalināt viņu, bija vismaz tikpat vainīgi kā tie cilvēki, pret kuriem nav varējuši vērst nevienu nopietnu apsūdzību. Tātad mēs esam izraudzīti, lai izpirktu šo iecietību pret galvaspilsētu?

Sekretārs nekā neatbildēja.

—   Saproti taču! — sacīja Kuediks. — Te ir vecs ģimenes naids pret Bretaņu, un reģents, lai ļaudis noticētu, ka viņš ir karaļa ģimenes pusē, grib pierādīt, ka nīst mūs. Viņš nevēršas pret mums personīgi, bet pret visu provinci, kura trīssimt gadu veltigi prasa savas tiesības un privilēģijas un kuru grib padarīt par vainīgu, lai reiz par visām reizēm tiktu ar to galā.

Sekretārs joprojām klusēja.

—   Nu, beigsim šo sarunu! — sacīja Taluets. — Mēs esam notiesāti. Labi. Un tagad — vai varam, vai nevaram šo spriedumu pārsūdzēt?

—   Nevarat, kungi, — atbildēja sekretārs.

—   Tad varat iet, — sacīja Kuediks.

Sekretārs paklanījās un izgāja ārā.

Viņu pavadīja sargi. Cietuma durvis smagi un trokšņaini aizdarījās, ieslēdzot kamerā četrus muižniekus.

—   Nu? - noteica Monluī, kad viņi bija palikuši vieni.

—    Nu, rnēs esam notiesāti, — sacīja Ponkaleks. — Nekad neesmu teicis, ka mūs nenotiesās. Es teicu, ka sodu neizpildīs, tas ir viss.

—    Es domāju tāpat kā Ponkaleks, — sacīja Taluets. — To viņi izdarījuši, lai iebiedēt provinci un izmērītu tās pacietību.

—    Bez tam viņi neizpildīs sodu, kamēr reģents nebūs apstiprinājis tiesas spriedumu, — iebilda Kuediks. — Tātad, kamēr nosūtīs uz Parīzi speciālu kurjeru, paies divas dienas. Viena diena, lai iepazītos ar lietu, un divas dienas, lai atgrieztos. Kopā piecas dienas. Tātad mūsu rīcībā ir piecas dienas. Piecās dienās var daudz kas notikt: province, uzzinājusi spriedumu, sacelsies.

Monluī purināja gavu.

—    Bez tam ir vēl Gastons, kuru jūs pavisam aizmirstat, kungi, — aizrādīja Ponkaleks.

—    Baidos, ka Gastons būs apcietināts, — sacīja Monluī. — Es pazīstu Gastonu, un ja viņš būtu brīvībā, mēs jau būtu kaut ko dzirdējuši par viņu.

—    Nelaimes pravieti, tu vismaz nenoliegsi to, ka mūsu rīcībā ir vēl dažas dienas? — jautāja Taluets.

—   Vēl nevar zināt, — atbildēja Monluī.

—   Un tad — jūra, jūra, velns lai parauj! — iesaucās Ponkaleks. — Kungi, jūs vienmēr aizmirstat, ka es dabūšu galu tikai jūrā.

—   Nu, kungi, sēdīsimies pie galda un tukšosim pēdējo glāzi uz mūsu veselību, — uzaicināja Kuediks.

—   Mums nav vairs vīna, tā ir ļauna zīme, — iebilda Monluī.

—   Phē, pagrabā vēl ir, — sacīja Ponkaleks.

Un viņš pasauca uzraugu.

Tas ienākdams ieraudzīja visus četrus draugus sēžam pie galda. Viņš izbrīnā noskatījās uz tiem.

—   Nu, kas jauns, meistar Kristof? — apjautājās Ponkaleks.

Meistars Kristofs bija no Gēras un sevišķi cienīja Ponkaleku, jo tā

tēvocis Krizogons savā laikā bija viņa kungs.

—   Nekā tāda, ko jūs jau nezinātu, kungi, — viņš atbildēja.

—   Nu tad atnes mums vīnu.

—   Viņi grib apreibināties, — sacīja uzraugs, iedams ārā. — Nabaga muižnieki!

Vienīgi Monluī dzirdēja šos Kristofa vārdus un skumji pasmaidīja. Pēc brīža viņi izdzirda soļus, kas strauji tuvojās viņu kamerai. Durvis atda- rijās, un parādījās Kristofs bez pudeles rokā.

—   Nu, kur vīns, ko mēs lūdzām? — jautāja Ponkaleks.

—     Labas ziņas! — iesaucās Kristofs, neatbildēdams uz Ponkaleka jautājumu. — Labas ziņas, kungi!

—   Kādas? — iejautājās Monluī un nodrebēja.

—   Vai reģents miris?

—   Vai Bretaņa saceļas? — piebilda Kuediks.

—    Nē, kungi, nē! Jo es nebūtu neuzdrošinātos saukt tās par labām ziņām.

—   Nu, kas tad? — noprasīja Ponkaleks.

—    Šatonefa kungs atsaucis simt piecdesmit vīru, kas pilnā apbruņojumā bija novietoti tirgus laukumā un kas iedvesa bailes visiem cilvēkiem. Bet šie simt piecdesmit vīri nupat saņēmuši citu rīkojumu un atgriezušies savās kazarmās.

—   Nu es sāku ticēt, ka tas nenotiks šovakar, — noteicā Monluī.

Šajā brīdī pulkstenis nosita seši.

—    Nu, labas ziņas dēļ mums jāpaliek izslāpušiem, — iesaucās Ponkaleks. — Griezies atpakaļ un atnes mums vīnu!

Kristofs izgāja un pēc desmit minūtēm atgriezās ar pudeli rokā. Draugi, kas palika sēžam pie galda, piepildīja glāzes.

—   Uz Gastona veselību! — uzsauca Ponkaleks, zīmīgi saskatīdamies ar saviem draugiem, kuri vienīgie saprata šo tostu.

Un viņi tukšoja glāzes, izņemot Monluī, kas apstājās tajā brīdī, kad bija pielicis savu glāzi pie lūpām.

—   Nu, kas ir? — jautāja Ponkaleks.

—    Bungu rīboņa! — sacīja Monluī, izstiepdams roku tajā virzienā, kur bija dzirdējis troksni.

—   Vai tad tu nedzirdēji, ko teica Kristofs? — ierunājās Taluets. — Kareivji atgriežas kazarmās.

—    Nē, gluži otrādi — tas ir karaspēks, kas nāk ārā no kazarmām. Tā nav atkāpšanās, tā ir trauksme.

—   Trauksme! — atkārtoja Taluets.

—   Pie joda, ko tas nozīmē?!

—   Neko labu, — atbildēja Monluī, galvu šūpodams.

—   Kristof! — Ponkaleks pagriezās pret cietuma uzraugu.

—   Jā, kungi, jūs tūlīt zināsit, kas tas ir, — uzraugs atbildēja. — Pēc brīža būšu atpakaļ.

Viņš izsteidzās ārā no kameras, tomēr rūpīgi noslēdza aiz sevis durvis. Četri draugi palika klusumā un bažās.

Pēc desmit minūtēm durvis atdarījās, un parādījās cietuma uzraugs, bāls no bailēm.

—   Kāds kurjers nupat iejāja pils pagalmā. Viņš ieradies no Parīzes un nodevis vēstules. Tūlīt pēc tam pastiprinātas sardzes, un visās kazarmās atskanējusi bungu rīboņa.

—   Oho, tas attiecas uz mums! — sacīja Monluī.

—   Kāpj augšā pa kāpnēm! — iesaucās uzraugs, nobijies un trīcēdams vairāk nekā tie, kam viņš to teica.

Tiešām, varēja dzirdēt, ka uz gaiteņa akmens klona atsitas muskešu uzga)i un vairākas personas steidzīgi sarunājās.

Atvērās durvis, un parādījās tiesas sekretārs.

—   Kungi, — viņš sacīja, — cik daudz laika jūs vēlaties, lai nokārtotu savas pasaulīgās lietas un sagatavoties sodam?

Visi klātesošie sastinga šausmās.

—    Es vēlos tik daudz laika, cik vajadzīgs, lai spriedumu paziņotu Parīzei un lai reģents to apstiprinātu, — sacīja Monluī.

—   Es vēlos tikai tik daudz laika, cik nepieciešams komisijai, lai tā nožēlotu savu netaisnību, — sacīja Taluets.

—    Bet es vēlos, lai ministram Parīzē dotu laiku pārvērst šo sodu vienā nedēļā aresta, ko esam pelnījuši tāpēc, ka rīkojamies mazliet vieglprātīgi, — sacīja Kuediks.

—   Un jūs, ko jūs lūdzat? — sekretārs nopietni jautāja Ponkalekam, ka cieta klusu.

—   Es nelūdzu itin nekā, — Ponkaleks pavisam mierīgi atbildēja.

—   Kungi, lūk, komisijas atbilde: jums ir divas stundas laika, lai pārdomātu par savām garīgām un laicīgām lietām. Tagad ir pusseptiņi. Pēc divarpus stundām jums jābūt Bufē laukumā, kur izpildīs sodu.

Iestājās dziļš klusums, un pat visdrošsirdīgākie juta, ka šausmas pārņem tos līdz matu galiem. Neviens neatbildēja sekretāram ne vārda, un tas izgāja ārā.

Tikai notiesātie saskatījās un spieda rokas.

Viņu rīcībā bija divas stundas.

Parastajās dzīves gaitā divas stundas dažreiz liekas garas kā pati mūžība.

Citos apstākļos divas stundas liekas īsas kā viena sekunde. Ieradās mācītāji, tad kareivji, tad bendes. Stāvoklis kļuva drausmīgs. Vienīgi Ponkaleks palika uzticīgs pats sev, kaut gan arī pārējiem nctrūk drosmes, bet gan cerību. Ponkaleks uzmundrināja viņus ar savu mieru, kādā tas atbildēja ne tikai mācītājiem, bet arī bendēm, kas jau bija sagrābuši savus upurus.

Nokārtoja tos drausmīgos priekšdarbus, ko sauc par notiesāto apģērbu. Visiem četriem vajadzēja doties uz ešafotu melnos apmetņos, lai tauta, no kuras dumpja joprojām baidījās, sajauktu tos ar mācītājiem, kam vajadzēja viņus uzmundrināt.

—   Velns lai parauj, atstājiet mums brīvas rokas, mēs pa ceļam ne- dumposimies!

—   Mums gar to nav daļas, — atbildēja bende, kas ņēmās ap Ponkaleku. — Ja nav speciāla rīkojuma, ar visiem notiesātiem jārīkojas vienādi.

—   Un kas dod šos rīkojumus? — smiedamies noprasīja Ponkaleks. — Vai karalis?

—   Nē, marķīza kungs, — atbildēja bende, pārsteigts par tādu aukstasinību, kādu tas līdz šim vēl nebija piedzīvojis. — Nevis karalis, bet mūsu priekšnieks.

—   Un kur ir jūsu priekšnieks?

—   Tas, kurš sarunājas ar uzraugu Kristofu.

—   Lai viņš nāk šurp, — sacīja Ponkaleks.

—    Ei, Jūras kungs, — uzsauca bende. — Panāciet, lūdzu, šurp! Viens no šiem kungiem grib ar jums runāt.

Zibens, kas būtu iespēris starp četriem notiesātajiem, nebūtu atstājis drausmīgāku iespaidu kā šis vārds.

—    Ko jūs sakāt? — iesaucās Ponkaleks, šausmās drebēdams. — Kā jūs teicāt? Kādu vārdu jūs izrunājāt?

—  Jūras kungs. Tas ir mūsu priekšnieks.

Ponkaleks, bāls un sastindzis, atkrita krēslā un ar neaprakstāmu skatienu vērās satriektajos biedros.

Neviens no apkārtstāvētājiem nesaprata šo mēmo nomāktību, kas tik strauji sekoja lielajai pašpaļāvībai.

—    Nu? — Monlui ar maigu pārmetuma pieskaņu pievērsās Ponka- lekam.

—   Jā, kungi, jums ir taisnība, — sacīja Ponkaleks. — Bet arī man bija iemesls ticēt, ka šis pareģojums piepildīsies tāpat kā pārējie. Tikai šoreiz es padodos un atzīstos, ka esam pazuduši.

Un pēkšņā satraukumā visi četri notiesātie apkampās, lūgdami Dievu.

—   Ko pavēlēsit? — jautāja bende.

—    Nav vajadzīgs sasiet rokas šiem kungiem, ja viņi grib dot savu godavārdu. Viņi ir kareivji un muižnieki.

XXXVIII

Nantes traģēdija

Gastons joņoja pa Nantes lielceļu, atstādams aiz sevis pastnieku, kura pienākums toreiz, tāpat kā tagad, bija atturēt zirgus, nevis skubināt tos. Par spīti šiem diviem pretējiem spēkiem, viņš veica trīs jūdzes stundā. Tā viņš bija izjājis cauri Sevrai un Versaļai.

Rambuijē viņš ieradās rītausmā un ieraudzīja pasta stacijas priekšnieku un pastniekus rosāmies ap kādu zirgu, kuram nupat bija nolaistas asinis. Zirgs bija izstiepies uz sāniem ielas vidū un tik tikko elpoja.

Sākumā Gastons nepiegrieza vērību šim zirgam un pastniekam. Bet, sēzdamies seglos, viņš izdzirda vienu no palīgiem sakām:

—    Tādā gaitā jājot, viņš no šejienes līdz Nantei nobeigs vēl dažu labu zirgu.

Gastons dzīrās doties projām, bet pēkšņi viņam iešāvās prātā šausmīga doma, viņš pamāja pasta stacijas priekšniekam, lai tas pienāk aprunāties.

Tas pienāca.

—    Kas tad jājis tik lielā steigā, ka tā nomocījis nabaga dzīvnieku? — jautāja Gastons.

—   Kāds valdības kurjers, — atbildēja pastas stacijas priekšnieks.

—    Valdības kurjers! — iesaucās Gastons. — Un viņš izjājis no Parīzes?

—   No Parīzes.

—   Cik ilgs laiks pagājis, kopš viņš pajāja garām?

—   Drīz būs divas stundas.

Gastons dobji iekliedzās, kas izklausījās pēc vaida. Viņš pazina Dibuā… Dibuā, kas Lažonkjēra tērpā bija viņu izjokojis. Viņš atcerējās ministra stingro gribu un nobijās. Kāpēc šis kurjers izsūtīts tādā steigā tieši divas stundas pirms viņa?

—    O, es biju pārāk laimīgs, — nodomāja jauneklis. — Un Helēnai bija taisnība, kad viņa man teica: viņa nojaušot kaut kādu lielu nelaimi. O, es noķeršu šo kurjeru un uzzināšu, ko viņš ved, vai arī atstāšu savu dzīvību.

Un viņš aizšāvās kā bulta.

Bet savās aizdomās un sarunā ar pastnieku viņš bija atkal zaudējis desmit minūtes, tāpēc ierodoties tuvākajā pasta stacijā, viņš joprojām bija par divām stundām iepakaļ. Šoreiz kurjera zirgs bija izturējis, bet Gastona zirgs gandrīz vai neturējās kājās. Pasta stacijas priekšnieks gribēja kaut ko iebilst, bet Gastons paātrināja savu gaitu. Šis briesmīgais ātrums pa- vairoja jaunekļa šaubas un dedzību.

—   O, es ieradīšos vienā laikā ar viņu, ja man neizdosies aizsteigties viņam priekšā.

Un viņš divkāršoja ātrumu un steidzināja zirgu, kas pie katras pasta stacijas apstājās, pārplūdis sviedriem un asinīm, ja vēl nepakrita. Katrā stacijā viņš dabūja zināt, ka kurjers jājis gandrīz vai tikpat ātri kā viņš. Bet viņš vienmēr iedzina to par dažām minūtēm, un tas uzturēja viņa spēkus.

Pastnieki, kas palika stipri tālu aiz viņa, negribot nožēloja šo skaisto jaunekli ar bālo seju un drūmo skatienu, kurš joņoja neatpūties un neēdis, pārplūdis sviedriem, kaut bija sals, un kura vienīgi vārdi bija:

—   Zirgu! Zirgu! Žigli — zirgu!

Un tiešām, pārmocījies, turēdamies vienīgi ar savu sirds spēku, arvien vairāk un vairāk apdulis no ātrā jājiena un briesmu nojautas, Gastons juta ka galva viņam griežas un piere sāp. Sviedri uz viņa locekļiem jaucās ar asinīm.

Izslāpusi un izžuvusi rikle žņaudzās ciet, un Ansenisā viņš izdzēra glāzi auksta ūdens. Sešu stundu laikā tā bija vienīgā reize, kad viņš zaudēja vienu sekundi.

Un tomēr, nolādētais kurjers bija viņam priekšā par pusotru stundu. Astoņdesmit jūdžu garajā ceļā Gastons bija iedzinis viņu tikai par četrdesmit vai piecdesmit minūtēm.

Strauji pienaca vakars, un Gastons, joprojām cerēdams kaut ko saskatīt pie apvāršņa, mēģināja ar savām asinīm pieplūdušajām acīm izurbties cauri tumsai. Viņš joņoja kā sapnī, un viņam likās, ka dzird zvanu skaņas, lielgabalu dārdus un bungu rīboņu. Galva pilna drausmīgu dziesmu un baigu skaņu.

Viņš vairs nebija dzīvs cilvēks, viņu uzturēja drudzis, viņš lidoja pa gaisu.

Un tomēr viņš virzījās uz priekšu. Ap pulkstens astoņiem vakarā viņš beidzot ieraudzīja pie apvāršņa Nanti kā biezu blīvu, kurā dažas ugunis mirdzēja kā zvaigznes.

Viņš mēģināja elpot, bet likās, ka kaklasaite viņu žņaudz; viņš atraisīja to un nometa uz ceļa.

Melnā zirgā, ietinies melnā apmetnī, jau sen ar kailu galvu, jo cepure bija nokritusi, Gastons izskatījās pēc fantastiska jātnieka, kas trauc uz kaut kādu sabatu.

Pie Nantes vārtiem viņa zirgs pakrita, bet Gastons nepalaida vaļā kāpšļus. Viņš spēcīgi sarāva pavadu, ietrieca vēderā piešus, un zirgs piecēlās.

Vakars bija tumšs, uz vaļņiem neviena cilvēka, pat sargposteņi pazuda tumsā. Likās, ka pilsēta ir tukša.

Nekādu trokšņu.

Mēs teicām, ka Nante izskatījās pēc tukšas pilsētas. Mēs kļūdījāmies: Nante izskatījās pēc mirušas pilsētas.

Tomēr, jājot cauri vārtiem, kāds sargs uzsauca Gastonam dažus vārdus, ko tas nemaz nedzirdēja.

Viņš turpināja savu ceļu.

Pilsētā viņa zirgs pakrita otrreiz, bet nu vairs nepiecēlās.

Šoreiz Gastons vairs nebēdāja — viņš bija galā!

Viņš turpināja ceļu kājām. Viņa locekļi bija kā salauzti, un tomēr viņš nejuta nogurumu. Rokā viņš turēja saburzītu papīru.

Viņš tomēr brīnījās, nesastopot šai biezi apdzīvotajā pilsētas daļā nevienu cilvēku.

Bet, virzoties uz priekšu, viņš izdzirda it kā dobju rūkoņu, kas nāca no Bufē laukuma puses. Viņš patlaban devās garām kādai garai ielai, kuras viens gals beidzās šajā laukumā.

Plīvoja liesmas, apgaismojot galvu jūru, bet Gastons pagāja garām. Viņš devās uz pili, un vīzija izgaisa.

Beidzot Gastons ieraudzīja pili, lielos vārtus, kas atvērās viņa acu priekšā. Sardze uz paceļamā tilta gribēja viņu apstādināt, bet Gastons ar pavēli rokā spēcīgi pagrūda to sāņus un piegāja pie lodziņa.

Vairāki vīri bēdīgi sarunājās, un viens no viņiem slaucīja asaras.

Gastons saprata visu.

—   Pavēle atlikt! — viņš kliedza. — Pavēle…

Vārdi iestrēdza viņam rīklē. Bet vīri bija sapratuši, viņi redzēja Gastona izmisušās kustības.

—    Ejiet, ejiet! — viņi kliedza, rādīdami ceļu. — Ejiet, varbūt jūs nokļūsit vēl laikā.

Arī viņi paši tūlīt izklīda dažādos virzienos. Gastons devās pa norādīto ceļu. Viņš izgāja cauri kādam gaitenim, tukšām telpām, lielai zālei, tad kādam citam gaitenim.

Tālumā, caur logu režģiem, lāpu gaismā viņš ieraudzīja lielo pūli, ko bija jau pamanījis pirmīt. Viņš bija izgājis cauri visai pilij un nokļuvis kādā terasē. No šejienes viņš ieraudzīja laukumu, ešafotu, cilvēkus. Visapkārt pūlis.

Gastons grib kliegt, viņu nedzird. Viņš vicina savu mutautiņu, viņu neredz.

Vēl viens vīrs kāpj uz ešafota. Gastons iekliedzas un metās lejā. Viņš nolēcis no vaļņa. Kāds sargs grib viņu aizturēt, viņš to notriec zemē.

Kaut kas kāpnēm līdzīgs vijas lejup laukumā, viņš dodas pa tām. Lejā ratu barikāde. Gastons saliecas un izlien pa riteņu starpu. Aiz barikādes visi Sensimona grenadieri nostājušies špalerās. Ar izmisuma spēku Gastons izlaužas tiem cauri un atrodas brīvajā laukumā. Kareivji, redzēdami bālu, aizelsušos vīru ar papīru rokā, ļauj viņam iet.

Pēkšņi viņš apstājās kā zibens ķerts. Taluets, viņš to pazīst, Taluets nupat noslīgst ceļos uz ešafota.

—   Apstājieties! Apstājieties! — kliedz Gastons ar izmisuma spēku.

Bet tai pašā laikā kā zibens paspīd galvenā bendes zobens, dzirdams

dobjš cirtiens, un viss pūlis spēji notrīc. Jaunekļa kliedziens pazūd vispārējā kliedzienā, kas izlaužas no divdesmittūkstoš cilvēku krūtīm reizē.

Gastons ieradies vienu sekundi par vēlu. Taluets miris, un pacēlis acis, viņš redz sava drauga galvu bendes rokā. Tad viņa cēlā sirds saprot, ka pēc tam, kad viens ir miris, jāmirst visiem, ka neviens nepieņems žēlastību, kas nākusi par vēlu — kad viena galva jau kritusi.

Viņš skatās apkārt. Nu uzkāpj Kuediks. Kuediks tērpies melnā apmetnī, viņam ir kaila galva un kails kakls. Gastons atcerās, ka arī viņam ir melns apmetnis, kails kakls un kaila galva, un viņš sāk konvulsīvi smieties. Viņš redz, kas viņam ir jādara, kā daždien cilvēks, kas zibens gaismā ierauga drūmu ainavu. Tā ir drausmīga, bet varena. Kuediks noliecas, bet iepriekš uzkliedz:

—   Lūk, kā atalgo uzticamus kareivjus! Lūk, kā jūs pildāt savus solījumus, gļēvie bretoņi!

Divi palīgi nospiež viņu uz ceļiem. Bendes zobens savicinās un pazib otrreiz, un Kuediks noveļas līdzās Taluetam.

Bende paceļ viņa galvu, parāda to tautai, tad noliek vienā ešafota stūri, iepretim Talueta galvai.

—   Kam tagad kārta? — jautā Jūra.

—    Vienalga, — atbild kāda balss. — Tikai Ponkaleku pēdējo. Tas noteikts spriedumā.

—   Tad mana kārta, — saka Monluī. — Mana kārta!

Un Monluī trauca uz ešafota. Bet tur viņš apstājas, un mati viņam saceļas stāvus. Tieši pretim, pie kāda loga, viņš redz savu sievu un abus bērnus.

—   Monluī! Monluī! — kliedz sieviete tik žēlā balsī kā cilvēks, kam sirds lūzt. — Monluī, mēs esam te, paskaties uz mums!

Tajā pašā mirkli visu acis pievēršas šim logam.

Kareivji, pilsoņi, mācītāji, bendes raugās uz vienu pusi. Gastons izmanto šo nāves brīvību, kas valda visapkārt, pieskrej pie ešafota, pieķeras pie margām un kāpj augšā pa pirmajiem pakāpieniem.

—    Mana sieva! Mani bērni! — kliedz Monluī, izmusumā lauzīdams rokas. — Ak, ejiet nost no loga, žēlojiet mani!

—   Monluī! — kliedz sieviete, iztālēm rādīdama viņam jaunāko dēlu. — Monluī, svētī savus bērnus, varbūt kāds no viņiem vēlāk atriebs tevi!

—    Ardievu mani bērni, es jūs svētīju! — kliedz Monluī un izstiepj rokas pret logu.

Šīs baigās atvadas urbjas cauri tumsai un kā drausmīga atbalss izskan skatītāju sirdīs.

—   Diezgan! — saka Jūra notiesātajam. — Diezgan!

Tad pagriežas pret saviem palīgiem un saka:

—   Pasteidzieties, citādi tauta neļaus mums beigt!

—    Neuztraucieties! — saka Monluī. — Ja arī tauta mani izglābtu, es viņus nepārdzīvotu.

Un viņš ar pirkstu norādīja uz savu biedru galvām.

—   Ak, es pareizi viņus novērtēju! — iesaucās Gastons, izdzirdis šos vārdus. — Monluī, mocekli, lūdz par mani Dievu!

Monluī pagriezās. Viņam likās, ka dzirdējis pazīstamu balsi. Bet tai pašā brīdī bendes viņu sagrāba, un gandrīz vai tūlīt pēc tam skaļš kliedziens vēstīja Gastonam, ka ar Monluī noticis tas pats, kas ar citiem, un ka nu pienākusi viņa kārta.

Gastons steidzās uz priekšu.

Pēc brīža viņš bija kāpņu galā un no nešpetnās platformas vērās visā šajā pūlī. Trijos ešafota stūros atradās trīs galvas: Talueta, Kuedika un Monluī.

Tad pūlis savādi sakustējās. Monluī eksekūcija tādos apstākļos, kā mēs aprakstījām, satrauca pūli.

Viss šis kustīgais laukums, no kura cēlās rūkoņa un lāsti, Gastonam šķita kā plaša jūra, kur katras vilnis ir dzīvs. Šajā brīdī viņam ienāca prātā, ka viņu varētu pazīt un ka viņa vārds, ko izrunātu viena vienīga mute, varētu aizkavēt viņa nolūku. Viņš nokrita ceļos, pats satvēra bluķi un uzlika uz tā savu galvu.

—    Ardievu! — viņš čukstēja. — Ardievu, mana nabaga draudzene! Ardievu, maigā un mīļā Helēna! Par savu kāzu skūpstu es samaksāšu ar dzīvību, bet ne ar godu! Ak vai! Šī ceturtdaļstunda, ko zaudēju tavos apkampienos, lika krist piecām galvām. Ardievu, Helēna, ardievu!

Pazibēja bendes zobens.

—   Un jūs, mani draugi, piedodiet man! — piebilda jauneklis.

Asmenis nožvīkstēja. Galva nokrita vienā pusē, ķermenis otrā. Tad

Jūra paņēma galvu un parādīja to tautai. Bet pūlī tūlīt atskanēja skaļa rūkoņa: visi redzēja, ka tā nav Ponkaleka galva. Bende pārprata šo rūkoņu: viņfc nolika Gastona galvu tukšajā stūrī un, ar kāju iegrūzdams ķermeni ratos, kur jau atradās triju draugu ķermeņi, atspiedās pret savu garo zobenu un skaļā balsī izkliedza:

—   Tiesas lēmums izpildīts!

—   Un es! — iesaucās kāda pērkonskaļa balss. — Un es! Vai mani aizmirst?

Un Ponkaleks steidzās uz ešafotu.

—   Jūs! — iekliedzās Jūra un atkāpās, it kā ieraudzījis spoku. — Jūs! Kas esat jūs?

—   Es, Ponkaleks! Nu, es esmu gatavs!

—   Bet, — trīcēdams ierunājās bende, vērdamies pēc kārtas sava ešafota četros stūros. — Bet man ir jau četras galvas.

—    Es esmu barons Ponkaleks, vai saproti?! Man jāmirst pēdējam, un te es esmu.

—   Izskaitiet! — pavēlēja Jūra, tikpat bāls kā barons, ar sava zobena galu rādīdams uz četriem ešafota stūriem.

—   Četras galvas! — iesaucās Ponkaleks. — Nevar būt!

Šajā brīdī viņš vienā no četrām galvām pazina cēlo un bālo Gastona seju, kas likās smaidīja viņam pat nāvē. Un viņš, savukārt, šausmās atkāpās.

—    O, nogaliniet mani labi drīz! — viņš iesaucās, nepacietībā vaidēdams. — Vai tad jūs gribat likt man mirt tūkstoš reižu?

Pa tam viens no komisāriem, galvenā bendes pasaukts, uzkāpa uz ešafota.

Viņš uzmeta skatienu Ponkalekam.

—   Šis kungs ir barons Ponkaleks, — sacīja komisārs. — Dariet savu darbu!

—    Bet jūs taču redzat, ka te jau ir četras galvas! — skaļi iesaucās bende.

—   Nu, tad būs piecas! Tas nekaitēs, ja būs vairāk.

Un komisārs nokāpa no ešafota, pamādams, lai sit bungas. Jūra streipuļoja uz sava ešafota dēļiem.

Troksnis pieauga. Tas bija pārāk šausmīgi — pūlis to nevarēja izturēt. Pāri laukumam vēlās skaļa rūkoņa. Lāpas izdzisa. Grūstītie kareivji kliegdami ķērās pie ieročiem.

Troksnī un apjukumā atskanēja vairākas balsis:

—   Nāvi komisāriem! Nāvi bendēm!

Tad cietokšņaa lielgabali, pielādēti ar šrapneļiem, noliecas savas rīkles pret pūli.

—   Ko man darīt? — jautāja Jūra.

—   Cērtiet! — atbildēja tā pati balss, kas visu laiku bija runājusi.

Ponkaleks noslīga ceļos.

Palīgi piestiprināja viņa galvu pie bluķa. Tad mācītāji šausmās aizbēga, kareivji notrīcēja, un Jūra cirta, novērsdams acis, lai neredzētu savu upuri.

Pēc desmit minūtēm laukums bija tukšs,- un logi aizvērti un tumši. Artilēristi un musketieri novietojās ap izjaukto ešafotu un klusēdami noraudzījās lielajs asins peļķēs, kas sārtoja ielas bruģi.

Mācītāji, pie kuriem aiznesa ķermeņus, izbailēs konstatēja, ka te tiešām ir nevis četri, bet pieci līķi, kā Jūra jau bija teicis. Viens no šiem līķiem vēl turēja rokā saburzītu papīru.

Šis papīrs bija pavēle par pārējo četru apžēlošanu!

Tikai tad viss noskaidrojās, un pierādījās Gastona pašaizliedzība.

Mācītāji gribēja noturēt dievkalpojumu. Bet prezidents Šatonē, baidīdamies no nemieriem Nantē, pavēlēja rīkot šo dievkalpojumu pavisam vienkāršu un klusībā.

Trešdienā pirms Lieldienām mocekļu līķus apbedīja. Tautu nelaida baznīcā, kur atdusējās viņu sakropļotie ķermeņi.

Tā beidzās Nantes traģēdija.

XXXIX

Noslēgums

Piecpadsmit dienas pēc nupat aprakstītajiem notikumiem kāda zaļa karietes, tā pati, kuru mēs redzējām ierodamies Parīzē šā stāsta sākumā, izbrauca pa tiem pašiem vārtiem, pa kuriem bija iebraukusi, un devās pa lielceļu no Parīzes uz Nanti.

Karietē sēdēja jauna sieviete, bāla un gandrīz vai bez dzīvības, līdzās kādai augustīņu māsai, kas ikreiz, kad pievērsa acis savai līdzbraucējai, nopūtās un noslaucīja asaras.

Kāds vīrs zirgā gaidīja šo pajūgu netālu no Rambuijē.

Vīrs bija ietinies lielā apmetnī, kas ļāva saskatīt tikai viņa acis.

Līdzās viņam atradās kāds cits virs, tāpat kā viņš ietinies apmetnī.

Kad kariete pabrauca garām, viņš smagi nopūtās un divas asaras klusi noritēja viņam pār vaigiem.

—   Ardievu! — viņš čukstēja. — Ardievu viss mans prieks! Ardievu visa mana laime! Ardievu, Helēna!

—    Monseigneur, — sacīja virs viņam līdzās. — Nav viegli būt dižam princim. Tam, kas grib pavēlēt citiem, vispirms jāuzvar pašam sevi. Palieciet stiprs līdz galam, monseigneur, un nākamās paaudzes teiks, ka jūs esat bijis liels cilvēks.

—   O, es nekad jums nepiedošu, — sacīja reģents ar tik smagu nopūtu, ka tā izklausījās pēc vaida. — Jo jūs nonāvējāt manu laimi.

—    Nu, strādājiet vēl karaļu labā! — sacīja šā noskumušā vīra pavadonis un paraustīja plecus. — NoJi fiderc principibus terrore nec filiis eorum.

Abi vīri palika tur, kamēr kariete pazuda aiz apvāršņa, tad devās atpakaļ uz Parīzi.

Pēc astoņām dienām kariete iebrauca Klišonas augustīniešu klosterī. To ieraugot, viss klosteris steidzās pretim vārgajai ceļiniecei — nabaga ziediņam, ko pasaules vēji bija nolauzuši.

—   Nāciet, mans bērns, nāciet dzīvot kopā ar mums! — sacīja priekšniece.

—   Nevis dzīvot, māt, bet mirt! — atbildēja meitene.

—   Domājiet tikai par Pestītāju, mans bērns, — sacīja mūķene.

—   Jā, māt, par Pestītāju, kas miris par cilvēku grēkiem, vai ne?

Priekšniece viņu saņēma savās rokās, vairs nekā nejautājot. Viņa bija

pieradusi redzēt cilvēku ciešanas un žēlot tos, nejautājot, kāpēc viņi cieš.

Helēna apmetās sava mazajā cellē, no kuras bija šķīrusies tikai pirms mēneša. Tur viss bija vēl tādā pat stāvoklī, kādā viņa bija to atstājusi. Viņa piegāja pie loga: ezers dusēja rāms un drūms, tikai ledus, kas to klāja, bija lietū izkusis, un līdz ar to arī sniegs, kur pirms aizbraukšanas meitene bija redzējusi Gastona pēdas.

Atnāca pavasaris. Viss atdzīvojās, tikai Helēna ne.

Koki, kas auga ap mazo ezeru, sāka zaļot, platās ūdensrožu lapas atkal līgojās uz ezera līmeņa, saslējās niedras, un tajās atgriezās dziedātājputnu bari.

Tikai vārtiņi vairs neatvērās, lai izlaistu cauri dārznieku.

Helēna nodzīvoja vēl vasaru, bet septembrī nomira.

Tajā pašā rītā, kad viņa mira, priekšniece saņēma vēstuli, ko no Parīzes bija atvedis kāds kurjers.

Viņa ienesa mirējai vēstuli, kurā bija rakstīti tikai šie vārdi:

„Māt, pierunājiet savu meitu, lai viņa piedod reģentam."

Priekšniece lūgtin lūdza Helēnu darīt to. Izdzirdusi reģenta vārdu, Helēna nobālēja, bet atbildēja:

—   Jā, māt, es viņam piedodu. Bet daru to tāpēc, ka aizeju pie tā, kuru viņš nogalināja.

Pulkstens četros vakarā viņa izdzisa.

Viņa bija lūgusi, lai viņu apbedī tajā vietā, kur Gastons raisīja laivu, lai dotos pie viņas.

Viņas pēdējo lūgumu izpildīja.

Beigas

SATURS

REĢENTA MEITA

XVIII gadsimta mūķene 5

II Ģimene noteikti labojas 15

III          Žurciņa un Pelīte 25

IV           Kas notika pēc trim naktīm simt jūdžu attālumā no Palērojāla 37

V Kā nejaušība dažreiz visu izkārto labāk par

likteni 48

VI Ceļojums 53

VII Istaba viesnīeā „Karaliskais tīģeris" Rambuijē 67

VIII Piķieris Orleānas hereoga livrejā 71

IX Zīmogu lietderība 80 X Viesis 87

XI Dibuā pierāda, ka viņa speciālā policija par pusmiljona livru strādā labāk nekā mūsu vispārējā policija par trim miljoniem

XII Atkal Rambuijē 103

XIII           Kapteinis Lažonkjērs 108

XIV         Mutonē kungs, Sentžermēnas audumu tirgotājs 115

XV Neticiet pazīšanās zīmēm 121 XVI Viņa ekselence hercogs Olivaress 130

XVII MonseJgneur, mēs esam bretoņi 137

XVIII Andrē kungs 141

XIX           Mazā māja 149

XX           Mākslinieks un politiķis 155 XXI Izpaužas rase 161

XXII Kas notika Bakā ielas mājā, gaidot Gastonu 170

XXIII          Bretaņā 200

XXIV        Savenejas ragana 206 XXV Apcietināšana 215

XXVI Bastīlija 223

XXVII           Kā dzīvoja Bastīlijā, nāvi gaidot 231

XXVIII        Kā Bastīlija pavadīja nakti, gaidot dienu 240 XXIX Biedrs Bastīlijā 248

XXX Spriedums 259

XXXI           Ģimenes naids 268

XXXII           Valsts un ģimenes lietas 283

XXXIII        Nekad nevajag spriest par citiem pēc sevis, sevišķi tad, ja esi Dibuā 297

XXXIV         Monso 305 XXXV Piedots 312

XXXVI Pēdējā tikšanās 319

XXXVII Nante 323

XXXVIII Nantes traģēdija . 333

XXXIX Noslēgums 341

Content

Dimā (tēvs) Aleksandrs REĢENTA MEITA

I XVIII gadsimta mūķene

II Ģimene noteikti labojas

III Žurcina un Pelīte

IV Kas notika pēc trim naktīm simt jūdžu atālumā no Palērojāla

V Kā nejaušība dažreiz visu izkārto labāk par likteni

VI Ceļojums

VII Istaba viesnīcā „Karaliskais tīģeris" Rambuijē

VIII Piķieris Orleānas hercoga livrejā

IX Zīmogu lietderība

X Viesis

XI Dibuā pierāda, ka viņa speciālā policija par pusmiljona livru strādā labāk nekā mūsu vispārējā policija par trim miljoniem

XII Atkal Rambuijē

XIII Kapteinis Lažonkjērs

XIV Mutonē kungs, Senžermēnas audumu tirgotājs

XV Neticiet pazīšanās zīmēm

XVI Viņa ekselence hercogs Olivaress

XVII Monseigneur, mēs esam bretoņi

XVIII Andrē kungs

XIX Mazā māja

XX Mākslinieks un politiķis

XXI Izpaužas rase

XXIII Bretanū

XXIV Savenejas ragana

XXV Apcietināšana

XXVI Bastīlija

XXVII Kā dzīvoja Bastīlijā, nāvi gaidot

XXVIII Kā Bastīlija pavadīja nakti, gaidot dienu

XXIX Biedrs Bastīlijā

XXX Spriedums

XXXI Ģimenes naids

XXXII Valsts un ģimenes lietas

XXXIII Nekad nevajag spriest par citiem pēc sevis, sevišķi tad, ja esi Dibuā

XXXIV Monso

XXXV Piedots

XXXVI Pēdējā tikšanās

XXXVII Nante

XXXVIII Nantes traģēdija

XXXIX Noslēgums

SATURS